
CUVÎNT ÎNAINTE 


Prin prezenta ediţie românească a cărţii Anarhie, stat şi utopie, 
a filozofului american contemporan Robert Nozick, profesor la 
Harvard University, S.U.A., cititorul român are posibilitatea să se 
întîlnească cu o lucrare de filozofie politică de cea mai bună 
calitate. Socotită de către cei mai mulţi reprezentanţi importanţi 
ai domeniului ca fiind cea mai originală şi mai bine susţinută 
argumentare produsă în ultimul timp în filozofia politică de 
orientare analitică, aşadar într-un domeniu în care nu lipsesc nici 
autorii originali şi influenţi şi nici lucrările de valoare, Anarhie, 
stat şi utopie este astăzi în centrul discuţiilor filozofilor politicului, 
teoreticienilor dreptului şi ale eticienilor. Intr-adevăr, aproape că 
nu există vreo antologie recentă de etică, sau de filozofie politică 
în care să nu apară cel puţin un fragment semnificativ din această 
carte, cum ar fi, în mod special, unele părţi din Capitolul 7, 
„Dreptatea distributivă", în care Nozick prezintă cadrul general 
şi elementele principale ale unei concepţii noi, originale, despre 
dreptatea distributivă ca îndreptăţire („Entitlement Theory of 
Justice"). 

într-un sens foarte general şi de aceea prea puţin exact, s-ar 
putea spune că tema centrală a cărţii lui Nozick — şi anume, justi¬ 
ficarea statului minimal în faţa pretenţiilor şi afirmaţiilor anar¬ 
histului că statului îi lipseşte legitimitatea morală întrucît în 
exercitarea funcţiilor sale ajunge să încalce drepturile indivizilor 
— dar şi problemele şi argumentele colaterale care se desprind din 
această temă principală vin în prelungirea unei tradiţii bine articu¬ 
late a gîndirii politice americane, cu care se află într-o profundă 
consonanţă. Este vorba de acea tradiţie cu putere fondatoare nu 
numai pentru filozofia şi teoria politică, dar şi pentru retorica 
politică şi, în general, pentru întreaga gîndire morală, juridică şi 
politică a acestei ţări şi care se defineşte prin încorporarea dreptu- 

rilor naturalale individuale lockeene în Declaraţia de Independenţă 
şi în Constituţia Statelor Unite. 

Elementul crucial al acestei tradiţii îl constituie, fără nici o 
îndoială, preeminenţa dreptului individului la proprietate, ale cărei 
corolare fireşti sînt accentuarea puternică a individualismului, a 
drepturilor individului, a subsidiarităţii şi federalismului, şi care 
laolaltă alcătuiesc nucleul unei gîndiri şi acţiuni politice opuse 
sistematic şi programatic atît preeminenţei colectivităţii asupra 
individului cît şi puterii covîrşitoare a unui guvern central, bene¬ 
ficiar al unor atribuţii extinse, asupra statelor federale. 

Punctul de pornire al argumentelor lui Nozick îl constituie o 
foarte puternică afirmare a drepturilor indivizilor cu care, de altfel, 
autorul începe, într-un mod programatic, această carte. „Indivizii 
au drepturi şi nimeni — persoană sau grup — nu le poate face 
anumite lucruri (fără să le încalce drepturile)." 

Luată ca atare şi privită cu toată seriozitatea pe care o merită, 
această afirmare apăsată a drepturilor indivizilor atrage după sine 
nevoia unei examinări atente a oricărei atingeri şi limitări a forţei 
şi legitimităţii lor. 

Dintre toate argumentele menite să pună în evidenţă caracterul 
necondiţionat al exercitării acestor drepturi, provocarea teoretică 
lansată de anarhist la adresa statului merită să fie luată mult mai 
în serios şi să nu fie eliminată rapid şi superficial prin invocarea 
absurdităţii ei şi prin recursul facil la prejudecăţile şi clişeele 
noastre de gîndire îndreptate împotriva acelora care pun la îndoială 
legitimitatea morală a statului. Deoarece în esenţă, cea mai bine 
elaborată şi mai puţin controversabilă variantă a anarhismului, 
aceea în care nu se face apologia violenţei şi a terorismului în¬ 
dreptate împotriva membrilor societăţii şi instituţiilor statului, 
susţine că statul, prin menţinerea monopolului asupra folosirii 
forţei în scopul protejării vieţii şi proprietăţii oamenilor în limitele 
unui anumit teritoriu, va ajunge, în cele din urmă, să violeze drep¬ 
turile indivizilor şi că, aşadar, statul este imoral. 

Dar atunci, întrebarea anarhistului — de ce trebuie să existe statul 
ca atare şi nu pur şi simplu anarhia? — încetează de a mai fi doar o 
invitaţie la un simplu exerciţiu retoric de virtuozitate şi ingeniozi¬ 
tate filozofică. Nu numai că această întrebare, prin care se cere ca 
statului să i se dea o justificare, poate să facă în mod legitim 
obiectul preocupărilor noastre, dar ea capătă chiar statutul de 

problemă fundamentală pentru filozofia politică şi trebuie să i se 
dea un răspuns motivat şi serios. 

Pentru ca situaţia aceluia care acceptă provocarea lansată de 
anarhist şi care urmăreşte să găsească argumente pentru a justifica 
existenţa statului (situaţia arhistului) să nu fie uşurată artificial, 
este important să nu se facă un om de paie din anarhistul care 
pune la îndoială legitimitatea morală a statului, iar argumentele 
acestuia din urmă să nu fie făcute mai slabe decît pot să fie ele. 
Prin urmare, este în cea mai mare măsură în interesul arhistului şi 
al întăririi argumentelor sale să i se conceadă anarhistului că 
porneşte de la cele mai favorabile prezumţii şi supoziţii şi să i se 
acorde creditul celor mai bune auspicii pentru starea de anarhie pe 
care o concepe. 

In felul acesta, Nozick urmăreşte să dezvolte un argument arhist 
de tipul consequentia mirabilis, al cărui principiu este următorul: 
dacă din asumarea unei propoziţii decurge falsul acestei propoziţii 
atunci propoziţia asumată este falsă. în mod corespunzător, Nozick 
va asuma ca punct de pornire pentru argumentul său arhist cea mai 
bună stare de anarhie care poate fi concepută, ceea ce înseamnă 
ad litteram cea mai bună stare posibilă care este lipsită de struc¬ 
turile şi de instituţiile statului. Această cea mai bună stare de 
anarhie este pentru Nozick starea naturală lockeană, pe care el o 
conjugă într-un mod foarte inteligent şi ingenios cu conceptul 
„acţiunii mîinii invizibile", dar pe care o desparte de problematica 
şi discutabila teorie lockeană a contractului social, tocmai pentru 
a nu slăbi argumentul anarhistului şi pentru a nu întări în mod 
sofistic propriul său argument arhist. 

Această stare naturală lockeană plus acţiunea mîinii invizibile 
minus contractul social este cea mai bună stare de anarhie care 
poate fi concepută, deoarece în ea individul are, alături de însuşirile 
sale fizice, cîteva drepturi naturale, printre care de căpetenie sînt 
dreptul la viaţă şi dreptul la proprietate. Drepturile naturale indi¬ 
viduale decupează pentru fiecare individ, în interiorul spaţiului 
social al stării naturale, o graniţă care este inviolabilă. Pentru ca 
această graniţă să nu fie încălcată, drepturile individuale funcţio¬ 
nează în calitate de interdicţii şi/sau constrîngeri colaterale care sînt 
impuse acelor acţiuni ale tuturor celorlalţi indivizi luaţi în mod 
izolat, dar şi oricăror acţiuni ale organizaţiilor şi asociaţiilor de 
indivizi, care prin natura lor ar conduce la încălcarea graniţei, sau 
ar constitui un risc potenţial al unei astfel de încălcări. 

Raţiunea depăşirii stării naturale — acea raţiune care va conferi 
legitimitate morală apariţiei statului — o constituie garantarea 
inviolabilităţii acestei graniţe şi protejarea indivizilor faţă de 
acţiunile riscante care pot duce la încălcarea ei. Nu numai indi¬ 
vizilor, ci şi oricărei asociaţii şi structuri statale în care intră aceşti 
indivizi le este interzisă violarea graniţelor individuale. Aşadar, 
forma argumentului arhist, ca şi aria de cuprindere şi forţa prero¬ 
gativelor statului vor fi determinate de felul în care se va putea 
arăta că statul este superior chiar şi celei mai bune stări anarhice 
posibile, căreia aşadar îi este de preferat. Să fie vorba, însă, de 
superioritatea acelei forme atît de răspîndite a statului cu atribuţii 
extinse? Adică a acelui stat care depăşeşte atribuţiile statului 
minimal şi care nu se limitează, prin urmare, doar la monopolul 
legitim pe care-1 are asupra folosirii forţei pentru a apăra drepturile 
naturale lockeene ale indivizilor, dar care abuzează de această 
poziţie de putere atunci cînd angrenează mecanismele economice 
ale redistribuirii venitului şi ale taxării în direcţii care merg cu 
mult dincolo de înţelegerile la care ar consimţi să ia parte indivizi 
maturi şi responsabili ? Răspunsul lui Nozick la această întrebare 
crucială este lipsit de echivoc. Singurul stat care poate fi justificat 
şi legitimat moral este statul minimal, ale cărui atribuţii principale 
sînt apărarea drepturilor individuale lockeene şi garantarea invio¬ 
labilităţii acelui spaţiu social în care indivizii pot să se bucure de 
exercitarea autentică a acestor drepturi. 

în acest punct, cititorul reflexiv şi critic ar putea considera că 
aceste cîteva idei de la care porneşte Anarhie, stat şi utopie, sînt fie 
prea extravagante şi lipsite de relevanţă social-politică autentică, 
întrucît cartea face din chestiunea nevoii de a găsi o justificare 
morală statului chiar problema fundamentală a filozofiei politice, 
fie prea banale şi neinteresante, în măsura în care, deşi respectarea 
drepturilor indivizilor — şi în primul rînd a dreptului lor la proprie¬ 
tate — este stîlpul de susţinere al oricărei societăţi democratice 
moderne, această idee nu este, bineînţeles, un concept politic 
pentru care Nozick ar putea reclama vreun titlu de originalitate. 

Cu alte cuvinte, s-ar putea spune că aceste idei schiţate mai sus 
abia dacă ar merita să fie luate în serios şi discutate pe larg într-o 
carte despre care se afirmă, cu toate acestea, că a determinat o 
reorientare profundă a modului nostru de a ne uita la domeniul 
filozofiei politice. 

Acelaşi cititor s-ar putea întreba atunci pe bună dreptate ce 
anume a determinat receptarea entuziastă a argumentelor acestei 
cărţi nu numai în mediul academic al filozofilor profesionişti 
— care, să o spunem totuşi, trăiesc pe seama criticii cărţilor 
colegilor lor şi nu acordă aşa de uşor calificative măgulitoare aces¬ 
tora — dar chiar şi în afara acestei comunităţi restrînse, în rîndurile 
unor grupuri de oameni care nu sînt familiarizaţi cu stilul analitic 
minuţios, riguros şi sistematic şi care atunci cînd fac judecăţi 
morale şi politice nu le dezvoltă sub forma unor argumente foarte 
abstracte şi îndepărtate de intuiţiile, reprezentările şi judecăţile lor 
comune despre ceea ce este bine şi drept pentru societate. 

Acestui cititor, care, după cum s-ar părea, îşi pune întrebarea în 
ce constă originalitatea şi forţa cărţii lui Nozick, trebuie să i se 
spună clar dintru început că în momentul apariţiei ei, în 1974, dar 
chiar şi astăzi, după mai bine de douăzeci de ani, Anarhie, stat şi 
utopie a fost receptată şi înţeleasă aşa cum este ea de fapt: ca o 
puternică provocare a aproape tuturor ideilor politice larg răspîn- 
dite care alcătuiesc înţelepciunea politică comună şi convenţională 
a vremurilor noastre — gîndirea politică liberală, gîndirea socialistă 
şi gîndirea conservatoare. 

Mai mult încă, în momentul apariţiei sale, cartea a putut să facă 
o impresie atît de puternică şi chiar să-i şocheze pe mulţi dintre 
cei familiarizaţi cu literatura domeniului, tocmai pentru că ideile 
şi argumentele pe care le dezvoltă Nozick nu erau nici pe departe 
moneda curentă în discuţiile purtate între filozofii politicului şi ai 
moralei. Ba chiar s-ar putea spune că erau în răspăr cu spiritul 
general al angajamentelor teoretice ale filozofiei politice la acel 
moment. Ceea ce i-a făcut pe mulţi să se uite la această carte cu o 
admiraţie perplexă, şi oarecum neîncrezătoare — admiraţie pentru 
virtuozitatea argumentativă şi inventivitatea conceptuală debor¬ 
dante şi perplexitate şi neîncredere pentru temeritatea şi caracterul 
nepopular al ideilor susţinute — sînt, Ură îndoială, forţa şi coerenţa 
cu care Nozick putea să tragă nişte concluzii cît se poate de valide, 
dar şi foarte provocatoare, pentru că subminează cele mai multe 
dintre judecăţile noastre obişnuite despre ce înseamnă o societate 
bună şi dreaptă şi ce rol trebuie să joace statul într-o astfel de socie¬ 
tate, din ideile pe care le-am conturat mai sus şi care ar putea fi 
redate pe scurt astfel: nevoia de a da o justificare statului minimal, 
prin derivarea sa din starea naturală lockeană (cea mai bună stare 
anarhică posibilă) cu ajutorul unui proces care să nu aducă nici o 

atingere drepturilor naturale care marchează poziţia inviolabilă a 
indivizilor în spaţiul social. 

Dacă aruncăm acum fie şi în treacăt o privire asupra a ceea ce 
oferea filozofia politică a acelor ani, atunci vom putea vedea că 
teoria cea mai influentă la vremea respectivă era o versiune inter- 
subiectivistă a principiului kantian al autonomiei acţiunilor subiec¬ 
tului moral, ceea ce revine la un fel de contractualism kantian, 
expus şi dezvoltat de John Rawls — coleg cu Nozick la Harvard — 
în a sa A Theory ofJustice. S-ar putea ca mesajul de fond al acestei 
cărţi să ne apară astăzi ca fiind destul de convenţional, prin con¬ 
trast cu originalitatea şi curajul teoriei expuse de Nozick, dar cu 
toate acestea, A Theory ofJustice a exercitat şi mai exercită încă o 
imensă influenţă asupra discuţiilor purtate de către filozofii şi 
teoreticienii politicului, moralei şi ai dreptului şi totodată a marcat 
şi modelat domeniul filozofiei practice în aceeaşi măsură ca şi 
cartea lui Nozick. 

Este util să schiţăm teoria despre dreptate a lui Rawls pentru a 
uşura apoi, într-o oarecare măsură, sesizarea prin contrast a semni¬ 
ficaţiei elementelor polemice şi a conceptelor originale pe care le 
introduce Nozick în teoria sa despre dreptate. Mai mult, această 
succintă prezentare a conţinutului concepţiei lui Rawls despre 
dreptatea distributivă va fi de folos pentru înţelegerea criticii 
devastatoare pe care i-o aduce Nozick în Capitolul 7 al cărţii de 
faţă. 

Ceea ce urmăreşte Rawls, în principal, este să articuleze o 
concepţie despre dreptate în care să poată generaliza şi dezvolta 
dintr-un unghi formal-abstract teoria tradiţională a contractului 
social (Locke, Rousseau, Kant). Intenţia pe care Rawls o măr¬ 
turiseşte fără echivoc este ca prin această nouă teorie despre drep¬ 
tatea distributivă să poată constitui o alternativă la dominanta 
gîndirii etice şi sociale a ultimelor decenii — utilitarismul. Mo¬ 
tivaţia centrală a antiutilitarismului lui Rawls este alimentată de 
nemulţumirea acestuia faţă de două defecte capitale ale concepţiei 
pe care o supune atacului său: este vorba mai întîi de eşecul utili¬ 
tarismului de a lua în serios deosebirile reale dintre persoane, şi 
apoi de tendinţa sa de a socoti, fie şi sub o formă atenuată, sau ca 
pe o consecinţă mai îndepărtată a altor principii care-i sînt consti¬ 
tutive, că indivizii pot fi trataţi ca mijloace în vederea realizării 
scopurilor şi a bunăstării altor indivizi sau grupuri de indivizi. 

Oricît ar părea de normale şi de neproblematice intuitiv concep¬ 
tele morale antiutilitariste pe care le asumă Rawls — şi ele chiar 
sînt aşa, cel puţin pentru acei semeni ai noştri care respectă demni¬ 
tatea individului şi care-şi respectă şi propria lor demnitate 
refuzînd să se folosească de alţii şi să-i considere doar ca pe nişte 
mijloace în vederea atingerii unor scopuri personale — aşadar 
oricît de inofensive şi de uşor de aranjat într-o teorie morală ar 
părea să fie cele două idei morale antiutilitariste creionate mai sus 
— şi anume autonomia morală a indivizilor şi nevoia de a adopta 
nişte principii ale dreptăţii sociale care să îmbunătăţească 
condiţiile de viaţă ale celor defavorizaţi — totuşi, o problemă greu 
de rezolvat care se ridică în faţa unei teorii morale sistematice este 
cum să se armonizeze intuiţiile noastre morale despre indivizi ca 
scopuri în sine cu convingerea, a cărei forţă rezidă tot într-o intu¬ 
iţie morală deosebit de puternică şi de persuasivă, că dreptatea, ca 
proprietate fundamentală a unei societăţi omeneşti, reclamă îm¬ 
bunătăţirea situaţiei celor mai săraci şi mai defavorizaţi membri ai 
societăţii prin mijloace redistributive, care, în cele din urmă, ajung 
să lezeze dreptul la proprietate al indivizilor. Este greu să ne 
sustragem, însă, puterii de persuasiune a ideii că redistribuirea 
veniturilor este necesară pentru înfăptuirea dreptăţii sociale, din 
moment ce mulţi dintre noi, fie că reflectăm sau nu asupra con¬ 
diţiei în care se află cei mai defavorizaţi membri ai societăţii 
noastre, dacă sîntem întrebaţi asupra cauzelor sau a motivelor care 
produc o astfel de situaţie socială, vom răspunde, aproape spontan, 
că semenii noştri defavorizaţi nu sînt vinovaţi de starea de sărăcie 
în care trăiesc şi că, prin urmare, ei merită să li se îmbunătăţească 
situaţia prin folosirea mecanismelor statului în vederea impunerii, 
sau chiar a forţării semenilor lor care se află într-o situaţie econo¬ 
mică mai bună să contribuie la corectarea şi atenuarea inegali¬ 
tăţilor sociale şi economice. 

Răspunsul pe care-1 dă Rawls acestei probleme constă dintr-o 
justificare de mare anvergură a acelor principii care ar trebui să fie 
constitutive pentru o societate modernă, pentru ca aceasta să poată 
asigura o cooperare echitabilă între cetăţenii ei, în calitatea lor de 
persoane libere şi egale. Cu alte cuvinte, argumentul principal pe 
care-1 oferă Rawls este menit să stabilească într-o manieră echita¬ 
bilă şi neproblematică principiile dreptăţii distributive. Ca să se 
ajungă la o formulare justă a acestora este imaginată o situaţie 
contrafactuală („poziţie iniţială'*, în terminologia lui Rawls), care 

este o „lume posibilă", sau o stare naturală ipotetică, în care 
oamenii aleg principiile fundamentale ale dreptăţii sociale care 
urmează a fi respectate într-o nou alcătuită societate dreaptă. 
Pentru ca alegerea indivizilor să se facă în condiţiile unei impar¬ 
ţialităţi depline, cu alte cuvinte, pentru ca decizia lor să nu fie 
influenţată de prezenţa unor interese particulare, caracteristica 
definitorie încorporată în această situaţie contrafactuală este stipu- 
larea condiţiei că indivizii sînt ignoranţi în ceea ce priveşte capaci¬ 
tatea şi talentele lor precum şi în privinţa poziţiei pe care o ocupă 
în societate (statusul lor socio-economic). 

în aceste condiţii, care sînt stipulate în legătură cu poziţia ini¬ 
ţială, Rawls argumentează că indivizii ar alege două principii ale 
dreptăţii distributive, definitorii pentru ceea ce el numeşte „drep¬ 
tatea ca imparţialitate" ifairness), dintre care cel dintîi are prioritate 
faţă de cel de-al doilea. Primul principiu — principiul dreptului 
egal la libertate — consfinţeşte libertatea egală pentru toţi şi 
primeşte următoarea formulare în cuvintele lui Rawls: „...fiecare 
persoană trebuie să aibă un drept egal la libertatea fundamentală 
cea mai cuprinzătoare compatibilă cu o libertate similară pentru 
ceilalţi." [4; p. 60] Cel de-al doilea principiu — principiul 
diferenţei — încorporează o regulă cunoscută în limbajul econo¬ 
miştilor drept regula maximin — care se aplică pentru a maximiza 
o dimensiune, sau un parametru care are valoarea cea mai scăzută, 
sau minimă — şi se prezintă într-o formulare generală şi intuitivă, 
însă provizorie şi lipsită de unele calificări şi clarificări necesare 
pe care nu are rost să le urmărim aici, în felul următor: „...inega¬ 
lităţile sociale şi economice trebuie aranjate în aşa fel încît (a) să 
existe o aşteptare rezonabilă că sînt în avantajul fiecăruia şi (b) să 
fie corelate cu poziţii şi servicii deschise tuturor." [4; p. 60] Cu 
alte cuvinte, acest al doilea principiu stabileşte că inegalităţile 
economice şi de poziţie socială dintre indivizi pot fi justificate şi 
acceptate numai în măsura în care ele se dovedesc a funcţiona în 
avantajul celor mai defavorizaţi membri ai societăţii, contribuind 
la îmbunătăţirea poziţiei acestora. 

Faptul că această concepţie despre dreptatea distributivă ca 
imparţialitate este compatibilă cu ideea că mari inegalităţi eco¬ 
nomice sînt acceptabile, însă numai dacă structura distribuirii 
inegale a bunurilor îi avantajează pe cei mai defavorizaţi membri 
ai societăţii, nu este la urma urmei lucrul cel mai grav care i s-ar 

putea reproşa teoriei lui Rawls, deşi cred că trebuie să admitem că 
există aici cîteva dificultăţi reale. 

în primul rînd, această idee a compatibilităţii între principiile 
dreptăţii distributive şi inegalitatea economică dintre oameni pare 
să fie una dintre consecinţele neintenţionale ale teoriei lui Rawls, 
care s-ar putea să-i creeze unele dificultăţi, deoarece această con¬ 
secinţă intră în conflict cu suflul egalitarian al unor intuiţii morale 
obstinate şi larg răspîndite printre oameni. De ce acest conflict ar 
pune însă într-o poziţie incomodă principiile rawlsiene ale dreptăţii 
distributive? Este nevoie, la urma urmei, ca o teorie structurală şi 
formal-abstractă despre dreptate ca proprietate fundamentală a 
structurii şi instituţiilor sociale să ţină seama de toate intuiţiile 
morale ale oamenilor şi să le dea o justificare într-un cadru teoretic 
şi explicativ coerent şi interesant? Desigur că la această întrebare 
din urmă nu există un răspuns univoc şi orice răspuns ar trebui să 
ia în calcul cît de puternice şi de răspîndite sînt acele intuiţii 
morale. Dar chiar şi intuiţiile morale persistente ale oamenilor au 
ceva contingent şi variabil în conţinutul lor. Căci experienţa 
istorică a indivizilor se imprimă asupra aşteptărilor şi dispoziţiilor 
morale ale lor, ceea ce îi va face să judece şi să reacţioneze în 
mod diferit la situaţii sociale date care sînt similare. Este, aşadar, 
rezonabil să anticipăm un răspuns şi o dispoziţie egalitariste mult 
mai puternice într-o societate care nu are experienţa îndelungată a 
funcţionării unor regimuri politice democratice şi care a fost 
modelată ideologic în mod sistematic, demagogic sau nu, căci 
aceasta nu prezintă o importanţă prea mare din moment ce 
dispoziţia a fost creată, ca să plaseze egalitarismul economic foarte 
sus în ierarhia valorilor morale şi politice. Ar fi, cu alte cuvinte, 
surprinzător ca oameni care nu au trecut printr-un lung şi anevoios 
proces de învăţare socială a faptului că exista o strînsă corelaţie 
între libertatea individuală — politică şi economică — şi ine¬ 
galităţile economice şi de statut social să aibă aceeaşi reacţie 
echilibrată faţă de existenţa inegalităţilor economice şi aceeaşi 
judecată morală a acestui fenomen pe care, în general vorbind, le 
putem întîlni la acele societăţi şi indivizi care au cunoscut din 
interior felul în care funcţionează un sistem politic democratic 
bazat pe principiul fundamental al libertăţii celei mai cuprin¬ 
zătoare, compatibile cu o libertate similară pentru toţi ceilalţi. 

Dar dacă este notoriu că intuiţiile morale ale oamenilor variază 
de la epocă la epocă şi, în limitele aceleiaşi epoci, de la o societate 

la alta în funcţie de experienţa socială şi politică a lor, atunci de 
ce conflictul dintre ceva atît de variabil şi de contingent precum 
intuiţiile morale şi nişte principii normative bine justificate ale 
dreptăţii distributive să pună în pericol credibilitatea şi forţa celor 
din urmă? în ceea ce-1 priveşte pe Rawls şi teoria sa despre 
dreptate, în mod special, conflictul cu intuiţiile şi judecăţile morale 
pe care le au şi, respectiv, le fac oamenii se dovedeşte a fi în detri¬ 
mentul teoriei pentru că Rawls doreşte ca teoria sa să dea seama 
de şi să sistematizeze toate reprezentările şi judecăţile morale 
obişnuite ale oamenilor. Aşa încît, pentru că teoria sa să satisfacă 
cerinţa pe care Rawls însuşi o impune unei teorii morale reuşite, 
contractualismul său kantian ar trebui să facă loc în sistematizarea 
pe care o concepe şi puternicelor aspiraţii egalitariste ale oame¬ 
nilor, ceea ce nu se întîmplă însă. Iar în al doilea rînd, nu pot fi 
trecute cu vederea anumite dificultăţi practice — econometrice, dar 
şi mai generale, legate de politicile sociale şi economice — care 
vor face problematică aplicarea acestei teorii. Pentru că nu vom 
putea evita întrebări precum: cine şi cum va „calcula" care sînt 
cei mai defavorizaţi semeni ai noştri şi unde se va trage „linia 
sărăciei"? De răspunsurile la aceste întrebări, care nu sînt nicio¬ 
dată atît de univoce şi de simple pe cît ne-am dori, vor depinde 
politicile sociale, economice şi mai ales fiscale şi financiare care 
urmăresc să remedieze inegalităţile economice dintre indivizi. 

Dacă putem trece cu mai mare uşurinţă peste aceste două note 
critice, trebuie să luăm, totuşi, mult mai în serios faptul că teoria 
rawlsiană despre dreptate are două defecte şi mai grave, aşa cum 
se poate vedea din critica pe care i-o face Nozick în Capitolul 7 al 
prezentei cărţi. Acestea zdruncină din temelii eşafodajul conceptual 
şi demersul explicativ ale teoriei, deoarece Rawls eşuează chiar în 
privinţa obţinerii rezultatului care îi motivează întreaga teorie. El 
nu va fi capabil să atace cu succes utilitarismul şi să conceapă o 
alternativă teoretică viabilă faţă de acesta, pentru că propria sa 
teorie se dovedeşte a nu fi decît o versiune foarte sofisticată a utili¬ 
tarismului, sau, cel puţin, o teorie care este consistentă cu unul 
dintre principiile constitutive ale utilitarismului şi anume acela ca 
pentru a maximiza utilitatea unei anumite dimensiuni relevante 
pentru aspiraţiile indivizilor este acceptabil ca unii dintre aceştia 
să fie folosiţi ca mijloace, sau chiar să fie „sacrificaţi", dacă pe 
această cale se poate obţine o cantitate mai mare din dimensiunea 
care urmează a fi maximizată în interesul celor mai mulţi, sau, aşa 

zicînd, în vederea obţinerii unui bine public mai mare. Or, exact 
o astfel de situaţie este consacrată de către teoria lui Rawls prin 
derivarea celor două principii ale dreptăţii distributive în poziţia 
originală de către indivizi care se află sub un văl de ignoranţă în 
ceea ce priveşte capacităţile, talentele şi statusul lor social. Deoa¬ 
rece derivarea celor două principii, şi în mod special a celui de-al 
doilea, nu se realizează într-o manieră neutră pentru toţi indivizii 
care decid. Principiul care încorporează criteriul maximin îşi află 
justificarea în derivarea lui din perspectiva părtinitoare a indivi¬ 
zilor care se tem că se vor afla în categoria celor defavorizaţi. Dar 
această perspectivă este lipsită de neutralitate; pentru că oricît ar 
apărea de rezonabilă asumpţia care stă la baza unei astfel de 
alegeri, căci ea îşi găseşte o puternică motivaţie în intenţia indi¬ 
vizilor de a minimiza riscurile pe care şi le-ar asuma dacă ar 
decide să aleagă principiile dreptăţii pornind de la supoziţia că s-ar 
afla în categoria celor favorizaţi, ea nu poate să ţină seama totuşi 
şi de perspectiva acelor indivizi care pot spera în mod rezonabil 
că se află în categoria celor favorizaţi. 

Lovitura de graţie dată concepţiei rawlsiene despre dreptatea 
distributivă este, aşadar, demonstraţia pe care o face Nozick în 
capitolul menţionat mai înainte că principiile lui Rawls sînt sub¬ 
minate exact de către acelaşi inconvenient major pentru care el a 
atacat utilitarismul şi anume, aceeaşi neputinţă de a elimina pînă 
şi tendinţa de a-i considera pe oameni drept mijloace în vederea 
realizării bunăstării altora. De data aceasta, însă, nu este vorba de 
folosirea ca mijloace a celor defavorizaţi. Dimpotrivă, în regle¬ 
mentarea dictată de către criteriul maximin, cel mai favorizat ur¬ 
mează să fie tratat ca un mijloc, sau ca o unealtă în vederea 
îmbunătăţirii situaţiei celui mai defavorizat. 

Poate că într-un anumit sens, simţul nostru moral nu este afectat 
de către această lipsă de neutralitate, de simetrie şi de imparţia¬ 
litate pe care le relevă principiile dreptăţii distributive alese în 
poziţia originală. Căci nu sînt puţini aceia care se vor întreba 
retoric şi cu un aer uşor iritat: Ce altceva mai doresc cei favo¬ 
rizaţi? Nu le este suficient că nu fac parte din categoria acelora în 
care nimeni nu ar vrea să intre ? De ce nu ar putea renunţa la o 
parte-din ceea ce au, în condiţiile impuse prin regula maximin, 
pentru a maximiza dimensiunile dezirabile care să conducă la 
corectarea dezechilibrelor şi la îmbunătăţirea poziţiei celor mai 
defavorizaţi?! Intr-adevăr, ar fi ceva rău din punct de vedere 

moral în a le cere aşa ceva? Şi dacă da, ce anume? Aceste între¬ 
bări au supoziţii morale care par să fie foarte plauzibile şi legitime. 
Căci din moment ce, în general vorbind, nu este vina defavo¬ 
rizaţilor că se află în această categorie, atunci ar fi justificat să li 
se ceară celor favorizaţi să renunţe la o parte din ceea ce au pentru 
a ameliora situaţia celor dintîi. Pe această cale nu numai că şi-ar 
afla o justificare înseşi inegalităţile economice reale dintre indivizi, 
căci dacă s-ar impune ca principii ale dreptăţii sociale nişte prin¬ 
cipii egalitariste, atunci ar dispărea motivaţia economică a celor 
mai intreprinzători subiecţi economici şi a celor mai abili actori 
sociali pentru maximizarea avuţiei din care se pot împărtăşi direct, 
dar mai ales indirect, prin taxe şi impozite, şi cei care sînt mai 
puţin favorizaţi sau chiar de-a dreptul defavorizaţi. Dar mai mult 
chiar, s-ar putea spune că este raţional şi pentru cei mai favorizaţi 
să consimtă la aplicarea principiului maximin, căci de această li¬ 
mitare şi cedare a unei părţi din ceea ce au ei vor beneficia pe 
termen lung chiar ei înşişi. Căci situaţia contrară, în care lor nu li 
s-ar impune să contribuie la ameliorarea inegalităţilor, poate avea 
un prognostic politic şi social dintre cele mai sumbre, şi anume 
ruperea dramatică şi violentă a oricărui echilibru social care le-a 
permis şi favorizat succesul acţiunilor lor. 

Cred că s-ar putea susţine că dintr-o perspectivă socială şi 
politică pur practică nimeni nu ar putea reproşa ceva acestei poziţii 
de bun-simţ. Numai că nu aceasta este exact acea problemă căreia 
Rawls urmăreşte să-i găsească o soluţie. Pentru ca Rawls să poată 
da o soluţie problemei pe care el însuşi a delimitat-o ca problemă 
fundamentală a unei teorii etice sistematice — şi anume formularea 
unor principii structurale generale ale dreptăţii sociale ca proprie¬ 
tate principală a structurii (instituţiilor) unei societăţi — el va 
trebui să construiască o teorie în care acele principii să-şi găsească 
o justificare prin derivarea lor din nişte condiţii care să garanteze 
nu numai că aplicarea principiilor nu va conduce la situaţii în care 
unii vor fi (sistematic) favorizaţi în detrimentul altora, dar care să 
asigure totodată şi caracterul neutru şi imparţial al procedurii prin 
care sînt adoptate acele principii ale dreptăţii distributive. 

Or, se poate spune că teoria lui Rawls eşuează exact în privinţa 
acestui din urmă aspect, al procedurii prin care sînt stabilite prin¬ 
cipiile dreptăţii distributive. Căci Nozick este capabil să arate că 
adoptarea regulii rawlsiene maximin se bizuie pe folosirea unei 
proceduri care încorporează o asimetrie nejustificabilă între poziţia 

socială a celui mai defavorizat şi poziţia socială a celui mai 
favorizat. Cel mai defavorizat va accepta o societate guvernată de 
către acest principiu şi va refuza să participe într-una în care este 
implementat, să zicem, un principiu al utilităţii, pentru că în 
oricare altă societate în care nu se aplică regula maximin el ar 
putea fi, în cel mai bun caz, în poziţia cea mai defavorizată pe care 
o ocupă într-o societate guvernată de principiul maximin. Aşa că 
el nu numai că nu are ce să piardă dacă îşi dă acordul faţă de acest 
principiu, dar poate să fie într-o situaţie mai bună decît în oricare 
altă societate care nu aplică o regulă maximin. Rawls nici măcar 
nu menţionează, însă, că acceptarea cooperării într-o societate 
trebuie evaluată şi din perspectiva celui mai favorizat. De ce ar fi 
interesat acesta să coopereze într-o societate de tip maximin? Şi 
ce l-ar face să-i accepte principiile dreptăţii care-i sînt consti¬ 
tutive? Căci, la urma urmei, s-ar putea ca lui să i se ceară să facă 
sacrificii financiare mai mari, dacă acceptă să trăiască sub guver¬ 
narea unui principiu maximin, pentru a contribui la ridicarea 
poziţiei celor mai defavorizaţi, decît dacă ar coopera într-o socie¬ 
tate bazată pe un principiu utilitarist. , 

S-ar putea, prin urmare, ca preferinţa celui mai favorizat pentru 
un principiu utilitarist al dreptăţii distributive să fie motivată în- 
tr-un fel raţional. Deşi Nozick nu ridică această obiecţie faţă de 
teoria lui Rawls, pe care o apreciază, totuşi, ca fiind un mare pas 
înainte faţă de utilitarism, ea a fost sugerată de către Peter Singer 
în [3. p. 37-53] şi arată destul de limpede ce anume l-ar convinge 
pe cel mai favorizat că o societate bazată pe regula maximin este 
chiar mai proastă pentru el decît o societate în care este imple¬ 
mentat un principiu utilitarist. Ceea ce i se poate reproşa, aşadar, 
teoriei lui Rawls este „că tendinţa de a trata pe oameni ca pe nişte 
mijloace aservite scopurilor altora este mai mare în cazul regulii 
maximin decît în acela al utilitarismului, deoarece un utilitarist ar 
acorda o consideraţie egală intereselor fiecăruia, în timp ce regula 
maximin interzice să se acorde orice consideraţie celor mai 
favorizaţi, distribuindu-le acestora bunuri numai atîta cît şi numai 
în măsura în care prin atribuirea acestor bunuri celor favorizaţi sînt 
ajutaţi cei mai defavorizaţi". [3; p. 48] 

In totală opoziţie cu teoria rawlsiană a dreptăţii distributive ca 
imparţialitate, pe care am schiţat-o mai sus, teoria dreptăţii ca 
îndreptăţire pe care o prezintă Nozick în cartea de faţă introduce 
în filozofia morală şi în ştiinţele juridice o nouă paradigmă ai cărei 

parametri definitorii au un profund caracter istoric şi antistructural. 
(Voi reveni puţin mai tîrziu cu unele explicaţii suplimentare asu¬ 
pra acestor două trăsături ale concepţiei lui Nozick despre drep¬ 
tate.) Intuiţia morală principală care este codificată în teoria lui 
Nozick este aceea că „o distribuire [a bunurilor şi veniturilor] este 
dreaptă, dacă provine dintr-o altă distribuire dreaptă prin mijloace 
legitime". [1; p. 199] Intr-o manieră întru totul similară definirii 
conceptelor unei discipline abstract-formale, cum ar fi de pildă 
definirea în semantica formală a conceptului de adevăr pentru un 
limbaj formalizat L, Nozick prezintă o definiţie inductivă pentru 
conceptul de dreptate distributivă ca îndreptăţire. Citim în Ca¬ 
pitolul 7 al cărţii, în Secţiunea I, care este consacrată teoriei 
îndreptăţirii: „Dacă lumea ar fi pe deplin dreaptă, următoarea 
definiţie inductivă ar acoperi complet tema dreptăţii cu referire la 
proprietăţi. 1. Un individ care dobîndeşte o proprietate conform 
principiului dreptăţii în achiziţie este îndreptăţit la acea proprietate. 
2. Un individ care dobîndeşte o proprietate conform principiului 
dreptăţii în transfer, de la altcineva îndreptăţit la acea proprietate, 
este îndreptăţit la acea proprietate. 3. Nimeni nu este îndreptăţit la 
o proprietate decît prin aplicări (repetate) ale lui 1 şi 2. Principiul 
complet al dreptăţii distributive ar spune pur şi simplu că o 
distribuire este dreaptă dacă fiecare este îndreptăţit la proprietăţile 
pe care le posedă în acea distribuire." [1; p. 199] 

Deoarece nu toate situaţiile real-istorice au fost produse în 
concordanţă cu cele două principii ale dreptăţii ca îndreptăţire, 
Nozick le mai adaugă acestora un principiu al rectificării, pentru 
a repara încălcările principiilor 1 şi 2 de mai sus. Acest principiu 
al rectificării foloseşte informaţii istorice cu privire la situaţii 
trecute şi la nedreptăţile care s-au comis în acele situaţii, precum 
şi informaţii despre starea actuală de lucruri care decurge, pînă la 
momentul curent, din comiterea acelor nedreptăţi. Rectificarea 
nedreptăţilor comise urmează să ţină cont de estimarea situaţiei 
contrafactuale cea mai probabilă, care este accesibilă din starea 1 
actuală şi care este foarte probabil să se fi realizat ea însăşi în mod 
actual, dacă în trecut nu s-ar fi produs nedreptatea respectivă. 

Am insistat asupra acestui episod polemic prezent în Anarhie, 
stat şi utopie din două motive: (I) Teoria dreptăţii distributive ca 
imparţialitate (faimess) a lui Rawls şi teoria dreptăţii ca îndrep¬ 
tăţire (entitlement), al cărei cadru general este conturat de către 
Nozick — şi la care mă voi întoarce mai tîrziu pentru a-i schiţa 

articulaţiile şi degaja cîteva consecinţe — sînt principalele rivale 
în arena dezbaterilor din filozofia politică de astăzi şi ambele sînt 
în dezacord cu utilitarismul. (II) Al doilea motiv este însă mai 
specific şi mai circumscris cărţii de faţă. Intenţia mea a fost ca din 
prezentarea prin contrast a celor două competitoare să se desprindă 
cu claritate care sînt acele intuiţii morale puternice şi nenego¬ 
ciabile care vor fi elaborate teoretic în argumentele cărţii lui 
Nozick. Din perspectiva din care citesc eu aceste argumente, drep¬ 
turile naturale ale indivizilor — şi în mod cu totul special dreptul 
acestora la proprietate — sînt foarte pregnant conturate şi active. 
Intuiţiile morale obişnuite şi adînc înrădăcinate ale oamenilor cu 
privire la aceste drepturi naturale sînt acelea care oferă cheia 
înţelegerii teoriei lui Nozick. Ele ne ajută, aşadar, să interpretăm 
afirmaţiile sale polemice şi să pătrundem înţelesul argumentelor 
şi judecăţilor morale pe care le găsim în această fascinantă carte. 
Căci ideea de proprietate privată, într-un sens foarte tare, ca drept 
natural al individului, este responsabilă nu numai pentru critica 
regulii rawlsiene maximin — unde legătura cea mai firească îmi 
pare a fi următoarea: regula maximin nu poate fi justificată moral, 
pentru că nu este drept ca oamenilor să li se ceară, sau să li se 
impună să cedeze ceva din ceea ce au obţinut ei prin folosirea unor 
mijloace legitime asupra unor bunuri pe care le deţin într-un mod 
drept; deşi desigur că nimeni nu are ce să obiecteze dacă aceştia 
consimt să dea o parte din ceea ce au pentru a contribui la 
îmbunătăţirea situaţiei altora, iar Nozick nu se va opune deloc unei 
astfel de situaţii, tocmai pentru că individul trebuie să fie liber să 
dispună aşa cum doreşte el de ceea ce a obţinut într-un mod drept 
Dar aceeaşi idee a caracterului necondiţionat al drepturilor naturale 
este răspunzătoare şi pentru felul în care este conceput argumentul 
arhist prin care, aşa cum începusem să arăt înainte de a prezenta 
critica pe care o face Nozick lui Rawls, nu se poate justifica moral 
deeît statul minimal. 

Putem reveni, aşadar, la această idee din urmă, pe care am 
părăsit-o pentru un moment pentru a prezenta foarte succint 
elementele principale ale argumentului arhist pe care-1 concepe 
Nozick. Aşadar, de ce nu anarhie şi de ce statul? Şi mai departe, 
de ce statul minimal şi nu statul actual, mai mult deeît minimal şi 
cu atribuţii extinse? Iată acum pe scurt cum argumentează Nozick, 
dar şi cîteva întrebări şi nedumeriri pe care autorul acestor rînduri 
şi le-a formulat, atunci cînd, lucrînd la traducerea cărţii, a încercat 

să ajungă la o imagine coerentă asupra acestei frumoase şi cura¬ 
joase teorii morale. Anarhie, stat şi utopie este alcătuită din trei 
părţi la fel de interesante. Prima parte este foarte densă şi dificilă 
teoretic, în timp ce a doua parte, care explorează şi cîteva teme 
colaterale importante într-un mod independent faţă de firul 
călăuzitor al argumentului principal al cărţii şi care face loc şi unui 
adevărat exemplu de virtuozitate şi bravură argumentativă (Capito¬ 
lul 9), este ceva mai relaxată. In fine, cea de-a treia parte este cu 
mult mai scurtă decît fiecare dintre celelalte două şi este cea mai 
uşor de citit şi de urmărit, dar nu şi de înţeles pe deplin, dacă citi¬ 
torul nu s-a luptat din greu cu argumentele celorlalte două părţi 
care o preced. Ţinta argumentelor pe care le dezvoltă Nozick în 
Partea I a cărţii sale este aceea de a arăta că statul teoriei clasice 
liberale, ca.stat minimal, limitat la funcţiile restrînse ale pro¬ 

tecţiei împotriva forţei, furtului, înşelătoriei şi ale asigurării respec¬ 
tării contractelor... este justificat". [ 1; p. 35] în Partea a Il-a, 
Nozick arată că toate celelalte argumente, prin care se urmăreşte 
să se găsească o justificare statului mai-mult-decît-minimal, 
eşuează, pentru că orice stat care are atribuţii mai extinse decît 
acelea legitime ale statului minimal violează drepturile indivizilor. 
Aşadar, concluzia acestei părţi este că statul minimal este statul cu 
cele mai extinse atribuţii care poate fi justificat. Cartea se încheie 
cu un capitol care alcătuieşte Partea a IlI-a, în care Nozick vrea să 
ne convingă că statul minimal este totodată, în pofida aparenţelor 
de austeritate şi de extremă ariditate, un ideal însufleţitor pentru 
ale cărui realizare şi menţinere merită să te lupţi. în acest scop, 
Nozick aduce în discuţie o temă celebră în gîndirea politică 
tradiţională şi anume utopia, pentru ca în cele din urmă, să poată 
să ne arate că partea viabilă a acestei teorii, care poate fi păstrată 
şi dezvoltată, este chiar structura statului minimal. 

Argumentele Părţii I sînt îndreptate împotriva anarhistului care 
se opune oricărei forme de stat. în faţa atacurilor acestuia, sarcina 
de a produce un argument revine, însă, arhistului. Pentru ca argu¬ 
mentul său să fie convingător el trebuie să arate: (I) că statul poate 
să apară din starea de anarhie prin intermediul unui proces care nu 
conţine nici un pas imoral; (II) că producerea statului nu este 
rezultatul intenţiei nimănui şi (III) că oamenii în starea socială 
caracteristică existenţei statului se află într-o situaţie mai bună 
chiar decît cea mai bună situaţie la care ar putea spera să ajungă 
în cazul în care nu există un stat. 

Starea naturală lockeană din care este eliminat contractul social 
dispune de toate resursele necesare pentru acea situaţie care, la 
prima vedere, pare să fie o stare optimă nonstatală. Din per¬ 
spectiva posibilităţii depăşirii stării naturale pe o cale care să nu 
reclame prezenţa unui contract social (pentru care Locke şi ur¬ 
maşii săi au fost adesea criticaţi), dar care să conducă, totuşi, la 
apariţia unei entităţi cvasistatale (asociaţii de protecţie) într-un 
mod neintenţionat, Nozick asuma existenţa cîtorva fapte morale 
care definesc starea naturală lockeană şi care, dacă argumentul 
arhist reuşeşte, atunci sînt condiţii ale posibilităţii apariţiei statului 
din starea naturală optimă. Iată care sînt aceste fapte morale care 
delimitează spaţiul moral al stării naturale: (I) Fiecare persoană 
care se află în starea naturală are dreptul să aplice drepturile sale 
(sau pe ale altuia) într-un fel potrivit din punct de vedere moral şi 
să pretindă o compensaţie corespunzătoare de la cei care i-au 
violat drepturile. (II) Fiecare persoană are dreptul — limitat într-un 
mod corespunzător — de a pedepsi violările drepturilor unor terţe 
persoane. (III) Mai multor persoane le este permis să facă îm¬ 
preună, prin intermediul unui acord liber şi mutual, tot ceea ce îi 
este permis să facă fiecăreia în mod individual, în ceea ce priveşte 
aplicarea drepturilor şi pedepsirea infracţiunilor. (IV) Unui individ 
şi, prin urmare, unui grup de indivizi le este permis să delege 
sarcinile de aplicare a drepturilor, de pedepsire, ş.a.m.d. altor 
persoane, în calitate de agenţi ai lor (care pot fi, deşi nu este 
necesar, angajaţi ai celor dintîi). Aceşti agenţi nu vor acţiona în 
nume propriu ca persoane, ci în rolul care le-a fost atribuit ca 
reprezentanţi autorizaţi ai altora. Drepturile sînt transferabile în 
aşa fel încît unei persoane să-i fie permis, prin intermediul unui 
număr de astfel de transferări de drepturi, să devină depozi¬ 
tarul/purtătorul mai multor drepturi, întocmai precum un delegat 
poate să fie purtătorul mai multor împuterniciri în alegerea unui 
comitet, sau avocatul poate să reprezinte interesele civile ale mai 
multor clienţi într-un proces. (Cf. Robert Paul Wolff [3; p. 92]) 
Cel de-al patrulea fapt moral definitoriu pentru starea naturală 
optimă este în mod evident crucial pentru reuşita argumentului 
arhist conceput de Nozick. Iar dacă acest argument îşi atinge ţinta, 
atunci ceea ce învăţăm din el, printre altele, este că deşi concepută 
ca fiind optimă, starea naturală lockeană nu este şi stabilă, în 
virtutea optimalităţii ei. Ce anume face, însă, ca starea naturală să 
nu fie stabilă? în pofida optimalităţii ei ca stare nonstatală, starea 

naturală lockeană nu poate fi stabilă pentru că însuşi modul ei de 
funcţionare declanşează un proces, ale cărui iniţializare şi des¬ 
făşurare ulterioară nu sînt rezultatul intenţiei cuiva, dar care, cu 
toate acestea, conduce la depăşirea stării naturale şi la apariţia unei 
entităţi cvasistatale. Acest proces este declanşat în primul rînd de 
problemele pe care le produce aplicarea privată şi personală a 
drepturilor individuale. In lipsa instituţiilor speciale, indivizii înşişi 
încearcă să aplice pedepse şi să impună plata unor compensaţii 
acelora de pe urma cărora este posibil să fi suferit anumite vătă¬ 
mări. Lipsa unor instituţii special abilitate pentru a aplica drep¬ 
turile individuale îi face pe indivizii aflaţi în starea naturală să se 
confrunte cu următoarea dilemă. Fie că indivizii izolaţi sînt prea 
slabi şi nu au suficientă putere pentru a aplica efectiv şi pentru a 
supraveghea respectarea propriilor lor drepturi în faţa altora care 
sînt mai puternici, fie ei sînt destul de puternici pentru aceasta, dar 
atunci este posibil ca un şir nesfîrşit de acte de răzbunare şi de 
impunere a plăţii unor compensaţii să pună în primejdie respec¬ 
tarea drepturilor naturale individuale şi pe această cale să zdrun¬ 
cine stabilitatea societăţii care vieţuieşte în acea stare naturală. Prin 
urmare, dacă indivizii renunţă într-adevăr la această stare naturală 
— ceea ce trebuie subliniat că nu este rezultatul unei decizii con¬ 
ştient asumate sau al încheierii unui contract — şi ajung, în cele 
din urmă, să constituie o formă de guvemămînt civil, atunci incon¬ 
venientele celei dintîi sînt mai mari decît acelea produse de către 
cea din urmă. Totuşi, rămîne să fie arătat cum anume procesul 
declanşat în starea naturală de către neajunsurile aplicării private 
a drepturilor cuiva ajunge să dea naştere într-un mod legitim din 
punct de vedere moral statului. 

în acest scop, pentru a evita capcanele întinse de teoria contrac¬ 
tului social lockean, Nozick construieşte o explicaţie de tipul 
mîinii invizibile prin care arată cum anume ar apărea un stat 
minimal dintr-o stare de anarhie, prin intermediul unui proces ale 
cărui apariţie şi desfăşurare nu au fost în intenţia nimănui. Agen¬ 
ţiile de protecţie, care vor reclama monopolul asupra folosirii 
forţei în vederea aplicării drepturilor individuale, prefigurînd astfel 
funcţia definitorie a statului, apar în decursul acestui proces. Ele 
trebuie să-i apere pe indivizii care trăiesc în limitele teritoriilor lor 
de jurisdicţie şi trebuie să supravegheze respectarea drepturilor lor 
individuale. Agenţiile se angajează într-un gen de compeţiţie 
pentru supremaţie, care, în cele din urmă, duce la apariţia unei 

instituţii dominante de protecţie. în acest proces urmează a fi 
decelate cîteva faze, deoarece considerarea lui globală nu va face 
loc acelor discriminări subtile de care este nevoie pentru a arăta 
care dintre agenţiile de protecţie este echivalentă cu statul mini¬ 
mal, singurul care este justificabil moral, şi care agenţie depăşeşte 
prerogativele legitime ale acestui tip de stat, neputînd fi, de aceea, 
justificată moral. 

Aşadar, există patru faze în procesul evolutiv de trecere de la 
starea naturală la statul minimal. (Cf. şi Robert L. Holmes [3; p. 
57-67]). (I) Din starea naturală în care oamenii posedă drepturi 
naturale şi acţionează, în general, moral vor evolua mai întîi, în 
condiţiile în care unii indivizi nu acţionează moral şi violează 
drepturile altora, asociaţii de protecţie reciprocă în care oamenii 
cumpără protecţie faţă de alţii întocmai precum cumpără orice bun 
de pe piaţă. (II) Asociaţiile de protecţie reciprocă se grupează în- 
tr-o asociaţie de protecţie dominantă a cărei putere este preemi¬ 
nentă într-un teritoriu dat. (III) Asociaţia de protecţie dominantă, 
la rîndul ei, se transformă într-un stat ultraminimal, care este o 
asociaţie de protecţie dominantă în care protecţia este cumpărată 
ca o marfă, dar care, spre deosebire de această asociaţie, deţine 
monopolul asupra folosirii forţei. (IV) Statul ultraminimal evolu¬ 
ează în cele din urmă într-un stat minimal, care adaugă la cele 
două trăsături ale celui dintîi o politică de redistribuire (deşi 
Nozick contestă că aceasta ar fi, totuşi, aşa ceva) a protecţiei 
anumitor indivizi independenţi, care nu sînt clienţi ai statului ultra¬ 
minimal, pe seama costurilor suportate de clienţii statului minimal, 
în rezumat, acest proces se prezintă astfel: de la starea naturală la 
asociaţii de protecţie reciprocă; de la asociaţii de protecţie reci¬ 
procă la asociaţia de protecţie dominantă; de la asociaţia de 
protecţie dominantă la statul ultraminimal; şi, în fine, de la statul 
ultraminimal la statul minimal. 

Două întrebări ne vin imediat în minte. în primul rînd, cît de 
plauzibil este acest proces evolutiv prin care se susţine că statul ar 
apărea din starea naturală şi în ce fel să înţelegem concurenţa 
dintre agenţiile de protecţie care duce la apariţia unui monopol 
foarte special, monopolul statului asupra folosirii forţei? Ca pe o 
competiţie de piaţă, cu alte cuvinte ca pe o concurenţă de tip 
economic, sau ca pe un conflict şi o confruntare de tip armat? Şi 
în al doilea rînd, dacă această naraţiune despre apariţia statului 

minimal din starea naturală este plauzibilă, de ce ar avea ea virtuţi 
explicative şi ar fi convingătoare în privinţa justificării unor state 
reale? Nu-mi propun să dau nişte răspunsuri ferme la aceste 
probleme pe care le ridică interpretarea teoriei lui Nozick, deoa¬ 
rece vreau să evit orice dogmatism care ar putea infecta prezenta¬ 
rea teoriei ca atare. Voi atrage însă atenţia asupra cîtorva răspunsuri 
pe care le dă această teorie, dintre care unele sînt doar sugerate, şi 
voi semnala unele dificultăţi pe care le ridică aceste răspunsuri. 
Aşadar, naraţiunea prin care aflăm cum poate apărea statul mini¬ 
mal din starea naturală descrie o lume posibilă care nu numai că 
poate fi concepută fără nici o greutate, fiind aşadar plauzibilă, dar 
este şi consistentă cu principiile pe care le fixează Nozick pentru 
justificarea morală a statului. Lucrul cel mai însemnat aici este 
acela că Nozick poate să arate cum ar apărea statul minimal din 
starea de anarhie fără a fi nevoit ca pentru a face plauzibil acest 
proces să recurgă la existenţa unui contract social. Superioritatea 
conceptuală şi metodologică a unei explicaţii de tipul „mîinii 
invizibile" faţă de una contractualistă îşi dovedeşte eficienţa de 
două ori: în primul rînd, pentru că subminează credibilitatea 
oricărei variante a unei teorii voluntariste şi/sau „conspiraţionale" 
despre formarea şi evoluţia unor structuri sociale şi apoi pentru că 
aşază explicaţia apariţiei statului mai aproape de teoriile compor¬ 
tamentului economic al indivizilor, făcînd-o pe această cale mult 
mai transparentă şi mai convingătoare. 

Cu alte cuvinte, cred că ceea ce face ca naraţiunea pe care o 
prezintă Nozick să aibă virtuţi explicative şi să fie plauzibilă este 
conceperea apariţiei statului ca rezultat al unui proces similar 
proceselor economice concurenţiale bazate pe funcţionarea meca¬ 
nismelor pieţei, mai degrabă decît ca o consecinţă a violenţei şi a 
constrîngerii militare, deşi, este evident că explicaţia pe care o 
concepe Nozick nu exclude rolul pe care-1 joacă şi factorul militar 
în acest proces. Naraţiunea lui Nozick reconstruieşte raţional 
apariţia statului minimal şi ne spune că depăşirea stării de anarhie 
este în logica sau în natura unor procese reale, pentru că reuşita 
acţiunilor indivizilor depinde de stabilirea unei minime coordonări 
a activităţilor lor şi de garantarea respectării drepturilor indi¬ 
viduale. Aşadar, parafrazînd o frază celebră, dacă statul nu ar fi 
existat, atunci el ar fi trebuit inventat. 

Dar dacă punem procesul apariţiei statului pe un teren eco¬ 
nomic, atunci următoarea întrebare firească va fi ce anume face ca 
„marfa" pe care o vinde agenţia de protecţie dominantă să fie 
obiectul unui monopol absolut din partea acestei agenţii? Nici o 
altă marfă care este atrasă în circuitul economic nu poate face 
obiectul unei astfel de monopolizări lipsite de orice fel de con¬ 
curenţă. De ce consideră Nozick că ar exista un tip de monopol 
natural în domeniul protecţiei drepturilor care să facă din acestea 
ceva diferit de orice altfel de marfă? Desigur că pentru a afla 
răspunsul la această întrebare cititorul este invitat să citească 
Anarhie, stat şi utopie. Totuşi, dacă el va avea impresia pe care o 
are şi cel care scrie aceste rînduri şi va socoti că Nozick nu 
abordează frontal această chestiune, atunci iată aici doar un singur 
element a ceea ce cred că ar putea fi un răspuns posibil în cadrul 
de analiză deosebit de fertil pe care ni l-a pus la dispoziţie Nozick. 
Valoarea acestei mărfi cu totul speciale, care este apărarea drep¬ 
turilor individuale şi garantarea aplicării lor, este cu atît mai mare 
cu cît mai mulţi indivizi o contractează cu aceeaşi agenţie. Cu alte 
cuvinte, cu cît este mai mare numărul oamenilor care acceptă să 
trateze problema apărării drepturilor lor individuale cu aceeaşi 
agenţie de protecţie, cu atît mai valoros va fi serviciul de protecţie 
pe care agenţia îl poate pune la dispoziţia clienţilor săi. Cum 
fiecare client ştie, într-un anumit sens, acest fapt, şi ştie că toţi 
ceilalţi ştiu acest fapt, şi ştie că toţi ceilalţi ştiu că el ştie acest fapt, 
şi ştie că toţi ceilalţi ştiu că el ştie că ei ştiu acest fapt, şi ştie că 
toţi ceilalţi ştiu că el ştie că ei ştiu că el ştie acest fapt, şi ştie că ..., 
atunci este cît se poate de rezonabil ca fiecare să generalizeze 
universal acest raţionament şi prin urmare să dorească să încheie 
această afacere, care are ca obiect apărarea şi garantarea drep¬ 
turilor sale individuale, cu aceeaşi agenţie de protecţie care, după 
cum s-a putut observa din dinamica procesului prezentat, devine 
agenţia dominantă într-un teritoriu şi în cele din urmă statul acelui 
teritoriu. 

în prezentarea generală a cărţii lui Nozick pe care am între- 
prins-o aici am urmărit în principal două fire din a căror urzeală 
rezultă puterea teoriei sale: justificarea statului minimal în faţa 
atacurilor anarhiştilor şi conturarea cadrului general pentru o nouă 
teorie despre dreptatea distributivă — dreptatea ca îndreptăţire. 
Ambele componente ale teoriei sale cer regîndirea acţiunii umane 



26 


CUVÎNT ÎNAINTE 


în raporturile ei cu drepturile individuale, cu valorile şi cu normele 
morale. Astfel, atît întrebarea dacă agenţia dominantă de protecţie 
într-un teritoriu dat este un stat minimal justificat, cît şi chestiunea 
strîns corelată cu justificarea statului minimal a întemeierii noii 
concepţii nozickiene despre dreptatea ca îndreptăţire ridică alte 
două probleme importante. Prima este în ce fel să se abordeze 
caracterul moral al acţiunilor noastre; adică, altfel spus, ar trebui 
să socotim drepturile individuale ca pe nişte scopuri deosebit de 
importante ale acţiunilor noastre sau ca pe nişte constrîngeri cola¬ 
terale morale impuse asupra lor ? Iar a doua problemă constă în 
circumscrierea locului pe care urmează să-l ocupe mecanismele 
redistributive, dacă în general există vreun loc pentru ele, în 
structura statului minimal. în mare măsură, aşa cum s-a putut 
vedea deja mai înainte, argumentul libertarian pe care îl concepe 
Nozick pentru a apăra caracterul legitim al statului minimal îşi 
datorează forma şi conţinutul felului în care el respinge răspun¬ 
surile pe care utilitarismul şi teoriile distributive ale dreptăţii le-au 
dat acestor două întrebări din urmă. 

Privită de data aceasta dinspre dihotomia scopuri-constrîngeri 
colaterale, discuţia despre drepturile individuale, care mai înainte 
a apărut în contextul polemicii dintre Nozick şi Rawls, îl face 
acum pe Nozick să reitereze argumente antiutilitariste şi angaja¬ 
mentul puternic faţă de dimensiunea istorică şi antistructurală a 
concepţiei sale despre stat şi dreptatea distributivă. Pentru el, a 
susţine că preocuparea pentru domeniul moralei trebuie circum¬ 
scrisă analizei valorilor şi normelor morale doar în calitatea lor de 
scopuri morale sau de stare finală a acţiunilor noastre poate să 
echivaleze cu afirmarea unui punct de vedere care este compatibil 
cu o concepţie utilitaristă despre drepturi. După cum zice Nozick: 
„în structura utilitaristă, încălcarea drepturilor (care trebuie mini¬ 
mizată) ar înlocui pur şi simplu fericirea totală în calitate de stare 
finală relevantă". [1; p. 70] 

Problema pe care unii dintre noi ar putea să o aibă cu această 
specie de utilitarism — şi pe care în mod sigur Nozick o acuză — 
este că utilitarismul drepturilor este compatibil cu încălcarea drep¬ 
turilor indivizilor, care survine, de exemplu, atunci cînd se acceptă 
că drepturile persoanelor pot fi încălcate, dacă se urmăreşte ca pe 
această cale să se obţină un bun social mai mare pentru o ipotetică 
entitate socială. Nu s-ar putea, totuşi, ca avocatul drepturilor-indi- 

viduale-ca-scopuri-morale-ale-acţiunilor-noastre să pretindă că s-a 
disociat de ideea că ar exista un anumit scop social dat pe care-1 
împărtăşeşte o entitate socială? Desigur, aşa ceva este posibil, însă 
această disociere nu-1 poate proteja pe acesta şi faţă de următoarea 
observaţie, care este decisivă pentru a ne convinge de avantajul 
conceperii drepturilor individuale, în stilul lui Nozick, ca nişte 
constrîngeri colaterale: concepţia utilitaristă a raţionalităţii sociale, 
care cere ca o anumită valoare să fie maximizată la scara întregii 
societăţi, impune o anumită presiune ca indivizii să fie folosiţi în 
calitate de mijloace în vederea acelei maximizări (indiferent dacă 
ceea ce urmează a fi maximizat este plăcerea sau recunoaşterea 
drepturilor), cerînd astfel ca indivizii să fie trataţi ca mijloace faţă 
de acel scop social şi nu ca scopuri-în-sine morale cu drepturi invi¬ 
olabile. Totuşi, date fiind cîteva temeiuri solide — dintre care cel 
mai însemnat îmi pare a fi acela că nu există entităţi sociale, ci 
numai indivizi, oameni distincţi, cu propriile lor vieţi (cf. [1; 
p. 75]) — ideea că indivizii sînt scopuri în sine — şi nu doar 
mijloace în vederea maximizării, sau minimizării atît de dragi mi¬ 
litaristului — nu mai este ceva peste care să se poată trece uşor. în 

consecinţă, aşa cum subliniază Nozick pe bună dreptate,.ei nu 

pot fi sacrificaţi sau folosiţi pentru înfăptuirea altor scopuri fără 
consimţămîntul lor. Indivizii sînt inviolabili". [1; p. 73] 

Nozick este capabil să evite utilitarismul drepturilor, pentru că 
în teoria sa nonviolarea drepturilor nu mai apare în calitate de 
stare finală, sau ca scop, ci în calitate de constrîngere colaterală 
impusă asupra acţiunilor oamenilor. Astfel, explică Nozick, 
„aceştia nu pot fi folosiţi în acele modalităţi pe care constrîngerea 
colaterală le exclude". [1; p. 74] Concepţia despre nonviolarea 
drepturilor individuale ca rezultantă a respectării unor constrîngeri 
colaterale este motivată de către aceeaşi idee generală — şi anume, 
cerinţa inviolabilităţii indivizilor — care stă, totodată, şi în spatele 
constrîngerii colaterale libertariene prin care este interzisă agre¬ 
siunea împotriva indivizilor şi prin care, în mod corespunzător, vor 
fi impuse limite asupra exercitării legitime a forţei de către statul 
minimal asupra cetăţenilor lui. 

Toate argumentele pe care le-am urmărit în acest Cuvînt înainte 
gravitează în jurul justificării statului minimal şi al întemeierii 
cadrului noii teorii despre dreptate ca îndreptăţire. Aceste argu¬ 
mente încorporează o caracteristică definitorie pentru întregul 

demers conceput de către Nozick: accentul cu totul deosebit care 
cade asupra unor procese, şi mai în general asupra procesualităţii, 
în opoziţie cu structura, sau scopul. Privite din acest unghi, teoria 
sa despre stat poate fi caracterizată foarte sumar ca o încercare de 
sortare a diferitelor ingrediente ale unui proces care poate da 
naştere unui stat justificabil moral, iar teoria sa despre dreptate ca 
îndreptăţire, ale cărei principii sînt istorice şi nonstructurate, ne 
apare ca fiind impregnată de aceeaşi viziune generală procesu- 
alistă. Puternic opuse principiilor rezultatului final sau ale stării 
finale, „principiile istorice ale dreptăţii [ca îndreptăţire] susţin că 
împrejurările sau acţiunile trecute ale oamenilor pot să creeze 
îndreptăţiri sau merite diferite cu privire la lucruri". [1; p. 203] 
Astfel, păstrînd o legătură critică, însă strînsă cu teoria lockeană 
despre instituirea drepturilor de proprietate, teoria îndreptăţirii 
afirmă că originea oricărei pretenţii legitime privitoare la propri¬ 
etatea cuiva asupra unui obiect care nu aparţine nimănui rezidă în 
combinarea muncii acelei persoane cu acel obiect şi în satisfacerea 
condiţiei lockeene ca ulterior aproprierii private a obiectului şi ca 
o consecinţă a aproprierii lui, cei care nu mai au libertatea să se 
folosească de acel obiect să nu fie, datorită acestei circumstanţe, 
într-o situaţie mai proastă decîterau înainte ca acel obiect să fi fost 
apropriat. Această condiţie din urmă este satisfăcută în termeni 
lockeeni numai dacă după aproprierea privată a unui obiect de 
genul g, există suficiente alte obiecte g şi la fel de bune care să fie 
lăsate la dispoziţia celor care nu mai au libertatea să se folosească 
de obiectul care a fost apropriat, în aşa fel încît situaţia lor să nu 
fie înrăutăţită prin apropierea privată a acelui obiect din genul g. 
Aşa cum se poate lesne observa, teoria îndreptăţirii este sensibilă 
faţă de felul în care cineva a ajuns să dobîndească un obiect care 
mai înainte nu aparţinuse nimănui. 

De asemenea, principiile îndreptăţirii nu sînt structurate, adică 
nu cer „ca o distribuire... să varieze împreună cu o anumită 
dimensiune naturală, cu o sumă ponderată de dimensiuni naturale, 
sau cu o ordonare lexicografică a dimensiunilor naturale". [1; 
p. 204] Şi este important să se observe că, deşi teoria lui Nozick 
păstrează această notă distinctivă lockeană şi face din muncă 
— într-un sens larg — factorul care creează îndreptăţiri, Nozick nu 
vorbeşte, însă, despre cantitatea de muncă, aşa cum se întîmplă 
într-o teorie marxiană a valorii-muncă. Pentru că acest fel de a 

concepe lucrurile ar conduce la un principiu istoric structurat al 
dreptăţii distributive, pe care Nozick nu-1 acceptă şi vrea să-l 
elimine. Dar dacă privim lucrurile şi mai în general, aşa cum 
subliniază Nozick, „aproape fiecare principiu al dreptăţii distri¬ 
butive care a fost propus este un principiu structurat". [1; p. 205] 
Or, ţinta de predilecţie a atacurilor lui Nozick sînt teoriile stării 
finale sau teoriile structurate ale dreptăţii distributive, care includ 
nu numai teoriile marxiene, dar şi teoria lui Rawls (cf. [1; p. 307 
ş. urm.] şi respectiv [1; p. 248 ş. urm.]). Aceste teorii sînt incom¬ 
patibile cu propria sa teorie a îndreptăţirii, de vreme ce „principiile 
structurale ale dreptăţii distributive necesită activităţi de redis¬ 
tribuire", în timp ce „din punctul de vedere al unei teorii a 
îndreptăţirii, redistribuirea este [...] o chestiune serioasă, care 
implică [...] violarea drepturilor oamenilor". [1; p. 217] Privite 
din acest unghi, toate argumentele din Cap. 7 sînt îndreptate 
împotriva redistribuirii. 

Cu cîteva pagini în urmă, ridicam o problemă pe care am 
lăsat-o oarecum în suspensie şi cu care vreau să închei acest 
„Cuvînt înainte". întrebarea pe care mi-o puneam era în ce măsură 
explicaţia prin care Nozick urmăreşte să dea o justificare morală 
statului minimal prin derivarea lui din starea naturală, graţie unui 
proces care nu este în intenţia nimănui şi care nu violează drep¬ 
turile nici unui individ, ar oferi suficiente temeiuri şi pentru justi¬ 
ficarea statelor care există în mod real ? Pentru că este destul de 
puţin clar de ce şi mai ales cum anume ar putea fi legitimat un stat 
actual, fie el şi minimal, prin intermediul unei explicaţii care ne 
arată că un stat minimal ar putea să apară într-un mod legitim prin 
intermediul unor procese de genul „mîinii invizibile". Răspunsul 
meu la această întrebare este că teoria îndreptăţirii stabileşte un 
standard al justificării morale care este mult prea înalt pentru a 
putea fi satisfăcut de către statele care există în mod real. Aceasta 
ne face să vedem mai clar, însă, care sînt problemele pe care vrea 
să le abordeze Nozick şi, mai ales, despre ce anume nu este cartea 
lui. 

Anarhie, stat şi utopie este o carte cu un foarte pregnant caracter 
teoretic. Autorul ei dezvoltă teorii şi construieşte argumente şi 
contraargumente foarte abstracte, care arată limpede că el este 
interesat într-o măsură mult mai mare de virtuţile formale ale 
doctrinei sale şi de puterea de a imagină situaţii posibile care să 

infirme teoriile rivale şi care să coroboreze propria sa teorie, decît 
de substanţa concretă a unor analize social-politice. De altfel, 
caracterul abstract-formal al celor mai multe concepte şi argu¬ 
mente prezente în această carte este certificat şi de prezenţa 
masivă a unei singure ştiinţe sociale care este folosită pentru a da 
substanţă teoriilor ei, teoria economică, ea însăşi foarte abstractă 
şi matematizată, şi de lipsa aproape totală a psihologiei sau a 
sociologiei. 

Este clar, aşadar, că aceasta nu este o carte de ştiinţe politice. 
Mai mult chiar, deşi este socotită pe bună dreptate o foarte im¬ 
portantă carte de filozofie politică, Anarhie, stat şi utopie îşi propune 
într-o măsură mult mai mică decît aproape oricare altă lucrare 
importantă de teorie politică, fie ea filozofică sau politologică, să 
răspundă la chestiuni concret-istorice privitoare la realităţi politice 
actuale. Nu cred, însă, că acesta ar fi un punct slab al cărţii, deşi 
nu aş vrea cîtuşi de puţin să sugerez prin aceasta că viziunea pe 
care o impune nu ar putea fi criticată. 1 Ceea ce trebuie subliniat, 
totuşi, este că autorul nu urmăreşte să scrie despre subiecte care 
cad în mod obişnuit în zona de competenţă a politologici şi prin 
urmare nu poate fi judecat după nişte standarde străine proiectului 
său. Oricum, însă, dacă se poate spune în general ceva din per¬ 
spectiva doctrinei statului minimal şi a dreptăţii ca îndreptăţire 
despre starea politică actuală a statelor capitaliste, atunci imaginea 
generală nu pare a fi una foarte confortabilă pentru apărătorii capi¬ 
talului de stat şi ai statului contemporan care în mare măsură se 
bizuie pe şi fuzionează cu marea corporaţie capitalistă. Să nu se 
considere, însă, că minimalismul lui Nozick ar putea aduce vreo 
consolare apărătorilor statului socialist. Dimpotrivă. Totalitarismul 
şi paternalismul de care este infectat cronic acest tip de stat nu 
vor primi nici cel mai mic sprijin din partea unui libertarian 
precum este Nozick. 


1 Mai multe studii care prezintă critic, din diverse unghiuri. Anarhie, stat şi 
utopie sînt strînse în [3]. Desigur, în spaţiul acordat acestui „Cuvînt înainte" 
care este motivat de ideea de a prezenta sub o formă relativ accesibilă princi¬ 
palele idei şi argumente ale cărţii, nu este locul să ne ocupăm de aceste 
abordări critice. Cititorul este invitat să-şi formuleze propriile sale gînduri şi 
rezerve faţă de teoria lui Nozick. în plus, aşă cum se Va vedea imediat, Nozick 
însuşi se despartă astăzi de imaginea globală şi de mesajul general pe care le 
transmite cartea sa. 

Este drept că Nozick, în Anarhie, stat şi utopie, nu spune nici 
măcar un cuvînt despre toate aceste chestiuni politice, care sînt 
vitale pentru înţelegerea vieţii practice. Totuşi, fără a ne asuma un 
risc prea mare de a greşi, cred că din teoria sa se pot desprinde 
cîteva consecinţe care prezintă interes şi pentru latura practică a 
problemelor pe care le abordează. In această ordine, ar fi de re¬ 
marcat că imaginea globală a statului minimal contrastează pu¬ 
ternic cu funcţionarea şi prerogativele reale ale statului capitalist 
contemporan. Apoi, dacă teoria îndreptăţirii ar fi aplicată la situaţii 
concrete, atunci mai mult ca sigur că principiul rectificării ar trebui 
folosit asupra vastei majorităţi a bunurilor şi proprietăţilor private 
şi de stat existente, deoarece, chiar şi în cea mai optimistă esti¬ 
mare, 99% au fost obţinute pe căi nedrepte. Masivitatea acestui 
„proiect" arată cît de utopic şi de neoperaţional este el. Poate fi un 
fapt trist al vieţii societăţilor omeneşti, dar un minim simţ realist 
în politică ne spune că aceste chestiuni factuale sînt nereparabile. 
Intr-un singur pasaj, de altfel (cf. [1; p. 284]), Nozick spune că 
redistribuirea pe care o întreprinde statul — faţă de care el se 
opune din considerente doctrinare — s-ar putea să se dovedească 
salutară pentru corectarea unor nedreptăţi comise în trecut. (Cf. şi 
B. Williams [3; p. 27-36].) 

O dată scrisă, o carte, aidoma unei fiinţe vii, se desprinde de 
autorul ei şi îşi asumă un destin propriu. Viaţa cărţii se între¬ 
pătrunde cu viaţa oamenilor care o citesc şi o judecă. Şi oamenii, 
dar şi cartea, se pot schimba în urma acestei întîlniri. Cred că toate 
acestea sînt cu atît mai adevărate în ceea ce priveşte Anarhie, stat 
şi utopie, o carte vie, puternică şi curajoasă care nu te poate lăsa 
indiferent şi care te somează să gîndeşti rosturile omului şi ale 
societăţii lui în termeni morali şi politici. Este însă drept faţă de 
autorul acestei cărţi să spunem că astăzi, deşi este înclinat să 
considere încă teoria sa despre dreptate ca fiind corectă, el nu mai 
crede în mesajul general al cărţii sale. Imaginea pe care ea o 
transmite despre viaţa noastră ca indivizi şi despre fiinţa noastră 
socială i se pare acum neadecvată şi greşită (cf. [2; p. 286-296]), 
pentru că nu ţine deloc seama de importanţa simbolică a pre¬ 
ocupărilor şi acţiunilor politice cu caracter oficial faţă de pro¬ 
blemele sociale de interes comun pe care oamenii urmăresc să le 
rezolve. Preocuparea mai recentă a lui Nozick, aşa cum vrea el să 
ne-o transmită în paginile mai mature şi mai prudente ale lui [2], 

este legată de ideea ce „ţeluri comune pe care guvernul le ignoră 
complet — situaţia este diferită în privinţa ţelurilor private sau 
familiale — tind să apară ca nefiind demne de atenţie şi, prin 
urmare, li se şi acordă puţină atenţie. Există unele lucruri pe care 
alegem să le facem împreună prin intermediul guvemămîntului, 
pentru a marca solemn solidaritatea noastră umană; aceste lucruri 
sînt servite de faptul că le facem împreună într-un fel oficial şi 
adesea, de asemenea, şi de către conţinutul acţiunii înseşi." [2; 
p. 287] Lui Nozick i se pare acum evident că a lăsa acea arie de 
preocupări şi de activităţi sociale, care marchează simbolic natura 
noastră socială şi solidaritatea omenească, doar pe seama bunei-vo- 
inţe a oamenilor şi la latitudinea unor instituţii nonstatale ale 
societăţii civile, aşa cum face teoria sa din Anarhie, stat şi utopie, 
este complet greşit. Despărţirea lui Nozick de libertarianism nu se 
datorează, aşadar, incapacităţii acestei doctrine — ale cărei funda¬ 
mente filozofice, de altfel, au fost excelent puse în lumină şi în 
valoare în Anarhie, stat şi utopie — de a face loc în ţesătura ideilor 
şi argumentelor ei preocupărilor noastre individuale şi private 
pentru spaţiul simbolic al solidarităţii umane şi pentru acţiuni 
concrete de ajutorare a celor mai defavorizaţi membri ai comuni¬ 
tăţii noastre; căci nimic din teoria lui Nozick nu contravine 
realizării acestui scop pe calea contribuţiilor private, sau pe calea 
convingerii prin argumente a acelora care nu manifestă o astfel de 
preocupare ca să contribuie, totuşi, la îmbunătăţirea situaţiei celor 
defavorizaţi. 

Motivele pentru care Nozick socoteşte acum că teoria sa a eşuat 
în privinţa evaluării corecte a acelor acţiuni politice care depăşesc 
prerogativele legitime ale statului minimal, dar pe care oamenii le 
întreprind prin intermediul guvemămîntului pe care şi-l aleg 
tocmai pentru a îmbunătăţi situaţia semenilor lor aflaţi în nevoie, 
sînt mult mai adînci. Acţiunile noastre politice comune, subor¬ 
donate binelui public şi ajutorării celor mai defavorizaţi dintre noi, 
intensifică realitatea solidarităţii sociale şi a preocupării omeneşti 
pentru nevoile altora, graţie exprimării lor solemne şi simbolice 
prin intermediul programelor politice care sînt urmărite de către 
guvernele alese în mod democratic. Mai mult chiar, aceeaşi acţiu¬ 
ne politică mediată de către guvern nu numai că dă o expresie 
simbolică grijii omeneşti pentru ceilalţi, dar chiar contribuie la 
constituirea acestor legături omeneşti din care se nutreşte solida- 

ritatea socială. Căci afirmarea publică a preocupării faţă de nevoile 
altora nu se rezumă doar la discursuri frumoase şi însufleţitoare, 
oricît de importante ar fi acestea, ci devin realitate o dată cu ac¬ 
ceptarea de a participa la politicile redistribuţioniste ale guvernului, 
prin plata taxelor şi a impozitelor, şi o dată cu acordul conştient şi 
informat faţă de politicile de limitare a libertăţilor privitoare la 
exercitarea anumitor genuri de acţiuni, cum ar fi, de pildă, acelea 
care sînt cunoscute ca generînd discriminări, sau care au un 
potenţial discriminatoriu. (Cf. [2; p. 288-291]) 

Importanţa exprimării solemne şi simbolice a solidarităţii 
sociale şi a preocupării noastre faţă de ceilalţi, prin intermediul 
unor acţiuni politice publice şi comune girate de către guvemă- 
minte alese în mod democratic, capătă un loc atît de special în 
meditaţiile recente ale lui Nozick asupra politicului, încît autorul 
nu se sfieşte să ne lase să înţelegem că acolo unde angajamentele 
sale libertariene erau în răspăr cu preocuparea obsesivă şi proble¬ 
matică a utilitarismului privitoare la îmbunătăţirea situaţiei celor 
aflaţi în nevoie, eroarea era de partea libertarianului, iar judecata 
morală sănătoasă de partea utilitaristului. „Poziţia relaţională, în 
domeniul politicului", ne asigură acum Nozick, „ne face să dorim 
să exprimăm şi să exemplificăm legăturile şi preocupările faţă de 
semenii noştri. Şi dacă ajutorarea acelora aflaţi în nevoie, com¬ 
parativ cu îmbunătăţirea continuă a situaţiei celor care se bucură 
deja de bunăstare, trece din punct de vedere relaţional ca fiind mai 
intensă şi mai acută atîţ din propria noastră perspectivă cît şi din 
aceea a celor care primesc, atunci poziţia relaţională poate să 
explice ceea ce frămîntă utilitarismul, şi anume, de ce preocuparea 
pentru îmbunătăţirea situaţiei altora se concentrează în mod deo¬ 
sebit asupra nevoiaşului. Dacă mana ar cădea din cer pentru a 
îmbunătăţi situaţia nevoiaşului, şi totul s-ar produce fără ajutorul 
nostru, atunci ar trebui să găsim o altă cale de a exprima şi de a 
intensifica solidar legăturile noastre relaţionale .“ (subl. M. D.) [2; 

p. 288]) 

Cred că aceste rezerve pe care Nozick însuşi le exprimă faţă de 
teoria sa sînt nu numai foarte semnificative pentru evoluţia gîndirii 
sale filozofic-politice, ci şi pline de învăţăminte pentru corectivele 
de care are nevoie o teorie libertarianâ neîngrădită. Ţinînd cont, 
aşadar, de toate aceste consideraţii, sper ca cititorul să poată 
recunoaşte şi aprecia, totuşi, forţa teoriei morale a statului minimal 

şi a dreptăţii ca îndreptăţire şi să simtă, totodată, aceeaşi provocare 
intelectuală şi plăcere pe care le-a simţit şi autorul rîndurilor de 
faţă de pe urma citirii şi a efortului de a urmări argumentele şi 
ideile acestei fascinante şi sofisticate cărţi de filozofie morală şi 
politică. 2 

PREFAŢĂ 


Indivizii au drepturi şi nimeni — persoană sau grup — nu le 
poate face anumite lucruri (fără să le încalce drepturile). Aceste 
drepturi sînt atît de puternice şi merg atît de departe încît se poate 
pune întrebarea ce rol mai au statul şi reprezentanţii lui oficiali, 
dacă mai au vreunul? Cît spaţiu lasă statului drepturile indivizilor? 
Preocuparea de bază a acestei cărţi este natura statului, funcţiile 
sale legitime şi justificările lui, în cazul în care există vreuna; de-a 
lungul cercetării noastre se întrepătrund multe teme şi probleme 
variate. 

Referitor la stat, concluziile noastre principale sînt: un stat 
minimal, limitat la funcţiile restrînse ale protecţiei împotriva forţei, 
furtului, înşelătoriei, şi ale asigurării respectării contractelor ş.a.m.d. 
este justificat; orice stat care are funcţii mai extinse va încălca 
drepturile persoanelor de a nu fi forţate să facă anumite lucruri şi 
este, aşadar, nejustificat; statul minimal te şi inspiră şi este şi 
drept. Două consecinţe sînt demne de luat în consideraţie: statul 
nu poate folosi aparatul său coercitiv cu scopul de a-i obliga pe 
unii cetăţeni să-i ajute pe alţii, sau pentru a le interzice unele acti¬ 
vităţi spre propriul lor bine sau propria lor protecţie. 

In pofida faptului că sînt excluse doar căile coercitive care 
conduc la aceste ţeluri, rămînînd cele liber-consimţite, sînt mulţi 
aceia care vor respinge dintru început concluziile noastre, ştiut 
fiind că nu vor să accepte nimic din ceea ce denotă cruzime faţă 
de nevoile şi suferinţa celorlalţi. Cunosc această reacţie; am avut-o 
şi eu atunci cînd am început să meditez la astfel de idei. Cu 
strîngere de inimă mi-am dat seama că datorită unor motive şi 
argumente variate încep să mă las convins de punctele de vedere 
libertariene (cum sînt numite acum adesea). Această carte a păstrat 
puţine dintre dovezile şovăielii mele anterioare. Ea conţine, în 

schimb, multe dintre consideraţiile şi argumentele pe care le 
prezint cît mai convingător. Deci, mi-am asumat riscul de a pro¬ 
duce o dublă iritare: pentru poziţia pe care o apăr şi pentru că ofer 
justificări în sprijinul acestei poziţii. 

Vechea mea ezitare nu mai este prezentă în acest volum, pentru 
că a dispărut. De-a lungul timpului, m-am obişnuit cu aceste 
puncte de vedere şi cu consecinţele lor, iar acum văd sfera politi¬ 
cului prin intermediul lor. (Să spun că ele îmi permit să văd prin 
sfera politicului?) Deoarece mulţi dintre aceia care susţin o poziţie 
asemănătoare sînt obtuzi şi, în mod paradoxal, resentimentari faţă 
de alte moduri mai libere de a exista, faptul că eu am acum 
răspunsuri fireşti care articulează teoria mă plasează într-o com¬ 
panie proastă. Nu sînt bucuros că majoritatea oamenilor pe care îi 
cunosc şi îi respect nu sînt de acord cu mine, căci am depăşit faza 
plăcerii, nu întru totul admirabile, de a-i irita, sau de a-i ului pe 
oameni, prin producerea unor argumente puternice în sprijinul 
poziţiilor pe care ei nu le agreează, sau chiar le detestă. 

Stilul meu este asemănător aceluia în care sînt scrise multe 
lucrări filozofice contemporane din domeniul epistemologiei sau 
metafizicii: există argumente elaborate, afirmaţii combătute prin 
contraexemple neverosimile, teze surprinzătoare, puzzles, condiţii 
structurale abstracte, provocări de a găsi o altă teorie care se potri¬ 
veşte cu un domeniu specificat de cazuri, concluzii neaşteptate 
ş.a.m.d. Deşi sper că toate acestea produc interes intelectual şi 
emoţie, unii pot să creadă că adevărul despre etică şi despre filo¬ 
zofia politică este prea serios şi important pentru a fi obţinut prin 
astfel de mijloace „stridente". Cu toate acestea, este posibil ca în 
etică să nu găsim răspunsuri corecte la ceea ce gîndim în mod 
firesc. 

Nu este nevoie să folosim argumente elaborate pentru a siste¬ 
matiza concepţia predominantă sau pentru a explica principiile 
acceptate. Se crede de obicei că simplul fapt de a arăta că alte 
concepţii contrazic concepţia pe care cititorii doresc oricum să o 
accepte reprezintă o obiecţie faţă de concepţiile respective. Dar o 
concepţie care se deosebeşte de concepţia cititorilor nu se poate 
apăra numai arătînd că punctul de vedere împărtăşit de cititori se 
află în conflict cu ea ! în schimb, ea va trebui să supună concepţia 
general acceptată celor mai grele teste şi solicitări intelectuale, prin 
intermediul contraargumentelor, al examinării atente a presupo- 

ziţiilor sale şi al prezentării unui şir de situaţii posibile în care pînă 
şi susţinătorii ei să fie nemulţumiţi de consecinţele doctrinei. 

Chiar cititorul pe care argumentele mele nu-1 conving ar trebui 
să accepte că, prin susţinerea şi apărarea concepţiei sale, el a clari- 
ficat-o şi a adîncit-o. Mai mult, îmi place să cred că onestitatea 
intelectuală cere ca, din cînd în cînd cel puţin, să părăsim modul 
nostru de a gîndi pentru a ne confrunta cu argumente puternice, 
opuse concepţiilor noastre. Cum altfel ne vom pune la adăpost de 
persistenţa în greşeală ? Mi se pare însă corect să-i amintesc citi¬ 
torului că şi onestitatea intelectuală are pericolele ei; argumente 
pe care le desluşim la început cu o fascinaţie marcată de dorinţa 
de a şti pot ajunge să ne convingă şi chiar să ni se pară fireşti şi 
intuitive. Numai refuzul de a asculta ne dă garanţia de a nu fi 
prinşi în mrejele adevărului. 

Miezul acestei cărţi îl constituie argumentele ei; totuşi, vă pot 
arăta ce va urma. Deoarece punctul de plecare este o formulare 
pregnantă a drepturilor indivizilor, eu iau în serios pretenţia 
anarhistului că în procesul menţinerii monopolului atît asupra 
folosirii forţei cît şi asupra protejării fiecărui individ dintr-un teri¬ 
toriu, statul trebuie să violeze drepturile indivizilor şi să fie deci 
imoral. împotriva acestei afirmaţii, argumentez că un stat ar apărea 
din anarhie (aşa cum ne apare în starea naturală a lui Locke) chiar 
dacă nimeni nu l-ar dori sau nu ar încerca să-l înfăptuiască, 
printr-un proces care nu este necesar să violeze drepturile cuiva. 
Dezvoltarea acestui argument central al Părţii I duce la o diver¬ 
sitate de probleme, cum ar fi, de ce doctrinele morale implică 
existenţa unor constrîngeri colaterale asupra acţiunii şi nu pur şi 
simplu orientarea acesteia către ţel, atitudinea faţă de animale, de 
ce este satisfăcătoare explicaţia apariţiei unor structuri complicate 
prin intermediul unor procese în care nimeni nu le are în vedere, 
motivele pentru care unele acţiuni sînt prohibite şi nu permise, 
dată fiind compensaţia plătită victimelor acestora, inexistenţa unei 
teorii a pedepsei bazată pe intimidare, chestiuni legate de interzi¬ 
cerea acţiunilor riscante, aşa-numitul „principiu al imparţialităţii" 
(faimess) al lui Herbert Hart, atacul preventiv şi detenţia preven¬ 
tivă. Aceste chestiuni şi încă altele sînt propuse pentru a permite 
cercetarea naturii şi legitimităţii morale a statului şi anarhiei. 

Partea I justifică statul minimal; Partea a Il-a susţine că nici un 
stat cu atribuţii mai extinse nu poate fi justificat. La început argu¬ 
mentez că o multitudine de temeiuri prin care se încearcă justifi- 

carea unui stat cu atribuţii mai extinse nu rezistă. împotriva afir¬ 
maţiei că un asemenea stat îşi află justificarea în măsura în care 
realizează sau produce dreptate distributivă între cetăţenii lui, 
dezvolt o teorie a dreptăţii (teoria îndreptăţirii — entitlement theoiy) 
care nu cere deloc un stat cu atribuţii extinse şi folosesc aparatul 
acestei teorii pentru a diseca şi a critica alte teorii ale dreptăţii 
distributive care iau în consideraţie un astfel de stat, bazîndu-se în 
mod special pe recenta teorie puternică a lui John Rawls. Sînt cri¬ 
ticate şi alte motive despre care unii ar putea crede că justifică un 
stat cu atribuţii mai extinse, motive cum ar fi egalitatea, invidia, 
controlul muncitorilor şi teoriile marxiene ale exploatării. (Cititorii 
care consideră că Partea I este dificilă vor găsi Partea a 11-a mai 
accesibilă, cu Capitolul 8 mai accesibil decît Capitolul 7.) Partea 
a Il-a se încheie cu o descriere ipotetică a felului în care ar putea 
să apară un stat cu atribuţii mai extinse, o poveste destinată să facă 
un astfel de stat destul de neatrăgător. Chiar dacă statul minimal 
este singurul justificabil, el poate să pară tern şi neatractiv, ceva 
ce cu greu ar inspira sau ar reprezenta un ţel pentru care să merite 
să lupţi. Pentru a evalua acest punct de vedere, mă adresez acelei 
proeminente tradiţii inspiratoare a gîndirii sociale, teoria utopică, 
şi argumentez că ceea ce poate fi salvat din această tradiţie este 
exact structura statului minimal. Argumentul conţine: o compa¬ 
raţie a diferitelor metode de modelare a unei societăţi, instrumente 
de proiectare şi de filtrare şi prezentarea unui model care solicită 
aplicarea noţiunii econometrice de nucleu al unei economii. 

Sublinierea acelor concluzii care diferă de ceea ce cred cei mai 
mulţi dintre cititori poate fi înşelătoare, deoarece s-ar putea crede 
că această carte este un fel de mic tratat politic. Nu este aşa ceva; 
este o explorare filozofică a unor probleme, multe dintre ele fasci¬ 
nante ca atare, care apar şi se împletesc atunci cînd luăm în 
considerare drepturile individului şi statul. Cuvîntul „explorare" 
este bine ales. O anumită concepţie asupra felului de a scrie o 
carte de filozofie susţine că un autor trebuie să se gîndească la 
toate amănuntele concepţiei pe care o prezintă şi la problemele ei, 
şlefuind şi rafinînd punctul său de vedere pentru a prezenta lumii 
un întreg finit, complet şi elegant. Nu împărtăşesc această concepţie, 
în orice caz, cred că există un loc şi o funcţie în demersul nostru 
intelectual şi pentru o lucrare mai puţin completă, care conţine 
prezentări neîncheiate, conjecturi, întrebări şi probleme deschise, 
direcţii de urmat, legături colaterale ca şi o linie principală de 

argumentare. Există un loc şi pentru alte cuvinte decît cele finale 
asupra temelor pe care le abordăm. 

Intr-adevăr, maniera obişnuită de a prezenta o lucrare filozofică 
mă derutează. Sînt scrise lucrări de filozofie ca şi cum autorii lor 
le consideră a fi adevărul absolut asupra subiectului tratat. Dar 
desigur, nu fiecare filozof gîndeşte că, în cele din urmă, a găsit, 
slavă Domnului, adevărul şi că a construit o fortăreaţă inexpug¬ 
nabilă în jurul lui. în realitate, toţi sîntem mult mai modeşti. Şi 
avem bune temeiuri să fim aşa. După ce a gîndit mult timp şi în 
mod profund asupra ideii pe care o prezintă, un filozof are o repre¬ 
zentare destul de bună despre punctele ei slabe, despre locurile 
unde este plasată marea încărcătură intelectuală şi care sînt poate 
prea fragile pentru a o susţine şi despre locurile în care ar putea să 
apară neclarităţi în punctul său de vedere, supoziţii necercetate cu 
atenţie care-1 fac să nu se simtă în largul lui. 

O formă a activităţii filozofice se aseamănă cu împingerea şi 
îngrămădirea lucrurilor pentru a se potrivi într-un perimetru fixat 
de o anumită formă. Toate lucrurile se găsesc aici, la îndemînă şi 
ele trebuie potrivite. împingi şi înghesui materialul într-o suprafaţă 
rigidă aşezîndu-1 pe o latură şi iese în afară pe altă latură. Apeşi 
pe locul în care s-a produs denivelarea şi produci alta într-un alt 
loc. Aşadar împingi şi înghesui şi tai marginile şi colţurile lucru¬ 
rilor în aşa fel încît să se potrivească şi apeşi pînă cînd în cele din 
urmă aproape totul se aşază mai mult sau mai puţin instabil; ceea 
ce nu se potriveşte este aşezat departe, ca să nu se mai vadă. 
(Desigur, nu totul este atît de brut. Mai există şi persuasiunea şi 
linguşirea. Şi limba în care scrii.) Repede, găseşti un unghi din 
care pare că totul se potriveşte şi faci un instantaneu; măreşti 
viteza de expunere, înainte ca ceva să iasă din cadru într-un mod 
prea evident. Apoi, revii în camera obscură pentru a retuşa crăpă¬ 
turile, tăieturile şi rupturile în ţesătura cadrului. Rămîne ca foto¬ 
grafia să fie luată drept o reprezentare a lucrurilor, exact aşa cum 
sînt ele şi să se observe cum în nici o altă formă lucrurile nu se 
potrivesc aşa cum trebuie. 

Nici un filozof nu spune: „Am plecat de aici, am ajuns aici; prin¬ 
cipala slăbiciune în lucrarea mea este că am mers de acolo, aici; în 
special, iată cele mai notabile distorsiuni, împinsături, forţări, 
maltratări, înşelătorii, exagerări pe care le-am comis în timpul 
călătoriei; ca să nu mai menţionez lucrurile pe care le-am aruncat 
şi le-am ignorat şi pe toate acelea la care am evitat să mă uit“. 

Reticenţa filozofilor faţă de slăbiciunile propriilor lor concepţii 
nu este, cred eu, pur şi simplu o chestiune de onestitate şi integri¬ 
tate filozofică, deşi este aşa ceva, sau, cel puţin, devine aşa ceva 
atunci cînd este conştientizată. Reticenţa se leagă de ţelurile pe 
care le au filozofii în formularea concepţiilor lor. De ce ţin cu tot 
dinadinsul să forţeze totul să intre într-un cadru fixat? De ce nu 
un alt cadru sau, în chip mai radical, de ce să nu lăsăm lucrurile 
acolo unde sînt? La ce ne ajută să avem totul în interiorul unui 
cadru? De ce vrem ca lucrurile să se prezinte aşa? (De ce ne pro¬ 
tejează aceasta?) Sper să nu pot să evit aceste întrebări profunde 
(şi înspăimîntătoare) în opera mea viitoare. 

Oricum, ceea ce mă determină să menţionez aceste probleme 
aici nu este sentimentul că ele ar aparţine mai degrabă acestei 
lucrări decît altor scrieri filozofice. Cred că ceea ce spun în această 
carte este corect. Acesta nu este felul meu de a da înapoi. Dimpo¬ 
trivă, îmi propun să vă dau totul: îndoielile şi neliniştile, incerti¬ 
tudinile şi opiniile, convingerile şi argumentele. 

în acele puncte speciale din argumentele, pasajele, supoziţiile 
mele ş.a.m.d., unde simt o tensiune, încerc să comentez sau cel 
puţin să atrag atenţia cititorului asupra a ceea ce mă face să nu mă 
simt bine. Este posibil ca încă de acum să dau glas unor temeri 
teoretice generale. Cartea aceasta nu prezintă o teorie precisă a 
fundamentelor morale ale drepturilor individului, nu conţine o 
expunere precisă şi o justificare a unei teorii retributive a pedepsei; 
sau o formulare precisă a principiilor teoriei tripartite a dreptăţii 
distributive pe care o prezintă. O mare parte din ceea ce spun se 
bizuie pe caracteristici generale sau foloseşte astfel de caracteristici 
pe care cred că le-ar avea aceste teorii, dacă ele ar fi elaborate. Aş 
vrea să scriu despre aceste teme în viitor. Dacă o voi face, nu mă 
îndoiesc de faptul că teoria care va rezulta va fi diferită de ceea ce 
mă aştept acum să fie ea şi asta ar cere unele modificări în supra¬ 
structura edificată aici. Ar fi nechibzuit să mă aştept că voi îndeplini 
aceste sarcini fundamentale într-un mod satisfăcător; cum de altfel 
ar fi şi dacă nu aş spune nimic pînă nu le voi fi îndeplinit. Poate că 
această carte îi va stimula pe alţii să vină cu contribuţii proprii. 

Primele nouă capitole ale acestei cărţi au fost scrise în anii 
1971-1972, în timp ce eram fellow la Center for Advanced Study 
in the Behavioral Sciences din Palo Alto, o instituţie academică 
structurată atît cît este nevoie, la limita anarhiei individualiste. Sînt 
foarte recunoscător Centrului şi personalului său pentru a-mi fi 
oferit un mediu atît de favorabil pentru a îndeplini ceea ce mi-am 
propus. Capitolul 10 a fost prezentat într-un simpozion despre 
„Utopie şi utopism" organizat de Eastern Division of the Ame¬ 
rican Philosophical Association în 1969 ; unele idei sînt reluate şi 
în celelalte capitole. întregul manuscris a fost rescris în timpul 
verii lui 1973. 

Obiecţiile Barbarei Nozick faţă de unele poziţii apărate aici 
m-au ajutat să-mi clarific ideile; în plus, ea m-a ajutat foarte 
mult în nenumărate alte feluri. Timp de mai mulţi ani, am bene¬ 
ficiat de comentariile, întrebările şi contraargumentele lui Michael 
Walzer pe măsură ce i-am expus idei legate de anumite teme ale 
acestei cărţi. La Center for Advanced Study am primit comen¬ 
tarii scrise amănunţite şi foarte folositoare asupra întregului 
manuscris de la W. V. Quine, Derek Parfit şi Gilbert Harman, 
asupra Capitolului 7 de la John Rawls şi Frank Michelman şi 
asupra unei versiuni anterioare a Părţii I de la Alan Dershowitz. 
Extrem de utile au fost discuţia cu Ronald Dworkin asupra felu¬ 
lui în care ar funcţiona sau, dimpotrivă nu ar funcţiona agenţii 
de protecţie concurente, precum şi unele sugestii ale lui Burton 
Dreben. De-a lungul timpului, diferite versiuni ale diferitelor 
părţi ale acestui manuscris au fost citite şi discutate la întîlnirile 
de la Society for Ethical and Legal Philosophy (SELF); discu¬ 
ţiile sistematice cu membrii ei au fost o sursă de stimulare şi 
delectare intelectuale. Ceea ce mi-a stimulat interesul pentru 
teoria anarhistă individualistă a fost o lungă conversaţie pe care 

am avut-o acum aproape şase ani cu Murray Rothbard. Chiar cu 
mult mai înainte, disputele cu Bruce Goldberg m-au făcut să iau 
destul de în serios concepţiile libertariene pentru a vrea să le 
resping şi pentru a adînci în felul acesta cercetarea. Rezultatul se 
află acum în faţa cititorului. 



PARTEA I 

Teoria stării naturale, 
sau cum să ajungem la un stat 
fără să ne străduim înadins 



CAPITOLUL 1 


De ce teoria stării naturale ? 


Dacă statul nu ar fi existat ar fi fost necesar să-l inventăm? Ar 
fi fost nevoie de un stat şi ar fi trebuit să fie inventat ? Acestea sînt 
întrebările care se pun filozofiei politice şi unei teorii care explică 
fenomenele politice şi la care se dă răspuns prin cercetarea „stării 
naturale", pentru a folosi terminologia teoriei politice tradiţionale. 
Justificarea resuscitării acestei noţiuni vechi ar trebui să fie ferti¬ 
litatea, caracterul interesant şi cuprinzător al implicaţiilor teoriei 
respective. Pentru cititorii (mai sceptici) care doresc o anumită 
asigurare anticipată, capitolul acesta discută motivele pentru care 
este important să studiem teoria stării naturale, motive care ne fac 
să credem că teoria ar fi rodnică. în mod inevitabil, aceste motive 
sînt întrucîtva abstracte şi metateoretice. Cel mai bun motiv este 
chiar teoria dezvoltată. 


FILOZOFIE POLITICĂ 

Problema fundamentală a filozofiei politice, problemă care 
precedă întrebările privind felul în care trebuie să fie organizat 
statul, este dacă statul trebuie să existe. De ce să nu avem anarhie? 
Din moment ce teoria anarhistă, dacă poate fi susţinută, subminează 
întregul domeniu al filozofiei politice, este potrivit să începem filo¬ 
zofia politică printr-o examinare a alternativei sale teoretice funda¬ 
mentale. Cei care consideră anarhismul ca pe o doctrină care are şi 
puncte atractive vor crede că este posibil ca filozofia politică să se 
şi oprească aici. Alţii, plini de nerăbdare, vor aştepta să vadă ce ur¬ 
mează. Totuşi, după cum vom vedea, arhişti şi anarhişti deopotrivă, 
cei care sar precaut peste punctul de pornire ca şi cei care argu¬ 
mentează fără tragere de inimă pornind de aici, pot să fie de acord 
că a pomi în filozofia politică de la teoria stării naturale are un scop 

explicativ. (Un astfel de scop lipseşte atunci cînd epistemologia 
începe cu o încercare de a-1 respinge pe sceptic.) 

Ce situaţie anarhică să cercetăm pentru a răspunde la întrebarea 
de ce nu anarhie? Poate că una care ar exista dacă nu ar exista 
situaţia politică actuală şi nu ar exista nici o altă situaţie politică. 
Dar lăsînd la o parte supoziţia nejustificată că oricine, indiferent 
unde, ar fi în aceeaşi nonstare, ca şi imposibilitatea de a realiza 
acest contrafactual pentru a dobîndi o anumită situaţie, această 
situaţie nu ar prezenta interes teoretic fundamental. Desigur, dacă 
acea situaţie caracterizată ca absenţă a statului ar fi îndeajuns de 
proastă, am avea un motiv pentru a ne abţine de la desfiinţarea 
statului şi înlocuirea lui, acum, cu o stare caracterizată prin absenţa 
oricărei organizări statale. 

Ar fi mai promiţător să ne concentrăm asupra unei descrieri 
fundamentale abstracte care ar conţine toate situaţiile interesante,- 
inclusiv „unde am fi acum dacă“. Dacă această descriere ar fi sufi¬ 
cient de înfricoşătoare, statul ar apărea ca o alternativă de preferat 
a cărei perspectivă ar fi la fel de atrăgătoare ca o şedinţă la dentist. 
Asemenea descrieri menite să ne sperie, arareori conving şi nu 
numai pentru că nu reuşesc să ne încurajeze. Domeniile psihologiei 
şi sociologiei sînt mult prea slabe pentru a susţine o generalizare 
atît de pesimistă asupra tuturor societăţilor şi persoanelor, cu atît mai 
mult cu cît argumentul se bazează pe a nu face astfel de supoziţii 
pesimiste despre felul în care funcţionează statul. Desigur, oamenii 
ştiu cîte ceva despre felul în care funcţionează statele actuale şi 
opiniile lor se deosebesc în această privinţă. Dacă avem în vedere 
importanţa deosebită a alegerii între stat şi anarhie, prudenţa ar 
putea să ne sugereze să folosim criteriul „minimax" şi să ihsistăm 
asupra unei evaluări pesimiste a situaţiei ce ar decurge din absenţa 
statului: statul ar fi comparat cu starea naturală hobbesiană de¬ 
scrisă în maniera cea mai pesimistă. Dar, în folosirea criteriului 
minimax, această situaţie hobbesiană trebuie comparată cu acel 
stat posibil care este descris în modul cel mai pesimist, incluzînd 
şi statele viitoare. Desigur, într-o astfel de comparaţie starea 
naturală cea mai rea ar învinge. Aceia care consideră că statul este 
ceva îngrozitor nu vor socoti criteriul minimax ca pe ceva foarte 
constrîngător, deoarece, în mod special, se pare că statul ar putea 
fi reinstituit mereu, dacă aşa ceva pare să fie dezirabil. Criteriul 
„maximax", pe de altă parte, s-ar baza pe supoziţiile cele mai opti¬ 
miste — Godwin, dacă vă place aşa ceva. Dar nici optimismul 

nechibzuit nu este convingător. Intr-adevăr, în condiţii de incerti¬ 
tudine, nici unul dintre criteriile de alegere nu este convingător, 
după cum nu este nici maximizarea utilităţii aşteptate pe baza unor 
probabilităţi atît de vagi. 

Mai relevant, tocmai pentru a decide ce scopuri ar trebui să 
încercăm să atingem, ar fi să insistăm asupra unei situaţii în care 
statul nu există şi în care oamenii se supun în general unor 
constrîngeri morale şi se comportă în general aşa cum trebuie. O 
astfel de supoziţie nu este exagerat de optimistă; nu se presupune 
că toţi oamenii acţionează exact aşa cum trebuie. Totuşi, această 
situaţie de stare naturală este cea mai bună situaţie anarhică la care 
putem nădăjdui într-un mod rezonabil. Prin urmare, cercetarea 
naturii şi a defectelor acestei stări este de o importanţă crucială 
pentru a decide dacă trebuie să existe un stat mai degrabă decît 
anarhie. Dacă am putea arăta că statul ar fi superior chiar şi acestei 
cea mai favorabilă situaţie de anarhie, cea mai bună la care putem 
nădăjdui într-un mod realist, sau că ar apărea printr-un proces care 
nu ar conţine nimic nepermis din punct de vedere moral, sau că, 
dacă ar apărea, ar rezulta o îmbunătăţire, atunci aceasta ar oferi un 
temei suficient pentru existenţa statului; ar justifica statul*. 

Această cercetare va ridica problema dacă toate acţiunile pe care 
trebuie să le îndeplinească oamenii, pentru a organiza şi a pune în 
stare de funcţionare un stat, sînt ele însele admisibile din punct de 
vedere moral. Unii anarhişti au pretins nu numai că ar fi preferabil 
să nu existe stat, dar că orice stat violează în mod necesar drep¬ 
turile morale ale oamenilor şi este, prin urmare, intrinsec imoral. 
Punctul nostru de pornire aşadar, deşi nepolitic, este în mod inten¬ 
ţionat departe de a fi nonmoral. Filozofia morală fixează fundalul 
şi limitele filozofiei politice. Ceea ce indivizii pot şi ceea ce nu pot 
să-şi facă unii altora limitează ceea ce pot să facă prin intermediu! 
aparatului de stat sau să facă pentru a organiza un astfel de aparat. 
Prohibirile morale, care se admite a fi respectate, sînt sursa orică¬ 
rei legitimităţi pe care o are puterea coercitivă fundamentală a 
statului. (Puterea coercitivă fundamentală este o putere care nu se 
bazează pe consimţămîntul persoanei faţă de care se aplică.) 


* Aceasta contrastează cu o teorie care prezintă apariţia statului dintr-o 
stare naturală printr-un proces natural şi inevitabil de deteriorare, cam în felul 
în care teoria medicală prezintă îmbătrînirea şi moartea. O astfel de teorie nu 
ar „justifica" statul, deşi s-ar putea să ne determine să admitem existenţa lui. 

Aceasta este principala sferă a activităţii statului, şi poate că singura 
care este legitimă. Mai mult, în măsura în care filozofia morală este 
neclară şi dă naştere unor dezacorduri între judecăţile morale ale 
oamenilor, ea pune prin aceasta probleme despre care s-ar putea 
crede că ar putea fi abordate într-un mod adecvat în sfera politică. 


TEORIA POLITICĂ EXPLICATIVĂ 

în afară de importanţa pe care o prezintă pentru filozofia politică, 
cercetarea acestei stări naturale va servi şi unor ţeluri explicative. 
Căile posibile de înţelegere a politicului sînt următoarele: (1) expli¬ 
carea lui integrală în termeni nonpolitici; (2) considerarea politicului 
ca provenind din nonpolitic, dar ireductibil la acesta din urmă, un 
mod de organizare a factorilor nonpolitici inteligibili numai în 
termenii unor noi principii politice; sau (3) considerarea politicului 
ca fiind complet autonom. Deoarece numai prima direcţie de cerce¬ 
tare promite o înţelegere completă a întregii sfere a politicului 1 , ea 
se constituie ca cea mai dezirabilă alternativă teoretică, care ar urma 
să fie abandonată numai dacă se ştie că este imposibilă. Să numim 
acest gen de explicaţie a unui domeniu, care este cel mai dezirabil 
şi complet, explicaţia fundamentală a domeniului. 

Pentru a da o explicaţie fundamentală a politicului în termenii 
nonpoliticului, am putea începe sau cu o situaţie nonpolitică şi să 
arătăm cum şi de ce ar apărea din aceasta mai tîrziu o situaţie 
politică, sau cu o situaţie politică pe care o descriem nonpolitic, 
derivînd trăsăturile ei politice din descrierea ei nonpolitică. 
Această derivare sau va identifica trăsăturile politice cu trăsăturile 
descrise nonpolitic sau va folosi legi ştiinţifice pentru a face 
legătura între trăsături distincte. Cu excepţia, poate, a acestui din 
urmă demers, clarificarea pe care o aduce explicaţia va depinde 
direct de cît de limpede este punctul de plecare nonpolitic (fie el 
o situaţie sau o descriere) şi de distanţa, reală sau aparentă, a punc¬ 
tului de plecare de rezultatul său politic. Cu cît punctul de plecare 
este mai solid (cu cît selectează mai mult trăsături esenţiale, 
importante şi care se impun de la sine ale situaţiei umane) şi cu cît 
este sau pare să fie mai puţin apropiat de rezultatul său (cu cît pare 
mai puţin politic şi mai puţin analog stării statale), cu atît mai 
bine. Atingerea stării statale pornind de la un punct arbitrar şi, de 
altfel, lipsit de importanţă, care ar fi în mod evident dintru început 

apropiat de starea statală nu ar conduce la sporirea înţelegerii 
noastre. Dar descoperirea faptului că trăsăturile şi relaţiile politice 
ar fi reductibile la, sau identice cu cele nonpolitice, evident foarte 
diferite de cele dintîi, ar fi un rezultat captivant. Dacă aceste 
trăsături ar fi fundamentale, domeniul politic ar fi solid şi bine 
fundamentat. Sîntem aşa de departe de un progres teoretic major, 
încît prudenţa ne-ar recomanda să examinăm alternativa care 
constă în a arăta cum ar apărea o situaţie politică dintr-una non- 
politică; cu alte cuvinte, să purcedem în abordarea explicativă 
fundamentală cu ceea ce este cunoscut în filozofia politică drept 
teoria stării naturale. 

O teorie a stării naturale care începe cu descrieri generale 
fundamentale ale acţiunilor admisibile şi inadmisibile din punct 
de vedere moral şi ale motivelor bine întemeiate pentru care 
unele persoane în orice societate ar viola aceste constrîngeri 
morale şi care continuă prin a descrie cum ar apărea un stat din 
starea naturală va servi ţelurilor noastre explicative, chiar dacă 
realmente nici un stat nu a apărut vreodată în felul acesta. Hempel 
a analizat conceptul de explicaţie potenţială, care din punct de 
vedere intuitiv (şi în linii mari) ar fi o explicaţie corectă, dacă tot 
ce se menţionează în ea ar fi adevărat şi funcţional. 2 Să spunem 
că o explicaţie potenţială nomic-incompletă este o explicaţie 
potenţială ce cuprinde un enunţ cu caracter de lege fals şi că o 
explicaţie potenţială factual-incompletă este o explicaţie poten¬ 
ţială cu o condiţie antecedent falsă. O explicaţie potenţială care 
dă seama de un fenomen care a rezultat dintr-un proces P va fi 
incompletă (chiar dacă nu este nici nomic-incompletă, nici 
factual-incompletă) dacă un anumit proces Q, altul decît P, a 
produs fenomenul, deşi P avea capacitatea de a-1 produce. Dacă 
celălalt proces Q nu l-ar fi produs, atunci P l-ar fi produs.* Să 
numim explicaţia potenţială care nu poate să lămurească de fapt 
fenomenul o explicaţie potenţială procesual-incompletă. 

O explicaţie potenţială fundamentală (o explicaţie care, dacă ar 
fi efectivă, ar cuprinde întregul domeniu luat în consideraţie) pro- 


* Sau, poate că un alt proces R ar fi făcut-o, dacă nu ar fi făcut-o Q, deşi 
dacă R nu ar fi produs fenomenul, atunci P ar fi făcut-o, sau ... Deci propoziţia 
aceasta trebuie înţeleasă aşa: P ar fi produs fenomenul dacă nici un membru 
al lui [Q, R, ...] nu ar fi făcut-o. Aici lăsăm la o parte complicaţia că ceea ce 
ar împiedica pe Q să producă fenomenul ar putea să-l împiedice şi pe P. 



50 


TEORIA STĂRII NATURALE 


duce o clarificare importantă chiar dacă nu este explicaţia corectă, 
înţelegerea unui domeniu sporeşte considerabil, dacă putem 
concepe, principial vorbind, cum ar putea fi explicat în mod 
fundamental, ca întreg, acel domeniu*. Este greu să spui mai mult 
fără să cercetezi tipuri de cazuri sau, fără să cercetezi cazuri parti¬ 
culare, dar nu putem face asta aici. Explicaţiile potenţiale funda¬ 
mentale factual-incomplete ar fi foarte lămuritoare, dacă condiţiile 
lor iniţiale false „ar fi putut fi adevărate"; chiar şi condiţii iniţiale 
aberante vor aduce lămuriri, uneori într-o foarte mare măsură. 
Explicaţiile potenţiale fundamentale nomic-incomplete pot să ne 
lămurească asupra naturii unui domeniu aproape la fel de bine ca 
explicaţiile corecte, mai ales dacă „legile", luate împreună, for¬ 
mează o teorie interesantă şi închegată. Iar explicaţiile potenţiale 
fundamentale procesual-incomplete (care nu sînt nici nomic-in¬ 
complete, nici factual-incomplete) se potrivesc aproape perfect cu 
proiectul şi ţelurile noastre explicative. Aşa ceva nu ar putea fi 
spus cu aceeaşi forţă, sau nu ar putea fi spus chiar deloc, despre 
explicaţia nonfundamentală. 

Explicaţiile de tipul stării naturale pentru sfera politicului, chiar 
dacă incorecte, sînt explicaţii potenţiale fundamentale ale acestei 
sfere şi au o mare putere explicativă şi de clarificare. învăţăm mult 
din conceperea felului în care ar fi putut să apară statul, chiar dacă 
el nu a apărut în acel fel. Dacă nu a apărut în acel fel, tot avem 
multe de învăţat, determinînd de ce nu s-a întîmplat aşa, încercînd 
să explicăm de ce acea parte a lumii reale care se deosebeşte de 
modelul stării naturale este aşa cum este. 

Deoarece atît consideraţiile de filozofie politică cît şi cele de 
teorie politică explicativă converg către starea naturală, aşa cum a 


♦Această afirmaţie trebuie luată cu anumite rezerve. O explicaţie poten¬ 
ţială despre care ştim că este falsă nu va spori înţelegerea de către noi a unui 
domeniu: aşa de exemplu, că prin practicarea unui anumit dans, fantomele sau 
spiriduşii au făcut ca domeniul să fie aşa cum este. Este plauzibil să credem 
că o explicaţie a unui domeniu trebuie să înfăţişeze un mecanism subiacent 
care îl produce. (Sau oferă altceva care ne face să înţelegem la fel de bine.) 
Dar această afirmaţie nu echivalează cu formularea precisă a condiţiilor 
profunde pe care trebuie să le îndeplinească un mecanism subiacent pentru a 
explica un domeniu. Formularea exactă a afirmaţiei din text aşteaptă dez¬ 
voltări ale teoriei explicaţiei. Şi alte dificultăţi reclamă astfel de dezvoltări; 
vezi Jaegwon Kim, „Causation, Nomic Subsumption, and the Concept of 
Event", The Journal of Philosophy, 70, nr. 8 (26 aprilie, 1973), pp. 217-236. 

fost ea concepută de Locke, vom începe cu aceasta. Mai precis, 
vom începe cu indivizi într-o stare suficient de asemănătoare cu 
starea naturală a lui Locke, în aşa fel încît multe dintre diferenţele 
care, pe de altă parte, sînt importante pot fi trecute cu vederea aici. 
Vor fi menţionate doar unele divergenţe între concepţia noastră şi 
cea a lui Locke care sînt relevante pentru filozofia politică şi 
pentru argumentul nostru referitor la stat. Formularea pe deplin 
corectă a fundamentului moral, cuprinzînd formularea exactă a 
teoriei morale şi a bazei sale subiacente, ar avea nevoie de o pre¬ 
zentare amplă şi este o sarcină ce ar cere mult timp. (O viaţă 
întreagă?) Această sarcină este atît de importantă, golul lăsat de 
neîndeplinirea ei atît de mare, încît nu este încurajator să consta¬ 
tăm că aici urmăm respectabila tradiţie a lui Locke, care nu oferă 
nimic din ceea ce ar putea să semene cît de cît cu o explicaţie 
satisfăcătoare a statutului şi fundamentului legii naturale în al său 
Second Treatise. 



CAPITOLUL 2 


Starea naturală 


Indivizii, în starea naturală descrisă de Locke, se află într-o 
„stare de perfectă libertate pentru a-şi organiza acţiunile şi pentru 
a dispune de ceea ce posedă şi de persoane după cum consideră că 
este potrivit, în limitele legii naturale, fără să ceară permisiunea 
sau fără să se subordoneze voinţei vreunui alt individ" (secţiu¬ 
nea^. 1 Limitele legii naturale cer ca „nimeni să nu vatăme viaţa, 
sănătatea, libertatea sau bunurile altuia" (secţiunea 6). Unii vio¬ 
lează aceste limite, „încălcînd drepturile celorlalţi şi... facîndu-şi 
rău unii altora", şi ca răspuns oamenii se pot apăra pe ei înşişi sau 
pe alţii împotriva unor astfel de uzurpatori (cap. 3). Partea vătă¬ 
mată şi agenţii ei pot să se refacă de pe urma vătămării suferite 
„atît de mult pe cît permite compensarea pentru răul pe care l-au 
suferit" (secţiunea 10); „fiecare are dreptul să-l pedepsească pe 
cel care încalcă legea, în aşa fel încît să poată împiedica violarea 
ei" (secţiunea 7); fiecare poate — şi poate doar — să „pedepsească 
[un răufăcător] atît cît îi dictează raţiunea ponderată şi conştiinţa, 
adică ceea ce este proporţional cu încălcarea legii, adică atît cît să 
poată servi pentru compensare şi constrîngere" (secţiunea 8). 

Există „inconveniente ale stării naturale" pentru care, spune 
Locke, „admit cu uşurinţă că guvemămîntul civil este remediul 
corespunzător" (secţiunea 13). Pentru a înţelege exact ce anume 
remediază guvemămîntul civil, trebuie să facem mai mult decît să 
repetăm lista întocmită de Locke a inconvenientelor stării naturale. 
Trebuie să luăm în consideraţie şi ce reglementări ar fi posibile în 
cadrul unei stări naturale pentru a soluţiona aceste inconveniente 
— pentru a le evita sau pentru a face mai puţin probabilă apariţia 
lor, sau pentru a le diminua efectul atunci cînd apar. Numai după 
ce sînt puse în joc toate resursele stării naturale, şi anume toate 
acele reglementări şi acorduri voluntare la care ar putea ajunge 

indivizii acţionînd în baza propriilor lor drepturi şi numai după ce 
sînt evaluate efectele acestora, vom putea să vedem cît de serioase 
sînt inconvenientele care rămîn totuşi să fie remediate de către 
stat, şi să evaluăm dacă remediul este mai rău decît boala.* 

Intr-o stare naturală, legea naturală subînţeleasă nu poate să ne 
furnizeze în fiecare caz în parte modelul corect (vezi secţiunile 
159 şi 160 în care Locke face această observaţie despre sistemele 
juridice, dar în opoziţie cu secţiunea 124) şi oamenii care-şi judecă 
propriile lor cazuri îşi vor acorda întotdeauna beneficiul îndoielii 
şi vor presupune că au dreptate. Vor exagera răul şi pagubele pe 
care le-au suferit şi pasiunile îi vor determina să încerce să-i 
pedepsească pe ceilalţi mai mult decît este necesar şi să ceară 
compensaţii excesive (secţiunile 13, 124, 125). în felul acesta, 
impunerea privată şi personală a drepturilor indivizilor (inclusiv 
drepturile care sînt violate atunci cînd pedepsele sînt excesive) 
duce la dihonie, la o serie nesfîrşită de acte de răzbunare şi de 
cereri de compensaţii. Şi nu există nici o cale sigură de aplanare 
a conflictelor, de stingere a lor şi de informare a părţilor că acestea 
au luat sfîrşit. Chiar dacă una dintre părţi declară că va pune capăt 
actelor sale de răzbunare, cealaltă parte poate să se simtă în sigu¬ 
ranţă numai dacă ştie că cea dintâi nu se mai consideră îndreptăţită 
să pretindă compensaţie, sau să ceară pedepsirea şi ca atare nu se 
consideră îndreptăţită să ceară aşa ceva cînd se iveşte o împre- 

* Proudhon ne-a dat o descriere a „inconvenientelor" interne ale statului. 
„A fi guvernat înseamnă a fi urmărit, inspectat, spionat, dirijat, minat de lege, 
numărat, înregimentat, înrolat, îndoctrinat, moralizat, controlat, verificat, 
apreciat, evaluat, cenzurat, comandat de către creaturi care nu au nici dreptul, 
nici înţelepciunea, nici virtutea să facă asta. A fi guvernat înseamnă a fi la 
fiecare operaţiune, la fiecare mişcare notat, înregistrat, pus la socoteală, taxat, 
ştampilat, măsurat, numărat, evaluat, autorizat, mustrat, avertizat, supus 
interdicţiilor, îndreptat, corectat, pedepsit. Sub pretextul folosului public şi în 
numele interesului general eşti pus să contribui, eşti muştruluit, jecmănit, 
exploatat, monopolizat, extorcat, storcoşit, tras pe sfoară, jefuit; apoi, la cea 
mai mică rezistenţă, la primul cuvînt de împotrivire, eşti reprimat, amendat, 
umilit, hărţuit, vînat pînă în pînzele albe, supus abuzurilor, bătut, dezarmat, 
legat, sugrumat, închis, judecat, condamnat, împuşcat, deportat, sacrificat, 
vîndut, trădat; şi ca să se pună capac la toate, batjocorit, zeflemisit, ridiculizat, 
ultragiat, dezonorat. Asta este guvernarea; asta este justiţia ei; asta este morali¬ 
tatea ei." P: J. Proudhon, Idâe gânirale de la Râvolution au XIX' siecle. Paris 
Librairie des Sciences politiques et sociales Marcel Riviăre, 1923 p. 344. 

jurare prielnică. Oricare ar fi metoda prin care un individ ar 
încerca să se oblige că pune irevocabil capăt conflictului, el nu va 
reuşi să dea suficiente asigurări celeilalte părţi; înţelegerea tacită 
de a opri confruntarea ar fi, de asemenea, precară. 2 Astfel de senti¬ 
mente de vinovăţie reciprocă pot să apară chiar atunci cînd este 
clar că ai dreptate şi cînd există un acord reciproc în ceea ce 
priveşte comportamentul fiecărui individ; cu atît mai mult există 
un prilej pentru o confruntare revanşardă cînd faptele sau drep¬ 
turile sînt într-o anumită măsură neclare. De asemenea, în starea 
naturală, un individ poate să nu aibă puterea de a-şi impune drep¬ 
turile; poate să fie incapabil să pedepsească sau să ceară com¬ 
pensaţii de la un adversar mai puternic care i-a violat drepturile 
(secţiunile 123, 126). 


ASOCIAŢII DE PROTECŢIE 

Cum ar putea fi tratate aceste disfuncţionalităţi într-o stare 
naturală? Să începem cu cea din urmă. In starea naturală un indi¬ 
vid îşi poate impune drepturile, se poate apăra, poate să ceară 
compensaţii şi să pedepsească (sau cel puţin să încerce să facă tot 
ce-i stă în putinţă pentru toate acestea). Alţii, la cererea lui, pot să 
i se alăture spre a-1 apăra. 3 Pot să-i vină în ajutor pentru a respinge 
un atacator sau pentru a-1 urmări pe agresor pentru că sînt curajoşi 
şi angajaţi să apere valori publice sau pentru că sînt prietenii lui, 
sau poate pentru că şi el i-a ajutat în trecut, sau pentru că vor ca 
el să-i ajute în viitor, sau în schimbul a ceva. Grupuri de indivizi 
se pot asocia pentru a se proteja reciproc: toţi vor răspunde la 
cererea oricărui membru pentru apărarea sau pentru impunerea 
drepturilor sale. Uniţi ei sînt puternici. Astfel de asociaţii simple 
de protecţie reciprocă prezintă două inconveniente: (1) fiecare este 
întotdeauna chemat să îndeplinească o funcţie de protecţie (şi cum 
să se decidă cine să răspundă chemării în cazul unor funcţii de 
protecţie pentru care nu este nevoie de serviciile tuturor mem¬ 
brilor?); şi (2) fiecare membru poate să-i cheme pe asociaţii săi 
spunînd că drepturile sale sînt sau au fost violate. Asociaţiile de 
protecţie nu vor dori să fie la cheremul membrilor lor certăreţi şi 
paranoici care ar putea încerca, sub masca autoapărării, să folo¬ 
sească asociaţia pentru a viola drepturile altora. Vor mai apărea 
dificultăţi şi dacă doi membri ai aceleiaşi asociaţii se află în 
conflict fiecare chemîndu-şi prietenii apropiaţi în apărarea sa. 

O asociaţie de protecţie reciprocă ar putea încerca să soluţioneze 
conflictele dintre proprii ei membri printr-o politică de nonin- 
tervenţie. Dar această politică ar genera disensiuni şi ar putea să 
ducă la formarea unor subgrupuri care ar putea să lupte între ele, 
determinînd în felul acesta destrămarea asociaţiei. Această politică 
i-ar încuraja, de asemenea, pe agresorii potenţiali să se alăture cît 
mai multor asociaţii de protecţie reciprocă pentru a dobîndi imu¬ 
nitate în faţa acţiunilor revanşarde sau defensive, punînd, în felul 
acesta, la grea încercare eficacitatea procedeelor iniţiale de protec¬ 
ţie ale asociaţiei. Aşadar, asociaţiile de protecţie (aproape toate cele 
care se vor menţine cu indivizii care li se vor alătura) nu vor urma 
o politică de nonintervenţie; ele vor folosi o anumită procedură 
pentru a stabili cum să acţioneze atunci cînd unii membri pretind 
că alţi membri le-au violat drepturile. Pot fi imaginate multe proce¬ 
dee arbitrare (de exemplu, să se acţioneze în favoarea celui care se 
plînge primul), dar cei mai mulţi vor dori să se alăture asociaţiilor 
care urmează o procedură menită să determine care reclamant are 
dreptate. Atunci cînd un membru al asociaţiei se află în conflict cu 
cineva din afara ei, asociaţia va dori, de asemenea, să stabilească 
într-un fel oarecare cine are dreptate, chiar şi numai pentru a evita 
implicarea constantă şi costisitoare în certurile, justificate sau nejus¬ 
tificate, ale fiecărui membru al ei. Inconvenientul ca fiecare să se 
afle la dispoziţia asociaţiei, indiferent de activitatea pe care o 
desfăşoară în momentul respectiv, de înclinaţiile lui sau de avan¬ 
tajul relativ, poate fi soluţionat în modalitatea obişnuită, recurgînd 
la diviziunea muncii şi la schimb. Unii oameni vor fi angajaţi 
pentru a îndeplini funcţii de protecţie şi unii întreprinzători se vor 
lansa în afacerea de a vinde servicii de apărare. Vor fi oferite 
diferite feluri de politici de protecţie, la preţuri diferite, pentru cei 
care ar putea să vrea o protecţie mai mare şi mai atentă. 4 

Un individ ar putea să facă mai multe aranjamente sau angaja¬ 
mente particulare în loc să delege unei agenţii private de protecţie 
toate funcţiile de descoperire, arestare,încadrare juridică a vino¬ 
văţiei, pedeapsă şi cerere a compensaţiei. Conştient de pericolele 
de a fi judecător în propriul său caz, ar putea să transfere decizia 
referitoare la vinovăţia lui şi la dimensiunea acestei vinovăţii unei 
alte părţi, neutre sau mai puţin implicate. Pentru apariţia efectului 
social al realizării justiţiei, o astfel de parte ar trebui să fie în gene¬ 
ral respectată şi considerată ca fiind neutră şi integră. Ambele părţi 
aflate în conflict pot în felul acesta să evite parţialitatea şi ar putea 

chiar să cadă de acord asupra persoanei care să le judece şi să 
accepte să se supună deciziei acesteia. (Sau ar putea avea loc un 
anumit proces în cadrul căruia una dintre părţi, nemulţumită de 
decizie, să poată face apel.) Dar, pentru motive evidente, vor 
exista tendinţe puternice ca funcţiile menţionate mai sus să 
conveargă spre acelaşi agent sau agenţie. 

Uneori, astăzi, oamenii transferă disputele lor în afara siste¬ 
mului juridic al statului, altor judecători sau tribunale pe care le-au 
ales, de exemplu unor tribunale ecleziastice. 5 Dacă toate părţile 
aflate în conflict consideră că unele activităţi ale statului sau ale 
sistemului său juridic sînt atît de inacceptabile încît nu vor să aibă 
de-a face deloc cu ele, atunci ele ar putea să cadă de acord asupra 
unor forme de arbitraj sau de judecată în afara aparatului statului. 
Oamenii sînt înclinaţi să ignore posibilităţile de a acţiona în mod 
independent faţă de stat. (Intr-un mod asemănător, oamenii care 
vor să fie conduşi patemalist ignoră posibilităţile anumitor limitări 
contractuale impuse propriului comportament sau ignoră posibili¬ 
tatea numirii unui consiliu de supraveghere patemalist. în schimb, 
ei acceptă modelul exact al restricţiilor care se întîmplă să fie 
votate într-o adunare legislativă. Există oare cineva care, căutînd 
un grup de persoane înţelepte şi inteligente pentru a-i rezolva pro¬ 
blemele spre propriul său bine, ar alege acel grup de oameni care 
constituie cele două camere ale Congresului ?) Desigur, ar putea 
fi dezvoltate diverse forme de arbitraj juridic, diferite de cele 
oferite de stat. Costurile dezvoltării şi selectării acestora n-ar putea 
constitui nici ele o explicaţie pentru folosirea de către oameni a 
formelor oferite de stat. Pentru că ar fi uşor să avem pregătite 
multe astfel de pachete din care părţile ar putea alege. Probabil că 
ceea ce-i face pe oameni să folosească sistemul juridic al statului 
este aplicarea definitivă a hotărîrii judecătoreşti. Numai statul 
poate aplica o decizie judecătorească împotriva voinţei uneia 
dintre părţi. Pentru că statul nu permite nimănui să aplice sentinţa 
pronunţată în alt sistem. Aşadar, în orice litigiu în care cele două 
părţi nu pot să cadă de acord asupra unei metode de soluţionare a 
lui, sau în orice litigiu în care una dintre părţi nu are încredere că 
cealaltă se va supune deciziei (dacă cealaltă parte ajunge să piardă 
ceva care are o valoare foarte mare dacă nu se supune deciziei, 
prin ce mijloace urmează să fie aplicat acel contract?), părţilor 
care doresc ca pretenţiile lor să fie satisfăcute nu li se va permite 
de către sistemul juridic al statului decît să recurgă la acelaşi 

sistem juridic. Aceasta poate să pună în faţa persoanelor care se 
opun hotărît unui anumit sistem statal anumite alegeri amare şi 
dureroase. (Dacă sistemul juridic al statului aplică rezultatele 
anumitor proceduri de arbitraj, oamenii pot ajunge să le accepte 
— presupunînd că ei se supun acestui acord — fără a avea vreo 
legătură directă cu funcţionari sau instituţii ale statului. Dar asta 
se întîmplă, deopotrivă, şi dacă semnează un contract a cărui 
respectare este impusă numai de către stat.) 

Vor pretinde agenţiile de protecţie de la clienţii lor să renunţe 
să-şi exercite dreptul lor de revanşă privată dacă au fost nedrep¬ 
tăţiţi de către nonclienţi ai agenţiei? O astfel de revanşă poate 
foarte uşor să ducă la o contrarevanşă din partea unei alte agenţii 
sau a unui alt individ, iar o agenţie de protecţie nu ar dori ca în 
acel stadiu avansat să se implice într-o afacere încurcată, prin obli¬ 
gaţia de a-şi apăra clientul împotriva unei contrarevanşe. Agenţiile 
de protecţie ar urma să refuze protecţia împotriva contrarevanşei, 
dacă nu li s-a dat de la început permisiunea pentru revanşă. (To¬ 
tuşi nu ar putea pur şi simplu să pretindă un onorariu mult mai 
mare pentru protecţia mai extinsă pe care o oferă?) Agenţiile de 
protecţie nici măcar nu trebuie să ceară, ca parte a acordului unui 
client cu agenţia, ca acesta să renunţe prin contract la dreptul său 
de aplicare privată a justiţiei împotriva celorlalţi clienţi ai săi. 
Agenţia trebuie numai să refuze unui client C, care acţionează pe 
cont propriu împotriva altor clienţi, orice protecţie împotriva 
contrarevanşei îndreptate împotriva lui de aceşti alţi clienţi. 
Aceasta este similar cu ceea ce se întîmplă dacă C acţionează 
împotriva unui nonclient. Faptul suplimentar că C acţionează asu¬ 
pra unui client al agenţiei înseamnă că agenţia va acţiona împo¬ 
triva lui C tot aşa cum ar acţiona împotriva oricărui nonclient care 
şi-ar impune el însuşi drepturile asupra oricăruia dintre clienţii săi 
(vezi Capitolul 5). Aceasta reduce impunerea privată a drepturilor 
în interiorul agenţiilor la niveluri minime. 


ASOCIAŢIA DOMINANTĂ DE PROTECŢIE 

La început, mai multe asociaţii de protecţie sau companii de 
protecţie îşi vor oferi serviciile în aceeaşi arie geografică. Ce se 
va întîmplă atunci cînd va exista un conflict între clienţi ai unor 
agenţii diferite ? Lucrurile sînt relativ simple dacă agenţiile ajung 

la aceeaşi decizie în legătură cu natura cazului. (Deşi fiecare ar 
putea să aplice pedeapsa.) Dar ce se întîmplă dacă ajung la decizii 
diferite şi o agenţie încearcă să-şi apere clientul în timp ce alta 
încearcă să-l pedepsească sau să-l oblige să plătească compensaţii? 
Numai trei posibilităţi merită să fie luate în consideraţie: 

1. In astfel de situaţii între cele două agenţii are loc o confruntare. Una 
dintre ele cîştigă bătălia. Deoarece clienţii agenţiei care pierde sînt 
prost apăraţi în conflictele cu clienţii agenţiei care cîştigă, ei părăsesc 
agenţia lor şi trec la învingător. 6 

2. Una dintre agenţii îşi exercită puterea într-o arie geografică, cealaltă 
în altă arie geografică. Fiecare cîştigă confruntările care au loc aproape 
de centrul ei de putere, fiind stabilită o anumită cotă. 7 Cei care încheie 
contract cu una dintre agenţii, dar trăiesc sub puterea celeilalte, sau se 
mută mai aproape de sediile centrale ale agenţiei lor sau se pun sub 
protecţia celeilalte agenţii de protecţie. (Ca şi între state, graniţa tinde 
să fie obiect de conflict.) 

în nici unul dintre aceste două cazuri nu se încalcă graniţa 
geografică. O agenţie de protecţie operează într-o arie geografică 
dată. 

3. Cele două agenţii se luptă adesea direct şi deschis. Ele cîştigă şi pierd 
aproape în proporţii egale şi între membrii lor au loc adesea con¬ 
fruntări şi litigii. Sau, poate că fără să se ajungă la luptă, după numai 
cîteva altercaţii agenţiile îşi dau seama că astfel de confruntări sînt 
posibile în orice moment în absenţa unor măsuri preventive. In orice 
caz, pentru a evita ciocnirile frecvente, costisitoare şi păgubitoare, cele 
două agenţii, probabil prin intermediul conducerilor lor, cad de acord 
să rezolve amiabil cazurile în care au ajuns la evaluări diferite. Cînd 
deciziile lor diferă, ele sînt de acord să se adreseze unui terţ — jude¬ 
cător sau tribunal — şi să se supună deciziilor acestuia. (Sau pot elabora 
reguli care să stabilească ce agenţie are jurisdicţie în anumite împre¬ 
jurări.) 8 în felul acesta se naşte un sistem al curţilor de apel şi se obţine 
un consens asupra regulilor jurisdicţiei şi arbitrajului. Deşi acţionează 
agenţii diferite, există un sistem juridic federal unificat în raport cu 
care toate acestea sînt părţi componente. 

în fiecare dintre aceste cazuri, aproape toţi indivizii dintr-o 
regiune sînt cuprinşi într-un sistem comun care le judecă recla- 
maţiile şi le atestă drepturile. Din starea de anarhie, sub presiu¬ 
nea grupărilor spontane, asociaţiilor de protecţie reciprocă, 
diviziunii muncii, presiunilor pieţei, organizaţiilor ierarhizate şi 

a interesului propriu raţional, apare ceva care seamănă foarte 
mult cu un stat minimal sau cu un grup de state minimale dis¬ 
tincte din punct de vedere geografic. De ce această piaţă este 
diferită de toate celelalte pieţe? De ce să apară un monopol pe 
această piaţă fără intervenţia guvernului, care în alte domenii îl 
creează şi îl susţine? 9 Valoarea produsului cumpărat, protecţia 
împotriva altora, este relativă: depinde de cîtsînt de puternici 
ceilalţi. Totuşi, spre deosebire de alte bunuri care sînt evaluate 
pe bază de comparaţie, servicii de protecţie de competitivitate 
maximă nu pot să coexiste; natura serviciului face ca între diferi¬ 
tele agenţii să existe nu numai competiţie pentru protecţia clienţi¬ 
lor, ci şi un conflict violent. De asemenea, deoarece valoarea 
produsului inferior celui maximal scade într-un mod disproporţio¬ 
nat cu numărul celor care cumpără produsul maximal, clienţii nu 
vor plăti niciodată pentru bunul cu o valoare mai mică, şi compani¬ 
ile rivale sînt prinse într-o spirală a declinului. De aici cele trei 
posibilităţi pe care le-am enumerat. 

Povestea noastră de mai sus presupune că toate agenţiile în¬ 
cearcă să acţioneze, cu bună credinţă, în limitele legii naturale a 
lui Locke. 10 Dar o „asociaţie de protecţie" ar putea să agreseze alte 
persoane. în raport cu legea naturală a lui Locke, aceasta ar fi o 
agenţie ilegală. Ce măsuri de contracarare efectivă a unei aseme¬ 
nea agenţii ar fi posibile? (Ce măsuri reale de contracarare se iau 
cînd este vorba de un stat?) Alte agenţii s-ar putea uni pentru a 
acţiona împotriva ei. Oamenii ar putea refuza să aibă de-a face cu 
clienţii agenţiilor pirat, le-ar boicota pentru a reduce probabilitatea 
intervenţiei agenţiei în propriile lor afaceri. Aceasta ar putea să 
facă mai dificilă atragerea clienţilor de către agenţia pirat; dar 
acest boicot va fi un instrument eficace numai dacă sîntem foarte 
optimişti în privinţa a ceea ce nu poate fi ţinut secret şi în privinţa 
costurilor pe care le suportă un individ pentru boicotul parţial, în 
comparaţie cu avantajele programului de asigurare mai amplu 
oferit de către o agenţie „pirat". Dacă agenţia „pirat" este, pur şi 
simplu, un agresor făţiş, jefuind, prădînd şi jecmănind fără nici o 
justificare plauzibilă, va avea o situaţie mai grea decît un stat. Căci 
un stat, invocîndu-şi legitimitatea induce cetăţenilor credinţa că au 
datoria să se supună decretelor sale, să-şi plătească impozitele, să 
lupte în războaiele sale ş.a.m.d.; şi în felul acesta unele persoane 
cooperează cu el în mod voluntar. O agenţie făţiş agresivă nu ar 
putea să depindă de nici o astfel de cooperare voluntară şi nu s-ar 

bucura de ea, deoarece indivizii s-ar considera ei înşişi pur şi 
simplu victime, mai degrabă decît cetăţeni ai ei. 11 


EXPLICAŢII TIP „MINA INVIZIBILĂ“ 

Prin ce se deosebeşte de stat, dacă într-adevăr se deosebeşte, o 
asociaţie dominantă de protecţie ? A greşit Locke atunci cînd şi-a 
imaginat că pentru a se institui societatea civilă este necesar un 
acord? Aşa cum a greşit considerînd (în secţiunile 46, 47, 50) că 
o „înţelegere 1 * sau un „consimţămînt reciproc** au fost necesare 
pentru a se ajunge la „inventarea banilor**. în cadrul unui sistem 
bazat pe troc există marele inconvenient că se iroseşte timp în 
căutarea cuiva care are ceea ce vrei tu şi care vrea ceea ce ai tu, 
chiar pe o piaţă, care, trebuie spus, nu este necesar să devină o 
piaţă prin acordul expres al fiecăruia de a o folosi. Indivizii îşi vor 
schimba bunurile pentru ceva ce ştiu că este mai căutat decît ceea 
ce au ei. Căci este mult mai probabil că pe acestea pot să le schim¬ 
be şi să obţină ceea ce vor ei. Pentru aceleaşi motive şi alţii vor fi 
mai dispuşi să obţină prin schimb lucrul mai dorit în general. în 
felul acesta, în schimburile lor oamenii se vor orienta spre bunurile 
mai cerute, dorind ca, în schimbul a ceea ce au, ei să le obţină pe 
acestea: cu cît sînt mai înclinaţi către acest gen de schimb, cu atît 
ajung să-i cunoască mai bine pe cei dornici să facă acelaşi lucru, 
într-un proces care se consolidează prin reciprocitate. (Acest 
proces va fi consolidat şi accelerat de către intermediarii care 
urmăresc să profite facilitînd schimburile şi care, adesea, îşi vor 
da seama că este mult mai eficace să oferi la schimb mai multe 
bunuri foarte cerute.) Din motive evidente, ei vor decide că 
bunurile oferite în cadrul acestui proces trebuie să aibă anumite 
proprietăţi: valoare independentă de la bun început (căci altfel ele 
nu ar fi dintru început mai uşor de schimbat), să fie durabile din 
punct de vedere fizic, neperisabile, divizibile, transportabile 
ş.a.m.d. Pentru a stabili un mijloc de schimb, 12 nu sînt necesare 
nici acorduri exprese şi nici contracte sociale. 

Explicaţiile de acest gen sînt destul de atrăgătoare. Ele arată 
cum un anumit model sau proiect general, despre care am fi crezut 
că ar fi trebuit să fie rezultatul unei încercări reuşite a unui individ 
sau grup, a fost produs şi s-a menţinut printr-un proces care în nici 
un caz nu avea „în vedere** un model sau un proiect general. 

Urmîndu-1 pe Adam Smith, vom spune că astfel de explicaţii sînt 
cele de tipul mîinii invizibile. („Fiecare individ urmăreşte numai 
cîştigul său; astfel, în acest caz, ca şi în multe altele, el este 
condus de o mînă invizibilă, ca să promoveze un scop ce nu face 
parte din intenţia lui."*) Calitatea deosebit de satisfăcătoare a 
explicaţiilor de tipul mîinii invizibile (calitate pe care sper că o are 
şi interpretarea dată statului în această carte) este parţial justificată 
prin legătura sa cu noţiunea de explicaţie fundamentală schiţată în 
Capitolul 1. Explicaţiile fundamentale date pentru un domeniu sînt 
acele explicaţii care se dau în alţi termeni decît cei ai domeniului 
respectiv; ele nu folosesc nici o noţiune din acest domeniu. Numai 
prin astfel de explicaţii putem lămuri şi deci înţelege orice despre 
un domeniu; cu cît folosim mai puţin noţiuni care ţin de ce este 
de explicat, cu atît mai mult (ceteris paribus) înţelegem. Să 
considerăm acum complicatele modele despre care am crezut că 
ar fi putut să apară numai printr-un proiect inteligent, numai 
printr-o încercare de a-1 realiza. Am putea încerca să explicăm 
direct modelele în termeni de dorinţe, nevoi, opinii ş.a.m.d., ale 
indivizilor, îndreptate către realizarea modelului. Dar în astfel de 
explicaţii vor apărea descrieri ale modelului, cel puţin între 
ghilimele, ca obiecte ale opiniilor şi dorinţelor. Explicaţia însăşi va 
spune că unii indivizi doresc să înfăptuiască ceva care să aibă 
(unele dintre) caracteristicile modelului, că unii indivizi cred că 
singurul (sau cel mai bun, sau cel mai...) mod de a înfăptui carac¬ 
teristicile modelului este de a ... ş.a.m.d. Explicaţiile în care se 
invocă mîna invizibilă reduc la minimum folosirea noţiunilor care 
constituie fenomenele de explicat; spre deosebire de explicaţiile 
directe, ele nu se referă la modele complicate incluzînd toate 
noţiunile modelului ca obiecte ale dorinţelor sau opiniilor oame¬ 
nilor. Explicaţiile în care se invocă mîna invizibilă pentru a face 
înţelese fenomenele sînt mai clare decît cele în care se vorbeşte 
despre realizarea unui proiect, ca obiect al intenţiilor indivizilor. 
De aceea, nu este de mirare că sînt mai satisfăcătoare. 

O explicaţie de tip mîna invizibilă dă seama de ceea ce pare să 
fie produsul proiectului cuiva, ca nefiind produs în virtutea inten¬ 
ţiilor cuiva. Am putea numi genul opus de explicaţie o „explicaţie 
de tipul mîinii ascunse". Aceasta explică ceea ce pare să fie numai 


* A. Smith, Avuţia naţiunilor. Bucureşti, Editura Academiei R.P.R., 1962, 
p. 305. — N.t.. 



62 


TEORIA STĂRII NATURALE 


o multitudine de fapte, care (cu siguranţă) nu ieste produsul unui 
proiect anume ca produs al intenţiilor unui individ sau grup. Unii 
oameni consideră că astfel de explicaţii sînt satisfăcătoare, aşa 
cum se poate vedea după popularitatea teoriilor conspiraţiei. 

Unii ar putea să aprecieze atît de mult fiecare explicaţie, de 
tipul mîinii invizibile şi de tipul mîinii ascunse, încît şi-ar putea 
asuma sarcina sisifică de a explica fiecare multitudine de fapte 
izolate, neintenţionate sau coincidente, ca produs al unui proiect 
intenţionat şi fiecare produs intenţionat al unui proiect ca pe o 
multitudine de fapte neintenţionate! Ar fi destul de atrăgător să 
continuăm puţin această reiterare, chiar printr-un singur ciclu 
complet. 

Pentru că nu ofer o interpretare clară explicaţiilor de tip mîna 
invizibilă 13 , şi pentru că noţiunea joacă un rol în cele ce urmează, 
menţionez unele exemple pentru ca cititorul să înţeleagă mai bine 
ce avem în vedere atunci cînd vorbim despre acest tip de explica¬ 
ţie. (Nu este nevoie ca exemplele prin care ilustrăm tipul de ex¬ 
plicaţie să fie corecte.) 

1. Explicaţii din teoria evoluţiei caracteristicilor organismelor şi 
populaţiilor (prin mecanismul mutaţiilor întîmplătoare, al selecţiei 
naturale, mutaţiei genetice ş.a.m.d.). (James Crow şi Motoo Kimura 
prezintă formulări matematice în An Introduction to Population 
GeneticsTheory [New York: Harper & Row, 1970].) 

2. Explicaţii din ecologie pentru fenomenul reglării populaţiilor de 
animale. (Vezi Lawrence Slobodkin, Growth and Regulation of Animal 
Populations [New York: Hoit, Rinehart & Winston, 1966] pentru o 
prezentare.) 

3. Modelul explicativ al lui Thomas Schelling ( American Economic 
Review, mai 1969, pp. 488-493) care arată cum pot fi produse structuri 
segregaţioniste rezidenţiale extreme de către indivizi care nu doresc 
aceasta, dar vor, de exemplu, să locuiască în cartiere în care 55% 
dintre vecini aparţin propriului lor grup şi care din acest motiv se 
mută acolo unde au aşa ceva. 

4. Anumite explicaţii ale unor structuri comportamentale complicate prin 
termeni de condiţionări operante. 

5. Examinarea de către Richard Hermstein a factorilor genetici într-o 
societate stratificată. (/. Q. in the Meritocracy, Atlantic Mouthly Press, 
1973.) 

6. Dezbateri asupra modului în care este realizat pe piaţă calculul 
economic. (Vezi Ludwig von Mises, Socialism , Partea a Il-a, Human 
Action, Capitolele 4, 7-9.) 

7. Explicaţiile microeconomice ale efectelor intervenţiilor din afară 
asupra unei pieţe, ale establishment-ului şi naturii noilor echilibre. 

8. Explicaţia dată de Jane Jacobs faptului că unele cartiere ale oraşelor 
prezintă siguranţă în The Death and Life of Great American Cities 
(New York: Random House, 1961). 

9. Teoria austriacă a ciclului economic. 

10. Observaţia lui Karl Deutsch şi William Madow că într-o organizaţie 
cu un număr mare de decizii importante (a căror corectitudine poate 
fi evaluată mai tîrziu) selectate dintr-un număr de alternative, dacă un 
număr mare de oameni au posibilitatea să spună în ce fel să se ia 
decizia, o parte dintre aceştia vor cîştiga reputaţia de consilieri 
înţelepţi, chiar dacă toţi decid la întîmplare ce sfat să ofere. („Note on 
the Appearance of Wisdom in Large Bureaucratic Organizations“, 
Behavioral Science , ianuarie 1961, pp. 72-78.) 

11. Structurile care se produc prin intermediul funcţionării unei versiuni 
modificate a unei versiuni deja modificate de către Frederick Frey a 
Principiului lui Peter: în momentul depistării incompetenţei lor, indi¬ 
vizii s-au ridicat cu trei niveluri peste nivelul lor de incompetenţă. 

12. Explicaţia dată de Robert Wohlstetter (Pearl Harbor: Warning and 
Decision [Stanford: Stanford University Press, 1962]), în opoziţie cu 
teoreticienii „conspiraţiei", faptului că Statele Unite nu au acţionat pe 
baza dovezilor pe care le posedau şi care indicau atacul apropiat al 
japonezilor asupra bazei de la Pearl Harbor. 

13. Explicaţia „superiorităţii intelectuale a evreilor" care insistă pe ideea 
că cea mai mare parte a celor mai inteligenţi reprezentanţi ai clerului 
catolic, timp de secole, nu au avut copii, spre deosebire de rabini, care 
erau îndemnaţi să se căsătorească şi să aibă copii. 

14. Teoria conform căreia bunurile publice nu sînt furnizate numai prin 
acţiune individuală. 

15. Armen Alchiari face aluzie la o mînă invizibilă (în terminologia 
noastră ulterioară, un filtru), alta decît cea avută în vedere de Adam 
Smith („Uncertainty, Evolution, and Economic Theory", Journal of 
Political Economy , 1950, pp. 211-221). 

16. Explicaţia dată de F. A. Hayek felului în care cooperarea socială 
foloseşte mai multă cunoaştere decît posedă fiecare individ, prin 
faptul că indivizii îşi adaptează activităţile pe baza modului în care au 
făcut acest lucru şi pentru că alţi indivizi urmează exemplele care le 
sînt prezentate, ceea ce influenţează poziţia lor locală şi se creează 
astfel forme instituţionale noi, moduri generale de comportament 
ş.a.m.d. ( The Constitution of Liberty, cap. 2). 

O activitate de cercetare rodnică ar fi catalogarea diferitelor 

moduri (şi combinaţii) de explicaţii de tipul mîinii invizibile, 



64 


TEORIA STĂRII NATURALE 


specificînd ce tipuri de modele şi structuri îşi află o explicaţie prin 
referire la mîna invizibilă. Putem menţiona aici două tipuri de 
procese cu participarea mîinii invizibile, procese prin care poate 
fi produsă o structură P\ procese de filtrare şi procese de echili¬ 
brare. Prin procesele de filtrare pot să treacă numai lucruri care 
corespund lui P, deoarece procesele sau structurile îi elimină pe 
toţi non-P; în procesele de echilibrare, fiecare parte componentă 
corespunde sau se adaptează condiţiilor „locale", fiecare adaptare 
schimbînd mediul local al părţilor învecinate, în aşa fel încît suma 
schimbărilor mici care rezultă din adaptările locale constituie sau 
duce la realizarea lui P. (Unele adaptări graduale locale care 
produc schimbări mici nu ajung la o structură de echilibru, nici 
măcar la una dinamică.) Există modalităţi diferite prin care un 
proces de echilibrare poate ajuta la susţinerea unei structuri, şi ar 
putea, de asemenea, să existe un filtru care să elimine deviaţiile de 
la model care sînt prea mari pentru a fi readuse la parametri 
normali de către mecanismele interne de echilibrare. Poate că cea 
mai elegantă formă de explicaţie de acest fel conţine două procese 
de echilibrare, fiecare menţinînd dinăuntru structura sa în faţa 
deviaţiilor mici şi fiecare fiind un filtru care elimină deviaţiile mari 
care apar în cealaltă. 

Am putea remarca în treacăt că noţiunea de procese de filtrare 
ne permite să înţelegem un sens în care ar putea să fie greşită 
poziţia din filozofia ştiinţelor sociale cunoscută sub numele de indi¬ 
vidualism metodologic. Dacă există un filtru care elimină (distruge) 
toţi non-P Q, atunci explicaţia de ce toţi Q sînt P (corespund struc¬ 
turii P) va face referiri la acest filtru. Pentru fiecare Q particular, 
poate să existe o explicaţie particulară a faptului că el este P, cum 
a ajuns să fie P, ce îl menţine ca P. Dar explicaţia de ce toţi Q sînt 
P nu va fi conjuncţia acestor explicaţii individuale, chiar dacă 
aceştia sînt toţi Q care există, deoarece asta este o parte a ceea ce 
este de explicat. Explicaţia se va referi la filtru. Pentru a clarifica 
acest fapt, ne-am putea imagina că nu avem nici o explicaţie a 
faptului că indivizii Q sînt P. Este doar o lege statistică de bază (în 
orice caz, atît cît putem să ne dăm seama) că unii Q sînt P ; s-ar 
putea chiar să nu putem descoperi deloc nici o regularitate statistică 
stabilă. în acest caz, am şti de ce toţi Q sînt P (şi să ştim că există 
Q şi poate chiar să ştim de ce există Q), fără să ştim despre nici un 
Q de ce este P\ Poziţia individualistului metodologic cere să nu 
existe nici un proces de filtrare socială elementar (neredus). 

ESTE ASOCIAŢIA DOMINANTĂ DE PROTECŢIE 
UN STAT? 

Am dat statului o explicaţie de tipul mîinii invizibile? Există 
cel puţin două moduri în care schema asociaţiilor private de 
protecţie ar putea fi considerate ca diferite de un stat minimal şi 
ar putea să nu satisfacă o concepţie minimală despre stat: (1) se 
pare că permite unor indivizi să-şi impună propriile lor drepturi şi 
(2) se pare că nu-i apără pe toţi indivizii din interiorul său. Autori 
din tradiţia lui Max Weber 14 consideră ca fiind crucială pentru 
existenţa unui stat deţinerea monopolului folosirii forţei într-o 
zonă geografică, monopol care este incompatibil cu exercitarea 
individuală a drepturilor. Aşa cum arată Marshall Cohen într-un 
studiu nepublicat, un stat poate să existe fără să monopolizeze de 
facto folosirea forţei pe care nu i-a autorizat pe alţii să o folo¬ 
sească; în interiorul unui stat pot să existe grupuri cum sînt Mafia, 
Ku-Klux-Klan-ul, White Citizens Councils, sindicaliştii grevişti, 
Weathermen, care şi ei folosesc forţa. Emiterea de pretenţii asupra 
unui astfel de monopol nu este suficientă (dacă tu ai pretinde aşa 
ceva, nu ai deveni stat), după cum nu este nici o condiţie necesară 
să fii singurul care să-l pretindă. Nici nu este nevoie ca toţi să 
accepte legitimitatea pretenţiei statului la un astfel de monopol, 
căci unii, precum pacifiştii, consideră că nimeni nu are dreptul să 
folosească forţa, alţii, precum revoluţionarii, consideră că un 
anumit stat nu are acest drept, alţii consideră că sînt îndreptăţiţi să 
se asocieze.şi să se ajute la nevoie, indiferent de ce spune statul. 
Astfel, formularea unor condiţii suficiente pentru existenţa statului 
se dovedeşte a fi o sarcină dificilă şi ingrată. 15 

Pentru scopurile noastre, aici trebuie să punem accent numai pe 
condiţia necesară pe care sistemul agenţiilor private de protecţie 
(sau orice agenţie din acest sistem) se pare că nu o satisface. Un 
stat pretinde monopolul de a decide cine şi cînd poate să folo¬ 
sească forţa; statul declară că numai el poate să decidă cine poate 
să folosească forţa şi în ce împrejurări; statul îşi rezervă sieşi 
dreptul unic de a decide asupra caracterului legitim şi permisibil 
al folosirii forţei în limitele frontierelor sale; în plus, el pretinde 
dreptul de a-i pedepsi pe toţi cei care-i violează monopolul pe care 
şi l-a adjudecat. Monopolul poate fi violat în două feluri: (1) o 
persoană poate să folosească forţa deşi nu este autorizată de stat 
sau (2) deşi nu folosesc ei înşişi forţa, un grup sau o persoană pot 

să se constituie ei înşişi ca o autoritate alternativă (şi pot chiar să 
pretindă a fi unica autoritate legitimă) pentru a decide unde este 
adecvată şi legitimă folosirea forţei şi de către cine. Nu este clar 
dacă un stat trebuie să pretindă dreptul de a-1 pedepsi pe cel de-al 
doilea tip de violator şi este îndoielnic că vreun stat s-ar abţine 
efectiv de la pedepsirea unui grup semnificativ de astfel de 
violatori din interiorul său. Trec peste problema ce înţeles au „a 
putea“, „legimitate" şi „permisiune" pe care le discutăm aici. 
Permisiunea morală nu este o chestiune de decizie şi statul nu 
trebuie să fie atît de egotist încît să pretindă dreptul unic de a 
decide în chestiuni morale. Pentru a vorbi despre permisiunea 
legală ar fi nevoie, pentru a evita circularitatea, ca un sistem 
juridic să fie explicat, fără să se folosească noţiunea de stat. 

Pentru ceea ce ne-am propus putem continua spunînd că o 
condiţie necesară pentru existenţa statului este ca el (printr-o 
persoană sau organizaţie oarecare) să anunţe că, pe cît îi este cu 
putinţă (luînd în consideraţie costurile, fezabilitatea, cele mai 
importante alternative pe care trebuie să le realizeze ş.a.m.d.), va 
pedepsi pe oricine care va fi descoperit că a folosit forţa fără 
permisiunea sa expresă. (Această permisiune poate să fie una 
particulară sau poate fi obţinută prin intermediul unei reglementări 
sau autorizaţii generale.) Dar aceasta totuşi nu este suficient pentru 
ca statul să funcţioneze: el poate să-şi rezerve dreptul de a ierta pe 
cineva, ex post fado; pentru a pedepsi trebuie nu numai să se 
descopere folosirea „neautorizată" a forţei, dar să se şi dovedească 
printr-o anumită procedură că ea s-a produs ş.a.m.d. Dar să 
mergem mai departe. Se pare că agenţiile de protecţie nu fac astfel 
de anunţuri, nici individual, nici colectiv. Nici nu pare să fie legitim 
din punct de vedere moral ca ele să facă aşa ceva. Rezultă, aşadar, 
că sistemul asociaţiilor private de protecţie, dacă acestea nu între¬ 
prind nici o acţiune nelegitimă din punct de vedere moral, nu are 
nici un element monopolist, ca atare nu constituie sau nu include 
un stat. Pentru a examina problema elementului monopolist, va 
trebui să luăm în considerare situaţia unui anumit grup de persoa¬ 
ne (sau o anumită persoană) care trăieşte în cadrul unui sistem de 
agenţii private de protecţie şi care refuză să se alăture vreunei 
societăţi de protecţie; care insistă să aprecieze cu de la sine putere 
dacă le-au fost violate drepturile şi (dacă ajung la această concluzie) 
să-şi impună personal drepturile pedepsind şi/sau cerînd compen¬ 
saţii de la aceia care le-au încălcat. 

Al doilea motiv pentru a considera că sistemul descris nu este 
un stat este că, sub jurisdicţia lui (lăsînd la o parte efectele ne¬ 
intenţionate), numai aceia care plătesc pentru protecţie obţin 
protecţie; în plus, pot fi cumpărate diferite grade de protecţie. 
Lăsînd din nou la o parte structurile externe, nimeni nu plăteşte 
pentru protecţia altora decît dacă vrea; nimănui nu i se cere să 
cumpere sau să contribuie la cumpărarea protecţiei pentru alţii. 
Protecţia şi aplicarea drepturilor indivizilor sînt considerate bunuri 
economice care urmează să fie furnizate de către piaţă, aşa cum 
sînt alte bunuri importante precum alimentele şi îmbrăcămintea. 
Oricum, în concepţia obişnuită despre stat, fiecare persoană care 
trăieşte în interiorul (sau uneori călătoreşte în afara) graniţelor sale 
geografice primeşte (sau cel puţin este îndreptăţită să primească) 
protecţia statului. Dacă un grup privat nu ar dona fonduri sufi¬ 
ciente pentru a acoperi costurile unei astfel de protecţii (pentru a 
plăti detectivi, poliţia ca să-i ţină pe criminali în arest, tribunale şi 
închisori) sau dacă statul nu şi-ar găsi un anumit serviciu pentru 
care ar putea să ceară un preţ care ar acoperi aceste costuri*, 
ne-am putea aştepta ca un stat care ar oferi protecţie aşa de largă 
să fie redistributiv. Ar fi un stat în care unele persoane ar plăti mai 
mult, în aşa fel încît şi alţii să poată fi apăraţi. Şi într-adevăr, în 
această privinţă statul ultraminimal despre care discută în mod 
serios teoreticieni politici proeminenţi, statul paznic de noapte din 
teoria liberală clasică, pare să fie redistributiv. Şi totuşi cum poate 
o agenţie de protecţie, o întreprindere să ceară un preţ unora 
pentru a oferi produsul său altora? 16 (Ignorăm lucruri cum ar fi 
acela că unii plătesc parţial pentru alţii pentru că este prea 
costisitor pentru agenţie să îmbunătăţească evidenţa clienţilor şi 
să-şi ţină la zi tarifele pentru a oglindi costurile serviciilor oferite.) 

Rezultă, aşadar, că agenţia dominantă de protecţie dintr-un teri¬ 
toriu nu numai că nu are monopolul necesar asupra folosirii forţei, 
dar ea nu reuşeşte nici să ofere protecţie tuturor celor de pe teri¬ 
toriul ei; ca atare agenţia dominantă pare să nu fie un stat. Dar 
aceste aparenţe sînt înşelătoare. 


* Am auzit sugestia că statul s-ar putea autofinanta administrînd o loterie. 
Dar, din moment ce nu ar avea nici un drept să interzică întreprinzătorilor 
particulari să facă acelaşi lucru, de ce să credem că statul va avea mai mult suc¬ 
ces, în atragerea clienţilor în aşa ceva decît în orice altă afacere competitivă? 



CAPITOLUL 3 


Constrîngerile morale şi statul 


STATUL MINIMAL 
ŞI STATUL ULTRAMINIMAL 

Statul paznic de noapte din teoria liberală clasică, limitat la func¬ 
ţiile de apărare a tuturor cetăţenilor lui împotriva violenţei, a furtului 
şi înşelătoriilor şi la asigurarea respectării contractelor ş.a.m.d., pare 
să fie redistributiv. 1 Putem să ne imaginăm cel puţin o structură 
socială intermediară între sistemul asociaţiilor private de protecţie 
şi statul paznic de noapte. Pentru că statul paznic de noapte este 
denumit adesea stat minimal, vom denumi această structură inter¬ 
mediară stat ultraminimal. Un stat ultraminimal păstrează un 
monopol asupra întregii folosiri a forţei cu excepţia aceleia necesare 
pentru autoapărarea imediată şi, în felul acesta, exclude revanşa 
privată (sau a unei organizaţii) pentru nedreptate şi cererea de 
compensaţii; dar oferă protecţie şi asigură îndeplinirea serviciilor 
numai acelora care cumpără de la el protecţia şi politicile de con- 
strîngere. Cei care nu cumpără un astfel de contract nu obţin pro¬ 
tecţie. Statul minimal (paznic de noapte) este echivalent cu statul 
ultraminimal combinat cu un plan de cupoane friedmaniene (în 
mod clar redistributive), finanţat de veniturile provenite din impo¬ 
zite* In cadrul acestui plan, tuturor indivizilor, sau numai unora (de 
exemplu, celor nevoiaşi) li se dau cupoane finanţate prin veniturile 
provenite din impozite, care pot fi folosite numai de către ei pentru 
cumpărarea unei politici de protecţie de la statul ultraminimal. 

Deoarece statul paznic de noapte pare să fie redistributiv şi să-i 
constrîngă pe unii indivizi să plătească pentru protecţia altora, 


* Milton Friedman, Capitalism and Freedom (Chicago: University of 
Chicago Press, 1962), cap. 6. Cupoanele şcolii lui Friedman, desigur, permit 
o alegere a aceluia care trebuie să ofere produsul, şi în felul acesta se deosebesc 
de cupoanele de protecţie imaginate aici. 

susţinătorii lui trebuie să explice de ce această funcţie redistri-' 
butivă a statului este unică. Dacă o anumită redistribuire este 
îndreptăţită pentru a proteja pe fiecare, de ce să nu fie îndreptăţită 
redistribuirea şi în vederea realizării altor scopuri atractive şi 
dezirabile? Care să fie raţiunea pentru care sînt alese în mod 
special serviciile de protecţie ca unic subiect al activităţilor redis- 
tributive legitime? O dată găsită, raţiunea de a fi a lor poate să 
arate că această asigurare a serviciilor de protecţie nu este redis- 
tributivă. Mai precis, termenul „redistributiv" se aplică unor tipuri 
de temeiuri pentru diferite formule sociale, mai degrabă decît 
formulei înseşi. Am putea denumi în mod eliptic o astfel de 
formulă „redistributivă" dacă temeiurile principale care o susţin 
(doar potenţial) sînt ele însele redistributive. („Paternalist" 
semnifică acelaşi lucru.) Dacă am găsi temeiuri constrîngătoare 
neredistributive, atunci ar urma să renunţăm la această etichetă. 
Despre o instituţie care ia bani de la unii şi îi dă la alţii putem 
spune că este redistributivă în funcţie de motivul pentru care 
considerăm că instituţia procedează în acest fel. Restituirea banilor 
furaţi sau compensaţiile pentru violările drepturilor nu sînt 
temeiuri redistributive. Pînă acum am vorbit despre faptul că statul 
paznic de noapte pare să fie redistributiv; ar putea fi descoperite 
totuşi tipuri nonredistributive de temeiuri care ar justifica de ce 
unii indivizi asigură servicii de protecţie pentru alţii. (Explorez 
unele temeiuri de acest fel în capitolele 4 şi 5 ale Părţii I.) 

Adeptul statului ultraminimal pare să se situeze pe o poziţie 
inconsecventă, chiar dacă ocoleşte următoarea întrebare: ce face 
ca apărarea să se potrivească perfect formulei redistributive şi să 
fie unică din acest punct de vedere? Preocupat în mod deosebit de 
apărarea drepturilor, el face din asigurarea respectării lor unica 
funcţie legitimă a statului; şi susţine că toate celelalte funcţii sînt 
nelegitime, pentru că ele însele implică încălcarea drepturilor. Din 
moment ce acordă un loc primordial apărării şi respectării drep¬ 
turilor, cum mai poate el să susţină statul ultraminimal, care s-ar 
părea că lasă neapărate sau prost apărate drepturile unor persoane? 
Cum poate să-l sprijine în numele respectării drepturilor? 

CONSTRÎNGERI MORALE 
ŞI ŢELURI MORALE 

In această privinţă se pomeşte'de la ideea că o preocupare de 
ordin moral poate funcţiona numai ca un ţel moral, în calitate de 

stare finală dobîndită ca urmare a unor activităţi. S-ar părea, 
desigur, că este un adevăr necesar acela că termeni precum 
„drept", „a trebui", „ar fi bine" ş.a.m.d. urmează a fi explicaţi prin 
intermediul a ceea ce conduce la binele cel mai mare, cu toate 
ţelurile încorporate în acest bine. 2 Astfel, se consideră adesea că 
eroarea utilitarismului (care are această formă) constă în concepţia 
sa prea îngustă despre bine. Se spune că utilitarismul nu ia în 
considerare într-un mod potrivit drepturile şi respectarea lor; în 
schimb, le acordă un statut derivat. Multe cazuri care fac proble¬ 
matic utilitarismul corespund acestei obiecţii, de exemplu, pe¬ 
depsirea unui om nevinovat pentru a salva cartierul său de o furie 
răzbunătoare. O teorie poate, însă, să acorde o poziţie funda¬ 
mentală respectării drepturilor şi cu toate acestea să le plaseze 
într-un mod greşit. Să presupunem, de exemplu, că o anumită 
condiţie referitoare la minimizarea încălcării totale (ponderate) a 
drepturilor este încorporată în starea finală dezirabilă la care 
urmează să se ajungă. Ceea ce s-ar obţine atunci ar fi ceva de felul 
„utilitarismului drepturilor"; în structura utilitaristă, încălcarea 
drepturilor (care trebuie minimizată) ar înlocui pur şi simplu feri¬ 
cirea totală în calitate de stare finală relevantă. (Să observăm că 
nu considerăm că respectarea drepturilor noastre este cel mai mare 
bun de care dispunem şi nici măcar nu-i atribuim prima poziţie în 
ordine lexicografică pentru a exclude compromisurile, dacă există 
o anumită societate dezirabilă în care ne-am hotărî să trăim, chiar 
dacă unele drepturi ne sînt uneori încălcate, mai degrabă decît să 
ne mutăm pe o insulă pustie unde am putea supravieţui singuri.) 
Această formulă utilitaristă ne-ar cere totuşi să încălcăm drepturile 
cuiva, atunci cînd prin aceasta minimizăm încălcarea totală 
(ponderată) a drepturilor în societate. De exemplu, prin încălcarea 
drepturilor cuiva i-am putea abate pe alţii de la acţiunea lor delibe¬ 
rată de încălcare gravă a drepturilor, sau am putea elimina motivul 
acţiunii lor, sau am putea să le distragem atenţia ş.a.m.d. O mul¬ 
ţime dezlănţuită care omoară şi dă foc unei părţi a unui oraş va 
viola drepturile acelora care trăiesc acolo. Prin urmare, cineva ar 
putea încerca să justifice de ce a pedepsit pe altcineva despre care 
el ştie că este nevinovat, pe temeiul că pedepsind acea persoană 
nevinovată s-ar evita încălcări şi mai grave ale drepturilor de către 
alţii. în felul acesta, ar fi redusă la minimum încălcarea drepturilor 
în societate. 

în contrast cu încorporarea lor în stare finală la care urmează să 
se ajungă, drepturile ar putea fi considerate constrîngeri colaterale 

asupra acţiunilor care urmează să fie întreprinse: nu încălcaţi 
constrîngerile C. Drepturile celorlalţi determină constrîngeri asupra 
acţiunilor în care vă angajaţi. (O concepţie teleologică la care sînt 
adăugate constrîngeri ar arăta aşa: dintre actele disponibile care 
nu încalcă constrîngerile C, alegeţi-le pe acelea care maximizează 
scopul S. Aici, drepturile celorlalţi ar constrînge comportamentul 
vostru teleologic. Nu am de gînd să afirm că doctrina morală 
corectă conţine, chiar în cadrul constrîngerilor, ţeluri obligatorii 
care trebuie urmate.) Această concepţie se deosebeşte de aceea 
care încearcă să încorporeze constrîngerile colaterale C în cadrul 
scopului S. Concepţia constrîngerii colaterale îţi interzice să încâlci 
aceste constrîngeri morale atunci cînd urmăreşti scopurile pe care 
ţi le-ai propus; pe de altă parte, concepţia al cărei obiectiv este 
minimizarea încălcării acestor drepturi îţi permite să le încâlci 
(constrîngerile) pentru a reduce încălcarea totală a lor în socie¬ 
tate*. 


* Din păcate, prea puţine modele ale structurii doctrinelor morale au fost 
specificate pînă acum, deşi există în mod sigur alte structuri interesante. De 
aceea un argument favorabil unei structuri cu constrîngeri colaterale care 
conţine, în linii mari, o respingere a structurii maximizării stării finale este 
neconcludent, deoarece aceste alternative nu sînt exhaustive. (La pagina 89 
prezentăm un punct de vedere care nu corespunde într-un mod mulţumitor nici 
uneia dintre structuri.) O serie de structuri trebuie să fie formulată şi inves¬ 
tigată în mod precis; poate că atunci o anumită structură de un tip nou va 
părea ca fiind cea mai potrivită. 

Chestiunea dacă doctrina constrîngerilor colaterale poate fi adusă la forma 
unei doctrine teleologice fără constrîngeri colaterale este înşelătoare. Am putea 
crede, de exemplu, că fiecare persoană este capabilă să deosebească încălcarea 
drepturilor pe care o comite ea de aceea pe care o comit alţii. Daţi celei dintîi 
ponderea negativă infinită şi nici una dintre încercările de a-i opri pe ceilalţi 
de a încălca drepturile, oricît de numeroase ar fi aceste încercări, nu poate 
cîntări mai greu decît încălcarea drepturilor altuia de către acea persoană. în 
plus faţă de faptul că o parte componentă a unui ţel primeşte pondere infinită, 
pot să apară şi expresii indexicale, de exemplu, „eu fac ceva“. O formulare 
exactă care delimitează „doctrinele constrîngerilor" ar exclude aceste moda¬ 
lităţi specioase de transformare a constrîngerilor colaterale într-o concepţie a 
stării'finale, pentru că nu ar fi suficiente spre a constitui un punct de vedere 
drept stare finală. Metode matematice de transformare a unei probleme de 
minimizări constrînse într-un şir de minimizări neconstrînse ale unei funcţii 
auxiliare sînt prezentate în Anthony Fiacco şi Garth Mc Cormick, Nonlinear 
Progranvning: Sequential Unconstrained Minimization Techniques (New York: 
Wiley, 1968). Cartea este interesantă atît pentru metodele sale cît şi pentru 

Afirmaţia că adeptul statului ultraminimal este inconsecvent, 
putem vedea acum, presupune că el este un „utilitarist al drep¬ 
turilor". Această afirmaţie presupune că ţelul său este, de exemplu, 
să minimizeze încălcările drepturilor în societate şi că ar trebui 
să-şi urmărească ţelul chiar cu mijloace care prin ele însele încalcă 
drepturile oamenilor. în schimb, el poate considera respectarea 
drepturilor ca pe o constrîngere asupra acţiunii, mai degrabă decît 
să o încorporeze în starea finală care urmează să fie realizată. 
Poziţia apărată de acest adept al statului ultraminimal va fi con¬ 
secventă, dacă în concepţia sa despre drepturi el afirmă că se 
produce o încălcare a drepturilor tale ca rezultat al constrîngerii la 
care eşti supus de a contribui la bunăstarea altuia, în timp ce dacă 
cineva te privează de lucruri de care ai atîta nevoie, inclusiv 
lucruri esenţiale pentru apărarea drepturilor tale, nu îţi încalcă el 
însuşi drepturile, chiar dacă, prin aceasta, el nu îngreunează încăl¬ 
carea lor de către altcineva. (Concepţia va fi consecventă în cazul 
în care nu va socoti elementul monopolist al statului ultraminimal 
ca fiind, prin el însuşi, o încălcare a drepturilor.) Faptul că este o 
poziţie consecventă nu înseamnă, bineînţeles, că este şi accep¬ 
tabilă. 


DE CE CONSTRÎNGERI COLATERALE? 

Nu este iraţional să acceptăm o constrîngere colaterală C, mai 
degrabă decît o concepţie care conduce la minimizarea încălcărilor 
lui C? (Concepţia din urmă consideră pe C drept condiţie, mai 
degrabă decît constrîngere.) Dacă respectarea lui C este atît de 
importantă, nu ar trebui ca ea să fie ţelul? Cum se poate ca 
preocuparea de a nu-1 încălca pe C să conducă la refuzul de a-1 
încălca pe C, chiar atunci cînd aceasta ar preveni alte încălcări mai 
extinse ale lui C? Ce justificare are să considerăm respectarea 


limitele lor în clarificarea ariei noastre de preocupări; a se observa felul în 
care funcţiile de penalizare includ constrîngerile, variaţia în ponderi a 
funcţiilor de penalizare (secţiunea 7.1) ş.a.m.d. 

întrebarea dacă aceste constrîngeri colaterale sînt absolute, sau dacă pot fi 
încălcate pentru a evita oroarea morală catastrofală, iar în această din urmă 
situaţie, cum ar putea să arate structura care rezultă, este o întrebare pe care 
sper să o pot evita în mare măsură. 

drepturilor ca pe o constrîngere colaterală asupra acţiunii în loc să 
facem din ea doar un ţel al acţiunii cuiva? 

Constrîngerile colaterale asupra acţiunii reflectă principiul 
kantian fundamental că indivizii sînt scopuri şi nu numai mijloace; 
ei nu pot fi sacrificaţi sau folosiţi pentru înfăptuirea altor scopuri 
fără consimţămîntul lor. Indivizii sînt inviolabili. Ar trebui spus 
mai multe pentru a lămuri această discuţie despre scopuri şi mij¬ 
loace. Să ne gîndim la un prim exemplu de mijloace, o unealtă. 
Nu există nici o constrîngere colaterală asupra felului în care 
putem folosi o unealtă, alta decît constrîngerile morale asupra 
felului în care putem să o folosim asupra altora. Există procedee 
care trebuie respectate pentru a o conserva în vederea folosirii 
viitoare („nu o lăsa în ploaie 11 ) şi există căi mai mult sau mai puţin 
eficiente de a o folosi. Dar, pentru a ne realiza ţelurile, nu există 
nici o limită în ceea ce priveşte folosirea ei. Să ne imaginăm acum 
că ar exista o constrîngere C, pe care putem să o trecem cu vede¬ 
rea. De exemplu, s-ar fi putut ca unealta să-ţi fi fost împrumutată 
numai cu condiţia ca C să nu fie încălcată, exceptînd cazul în care 
cîştigul de pe urma încălcării lui C nu ar depăşi un anumit prag 
sau cazul în care nu ar trebui să se înfăptuiască un anumit ţel. în 
această situaţie obiectul nu-ţi aparţine pe deplin şi nu-1 poţi folosi 
potrivit dorinţei sau fanteziei tale. El este totuşi o unealtă, chiar 
faţă de constrîngerea care poate fi ignorată. Dacă adăugăm, însă, 
constrîngeri care nu pot fi ignorate, atunci obiectul nu poate fi 
folosit drept unealtă în felurile specificate de acele constrîngeri. în 
acele privinţe el nu este cîtuşi de puţin o unealtă. Se pot adăuga 
destule constrîngeri, în aşa fel încît un obiect să nu poată fi folosit 
deloc ca unealtă, în nici o împrejurare? 

Pot fi impuse constrîngeri asupra comportamentului faţă de o 
persoană în aşa fel încît aceasta să nu fie folosită în vederea atin¬ 
gerii vreurui scop, cu excepţia celui ales de ea? Aceasta este o 
condiţie extrem de severă, dacă impune oricui ne oferă ceva ca 
să-şi dea consimţămîntul pentru fiecare utilizare pe care o dăm noi 
acelui lucru pe care ni l-a dat. Chiar şi cerinţa ca el să nu obiecteze 
la nici o folosire pe care o concepem ar reduce în mod serios 
schimburile bilaterale. Este suficient ca celălalt să cîştige destul 
de pe urma schimbului şi să vrea aşadar înfăptuirea lui, chiar dacă 
el ar avea vreo obiecţie faţă de destinaţia bunului respectiv. în 
astfel de condiţii, celălalt nu este folosit numai ca un mijloc. 
Altcineva, totuşi, care dacă ar şti ce intenţie ai cu acţiunile sau 

bunurile sale, nu ar vrea să aibă legături cu tine ar fi folosit ca un 
mijloc, chiar dacă ar primi suficient pentru a decide (în ignoranţa 
lui) să interacţioneze cu tine. („N-ai făcut altceva decît să te folo¬ 
seşti de mine" poate să-ţi spună cineva care se hotărăşte să aibă 
legături cu tine numai pentru că nu a cunoscut ţelurile şi utilizările 
cărora le-a fost destinat.) Ne incumbă obligaţia morală de a 
dezvălui intenţiile noastre faţă de legăturile cu ceilalţi, dacă avem 
temeiuri bune să credem că aceştia ar refuza să aibă legături cu 
noi, dacă ar şti în ce fel vrem să-i folosim? Ne folosim noi de 
ceilalţi dacă nu le dezvăluim intenţiile noastre? Ce se întîmplă, 
însă, în cazurile în care ceilalţi nu se hotărăsc să fie de folos în 
vreun fel ? Atunci cînd îţi place să priveşti o persoană atrăgătoare, 
te foloseşti de ea doar ca de un mijloc? 3 Obiectele imaginaţiei 
sexuale sînt folosite în felul acesta? întrebările acestea şi altele 
asemenea lor ridică probleme foarte interesante pentru filozofia 
morală; dar, după părerea mea, nu şi pentru filozofia politică. 

Filozofia politică se ocupă doar de anumite modalităţi în care 
nu ne putem folosi de ceilalţi; în primul rînd, agresiunea fizică 
împotriva lor. O constrîngere colaterală specifică asupra acţiunii 
care îi vizează pe ceilalţi exprimă faptul că aceştia nu pot fi 
folosiţi în acele modalităţi pe care constrîngerea colaterală le 
exclude. Constrîngerile colaterale exprimă explicit inviolabilitatea 
celorlalţi. Inviolabilitatea este exprimată de următorul ordin: „Nu 
folosiţi oamenii în modalităţile specifice". Pe de altă parte, o 
doctrină a stării finale ar exprima ideea că oamenii sînt scopuri şi 
nu numai mijloace (dacă exprimă această concepţie!), printr-un 
ordin diferit: „Minimizaţi cutare şi cutare folosire a persoanelor 
ca mijloace". Respectarea acestui precept poate să implice folo¬ 
sirea cuiva ca mijloc într-una din modalităţile specificate. Dacă 
Immanuel Kant ar fi susţinut această concepţie, atunci ar fi expri¬ 
mat în felul acesta cea de-a doua formulă a imperativului cate¬ 
goric: „Acţionează în aşa fel încît să minimizezi folosirea 
umanităţii numai ca mijloc" şi nu în felul în care a făcut-o de fapt: 
„Acţionează astfel ca să foloseşti umanitatea atît în propria ta 
persoană, cît şi în persoana oricui altuia totdeauna în acelaşi timp 
ca scop, iar niciodată numai ca mijloc". 4 

Constrîngerile colaterale exprimă inviolabilitatea celorlalte 
persoane. Dar de ce nu pot fi încălcate drepturile personale, dacă 
prin aceasta se are în vedere sporirea binelui social ? Fiecare dintre 
noi acceptăm uneori să suferim sau să ne sacrificăm pentru un 

folos mai mare, sau pentru a evita un rău mai mare: mergem la 
dentist pentru a nu suferi mai mult mai tîrziu; facem unele munci 
neplăcute datorită rezultatelor lor; unele persoane ţin cură de 
slăbire pentru a-şi ameliora sănătatea sau aspectul fizic; unii 
economisesc bani pentru a se întreţine la bătrîneţe. în fiecare caz, 
un anumit cost este suportat de dragul avantajului general mai 
mare. De ce să nu susţinem, în mod similar, că unele persoane 
trebuie să suporte unele costuri de pe urma cărora alte persoane 
au foloase mai mari, de dragul binelui social general? Dar nu 
există nici o entitate socială care să sufere unele sacrificii pentru 
propriul ei bine. Există numai indivizi, oameni distincţi, cu pro¬ 
priile lor vieţi. Dacă-1 folosim pe unul dintre ei pentru avantajul 
celorlalţi, nu înseamnă decît că-1 folosim pe acesta şi că ceilalţi 
beneficiază. Nimic mai mult. Deci acestuia i se face ceva pentru 
avantajul celorlalţi. Discuţia despre un bine social general ascunde 
aceasta. (în mod intenţionat?) Dacă ne folosim de o persoană în 
felul acesta nu o respectăm suficient şi trecem cu vederea faptul 
că este o persoană distinctă 5 , că singura viaţă pe care o are este 
viaţa ei. Ea nu obţine o compensaţie pentru sacrificiul său şi 
nimeni nu are dreptul să o forţeze să se sacrifice — şi cel mai puţin 
dintre toţi ar avea acest drept un stat sau guvern care-i pretinde să 
fie loială (ceea ce ceilalţi indivizi nu pretind) şi care, prin urmare, 
trebuie să fie cu scrupulozitate neutru faţă de cetăţenii săi. 


CONSTRÎNGERI LIBERT ARIENE 

Constrîngerile de natură morală asupra a ceea ce putem face 
reflectă, după cum am afirmat, realitatea existenţelor noastre indi¬ 
viduale. Ele reflectă faptul că oamenii nu pot produce o com¬ 
pensare morală; nu există nici o balanţă morală pe talgerele căreia 
să aşezăm vieţile oamenilor, pentru a ajunge, în felul acesta, la un 
bun social general mai mare. Sacrificiul unora dintre noi pentru 
alţii nu are nici o îndreptăţire. Ideea aceasta fundamentală, şi 
anume că există indivizi diferiţi cu vieţi distincte şi că, prin 
urmare, nici unul nu poate fi sacrificat pentru ceilalţi, este sub¬ 
iacentă existenţei constrîngerilor colaterale morale, dar conduce, 
totodată, după cîte îmi dau seama, la o constrîngere colaterală de 
natură libertariană care interzice agresiunea împotriva altora. 

Cu cît este mai puternică doctrina maximizării stării finale, cu 
atît mai puternică trebuie să fie şi ideea fundamentală capabilă să-i 
opună rezistenţă şi pe care se întemeiază existenţa constrîngerilor 
colaterale morale. Aşadar, cu atît mai în serios trebuie luată exis- 
tanţa indivizilor distincţi care nu sînt mijloace pentru alţii. Un 
concept suficient de puternic pentru a fundamenta constrîngerile 
colaterale morale şi pentru a-1 susţine împotriva forţei intuitive a 
concepţiei care maximizează starea finală va fi suficient pentru 
derivarea unei constrîngeri libertariene asupra agresiunii împotriva 
celorlalţi. Oricine respinge această constrîngere colaterală specială 
are trei alternative: (1) trebuie să respingă toate constrîngerile 
colaterale; (2) trebuie să dea o altă explicaţie chestiunii existenţei 
constrîngerilor colaterale morale mai degrabă decît o simplă struc¬ 
tură teleologică de maximizare, o explicaţie care nu implică prin 
ea însăşi constrîngerea colaterală libertariană; sau (3) trebuie să 
accepte ideea fundamentală puternică despre caracterul distinct al 
indivizilor şi, cu toate acestea, să pretindă că agresiunea comisă 
împotrivă celorlalţi este compatibilă cu această idee fundamentală. 
In felul acesta, avem schiţa promiţătoare a unui argument de la 
forma morală la conţinutul moral: forma moralităţii include pe F 
(constrîngeri colaterale morale); cea mai bună explicaţie 6 a lui F 
este p (o afirmare puternică a caracterului distinct al indivizilor); 
iar din p decurge un anumit conţinut moral, şi anume constrîn¬ 
gerea libertariană. Constrîngerea libertariană nu constă, însă, în 
întregime din conţinutul moral pe care ni-1 dă acest argument, care 
insistă asupra faptului că există indivizi distincţi, fiecare cu propria 
sa viaţă. Ea va interzice sacrificarea unei persoane în beneficiul 
alteia. Alţi paşi în argumentare ar fi necesari pentru a interzice 
agresiunea patemalistă: folosirea sau ameninţarea cu forţa în avan¬ 
tajul persoanei împotriva căreia se exercită forţa. Acesta este 
motivul pentru care trebuie să insistăm asupra faptului că există 
indivizi distincţi, fiecare trăindu-şi propria viaţă. 

Se susţine adesea că este nevoie de un principiu de neagresiune 
pentru a reglementa relaţiile dintre naţiuni. Ce deosebire se 
presupune că există între indivizi suverani şi naţiuni suverane care 
să facă acceptabilă agresiunea între indivizi? De ce indivizii, prin 
intermediul guvernului lor, să poată face altor indivizi ceea ce 
nici o naţiune nu poate să facă alteia? Există un motiv şi mai 
puternic care pledează împotriva agresiunii între indivizi; spre 
deosebire de naţiuni, indivizii nu conţin în calitate de părţi 

componente alţi indivizi, care ar putea să intervină în mod legitim 
spre a-i proteja sau apăra. 

Nu voi cerceta aici în amănunt un principiu care interzice agre¬ 
siunea fizică, dar voi face observaţia că acest principiu nu interzice 
folosirea forţei pentru a ne apăra de cineva care constituie o 
ameninţare, chiar dacă acesta este nevinovat şi nu merită să fie 
pedepsit. O ameninţare nevinovată este aceea pe care o produce 
cineva care este fără vina lui agent cauzal într-un proces şi care ar 
fi agresor, dacă s-ar decide să devină un astfel de agent. Dacă 
cineva se foloseşte de un terţ pentru a-ţi pricinui un rău, acel terţ 
este nevinovat, deşi constituie pentru tine o ameninţare; dacă s-ar 
fi decis să acţioneze singur împotriva ta ar fi fost un agresor. Chiar 
dacă terţul ar supravieţui atacului, eşti îndreptăţit să-l anihilezi 
înainte ca el să te omoare? Prohibirile libertariene sînt formulate 
de obicei în aşa fel încît să interzică folosirea violenţei asupra 
persoanelor nevinovate. Dar ameninţările nevinovate cred că sînt 
chestiuni cărora trebuie să li se aplice principii diferite 7 . Aşadar, 
o teorie completă trebuie să formuleze, de asemenea, constrîngeri 
diferite asupra reacţiei la ameninţările nevinovate. Alte complicaţii 
apar în legătură cu scuturile nevinovate ale ameninţărilor, acele 
persoane nevinovate care nu constituie, ele însele, vreo amenin¬ 
ţare, dar care sînt în aşa fel plasate încît vor fi vătămate de către 
singurele mijloace disponibile pentru a opri ameninţarea. Astfel 
de scuturi nevinovate ale ameninţărilor sînt persoanele nevinovate 
care sînt legate de partea din faţă a tancurilor agresorilor, în aşa 
fel încît tancurile să nu poată fi lovite fără să fie lovite şi ele. 
(Uneori, folosirea forţei împotriva indivizilor, cu scopul de a 
ajunge pînă la agresor, nu acţionează asupra unor scuturi nevi¬ 
novate ale ameninţărilor; de exemplu, copilul nevinovat al unui 
agresor, care este torturat pentru a-1 determina pe agresor să se 
oprească, nu-1 apără pe părinte.) Ne este permis să-i vătămăm cu 
bună ştiinţă pe aceşti indivizi transformaţi în scuturi nevinovate? 
Dacă sîntem îndreptăţiţi să atacăm un agresor şi să vătămăm un 
scut nevinovat, atunci de ce să nu poată şi acesta din urmă să 
riposteze în autoapărare (presupunînd că nu poate să-l atace pe 
agresor)? Avem aici două persoane care se luptă în autoapărare? 
In mod asemănător, dacă foloseşti forţa împotriva unei ameninţări 
inocente la adresa ta, devii şi tu, prin aceasta, o ameninţare nevi¬ 
novată faţă de acea ameninţare? Poate acum celălalt să folosească 
într-un mod îndreptăţit o forţă suplimentară împotriva ta (pre- 

supunînd că el poate să facă aceasta, totuşi nu poate să împiedice 
ameninţarea iniţială)? Tatonez aici aceste probleme incredibil de 
grele, doar pentru a observa că o concepţie care afirmă că face din 
nonagresiune punctul său central trebuie să le rezolve la un 
moment dat în mod explicit. 


CONSTRÎNGERI ŞI ANIMALE 

Putem clarifica statutul şi implicaţiile constrîngerilor morale 
colaterale, dacă luăm în considerare fiinţe pentru care astfel de 
constrîngeri colaterale puternice (sau nici un fel de constrîngeri) 
nu sînt socotite, de obicei, ca fiind proprii: şi anume, animalele. 
Există limite în privinţa a ceea ce putem să le facem acestora? Au 
animalele statutul moral al unor simple obiecte ? Se întîmplă ca 
datorită unor ţeluri să nu punem un preţ prea mare pe animale? 
Dar, la urma urmelor, ce anume ne dă dreptul să ne folosim de 
ele? 

Animalele înseamnă şi ele ceva. Unor animale mai evoluate, cel 
puţin, trebuie să li se acorde o anumită pondere în deliberările 
oamenilor legate de acţiunile lor. Este greu să se demonstreze 
aceasta. (Este, de asemenea, greu să dovedeşti că oamenii în¬ 
seamnă ceva!) Mai întîi vom prezenta cîteva exemple şi apoi argu¬ 
mentele. Dacă îţi place să pocneşti din degete, poate pe ritmul unei 
anumite melodii, şi ştii că printr-o anumită legătură cauzală ciu¬ 
dată pocnitul din degete ar produce moartea în mari dureri şi 
suferinţe, sau chiar fără dureri şi dintr-o dată a 10 000 de vaci, 
care nu sînt ale tale, atunci ar mai fi normal să pocneşti din 
degete? Există vreun motiv pentru care ar fi greşit din punct de 
vedere moral să faci asta? 

Unii spun că oamenii nu trebuie să facă aşa ceva, pentru că 
astfel de acte îi abrutizează şi că este probabil să-i facă să ia vieţile 
persoanelor, numai din plăcere. Ei spun că aceste acte, care, în 
sine, nu sînt condamnabile din punct de vedere moral, au urmări 
morale nedorite. (Lucrurile ar fi diferite, dacă aşa ceva nu ar fi 
posibil — de exemplu, pentru persoana care ştie despre sine că este 
singură pe pămînt.) Dar de ce să existe astfel de urmări? Dacă în 
sine este normal să facem tot ceea ce vrem animalelor, indiferent 
din ce motive, atunci dacă înţelegem în ce constă deosebirea dintre 
animale şi noi şi ţinem seama de ea cînd acţionăm, de ce să ne 

abrutizeze uciderea animalelor şi de ce să crească probabilitatea 
ca noi să-i rănim sau să-i ucidem pe alţii? Oare măcelarii comit 
mai multe crime? (Decît alţii care folosesc cuţitele?) Să ducă 
plăcerea de a lovi o minge de baseball la creşterea în mod semni¬ 
ficativ a pericolului de a da în cap cuiva? Să nu pot înţelege că 
oamenii nu sînt mingi de baseball, iar dacă înţeleg aceasta, nu 
dispare respectiva urmare nedorită? De ce să nu fie valabil acelaşi 
lucru cînd e vorba de animale ? Desigur, este o problemă empirică 
dacă se produce sau nu urmarea respectivă; dar puzzle -ul cu care 
ne confruntăm acum este de ce trebuie să apară o astfel de 
problemă. Aceasta este o întrebare pe care şi-o pun cel puţin citi¬ 
torii acestei cărţi, indivizi subtili care pot să traseze distincţii şi să 
acţioneze în mod diferenţiat în concordanţă cu ele. 

Dacă unele animale înseamnă ceva, atunci care sînt acelea, cît 
de mare este importanţa lor şi cum se poate stabili această impor¬ 
tanţă? Să presupunem (şi cred că dovezile sînt evidente) că sănă¬ 
tatea concetăţenilor noştri nu este afectată dacă nu mănîncă came 
şi că o alimentaţie vegetariană nu ar costa mai mult şi ar fi la fel 
de sănătoasă. Ceea ce cîştigăm atunci, de pe urma consumării 
cărnii, ţine de plăcere, de desfătările gustative, de varietatea lor. 
Nu pretind că acestea nu sînt într-adevăr plăcute, delicioase şi 
interesante. întrebarea este: contează mai mult aceste plăceri, sau, 
mai degrabă, cîştigul marginal obţinut prin consumarea cărnii 
animalelor şi nu doar a plantelor, decît ponderea morală care 
trebuie recunoscută vieţii şi suferinţei animalelor? Dat fiind că 
animalele trebuie să însemne ceva, este mai mare cîştigul supli¬ 
mentar obţinut prin consumarea lor şi nu a produselor nonani- 
maliere decît costul moral ? Cum am putea răspunde la aceste 
întrebări ? 

Am putea încerca să examinăm cazuri comparabile, extinzînd 
asupra cazului nostru judecăţile pe care le facem asupra lor. De 
exemplu, am putea examina cazul vînătorii, unde presupun că nu 
este normal să vînezi şi să omori animale numai pentru a te distra. 
Să fie vînătoarea un caz aparte, deoarece hăituirea, rănirea şi uci¬ 
derea animalelor reprezintă obiectul ei şi ceea ce ne face plăcere? 
Să presupunem atunci că îmi face plăcere să mişc un bătător de 
baseball. Întîmplarea face ca în faţa mea să fie o vacă. Mişcarea 
bătătorului, din păcate, ar strivi capul vacii. Dar nu asta ar fi 
plăcerea pe care o urmăresc, plăcerea este folosirea muşchilor mei, 
mişcarea corectă ş.a.m.d. Este neplăcut că un efect colateral (nu 

un mijloc) al acţiunii mele este zdrobirea capului animalului. 
Bineînţeles, aş putea renunţa la mişcarea bătătorului şi, în schimb, 
aş putea să fac aplecări în faţă şi să-mi ating cu degetele de la 
mîini degetele de la picioare, sau orice alt exerciţiu. Dar aceasta 
nu ar fi la fel ca mişcarea bătătorului, nu aş avea aceeaşi plăcere, 
nu aş fi la fel de încîntat. Se pune întrebarea: ar fi bine, pentru 
mine, să mişc bătătorul pentru a obţine plăcerea suplimentară a 
mişcării sau să mă dedau celei mai bune activităţi alternative 
disponibile care nu implică rănirea animalului ? Să presupunem că 
nu numai în momentul de faţă se pune chestiunea de a renunţa la 
plăcerile speciale ale balansării bătătorului de baseball; să presu¬ 
punem că în fiecare zi apare aceeaşi situaţie cu un alt animal. 
Există vreun principiu care ne-ar permite să ucidem animale şi să 
le mîncăm carnea pentru plăcerea suplimentară pe care o aduce 
aceasta, dar care să nu ne permită să mişcăm bătătorul pentru 
plăcerea suplimentară pe care o aduce mişcarea? Cum ar arăta 
acest principiu ? (Este aceasta o analogie mai bună pentru consu¬ 
marea cărnii? Animalul este omorît pentru a scoate din el un os 
din care să se facă cele mai bune bătătoare pentru baseball; cele 
făcute din alte materiale nu produc exact aceeaşi plăcere. Este 
normal să omori animalul pentru a obţine plăcerea suplimentară 
pe care ţi-o produce folosirea unui bătător făcut din osul lui? Ar 
fi mai acceptabil din punct de vedere moral dacă ai putea angaja 
pe cineva care să ucidă în locul tău ?) 

Exemple şi întrebări de felul acestora ar putea să ajute pe cineva 
să-şi dea seama ce punct sensibil vrea să delimiteze el, ce poziţie 
doreşte să ocupe. Exemplele acestea se confruntă, totuşi, cu limitele 
obişnuite ale consistenţei argumentelor; ele nu ne-spun, atunci cînd 
se produce un conflict, ce punct de vedere să schimbăm. Dacă nu 
reuşim să concepem un principiu prin care să distingem balansarea 
bătătorului de omorîrea şi consumarea animalului, s-ar putea să 
decidem că, în fond, este normal să balansăm bătătorul. Mai mult 
decît atît, invocarea unor cazuri asemănătoare nu ne ajută prea mult 
să atribuim o pondere morală precisă diferitelor feluri de animale, 
(în Capitolul 9 discutăm mai pe larg dificultăţile de a impune o 
concluzie morală prin recursul la exemple.) 

în prezentarea acestor exemple scopul meu este de a urmări 
noţiunea de constrîngeri colaterale morale şi nu problema consu¬ 
mării cărnii animalelor. Deşi aş spune că din punctul meu de 
vedere beneficiile suplimentare pe care le pot avea americanii 



CONSTRÎNGERILE MORALE ŞI STATUL 81 

astăzi pe seama consumului de carne nu justifică sacrificarea 
animalelor. Aşadar nu ar trebui să mîncăm carne. Un argument 
omniprezent, care nu este lipsit de legătură cu noţiunea de con- 
strîngeri colaterale, merită să fie menţionat: pentru că oamenii 
mănîncă came ei cresc mai multe animale decît ar creşte dacă ar 
lipsi această practică. A exista pentru un timp este mai bine decît 
a nu exista deloc. Deci (conchide argumentul) animalele sînt într-o 
stare mai bună pentru că avem obiceiul să le mîncăm carnea. Deşi 
nu acesta este obiectivul nostru, din fericire se dovedeşte că noi, 
într-adevăr, tot timpul le producem un beneficiu. (Dacă gusturile 
s-ar schimba şi oamenii n-ar mai considera că este plăcut să 
mănînce came, aceia care sînt preocupaţi de bunăstarea animalelor 
s-ar mai îndeletnici cu aceeaşi sarcină neplăcută şi ar continua să 
le mănînce carnea?) Cred că nu voi fi prost înţeles ca făcînd afir¬ 
maţia că animalelor trebuie să li se dea aceeaşi pondere morală ca 
şi oamenilor, dacă aş face observaţia că argumentul analog despre 
oameni nu ar fi prea convingător. Ne putem imagina că proble¬ 
mele demografice determină pe fiecare cuplu sau grup să limiteze 
cîţi copii vor avea la un anumit număr fixat dinainte. Un cuplu 
oarecare, după ce a ajuns să aibă acel număr de copii, propune să 
aibă un copil în plus şi să dispună de el la trei ani (sau douăzeci şi 
trei) prin sacrificarea lui sau prin folosirea lui pentru un anumit 
scop gastronomic. Ca justificare, observă că respectivul copil nu 
va exista deloc dacă nu se permite aceasta; şi cu siguranţă, pentru 
copil este mai bine să existe pentru un anumit număr de ani. 
Oricum, odată ce o persoană există, faptul că nici măcar aceia care 
au creat-o nu-i pot face orice reprezintă un cîştig net şi compatibil 
cu existenţa sa globală. O persoană are drepturi, chiar împotriva 
acelora al căror ţel, atunci cînd au creat persoana respectivă, a fost 
de a viola aceste drepturi. Ar merita să urmărim obiecţiile morale 
împotriva unui sistem care permite părinţilor să comită orice act 
care vine în sprijinul deciziei lor de a avea un copil şi care îl lasă 
pe copil într-o stare mai bună decît dacă nu s-ar fi născut. 8 (Unii 
vor considera că singurele obiecţii provin din greutăţile acordării 
corecte a permisiunii.) De îndată ce există, şi animalele pot să aibă 
drepturi legate de felul de a fi tratate. Acestea pot foarte bine să 
aibă o pondere mai mică decît a oamenilor. Dar faptul că unele 
animale au fost produse numai pentru că cineva vrea să le facă 
ceva care ar viola unul dintre aceste drepturi, nu arată că dreptul 
respectiv nu există deloc. 

Să examinăm următoarea poziţie (prea minimală) cu privire 
la tratamentul aplicat animalelor. Pentru a ne putea referi uşor la 
această poziţie, să o denumim „utilitarism pentru animale, kantia¬ 
nism pentru oameni". Ea spune: (1) maximizaţi fericirea totală a 
tuturor vieţuitoarelor; (2) stabiliţi constrîngeri colaterale stringente 
asupra a ceea ce se poate face fiinţelor umane. Fiinţele umane nu 
pot fi folosite sau sacrificate pentru folosul altora; animalele pot 
fi folosite sau sacrificate pentru folosul altor oameni sau animale 
numai dacă avantajele sînt mai mari decît pierderea provocată. 
(Această enunţare inexactă a poziţiei utilitariste este o bună apro¬ 
ximaţie pentru scopurile noastre şi poate fi folosită mai uşor în 
discuţie.) Se poate acţiona numai dacă avantajul total este mai 
mare decît pierderea provocată animalelor. Această concepţie utili¬ 
tari stă consideră animalele la fel cum utilitarismul normal con¬ 
sideră persoanele. Urmîndu-1 pe Orwell, am putea sintetiza această 
concepţie astfel: toate animalele sînt egale, dar unele sînt mai egale 
decît altele. (Nimeni nu poate fi sacrificat decît pentru un avantaj 
total mai mare; dar persoanele nu pot fi sacrificate deloc, sau 
numai în condiţii mult mai stringente şi niciodată pentru avantajul 
animalelor nonumane. (1) de mai sus are în interpretarea mea doar 
înţelesul de a exclude acele sacrificări ce nu corespund standar¬ 
dului utilitarist şi nu de a acredita un scop utilitarist. Vom numi 
această poziţie utilitarism negativ.) 

Putem formula argumente în favoarea însemnătăţii animalelor 
pe care le îndreptăm împotriva susţinătorilor unor concepţii dife¬ 
rite. Filozofului moral „kantian", care impune constrîngeri colate¬ 
rale stringente asupra a ceea ce poate să i se facă unei persoane, îi 
putem spune: 

Consideraţi utilitarismul neadecvat pentru că permite ca un individ să fie 
sacrificat pentru altul ş.a.m.d., neglijînd prin aceasta limitările stringente 
asupra modului în care poţi să te porţi legitim cu persoanele. Dar ar putea 
să existe ceva intermediar din punct de vedere moral între persoane şi 
pietre, ceva fără astfel de limitări stringente asupra faptului de a fi tratat 
şi cu toate acestea să nu fie tratat doar ca un obiect? Am putea crede că 
prin eliminarea sau diminuarea unor caracteristici ale persoanelor am 
obţine acest gen intermediar. (Sau poate că fiinţe cu un statut moral inter¬ 
mediar sînt obţinute prin înlăturarea unora dintre caracteristicile noastre 
şi adăugarea altora foarte diferite de ale noastre.) 

Este plauzibil ca animalele să fie fiinţele intermediare şi utilitarismul 
— poziţia intermediară. Putem ataca această chestiune dintr-un unghi 

puţin diferit. Utilitarismul admite atît că fericirea este tot ceea ce contează 
din punct de vedere moral cît şi că toate fiinţele sînt interşanjabile. 
Această conjuncţie nu este adevărată despre persoane. Dar nu este 
adevărat utilitarismul (negativ) despre oricare dintre fiinţele despre care 
conjuncţia este adevărată şi nu este el valabil în legătură cu animalele ? 

Utilitaristului îi putem spune: 

Dacă numai experienţele plăcerii, durerii, fericirii ş.a.m.d. (şi capacitatea 
pentru aceste experienţe) sînt relevante din punct de vedere moral, atunci 
animalele trebuie incluse în calculele morale în măsura în care ele au real¬ 
mente aceste capacităţi şi experienţe. Construiţi o matrice în care liniile 
reprezintă politici sau acţiuni alternative, coloanele reprezintă organisme 
individuale diferite şi fiecare intrare reprezintă utilitatea (plăcerea netă, 
fericirea) pentru organism la care conduce politica. Teoria utilitaristă 
evaluează fiecare politică prin suma intrărilor în liniile ei şi ne îndrumă 
să realizăm o acţiune sau să adoptăm o politică a cărei sumă este maxi¬ 
mală. Fiecare coloană este socotită ca avînd pondere egală şi este luată în 
considerare o singură dată, indiferent dacă în acea coloană figurează o 
persoană sau un animal nonuman. Deşi structura concepţiei le tratează în 
mod egal, animalele ar putea să ocupe un loc mai puţin important în 
decizii, datorită unor caracteristici ale lor. Dacă animalele sînt mai puţin 
apte pentru plăcere, durere, fericire decît oamenii, intrările matricei în 
coloanele animalelor vor fi mai joase în general decît acelea din coloanele 
oamenilor. în acest caz, în deciziile finale pe care trebuie să le luăm ele 
vor fi factori mai puţin importanţi. 

Unui utilitarist i-ar fi greu să refuze animalelor acest gen de 
tratare egală. Pe ce temeiuri ar putea el să deosebească efectiv feri¬ 
cirea oamenilor de aceea a animalelor, pentru a lua în considerare 
numai pe cea dintîi ? Chiar dacă experienţele nu sînt introduse în 
matricea utilităţii, dacă nu sînt deasupra unui anumit prag, .cu 
siguranţă că unele experienţe ale animalelor, comparate cu unele 
experienţe ale oamenilor, sînt mai mari decît acceptă un utilitarist. 
(Să comparăm un animal care este ars de viu, neanesteziat cu o 
neplăcere uşoară a unei persoane.) Putem observa că Bentham ia 
în considerare realmente în mod egal fericirea animalelor, chiar în 
felul explicat de noi aici. 9 

Din perspectiva principiului „utilitarism pentru animale, 
kantianism pentru oameni", animalele vor fi folosite spre binele 
altor animale şi oameni, dar oamenii nu vor fi niciodată folosiţi 
(vătămaţi, sacrificaţi) împotriva voinţei lor, spre binele animalelor. 

Nimic nu poate fi pricinuit persoanelor de dragul animalelor. 
(Inclusiv pedepse pentru violarea legilor care interzic cruzimea 
faţă de animale?) Este aceasta o consecinţă acceptabilă? Nu pot 
fi salvate 10 000 de animale de la o suferinţă cumplită, pricinuind 
unei persoane, care nu a cauzat suferinţa animalelor, o uşoară 
neplăcere? Simţim că o constrîngere colaterală nu este absolută 
atunci cînd oamenii sînt aceia care pot fi salvaţi de la o suferinţă 
chinuitoare. Aşadar, poate că o constrîngere colaterală este atenu¬ 
ată, de asemenea, deşi nu prea mult, cînd suferinţa animalelor este 
în joc. Utilitarismul total (pentru animale şi pentru oameni, luaţi 
împreună) merge mai departe şi susţine că, ceteris paribus, putem 
pricinui o anumită suferinţă unei persoane, pentru a evita o sufe¬ 
rinţă (puţin) mai mare unui animal. Mi se pare că acest principiu 
permisiv este inacceptabil de tare, chiar atunci cînd scopul este de 
a evita ca o persoană să sufere mai mult! 

Teoria utilitaristă este stînjenită de posibilitatea existenţei mon¬ 
ştrilor utilitarişti care cîştigă mult mai mult pe seama sacrificării 
celorlalţi, decît pierd aceştia din urmă. Pentru că, într-un mod 
inacceptabil, teoria pare să ceară ca noi toţi să fim sacrificaţi în 
stomacul monstrului, pentru a creşte utilitatea totală. în mod ase¬ 
mănător, dacă oamenii obţin utilitate pe seama animalelor şi întot¬ 
deauna obţin o utilitate compensatorie mare din fiecare sacrificare 
a unui animal, simţim că principiul „utilitarismul pentru animale, 
kantianismul pentru oameni“ face ca animalele să fie prea subor¬ 
donate faţă de persoane prin aceea că cere (sau permite) ca 
aproape întotdeauna animalele să fie sacrificate. 

Din moment ce singurul lucru care contează este fericirea şi 
suferinţa animalelor, ar susţine concepţia utilitaristă că este normal 
să ucizi fără durere animalele? Ar fi normal, din punct de vedere 
utilitarist, să ucizi oameni fără durere, noaptea, dacă nu au fost 
anunţaţi mai întîi? Utilitarismul este în mod notoriu absurd în 
privinţa deciziilor, acolo unde numărul persoanelor este în discuţie, 
(în această chestiune, trebuie să recunoaştem, că este greu de 
dobîndit o concepţie înţeleaptă.) Maximizarea fericirii generale 
cere să continui să adaugi persoane atîta timp cît utilitatea lor netă 
este pozitivă şi este suficientă pentru a compensa pierderea de uti¬ 
litate pe care prezenţa lor o cauzează altora. Maximizarea utilităţii 
medii permite unei persoane să ucidă pe oricine altcineva, dacă 
aceasta i-ar produce extazul şi, în felul acesta, o bucurie peste 
medie. (Să nu spuneţi că nu trebuie să ucidă pentru că după moar- 

tea lui media ar scădea mai jos decît dacă nu i-ar fi omorît pe toţi 
ceilalţi.) Este normal să omori pe cineva, dacă îl înlocuieşti ime¬ 
diat cu altcineva (avînd un copil sau, în stilul ştiinţifico-fantastic, 
creînd un om matur) care va fi la fel de fericit precum ar fi fost 
pentru tot restul vieţii persoana pe care ai ucis-o? La urma 
urmelor, nu ar fi nici o diminuare netă în utilitatea totală şi nici 
măcar nici o schimbare în profilul distribuţiei ei. Oare noi inter¬ 
zicem crima numai pentru a preîntîmpina sentimentele de teamă 
din partea victimelor potenţiale? (Şi cum explică un utilitarist 
obiectul temerilor acestora şi cum şi-ar întemeia realmente mili¬ 
taristul o politică pe ceea ce el trebuie să susţină că este o frică 
iraţională?) Este clar că un utilitarist trebuie să-şi completeze 
concepţia pentru a da seamă de astfel de probleme; poate că va 
descoperi că teoria suplimentară devine teoria principală şi va 
alunga consideraţiile utilitare într-un ungher. 

Dar nu este utilitarismul adecvat cel puţin în cazul animalelor? 
Nu cred. Dar dacă nu numai experienţele pe care le trăiesc anima¬ 
lele sînt relevante, atunci ce altceva este? Aici chestiunea este 
foarte încîlcită. Cît de mult trebuie să fie respectată viaţa unui 
animal şi cum putem decide aceasta? Trebuie să introducem şi o 
noţiune de existenţă nedegradată? Ar fi normal să folosim tehnici 
de inginerie genetică pentru a produce sclavi naturali care să fie 
mulţumiţi cu soarta lor? Sclavi-animale naturali? Aceasta să fi 
fost domesticirea animalelor? Nici măcar pentru animale utili¬ 
tarismul nu ne satisface, dar Ijftţişul întrebărilor ne descurajează. 


MAŞINA DE PRODUS TRĂIRI 

Alte probleme importante apar atunci cînd ne întrebăm ce mai 
prezintă importanţă în afara felului în care oamenii simt „din 
interior" trăirile lor. Să presupunem că ar exista o maşină de 
produs trăiri care ţi-ar produce orice trăire doreşti. Neuropsihologii 
ar putea să-ţi stimuleze creierul în aşa fel încît să gîndeşti şi să 
simţi că scrii un roman important, sau că îţi faci un prieten, sau că 
citeşti o carte interesantă. Tot timpul ai pluti într-un bazin, cu elec¬ 
trozi ataşaţi de creier. Te-ai conecta la această maşină a vieţii, 
programîndu-ţi dinainte experienţele vieţii? Dacă eşti îngrijorat că 
pierzi experienţe pe care le doreşti, putem presupune că între¬ 
prinderi comerciale au cercetat în mod complet vieţile multor 

altora. Poţi alege din biblioteca lor astfel de experienţe sau le poţi 
combina, selectînd experienţele de viaţă pentru, să zicem, 
următorii doi ani. După ce au trecut doi ani, ai zece minute sau 
zece ore în afara bazinului pentru a alege trăirile următorilor doi 
ani. Desigur, în timp ce eşti în bazin nu vei şti că eşti acolo; vei 
crede că totul se întîmplă aievea. Alţii se pot conecta şi ei pentru 
a avea experienţele pe care le vor, aşa încît nu este nevoie să rămîi 
neconectat pentru a fi la dispoziţia lor. (Nu luaţi în seamă pro¬ 
bleme cum ar fi cine pune în funcţiune maşinile dacă fiecare este 
conectat.) Te-ai conecta? Ce altceva decît cum simţim vieţile noastre 
din interior poate să aibă importanţă pentru noii Nici nu trebuie să 
te abţii datorită celor cîteva momente nefericite dintre momentul 
în care te-ai hotărît şi momentul în care te-ai conectat. Ce în¬ 
seamnă cîteva momente de suferinţă în comparaţie cu o viaţă 
întreagă de beatitudine (dacă asta este ceea ce ai ales) şi de ce să 
suferi dacă decizia ta este cea mai bună? 

Ce altceva mai prezintă importanţă pentru noi în plus faţă de 
experienţele noastre? Mai întîi, vrem să facem anumite lucruri şi 
nu doar să avem experienţa realizării lor. în cazul anumitor 
experienţe, numai pentru că vrem în primul rînd să le îndeplinim 
vrem să avem şi trăirile realizării lor sau să ne gîndim că le-am 
făcut. (Dar de ce vrem să facem ceva mai degrabă decît să avem 
doar senzaţia că am făcut?) Al doilea motiv pentru care nu ne 
conectăm este că vrem să fim într-un anumit fel, să fim un anumit 
fel de persoană. Cineva care fac^pluta într-un bazin este ceva 
nedeterminat. Nu există nici un răspuns la întrebarea ce fel de 
persoană este aceea care a stat mult timp în bazin. Este curajos, 
bun, inteligent, spiritual, iubitor? Nu numai că este dificil să dis¬ 
cernem, dar nu există nici un fel determinat de a fi al acelei per¬ 
soane. Conectarea la o maşină este un gen de sinucidere. Unora, 
prinşi în capcană de o imagine, li se va părea că, în ceea ce ne 
priveşte, nimic nu contează decît în măsura în care se reflectă în 
experienţele noastre. Dar, să fie oare surprinzător că pentru noi 
este important ce sîntem noii De ce să ne preocupe doar cum ne 
umplem timpul şi nu ce sîntem noi ? 

în al treilea rînd, cuplarea la o maşină de produs trăiri ne limi¬ 
tează la o realitate făcută de om, la o lume care nu este mai adîncă 
şi mai importantă decît aceea pe care o pot construi oamenii. 10 Nu 
există nici o legătură adevărată cu nici o realitate mai adîncă, deşi 
experienţa ei poate fi simulată. Multe persoane doresc să rămînă 

deschise faţă de o astfel de legătură care are o semnificaţie mai 
adîncă.* Aceasta lămureşte intensitatea conflictului asupra drogu¬ 
rilor psihoactive, pe care unii le consideră ca pe nişte simple maşini 
de produs trăiri locale, iar alţii le socotesc ca pe nişte mijloace de 
accedere la o realitate mai adîncă; ceea ce unii consideră ca fiind 
echivalentul abandonului în faţa maşinii de produs trăiri, alţii 
socotesc a fi urmarea unuia dintre motivele pentru a nu ceda! 

Am aflat că există ceva în plus faţă de trăiri care prezintă 
importanţă pentru noi, imaginîndu-ne o maşină de produs trăiri şi 
dîndu-ne apoi seama că nu am folosit-o. Putem continua să ne 
imaginăm un şir de maşini, fiecare proiectată pentru a umple 
lacunele sugerate pentru maşinile de mai înainte. De exemplu, din 
moment ce maşina de produs trăiri nu satisface dorinţa noastră de 
a fi într-un anumit fel, să ne imaginăm o maşină de transformat 
care ne face orice fel de persoană am vrea să fim (compatibilă cu 
păstrarea identităţii noastre). Desigur, nu am folosi maşina de trans¬ 
format pentru a deveni aşa cum am dori, după care ne-am conecta 
la maşina de produs trăiri! ** Aşadar, există ceva în plus faţă de 
trăirile noastre şi de ceea ce sîntem care prezintă importanţă. Motivul 
nu este pur şi simplu că trăirile sînt irelevante faţă de ceea ce 


* Concepţiile religioase tradiţionale diferă în prezenţa problemei contac¬ 
tului cu o realitate transcendentă. Unii spun că acest contact produce extazul 
etern sau Nirvana, dar ei nu l-au deosebit suficient de o simplă funcţionare 
foarte îndelungată a maşinii de produs trăiri. Alţii cred că este intrinsec 
dezirabil să împlineşti voinţa unei fiinţe superioare care ne-a creat pe toţi, deşi 
putem presupune că nimeni nu ar crede aşa ceva dacă am descoperi că am fost 
creaţi ca obiect de amuzament de un copil supraputemic dintr-o altă galaxie 
sau alt univers. Totuşi, alţii îşi imaginează o contopire finală cu o realitate mai 
înaltă, lăsînd neclară dezirabilitatea ei, sau unde ne aşază această contopire. 

** Unii nu ar folosi deloc maşina de transformat; seamănă cu o înşelătorie. 
Dar folosirea o singură dată a maşinii de transformat nu ar elimina toate 
provocările; pentru noi şi în noua postură ar continua să existe obstacole pe 
care trebuie să le biruim, un nou platou de unde să aspirăm chiar mai sus. Şi 
este acest platou mai puţin meritat decît acela oferit prin zestrea genetică şi 
mediu în primii ani ai copilăriei? Dar dacă maşina de transformat ar putea fi 
folosită oricît de des, în aşa fel încît am putea realiza orice apăsînd pe un 
buton care ne-ar transforma în cineva care ar putea să o facă mai uşor, nu ar 
mai exista limite pe care să fim nevoiţi să le forţăm sau să încercăm să le 
depăşim. Ne-ar mai rămîne ceva de făcuţi Oare unele concepţii teologice îl 
aşază pe Dumnezeu în afara timpului pentru că o fiinţă omniscientă şi 
omnipotentă nu ar putea să-şi umple zilele? 

sîntem. Pentru că maşina de produs trăiri ar putea fi limitată să 
furnizeze numai trăiri posibile genului de persoană conectată la 
această maşină. Oare motivul pe care-1 căutăm acum să fie acela 
că vrem ca fiinţa noastră să însemne ceva în lume? Să luăm în 
considerare, atunci, maşina de rezultate, care produce orice rezultat 
pe care l-ai produce prin activitatea ta şi introduce inputul tău în 
orice activitate care se combină cu a ta. Nu vom urmări aici 
detaliile fascinante ale acestei maşini sau ale altora. Ceea ce este 
cel mai tulburător în legătură cu aceste maşini este că ele trăiesc 
viaţa noastră pentru noi. Este greşit să căutăm anumite funcţii supli¬ 
mentare dincolo de ceea ce fac maşinile pentru noi ? Poate că ceea 
ce dorim este să trăim (un verb activ) noi înşine, în contact cu reali¬ 
tatea. (Iar maşinile nu pot să trăiască pentru noi.) Fără să dezvolt 
implicaţiile acestui punct de vedere, care cred că se leagă în mod 
surprinzător de problema liberului arbitru şi de abordările cauzale 
ale cunoaşterii, trebuie să observăm doar complexitatea problemei 
discutate: ce altceva are importanţă pentru indivizi în afara trăirilor 
lor. Pînă nu vom găsi un răspuns satisfăcător şi nu vom stabili că 
acest răspuns nu se aplică şi animalelor, nu putem pretinde în mod 
rezonabil că numai trăirile pe care le simt animalele sînt suficiente 
pentru a limita ceea ce le putem face noi acestora. 


SUBDETERMINAREA TEORIEI MORALE 

Ce deosebeşte persoanele de animale? De ce există constrîngeri 
riguroase asupra felului în care pot fi tratate persoanele şi nu şi 
asupra felului în care pot fi tratate animalele? 11 S-ar putea ca fiinţe 
dintr-o altă galaxie să stea faţă de noi în aceeaşi relaţie în care se 
consideră de obicei că stăm noi faţă de animale şi dacă este aşa, 
ar avea acele fiinţe vreo justificare pentru a ne trata ca pe nişte 
mijloace în manieră utilitaristă? Sînt dispuse oare organismele pe 
o anumită scală ascendentă, în aşa fel încît fiecare să poată fi 
sacrificat sau făcut să sufere pentru ca acele organisme care nu se 
află mai jos pe scală, să poată dobîndi un beneficiu total mai 
mare?* O astfel de concepţie ierarhică elitistă ar deosebi trei 
statute morale (care formează o partiţie a intervalelor pe scală): 


* Trecem peste dificultăţile determinate de decizia unde să aşezăm un 
organism pe scală şi de comparaţiile dintre specii. Cum să decidem unde stă 

Statutul 1 : Fiinţa nu poate fi sacrificată, vătămată ş.a.m.d., spre binele 
altui organism. 

Statutul 2 : Fiinţa poate fi sacrificată, vătămată ş.a.m.d. numai spre binele 
unor fiinţe care se află mai sus pe scală, dar nu în favoarea unor fiinţe 
aflate la acelaşi nivel. 

Statutul 3: Fiinţa poate fi sacrificată, vătămată ş.a.m.d. spre binele altor 
fiinţe care se află la acelaşi nivel sau la nivele mai înalte pe scală. 

Dacă animalele au statutul 3 iar noi statutul 1, cine are statutul 2 ? 
Poate că noi avem statutul 2! Este interzis din punct de vedere 
moral să-i foloseşti pe oameni ca mijloace pentru avantajul altora 
sau este doar interzis să-i foloseşti spre binele altor oameni, adică, 
pentru fiinţe aflate la acelaşi nivel?* Este posibil ca în concepţiile 
obişnuite să avem mai mult decît o singură diviziune morală 
semnificativă (cum este aceea între persoane şi animale) şi s-ar 
putea să întîlnim cealaltă faţetă a fiinţelor umanei Unele concepţii 
teologice susţin că lui Dumnezeu îi este permis să sacrifice oameni 
pentru propriile sale scopuri. Ne-am putea imagina, de asemenea, 
oameni care întîlnesc fiinţe de pe o altă planetă, care au parcurs în 


o specie pe scală? Dacă un organism este anormal va fi plasat la nivelul 
speciei sale? Este o anomalie că s-ar putea să fip interzis să tratăm într-un 
mod similar două organi^fne identice (ele ar putea chiar să fie identice în ceea 
ce priveşte aptitudinile din trecut ca şi cele din viitor) pentru că unul este un 
membru normal al unei specii, iar celălalt este un membru subnormal al unei 
specii plasate într-o poziţie mai înaltă pe scală? Iar problemele comparaţiilor 
interpersoanale în interiorul aceleiaşi specii pălesc în faţa acelora ale 
comparaţiilor între specii. 

* Unii ar spune că aici avem un punct de vedere teleologic, acordînd 
fiinţelor umane valoare infinită în raport cu alte fiinţe umane. Dar o teorie tele¬ 
ologică prin care este maximizată valoarea totală nu va interzice sacrificarea 
unor oameni în favoarea altor oameni. Sacrificarea unora de dragul altora nu 
ar produce un cîştig net, dar nu ar fi nici o pierdere netă. Din moment ce o 
teorie teleologică, prin care i se atribuie pondere egală vieţii fiecărei persoane, 
exclude doar o reducere a valorii totale (a cere ca fiecare act să producă un 
cîştig în valoarea totală ar exclude acte neutre), teoria ar permite sacrificiul unei 
persoane în favoarea alteia. Fără expediente asemănătoare acelora menţionate 
mai înainte, cum ar fi, de exemplu, folosirea expresiilor indexicale în ţelurile 
evaluate în mod infinit, sau atribuind anumitor ţeluri (care reprezintă 
constrîngerile) un ordin mai înalt de infinitate decît altora (chiar dacă aceasta 
nu prea merge şi detaliile sînt foarte încurcate), concepţiile care încorporează 
statutul 2 nu par să fie reprezentabile drept concepţii teleologice. Aceasta ilus¬ 
trează remarca noastră anterioară că „teleologicul" şi „constrîngerea colaterală" 
nu epuizează structurile posibile ale unei doctrine morale. 

copilăria lor „stadii" ale dezvoltării morale pe care psihologii 
noştri care studiază dezvoltarea psihicului le pot identifica. Aceste 
fiinţe pretind că toţi continuă să parcurgă alte paisprezece stadii 
care urmează unul după altul, fiecare fiind necesar pentru a intra 
în următorul. Totuşi, ele nu ne pot explica nouă (primitivi cum 
sîntem) conţinutul şi modurile de raţionare ale acestor stadii ulte¬ 
rioare. Aceste fiinţe pretind că putem fi sacrificaţi pentru binele 
lor, sau, cel puţin, pentru a conserva capacităţile lor mai înalte. Ele 
spun că văd acest adevăr acum, cînd au ajuns la maturitatea lor 
morală, deşi nu şi-au dat seama de adevărul acestui punct de 
vedere cînd erau copii, adică la acel nivel care este cel mai înalt 
nivel al dezvoltării noastre morale. (O poveste ca aceasta ne 
reaminteşte, probabil, că un şir de stadii de dezvoltare, fiecare o 
condiţie prealabilă pentru următorul, poate, după un anumit punct, 
mai degrabă să se deterioreze decît să progreseze. Nu ar fi lipsit 
de noimă să se atragă atenţia că pentru a atinge un stadiu trebuie 
să fi trecut, mai întîi, prin alte stadii.) Concepţiile morale pe care 
le împărtăşim permit sacrificiul nostru de dragul capacităţilor mai 
înalte, inclusiv cele morale, ale acestor fiinţe? Nu este uşor să 
separăm această decizie de efectele epistemologice ale ideii că 
există astfel de autorităţi morale care se deosebesc de noi, atîta 
timp cîl admitem că, fiind failibili, putem greşi. (S-ar produce un 
efect asemănător chiar dacă s-ar întîmpla să nu ştim de fapt ce 
concepţie ar împărtăşi aceste fiinţe.) 

Fiinţele care ocupă poziţia intermediară 2 vor fi sacrificabile, 
dar nu în favoarea fiinţelor de la acelaşi nivel sau de la niveluri 
inferioare. Dacă nu întîlnesc niciodată fiinţe situate mai sus în 
ierarhie sau nu ştiu de existenţa lor sau nu le afectează, atunci ele 
vor ocupa nivelul cel mai înalt în fiecare situaţie pe care o 
întîlnesc şi asupra căreia deliberează. Va fi ca şi cum o constrîn- 
gere colaterală absolută interzice ca ele să fie sacrificate pentru 
indiferent ce scop. Două teorii morale foarte diferite, teoria ierar¬ 
hică elitistă, care îi plasează pe oameni în starea 2, şi teoria 
constrîngerii-colaterale-absolute, produc exact aceleaşi judecăţi 
morale pentru situaţiile cu care oamenii s-au confruntat în realitate 
şi dau o justificare la fel de bună pentru (aproape) toate judecăţile 
morale pe care le-am făcut. („Aproape toate", pentru că facem 
judecăţi despre situaţii ipotetice şi acestea pot să includă unele 
„superfiinţe" complicate de pe o altă planetă.) Aceasta nu este 
concepţia filozofului despre două teorii alternative care dau seamă 
la fel de bine de toate faptele posibile. Nici nu este pur şi simplu 

pretenţia că prin diferite expediente o concepţie bazată pe ideea de 
constrîngere colaterală poate fi redată sub forma unei concepţii 
bazate pe ideea de maximizare. Mai degrabă, cele două teorii 
alternative dau seamă de toate faptele reale, legate de cazurile pe 
care le-am întîlnit pînă acum; totuşi, ele diferă în mod semni¬ 
ficativ în cazul anumitor situaţii ipotetice. 

Nu ne-ar mira dacă am descoperi că este greu să decidem în ce 
teorie să credem. Căci nu am fost obligaţi să ne gîndim la aceste 
situaţii; ele nu sînt situaţiile care au modelat concepţiile noastre. Cu 
toate acestea, problema nu este doar dacă fiinţe superioare pot să ne 
sacrifice pentru binele lor. Problema este, de asemenea, ce trebuie 
să facem noi. Pentru că dacă există astfel de fiinţe, punctul de 
vedere ierarhic elitist nu se prăbuşeşte în concepţia „kantiană" a 
constrîngerii-colaterale, în măsura în care noi sîntem cei implicaţi. 
O persoană nu poate să sacrifice pe unul dintre semenii săi pentru 
avantajul său, sau al unui alt semen al său, dar poate să sacrifice pe 
unul dintre semenii săi pentru beneficiul fiinţelor aflate mai sus pe 
scală? (Vom fi interesaţi, de asemenea, de problema dacă fiinţele 
aflate mai sus pot să ne sacrifice pentru propriul lor beneficiu.) 


PE CE SE BAZEAZĂ CONSTRÎNGERILE? 

Astfel de întrebări nu ne presează ca probleme practice (încă?), 
dar ne obligă să ne gîndim la chestiuni fundamentale legate de bazele 
concepţiilor noastre morale: în primul rînd, este concepţia noastră 
morală o concepţie de tipul constrîngerii colaterale sau o concepţie 
care are o structură ierarhică mai complicată? Iar în al doilea rînd, 
care sînt caracteristicile persoanelor care determină existenţa 
constrîngerilor morale asupra felului în care ne putem trata unii pe 
alţii ? Vrem, de asemenea, să înţelegem de ce aceste caracteristici se 
leagă de aceste constrîngeri. (Şi, poate că vrem ca animalele să nu 
posede aceste caracteristici; sau să nu le posede într-un grad la fel 
de mare.) S-ar părea că aceste caracteristici ale unei persoane, în 
virtutea cărora comportamentul altora faţă de ea este supus unor 
constrîngeri, trebuie să fie ele însele caracteristici valoroase. Cum 
altfel să înţelegem de ce apare ceva atît de valoros din ele? (Această 
supoziţie firească merită să fie examinată mai departe.) 

Propunerile tradiţionale pentru caracteristicile individualizatoare 
importante legate de constrîngerile morale sînt următoarele: con¬ 
ştient şi conştient de sine; raţional (capabil să folosească concepte 

abstracte, nefiind condiţionat să răspundă la stimuli imediaţi); po¬ 
sedă liber arbitru; este un agent moral capabil să-şi ghideze compor¬ 
tamentul pe baza principiilor morale şi este capabil să se angajeze 
într-o limitare reciprocă a conduitei; are suflet. Să trecem peste 
întrebările cum trebuie să înţelegem în mod exact aceste noţiuni şi 
dacă omul posedă aceste caracteristici şi le posedă în mod unic şi 
să căutăm, în schimb, legăturile lor cu constrîngerile morale. Lăsînd 
la o parte pe ultima de pe listă, fiecare pare să fie insuficientă pentru 
a stabili legătura cerută. De ce faptul că o fiinţă este foarte inteli¬ 
gentă sau are spirit de prevedere sau are un coeficient de inteligenţă 
deasupra unui anumit prag să fie un motiv pentru a limita în mod 
specific felul de a o trata? Oare fiinţe mai inteligente decît noi ar 
avea dreptul să nu-şi impună limite în ceea ce ne priveşte? Sau, care 
este semnificaţia oricărui prag pretins critic ? Dacă o fiinţă poate să 
aleagă în mod autonom între alternative, există vreun motiv să fie 
lăsată să o facă? Alegerile autonome sînt intrinsec bune? Dacă 
cineva ar putea să facă numai o dată o alegere autonomă, să spunem 
că într-o anumită ocazie el alege o îngheţată cu o anumită aromă, şi 
ar uita imediat după aceea, ar exista temeiuri puternice pentru a i se 
permite să aleagă? Faptul că cineva poate fi de acord cu alţii cu 
privire la regulile care guvernează şi limitează comportamentele lor 
arată că el poate să respecte acele reguli. Dar nu arată ce limite 
trebuie respectate în acest scop („a nu te abţine să omori" ?), sau de 
ce trebuie respectată în genere o limită. 

Este nevoie de o variabilă M pentru care trăsăturile enumerate 
sînt necesare în mod individual, poate că suficiente luate împreună 
(cel puţin am putea vedea ce trebuie să adăugăm pentru a obţine 
M ) şi care are o legătură clară şi convingătoare cu constrîngerile 
morale asupra comportamentului faţă de cineva care posedă pe M. 
De asemenea în lumina lui M, trebuie să putem înţelege de ce alţii 
s-au concentrat asupra trăsăturilor de raţionalitate, liber arbitru şi 
acţiune morală. înţelegerea noastră va fi uşurată, dacă aceste 
caracteristici nu sînt doar condiţii necesare pentru M, ci şi compo¬ 
nente importante ale lui M sau mijloace importante pentru M. 

Dar nu cumva am fost nedrepţi abordînd raţionalitatea, liberul 
arbitru şi acţiunea morală într-un mod individual şi distinct? Luate 
împreună, nu conduc la ceva a cărui semnificaţie este clară: o 
fiinţă capabilă să formuleze planuri pe termen lung pentru viaţa 
sa, capabilă să ia în considerare şi să decidă pe baza principiilor 
abstracte sau a consideraţiilor pe care le formulează pentru sine şi 

deci să nu fie numai jucăria stimulilor imediaţi, o fiinţă care 
limitează propriul său comportament în acord cu anumite principii 
sau cu o imagine pe care o are despre ce este o viaţă potrivită 
pentru sine şi pentru alţii ş.a.m.d. Oricum, aceasta depăşeşte cele 
trei caracteristici enumerate. Putem face deosebire în mod teoretic 
între planificarea pe termen lung şi o concepţie generală de viaţă 
care orientează deciziile particulare, iar cele trei caracteristici sînt 
baza acestora. Deoarece o fiinţă poate să posede aceste trei carac¬ 
teristici, dar să nu poată depăşi, totuşi, o anumită barieră, care o 
împiedică să acţioneze potrivit termenilor unei concepţii generale 
despre viaţa sa şi despre însemnătatea ei. Aşadar, să adăugăm ca 
pe o trăsătură suplimentară capacitatea de a-şi ordona şi de a-şi 
orienta viaţa în conformitate cu o anumită concepţie generală pe 
care o acceptă. O astfel de concepţie generală şi cunoaşterea felu¬ 
lui în care acţionăm potrivit termenilor ei sînt importante pentru 
genul de scopuri pe care le formulăm pentru noi înşine şi pentru 
genul de fiinţe care sîntem noi. Să ne gîndim cît de diferiţi am fi 
(şi cît de diferit ar fi tratamentul legitim faţă de noi) dacă noi toţi 
am fi amnezici, uitînd în fiecare noapte, în timpul somnului, eveni¬ 
mentele zilei precedente. Chiar dacă, în mod întîmplător, cineva 
ar reînnoda firul în fiecare zi din punctul în care l-a lăsat în ziua 
anterioară, trăind în concordanţă cu o concepţie coerentă pe care 
un individ conştient ar fi putut să o aleagă, el, totuşi, nu ar duce 
felul de viaţă al celuilalt. Viaţa sa ar fi asemănătoare cu cealaltă 
viaţă, dar nu ar fi completă în acelaşi fel. 

Care este importanţa morală a acestei capacităţi suplimentare de 
a-ţi forma o imagine a întregii vieţi (sau cel puţin a unor părţi semni¬ 
ficative din ea) şi de a acţiona în termenii unei concepţii generale 
despre viaţa pe care vrei să o trăieşti ? De ce să nu te amesteci în 
felul în care altcineva îşi orînduieşte propria sa viaţă? (Şi ce se 
întîmplă cu aceia care nu-şi modelează vieţile lor în mod activ, ci se 
lasă purtaţi de forţele care se exercită asupra lor?) S-ar putea observa 
că oricine ar putea să conceapă modelul de viaţă pe care ai dori să-l 
adopţi. Din moment ce nu se poate prevedea că cineva nu va fi în 
această situaţie, este în propriul tău interes să-l laşi pe altul să-şi 
urmărească propria sa concepţie despre viaţă aşa cum o vede el; poţi 
învăţa din exemplul lui, poţi să rivalizezi cu el, sau să-l eviţi, sau să-l 
modifici. Acest argument prudent pare insuficient. 

Presupun că răspunsul pe care-1 căutăm este legat de acea no¬ 
ţiune evaziifă şi dificilă: sensul vieţii. O persoană care îşi ordo- 



94 


TEORIA STĂRII NATURALE 


nează viaţa potrivit unui plan general este pe cale de a da sens pro¬ 
priei sale vieţi; numai o fiinţă care are capacitatea de a-şi modela 
astfel viaţa poate să aibă o viaţă plină de sens, sau să aspire la ea. 
Dar chiar presupunînd că am putea elabora şi clarifica această 
noţiune într-un mod satisfăcător, tot am avea de întîmpinat multe 
întrebări dificile. Capacitatea de a modela în felul acesta viaţa este 
ea însăşi chiar capacitatea de a avea (sau de a tinde către?) o viaţă 
cu sens, sau se mai cere altceva? (Pentru etică, s-ar putea ca 
atributul de a avea suflet să însemne că fiinţa năzuieşte, sau are 
capacitatea de a năzui să dea sens propriei sale vieţi?). De ce 
există constrîngeri asupra felului în care putem trata fiinţele care-şi 
modelează propriile vieţi? Sînt oare unele moduri de a le trata 
incompatibile cu faptul că viaţa lor are sens? Şi chiar dacă 
lucrurile stau aşa, de ce să nu distrugem vieţi pline de sens? Sau 
de ce să nu înlocuim „fericirea" cu „plinătatea de sens" în cadrul 
teoriei utilitariste şi să maximizăm punctajul total pe care îl obţin 
oamenii în privinţa „plinătăţii de sens"? Sau, nu cumva, noţiunea 
de plinătate de sens a unei vieţi îşi face intrarea în etică într-un fel 
diferit? Să remarcăm că, această noţiune are „aura" potrivită care 
ar putea ajuta la umplerea golului dintre „este" şi „trebuie"; pare 
să se situeze bine faţă de amîndouă. Să presupunem, de exemplu, 
că am putea arăta că dacă o persoană ar acţiona într-un anumit fel, 
viaţa sa ar fi lipsită de sens. Ar fi acesta un imperativ ipotetic sau 
unul categoric ? Am fi oare nevoiţi să răspundem la următoarea 
întrebare: „Dar de ce viaţa mea să nu fie lipsită de sens?" Sau, să 
presupunem că acţionînd într-un anumit fel faţă de alţii n-ar fi 
altceva decît o recunoaştere a faptului că propria viaţă (şi chiar 
acel fel de a acţiona) ar fi lipsite de sens. Nu s-ar putea ca aşa 
ceva, semănînd cu o contradicţie pragmatică, să conducă cel puţin 
la o concluzie de tipul statutului 2 în ceea ce priveşte constrîn- 
gerile colaterale asupra comportamentului faţă de toate celelalte 
fiinţe omeneşti? Sper ca altă dată să mă iau la trîntă cu aceste 
probleme şi cu altele înrudite cu ele. 


ANARHISTUL INDIVIDUALIST 

Am examinat problemele importante care stau 1 a baza concep¬ 
ţiei potrivit căreia constrîngerile colaterale morale limitează felul 
în care oamenii pot să se poarte unii cu alţii. Putem să ne întoar- 

cem acum la schema apărării private. Un sistem de apărare pri¬ 
vată, chiar atunci cînd o agenţie de apărare este dominantă într-un 
teritoriu geografic, pare să nu fie un stat. Nu oferă protecţie fie¬ 
căruia din teritoriul său, aşa cum face statul, nu are sau nu pretinde 
genul de monopol asupra folosirii forţei necesar unui stat. în 
terminologia noastră de mai înainte se pare că nu constituie un stat 
minimal, şi nici măcar un stat ultraminimal. 

Chiar aceste feluri în care agenţia sau asociaţia de apărare domi¬ 
nantă dintr-un teritoriu eşuează în a se constitui ca stat sînt ţinta 
atacurilor anarhistului individualist împotriva statului. Deoarece el 
susţine că atunci cînd statul monopolizează folosirea forţei într-un 
teritoriu şi îi pedepseşte pe alţii care violează monopolul său şi 
atunci cînd statul oferă protecţie fiecăruia, forţînd pe unii să 
cumpere protecţie pentru alţii, el violează constrîngerile colaterale 
morale asupra felului în care indivizii pot să fie trataţi. Deci, 
conchide anarhistul, statul însuşi este intrinsec imoral. Statul 
admite că îrl anumite împrejurări este legitim să pedepseşti 
persoane care violează drepturile altora, deoarece el însuşi face 
aceasta. Cum de îşi arogă atunci dreptul de a interzice altor 
indivizi neagresivi, ale căror drepturi au fost violate, să-şi facă 
singuri dreptate? Ce drept violează petentul privat al justiţiei, care 
să nu fie violat şi de către stat, atunci cînd acesta pedepseşte? 
Atunci cînd un grup de persoane se constituie el însuşi ca stat şi 
începe să pedepsească şi interzice altora să facă la fel, există vreun 
drept pe care ceilalţi l-ar viola şi pe care grupul de persoane însuşi 
nu-1 violează? Cu ce drept, atunci, poate să pretindă statul şi 
demnitarii săi un drept unic (un privilegiu) cu privire la forţă şi la 
întărirea acestui monopol? Dacă petentul privat al dreptăţii nu 
violează drepturile altcuiva, atunci pedepsirea lui pentru acţiunile 
sale (acţiuni pe care le execută şi funcţionarii statului) violează 
drepturile sale şi, prin urmare, violează constrîngeri colaterale 
morale. Aşadar, monopolizarea folosirii forţei, în această con¬ 
cepţie, este ea însăşi imorală, tot aşa cum este redistribuirea veni¬ 
tului prin aparatul fiscal obligatoriu al statului. Indivizi paşnici 
care-şi văd de treburile lor nu violează drepturile altora. A te 
abţine de la a cumpăra ceva de la cineva nu constituie o violare a 
drepturilor acestuia (dacă nu ai contractat în mod specific obligaţia 
să cumperi ceva de la el). Deci, continuă argumentul, atunci cînd' 
statul an^ninţă pe cineva cu pedeapsa dacă nu contribuie la 
apărarea altuia, violează (şi funcţionarii lui violează) drepturile 



96 


TEORIA STĂRII NATURALE 


sale. Ameninţîndu-1 cu ceva care ar viola drepturile sale, dacă ar 
fi comis de către un cetăţean particular, ei violează constrîngeri 
morale. 

Pentru a ajunge la ceva care să fie recunoscut ca stat trebuie să 
arătăm (1) cum apare un stat ultraminimal din sistemul asociaţiilor 
de protecţie private; şi (2) cum statul ultraminimal se transformă 
într-un stat minimal, cum dă naştere acelei „redistribuiri" pentru 
asigurarea generală a serviciilor de protecţie care constituie statul 
minimal. Pentru a arăta că statul minimal este legitim din punct de 
vedere moral, pentru a arăta că nu este prin el însuşi imoral, tre¬ 
buie să arătăm, de asemenea, că aceste tranziţii care apar în (1) şi 
(2) sînt fiecare legitime din punct de vedere moral. In restul Părţii 
I a acestei lucrări, arătăm cum se produce fiecare dintre aceste 
tranziţii şi că fiecare este permisibilă din punct de vedere moral. 
Argumentăm că prima tranziţie, de la un sistem de agenţii de 
protecţie private la un stat ultraminimal, va apărea printr-un proces 
de tipul mîinii invizibile, într-o modalitate permisibilă din punct 
de vedere moral, care nu violează drepturile nimănui. In al doilea 
rînd, argumentăm că tranziţia de la un stat ultraminimal la un stat 
minimal trebuie să se producă într-un mod moral. Ar fi nepermis 
din punct de vedere moral să se menţină monopolul în statul ultra¬ 
minimal, fără să se ofere servicii de apărare pentru toţi, chiar dacă 
aceasta cere anumite „redistribuiri". Administratorii statului ultra¬ 
minimal sînt obligaţi din ppnct de vedere moral să producă statul 
minimal. Ceea ce urmează în Partea I, aşadar, este o încercare de 
a justifica statul minimal. în Partea a Il-a, argumentăm că nici un 
stat mai puternic sau mai extins decît statul minimal nu este 
legitim sau justificabil; aşadar, Partea I justifică tot ceea ce poate 
fi justificat. In Partea a IlI-a, argumentăm că concluzia Părţii a Il-a 
nu este una nefericită; că în plus faţă de faptul că este unicul stat 
drept, statul minimal nu este lipsit de interes. 



CAPITOLUL 4 


Prohibire, compensaţie şi risc 


INDEPENDENŢII ŞI AGENŢIA 
DOMINANTĂ DE PROTECŢIE 

Să presupunem că un grup mic de persoane trăieşte răspîndit în- 
tr-un grup mai mare şi că acesta din urmă are contract cu o singură 
agenţie de protecţie, în timp ce primul grup nu are aşa ceva. Aceşti 
cîţiva independenţi (poate chiar unul) impun, în grup sau indi¬ 
vidual, tuturor celorlalţi, inclusiv clienţilor agenţiei, respectarea 
drepturilor lor. Această situaţie ar fi putut să apară dacă amerin¬ 
dienii nu ar fi fost deposedaţi de pămînt şi dacă unii dintre ei ar fi 
refuzat să facă parte din societatea constituită de colonişti. Locke 
a afirmat că nimeni nu poate fi forţat să intre în societatea civilă; 
unii se pot abţine şi pot să-şi păstreze libertatea stării naturale, 
chiar dacă majoritatea optează pentru intrarea în societatea civilă 
(§ 95). 1 

Ce ar putea agenţia de protecţie şi membrii săi să facă în 
această situaţie? Ar putea încerca să se separe de independenţi, 
intenzicînd celor care au refuzat să renunţe la exercitarea drepturilor 
de răzbunare şi de pedeapsă să intre pe proprietatea lor. Aşadar, 
teritoriul geografic care intră sub jurisdicţia asociaţiei de protecţie 
ar arăta ca o bucată de şvaiţer, cu graniţe deopotrivă interne şi 
externe.* Dar aceasta ar face să persiste probleme acute în legătură 


* Posibilitatea de a înconjura un individ prezintă o dificultate pentru o 
teorie libgrtariană care ia în considerare proprietatea privată asupra tuturor 
drumurilor şi străzilor, fără nici o cale publică de acces. Cineva poate să 
prindă în capcană pe altcineva, cumpărînd pămîntul care îl înconjoară, 
nelăsîndu-i nici o cale de ieşire fără a viola o proprietate. Problema nu se 
rezolvă spunînd că un individ nu trebuie să meargă sau să fie într-un loc fără 
să fi primit de la proprietarii din jur dreptul de a trece şi de a ieşi. Chiar dacă 

cu independenţii care ar avea la îndemînă mijloace care le-ar 
permite să recurgă la represalii dincolo de graniţele teritoriului 
respectiv, sau care ar avea elicoptere cu care ar călători direct la 
răufăcători fără să încalce proprietatea nimănui* ş.a.m.d. 

în plus, sau în loc să încercăm să-i izolăm geografic pe inde¬ 
pendenţi, i-am putea pedepsi pentru exercitarea greşită a drep¬ 
turilor de răzbunare, de pedeapsă şi de reclamare a compensaţiei. 
Unui independent i s-ar permite să continue să-şi exercite drep¬ 
turile în felul lui şi aşa cum înţelege el într-o situaţie dată; după 
aceea, membrii asociaţiei de protecţie ar verifica dacă el a acţionat 
greşit sau a exagerat. Dacă şi numai dacă el ar fi făcut aşa ceva, ei 
l-ar pedepsi sau i-ar cere compensaţii. 2 

Dar victima răzbunării criminale şi nedrepte a persoanei inde¬ 
pendente poate să fie nu numai prejudiciată ci şi rănită grav şi poate 
chiar ucisă. Trebuie să se aştepte şi să se acţioneze abia după aceea? 
Desigur, probabilitatea aplicării greşite de către independent a drep¬ 
turilor sale poate să fie destul de mare (deşi mai mică decît unitatea) 


lăsăm de-o parte problemele legate de oportunitatea unui sistem care face posibil 
ca cineva care nu a avut grijă să cumpere drepturi de ieşire să fie prins în capcană 
într-un singur loc, deşi nu a făcut nici un rău care să merite să fie pedepsit, de 
către un duşman şi rău, şi bogat (probabil preşedintele corporaţiei care posedă 
toate arterele principale locale de circulaţie), rămîne întrebarea „încotro să iasă?“. 
Orice măsură de prevedere şi-ar lua, oricine poate fi înconjurat de duşmani care 
îşi întind capcanele destul de departe. Caracterul adecvat al teoriei libertariene 
nu poate depinde de existenţa unor mijloace tehnologice, cum ar fi elicopterele, 
care pot să ridice pe cineva deasupra înălţimii spaţiului aerian privat, pentru a-1 
transporta fără să violeze dreptul de proprietate. Rezolvăm această problemă prin 
clauza asupra transferurilor şi schimburilor în Capitolul 7. 

* în lipsa altor căi de corectare, se poate trece pe pămîntul altuia pentru a 
obţine ceea ce acela este dator să dea sau pentru a-i da ceea ce merită, dacă el 
refuză să plătească sau să se lase uşor pedepsit. B nu violează drepturile de 
proprietate ale lui A asupra portofelului său prin faptul că îl atinge, sau îl 
deschide dacă A refuză să o facă, atunci cînd îşi recuperează banii pe care A 
îi datorează lui şi care, totuşi, refuză să-i plătească sau să îi dea; A trebuie 
să plătească datoria pe care o are; dacă A refuză să-i pună la dispoziţie lui B, 
ca modalitate de a-şi menţine drepturile sale, B poate să facă lucruri pe care, 
în alte împrejurări, nu ar fi îndreptăţit să le facă. Aşadar, raţionamentul Porţiei 
este tot atît de nefiresc atunci cînd susţine că Shylock este îndreptăţit să ia 
exact un pfund de came, dar să nu verse un strop din sîngele lui Antonio, pe 
cît de nefirească este clemenţa ei atunci cînd pretinde că pentru a-şi salva 
viaţa, Shylock trebuie să se convertească la creştinism şi să dispună de pro¬ 
prietatea sa într-un fel care lui îi este odios. 

pentru a da o justificare asociaţiei de protecţie ca să-l oprească pînă 
stabileşte dacă drepturile lui au fost într-adevăr violate de către 
clientul ei. Nu ar fi aceasta o cale legitimă de protejare a clienţilor 
acestor agenţii? 3 Nu vor vrea oamenii să facă afaceri numai cu 
agenţii care oferă clienţilor lor protecţie, anunţînd că vor pedepsi pe 
oricine pedepseşte pe un client fără să folosească mai întîi o anumită 
procedură pentru a stabili că are dreptul să pedepsească, indiferent 
dacă se dovedeşte că el ar fi putut să stabilească că are acest drept? 
Nu are oricine dreptul să spună că nu va permite să fie pedepsit fără 
să se fi stabilit mai înainte că a vătămat pe cineva ? Nu poate să 
numească o asociaţie de protecţie ca agent al său care să facă şi să 
ducă la bun sfîrşit această declaraţie şi să supravegheze orice 
procedură folosită pentru a încerca să i se stabilească vinovăţia? 
(Ştim pe cineva căruia să-i lipsească capacitatea de a face rău căruia 
să nu-i adresăm această declaraţie?) Dar să presupunem că un inde¬ 
pendent, în timp ce se pregăteşte să aplice pedeapsa, cere agenţiei 
de protecţie să nu se amestece deoarece clientul ei merită să fie 
pedepsit, că el (independentul) are dreptul să-l pedepsească, că el 
nu violează drepturile nimănui şi că nu este vina lui dacă agenţia de 
protecţie nu ştie acest lucru. Trebuie atunci ca ea să nu intervină? 
Pe aceleaşi temeiuri, independentul poate să ceară ca respectivul 
client să nu se opună la aplicarea pedepsei? Şi dacă o agenţie de 
protecţie încearcă să pedepsească un independent care a pedepsit un 
client, indiferent dacă acest client al ei a violat într-adevăr drepturile 
persoanei independente, atunci nu este îndreptăţit independentul să 
se apere pe sine de agenţia de protecţie respectivă? Pentru a răs¬ 
punde la aceste întrebări şi, deci, pentru a decide cum poate să 
acţioneze faţă de independenţi o agenţie de protecţie dominantă, 
trebuie să cercetăm statutul moral al drepturilor procedurale şi al 
prohibirii activităţilor riscante în condiţiile stării naturale şi, totodată, 
ce cunoaştere este prezumată de către principiile referitoare la 
exercitarea drepturilor, inclusiv a drepturilor speciale de impunere 
a altor ^repturi. Ne vom ocupa acum de aceste probleme, care sînt 
dificile pentru tradiţia drepturilor naturale. 

PROHIBIRE ŞI COMPENSAŢIE 

O linie (sau un hiperplan) circumscrie o suprafaţă în spaţiul 
moral care înconjoară un individ. Locke afirmă că această linie este 
determinată de drepturile naturale ale individului, care limitează 

acţiunea celorlalţi. Nonlockeenii aduc în discuţie alte consideraţii 
care determină poziţia şi conturul liniei . 4 în orice caz, se pune 
următoarea întrebare: li se interzice celorlalţi să îndeplinească acţiuni 
care depăşesc graniţa sau încalcă aria circumscrisă, sau le este 
permis să îndeplinească astfel de acţiuni dacă ei compensează 
persoana ale cărei graniţe au fost încălcatei Vom consacra o mare 
parte din acest capitol clarificării acestei întrebări. Să spunem că 
un sistem interzice o acţiune unei persoane dacă impune (este 
adaptat pentru a impune) o pedeapsă pentru săvîrşirea actului, şi în 
plus pretinde o compensaţie din partea acelei persoane pentru 
victimele acţiunii.* Ceva compensează integral pe o persoană 
pentru o pierdere dacă şi numai dacă acest ceva nu-i face mai rău 
decît i-ar fi fost în caz contrar; acest ceva compensează persoana 
X pentru acţiunea A a persoanei Y, dacă pentru X nu este mai rău 
primind acest ceva, dat fiind că Y a făcut A, decît ar fi fost pentru 
X fără să-l primească, dacă Y nu ar fi făcut A. (în terminologia 
economiştilor, ceva îl compensează pe X pentru acţiunea lui Y, dacă 
obţinerea compensaţiei îl menţine pe X pe o curbă de indiferenţă 
cel puţin la fel de înaltă ca cea pe care s-ar fi plasat, fără să obţină 
compensaţia, dacă Y nu ar fi acţionat aşa cum a făcut-o.)** Fără 
ruşine, ignor problemele generale legate de contrafactualul „la fel 
de bine (pe o curbă de indiferenţă la fel de înaltă) cum ar fi fost X, 
dacă acţiunea lui Y nu s-ar fi produs 11 . Ignor, de asemenea, anumite 
dificultăţi: de exemplu, dacă la un moment dat poziţia lui X se 
deteriorează (sau se îmbunătăţeşte), atunci linia de bază pentru 
stabilirea compensaţiei se află acolo unde X este cel mai sus pe 
curba de indiferenţă sau acolo unde era în momentul iniţial? Se 
schimbă lucrurile dacă poziţia lui X s-ar fi înrăutăţit oricum .în ziua 
următoare? Dar o problemă trebuie discutată. Compensarea lui X 
pentru acţiunile lui Y ia în considerare cel mai bun răspuns al lui X 
faţă de aceste acţiuni, sau nu? Dacă X răspunde prin reorganizarea 
celorlalte activităţi şi bunuri ale sale pentru a-şi limita pierderile 
(sau dacă ar fi fost pregătit să le atenueze efectul), ar trebui ca 


♦Această condiţie suficientă pentru prohibirea sau interzicerea unei acţiuni 
nu este una necesară. O acţiune poate să fie interzisă fără să existe nici o 
prevedere pentru ca victimele sale să fie, dacă sînt, pe deplin compensate. 
Scopurile noastre aici nu cer o abordare generală a interzicerii şi prohibirii. 

**Cînd anume este o persoană indiferentă faţă de cele două situaţii — la mo¬ 
mentul în care se plăteşte compensaţia (ceea ce ar încuraja încălcarea grani¬ 
ţelor, deoarece timpul vindecă rănile), sau la momentul actului iniţial? 

aceasta să aducă foloase lui Y, reducînd compensaţia pe care 
trebuie să o plătească? Pe de altă parte, dacă X nu face nici o 
încercare să-şi reorganizeze activităţile pentru a face faţă acţiunilor 
lui Y, trebuie ca Y să-l compenseze pe X pentru întreaga pierdere 
pe care o suferă XI Un astfel de comportament din partea lui X 
poate să pară iraţional; dar dacă lui Y i se cere să-l compenseze pe 
X pentru întreaga sa pierdere în astfel de cazuri, atunci X nu va fi 
într-o situaţie mai rea din cauza comportamentului său nepreventiv, 
neadecvat. Dacă i se cere aşa ceva, Y ar putea să micşoreze com¬ 
pensaţia pe care trebuie să o plătească, plătindu-1 pe X pentru a 
răspunde într-un mod potrivit şi, în felul acesta, pentru a limita 
pierderile. Vom adopta, cu titlu de încercare, un alt punct de vedere 
asupra compensaţiei, unul care presupune existenţa unor precauţii 
rezonabile şi a unor activităţi potrivite din partea lui X. Aceste 
activităţi l-ar aşeza pe X (date fiind acţiunile lui K) pe o anumită 
curbă de indiferenţă /; lui Y i se cere să-l ridice pe X deasupra 
poziţiei sale reale printr-o cantitate egală cu diferenţa dintre poziţia 
sa pe / şi poziţia sa iniţială. Y compensează pe X pentru cît de mult 
rău ar fi produs acţiunea lui Y asupra lui X care acţionează 
rezonabil de prudent. (Această structură a compensaţiei foloseşte 
măsurarea utilităţii pe un interval.) 


4 DE CE PROHIBIRE? 

Voi face presupunerea că o persoană poate să aleagă să-şi facă 
sieşi anumite lucruri care i-ar încălca graniţele, dacă ar fi făcute, 
fără consimţămîntul său, de către altcineva. (Poate fi imposibil 
pentru acea persoană ca unele dintre aceste lucruri să şi le facă ea 
însăşi.) Consimţămîntul voluntar face posibilă încălcarea graniţei. 
Locke, bineînţeles, ar afirma că există lucruri pe care alţii nu pot 
să ţi le facă chiar şi cu permisiunea ta; şi anume, acele lucruri pe 
care tu nu ai nici un drept să ţi le faci ţie însuţi. 5 Locke ar afirma 
că a acorda cuiva permisiunea de a te ucide, nu-i poate permite din 
punct de vedere moral să te ucidă, deoarece nu ai nici un drept să 
te sinucizi. Poziţia mea nonpatemalistă susţine că cineva poate să 
aleagă să-şi facă lui însuşi orice (sau să permită altuia să-i facă), 
dacă nu a contractat o obligaţie contrară faţă de un terţ. Această 
poziţie nu trebuie să provoace nici o greutate pentru restul capi¬ 
tolului de faţă. Aceia care nu sînt de acord să-şi imagineze că 

discuţia noastră se limitează la acele acţiuni despre care ei admit 
că punctul meu de vedere este valabil; şi putem merge mai 
departe împreună, eliminînd chestiunea care ne desparte şi care 
este irelevantă pentru scopurile noastre imediate. 

Două întrebări opuse delimitează preocupările noastre prezente: 

1. De ce o acţiune este prohibită, mai degrabă decît permisă, dacă victi¬ 
mele ei sînt compensate? 

2. De ce să nu prohibim toate încălcările limitelor morale la care partea 
vătămată nu a consimţit dinainte? De ce să permiţi cuiva să încalce 
graniţa altcuiva fără un consimţămînt prealabil ? 6 

Prima noastră întrebare este prea lungă. Pentru ca un sistem să 
admită acţiunile A, dacă este plătită compensaţia, trebuie să inter¬ 
zică cel puţin acţiunea combinată a lui A şi refuzul de a plăti 
compensaţia. Pentru a restrînge chestiunea, să presupunem că 
există mijloace comode pentru a strînge compensaţia stabilită. 7 
Compensaţia este uşor colectată, de îndată ce se ştie cine o 
datorează. Dar aceia care trec graniţa protejată a altuia scapă 
uneori fără a fi identificaţi. A cere doar (pe bază de identificare, 
arestare şi stabilirea vinovăţiei) compensarea victimei ar putea să 
fie insuficient pentru a împiedica o acţiune a cuiva. De ce n-ar 
încerca mereu să se sustragă, să cîştige fără să plătească com¬ 
pensaţie? Adevărat, dacă este arestat şi considerat vinovat, atunci 
să i se ceară să plătească costurile identificării,detenţiei şi jude¬ 
cării lui; poate că aceste posibile costuri suplimentare ar fi sufi¬ 
cient de mari pentru a-1 opri. Dar s-ar putea să nu fie. Aşadar, am 
putea ajunge să prohibim anumite acţiuni fără să se plătească 
compensaţie şi să impunem pedepse acelora care refuză să 
plătească compensaţie sau care nu se autodenunţă ca autori ai 
încălcării anumitor graniţe. 


TEORII RETRIBUTIVE ALE PEDEPSEI 
ŞI TEORII ALE PEDEPSEI CA INTIMIDARE 

Opţiunea unei persoane de a încălca o graniţă constă într-o 
posibilitate (1 - p) de cîştig G de pe urma acţiunii, unde p este 
probabilitatea să fie arestat, combinată cu probabilitatea p de a 
plăti diferite costuri ale acţiunii. Aceste costuri sînt în primul rînd 
compensaţia plătită victimei, în plus restituirea oricărui lucru trans- 

ferabil care este posibil să-i fi rămas de pe urma cîştigurilor necin¬ 
stite şi pe care le vom nota cu C. Pe lîngă aceasta, din moment ce 
orice beneficiu care nu poate fi transferat, obţinut pe baza realizării 
activităţii (de exemplu, plăcerea pe care ţi-o procură amintiri 
dragi), va fi şi el compensat în aşa fel încît ^ă nu lase nici un cîştig 
net, putem să-l ignorăm în cele ce urmează. Alte costuri sînt 
costurile psihologice, sociale şi emoţionale ale arestării, judecării 
ş.a.m.d. (să le numim D); şi costurile financiare (să le numim E) 
ale procesului de arestare şi ale judecării pe care el trebuie să le 
plătească, deoarece au fost determinate de încercarea sa de a se 
sustrage de la plata compensaţiei. Şansele de a-1 intimida par slabe 
dacă costurile anticipate ale încălcării unei limite sînt mai mici 
decît.cîştigul anticipat; adică, dacă px (C + D + E) este mai mic 
decît (1 - p)xG. (Totuşi, o persoană poate să se abţină de la 
încălcarea unei graniţe pentru că are ceva mai bun de făcut, o 
opţiune accesibilă cu o utilitate anticipată chiar mai mare.) Dacă 
descurajarea este imperfectă, deşi necostisitoare, pot fi necesare 
pedepse suplimentare pentru a împiedica crimele. (Atunci, încer¬ 
cările de sustragere de la plata compensaţiei ar fi socotite prohibite.) 

Astfel de consideraţii ridică probleme pentru teoriile retributive 
care fixează, pe temeiuri retributive, o limită superioară pedepsei 
care poate fi aplicată unei persoane. Să presupunem (din per¬ 
spectiva unor astfel de teorii) că R, pedeapsa meritată, este egală 
cu rxH ; unde H este măsura gravităţii vătămării produse de actul 
respectiv şi r (care ia valori între 0 şi 1 inclusiv) indică gradul de 
responsabilitate al persoanei pentru H. (Trecem peste chestiunea 
delicată dacă H reprezintă vătămarea intenţionată sau vătămarea 
produsă sau o funcţie de acestea două; sau dacă aceasta variază cu 
tipul de situaţie.)* Cînd alţii vor şti că r = 1, ei vor crede căR=H. 
O persoană care decide să înfăptuiască o acţiune care vătămează 
se aşteaptă la o probabilitate (1 - p) de, cîştig G şi la o probabili¬ 
tate p de a plăti (C + D +E+R). De obicei (deşi nu întotdeauna) 
cîştigul din încălcarea unei limite este apropiat de pierderea sau 


* Trecem, de asemenea, peste chestiunea dacă pedeapsa include o compo¬ 
nentă care reprezintă caracterul nelegitim al actului căruia îi corespunde. Acele 
teorii retributive, care susţin că pedeapsa, într-un fel sau altul, trebuie să cores¬ 
pundă crimei, se află în faţa unei dileme: sau pedeapsa nu corespunde carac¬ 
terului nelegitim al crimei şi, prin urmare, nu pedepseşte pe de-a-ntregul, sau 
corespunde caracterului odios al crimei şi, aşadar, este nejustificată. 

vătămarea suferită de cealaltă parte; R va fi undeva în vecinătatea 
lui G. Dar atunci cînd p este mic, sau R este mic, px(C+D+E+R) 
poate fi mai mic decît (1 - p)xG, neproducînd adesea nici o 
descurajare.* 

Teoria retributivă^jare să admită nereuşite ale descurajării. 
Teoreticienii descurajării (deşi nu ar alege aşa ceva) ar fi în 
situaţia de a se bucura de agitaţia retributiviştilor, dacă ei înşişi ar 
poseda o altă teorie. Dar „pedeapsa pentru o crimă trebuie să fie 
cea mai mică pedeapsă necesară pentru a împiedica săvîrşirea ei“ 
nu oferă nici o îndrumare pînă nu ni se spune cît de mult din 
săvîrşirea ei trebuie să descurajăm. Dacă trebuie descurajată 
comiterea integrală a crimei în aşa fel, încît aceasta să fie exclusă, 
pedeapsa va fi inacceptabil de mare. Dacă numai o speţă a crimei 
trebuie descurajată, în aşa fel încît să existe mai puţin din crima 
respectivă decît ar fi fără nici o pedeapsă, atunci pedeapsa va fi 
inacceptabil de mică iar descurajarea aproape nulă. Unde trebuie 
fixate în acest interval ţelul şi pedeapsa? Teoreticienii descurajării, 
de factură utilitaristă, ar sugera (în mod aproximativ) fixarea 
pedepsei P pentru o crimă la punctul cel mai mic, unde orice 
pedeapsă pentru o crimă mai mare decît P ar conduce la mai multă 
nefericire suplimentară produsă de pedeapsă decît ar fi econo¬ 
misită la victimele (potenţiale) ale crimelor descurajate prin 
sporirea suplimentară a pedepsei. 

Propunerea utilitaristă echivalează nefericirea pe care i-o pro¬ 
voacă delincventului pedepsirea sa cu nefericirea pe care crima o 
provoacă victimei sale. Acestor două nefericiri li se dă aceiaşi 
pondere în calcularea unui optimum social. Aşadar, utilitaristul ar 
refuza să mărească pedeapsa pentru o crimă, chiar dacă pedeapsa 
mai mare (cu mult sub orice limită maximă retributivă) ar des¬ 
curaja mai multe crime, atîta timp cît ar spori, chiar cu foarte 
puţin, nefericirea acelora pedepsiţi mai mult, mai degrabă decît ar 
micşora nefericirea acelora pe care îi scapă de a fi victimizaţi de 
către crimă şi a acelora pe care îi descurajează şi îi scapă de 


* Să ne aducem aminte că C+D+E+R evaluează pierderea agentului 
comparativ cu poziţia sa iniţială şi nu cu poziţia sa după ce cîştigă de la 
partea cealaltă pricinuindu-i o vătămăre. Ignorăm aici întrebarea dacă nu 
cumva costul impus nu ar trebui să Fie C+D+2E + R, cu cel de-al doilea E 
datorat pentru încercarea de a fixa un cost al cercetării ineficiente pentru 
aparatul de urmărire şi arestare; sau, dacă nu cumva R din C+D + E+R nu ar 
trebui să conţină şi pe acest al doilea E. 

pedeapsă. (Cel puţin, va alege utilitaristul întotdeauna dintre două 
pedepse care maximizează în mod egal fericirea totală pe aceea 
care minimizează nefericirea victimelor?) Las ca exerciţiu pentru 
cititor construirea unor contraexemple la acest punct de vedere 
bizar. „Teoria“ utilitaristă a descurajării pare că ar putea să evite 
această consecinţă numai acordînd o pondere mai mică nefericirii 
părţii pedepsite. Am putea presupune că unele consideraţii cu 
privire la ceea ce merită cineva, pe care teoreticienii descurajării 
le-au considerat ca fiind evitabile, dacă nu incoerente, ar juca un 
rol aici; am presupune aceasta dacă nu am fi derutaţi în privinţa 
felului în care să continuăm, chiar folosind astfel de argumente, 
pentru a atribui ponderea „potrivită" (ne)fericirii diferitelor 
persoane. Teoreticianul retributivist, pe de altă parte, nu trebuie să 
spună că fericirea unui criminal este mai puţin importantă decît 
cea a victimei sale. Căci retributivistul nu consideră deloc deter¬ 
minarea pedepsei adecvate ca pe o sarcină a cîntăririi şi a sporirii 
şi a repartizării fericirii.* 

Putem face legătura între cadrul retributiv şi unele probleme 
legate de autoapărare. Potrivit teoriei retributive, pedeapsa meritată 
este r x H, unde H este măsura vătămării (făcute sau intenţionate) 
şi r este gradul de responsabilitate al persoanei pentru producerea 
lui H. Vom presupune că valoarea anticipată a vătămării provocate 
victimei este egală cu H (ceea ce nu este adevărat decît dacă 
intenţiile persoanei nu corespund situaţiei sale obiective). Apoi, o 
regulă a proporţionalităţii fixează o limită superioară pentru 
vătămarea defensivă care poate fi pricinuită în autoapărare celui 
care comite H. Aceasta face ca mărimea superioară a vătămării 
defensive permise să fie o funcţie/de H, care variază în mod 
direct cu H (cu cît este mai mare H, cu atît este mai mare/'//)) şi 
în aşa fel încît/7/) > H. (Sau cel puţin, în orice concepţie, f[H)>H.) 


* Să remarcăm posibilitatea interesantă ca guvernele actuale să poată să 
stabilească pedepse (în plus faţă de compensaţii) financiare şi să le folosească 
pentru a finanţa diverse activităţi guvernamentale. Poate că unele resurse 
lăsate spre a fi cheltuite ar fi produse de către pedepsele retributive în plus 
faţă de compensaţie şi de către pedepsele suplimentare necesare pentru a 
descuraja datorită a mai puţin decît un anumit contingent de arestări. Deoarece 
victimele crimelor acelor indivizi arestaţi sînt în totalitate compensate, nu este 
clar că fondurile care rămîn (în mod special acelea produse prin aplicarea 
teoriei retributive) trebuie să compenseze victimele criminalilor neprinşi. 
Probabil că o asociaţie de apărare ar folosi astfel de fonduri pentru a reduce 
preţul serviciilor sale. 

Observaţi că această regulă a proporţionalităţii nu menţionează 
gradul de responsabilitate r; ea se aplică indiferent dacă făptaşul 
este responsabil sau nu pentru vătămarea pe care o va cauza. Din 
acest punct de vedere, este diferită de o regulă a proporţionalităţii 
care face din limita superioară a autoapărării o funcţie de rxH. 
Genul din urmă de regulă produce raţionamentul nostru că, toate 
celelalte lucruri fiind la fel, se poate folosi mai multă forţă în 
autoapărare împotriva cuiva al cărui r este mai mare decît zero. 
Structura pe care o prezentăm aici poate fi următoarea: în auto¬ 
apărare, pot să administrez pedeapsa pe care o merită atacatorul 
(care este rxH). Aşadar, limita superioară a ceea ce se poate folosi 
în autoapărare împotriva unui autor al vătămării H este j{H)+rxH. 
Cînd o cantitate A este cheltuită în autoapărare, în plus faţă de 
/(//), pedeapsa care poate fi aplicată ulterior este redusă cu acea 
cantitate şi devine rxH - A. Cînd r = 0,/(//) + rx H se reduce la 
f(H). In fine, va exista o anumită specificare a unei reguli a 
necesităţii de a nu face mai mult în autoapărare decît este necesar 
pentru a respinge atacul. Dacă ceea ce este necesar este mai mult 
decît J{H) + rxH, nu există datoria de a te retrage.* 


ÎMPĂRŢIREA BENEFICIILOR SCHIMBULUI 

Să ne întoarcem la prima dintre cele două întrebări ale noastre: 
de ce să nu permitem nici o încălcare a graniţei dacă este plătită o 
compensaţie integrală? Compensaţia integrală menţine victima la 
fel de sus pe o curbă de indiferenţă, pe o poziţie pe care ar 
ocupa-o dacă cealaltă persoană nu ar fi încălcat graniţa. Deci, un 
sistem care permite orice încălcare a graniţei dacă este plătită o 
compensaţie integrală este echivalent cu un sistem care cere ca 
toate acordurile privind dreptul de a încălca o graniţă să fie 
încheiate în acel punct de pe curba contractuală 8 care este cel mai 
favorabil pentru cumpărătorul dreptului. Dacă ai fi dispus să 


* O discuţie interesantă a acestor probleme diverse este conţinută în George 
P. Fletcher, „Proportionality and the Psychotic Aggressor“, Israel Law Review, 
voi. 8, nr. 3, iulie 1973, pp. 367-390. în pofida afirmaţiei lui Fletcher că nu este 
posibil să spui concomitent că se poate folosi forţa extremă în autoapărare 
împotriva unui agresor psihotic (al cărui r =0) şi că sîntem supuşi unei reguli 
a proporţionalităţii, eu cred că structura prezentată de noi în text produce 
ambele rezultate şi satisface diversele condiţii pe care dorim să le impunem. 

plăteşti n dolari pentru dreptul de a-mi face ceva şi m dolari este 
cea mai mică sumă pe care aş accepta-o (primirea a mai puţin 
decît m dolari mă plasează pe o curbă de indiferenţă mai joasă), 
atunci există posibilitatea ca noi să încheiem o afacere reciproc 
avantajoasă dacă ri>m. Unde trebuie fixat preţul în intervalul dintre 
n dolari şi m dolari ? Nu se poate spune, lipsindu-ne orice teorie 
acceptabilă despre un preţ corect şi acceptabil (dovadă diferitele 
încercări de a construi modele de arbitraj pentru jocuri de două 
persoane, cu sumă neconstantă). Desigur, nu a fost nici măcar 
oferit vreun motiv pentru a crede că toate schimburile trebuie să 
aibă loc la acel punct de pe curba contractuală mai avantajos uneia 
dintre părţi, pentru a face ca beneficiile schimbului să slujească 
numai acelei părţi. Acceptarea încălcării graniţei numai dacă este 
plătită o compensaţie integrală „rezolvă" problema distribuirii 
beneficiilor schimbului voluntar într-o manieră nedreaptă şi 
arbitrară.* 

Să examinăm acum felul în care repartizează bunurile un astfel 
de sistem. Fiecare poate să-şi însuşească un bun, ajungînd prin 
aceasta să îl „posede", dacă îl compensează pe proprietarul său. 
Dacă mai mulţi oameni vor un bun, primul care şi-l însuşeşte îl 
obţine, pînă ce îl ia altul, plătindu-i o compensaţie integrală. (De 
ce trebuie ca acest gen de intermediar să primească ceva?) 9 Ce 
sumă l-ar compensa pe proprietarul iniţial, dacă mai multe 
persoane ar vrea un anumit bun? Un proprietar care ar cunoaşte 
această cerere ar putea, foarte bine, să ajungă să evalueze bunul 
său la preţul său de piaţă şi, în felul acesta, să fie plasat pe o curbă 
de indiferenţă mai joasă datorită faptului că primeşte mai puţin. 
(Acolo unde există pieţe, nu este preţul de piaţă preţul cel mai mic 
pe care l-ar accepta un vînzător? Ar exista pieţe aici?) Combinaţii 
complicate de condiţionali şi de contrafactuali ar putea, probabil, 
să reuşească să separe propriile preferinţe ale proprietarului de 
cunoaşterea de către el a dorinţelor altora şi a preţurilor pe care 


* Am putea fi tentaţi să delimităm parţial aria în care este permisă 
compensaţia deplină făcînd o deosebire între folosirea a ceva ca resursă într-un 
proces productiv şi deteriorarea a ceva ca efect colateral într-un proces. Plata 
numai a compensaţiei totale ar fi considerată ca fiind admisibilă în cazul din 
urmă, iar preţurile de piaţă sînt de dorit în cel dintîi, ca urmare a împărţirii 
beneficiilor schimbului economic. Abordarea aceasta nu va rezolva chestiunea, 
pentru că temeiurile care determină un dumping al efectelor sînt şi ele resurse 
evaluabile şi vandabile. 

sînt dispuşi să le plătească. Dar nimeni încă nu a oferit, de fapt, 
combinaţiile necesare.* Un sistem nu poate evita învinuirea de 
incorectitudine făcînd egală compensaţia plătită pentru o încălcare 


* O problemă asemănătoare se pune în legătură cu explicaţia obişnuită pe 
care economiştii o dau de obicei schimbului. Concepţii anterioare afirmau că 
trebuie să existe o egalitate în privinţa unui factor între bunuri pe care oamenii 
sînt dispuşi să le schimbe între ei. Căci altfel, se consideră că una dintre părţi 
ar pierde. în replică, economiştii arată că schimbul reciproc avantajos cere 
numai preferinţe opuse. Dacă unul preferă să aibă bunul celuilalt mai degrabă 
decît pe al său şi, în mod similar, celălalt preferă să aibă bunul celui dintîi mai 
degrabă decît propriul său bun, atunci, de pe urma schimbului, pot să benefi¬ 
cieze amîndoi. Nici unul nu va pierde, chiar dacă bunurile lor nu sînt cîtuşi de 
puţin egale. S-ar putea obiecta că preferinţele opuse nu sînt necesare (lăsînd 
chiar de o parte chestiunea dacă schimburile nu ar putea să aibă loc între părţi 
indiferente în ceea ce priveşte cele două mărfuri, sau nu ar putea să aibă loc 
în mod avantajos între două persoane cu preferinţe identice şi proprietăţi mixte 
iniţiale identice asupra a două bunuri, atunci cînd fiecare persoană preferă 
oricare proprietate nemixtă oricărei proprietăţi mixte şi fiecare este indiferent 
în ceea ce priveşte cele două proprietăţi nemixte). De exemplu, într-un schimb 
în trei între echipe de baseball, o echipă poate să schimbe un jucător pentru 
un altul pe care îl preferă, care valorează mai pufin decît cel pe care îl dau, 
pentru a-1 ceda pe acest jucător pe care îl obţin unei alte echipe, în schimbul 
unui al treilea jucător pe care îl preferă pentru că valorează mai mult decît 
primul. S-ar putea răspunde că din moment ce prima echipă ştie că cel de-al 
doilea jucător poate fi schimbat pentru al treilea, ea preferă într-adevăr să îl 
aibă pe al doilea jucător (care poate fi uşor transformabil în cel de-al treilea 
jucător, prin intermediul schimbului) în locul primului jucător. Aşadar, 
continuă replica, primul schimb al echipei nu se face pentru un obiect mai 
puţin preferat şi acest schimb nici nu pune echipa pe o curbă de indiferenţă 
mai joasă. Principiul general ar fi că oricine ştie că un bun este transformabil 
într-un alt bun (prin intermediul schimbului sau în orice alt fel) plasează 
preferenţial pe primul cel puţin la fel de sus ca pe cel de-al doilea. (Omiterea 
costurilor de transformare nu afectează chestiunea în discuţie.) Dar acest prin¬ 
cipiu, după cîte se pare necesar pentru a explica schimburi simple în trei, 
contravine explicaţiei anterioare a schimbului în termeni de preferinţe opuse. 
Pentru că acest principiu are consecinţa că o persoană nu preferă să aibă bunul 
alteia în schimbul propriului său bun. Pentru că bunul său poate fi transformat 
în celălalt (prin intermediul schimbului, care urmează să fie explicat), şi, deci, 
ea îl plasează preferenţial cel puţin la fel de sus ca pe celălalt. 

Diferitele căi de ieşire din această dificultate, care se pot propune şi care 
rezistă unei examinări rapide (să ne aducem aminte că două părţi diferite pot 
să ofere separat o marfă cuiva în schimbul mărfii lui), par să implice, toate, 
un grup complicat şi involut de condiţionali şi contrafactuali. 

a graniţei cu acel preţ la care s-ar fi ajuns dacă ar fi avut loc o 
negociere prealabilă a permisiunii. (Să numim această compensaţie 
„compensaţie de piaţă". Va fi, de obicei, mai mult decît doar o 
compensaţie integrală.) Cea mai bună metodă de a descoperi acest 
preţ este, desigur, să lăsăm ca negocierile să aibă loc şi să vedem 
care este rezultatul lor. Orice alt procedeu ar fi foarte inexact, ca 
şi incredibil de împovărător. 


TEAMĂ ŞI PROHIBIRE 

Următoarele consideraţii, care militează împotriva liberei per¬ 
misiuni a tuturor actelor dacă este plătită o compensaţie, pe lîngă 
acelea care privesc caracterul convenabil al preţului de schimb, 
sînt, în multe privinţe, cele mai interesante. Dacă anumite daune 
nu sîrit compensabile, ele nu vor fi subsumate unei politici de 
acceptare atîta timp cît este plătită o compensaţie. (Ca să zicem 
aşa, ele ar fi acceptate dacă ar fi plătită compensaţia, dar deoarece 
compensaţia nu ar putea fi plătită de nimeni, de fapt ele vor fi 
interzise.) Lăsînd de-o parte această problemă dificilă, chiar unele 
acte care pot să fie compensate pot să fie prohibite. Printre unele 
acte care pot fi compensate, unele inspiră frică. Ne este frică de 
faptul că aceste evenimente s-ar produce, chiar dacă ştim că vom 
fi compensaţi în totalitate pentru ele. X, aflînd că Y a alunecat în 
faţa casei cuiva, că şi-a rupt braţul şi că prin hotărîre judecă- 
toarească a încasat 2000 de dolari pentru compensarea vătămării, 
ar putea să gîndească, „Cît de norocos este Y că i s-au întîmplat 
toate acestea; merită să-ţi rupi braţul pentru a primi 2000 dolari; 
asta acoperă complet vătămarea". Dar dacă cineva i-ar spune apoi 
lui X: „Pot să-ţi rup braţul în luna următoare şi dacă o fac, îţi voi 
da 2000 de dolari drept compensaţie; totuşi, dacă mă hotărăsc să 
nu ţi-1 rup, nu-ţi voi da nimic", atunci ar mai spune X că este 
norocos ? N-ar merge el în schimb, temător, tresărind la zgomotele 
pe care le aude în spatele său, aşteptînd nervos, căci s-ar putea ca 
durerea să-l lovească subit? Un sistem care ar permite comiterea 
actelor de violenţă, cu condiţia ca victimele să fie compensate 
ulterior, ar face ca oamenii să fie temători, speriaţi de violenţe, 
atacuri subite şi vătămări. Avem aici un motiv pentru prohibirea 
actelor de violenţă? De ce n-ar putea cineva care comite o violenţă 
să-şi compenseze victima nu numai pentru atac şi pentru efectele 

lui, ci şi pentru toată frica pe care a resimţit-o în aşteptarea 
atacului? Dar în condiţiile unui sistem general care permite vio¬ 
lenţa cu condiţia plătirii unei compensaţii, teama victimei nu este 
pricinuită de către atacator. De ce, atunci, să fie necesar ca acesta 
să o compenseze? Şi cine îi va compensa pentru teama lor pe toţi 
ceilalţi anxioşi care nu au fost atacaţi ? 

Ne-am teme de unele lucruri, chiar atunci cînd am şti că vom 
fi compensaţi pe deplin pentru ceea ce ni se va întîmpla. Pentru a 
evita o astfel de teamă şi de frică generală, aceste acte sînt prohi¬ 
bite şi sancţionabile. (Desigur, prohibirea unui act nu garantează 
că acesta nu va fi săvîrşit şi, deci, nu ne garantează că oamenii se 
vor simţi în siguranţă. Dacă actele de violenţă, deşi interzise, ar fi 
comise în mod frecvent şi imprevizibil, oamenilor le-ar fi totuşi 
frică.) Nu orice încălcare a unei graniţe creează o astfel de frică. 
Dacă mi se spune că îmi poate fi luat automobilul luna viitoare şi 
că apoi voi fi compensat pe deplin şi pentru orice inconvenient ce 
decurge din faptul că nu mai am automobil, nu voi fi toată luna 
nervos, temător şi speriat. 

Aceasta ne oferă dimensiunea unei distincţii între un rău privat 
şi un rău public. Răul privat este acela în care numai partea vătă¬ 
mată trebuie să fie compensată; persoanele care ştiu că vor fi 
compensate pe deplin nu se tem de el. Răul public este acela de 
care oamenii se tem, chiar dacă ştiu că vor fi compensaţi pe de¬ 
plin, în eventualitatea producerii lui. Chiar dacă victimele primesc 
cea mai mare compensaţie pentru frica lor, unii oameni (care nu 
sînt victime) nu vor fi compensaţi pentru frica lor. De aceea există 
un interes public legitim de eliminare a actelor de încălcare a 
graniţei, mai ales pentru că toţi se tem că li s-ar putea întîmpla lor. 

Poate fi evitată această situaţie? De exemplu, frica nu ar creşte, 
dacă victimele ar fi compensate imediat şi, de asemenea, dacă ar 
fi mituite să tacă din gură. Alţii nu ar şti că actul s-a comis şi, prin 
urmare, ei nu ar deveni mai temători la gîndul că era mai mare 
probabilitatea de a fi victime. Problema este însă alta: ştii că tră¬ 
ieşti într-un sistem care permite să se întîmple astfel de lucruri şi 
asta îşi produce teamă. Cum poate cineva să estimeze statistic că i 
se va întîmpla ceva în condiţiile în care toate ştirile sînt confuze? 
Astfel, chiar în această situaţie atît de artificială, vătămată de ceea 
ce se întîmplă într-un astfel de sistem nu este numai victima. 
Teama generală face ca apariţia reală a acestor acte şi încuviin¬ 
ţarea lor să nu fie numai o chestiune personală între făptuitor şi 

partea vătămată. (Totuşi, deoarece victimele compensate şi mituite 
nu se vor plînge, întărirea prohibirii acestor crime, care satisface 
victimele, va ilustra chestiunea întăririi prohibirii aşa-numitelor 
crime fără victime.)* 

Un sistem care permite acte generatoare de frică, cu condiţia ca 
victimele să fie compensate, are, aşa cum am spus, el însuşi un 
cost; costul necompensării fricii victimelor potenţiale care nu sînt 
victime reale. Ar fi evitat acest defect al sistemului de către cineva 
care ar anunţa că va comite un anumit act după bunul său plac şi 
nu doar că va compensa pe toate victimele sale, dacă va exista 
vreuna, dar că va compensa, de asemenea, pe oricine se teme ca 
urmare a anunţului său, chiar dacă nu le-ar fi făcut acestora nimic ? 
Acest mijloc ar fi atît de costisitor încît ar fi inaccesibil aproape tutu¬ 
ror indivizilor. Dar nu s-ar strecura acest considerent în argumen¬ 
tul nostru pentru prohibirea acelor încălcări ale graniţei, care o dată 
acceptate (cu compensaţie) ar produce o teamă generală pentru 
care populaţia nu ar fi compensată? Nu cu uşurinţă, din două 
motive suplimentare. în primul rînd, oamenii ar putea să se teamă 
de un atac, nu pentru că le-a fost anunţat, ci, ştiind că sistemul per¬ 
mite aceste atacuri anunţate, sînt îngrijoraţi tocmai pentru că nu au 
auzit anunţul. Ei nu pot fi compensaţi pentru un atac al cărui anunţ 
nu l-au auzit şi nu vor cere să fie compensaţi pentru teama pe care 
le-a produs-o. Totuşi ei pot fi victime ale cuiva al cărui anunţ nu l-au 
auzit. Nici un anunţ nu ar produce o astfel de teamă dacă teama 
nu ar avea un anunţ specific ca obiect al său, aşadar cine ar trebui 
să îi compenseze? Deci, argumentul nostru se repetă la un nivel 
superior; dar trebuie admis că la acest nivel temerile pot fi atît de 
vagi şi de neîntemeiate încît să fie insuficient să justifici prohibirea 
unor astfel de anunţuri. în al doilea rînd, în aceeaşi ordine de idei 
cu discuţia noastră de mai înainte legată de preţurile de schimb 
corecte, i s-ar putea cere cuiva care face un astfel de anunţ să ofere 


* Să se observe că nu orice act generator de utilitate mai redusă pentru alţii 
poate fi în general interzis; trebuie să încalce graniţa exercitării drepturilor 
altora pentru a se putea ridica problema prohibirii lui. Observaţi, de asemenea, 
că nici o consideraţie despre frică nu se aplică unui sistem care permite orice 
act pentru care se are consimţămîntul prealabil al persoanei a cărei graniţă este 
încălcată. Cine este îngrijorat că într-un astfel de sistem ar putea să-şi dea pros¬ 
teşte asentimentul, poate să se asigure că nu o va face, prin intermediul unor 
mijloace voluntare cum ar fi contractele ş.a.m.d.; în al doilea rînd, nu este rezo¬ 
nabil să-i obligi pe alţii să contracareze frica de sine însăşi a unei persoane! 

nu numai o compensaţie deplină, ci una de piaţă. O compensaţie 
deplină este o sumă suficientă, dar numai atît, pentru a face pe 
cineva să spună, după aceea, că este mulţumit şi că nu-i pare rău 
de ceea ce i s-a întîmplat; compensaţia de piaţă este suma care 
s-ar fi stabilit prin negocieri anterioare pentru a i se obţine acordul. 
Deoarece frica pe care o simţi după producerea unui eveniment 
pare să fie foarte diferită de cea din timpul evenimentului sau de 
cea anticipată, în aceste cazuri va fi aproape imposibil să determini 
cu precizie cuantumul compensaţiei de piaţă, exceptînd cazul în 
care negociezi efectiv. 

Argumentul nostru pentru prohibirea anumitor acţiuni, cum sînt 
atacurile violente, se bazează pe supoziţia că a cere doar ataca¬ 
torului să-şi compenseze victima pentru efectele atacului (deşi nu 
pentru orice teamă generală anticipată) nu ar fi suficient pentru a 
împieca atacurile şi pentru ca oamenii să nu se mai teamă. Argu¬ 
mentul bazat pe teamă eşuează, dacă această supoziţie este greşită. 
(Ar mai rămîne argumentul cu privire la împărţirea beneficiilor 
schimbului.) Ne-am putea întreba dacă pedeapsa meritată (în 
concordanţă cu teoria retributivă) pentru violarea prohibirii de a 
săvîrşi anumite acţiuni nu ar fi suficientă, nici ea, pentru a des¬ 
curaja astfel de acţiuni şi pentru a elimina frica şi teama. Aşa ceva 
este puţin probabil, dacă probabilitatea capturării criminalului este 
mare, iar pedeapsa însăşi este o alternativă temută, pedeapsă care 
nu ar fi neligitimă în cazul săvîrşirii acţiunilor neligitime de care 
ne temem. Aceasta nu va crea nici o greutate, nici măcar pentru 
persoanele care beneficiază mult mai mult de pe urma unei acţiuni 
decît au de suferit victimele (şi, aşadar, mai mult decît pedeapsa 
aplicată celor dintîi). Să ne aducem aminte că teoria retributivă, în 
plus faţă de aplicarea pedepsei, susţine că avantajele ilicite ale unui 
individ trebuie suprimate sau contracarate, dacă mai rămîne ceva 
după ce el şi-a compensat victima. 

Teama reală de anumite acţiuni, care se manifestă chiar la aceia 
care ştiu că vor primi o compensaţie deplină, dacă acţiunile res¬ 
pective ar fi săvîrşite împotriva lor, arată de ce le prohibim. Este 
oare argumentul nostru prea utilitarist? Dacă frica nu este produsă 
de o anumită persoană, cum se justifică interdicţia săvîrşirii unei 
acţiuni, dacă acea persoană plăteşte o compensaţie ? Argumentul 
nostru merge împotriva supoziţiei fireşti că numai efectele şi con¬ 
secinţele unei acţiuni sînt relevante pentru a decide dacă acţiunea 
poate fi prohibită. în argument se insistă, de asemenea, asupra 

efectelor şi consecinţelor neprohibirii acţiunii. Odată ce argumen¬ 
tul a fost formulat este evident că trebuie să insistăm asupra su¬ 
poziţiei fireşti, dar ar merita să se cerceteze cît de departe ajung şi 
cît de semnificative sînt implicaţiile abaterii de la supoziţia 
firească. 

Rămîne să aflăm de ce frica este legată de anumite acţiuni. De 
fapt, dacă ştii că vei fi compensat pe deplin pentru efectele unei 
acţiuni şi că nu vei fi păgubit (din punctul tău de vedere) de săvîr- 
şirea actului, atunci de ce anume ţi-e frică ? Nu-ţi este frică de 
căderea pe o poziţie mai puţin preferată sau pe o curbă de indi¬ 
ferenţă mai joasă, pentru că (prin ipoteză) ştii că asta nu se va 
întîmpla. Frica va fi resimţită chiar şi atunci cînd mulţimea 
anticipată totală de evenimente este pozitivă, ca, de exemplu, în 
situaţia în care i se spune cuiva că poate să-i fie rupt braţul şi că i 
se va plăti cu 500 de dolari mai mult decît ar fi suficient pentru a-1 
compensa pe deplin. Problema nu este de a determina cît anume 
va compensa frica, ci, mai degrabă, de ce ne este frică, dacă soco¬ 
tim a fi dezirabilă, pe ansamblu, multitudinea de evenimente anti¬ 
cipată. S-ar putea presupune că ne este frică pentru că nu sîntem 
siguri că ni se va rupe numai braţul; nu ştim dacă vor fi respectate 
aceste limite. Dar s-ar pune aceeaşi problemă dacă ni s-ar da 
garanţii că vom fi compensaţi pentru indiferent ce ni s-ar întîmpla 
sau dacă ar fi folosită o maşină de rupt braţe, pentru a se elimina 
problema depăşirii graniţelor. De ce să ne temem dacă s-ar da 
astfel de garanţii? Am vrea să ştim de ce fel de vătămări le este 
teamă oamenilor de fapt, chiar atunci cînd ei sînt o parte dintr-o 
mulţime totală de evenimente care este concepută ca avînd un 
bilanţ dezirabil. Frica nu este o emoţie globală; ea se concentrează 
asupra unor părţi ale mulţimii, independent de judecăţile „de 
bilanţ" despre întreg. Actualul nostru argument pentru prohibirea 
încălcărilor compensabile ale graniţei se bazează pe acest caracter 
neglobal al fricii, anxietăţii, temerii ş.a.m.d. 10 S-ar putea da un 
răspuns care să specifice tipurile de vătămări în termeni obişnuiţi 
cum ar fi „durere fizică", sau în termenii unei teorii psihologice 
cum este aceea a „stimulilor inhibitori necondiţionaţi". (Dar nu 
trebuie să ne hazardăm şi să conchidem că atunci cînd se ştie că 
va fi plătită o compensaţie, numai vătămarea fizică sau durerea 
produc frică şi sînt privite cu teamă. în pofida faptului că se ştie 
că vor fi compensaţi dacă li se întîmplă ceva, oamenilor le este 

teamă, de asemenea, să fie umiliţi, făcuţi de ruşine, dizgraţiaţi, 
stînjeniţi ş.a.m.d.) în al doilea rînd, am vrea să ştim dacă astfel de 
temeri se datorează unor caracteristici modificabile ale mediului 
social. Dacă oamenii ar fi fost crescuţi în medii în care un mare 
număr dintr-un anumit tip de acţiuni ar fi fost săvîrşite la întîm- 
plare şi imprevizibil, s-ar mai fi observat la ei teama şi frica de 
riscul acestor acţiuni, sau ar fi putut să tolereze riscurile ca parte 
a mediului normal? (Ar fi greu să detectezi sau să le măsori 
teama, dacă ar fi exprimată ea însăşi într-o tensiune generală 
crescîndă. Cum să măsurăm cît de nervoşi sînt oamenii în 
general ?) Dacă oamenii care trăiesc într-un astfel de mediu mai 
stresant ar putea dezvolta o toleranţă pentru anumite acţiuni, 
manifestînd mai puţine simptome de frică şi de stres, atunci nu am 
da o explicaţie foarte profundă faptului că anumite acţiuni sînt 
prohibite (şi nu permise, dacă este plătită o compensaţie). Căci 
frica de aceste acţiuni, pe care se bazează explicaţia noastră, nu ar 
fi ea însăşi un fenomen de adîncime." 


DE CE SĂ NU PROHIBIM ÎNTOTDEAUNA? 

Argumentul bazat pe frica generală justifică prohibirea acelor 
acţiuni de încălcare a graniţei care produc frică, chiar şi atunci 
cînd se ştie că indivizii vor fi compensaţi. Alte consideraţii sînt 
convergente cu acest rezultat: un sistem care permite încălcarea 
graniţei, cu condiţia să fie plătită o compensaţie, conţine folosirea 
indivizilor ca mijloace; cunoaşterea faptului că sînt folosiţi în felul 
acesta şi că planurile şi aşteptările lor pot fi zădărnicite în mod 
arbitrar reprezintă un cost pentru oameni; unele vătămări pot să 
nu fie compensabile; iar pentru acelea care sînt compensabile, 
cum poate şti făptaşul că plata compensaţiei nu-i va depăşi mij¬ 
loacele? (Vom putea să ne asigurăm împotriva acestei contin¬ 
genţe?) Sînt suficiente aceste consideraţii, împreună cu acelea 
despre împărţirea acceptabilă a beneficiilor schimbului voluntar, 
pentru a justifica prohibirea tuturor celorlalte acţiuni de încălcare 
a graniţei, inclusiv a acelora care nu produc frică? Discuţia noastră 
prilejuită de prima întrebare pe care am pus-o chiar la începutul 
acestui capitol — „De ce să nu se permită orice încălcare a gra¬ 
niţei, cu condiţia să fie plătită o compensaţie?“ — ne-a condus la 

a doua întrebare pe care am formulat-o acolo — „De ce să nu se 
prohibească orice încălcare a graniţei la care victima nu şi-a dat 
consimţămîntul dinainte?“ 

Penalizarea tuturor încălcărilor graniţei personale la care nu s-a 
dat consimţămîntul, inclusiv acelea accidentale şi săvîrşite neinten¬ 
ţionat, ar fi foarte riscantă şi ar introduce un element de mare 
nesiguranţă în vieţile oamenilor. Oamenii nu ar putea fi siguri că 
în pofida celor mai bune intenţii ei nu ar ajunge să fie pedepsiţi 
pentru evenimente întîmplătoare. 12 Multora li se pare şi incorect. 
Să lăsăm de-o parte aceste probleme interesante şi să ne concen¬ 
trăm asupra acelor acţiuni despre care făptaşul ştie că vor încălca 
sau că s-ar putea foarte bine să încalce graniţa cuiva. Nu ar trebui 
să fi pedepsiţi aceia care nu au primit în prealabil consimţămîntul 
victimelor lor (de obicei cumpărîndu-1)? Problema aici este că 
există factori care pot să împiedice obţinerea acestui consimţămînt 
prealabil sau care să facă imposibilă obţinerea lui. (Alt factor decît 
refuzul victimei de a-şi da acordul.) S-ar putea şti exact cine va fi 
victima şi ce anume i se va întîmpla, dar ar putea fi pentru mo¬ 
ment imposibil să comunici cu ea. Sau s-ar putea şti că un individ 
sau altul va fi victima unei acţiuni, dar s-ar putea să fie imposibil 
să afli care individ. în fiecare dintre aceste situaţii, nu poate fi 
negociat dinainte nici un acord care să ducă la obţinerea permi¬ 
siunii victimei de a se săvîrşi acţiunea. în alte situaţii s-ar putea să 
fie foarte costisitor, deşi nu imposibil, să negociezi un acord. Se 
poate comunica cu victima cunoscută, dar numai efectuîndu-i mai 
întîi o operaţie pe creier, sau descoperind-o într-o junglă africană, 
sau determinînd-o să-şi scurteze şederea de şase luni într-o mănăs¬ 
tire unde a făcut legămîntul tăcerii şi abstinenţei ş.a.m.d.; toate 
foarte costisitoare. Sau, victima necunoscută poate fi identificată 
înainte numai printr-o studiere foarte costisitoare a întregii populaţii 
de victime posibile. 

Orice acţiune de încălcare a graniţei, care este permisibilă cu 
condiţia ca ulterior să fie plătită o compensaţie, va fi una pentru 
care consimţămîntul prealabil este imposibil sau foarte costisitor 
de negociat (ceea ce include, ignorînd unele complicaţii, acţiuni 
întîmplătoare, acţiuni neintenţionate, acţiuni făcute din greşeală 
ş.a.m.d.). Dar nu viceversa. Care dintre acestea, aşadar, pot fi 
săvîrşite fără consimţămîntul prealabil al victimei, cu condiţia ca 
ulterior să fie plătită o compensaţie? Nu acelea care produc frică 

în felul descris mai înainte.* Putem să restrîngem şi mai mult 
această mulţime? Care activităţi care nu inspiră teamă şi care 
încalcă o graniţă, sau ar putea să o încalce, pot fi săvîrşite, dacă 
este plătită o compensaţie ? Ar fi arbitrar să facem o distincţie netă 
între a fi imposibil şi a fi foarte, foarte costisitor să identifici 
victima sau să comunici cu ea. (Nu numai pentru că este dificil să 
ştii care este realitatea. Dacă această sarcină ar cere folosirea veni¬ 
tului naţional al Statelor Unite, ar fi „imposibilă" sau extrem de 
costisitoare?) Motivul pentru a trasa o linie în acel loc este neclar. 
Motivul pentru care, uneori, am dori să permitem încălcări ale 
graniţei cu condiţia plătirii compensaţiei (atunci cînd identificarea 
prealabilă a victimei sau comunicarea cu ea este imposibilă), îl 
reprezintă, probabil, marile beneficii ale acestui act; merită oste¬ 
neala şi trebuie făcut. Dar astfel de motive uneori vor fi valabile, 
de asemenea, în situaţiile în care identificarea prealabilă şi comu¬ 
nicarea, deşi posibile, sînt mai costisitoare chiar decît marile 
beneficii ale acţiunii. Prohibirea unor astfel de acţiuni, pentru care 
nu s-a obţinut consimţămîntul, ar implica să renunţăm la benefi¬ 
ciile lor, la fel ca şi în situaţiile în care negocierea este imposibilă. 
Cea mai eficientă politică renunţă la acţiunile care au beneficiul 
net cel mai scăzut; permite oricui să săvîrşească o acţiune care nu 
inspiră teamă, fără un acord prealabil, dacă costurile tranzacţiei în 
vederea obţinerii unui acord prealabil sînt mai mari, chiar cu puţin, 
decît costurile procesului ulterior de compensare. (Partea asupra 
căreia s-a acţionat este compensată pentru implicarea ei în 
procesul de compensaţie, ca şi pentru acţiunea însăşi.) Dar 
consideraţiile cu privire la eficienţă sînt insuficiente pentru a 
justifica încălcările nepenalizate ale graniţei pentru beneficii 
marginale, chiar dacă compensaţia este mai mult decît completă, 
în aşa fel încît beneficiile schimbului nu îi servesc numai celui 
care a încălcat graniţa. Să ne aducem aminte de consideraţiile 
suplimentare împotriva permisiunii de a încălca graniţa cu condiţia 
plătirii unei compensaţii, pe care le-am menţionat mai înainte 
(p. 114). A spune că astfel de acţiuni trebuie să fie admise dacă şi 
numai dacă beneficiile lor sînt „destul de mari" este de mic ajutor 
în absenţa unui mecanism social care să decidă aceasta. Cele trei 
consideraţii despre frică, împărţirea beneficiilor schimbului şi 


* S-ar putea ca o acţiune care riscă să aibă o consecinţă posibilă să nu inspire 
frică, dacă probabilitatea redusă a producerii acestei consecinţe disipează frica, 
chiar dacă ni s-ar face frică în cazul în care am fi siguri de producerea ei. 

costurile tranzacţiei delimitează aria cercetării noastre; dar pentru 
că nu am descoperit încă un principiu precis care să includă 
costurile tranzacţiei şi consideraţiile menţionate mai înainte 
(p. 114), ele nu determină, încă, o soluţie, în toate detaliile ei. 


RISC 

Am observat mai înainte că o acţiune riscantă ar putea să pre¬ 
zinte o probabilitate foarte redusă de vătămare a unei persoane, 
pentru a-i produce îngrijorare sau frică. Dar acesteia i-ar putea fi 
frică de un număr mare de astfel de acţiuni. Probabilitatea ca fiecare 
acţiune individuală să pricinuiască o vătămare scade sub pragul 
necesar pentru a produce teamă, dar totalitatea combinată a acţiu¬ 
nilor poate să prezinte o probabilitate semnificativă de vătămare. 
Dacă indivizi diferiţi comit fiecare din actele care aparţin acelei 
totalităţi, nici unul dintre ei nu este răspunzător pentru teama care 
rezultă. Nici nu se poate susţine cu uşurinţă că vreunul cauzează 
o parte distinctă a fricii. O singură acţiune nu ar produce teamă 
deloc, datorită pragului, iar o acţiune mai puţin probabil că nu ar 
diminua teama. Consideraţiile noastre anterioare despre frică oferă 
un argument pentru prohibirea acestei totalităţi de activităţi. Dar, 
deoarece ar putea să se producă părţi ale totalităţii fără ca aceasta 
să aibă urmări nefaste, nu este imperios necesar să se interzică 
fiecare act component. 13 

Cum vom decide care dintre submulţimile plasate sub prag ale 
unor astfel de totalităţi să fie permise ? Impozitarea fiecărui act ar 
cere un aparat central sau unitar de impozitare şi de luare a deci¬ 
ziilor. Acelaşi lucru ar putea fi spus despre determinarea socială a 
actelor care ar fi destul de valoroase pentru a fi îngăduite, împre¬ 
ună cu celelalte acte interzise pentru a plasa totalitatea sub prag. 
De exemplu, s-ar putea decide că mineritul sau circulaţia trenurilor 
sînt suficient de valoroase pentru a fi admise, chiar dacă fiecare 
prezintă riscuri, care nu sînt mai mici decît ruleta rusească impusă, 
cu un glonţ şi n camere (cu n fixat în mod corespunzător) şi care 
este prohibită deoarece este insuficient de valoroasă. în starea 
naturală există probleme pentru care nu avem nici un aparat 
central sau unificat capabil să ia aceste decizii sau care să fie în¬ 
dreptăţit să le ia. (în Capitolul 5 discutăm dacă aşa-numitul „prin¬ 
cipiu al imparţialităţii (fairness)“ al lui Herbert Hart ne ajută în 
această chestiune.) Problemele ar putea să-şi piardă caracterul 

stringent, dacă stările generale (totalitatea sub prag ş.a.m.d.) pot fi 
atinse prin acţiunea unui mecanism de tipul mîinii invizibile. Dar 
trebuie totuşi ca mecanismul exact să fie descris; şi ar mai trebui 
arătat cum ar apărea un astfel de mecanism într-o stare naturală. 
(Aici, ca şi în altă parte, ar fi locul în care să folosim o teorie care 
să specifice care macrostări sînt răspunzătoare de producţie, prin 
intermediul căror genuri de mecanisme de tipul mîinii invizibile.) 

Acţiunile prin care se riscă încălcarea graniţei personale a altuia 
ridică probleme serioase pentru o concepţie a drepturilor naturale. 
(Mai departe, diversitatea situaţiilor complică problema: putem 
cunoaşte care indivizi vor risca sau pur şi simplu doar că i se va 
întîmpla cuiva sau altcuiva, probabilitatea vătămării poate fi 
cunoscută cu exactitate sau în limitele unui domeniu specificat 
ş.a.m.d.). Cît de mică să fie probabilitatea vătămării, care violează 
drepturile cuiva, pentru a viola, de asemenea, şi drepturile celui 
care vatămă? In loc de a pune o limită inferioară probabilităţii 
tuturor vătămărilor, poate că probabilitatea este cu atît mai mică 
cu cît este vătămarea mai gravă. Aici am putea avea imaginea unei 
valori specificate, aceeaşi pentru toate actele, pentru a marca limita 
violării drepturilor; o acţiune violează drepturile cuiva dacă vătă¬ 
marea anticipată a lui (adică, probabilitatea de vătămare a lui în¬ 
mulţită cu o măsură a acelei vătămări) este mai mare decît, sau 
egală cu, valoarea specificată. Dar care este mărimea valorii spe¬ 
cificate ? Vătămarea produsă de actul cu cea mai mică semnificaţie 
(care produce numai acea vătămare), care violează drepturile natu¬ 
rale ale unei persoane ? Această interpretare a problemei nu poate 
fi utilizată de către o tradiţie care susţine că a fura un ban sau un 
ac cu gămălie sau orice de la cineva îi violează drepturile. Tradiţia 
nu alege o măsură-prag a vătămării ca pe o limită inferioară, în 
cazul vătămărilor care se produc în mod sigur. Este greu să ne 
imaginăm o modalitate principală în care tradiţia drepturilor natu¬ 
rale poate să tragă linia pentru a fixa care probabilităţi impun 
riscuri inacceptabil de mari asupra altora. Asta înseamnă că este 
greu să vedem, în aceste situaţii, în ce fel trasează graniţele tradiţia 
drepturilor naturale pe care pune accentul.* 


*Ar fi plauzibil să se argumenteze că începînd cu probabilităţi continuu 
variabile şi cerînd ca să fie trasată o anumită linie va conduce la o interpretare 
greşită a problemei şi aproape că va garanta că orice poziţie a liniei (alta decît 
0 sau 1) va fi arbitrară. O procedură alternativă ar începe cu consideraţii 
„perpendiculare" faţă de probabilităţi, dezvoltîndu-le teoretic într-un răspuns 

Dacă nici o teorie a legii naturale nu a specificat încă o linie 
precisă care să delimiteze drepturile naturale ale oamenilor în 
situaţii riscante, ce se întîmplă în starea naturală? în ceea ce 
priveşte o anumită acţiune care prezintă riscul încălcării graniţelor 
altora, avem următoarele trei posibilităţi: 

1. Acţiunea este prohibită şi pasibilă de pedeapsă, chiar dacă este plătită 
compensaţia pentru orice încălcare a graniţei, sau dacă se dovedeşte 
că nu s-a încălcat nici o graniţă. 

2. Acţiunea este permisă, dacă este plătită o compensaţie acelor persoane 
ale căror graniţe sînt încălcate în mod real. 

3. Acţiunea este permisă, dacă este plătită o compensaţie tuturor acelor 
persoane care trec prin riscul unei încălcări a graniţei, indiferent dacă 
graniţele lor sînt sau nu sînt încălcate de fapt. 

în cea de-a treia variantă, oamenii pot să o aleagă pe a doua; ei 
pot plăti împreună pentru riscurile prin care trec şi să compenseze 
astfel pe deplin pe aceia ale căror graniţe le încalcă în mod real. 
Cea de-a treia alternativă va fi plauzibilă dacă se consideră că a-1 
face pe altul să rişte înseamnă chiar a încălca o graniţă, pentru care 
se cere o compensaţie, poate pentru că este temută şi inspiră, aşa¬ 
dar, frică celuilalt.* (Persoanele care se confruntă în mod voluntar 


la întrebările referitoare la acţiuni riscante. Ar putea fi dezvoltate două tipuri 
de teorii. O teorie ar putea să specifice unde trebuie trasată o linie fără ca 
această poziţie să pară arbitrară, deoarece deşi linia este trasată într-un loc care 
nu este special de-a lungul dimensiunii probabilităţii, el este distins de-a 
lungul diferitelor dimensiuni luate în considerare de către teorie. Sau, o teorie 
ar putea să ofere criterii pentru a decide în legătură cu acţiunile riscante care 
nu implică trasarea unei linii de-a lungul dimensiunii probabilităţii (sau a 
valorii aşteptate sau a ceva similar), mijloace prin care toate acţiunile care cad 
într-o parte a liniei sînt tratate într-un fel şi toate cele care sînt de partea 
cealaltă sînt tratate altfel. Teoria nu plasează acţiunile în acelaşi ordin generat 
de dimensiunea probabilităţii şi nici nu realizează o partiţie a acţiunilor în 
clase de echivalenţă coextensive cu o partiţie-interval (interval partition) a 
liniei-unitate (unitline). Consideraţiile pe care le aduce în discuţie teoria 
tratează doar în mod diferit problema şi au, aşadar, consecinţa că un anumit 
act este interzis, în timp ce un altul cu o valoare aşteptată mai mare de 
vătămare este permis. Din nefericire, nu a fost produsă încă nici o teorie alter¬ 
nativă specifică satisfăcătoare de unul dintre cele două tipuri. 

* în loc să-i compenseze, poate făptaşul să dea tranchilizante tuturor cărora 
li se impune riscul, ca să nu fie foarte speriaţi ? Oare trebuie ca ei să-şi adminis¬ 
treze singuri tranchilizantul, aşa încît nu este deloc problema făptaşului, dacă 
ei neglijează să şi-l administreze şi se tem ? Pentru lămurirea unor astfel de 
probleme vezi Roland Coase, „The Problem of Social Costs“, Journal ofLaw 
and Economics, 1960, pp. 1-44. 

cu astfel de riscuri pe piaţă sînt „compensate" prin salarii mai 
mari ca risc al meseriei, indiferent dacă riscul se produce sau nu.) 

Charles Fried a sugerat recent că oamenii ar fi dispuşi să 
accepte un sistem care le permite să impună unul altuia riscurile 
„normale" ale morţii, preferind aceasta unui sistem care interzice 
total impunerea unor astfel de riscuri. 14 Nici unul nu este în mod 
special dezavantajat; fiecare, în urmărirea propriilor sale scopuri, 
cîştigă dreptul de a săvîrşi activităţi riscante asupra celorlalţi în 
schimbul acceptării că şi ceilalţi au dreptul să-i facă acelaşi lucru 
lui. Aceste riscuri pe care alţii le impun lui sînt riscuri pe care el 
însuşi este gata să şi le asume, urmărind propriile sale scopuri; 
acelaşi lucru este adevărat despre riscurile pe care el le impune 
altora. Totuşi, lumea este în aşa fel construită, încît, urmărind 
propriile lor scopuri, oamenii adesea trebuie să impună riscuri 
altora, riscuri pe care ei înşişi nu şi le pot asuma în mod direct. Se 
sugerează în mod firesc o tranzacţie. Formularea argumentului lui 
Fried în termenii unui schimb sugerează o alternativă: şi anume, 
compensarea explicită pentru fiecare risc al încălcării unei graniţe 
la care este supus cineva (cea de-a treia posibilitate menţionată 
mai sus). O astfel de schemă s-ar deosebi de schema asumării 
comune a riscurilor a lui Fried în direcţia unei imparţialităţi mai 
mari. Totuşi, s-ar părea că procesul ducerii la bun sfîrşit a plăţilor 
şi al stabilirii riscului precis la care sînt supuşi alţii şi a com¬ 
pensaţiei potrivite implică enorme costuri tranzacţionale. Pot fi 
uşor imaginate unele simplificări (de exemplu, păstrarea docu¬ 
mentelor pentru toţi, cu plăţile nete făcute la fiecare n luni), dar în 
absenţa unui mecanism instituţional precis, totul rămîne extrem de 
greoi. Deoarece costurile tranzacţionale mari pot să facă imprac¬ 
ticabilă alternativa cea mai imparţială, s-ar putea căuta alte alter¬ 
native, cum ar fi asumarea comună a riscului a lui Fried. Aceste 
alternative conţin incorectitudini minore constante dar şi unele 
majore. De exemplu, copiii care mor ca urmare a riscurilor 
mortale la care sînt supuşi nu primesc nici un beneficiu compa¬ 
rabil cu acela al persoanelor care impun riscul. Faptul că fiecare 
adult s-a confruntat cu aceste riscuri în copilărie şi că fiecare copil 
care devenit adult va putea să impună aceste riscuri unor copii nu 
este suficient pentru a face mai uşoară această situaţie. $ 

Un sistem care îi compensează numai pe aceia care trec prin 
situaţii riscante (cea de-a doua posibilitate menţionată mai sus) ar 
fi cu mult mai uşor de administrat şi ar implica costuri de func- 

ţionare şi tranzacţionare cu mult mai mici decît unul care îi plă¬ 
teşte pe toţi aceia cărora li se impune riscul (cea de-a treia posi¬ 
bilitate de sus). Riscurile mortale prezintă cele mai dificile 
probleme. Cum poate fi estimată mărimea vătămării? Dacă moar¬ 
tea nu poate fi de fapt compensată, cea mai bună alternativă, lăsînd 
de-o parte orice chestiune legată de frică, ar putea fi să-i compen¬ 
sezi pe toţi aceia cărora le este impus riscul morţii. Dar, deşi 
compensaţia post-mortem acordată rudelor sau actele de bine¬ 
facere, îngrijirea mormîntului ş.a.m.d., toate nu reprezintă nimic 
pentru cel decedat, un individ poate să beneficieze de pe urma 
sistemului plăţii compensatorii post-mortem către victime. In timp 
ce este în viaţă, el poate să vîndă dreptul acestei plăţi, dacă ar 
trebui efectuată, unei companii care cumpără multe drepturi de 
acest fel. Preţul nu ar fi mai mare decît valoarea monetară 
aşteptată a dreptului (probabilitatea unei astfel de plăţi înmulţită 
cu cantitatea); cît ar fi de mic preţul, ar depinde de gradul 
concurenţei în industrie, de rata dobînzii ş.a.m.d. Un astfel de 
sistem nu ar compensa pe deplin pe nici o victimă reală pentru 
vătămarea stabilită; iar alţii, care nu sînt de fapt vătămaţi, ar 
beneficia şi ei de pe urma faptului că şi-au vîndut colecţia de 
drepturi. Dar fiecare ar putea să considere aceasta, ex ante, ca 
fiind un aranjament destul de satisfăcător. (Mai înainte am descris 
o modalitate de împărţire a plăţilor şi de transformare a celei de-a 
treia posibilităţi în cea de-a doua; aici avem o cale de a o trans¬ 
forma pe a doua în cea de-a treia.) Acest sistem ar putea, de 
asemenea, să-i dea unui individ un stimulent financiar pentru a-şi 
ridica „valoarea monetară a propriei vieţi", prin criteriile de 
compensaţie, pentru a creşte preţul pentru care el ar putea să 
vîndă dreptul de compensaţie. 15 


PRINCIPIUL COMPENSAŢIEI 

Chiar şi atunci cînd s-ar părea că este mai potrivit ca o acţiune 
riscantă să fie permisă, cu condiţia să fie plătită o compensaţie 
(cea de-a doua sau a treia posibilitate de mai înainte), decît să fie 
prohibită (prima posibilitate de mai sus), chestiunea prohibirii sau 
a permisiunii nu este încă lămurită pe deplin. Deoarece unii nu vor 
avea fonduri suficiente pentru a plăti compensaţia cerută, dacă este 
nevoie să plătească; şi, pentru această eventualitate, ei nu vor fi 
cumpărat o asigurare care să le poată acoperi obligaţiile. Li se 

poate interzice acestor indivizi să săvîrşească acţiunea? A interzice 
o acţiune acelora care nu pot să plătească compensaţia se deose¬ 
beşte de prohibirea acţiunii, dacă o compensaţie nu este plătită 
acelora care au fost efectiv vătămaţi (cea de-a doua posibilitate de 
mai sus). Deosebirea constă în aceea că în primul caz (dar nu şi în 
ultimul) cel care nu are cu ce să plătească compensaţia poate fi 
pedepsit pentru acţiunea sa, chiar dacă nu vătămează, de fapt, pe 
nimeni şi nici nu încalcă o graniţă. 

Violează cineva drepturile altcuiva prin aceea că săvîrşeşte o 
acţiune fără să aibă mijloace suficiente sau o asigurare care să 
garanteze acoperirea riscurilor? Este posibil să i se interzică să 
săvîrşească acea acţiune sau să fie pedepsit pentru că o săvîrşeşte? 
Deoarece un număr enorm de acţiuni face să crească riscul altora, 
o societate care ar prohibi acţiunile pentru care nu există asigurări 
nu ar concorda cu ceea ce concepem noi printr-o societate liberă, 
societate care ar încorpora o prezumţie de libertate, în care oame¬ 
nilor le este permis să săvîrşească acţiuni atîta timp cît ei nu i-au 
vătămat pe alţii sub nici o formă. Totuşi, cum să li se permită unor 
oameni să impună altora nişte riscuri, dacă ei nu pot să ofere o 
compensaţie, atunci cînd nevoia o cere? De ce trebuie ca unii să 
suporte costurile libertăţii altora? Totuşi, prohibirea actelor ris¬ 
cante (pe motivul că sînt lipsite de asigurare din punct de vedere 
financiar, sau pentru că sînt prea riscante) limitează libertatea de 
acţiune a indivizilor, chiar dacă, de fapt, s-ar putea ca acţiunile lor 
să nu implice nici un cost pentru nimeni altcineva. De exemplu, 
un epileptic ar putea să şofeze o viaţă întreagă, fără să vătămeze 
pe cineva. A-i interzice lui să conducă poate să nu reducă, de fapt, 
vătămarea altora; şi după cum ştim cu toţii, nu o reduce. (Este 
adevărat că nu-1 putem identifica în prealabil pe individul care va 
fi nepericulos, dar de ce trebuie ca el să poarte toată povara inca¬ 
pacităţii noastre?) A interzice unui om să şofeze în societatea 
noastră dependentă de automobile, pentru a reduce riscul impus 
altora, reprezintă pentru el un mare dezavantaj. Iar remedierea 
acestor dezavantaje, cum ar fi angajarea unui şofer sau folosirea 
taxiurilor, este costisitoare. * 

Să examinăm cerinţa că o persoană trebuie să fie compensată 
pentru dezavantajele care îi sînt impuse ca urmare a faptului că 
i se interzise să îndeplinească o activitate pentru aceste genuri 
de motive. Aceia care beneficiază de reducerea riscurilor pentru 
ei înşişi trebuie „să-i compenseze" pe cei care sînt supuşi 
restricţiilor. Dacă formulăm problema în felul acesta, ea este 

largă. Trebuie oare să compensez pe cineva atunci cînd, în 
autoapărare, îl opresc să joace ruleta rusească cu minei Dacă 
cineva vrea să se folosească de un procedeu foarte riscant, dar 
eficient (şi, dacă lucrurile merg bine, inofensiv) pentru a fabrica 
un produs, trebuie ca cei care locuiesc în apropierea între¬ 
prinderii să-l compenseze pentru pierderea economică pe care o 
suferă, deoarece nu i se permite să utilizese procedeul potenţial 
periculos? Desigur că nu. 

Poate că trebuie spuse cîteva cuvinte despre poluare — trans¬ 
ferarea efectelor negative asupra proprietăţii altor oameni, cum ar 
fi casele lor, îmbrăcămintea şi plămînii lor şi asupra unor lucruri 
care nu sînt ale lor, dar de care beneficiază, cum ar fi un cer curat 
şi frumos. Voi discuta doar efectele asupra proprietăţii. Nu ar fi de 
dorit şi nimic din ceea ce spun mai jos nu exclude ca cineva să 
îndrepte toate efectele poluării împotriva oricui, făcînd cerul de un 
gri de nepătruns. Nu se cîştigă nimic prin încercarea de a transforma 
cel de-al doilea tip de situaţie în primul spunînd, de exemplu, că 
cineva care schimbă felul în care arată cerul transferă efectele 
asupra ochilor noştri. Această notă este incompletă prin aceea că nu 
abordează cel de-al doilea tip de situaţie. 

Deoarece nu se poate merge atît de departe încît să se interzică 
orice activităţi poluante cum ar putea o societate (socialistă sau capi¬ 
talistă) să decidă care activităţi poluante să fie interzise şi care să fie 
permise ? Probabil că trebuie să permită acele activităţi poluante ale 
căror beneficii sînt mai mari decît costurilor lor, incluzînd în costuri 
şi efectele lor poluante. Cel mai fezabil test teoretic al acestui bene¬ 
ficiu net este dacă activitatea ar putea să-şi acopere costurile, dacă 
aceia care beneficiază de pe urma ei ar fi dispuşi să plătească destul 
pentru a acoperi costurile pentru compensarea acelora afectaţi de 
ea. (Aceia care favorizează orice activitate care merită să fie între¬ 
prinsă, dar care nu trece acest test pot face donaţii caritabile pentru 
susţinerea ei.) De exemplu, anumite tipuri de servicii aviatice impun 
poluarea sonoră a caselor din vecinătatea aeroporturilor. Intr-un fel 
sau înaltul (printr-o valoare de revînzare mai mică, chirii mai mici 
ş.a.m.d.), valoarea economică a acestor case este micşorată. Numai 
dacă beneficiile pasagerilor aerieni sînt mai mari decît costurile 
impuse vecinilor aeroportului se justifică menţinerea acestui tip mai 
zgomotos de transport. O societate trebuie să dispună de o modali¬ 
tate de a determina dacă beneficiile sînt într-adevăr mai mari decît 

costurile. In al doilea rînd, trebuie să decidă cum să fie alocate 
costurile. Pot fi alocate acelora care prin forţa împrejurărilor trebuie 
să le suporte: în exemplul nostru, proprietarilor caselor. Sau poate 
încerca să împartă costul asupra întregii societăţi. Sau poate să-l 
impună acelora care beneficiază de pe urma activităţii: în exemplul 
nostru, aeroporturi, linii aeriene şi, în ultimă instanţă, pasagerul 
aerian. Ultima variantă, dacă este fezabilă, pare cea mai corectă. Dacă 
o activitate poluantă este acceptată pe temeiul că beneficiile ei sînt 
mai mari decît costurile (inclusiv costurile ei poluante) atunci aceia 
care beneficiază de fapt trebuie să-i compenseze pe aceia asupra 
cărora sînt aruncate iniţial costurile poluării. Compensaţia ar putea 
să cuprindă plata costurilor dispozitivelor care micşorează efectele 
iniţiale ale poluării. In exemplul nostru, liniile aeriene sau aeropor¬ 
turile ar putea să plătească pentru izolarea fonică a unei case şi apoi 
să plătească compensaţie pentru diferenţa dintre valoarea iniţială a 
casei, fără izolare fonică, în condiţiile în care lipsea zgomotul supli¬ 
mentar, şi valoarea ei actualizată. 

Atunci cînd victimele poluării suportă costuri mari, sistemul 
obişnuit al răspunderii pentru prejudiciile create (cu mici modificări) 
este suficient pentru a produce acest rezultat. întărirea drepturilor 
de proprietate ale celorlalţi indivizi va fi suficientă, în aceste situaţii, 
pentru a menţine poluarea în nişte limite tolerabile. Dar situaţia se 
schimbă atunci cînd activităţile individuale au mici efecte poluante 
larg răspîndite. Dacă cineva impune echivalentul unui cost de 
douăzeci de cenţi fiecărei persoane din Statele Unite, nu va fi rentabil 
pentru nimeni să-l dea în judecată, în pofida totalului mare al 
costului impus. Dacă mai multe persoane impun, într-un mod similar, 
costuri mici fiecărui individ, atunci costurile totale pot fi semni¬ 
ficative. Dar, deoarece nici o sursă izolată de poluare nu afectează 
în mod semnificativ pe un individ, nu merită ca acesta să-l dea în 
judecată pe cel care poluează. Este ridicol să se socotească, aşa cum 
se face de obicei, că poluarea indică existenţa unor defecte în carac¬ 
terul privat al unui sistem de proprietate privată, cînd problema 
poluării rezidă în costurile mari ale tranzacţiilor care fac dificilă 
întărirea drepturilor proprietăţii private ale victimelor poluării. O 
soluţie ar putea fi să se permită grupului să dea în judecată pe cei 
care poluează. Orice avocat sau firmă de avocaţi poate să se pună 
în slujba marelui public şi să acţioneze în justiţie, cerîndu-i-se să 
distribuie o parte a banilor strînşi fiecărui membru al comunităţii 
care pretinde ceva de la ei. (Deoarece oameni diferiţi sînt afectaţi în 

mod diferit de aceleaşi acţiuni poluante, avocaţilor li s-ar putea cere 
să distribuie sume diferite indivizilor din grupurile specifice în mod 
diferit.) Venitul avocaţilor ar proveni de la aceia care nu s-ar înregis¬ 
tra pentru a-şi reclama plata şi din cîştigurile băneşti ale acelora 
care nu-şi cer drepturile imediat. Văzînd că unii primesc venituri 
mari în felul acesta, alţii ar intra în afacere ca „agenţi ai publi¬ 
cului", cerînd un onorariu anual pentru a strînge şi transmite clien¬ 
ţilor lor toate plăţile pentru poluare la care ar fi îndreptăţiţi. 
Deoarece un astfel de plan oferă un mare avantaj unui avocat care 
acţionează prompt, el ne asigură că mulţi vor apăra foarte bine inte¬ 
resele celor care suferă de pe urma poluării. Ar putea fi concepute 
planuri alternative pentru a permite mai multor asociaţi să acţioneze 
în justiţie în mod simultan, pentru apărarea intereselor unor grupuri 
distincte. Este adevărat că aceste planuri supun unei mari presiuni 
sistemul juridic, dar ele trebuie să fie la fel de flexibile ca şi funcţio¬ 
narea oricărei birocraţii guvernamentale în ceea ce priveşte deter¬ 
minarea şi repartizarea costurilor* 


* Cred că propunerea pe care o fac aici poate fi apărată în faţa consi¬ 
deraţiilor dezvoltate de Frank Michelman în prezentarea sofisticată a unui 
punct de vedere opus în a sa „Pollution as a Tort“, un eseu critic asupra 
lucrării lui Guido Calabresi, The Costs of Accidents, în Yale Law Journal, 80 
(1917), pt. V, 666-683. 

Nu am de gînd să susţin planul de mai sus drept singura soluţie pentru 
controlul poluării. Mai degrabă, aş vrea doar să propun şi să fac plauzibil 
punctul de vedere că ar putea fi concepută o schemă instituţională pentru a 
rezolv?, problema dintr-o singură lovitură şi să recomand ca de ea să se ocupe 
specialiştii. (J. H. Dales propune, în Pollution, Property, and Prices, să se vîndă 
în cantităţi specificate drepturile transferabile de a polua. Din păcate, această 
propunere elegantă implică existenţa unei decizii centrale în ceea ce priveşte 
cantitatea totală dezirabilă de poluare.) 

Discuţiile curente pun adesea laolaltă problemele poluării cu cele ale 
conservării resurselor naturale. Din nou, cele mai clare exemple de activităţi 
greşit dirijate au apărut acolo unde nu există drepturi clare de proprietate 
privată: terenuri publice defrişate de companiile forestiere şi zăcăminte petro¬ 
lifere care se găsesc în subsolul unor terenuri deţinute în mod separat. în 
măsura în care în viitor (sau noi mai tîrziu) vom fi dispuşi să plătim pentru 
satisfacerea dorinţelor acestora, incluzînd excursii prin păduri virgine şi ţinuturi 
sălbatice, va fi în interesul economic al unora să conserve resursele necesare. 
Vezi discuţia în Rothbard, Power and Market (Menlo Park, Calif.: Institute for 
Humane Studies, 1970), pp. 47-52 şi în referinţele pe care le citează el. 

Pentru a ajunge la un principiu acceptabil al compensaţiei, 
trebuie să delimităm clasa acţiunilor care i se subsumează. Unele 
tipuri de acţiuni au un caracter general, joacă un rol important în 
vieţile oamenilor şi nu sînt interzise unei persoane fără a o deza¬ 
vantaja în mod serios. Un principiu ar putea fi formulat aşa: cînd 
o acţiune de tipul acesta este interzisă cuiva pentru că ar putea să 
vătămeze pe alţii şi este foarte periculoasă atunci cînd o săvîrşeşte, 
atunci aceia care o interzic cu scopul de a fi în siguranţă mai mare, 
trebuie să-l compenseze pentru dezavantajul produs pe cel căruia 
i s-a interzis acea acţiune. Acest principiu este menit să dea seama 
de interdicţia ca epilepticul să şofeze şi să excludă situaţiile de 
tipul ruletei ruseşti involuntare şi procesele de producţie speciale. 
Ideea este de a ne concentra asupra activităţilor importante 
desfăşurate de către aproape toţi, deşi unii le realizează într-o 
manieră mai periculoasă decît alţii. Aproape oricine conduce o 
maşină, în timp ce a juca ruleta rusească sau a folosi un proces de 
producţie deosebit de periculos nu reprezintă ceva normal în viaţa 
celor mai mulţi dintre noi. 

Din nefericire, acest mod de a aborda principiul în cauză face 
foarte dificilă utilizarea unei scheme pentru clasificarea acţiunilor. 
Faptul că există o descriere a acţiunii unei persoane, care o deose¬ 
beşte de acelea săvîrşite de alţii, nu o clasifică drept neobişnuită 
şi, prin urmare, în afara sferei de aplicare a principiului. Cu toate 
acestea, pe de altă parte, ar fi prea tare să se spună că orice acţiune 
care se potriveşte unei descrieri pe care aproape oricare altă 
persoană o instanţiază se dovedeşte prin aceasta a fi o acţiune 
obişnuită şi care se subsumează principiului. Căci există şi acti¬ 
vităţi neobişnuite care satisfac unele descrieri care corespund 
acţiunilor pe care oamenii le săvîrşesc în mod curent. A juca ruleta 
rusească este un fel mai periculos de „a te distra 41 , care altora^e 
este permis; şi a folosi procedeul special de producţie este un fel 
mai periculos de „a-ţi cîştiga existenţa 44 . Aproape oricare două 
acţiuni pot fi interpretate ca fiind identice sau diferite; aceasta ţine 
de faptul dacă ele aparţin aceleiaşi submulţimi sau unor submul- 
ţimi diferite din clasificarea acţiunilor pe care o asumăm ca fiind 
fundamentală. Posibilitatea de a descrie acţiunile în moduri diferite 
împiedică aplicarea fără dificultăţi a principiului, în felul în care a 
fost formulat. 

Dacă am putea clarifica aceste probleme într-un mod satisfă¬ 
cător, atunci ne-am putea dori să extindem principiul pentru a-i 
subsuma şi unele acţiuni neobişnuite. Dacă singurul fel în care o 

persoană îşi poate cîştiga existenţa este utilizarea procedeului 
periculos (şi dacă a juca ruleta rusească, folosind un pistol cu 
100 000 de locuri în încărcător, este singurul fel prin care o 
persoană poate să se distreze — admit că acestea sînt supoziţii 
extravagante), atunci poate că această persoană trebuie să fie 
compensată pentru prohibirea la care este supusă. Dacă singurul 
fel în care-şi poate cîştiga existenţa îi este interzis, ea este dez¬ 
avantajată prin comparaţie cu situaţia normală, în timp ce cineva 
nu este dezavantajat într-o situaţie normală, dacă cea mai profi¬ 
tabilă alternativă a sa îi este interzisă. Un dezavantaj se deosebeşte 
de o situaţie normală prin aceea că te plasează într-o poziţie mai 
proastă decît aceea în care ai fi în caz contrar. S-ar putea folosi o 
teorie a dezavantajului, dacă am avea aşa ceva, pentru a formula 
un „Principiu al Compensaţieiaceia care sînt dezavantajaţi de 
interdicţia de a săvîrşi acţiuni care doar ar putea să vătămeze pe 
alţii trebuie să fie compensaţi pentru dezavantajele care le sînt 
impuse cu scopul de a oferi securitate celorlalţi. Dacă securitatea 
pe care o obţinem pe seama impunerii unei prohibiri ar fi mai 
mică decît dezavantajele pe care le au aceia cărora le este impusă 
prohibirea, atunci prohibitorii potenţiali nu vor putea sau nu vor fi 
dispuşi să facă plăţi compensatorii suficient de mari; aşa că, după 
cum este indicat într-un astfel de caz, prohibirea nu va fi impusă. 

Principiul compensaţiei corespunde cazurilor care se subsu¬ 
mează formulării noastre anterioare. Acestea sînt cazuri care ridică 
probleme de clasificare a acţiunilor. El nu evită complet chestiuni 
similare privitoare la împrejurările în care cineva este dezavantajat 
în mod special. Dar aşa cum apar aici, chestiunile sînt mai uşor de 
abordat. De exemplu, producătorul care este împiedicat să urmeze 
cea mai bună alternativă a sa (deşi are alte alternative profitabile) 
este dezavantajat în mod special, dacă oricine altcineva poate să-şi 
urmărească propria alternativă care este cea mai bună şi care se 
întîmplă să nu fie periculoasă? Este clar că nu. 

Principiul compensaţiei cere ca oamenii să fie compensaţi pentru 
că li s-au interzis anumite activităţi riscante. S-ar putea obiecta că 
sau ai dreptul de a interzice aceste activităţi riscante ale oamenilor 
sau nu-1 ai. Dacă îl ai, nu este nevoie să-i compensezi pe oameni 
pentru că le faci ceea ce ai dreptul să le faci; şi dacă nu îl ai, 
atunci mai degrabă decît să formulezi o politică de compensare a 
lor pentru interdicţia ta ilegală, pur şi simplu trebuie să încetezi de 
a mai impune interdicţii. în nici unul dintre cazuri nu se pare că a 
interzice şi, apoi, a compensa este direcţia potrivită. Dar dilema, 

„sau ai dreptul să interzici şi deci nu este nevoie să compensezi, 
sau nu ai dreptul să interzici şi deci trebuie să încetezi de a mai 
impune interdicţii*', este prea restrictivă. Se poate întîmpla ca să 
ai într-adevăr un drept de a interzice o acţiune, dar numai dacă îi 
compensezi pe aceia cărora le este interzisă. 

Cum stau lucrurile aici ? Este oare aceasta una dintre situaţiile 
discutate mai înainte, în care încălcarea unei graniţe este permisă, 
cu condiţia să fie plătită o compensaţie? Dacă este aşa, atunci ar 
exista o linie care ar delimita interdicţiile impuse unor indivizi de 
a face anumite acte riscante, linie a cărei încălcare ar fi permisă, 
dacă partea vătămată ar fi compensată. Chiar dacă ar fi aşa, din 
moment ce în situaţiile discutate îi putem identifica dinainte pe 
indivizii supuşi interdicţiei, de ce nu ni se cere în schimb să nego¬ 
ciem cu ei un contract, prin care să se angajeze să nu înfăptuiască 
actul riscant respectiv? De ce nu ar trebui să le oferim un stimu¬ 
lent, sau să-i angajăm, sau să-i mituim pentru a-i împiedica să 
săvîrşească acel act? în discuţia noastră de mai înainte asupra 
încălcării graniţei am observat absenţa oricărei teorii constrîn- 
gătoare a preţului corect, sau a unui motiv constrîngător pentru 
care toate avantajele schimbului voluntar trebuie să revină uneia 
dintre părţi. Am spus că alegerea punctelor admisibile de pe curba 
contractuală este o chestiune ce trebuie lăsată în seama părţilor 
implicate. Această consideraţie a favorizat ideea unei negocieri 
prealabile a plăţii unei compensaţii depline care urmează a fi efec¬ 
tuată ulterior. în cazurile prezente, totuşi, pare să fie într-adevăr 
nimerit să selectăm uniform o extremitate a curbei contractuale. 
Spre deosebire de schimburile în care beneficiază ambele părţi şi 
în care nu este clar cum trebuie împărţite aceste beneficii, în nego¬ 
cierile care au drept obiect înfrinarea unei părţi de la o acţiuneflcare 
ar periclita, sau care ar putea să pericliteze, o altă persoană, tot 
ceea ce este nevoie să primească prima parte este o compensaţie 
deplină. (Plata pe care prima parte ar putea să o negocieze pentru 
a se abţine de la înfăptuirea unei acţiuni, dacă i-ar fi permis să o 
săvîrşească, nu este parte a pierderii sale datorate prohibirii pentru 
care trebuie să fie compensată.) 

SCHIMB PRODUCTIV 

Dacă cumpăr un bun sau serviciu de la tine, beneficiez de pe 
urma activităţii tale; sînt astfel într-o situaţie mai bună, mai bună 
decît în cazul în care activitatea ta nu ar fi fost îndeplinită sau în 

care nu ai exista. (Trecem peste complicaţia că cineva ar putea să 
vîndă cu bună credinţă un bun altei persoane pe care o vatămă.) în 
timp ce dacă îţi plătesc pentru a nu mă vătăma, eu nu cîştig de la 
tine nimic ce nu aş poseda dacă sau nu ai exista, sau ai exista fără 
să ai de-a face cu mine. (Această comparaţie nu ar ţine dacă aş 
merita să fiu vătămat de tine.) în mare, activităţile productive sînt 
acelea care îi pun pe cumpărători într-o situaţie mai bună decît aceea 
în care ar fi fost dacă vînzătorul nu ar fi avut deloc de-a face cu ei. 
Mai precis, aceasta oferă o condiţie necesară pentru o activitate 
neproductivă, dar nu o condiţie suficientă. Dacă vecinul tău plă- 
nuieşte să înalţe o anumită construcţie pe pămîntul său, ceea ce are 
dreptul să facă, s-ar fi putut să fii într-o situaţie mai bună, dacă el 
n-ar fi existat deloc. (Nimeni altcineva nu şi-ar fi propus să înalţe 
acea monstruozitate.) Totuşi, a-i cumpăra abţinerea de a continua 
ceea ce şi-a propus va constitui un schimb productiv. 16 Să presu¬ 
punem, totuşi, că vecinul nu doreşte să înalţe construcţia pe terenul 
său; el face planul şi te informează numai pentru a-ţi vinde ab¬ 
ţinerea sa de a-1 pune în practică. Un astfel de schimb nu ar fi 
productiv; te scapă de ceva care nu te-ar ameninţa decît dacă nu ar 
exista posibilitatea unui schimb prin care să te debarasezi de acel 
ceva. Observaţia se extinde la situaţia în care dorinţa vecinului nu se 
concentrează numai asupra ta. El poate formula planul şi poate să-şi 
vîndă abţinerea mai multor vecini. Oricine o cumpără va fi „servit 11 
în mod neproductiv. Că astfel de schimburi nu sînt productive şi nu 
sînt avantajoase pentru fiecare parte se vede din faptul că dacă ar fi 
imposibil de realizat sau ar fi interzise prin forţă, astfel încît fiecare 
ar şti că nu le-ar putea face, una dintre părţile acestui schimb poten¬ 
ţial nu ar fi într-o situaţie mai rea. Un ciudat schimb productiv ar fi 
un schimb a cărui interzicere nu ar afecta situaţia uneia dintre părţi! 
(Partea care nu cedează ceva pentru a se abţine, sau nu este nevoie 
de aşa ceva, pentru că vecinul nu are alt motiv să-şi continue acţiunea, 
este lăsată într-o situaţie mai bună.) Deşi oamenii preţuiesc tăcerea 
şantajistului şi plătesc pentru a ea, tăcerea lui nu este o activitate 
productivă. Victimele sale ar fi într-o situaţie la fel de bună dacă 
şantajistul nu ar fi existat deloc şi, aşadar, nu le-ar fi ameninţat.* Şi 


* Dar, dacă nu ar fi existat, nu s-ar fi putut ca altcineva să dea peste acea 
informaţie şi să ceară un preţ mai mare pentru tăcere? Dacă s-ar fi întîmplat 
aceasta, nu ar fi fost mai bine pentru victimă să existe actualul său şantajist ? 
Nu merită efortul să formulăm exact acest punct pentru a exclude astfel de 
complicaţii. 

nu le-ar fi mai rău dacă s-ar şti că schimbul ar fi absolut imposibil. 
Din punctul de vedere pe care îl adoptăm aici, vînzătorul unei astfel 
de tăceri ar putea cere în mod legitim un preţ numai pentru ceea ce 
trece sub tăcere. Ceea ce trece sub tăcere nu include plata pe care ar 
fi putut să o primească pentru a se abţine să-şi dezvăluie informaţia, 
deşi include plăţile pe care i le-ar face alţii pentru a o dezvălui. 
Astfel, cineva care scrie o carte şi care în cursul documentării află 
despre o persoană unele informaţii care, dacă ar fi folosite, cartea s-ar 
vinde bine, poate să ceară un preţ altuia care doreşte ca această 
informaţie să nu fie divulgată (inclusiv persoanei care este subiectul 
informaţiei), pentru a renunţa să includă informaţia în carte. El poate 
să ceară o sumă egală cu diferenţa aşteptată a drepturilor de autor 
între cartea care conţine această informaţie şi cartea care nu o 
conţine; el poate să nu ceară cel mai bun preţ pe care l-ar putea 
obţine de la cumpărătorul tăcerii sale.* Serviciile de protecţie sînt 
productive şi avantajoase pentru beneficiarii lor, în timp ce 
„protecţia mafiotă" nu este productivă. Dacă ţi se vinde simpla 
reţinere a gangsterilor de a te vătăma, situaţia ta nu este mai bună 
decît dacă ei n-ar fi avut deloc de-a face cu tine. 

Discuţia noastră de mai înainte despre împărţirea beneficiilor 
schimbului voluntar, aşadar, trebuie restrînsă în aşa fel încît să se 
aplice numai schimburilor în care ambele părţi sînt avantajate, în 
sensul de a fi destinatarii activităţilor productive. în cazul în care 
una dintre părţi nu are un astfel de beneficiu şi este „servită" în 
mod neproductiv, este corect să compenseze doar pe celălalt, dac<^ 
vreo compensaţie este datorată celeilalte părţi. Dar ce se întîmpla 


* Un scriitor, sau un alt individ, care este încîntat să dezvăluie secrete, 
poate să ceară un alt preţ. Consideraţia aceasta nu-1 ajută pe gangsterul dis¬ 
cutat mai jos, chiar dacă este sadic şi îi place ceea ce face. Activitatea cu care 
ameninţă este exclusă de către constrîngeri morale şi este prohibită indiferent 
dacă este pus să plătească sau dacă se abţine de la ea. Exemplul scriitorului 
este luat din nota de subsol 34 a lucrării mele, „Coercion", în Philosophy 
Science, and Method: Essays in Honor of Ernest Nagel, ed. S. Morgenbesser, 
P. Suppes şi M. White (New York: St. Martin’s Press 1969), pp. 440-472. Să 
punem în contrast concepţia noastră despre şantaj cu următoarea concepţie, 
care consideră şantajul ca fiind la fel cu orice altă tranzacţie economică: 
„Şantajul nu ar fi ilegal în societatea liberă. Pentru că şantajul este primirea 
banilor în schimbul serviciului de a nu publica anumite informaţii despre 
cealaltă persoană. Nu este implicată nici o violenţă, sau ameninţare cu violenţa 
a unei persoane sau a unei proprietăţi." Murray N. Rothbard, Man, Economy, 
and State, voi. I, p. 443, nr. 49. 

în acele cazuri în care este satisfăcută numai prima condiţie a 
schimbului neproductiv, nu şi a doua: X nu este într-o situaţie mai 
bună în urma schimbului decît dacă Y nu ar fi existat deloc, dar Y 
are un alt motiv în afară de acela pentru care îţi vinde renunţarea. 
Dacă de pe urma faptului că Y renunţă să facă un lucru X cîştigă 
numai o probabilitate mai scăzută de a-şi vedea încălcată propria 
sa graniţă (o încălcare a cărei realizare intenţionată este prohibită), 
atunci este nevoie ca Y să fie compensat numai pentru dezavan¬ 
tajele impuse lui de către prohibirea doar a acelor activităţi al căror 
risc este destul de serios pentru a justifica prohibirea. 

Am respins concepţia că prohibirea activităţilor riscante este 
nelegitimă, că prin acorduri prealabile şi negocieri deschise oame¬ 
nii trebuie convinşi să accepte de bună voie să se abţină de la 
aceste activităţi. Dar nu trebuie să interpretăm situaţia noastră doar 
ca pe o compensaţie pentru încălcarea unei graniţe care protejează 
de acţiunea riscantă a altuia, cu cerinţa unei negocieri prealabile 
înlăturată de natura specială a situaţiei (nu implică nici un schimb 
productiv). Căci aceasta nu explică de ce nu revin toţi la curba de 
indiferenţă pe care ar ocupa-o dacă nu ar exista prohibirea; numai 
aceia dezavantajaţi de o prohibire trebuie compensaţi şi trebuie 
compensaţi numai pentru dezavantajele lor. Dacă prohibirea unor 
acte riscante ar avea două efecte diferite asupra cuiva, primul 
înrăutăţindu-i situaţia, deşi nu l-ar dezavantaja prin comparaţie cu 
ceilalţi, iar cel de-al doilea l-ar dezavantaja, atunci principiul com¬ 
pensaţiei ar cere ca o compensaţie să fie plătită numai pentru al 
doilea. Spre deosebire de o încălcare obişnuită a graniţei, compen¬ 
saţia în aceste cazuri nu este nevoie să ridice persoana la poziţia 
pe care era înainte de a fi fost vătămată. Pentru a vedea compen¬ 
saţia din perspectiva principiului compensaţiei, ca pe o compensa¬ 
ţie obişnuită pentru încălcarea unei graniţe, s-ar putea încerca 
redefinirea sau reamplasarea graniţei, în aşa fel încît să fie în¬ 
călcată numai atunci cînd cineva este dezavantajat. Dar este mai 
bine să nu denaturăm concepţia noastră despre această situaţie 
compensatorie, asimilînd-o cu o alta. 

Faptul că nu trebuie să fie asimilată cu situaţia compensatorie 
de genul încălcării graniţei nu exclude, desigur, derivarea princi¬ 
piului compensaţiei din principii mai adînci. Nu este nevoie să 
facem aşa ceva pentru ţelurile noastre din această lucrare; şi nici 
nu trebuie să formulăm riguros principiul. Trebuie doar să afirmăm 
corectitudinea unor principii, cum ar fi principiul compensaţiei, 

cerînd acelora care impun o prohibire asupra activităţii riscante să-i 
compenseze pe aceia dezavantajaţi ca urmare a faptului că li s-au 
interzis aceste activităţi riscante. Nu sînt mulţumit să prezint şi mai 
tîrziu să folosesc un principiu ale cărui amănunte nu au fost 
studiate temeinic, chiar dacă aspectele neelaborate ale principiului 
nu par să fie relevante pentru chestiunile la care vom aplica acest 
principiu. Cu oarecare îndreptăţire, cred, aş putea pretinde că este 
normal ca la început să lăsăm un principiu într-o stare oarecum 
vagă; chestiunea fundamentală este dacă ceva similar va fi valabil. 
Această afirmaţie totuşi ar fi primită cu răceală de către mulţi 
adepţi ai unui alt principiu, examinat minuţios în capitolul următor, 
dacă ar şti că voi fi cu mult mai sever faţă de principiul lor, decît 
sînt aici faţă de al meu. Din fericire, ei nu ştiu asta încă. 



CAPITOLUL 5 


Statul 


PROHIBIREA APLICĂRII PRIVATE 
A JUSTIŢIEI 

Unui independent i s-ar putea interzice să impună în mod privat 
justiţia deoarece procedura sa este cunoscută ca fiind prea riscantă 
şi periculoasă adică implică un risc mai mare (decît altă proce¬ 
dură) de a pedepsi o persoană nevinovată sau de a pedepsi excesiv 
o persoană vinovată — sau deoarece procedura sa nu este cunos¬ 
cută ca nefiind riscantă. (Procedura sa ar arăta un alt fel de nesi¬ 
guranţă dacă şansele de a nu pedepsi o persoană vinovată ar fi cu 
mult mai mari, dar acesta nu ar fi un motiv pentru a prohibi apli¬ 
carea sa privată.) 

Să le examinăm pe rînd. Dacă procedura independentului este 
foarte nesigură şi impune altora un risc mare (poate dă în bobi), 
atunci dacă o foloseşte frecvent, poate să-i sperie pe toţi, chiar pe 
aceia care nu sînt victimele sale. Oricine, atunci cînd acţionează 
în autoapărare, poate să-l împiedice să se angajeze în această 
activitate foarte riscantă. Dar, cu siguranţă, independentul poate fi 
împiedicat să folosească o procedură foarte nesigură, chiar dacă el 
nu este un pericol constant. Dacă se ştie că independentul va im¬ 
pune propriile sale drepturi prin procedura sa foarte nesigură 
numai o dată la zece ani, aceasta nu va produce frică şi teamă în 
societate. Temeiul prohibirii folosirii atît de intermitente a proce¬ 
durii sale nu este, aşadar, evitarea oricărei temeri generale ne¬ 
compensate şi a fricii care ar exista în caz contrar. 

Dacă ar exista mulţi independenţi care ar putea să aplice 
pedepse pe nedrept, probabilităţile s-ar aduna şi ar crea o situaţie 
periculoasă pentru toţi. Apoi, alţii ar fi îndreptăţiţi să se grupeze 
şi să interzică totalitatea unor astfel de activităţi. Dar cum ar func¬ 
ţiona această prohibire? Ar prohibi ei fiecare activitate individuală 

care nu produce frică? în starea naturală, prin ce procedură pot 
decide ei care dintre acele activităţi să continue şi ce le-ar da lor 
dreptul să facă aceasta? Nici o asociaţie de protecţie, oricît ar fi 
ea de dominantă, nu ar avea acest drept. Căci puterile legitime ale 
unei asociaţii de protecţie sînt doar suma drepturilor individuale 
pe care membrii sau clienţii ei le transferă asociaţiei. Nu apar nici 
un drept nou şi nici o putere nouă; fiecare drept al asociaţiei se 
dizolvă total în acele drepturi individuale deţinute de către indivizi 
distincţi care acţionează singuri într-o stare naturală. O combinaţie 
de indivizi poate avea dreptul să facă o acţiune C, pe care nici un 
individ singur nu ar avea dreptul să o facă, dacă C este identic cu 
D şi E şi se produce o asociere a indivizilor care au în mod indi¬ 
vidual dreptul să facă D şi dreptul să facă E. Dacă unele drepturi 
ale indivizilor ar fi de forma „Ai dreptul să faci A, dacă 51%, sau 
85%, sau orice alt procent din ceilalţi sînt de acord cu tine“, atunci 
o asociaţie de indivizi ar avea dreptul să facă A, chiar dacă nici 
unul, în mod separat, nu ar avea acest drept. Dar nici unul dintre 
drepturile indivizilor nu este de forma aceasta. Nici o persoană sau 
grup nu sînt îndreptăţiţi să aleagă cine din acea totalitate va avea 
permisiunea să continue. To(i independenţii ar putea să se grupeze 
şi să decidă aceasta. Ei ar putea, de exemplu, să folosească o pro¬ 
cedură aleatorie pentru a aloca un număr de drepturi (vandabile ?) 
spre a fi aplicate în mod privat, în aşa fel încît pericolul total sa 
fie redus la un punct sub un anumit prag. Dificultatea constă în 
aceea că dacă un număr mare de independenţi fac aşa ceva, atunci 
va fi în interesul unui individ să nu participe la acest aranjament. 
Va fi în interesul său să-şi continue activităţile riscante după cum 
doreşte, în timp ce ceilalţi şi le limitează reciproc pe ale lor, în aşa 
fel încît totalitatea actelor, inclusiv cel al individului respectiv, să 
fie menţinută sub pragul de pericol. Pentru că ceilalţi, probabil, se 
vor ţine la o anumită distanţă de limita pericolului, lăsîndu-i acelui 
individ un loc în care să se plaseze. Chiar dacă ceilalţi ar rămîne 
în apropierea liniei pericolului în aşa fel încît activităţile acelui 
individ ar face ca totalitatea acţiunilor să se plaseze deasupra 
pragului de pericol, care ar fi cazul în care s-ar putea ca activităţile 
sale să fie interzise? în mod similar, va fi în interesul oricărui 
individ să se abţină de a încheia acorduri care, altfel, sînt unanime 
în starea naturală: de exemplu, acordul de a constitui un stat. Orice 
poate cîştiga un individ printr-un astfel de acord unanim, poate 
cîştiga prin acorduri bilaterale separate. Orice contract care are 

nevoie realmente de o cvasiunanimitate, orice contract care este în 
mod esenţial comun, va servi scopul său indiferent dacă un anumit 
individ participă sau nu; aşadar, va fi în interesul său să nu se 
oblige pe sine însuşi să participe. 


„PRINCIPIUL IMPARŢIALITĂŢII (FAIRNESS)“ 

Ne-ar fi de folos aici, dacă ar fi adecvat, un principiu propus de 
Herbert Hart, pe care (urmîndu-1 pe John Rawls) îl vom numi 
principiul imparţialităţii. Acest principiu susţine că atunci cînd un 
număr de persoane se angajează într-o afacere comună, legală, 
reciproc avantajoasă, potrivit unor reguli şi îşi limitează, prin 
urmare, libertatea lor în forme necesare pentru a produce avantaje 
tuturor, aceia care s-au supus acestor restricţii au dreptul la o 
supunere similară din partea acelora care au beneficiat de pe urma 
supunerii lor. 1 Potrivit acestui principiu, acceptarea avantajelor 
(chiar atunci cînd aceasta nu este o afirmare expresă sau o promi¬ 
siune tacită de a coopera) este suficientă ca să oblige. Dacă la 
principiul imparţialităţii se adaugă cerinţa că ceilalţi, faţă de care 
sîntem obligaţi, sau agenţii lor, pot să aplice obligaţiile care decurg 
din acest principiu (inclusiv obligaţia de a limita acţiunile cuiva), 
atunci grupurile de oameni în starea naturală, care cad de acord 
asupra unei proceduri de alegere a acelora care se angajează în 
anumite activităţi, vor avea drepturi legitime de a-i prohibi pe 
„călătorii clandestini". Un astfel de drept poate fi crucial pentru 
viabilitatea unor astfel de acorduri. Trebuie să cercetăm cu mare 
grijă un astfel de drept puternic, cu atît mai mult cu cît se pare că 
face inutil consimţămîntul unanim la guvernarea coercitivă într-o 
stare naturală! Cu toate acestea, un alt motiv pentru a examina 
acest drept este caracterul său plauzibil, în calitate de contra- 
exemplu la afirmaţia mea că la nivelul grupului nu „emerge" nici 
un drept nou, că indivizii asociaţi nu pot crea drepturi noi, care să 
nu fie suma celor preexistente. Un drept de a veghea la aplicarea 
obligaţiei celorlalţi de a-şi limita comportamentul în modalităţi 
specificate ar putea să-şi aibă originea într-o caracteristică specială 
a obligaţiei, sau s-ar putea considera că decurge dintr-un principiu 
general că toate obligaţiile pe care le avem faţă de alţii pot fi 
impuse. în absenţa argumentului în favoarea naturii speciale 
silnic-justificative a obligaţiei, care se presupune că provine din 

principiul imparţialităţii, voi examina mai întîi principiul carac¬ 
terului executoriu al tuturor obligaţiilor şi apoi mă voi întoarce la 
adecvarea a însuşi principiului imparţialităţii. Dacă fiecare dintre 
aceste principii este respins, dreptul de a impune cooperarea altora 
în aceste situaţii se clatină. Voi argumenta că ambele principii tre¬ 
buie respinse. 

Argumentul lui Herbert Hart pentru existenţa unui drept natu¬ 
ral 2 depinde de particularizarea principiului caracterului executoriu 
al tuturor obligaţiilor: dacă cineva are o obligaţie anumită faţă de 
tine de a face A (care s-ar fi putut să apară, de exemplu, prin pro¬ 
misiunea pe care ţi-a făcut-o că va îndeplini pe A), atunci aceasta 
îţi dă nu numai dreptul ca el să facă A, ci şi dreptul să-l forţezi să 
facă A. Numai avînd ca fundal un cadru în care oamenii nu pot să 
te forţeze să faci A, sau alte acţiuni pe care poate ai promis că le 
faci, putem să înţelegem noi, spune Hart, miezul şi scopul obliga¬ 
ţiilor exprese. Din moment ce obligaţiile exprese au un punct 
esenţial şi un scop, continuă Hart, există un drept natural de a nu 
fi forţat să faci ceva, dacă anumite condiţii specificate nu se referă 
la aceasta; acest drept natural este încorporat în cadrul general în 
care survin şi există obligaţiile exprese. 

Acest binecunoscut argument al lui Hart este problematic. Pot 
scuti pe cineva de obligaţia de a nu mă forţa să fac A. („Te scutesc 
acum de obligaţia de a nu mă forţa să fac A. Acum eşti liber să mă 
forţezi să fac A“) Totuşi, a-i scuti pe ceilalţi în felul acesta nu-mi 
creează mie o obligaţie faţă de ei de a face A. Pentru că Hart pre¬ 
supune că obligaţia mea faţă de cineva de a face A îi dă acestuia 
(implică faptul că are) dreptul de a mă forţa să fac A şi pentru că 
am văzut că nu este valabilă şi conversa, putem considera acea 
componentă a obligaţiei faţă de cineva de a face ceva ca fiind un 
element suplimentar faţă de dreptul său de a te forţa să faci A. 
(Putem presupune că există această componentă distinctă fără să 
fim acuzaţi de „atomism logic“?) O concepţie alternativă care 
respinge includerea, pe care o operează Hart, a dreptului de a forţa 
în noţiunea de a avea o obligaţie, ar putea să susţină că această 
componentă suplimentară constituie întregul conţinut al obligaţiei 
faţă de cineva de a face ceva. Dacă nu mă achit de această obliga¬ 
ţie, atunci (toate celelalte lucruri fiind la fel) fac ceva rău; celălalt 
controlează situaţia; el are puterea de a mă scuti de obligaţie, dacă 
nu a promis altcuiva că nu o va face ş.a.m.d. Poate că toate acestea 
par să fie prea efemere fără prezenţa suplimentară a drepturilor de 

a impune. Totuşi drepturile de a impune sînt ele însele doar drep¬ 
turi-, adică, permisiuni de a face ceva şi obligaţii din partea altora 
de a nu interveni. Este adevărat că avem dreptul de a impune 
aceste obligaţii, dar nu este clar că includerea drepturilor de a 
impune sprijină realmente întreaga structură, dacă presupunem că 
este lipsită de substanţă de la bun început. Poate că trebuie doar 
să luăm în serios domeniul moralei şi să considerăm că o com¬ 
ponentă înseamnă ceva chiar fără să aibă vreo legătură cu con- 
strîngerea. (Desigur, asta nu înseamnă să spunem că această 
componentă nu este niciodată legată de constrîngere!). Pe baza 
acestei concepţii, putem explica miezul obligaţiilor fără a intro¬ 
duce drepturi de constrîngere şi, aşadar, fără să presupunem cadrul 
general al obligaţiei de a nu forţa din care se desprinde această 
concepţie. (Bineînţeles, chiar dacă argumentul lui Hart nu demon¬ 
strează existenţa unei astfel de obligaţii de a nu forţa, obligaţia 
poate să existe totuşi.) 

Lăsînd de-o parte aceste consideraţii generale împotriva prin¬ 
cipiului caracterului executoriu al tuturor obligaţiilor exprese, mai 
pot fi produse şi alte cazuri problematice. De exemplu, dacă-ţi 
promit că nu voi omorî pe cineva, aceasta nu-ţi dă ţie dreptul de a 
mă forţa să nu o fac, deoarece ai deja acest drept, deşi îţi creează 
(ie o anumită obligaţie. Sau, dacă insist în mod precaut ca mai întîi 
tu să-mi promiţi mie că nu mă vei forţa să fac A înainte ca eu să-ţi 
promit că fac A, şi tu îmi faci, într-adevăr, mai întîi această promi¬ 
siune, ar fi neplauzibil să se spună că, promiţînd, ţi-am dat dreptul 
să mă forţezi să fac A. (Totuşi, să luăm în considerare situaţia care 
rezultă din faptul că sînt atît de nesăbuit încît te scutesc în mod 
unilateral de promisiunea pe care mi-ai făcut-o.) 

Dacă ar fi convingătoare afirmaţia lui Hart că numai pe fun¬ 
dalul unei absenţe a constrîngerii putem înţelege punctul nodal al 
drepturilor speciale, atunci s-ar părea că la fel de convingătoare ar 
fi şi afirmaţia că numai pe fundalul forţei permise putem înţelege 
punctul esenţial al drepturilor generale. Deoarece potrivit lui Hart, 
o persoană are un drept general de a face A, dacă şi numai dacă 
pentru toate persoanele P şi Q, Q nu poate interveni în efectuarea 
lui A de către P, sau să-l forţeze să nu facă A, dacă P nu i-a dat lui 
Q un drept special de a face aceasta. Dar nu fiecare acţiune poate 
fi substituită pentru „A “; oamenii au drepturile generale de a face 
numai anumite tipuri de acţiuni. Aşadar, s-ar putea argumenta, 
dacă faptul de a avea drepturi generale are sens, că a avea drep- 

turile de a face un anumit tip de act A, iar alţii fiind obligaţi să nu 
te forţeze să nu faci A, atunci acest sens trebuie să apară pe un alt 
fundal, în care oamenilor nu le incumbă nici o obligaţie de a 
obţine să te forţeze să faci, sau să nu faci, anumite lucruri, adică 
pe un fundal în care, în ceea ce priveşte acţiunile în general, 
oamenii nu au un drept general de a le face. Dacă Hart poate argu¬ 
menta împotriva folosirii forţei pe baza faptului că drepturile 
particulare au o noimă, atunci se pare că poate argumenta la fel de 
bine în favoarea absenţei unei astfel de prezumţii de prohibire a 
folosirii forţei pe baza faptului că şi drepturile generale au o noimă. 3 

Un argument în favoarea obligaţiei executorii are două stadii: 
primul stabileşte existenţa obligaţiei, iar cel de-al doilea caracterul 
său executoriu. Avînd la dispoziţie cel de-al doilea stadiu (cel 
puţin în măsura în care se presupune în general că decurge din 
primul), să ne întoarcem la presupusa obligaţie de a coopera la 
deciziile comune ale altora de limitare a activităţilor lor. Principiul 
imparţialităţii, aşa cum l-am formulat urmîndu-i pe Hart şi Rawls, 
este criticabil şi inacceptabil. Să presupunem că unii dintre vecinii 
tăi (există alţi 364 de adulţi) au întocmit un sistem public de trans¬ 
mitere a unor programe şi decid să instituie un sistem public de 
recreere. Ei afişează o listă cu nume, unul pentru fiecare zi, iar 
numele tău se află printre ele. In ziua în care îi vine rîndul (dar 
ziua se poate schimba uşor) o persoană trebuie să aibă grijă ca 
sistemul să funcţioneze, să pună discuri cu muzică, să transmită 
ştiri, să spună poveşti amuzante pe care le-a auzit ş.a.m.d. După 
138 de zile în care fiecare şi-a îndeplinit aceste sarcini, vine şi 
rîndul tău. Eşti obligat să faci ceea ce au făcut ceilalţi înainte? Ai 
beneficiat de pe urma sistemului public, deschizînd fereastra din 
cînd în cînd pentru a asculta, bucurîndu-te de unele bucăţi muzi¬ 
cale, sau ai rîs de unele poveşti hazlii. Ceilalţi oameni şi-au adus 
contribuţia. Dar trebuie ca tu să răspunzi solicitării atunci cînd îţi 
vine rîndul ? După cum stau lucrurile, cu siguranţă că nu. Deşi ai 
beneficiat de pe urma înţelegerii, ai ştiut de la început că 364 de 
zile de distracţie oferite de alţii nu vor echivala cu cedarea unei 
singure zile din timpul tău. Mai bine să nu beneficiezi de nici una 
dintre zilele de distracţie şi să nu pierzi o zi, decît să te bucuri de 
toate zilele şi să iroseşti una din zilele tale cu acest program. Dacă 
avem în vedere aceste preferinţe, cum de se poate să ţi se ceară să 
participi atunci cînd îţi vine rîndul? Ar fi plăcut să se citească din 
lucrări filozofice la radio şi să poţi asculta programul la orice oră, 

poate că tîrziu, noaptea, atunci cînd eşti obosit. Dar poate să nu fie 
destul de plăcut pentru tine să pierzi o zi întreagă din timpul tău 
ca cititor într-un atare program. Indiferent de preferinţele tale, pot 
alţii să te oblige să faci aşa ceva, luîndu-ţi-o înainte şi lansînd 
programul ei înşişi? în acest caz poţi renunţa la avantajul progra¬ 
mului, lăsînd radioul închis; în alte cazuri avantajele pot să fie 
inevitabile. Dacă în fiecare zi o altă persoană de pe strada ta mă¬ 
tură întreaga stradă, trebuie să faci şi tu acest lucru atunci cînd îţi 
vine rîndul? Chiar dacă nu-ţi pasă atît de mult de curăţenia străzii? 
Trebuie să-ţi imaginezi că strada este murdară, în timp ce treci pe 
ea, în aşa fel încît să nu beneficiezi de curăţenia ei, ca unul care 
nu a făcut nimic. Trebuie să te abţii să dai drumul la radio pentru 
a asculta lecturile filozofice? Trebuie să-ţi tunzi peluza din faţa 
casei tot aşa de des cum o tund vecinii tăi pe a lor? 

Vrem cel puţin să încorporăm în principiul imparţialităţii 
condiţia ca avantajele pe care le are cineva de pe urma acţiunilor 
celorlalţi să fie mai mari decît costurile care-i revin pentru a-şi 
aduce contribuţia. Cum să concepem aceasta? Este oare satisfăcută 
această condiţie dacă te bucuri într-adevăr de emisiunile zilnice 
din cartierul tău, dar ai prefera să ai o zi liberă în care să te plimbi, 
mai degrabă decît să asculţi aceste emisiuni tot anul? Pentru ca tu 
să fii obligat să pierzi o zi pentru o emisiune nu trebuie să fie 
adevărat, cel puţin, că nu ai nici un lucru de făcut într-o zi (în acea 
zi, cîştigînd în mod corespunzător timp în oricare altă zi, prin 
fixarea unor activităţi în acea zi) pe care să-I preferi ascultării 
emisiunilor întreg anul? Dacă singura cale de a avea emisiunile ar 
fi să-ţi petreci ziua participînd la înţelegerea stabilită, pentru a fi 
satisfăcută condiţia ca beneficiile să fie mai mari decît costurile, 
ar trebui să accepţi să-ţi petreci ziua transmiţînd programul, mai 
degrabă decît să cîştigi orice altceva accesibil. 

Chiar dacă principiul imparţialităţii ar fi modificat, în aşa fel 
încît să conţină această condiţie foarte puternică, tot ar fi criticabil. 
Beneficiile abia dacă ar merita costurile participării tale, şi cu toate 
acestea alţii ar putea beneficia de pe urma acestei instituţii mult 
mai mult decît tine; ei toţi se dau în vînt după aceste emisiuni. 
Fiind cel care a beneficiat cel mai puţin de pe urma lor, eşti 
obligat să prestezi pentru ele o cantitate de muncă egală? Sau 
poate că ai prefera ca toţi să fi cooperat într-o altă afacere, 
limitîndu-şi comportamentul şi făcînd sacrificii pentru ea. Este 
adevărat, tocmai pentru că ei nu-ţi urmează planul (limitîndu-ţi 

astfel opţiunile), beneficiile afacerii lor valorează pentru tine cît 
costurile cooperării tale. Totuşi, tu nu vrei să cooperezi, pentru că 
ai intenţia să le atragi atenţia asupra propunerii tale alternative pe 
care ei au ignorat-o, sau căreia nu i-au acordat, după cum crezi tu 
cel puţin, ceea ce i se cuvine. (Vrei ca ei, de exemplu, să citească 
Talmudul la radio în locul filozofiei pe care o citesc.) Acordînd 
instituţiei (instituţiei lor) sprijinul cooperării tale, nu vei face decît 
să fie mai greu să o schimbi sau să o modifici. 4 

La prima vedere, aplicarea principiului imparţialităţii este cri¬ 
ticabilă. Tu nu poţi hotărî să-mi dai ceva, de exemplu o carte, şi 
apoi să-mi iei bani pentru a o plăti, chiar dacă nu am altceva mai 
bun pe care să-mi cheltuiesc banii. Ai chiar mai puţine motive, sau 
poate deloc, să-mi ceri să plătesc, dacă de pe urma activităţii tale, 
care-mi dă mie cartea, beneficiezi şi tu; să presupunem că cel mai 
bun fel de a face exerciţii fizice este să aduci cărţi în casele oame¬ 
nilor, sau că o altă activitate a ta are ca efect colateral inevitabil 
aducerea de cărţi în casele oamenilor. Lucrurile nu s-ar schimba 
nici dacă incapacitatea ta de a strînge bani pentru cărţi care se 
răspîndesc în mod inevitabil în casele altora ar face să fie nereco¬ 
mandabil sau prea scump pentru tine să continui activitatea cu 
acest efect colateral. Oricare ar fi intenţiile noastre, nu putem să 
acţionăm în aşa fel încît să creăm oamenilor beneficii şi apoi să le 
cerem (sau să le luăm) o plată. Nici măcar un grup de persoane nu 
poate face aşa ceva. Dacă nu poţi cere un preţ şi nu poţi strînge 
bani pentru beneficiile pe care le furnizezi fără o înţelegere 
prealabilă, cu siguranţă că nu poţi face aşa ceva pentru beneficii a 
căror furnizare nu te costă nimic, şi cu siguranţă oamenii nu 
trebuie să te răsplătească pentru beneficii fumizabile fără un cost 
pe care totuşi alţii li le-au oferit. Aşadar, faptul că sîntemîn mod 
parţial „produse sociale", prin aceea că beneficiem de structurile 
şi formele curente create de nenumărate acţiuni ale unui şir de 
oameni de mult uitaţi, forme care includ instituţii, deprinderi şi 
limbajul (a cărui natură socială poate să implice folosirea lui 
obişnuită care depinde de concordanţa wittgensteiniană cu vorbi¬ 
rea celorlalţi), nu ne creează o datorie flotantă generală, pe care so¬ 
cietatea actuală poate să o colecteze şi să o folosească aşa cum vrea. 

Probabil că se poate formula o versiune modificată a principiu¬ 
lui imparţialităţii, care să nu se confrunte cu aceste greutăţi şi cu 
altele similare. Ceea ce pare să fie sigur este că orice principiu de 
felul acesta, dacă este posibil, ar fi atît de complex şi de confuz 

încît nu s-ar putea combina cu un principiu special care legiti¬ 
mează caracterul executoriu al obligaţiilor care au apărut în li¬ 
mitele stării naturale. Deci, chiar dacă principiul ar putea fi 
formulat în aşa fel încît să nu mai fie criticabil, nu ar servi la eli¬ 
minarea nevoii ca alţi oameni să-şi dea consimţămîntul pentru a 
coopera şi a-şi limita propriile lor activităţi. 


DREPTURI PROCEDURALE 

Să ne întoarcem la independentul nostru. Lăsînd la o parte 
teama celorlalţi nonindependenţi (poate că ei nu vor fi atît de 
îngrijoraţi), acela care este pe punctul de a fi pedepsit nu poate să 
se apere pe sine însuşi? Este nevoie să aştepte să fie pedepsit şi 
apoi să strîngă compensaţia, dacă poate să arate că pedeapsa a fost 
nedreaptă? Dar cui să arate? Dacă ştie că este nevinovat, poate să 
ceară compensaţia imediat şi să-şi pună în aplicare dreptul său de 
a o strînge ? Şi aşa mai departe. Noţiunile de drepturi procedurale, 
demonstrarea publică a vinovăţiei şi altele asemenea au un statut 
foarte neclar în teoria stării naturale. 

S-ar putea spune că fiecare persoană are dreptul ca vinovăţia 
să-i fie stabilită prin cea mai puţin periculoasă dintre procedurile 
cunoscute de stabilire a vinovăţiei, adică, prin aceea care are cea 
mai mică probabilitate de a declara că o persoană inocentă este 
vinovată. Există maxime binecunoscute de genul: mai bine m 
persoane vinovate să fie libere decît n persoane inocente să fie 
pedepsite. Pentru fiecare n, fiecare maximă va susţine o limită 
superioară pentru fracţia m/n. Va spune: mai bine m, dar nu mai 
bine m+\. (Un sistem poate să aleagă limite superioare diferite 
pentru crime diferite.) în ipoteza foarte neplauzibilă că ştim proba¬ 
bilitatea exactă a fiecărui sistem de proceduri de a stabili că o 
persoană inocentă este- vinovată 5 , şi o persoană vinovată este ino¬ 
centă, vom opta pentru acele proceduri al căror raport pe termen 
lung ale celor două erori se apropie cel mai mult de jos în sus, de 
cel mai mare raport pe care îl considerăm acceptabil. Este departe 
de a fi evident unde să fixăm raportul. A spune că este mai bine 
ca orice număr de vinovaţi să rămînă liberi mai degrabă ca o 
persoană inocentă să fie pedepsită, probabil că ar cere să nu avem 
deloc nici un sistem de pedepsire. Pentru că orice sistem pe care 
îl putem concepe, care uneori pedepseşte de fapt pe cineva, va 

implica un risc apreciabil de a pedepsi o persoană nevinovată şi 
aproape cu siguranţă o va face pentru că se aplică la un număr 
mare de oameni. Şi orice sistem S poate fi transformat într-un 
sistem care are o probabilitate mai mică de a pedepsi o persoană 
nevinovată, de exemplu, adăugîndu-i o procedură de tip ruletă prin 
care probabilitatea ca fiecare găsit vinovat prin intermediul lui S 
să fie de fapt pedepsit este numai 0,1. (Această procedură este 
recurentă.) 

Dacă cineva obiectează că procedura independentului produce 
o probabilitate mult mai mare ca o persoană nevinovată să fie 
pedepsită, cum se poate stabili ce probabilităţi sînt prea mari ? 
Putem să ne închipuim că fiecare face următorul raţionament: cu 
cît sînt mai mari garanţiile procedurale, cu atît sînt mai mici proba¬ 
bilităţile de a fi condamnat pe nedrept şi, de asemenea, cu atît mai 
mari sînt probabilităţile ca o persoană vinovată să rămînă liberă; 
deci, cu cît un sistem este mai puţin eficient în combaterea crimei, 
cu atît sînt mai mari probabilităţile mele de a fi o victimă a unui 
delict. Sistemul cel mai eficace este acela care minimizează 
valoarea aşteptată a prejudicierii mele nejustificate, fie prin pedep¬ 
sirea mea pe nedrept sau prin faptul că sînt o victimă a unui delict. 
Dacă simplificăm foarte mult presupunînd că pedepsele şi costurile 
persecuţiilor se echilibrează, atunci am dori ca garanţiile să fie 
fixate la acel punct riguros în care orice diminuare a lor ar duce la 
creşterea probabilităţii ca cineva să fie pedepsit pe nedrept, mai 
mult decît ar micşora (printr-o descurajare suplimentară) vulnera¬ 
bilitatea cuiva de a fi victima unei crime; şi în care orice creştere 
a garanţiilor ar duce la creşterea probabilităţii ca cineva să fie 
victima unei crime (printr-o descurajare mai redusă) mai mult 
decît ar reduce probabilitatea ca cineva să fie pedepsit, deşi este 
inocent. Deoarece utilităţile diferă de la o persoană la alta nu 
există nici un motiv să ne aşteptăm ca indivizii care fac un astfel 
de calcul al valorii aşteptate să conveargă asupra unui set identic 
de proceduri. Mai mult, unii oameni pot să considere că pedep¬ 
sirea vinovaţilor este importantă prin ea însăşi şi pot să fie dispuşi 
să rişte mai mult să fie pedepsiţi ei înşişi pentru realizarea acestui 
scop. Aceşti oameni vor socoti ca pe un neajuns faptul că proba¬ 
bilitatea unei proceduri de a nu pedepsi indivizi vinovaţi este mai 
mare şi-l vor lua în calcul, ca să nu mai vorbim de efectele asupra 
împiedicării infracţiunii. Este foarte îndoielnic pentru a nu spune 
mai mult, că vreo prevedere a legii stării naturale va da (şi că va 

fi cunoscut că va da) o soluţie în problema ponderii unor astfel de 
consideraţii, sau că va reconcilia diferitele evaluări ale oamenilor 
în ceea ce priveşte gravitatea faptului de a fi pedepsit atunci cînd 
eşti inocent, prin comparaţie cu aceea de a fi victima unei 
infracţiuni (chiar dacă ambele implică agresarea fizică). Fiind de 
cea mai desăvîrşită bună credinţă, oamenii vor susţine diferite 
proceduri care produc diferite probabilităţi ca o persoană nevi¬ 
novată să fie pedepsită. 

Se pare că nu este posibil să interzicem cuiva să folosească o 
procedură numai pentru că probabilitatea marginală ca ea să 
conducă la pedepsirea unei persoane nevinovate este mai mare 
decît probabilitatea marginală corespunzătoare procedurii pe care 
o considerăm optimă. La urma urmelor, între procedura noastră 
favorită şi cea a altuia raportul va fi acelaşi. Lucrurile nu se 
schimbă nici dacă multe alte persoane folosesc procedura ta. Se 
pare că oamenii care se află în starea naturală trebuie să tolereze 
(adică, să nu interzică) folosirea procedurilor care se situează în 
„vecinătatea" procedurilor lor; dar se pare că pot să interzică 
folosirea unor proceduri cu mult mai riscante. O problemă acută 
apare dacă două grupuri cred că propriile lor proceduri sînt demne 
de încredere, în timp ce consideră că procedura celuilalt grup este 
foarte periculoasă. Se pare că nu funcţionează nici o procedură de 
rezolvare a dezacordului lor; şi pare improbabil ca principiul 
nonprocedural conform căruia grupul care are dreptate trebuie să 
triumfe (şi celălalt trebuie să cedeze), pare improbabil ca acest 
principiu să ducă la pace atunci cînd fiecare grup, crezînd ferm că 
el este acela care are dreptate, acţionează pe baza lui. 

Atunci cînd indivizi sinceri şi de bună credinţă sînt în dezacord, 
sîntem înclinaţi să gîndim că ei trebuie să accepte o procedură care 
să tranşeze dezacordul, o procedură pe care cei în cauză o consi¬ 
deră demnă de încredere sau corectă. Aici observăm că există 
posibilitatea ca dezacordul să se poată extinde la toate nivelurile 
procedurilor. De asemenea, uneori vom refuza să acceptăm ca 
problemele să fie: rezolvate prin decizia nefavorabilă a unei astfel 
de proceduri, mai ales cînd decizia greşită este mai rea chiar decît 
tensiunile (inclusiv lupta) şi costurile refuzului de a o accepta, cînd 
acceptarea deciziei greşite este mai rea decît conflictul cu cei din 
cealaltă tabără. Este descurajant să contempli situaţii în care cele 
două părţi adverse cred că este preferabil conflictul unei decizii 
nefavorabile obţinute prin vreo procedură. Fiecare vede situaţia ca 
pe una în care acela care are dreptate trebuie să acţioneze, iar 



144 


TEORIA STĂRII NATURALE 


celălalt trebuie să cedeze. Nu va fi de mare ajutor ca o parte neutră 
să spună ambelor părţi: „Iată, voi credeţi că aveţi dreptate, aşa că 
din perspectiva acestui principiu, şi în acord cu felul în care îl veţi 
aplica, voi vă veţi lupta. Deci trebuie să acceptaţi o procedură care 
să decidă în această chestiune." Căci fiecare crede că este mai bun 
conflictul decît să piardă în această controversă.* Şi unul dintre ei 
poate să aibă dreptate. Nu trebuie ca el să se angajeze în conflict ? 
Nu trebuie ca el să se angajeze în conflict? (Adevărat, ambii vor 
crede că acela este el însuşi.) Am putea încerca să evităm aceste 
chestiuni supărătoare printr-un angajament necondiţionat faţă de 
proceduri. (S-ar putea ca un rezultat posibil al aplicării proce- 


* Ar trebui ca estimarea lor a ceea ce este mai bine să includă şansele lor de 
succes? Există o anumită înclinaţie de a defini acest perimetru conflictual ca 
fiind unul în care probabilităţile de a greşi să fie considerate, pentru anumite 
scopuri, la fel de supărătoare ca greşeala sigură. Este extrem de necesară o teorie 
a felului în care interacţionează probabilitatea şi ponderea morală a greşelilor. 

Tratînd chestiunea dacă beneficiile conflictului sînt mai mari decît costurile 
lui, textul simplifică foarte mult problema. în locul unui principiu simplu 
cost-beneficiu, principiul corect pretinde ca o acţiune — pentru a fi permisibilă 
din punct de vedere moral — nu numai să aibă beneficii morale care să cîntărească 
mai greu decît costurile ei morale, dar să nu existe nici o altă acţiune alternativă 
disponibilă cu un cost moral mai scăzut, astfel încît costul moral suplimentar al 
acţiunii intenţionate faţă de alternativa ei să fie mai mare decît beneficiul ei moral 
suplimentar. (Pentru o examinare amănunţită a acestor chestiuni vezi studiul 
meu „Moral Complications and Moral Structures", Natural Law Forum, 1968, 
pp. 1-50, în special examinarea Principiului VII.) Am putea înainta cu exami¬ 
narea multor probleme dacă am combina un astfel de principiu cu o teorie a 
ponderii morale a vătămărilor sau greşelilor cu anumite probabilităţi specificate, 
pentru a obţine o versiune explicit probabilistă a acestui principiu. Menţionez 
aici numai o aplicaţie care s-ar putea să nu vă vină în minte. Se presupune adesea 
că numai o poziţie pacifistă care este o poziţie morală interzice în mod absolut 
acţiunea violentă. Vreo poziţie pacifistă care examinează eficacitatea tehnicilor 
pacifiste este etichetată ca fiind tactică mai degrabă decît morală. Dar dacă un 
pacifist susţine că este greşit din punct de vedere moral să porţi un război sau să 
te pregăteşti pentru război deoarece sînt disponibile anumite tehnici de o efica¬ 
citate semnificativă (rezistenţa civilă, apărarea nonviolentă, satyagraha ş.a.m.d.), 
el afirmă o poziţie inteligibilă care este una morală şi care cere să se recurgă la 
fapte legate de eficacitatea tehnicilor pacifiste. Dată fiind lipsa certitudinii în ceea 
ce priveşte efectele diferitelor acţiuni (războaie, tehnici pacifiste) principiul care 
urmează să guverneze examinarea morală, dacă acţiunile nonpacifiste sînt 
permise din punct de vedere moral, este o versiune probabilistă a principiului 
(Principiul VII) descris succint mai sus. 

durilor să fie acela că ele însele sînt respinse?) Unii văd în stat 
instrumentul căruia i se transferă sarcina fundamentală a deciziei 
morale, în aşa fel încît între indivizi să nu se mai producă 
asemenea conflicte. Dar cine ar putea să abdice în felul acesta? 
Cine ar putea să predea fiecare decizie unei proceduri externe, 
acceptîndu-i orice rezultat? Posibilitatea unui astfel de conflict 
face parte din condiţia umană. Deşi în starea naturală această 
problemă este una inevitabilă, dată fiind dezvoltarea instituţională 
corespunzătoare, ea nu trebuie să fie mai presantă în starea 
naturală decît într-un stat, unde există de asemenea. 6 

Chestiunea deciziilor ce pot fi lăsate pe seama unei proceduri 
externe constrîngătoare se leagă de întrebarea interesantă privind 
obligaţiile morale ale celui care este pedepsit pentru o crimă 
despre care el însuşi ştie că este nevinovat. Sistemul juridic (care, 
să presupunem că nu conţine nici o părtinire procedurală) l-a 
condamnat la închisoare pe viaţă, sau la moarte. Poate el să scape? 
Poate el să vătămeze pe altul pentru a scăpa? Aceste întrebări se 
deosebesc de întrebarea dacă cineva care l-a atacat pe un altul pe 
nedrept (sau a participat la atacarea lui) poate să-şi justifice fapta 
invocînd autoapărarea, atunci cînd celălalt, în autoapărare şi el, 
acţionează în aşa fel încît să pună în primejdie viaţa agresorului. 
Aici răspunsul este „Nu“. Din capul locului, agresorul nu trebuie 
să atace şi nici altcineva nu-1 ameninţă cu moartea, dacă el nu 
atacă şi face astfel posibilă riposta celuilalt. Treaba sa este să iasă 
din acea situaţie; dacă nu reuşeşte el este într-un dezavantaj moral. 
Soldaţii care ştiu că ţara lor poartă un război de agresiune şi care 
mînuiesc arme antiaeriene în apărarea unei baze militare nu pot să 
deschidă focul în autoapărare asupra avioanelor naţiunii atacate 
care acţionează în autoapărare, chiar dacă avioanele sînt deasupra 
capetelor lor şi sînt pe punctul de a-i bombarda pe ei. Este respon¬ 
sabilitatea soldatului să determine dacă cauza sa este dreaptă; dacă 
descoperă că problema este complicată, neclară sau confuză, el nu 
poate trece responsabilitatea asupra comandanţilor lui, care, cu 
siguranţă, îi vor spune că ei luptă pentru o cauză dreaptă. Cel care, 
invocînd conştiinţa sa, refuză să facă serviciul militar, poate să 
aibă dreptate să pretindă că el are datoria morală de a nu lupta; şi 
dacă are dreptate, atunci nu poate fi pedepsit un alt soldat supus 
pentru că a făcut ceea ce era de datoria sa morală să nu facă? 
Aşadar, ne întoarcem la punctul că unele chestiuni sînt de neocolit 
pentru fiecare dintre noi; şi respingem punctul de vedere elitist 
conform căruia în plan moral nu ne putem aştepta ca unii soldaţi 

să gîndească pentru ei înşişi. (Ei cu siguranţă că nu sînt încurajaţi 
să gîndească pentru ei înşişi de către practica de a fi absolviţi de 
orice responsabilitate pentru acţiunile lor în cadrul regulilor 
războiului.) Nu vedem de ce în sfera politicului lucrurile ar sta 
altfel. De ce, mai precis, să fie cineva în mod special absolvit de 
responsabilitatea acţiunilor sale, atunci cînd acestea sînt săvîrşite 
împreună cu alţii din motive politice sub îndrumarea sau la 
ordinele conducătorilor politici? 7 

Pînă aici am presupus că ştii că procedura juridică a celuilalt 
este mai proastă decît a ta. Să presupunem acum că nu ştii nimic 
despre procedura juridică a celuilalt. Poţi să-l opreşti în auto¬ 
apărare şi poate agenţia ta de protecţie să acţioneze pentru tine, 
numai pentru că tu sau ea nu ştiţi dacă procedura sa este sigură? 
Ai dreptul ca vina, sau inocenţa, sau pedeapsa să-ţi fie stabilite de 
către un sistem cunoscut ca fiind sigur şi corect? Cunoscut cui? 
Aceia care-1 mînuiesc pot să ştie că este sigur şi corect. Ai dreptul 
ca vina, sau inocenţa, sau pedeapsa să-ţi fie stabilite de către un 
sistem pe care tu îl cunoşti ca fiind sigur şi corect? Sînt violate 
drepturile cuiva dacă consideră că folosirea ghicitului în bobi este 
sigură sau dacă este incapabil să se concentreze asupra descrierii 
sistemului pe care îl folosesc alţii, în aşa fel încît el nu ştie dacă 
este sigur ş.a.m.d. ? Putem considera că statul este autoritatea care 
risipeşte îndoielile legate de ceea ce prezintă siguranţă şi impar¬ 
ţialitate. Dar, bineînţeles, nu există nici o garanţie că le va risipi 
(preşedintele Universităţii Yale nu credea că Panterele negre ar 
putea avea un proces cinstit) şi nu există nici un motiv să presupui 
că va reuşi să facă aceasta mai eficient decît un alt sistem. Tradiţia 
drepturilor naturale abia dacă oferă o orientare sumară în ceea ce 
priveşte ce anume sînt drepturile procedurale ale cuiva în starea 
naturală, cum anume principiile care specifică felul în care trebuie 
să acţionăm încorporează cunoaştere în diferitele lor clauze 
ş.a.m.d. Totuşi, indivizi care aparţin acestei tradiţii nu susţin că nu 
există drepturi procedurale; cu alte cuvinte că cineva nu se poate 
apăra pe el însuşi împotriva manevrării sale prin proceduri pe care 
nu se poate bizui sau care sînt părtinitoare. 


CUM POATE ACŢIONA AGENŢIA DOMINANTĂ? 

Ce anume poate intezice o asociaţie de protecţie dominantă 
unor indivizi ? Asociaţia de protecţie dominantă poate să-şi rezerve 

dreptul de a aprecia ce procedură juridică urmează să fie aplicată 
clienţilor ei. Poate anunţa — şi acţiona în mod corespunzător — că 
va pedepsi pe oricine foloseşte asupra clienţilor ei o procedură 
care se dovedeşte a fi nesigură sau părtinitoare. Va pedepsi pe 
oricine foloseşte asupra clienţilor ei o procedură despre care se ştie 
deja că este nesigură sau părtinitoare şi îşi va apăra clienţii împo¬ 
triva aplicării unei astfel de proceduri. Poate anunţa că va pedepsi 
pe oricine foloseşte faţă de un client al său o procedură pe care ea 
nu a recunoscut-o ca sigură şi imparţială? Se poate organiza ea 
însăşi în aşa fel încît să aprobe, dinainte, orice procedură care 
urmează să fie folosită faţă de unul dintre clienţii ei, în aşa fel încît 
să fie pedepsit oricine foloseşte faţă de clienţii ei o procedură care 
nu a fost aprobată de asociaţia de protecţie ? Este clar că indivizii 
nu au acest drept. A spune că un individ poate să pedepsească pe 
oricine îi aplică o procedură juridică pe care el nu a aprobat-o ar 
însemna să spui că un criminal care refuză să aprobe orice proce¬ 
dură juridică ar putea să pedepsească în mod legitim pe oricine 
încearcă să-l pedepsească pe el. S-ar putea considera că o asociaţie 
de protecţie poate face aceasta în mod legitim, pentru că nu ar fi 
părtinitoare cu clienţii săi în acest fel. Dar nu există nici o garanţie 
a acestei imparţialităţi. Nici nu am văzut vreo cale prin care un 
astfel de drept nou ar putea să apară din combinarea drepturilor 
preexistente ale indivizilor. Trebuie să conchidem că asociaţiile de 
protecţie, inclusiv unica asociaţie dominantă, nu au acest drept. 

Fiecare individ are dreptul ca informaţia suficientă pentru a 
arăta că o procedură juridică pe punctul de a-i fi aplicată este sigu¬ 
ră şi imparţială (sau nu mai puţin sigură şi imparţială decît alte 
proceduri) să fie pusă la dispoziţia publicului sau să-i fie pusă lui 
la dispoziţie. Trebuie — este dreptul lui — să i se arate că i se apli¬ 
că procedurile unui sistem sigur şi imparţial. în absenţa unei astfel 
de informaţii el se poate apăra şi poate să se opună pedepsei pe 
care o aplică sistemul relativ necunoscut. Cînd informaţia este 
disponibilă în mod public sau îi este pusă lui la dispoziţie, el se 
află în situaţia de a cunoaşte caracterul sigur şi imparţialitatea 
procedurii. 8 Individul examinează informaţia şi dacă constată că 
sistemul este în limitele siguranţei şi ale imparţialităţii, el trebuie 
să i se supună; dacă descoperă că este nesigur şi incorect poate să 
se opună. A se supune înseamnă că se abţine să pedepsească pe 
un altul pe motivul că se foloseşte de acest sistem. Dar el poate să 
se opună unei anumite decizii în limitele sistemului, pe motiv că 
este nevinovat. Dacă nu o face, nu este nevoie să participe în 

procesul prin care sistemul stabileşte vinovăţia sau inocenţa sa. 
Deoarece nu s-a stabilit încă vinovăţia sa, el nu poate fi supus 
agresiunilor şi forţat să participe. Totuşi, prudenţa i-ar putea sugera 
că şansele sale de a fi găsit nevinovat cresc, dacă el cooperează, 
apărîndu-se. 

Principiul este că o persoană are dreptul să se opună, să recurgă 
la autoapărare, dacă alţii încearcă să-i aplice o procedură juridică 
nesigură sau părtinitoare. în aplicarea acestui principiu, un individ 
se va opune acelor sisteme pe care, după ce le-a examinat atent, le 
găseşte ca fiind părtinitoare sau nesigure. Un individ poate împu¬ 
ternici agenţia sa de protecţie să exercite pentru el drepturile de a 
se opune aplicării oricărei proceduri ale cărei siguranţă şi 
imparţialitate nu sînt cunoscute şi să se opună oricărei proceduri 
părtinitoare sau nesigure. în Capitolul 2 am descris succint pro¬ 
cesul care ar conduce la dominaţia într-un anumit teritoriu a unei 
asociaţii de protecţie, sau a unei federaţii dominante de asociaţii 
de protecţie, care folosesc reguli de arbitraj pentru soluţionarea 
paşnică a disputelor dintre ele. Această asociaţie dominantă de 
protecţie va interzice tuturor să aplice membrilor ei vreo procedură 
despre care nu se ştie dacă este imparţială şi corectă. Va interzice, 
de asemenea, tuturor să aplice membrilor ei o procedură nesigură 
sau nedreaptă; ceea ce înseamnă că deoarece ei aplică principiul 
şi au puterea să îl impună, celorlalţi li se interzice să aplice 
membrilor asociaţiei de protecţie vreo procedură pe care asociaţia 
de protecţie o consideră nedreaptă sau nesigură. Lăsînd de-o parte 
probabilităţile de a se sustrage funcţionării sistemului, oricine 
violează această prohibire va fi pedepsit. Asociaţia de protecţie va 
publica o listă a procedurilor pe care le consideră imparţiale şi 
sigure (şi poate că şi a acelora pe care le consideră altfel); şi ar 
trebui să ai mult curaj, într-adevăr, pentru a aplica o procedură 
despre care se ştie că nu este încă pe lista aprobată de asociaţie. 
Deoarece clienţii unei asociaţii se vor aştepta ca asociaţia să facă 
tot posibilul pentru a descuraja procedurile nesigure, asociaţia de 
protecţie îşi va ţine lista la zi, introducînd toate procedurile 
cunoscute în mod public. 

S-ar putea pretinde că ipoteza noastră că există drepturi proce¬ 
durale face ca argumentul să fie prea slab. Cel care a violat drep¬ 
turile altcuiva mai are el dreptul ca acest fapt să fie stabilit printr-o 
procedură imparţială şi sigură? Este adevărat că o procedură 
nesigură va stabili prea adesea că un individ inocent este vinovat. 

Dar aplicarea unei proceduri nesigure unei persoane vinovate îi 
violează vreunul dintre drepturile sale? Poate această persoană, în 
autoapărare, să se opună folosirii unei astfel de proceduri? Dar de 
ce anume s-ar apăra? De probabilitatea prea mare a pedepsei pe 
care o merită? Aceste întrebări sînt importante pentru argumentul 
nostru. Dacă vinovatul nu se poate apăra pe sine de astfel de 
proceduri şi, de asemenea, nu poate pedepsi pe altcineva pentru că 
le foloseşte împotriva lui, atunci agenţia sa de protecţie poate să-l 
apere de proceduri sau apoi să pedepsească pe cineva pentru că i 
le-a aplicat, indiferent dacă (şi deci chiar dacă) se dovedeşte că 
este vinovat? Ne-am fi gîndit că o agenţie acţionează numai în 
limita drepturilor pe care i le transferă clienţii. Dar dacă un client 
vinovat nu are un astfel de drept, atunci el nu poate să-l transfere 
agenţiei. 

Agenţia nu ştie, bineînţeles, că acel client este vinovat, însă el 
ştie (să presupunem) că este. Dar oare prezintă vreo importanţă 
această diferenţă? Nu i se cere agenţiei respective să investigheze 
chestiunea vinovăţiei clientului ei, în loc să acţioneze pornind de 
la prezumţia nevinovăţiei sale? Diferenţa dintre agenţie şi client 
în ceea ce priveşte situaţia epistemică poate să aibă importanţă. în 
anumite circumstanţe agenţia poate să-şi apere clientul de o 
pedeapsă şi totodată să investigheze cu promptitudine chestiunea 
vinovăţiei sale. Dacă agenţia ştie că cel care pedepseşte a folosit 
o procedură sigură, acceptă verdictul vinovăţiei şi nu poate inter¬ 
veni bizuindu-se pe supoziţia de nevinovăţie a individului pe care 
îl apără. Dacă agenţia consideră că procedura este nesigură, sau 
nu ştie cît este de sigură, nu este necesar să presupună vinovăţia 
clientului ei ci poate să facă investigaţii pe cont propriu. Dacă 
investigaţia stabileşte vinovăţia clientului, va lăsa ca el să fie 
pedepsit. Această protejare a clientului ei de aplicarea de facto a 
pedepsei este relativ simplă, exceptînd cazul cînd agenţia trebuie 
să le plătească celor care urmează să aplice pedeapsa costurile 
amînării, timp în care agenţia de protecţie stabileşte spre propria 
ei satisfacţie vinovăţia clientului ei. S-ar părea că agenţia de 
protecţie trebuie să plătească despăgubiri celor care folosesc pro¬ 
ceduri relativ nesigure, pentru dezavantajele determinate de întîr- 
zierea silită; iar celor care folosesc proceduri a căror siguranţă este 
necunoscută trebuie să le plătească o despăgubire integrală, dacă 
procedurile sînt sigure, iar în caz contrar o despăgubire pentru 
dezavantaje. (Cine trebuie să se pronunţe asupra siguranţei proce- 

durilor?) Din moment ce agenţia poate să-şi recupereze banii (cu 
forţa) de la clientul ei care pretindea că este nevinovat, aceasta va 
determina clienţii să se abţină să-şi susţină nevinovăţia atunci cînd 
ştiu că sînt vinovaţi.* 

Protecţia temporară pe care o asigură agenţia şi protecţia în 
privinţa aplicării pedepsei sînt relativ neproblematice. Mai pro¬ 
blematică este acţiunea corespunzătoare a serviciului de protecţie, 
după ce a fost aplicată o pedeapsă. Dacă procedura celui care 
pedepseşte a fost una sigură, agenţia nu va acţiona împotriva celui 
care pedepseşte. Dar poate ea să-l pedepsească pe cel care-i 
pedepseşte clientul, acţionînd pe baza unei proceduri nesigure? 
Poate să-l pedepsească, indiferent dacă clientul ei este sau nu 
vinovat? Sau trebuie să investigheze, folosind propria sa proce¬ 
dură sigură, pentru a stabili vinovăţia sau nevinovăţia, pedep- 
sindu-i pe cei care-1 pedepsesc numai dacă stabileşte nevinovăţia 
clientului său? (Sau procedează astfel şi dacă nu reuşeşte să-i 
stabilească vinovăţia?) în baza cărui drept ar putea anunţa agenţia 
de protecţie că va pedepsi pe oricine îi pedepseşte pe clienţii ei, 
folosind o procedură nesigură, indiferent de vinovăţia sau nevino¬ 
văţia lor? 

Acela care foloseşte o procedură nesigură, acţionînd în con¬ 
cordanţă cu rezultatele ei, impune altora riscuri, indiferent dacă 
procedura eşuează sau nu într-un caz dat. Cineva care joacă ruleta 
rusească cu altcineva face acelaşi lucru, dacă atunci cînd apasă pe 
trăgaci arma nu se descarcă. Agenţia de protecţie poate să-l trateze 
pe acela care aplică justiţia, folosind o procedură nesigură, tot aşa 
cum tratează pe oricine săvîrşeşte o acţiune riscantă. Am făcut în 
Capitolul 4 o distincţie între un domeniu al răspunsurilor posibile 
la o acţiune riscantă, care erau potrivite în diferite împrejurări, 
cum ar fi prohibirea, despăgubirea plătită celor ale căror graniţe 


* Fără îndoială, clienţii şi-ar împuternici agenţia să acţioneze aşa cum este 
descris în text, dacă clientul însuşi nu ar putea să spună dacă este vinovat sau 
inocent, poate pentru că este inconştient şi va fi de acord să achite orice sumă 
pe care trebuie să o plătească agenţia celui care urmează să-l pedepsească. 

Această împiedicare a falsei pledoarii de nevinovăţie ar putea, de ase¬ 
menea, să-i împiedice pe unii oameni nevinovaţi, împotriva cărora dovezile 
sînt copleşitoare, să susţină că sînt nevinovaţi. Vor fi puţine asemenea cazuri, 
dar pentru a putea evita această situaţie nedorită, o persoană care este con¬ 
siderată vinovată dincolo de orice îndoială rezonabilă după ce şi-a pledat 
nevinovăţia, nu va fi pedepsită şi ca sperjur. 

sînt încălcate şi despăgubirea plătită tuturor celor care se confruntă 
cu riscul încălcării graniţelor lor. Cel care aplică justiţia folosind 
o procedură nesigură poate, sau nu, să execute acţiuni de care alţii 
se tem; sau poate să obţină compensaţie pentru o greşeală ante¬ 
rioară, sau să pretindă recompensă. 9 O persoană care foloseşte o 
procedură nesigură de impunere a justiţiei şi ajunge să săvîrşească 
o acţiune care nu sperie pe nimeni nu va fi pedepsită după aceea. 
Dacă se mai şi dovedeşte că persoana asupra căreia a acţionat era 
vinovată şi că despăgubirea a fost cea cuvenită, lucrurile vor fi 
lăsate aşa cum sînt. Dacă acela asupra căruia a acţionat se dove¬ 
deşte a fi inocent, cel care aplică justiţia într-un mod nesigur poate 
fi forţat să-l despăgubească integral. 

Pe de altă parte, celui care aplică justiţia pe baza unor proceduri 
nesigure i se poate interzice impunerea consecinţelor de care 
ne-am teme, dacă ne-am aştepta la ele. De ce? Dacă survine destul 
de des, astfel încît se creează o teamă generală, o astfel de aplicare 
nesigură poate fi interzisă pentru a se evita teama generală fără 
plata daunelor. Chiar dacă se întîmplă rar, cel care aplică justiţia 
cu mijloace nesigure poate fi pedepsit pentru că impune această 
consecinţă temută pe care acţiunea sa o are asupra unei persoane 
nevinovate. Dar dacă acela care aplică justiţia cu mijloace nesigure 
acţionează rar şi nu creează o frică generală, de ce să poată fi 
pedepsit pentru că impune o consecinţă temută asupra unei per¬ 
soane care este vinovată ? Un sistem de pedepsire a celor care 
pedepsesc folosind mijloace nesigure pentru că pedepsesc 
persoane vinovate ar fi de folos pentru a-i împiedica să folosească 
sistemul lor nesigur asupra oricui şi deci asupra unor oameni 
nevinovaţi. Dar nu se poate aplica orice ar duce la împiedicarea 
unei astfel de acţiuni. Problema este dacă în acest caz ar fi legitim 
să pedepseşti, după ce s-a produs faptul, pe acela care pedepseşte 
folosind mijloace nesigure împotriva cuiva care s-a dovedit a fi 
vinovat. 

Nimeni nu are dreptul să folosească o procedură relativ 
nesigură cu scopul de a decide dacă să pedepsească pe cineva. 
Folosind un astfel de sistem, el nu poate şti că altcineva merită să 
fie pedepsit; deci, el nu are nici un drept să-l pedepsească. Dar 
cum justificăm această afirmaţie? Dacă cineva a comis un delict, 
nu are dreptul oricine se află în starea naturală să-l pedepsească? 
Şi prin urmare nu are acest drept cineva care nu ştie că acel 
individ a comis delictul? Aici mi se pare că ne confruntăm cu o 

chestiune terminologică: cum să fie îmbinate consideraţiile epis¬ 
temice cu drepturile. Să spunem că cineva nu are dreptul să facă 
anumite lucruri, dacă nu cunoaşte anumite fapte, sau să spunem 
că are acest drept, dar greşeşte atunci cînd şi-l exercită, dacă nu 
cunoaşte anumite fapte? Poate să fie mai bine să decidem într-un 
anumit fel, dar putem totuşi să spunem tot ceea ce dorim şi în 
celălalt fel; între cele două moduri de discurs există o simplă 
traducere. 10 Vom alege modul din urmă de a vorbi; dacă nu pentru 
un alt motiv, cel puţin pentru că acesta face ca argumentul nostru 
să pară mai puţin constrîngător. Dacă presupunem că fiecare are 
dreptul să ia ceva ce a furat un hoţ, atunci, în această din urmă 
terminologie, cineva care ia de la un hoţ un obiect furat, fără să 
ştie că fusese furat, are dreptul să ia obiectul; dar, din moment ce 
nu ştia că are acest drept, faptul că el a luat obiectul este greşit şi 
nepermis. Chiar dacă nu a fost violat nici un drept al primului hoţ, 
cel de-al doilea nu a ştiut aceasta şi, prin urmare, a acţionat în mod 
greşit şi nepermis. 

După ce am adoptat această variantă terminologică, am putea 
propune un principiu epistemic al încălcării graniţei: Dacă săvîr- 
şirea actului A ar viola drepturile lui Q, dacă nu se obţine condiţia 
C, atunci cineva care nu ştie că se obţine C nu poate face A. Deoa¬ 
rece putem presupune că toţi ştim că prin aplicarea unei pedepse 
sînt violate drepturile cuiva, dacă nu este vinovat de un delict, ne 
putem descurca cu principiul mai slab: Dacă cineva ştie că înfăp¬ 
tuind actul A ar viola drepturile lui Q, dacă nu se obţine condiţia 
C, el nu poate face A, dacă nu ştie că se obţine C. Chiar mai slab, 
dar suficient pentru scopurile noastre, este: Dacă cineva ştie că 
înfăptuind actul A ar viola drepturile lui Q, dacă nu se obţine 
condiţia C, el nu poate să facă A, dacă nu a stabilit că se obţine C, 
ca urmare a faptului că se află în cea mai bună situaţie pentru a 
stabili aceasta. (Această slăbire a consecventului evită, de aseme¬ 
nea, diferite probleme legate de scepticismul epistemologic.) 
Oricine poate pedepsi pe oricine violează această prohibire. Mai 
precis, oricine are dreptul de a pedepsi un infractor; oamenii pot 
să facă aşa ceva numai dacă ei înşişi nu intră în conflict cu pro¬ 
hibirea, adică, numai dacă ei înşişi au stabilit că altcineva a violat 
prohibirea, fiind în cea mai bună situaţie pentru a fi putut stabili 
aceasta. 

Conform acestei concepţii, ceea ce poate să facă o persoană nu 
este limitat numai de către drepturile celorlalţi. Cineva care pedep- 

seşte folosind o procedură nesigură nu violează nici un drept al 
persoanei vinovate; totuşi nu poate să o pedepsească. Acest spaţiu 
suplimentar este creat prin consideraţii epistemice. (Ar fi o zonă 
fertilă de cercetare, dacă am putea evita să ne scufundăm în mlaş¬ 
tina consideraţiilor despre „trebuiele subiectiv" şi „trebuiele obiec¬ 
tiv".) Să observăm că potrivit acestei interpretări, o persoană nu 
are dreptul să fie pedepsită doar prin aplicarea unei proceduri 
relativ sigure. (Chiar dacă ea poate, dacă vrea aşa ceva, să-i dea 
altcuiva permisiunea să-i aplice o procedură mai puţin sigură.) în 
această concepţie, multe drepturi procedurale nu provin din 
drepturi ale persoanei asupra căreia se acţionează, ci mai degrabă 
din consideraţii morale despre persoana sau persoanele care 
acţionează. 

Nu îmi este clar cît de potrivit este să insist asupra acestor 
chestiuni. Poate că persoana asupra căreia se acţionează are astfel 
de drepturi procedurale împotriva aceluia care foloseşte o proce¬ 
dură nesigură. (Dar în ce constă plîngerea unei persoane vinovate 
împotriva unei proceduri nesigure? Că este foarte probabil să o 
pedepseşti pe nedrept? Ar trebui ca acela care foloseşte o proce¬ 
dură nesigură să-l compenseze pe vinovatul pe care l-a pedepsit, 
pentru că i-a violat dreptul ?) Am văzut că dacă lucrurile ar sta aşa, 
argumentul nostru în favoarea ideii că o agenţie de protecţie 
trebuie să pedepsească pe mînuitorul procedurii nesigure pentru 
aplicarea unei pedepse clientului ei ar merge mult mai uşor. 
Clientul doar şi-ar autoriza agenţia să acţioneze pentru a impune 
dreptul său procedural. Pentru scopurile subargumentului prezentat 
aici, am arătat că concluzia ţine, chiar fără supoziţia drepturilor 
procedurale. (Nu vrem să spunem că nu există astfel de drepturi.) 
în oricare dintre cazuri, o agenţie de protecţie poate să pedep¬ 
sească pe acela care mînuieşte o procedură nesigură sau părtini¬ 
toare prin care (împotriva voinţei clientului) l-a pedepsit pe unul 
dintre clienţii ei, indiferent dacă acel client este sau nu este vinovat 
de fapt şi, aşadar, chiar dacă acel client este vinovat. 


MONOPOLUL DE FACTO 

Tradiţia teoretizării statului pe care am discutat-o succint în 
Capitolul 2 are în centru un stat care pretinde monopolul asupra 
folosirii forţei. Şi-a făcut apariţia pînă acum vreun element mono- 

polist în abordarea noastră a agenţiei dominante de protecţie? 
Fiecare poate să se apere pe sine însuşi de proceduri necunoscute 
sau nesigure şi poate să-i pedepsească pe aceia care folosesc sau 
încearcă să folosească astfel de proceduri împotriva sa. Ca agent 
al clientului ei, asociaţia de protecţie are dreptul să facă aceasta 
pentru clienţii săi. Ea recunoaşte că fiecare individ, inclusiv cel 
care nu este afiliat la asociaţie, are acest drept. Pînă aici, nu a fost 
pretins nici un monopol. Fără îndoială, există un element universal 
în conţinutul cerinţei: dreptul de a examina procedura oricui. Dar 
nu se pretinde a fi singurul posesor al acestui drept; fiecare îl are. 
Din moment ce nu se pretinde că există un drept pe care cineva 
să-l deţină în exclusivitate, înseamnă că nu se pretinde nici un 
monopol. Cu privire la clienţii ei, totuşi, asociaţia aplică şi 
întăreşte aceste drepturi pe care acceptă că le are fiecare. Ea soco¬ 
teşte că propriile sale proceduri sînt sigure şi imparţiale. Din partea 
asociaţiei va exista o puternică tendinţă de a considera toate cele¬ 
lalte proceduri, sau chiar „aceleaşi" proceduri aplicate de alţii, ca 
fiind sau nesigure sau nedrepte. Dar nu este nevoie să presupunem 
că exclude orice altă procedură. Fiecare are dreptul să se apere de 
proceduri care nu sînt de fapt, sau nu sînt cunoscute a fi, nici 
sigure, nici imparţiale. Din moment ce asociaţia dominantă de 
protecţie judecă propriile sale proceduri ca fiind atît sigure, cît şi 
imparţiale şi crede că acest fapt este îndeobşte cunoscut, nu va 
permite nimănui să se apere de ele ; cu alte cuvinte, va pedepsi pe 
oricine o face. Asociaţia dominantă de protecţie va acţiona în mod 
liber, potrivit propriei înţelegeri a situaţiei, în timp ce nimeni 
altcineva nu va putea să facă aceasta fără să fie pedepsit. Deşi nu 
se pretinde nici un monopol, agenţia dominantă Ocupă o poziţie 
unică datorită puterii ei. Ea şi numai ea întăreşte prohibirile asupra 
procedurilor de justiţie ale altora, după cum socoteşte a fi potrivit. 
Nu pretinde dreptul de a-i prohibi în mod arbitrar pe ceilalţi; 
pretinde numai dreptul de a prohibi folosirea reală de către oricine 
a unor proceduri defectuoase asupra clienţilor săi. Dar atunci cînd 
se consideră pe sine ca luptînd împotriva unor proceduri defec¬ 
tuoase, alţii pot să o vadă ca acţionînd împotriva a ceea ce ea 
crede a fi proceduri defectuoase. Ea singură va acţiona în mod 
liber împotriva a ceea ce crede că sînt proceduri defectuoase, 
indiferent ce gîndeşte oricine altcineva. în calitatea pe care o 
deţine de cea mai puternică organizaţie care aplică principiile pe 
care le recunoaşte fiecăruia ca avînd dreptul să le aplice în mod 

corect, ea îşi impune voinţa, pe care, din interior, o consideră ca 
fiind corectă. Din puterea ei derivă poziţia sa reală ca executor 
ultim şi judecător ultim în ceea ce priveşte propriii săi clienţi. 
Pretinzînd numai dreptul universal de a acţiona în mod corect, ea 
acţionează corect potrivit propriilor ei standarde. Numai ea se află 
în situaţia de a acţiona doar în virtutea propriilor ei standarde. 

Constituie această poziţie unică un monopol ? Nu există nici un 
drept pe care asociaţia dominantă de protecţie să pretindă că îl are 
în exclusivitate. Dar puterea ei o face să fie singura instituţie care 
acţionează pe scena publică pentru a aplica un anumit drept. Nu 
numai că se intîmplă să fie singurul executor al unui drept a cărui 
posesie o recunoaşte tuturor; natura dreptului face ca de îndată ce 
emerge o putere dominantă, ea singură va exercita de fapt acel 
drept. Pentru că dreptul include dreptul de a-i opri pe ceilalţi de 
a-şi exercita în mod greşit dreptul şi numai puterea dominantă va 
putea să-şi exercite acest drept împotriva tuturor celorlalţi. Aici 
este locul, dacă există în general undeva, pentru a folosi noţiunea 
specifică de monopol de facto : un monopol care nu este de jure 
pentru că nu este rezultatul recunoaşterii unice a dreptului exclu¬ 
siv, în timp ce ceilalţi nu au un privilegiu similar. Desigur, pot să 
intre pe piaţă şi alte asociaţii de protecţie, care să încerce să-i înde¬ 
părteze pe clienţi de asociaţia dominantă de protecţie. Ele pot 
încerca să o înlocuiască în calitatea de asociaţie dominantă. Dar a 
fi, deja, asociaţie dominantă de protecţie dă unei asociaţii un 
avantaj deosebit pe piaţă în competiţia pentru clienţi. Ea poate să 
ofere clienţilor ei o garanţie pe care nici o altă asociaţie nu poate 
să o egaleze: „Numai acele proceduri pe care noi le socotim potri¬ 
vite vor fi aplicate clienţilor noştri". 

Agenţia dominantă de protecţie nu se ocupă de litigiile care 
apar între nonclienţii ei. Dacă un independent este pe punctul de 
a-şi folosi procedura sa de justiţie asupra unui alt independent, 
atunci este de presupus că asociaţia de protecţie nu ar avea nici un 
drept să intervină. Ar avea dreptul pe care îl avem toţi de a inter¬ 
veni pentru a ajuta o victimă fără voie ale cărei drepturi sînt 
ameninţate. Dar din moment ce nu poate să intervină pe temeiuri 
patemaliste, nu ar fi treaba asociaţiei de protecţie să intervină, dacă 
ambii independenţi ar fi mulţumiţi cu procedurile lor de justiţie. 
Aceasta nu arată că asociaţia dominantă de protecţie nu este un 
stat. Chiar şi un stat s-ar putea abţine să intervină în acele litigii în 
care toate părţile implicate optează pentru nerecurgerea la aparatul 

statului. (Deşi este mai greu pentru oameni să evite aparatul 
statului într-un mod limitat, alegînd o altă procedură pentru a 
rezolva un anumit litigiu. Deoarece fixarea acelei proceduri şi 
reacţia lor faţă de ea ar putea să implice domenii pe care nu toate 
părţile le-au înlăturat în mod voluntar din competenţa statului.) Şi 
nu ar putea (şi nu ar trebui) ca fiecare stat să lase această opţiune 
pe seama cetăţenilor săi ? 


PROTEJÎNDU-I PE CEILALŢI 

Dacă agenţia de protecţie consideră că procedurile indepen¬ 
denţilor de impunere a propriilor lor drepturi sînt insuficient de 
sigure sau de corecte, atunci cînd sînt impuse clienţilor ei, va 
interzice independenţilor o astfel de impunere individuală. Această 
prohibire provine din faptul că impunerea privată prezintă riscuri 
pentru clienţii ei. Ca urmare a prohibirii este imposibil ca inde¬ 
pendenţii să-i ameninţe în mod credibil cu pedeapsa pe clienţii 
care le violează drepturile, iar aceasta îi face să nu se poată apăra 
singuri, ceea ce îi dezavantajează în mod serios pe independenţi 
în activităţile şi viaţa lor de zi cu zi. Cu toate acestea, este perfect po¬ 
sibil ca activităţile independenţilor, inclusiv impunerea drepturilor 
prin forţe proprii, să se poată desfăşură fără a fi violate drepturile 
cuiva (lăsînd de-o parte chestiunea drepturilor procedurale). Potri¬ 
vit principiului compensaţiei pe care l-am formulat în Capitolul 4, 
în aceste împrejurări, indivizii care promulgă şi beneficiază de pe 
urma prohibirii trebuie să-i compenseze pe aceia care sînt dez¬ 
avantajaţi de ea. Clienţii agenţiei de protecţie trebuie în aceste 
circumstanţe să-i compenseze pe independenţi pentru dezavan¬ 
tajele pe care li le-au impus ca urmare a prohibirii impunerii prin 
mijloace personale a propriilor lor drepturi împotriva clienţilor 
agenţiei. Fără îndoială, cea mai necostisitoare modalitate de a-i 
compensa pe independenţi ar fi aceea de a le oferi servicii de 
protecţie, pentru a rezolva situaţiile conflictuale pe cheltuiala clien¬ 
ţilor agenţiei de protecţie. Aceasta va fi mai puţin costisitor decît 
să nu-i protejezi cînd le sînt violate drepturile (prin aceea că nici 
un client care face aceasta nu este pedepsit) şi apoi să încerci să-i 
despăgubeşti pentru pierderile provocate; (căci ei se aflăîntr-o 
situaţie în care sînt expuşi unor asemenea încălcări). Dacă nu ar fi 
mai ieftin, atunci în loc să cumpere servicii de protecţie, oamenii 

şi-ar economisi banii şi i-ar folosi pentru a-şi acoperi pierderile, 
poate că prin plasarea lor într-un sistem de asigurări. 

Trebuie ca membrii agenţiei de protecţie să plătească inde¬ 
pendenţilor pentru serviciile de protecţie (faţă de clienţii ei) ? Pot 
ei să insiste ca independenţii să-şi cumpere ei înşişi serviciile? La 
urma urmei, dacă independenţii s-ar apăra singuri tot i-ar costa 
ceva. Principiul compensaţiei nu cere acelora care interzic unui 
epileptic să şofeze să-i plătească costul integral pentru taxiuri, 
şoferi ş.a.m.d. Dacă epilepticului i s-ar permite să şofeze, şi asta 
ar avea costurile ei: bani pentru maşină, asigurare, benzină, depa¬ 
nări şi alte complicaţii. In compensarea pentru dezavantajele 
impuse, cei care prohibesc trebuie să plătească numai o sumă sufi¬ 
cientă pentru a compensa dezavantajele prohibirii minus o sumă 
care reprezintă costurile pe care le-ar fi suportat partea supusă 
prohibirii, dacă nu ar fi fost impusă prohibirea. Cei care prohibesc 
nu este nevoie să plătească costurile complete ale taxiurilor; ei 
trebuie să plătească numai suma care combinată cu costurile părţii 
supuse prohibirii de a conduce propriul său automobil este sufi¬ 
cientă pentru taxiuri. Ei pot să constate că este mai puţin costisitor 
să compenseze în natură pentru dezavantajele pe care le impun, 
decît să ofere compensaţie bănească; ei se pot angaja într-o activi¬ 
tate care elimină sau micşorează în mod parţial dezavantajele, 
compensînd în bani numai pentru dezavantajele nete care persistă. 

Dacă acela care prohibeşte îi plăteşte celui căruia i se impune 
prohibirea o compensaţie bănească egală cu o sumă care acoperă 
dezavantajele impuse minus costurile activităţii, dacă aceasta ar fi 
permisă, această sumă de bani poate fi insuficientă pentru a 
permite părţii căreia i se impune prohibirea să surmonteze deza¬ 
vantajele. Dacă costurile sale pentru săvîrşirea acţiunii prohibite 
ar fi fost băneşti, el ar fi putut să pună banii primiţi drept 
compensaţie laolaltă cu cei necheltuiţi şi şi-ar fi putut cumpăra 
serviciul echivalent. Dar dacă costurile lui nu ar fi fost propriu-zis 
băneşti, ci ar fi implicat energie, timp şi alte resurse de acest fel, 
ca în cazul în care independentul îşi impune drepturile prin 
mijloace proprii, atunci numai această plată în bani a diferenţei 
nu-i va da posibilitatea celui supus prohibirii să surmonteze deza¬ 
vantajul, cumpărînd echivalentul a ceea ce este prohibit. Dacă 
independentul are alte resurse financiare pe care le poate folosi 
fără să se dezavantajeze pe sine însuşi, atunci această plată a 
diferenţei va fi suficientă pentru a nu-1 dezavantaja pe cel supus 

prohibirii. Dar dacă independentul nu are alte resurse financiare, 
o agenţie de protecţie nu poate să-i plătească o sumă de bani mai 
mică decît costul celai mai ieftine protecţii şi să-i lase în felul 
acesta numai alternativa de a fi lipsit de protecţie faţă de preju¬ 
diciile pe care i le aduc clienţii ei, sau să fie nevoit să lucreze 
pentru bani gheaţă, pentru a cîştiga suficient pentru a aduna prima 
de asigurare. Pentru acest individ supus prohibirii şi aflat în jenă 
financiară, agenţia trebuie să completeze diferenţa dintre costurile 
în bani ale activităţii neprohibile şi suma necesară pentru a com¬ 
pensa sau contracara dezavantajul impus. Cel care prohibeşte tre¬ 
buie să-i ofere suficient, în bani sau în natură, pentru a-i permite 
să surmonteze dezavantajul. Nu este nevoie să fie oferită nici o 
compensaţie cuiva care nu ar fi dezavantajat dacă şi-ar cumpăra 
protecţie pentru el însuşi. Pentru cei cu resurse mai reduse, pentru 
care activitatea neprohibită nu ar cere vreun cost în bani, agenţia 
trebuie să ofere diferenţa dintre resursele pe care ei le pot eco¬ 
nomisi fără a suferi vreun dezavantaj şi costul protecţiei. Acelora 
pentru care activitatea are un cost în bani, cel care prohibeşte 
trebuie să le ofere suma de bani suplimentară (în plus faţă de ceea 
ce ei pot să economisească, fără a fi dezavantajaţi) necesară pentru 
a surmonta dezavantajele. Dacă cei care prohibesc compensează 
în natură, ei pot să ceară un preţ pentru aceasta părţii supuse prohi¬ 
birii şi care este strîmtorată din punct de vedere financiar, care să 
se ridice pînă la costurile în bani ale activităţii sale neprohibite, 
dacă această sumă de bani nu este mai mare decît preţul bunului. 11 
In calitatea sa de unic ofertant efectiv, agenţia dominantă de pro¬ 
tecţie trebuie să ofere în compensaţie diferenţa dintre propriul ei 
tarif şi costurile în bani care revin părţii supuse prohibirii pentru 
a-şi aplica drepturile prin forţe proprii. Aceasta va primi înapoi 
aproape întotdeauna această sumă de bani în plata parţială pentru 
cumpărarea unei poliţe de protecţie. Nu mai este nevoie să spun 
că aceste tranzacţii şi prohibiri se aplică numai acelora care folo¬ 
sesc proceduri nesigure sau părtinitoare de impunere a drepturilor. 

Astfel, agenţia dominantă de apărare trebuie să ofere inde¬ 
pendenţilor — adică, oricui îi interzice aplicarea mijloacelor 
proprii împotriva clienţilor ei pe motivul că procedurile lor de 
aplicare a drepturilor sînt nesigure sau nedrepte — servicii de 
protecţie împotriva clienţilor ei; s-ar putea să fie nevoie să ofere 
unora servicii la un tarif inferior preţului acestor servicii. Desigur, 
aceştia pot refuza să plătească tariful şi să se descurce, prin 

urmare, fără aceste servicii compensatorii. Dacă agenţia dominantă 
de protecţie oferă astfel de servicii de protecţie pentru inde¬ 
pendenţi, aceasta nu-i va face pe oameni să renunţe la serviciile 
agenţiei, pentru a primi serviciile ei fără să plătească? Nu cine ştie 
ce, deoarece compensaţia este plătită numai acelora care ar fi 
dezavantajaţi de cumpărarea protecţiei pentru ei înşişi şi numai în 
cantitatea care va fi egală cu costul unei protecţii obişnuite, atunci 
cînd acesta se adaugă costurilor băneşti ale protecţiei prin mijloace 
proprii plus indiferent ce sumă de bani ar putea să plătească în 
mod confortabil persoana respectivă. Mai mult decît atît, agenţia 
îi protejează pe aceşti independenţi pe care-i compensează numai 
faţă de propriii clienţi plătitori, împotriva cărora independenţilor le 
este interzis să folosească aplicarea privată a drepturilor lor. Cu cît 
există mai mulţi independenţi neplătitori (free riders), cu atît este 
mai de dorit să fii un client întotdeauna apărat de către agenţie. 
Acest factor, împreună cu ceilalţi, acţionează în direcţia reducerii 
numărului neplătitorilor în favoarea deplasării punctului de echi¬ 
libru către situaţia în care participarea este aproape generală. 


STATUL 

în Capitolul 3, ne-am propus să arătăm că asociaţia dominantă 
de protecţie dintr-un teritoriu ar satisface două condiţii necesare 
cruciale pentru a fi un stat: să aibă tipul corespunzător de monopol 
asupra folosirii forţei în teritoriu şi să apere drepturile fiecăruia din 
acel teritoriu, chiar dacă această protecţie generală ar putea fi 
oferită numai într-o modalitate „redistributivă“. Aceste faţete 
cruciale ale statului au constituit subiectul condamnării statului ca 
imoral de către anarhiştii individualişti. Ne-am mai propus să 
arătăm că acest monopol şi elementele redistributive sîntîn ele 
însele legitime din punct de vedere moral, să arătăm că trecerea 
de la starea naturală la un stat ultraminimal (elementul monopo¬ 
list) este legitimă din punct de vedere moral, că nu violează drep¬ 
turile nimănui şi că trecerea de la un stat ultraminimal la un stat 
minimal (elementul „redistributiv") este, de asemenea, legitimă 
din punct de vedere moral şi nu violează drepturile nimănui. 

O agenţie de protecţie, dominantă într-un teritoriu, satisface 
relamente cele două condiţii necesare cruciale pentru a fi un stat. 
Ea este singura instituţie care veghează efectiv, în mod general, la 

impunerea unei prohibiri acelora care folosesc proceduri nesigure 
de impunere a drepturilor (să admitem că sînt aşa cum le consi¬ 
deră agenţia) şi controlează aceste proceduri. Iar agenţia îi prote¬ 
jează pe acei indivizi din teritoriul ei care nu îi sînt clienţi şi cărora 
le interzice să folosească proceduri de impunere privată a drep¬ 
turilor proprii împotriva clienţilor ei, în tranzacţiile eu clienţii ei, 
chiar dacă o astfel de protecţie trebuie finanţată (într-o modalitate 
evident redistributivă) de către clienţii ei. Aceasta este o cerinţă 
morală impusă de principiul compensaţiei, care cere acelora care 
acţionează în autoapărare în vederea sporirii propriei lor securităţi 
să-i compenseze pentru dezavantajele care li se impun pe aceia 
cărora ei le interzic să comită acţiuni riscante, care s-ar fi putut să 
se dovedească a fi inofensive. 12 

Am notat la începutul Capitolului 3 că asigurarea serviciilor de 
protecţie pentru unii de către alţii este „redistributivă" în funcţie 
de temeiurile redistribuirii. Vedem acum că aceasta nu este nevoie 
să fie redistributivă deoarece poate fi jusitificată pe alte temeiuri 
decît cele redistributive, şi anume acelea oferite de principiul com¬ 
pensaţiei. (Să ne amintim că „redistributiv" se aplică temeiurilor 
unei practici sau instituţii şi numai în mod eliptic şi derivativ 
instituţiei înseşi.) Pentru a face mai clar acest punct, ne putem 
imagina că agenţiile de protecţie oferă două tipuri de politici de 
protecţie: acelea care îi protejează pe clienţi de impunerea privată 
riscantă a justiţiei şi acelea care nu fac aşa ceva, dar îi protejează 
numai împotriva furtului, atacului ş.a.m.d. (dacă acestea nu sînt 
săvîrşite în cursul impunerii private a justiţiei). Deoarece numai 
faţă de aceia care au primul tip de politică li se interzice celorlalţi 
impunerea privată a dreptăţii, numai lor li se va cere să-i com¬ 
penseze pentru dezavantaje pe cei supuşi prohibirii impunerii 
private. Deţinătorii doar al celui de-al doilea tip nu vor trebui să 
plătească pentru protecţia celorlalţi, deoarece nu există nimic 
pentru care ei trebuie să-i compenseze pe ceilalţi. Întrucît motivele 
pentru a dori să fii protejat faţă de aplicarea privată a justiţiei sînt 
constrîngătoare, aproape toţi cei care cumpără protecţie vor 
cumpăra acest tip de protecţie, în pofida costurilor ei suplimentare 
şi deci vor fi implicaţi în oferirea de protecţie pentru independenţi. 

Ne-am achitat de sarcina de a explica felul în care ar urma să 
apară statul din starea naturală, fără ca drepturile cuiva să fie 
violate. Obiecţiile morale ale anarhistului individualist faţă de statul 
minimal sînt anihilate. Nu este o impunere nedreaptă a unui 

monopol; monopolul de facto se dezvoltă ca urmare a unui proces 
de tipul mîinii invizibile şi prin mijloace permisibile din punct de 
vedere moral, fără ca drepturile cuiva să fie violate şi fără să se pre¬ 
tindă un drept special pe care ceilalţi nu-1 au. Şi a cere clienţilor 
monopolului de facto să plătească pentru protecţia acelora cărora le 
interzic aplicarea privată a propriilor lor drepturi împotriva lor, 
departe de a fi imoral, este o cerinţă impusă din punct de vedere 
moral de către principiul compensaţiei conturat în Capitolul 4. 

Am examinat, în Capitolul 4, posibilitatea de a interzice oame¬ 
nilor să săvîrşească acţiuni, dacă nu au mijloacele de a-i compensa 
pe ceilalţi pentru consecinţele potenţial vătămătoare ale acestor 
acţiuni sau dacă nu au o asigurare care garantează acoperirea 
acestor urmări. Dacă o astfel de prohibire ar fi legitimă, potrivit 
principiului compensaţiei, cei supuşi prohibirii ar trebui să fie 
compensaţi pentru dezavantajele pe care le suportă şi ei ar putea 
să se folosească de plăţile compensatorii pentru a-şi cumpăra asi- 
gurarea-garanţie! Numai cei dezavantajaţi de către prohibire ar fi 
compensaţi: cei care nu au alte resurse pe care să le poată trans¬ 
fera (fără vreun sacrificiu care să-i dezavantajeze) pentru a cum¬ 
păra asigurarea-garanţie. Cînd aceşti oameni îşi cheltuiesc plăţile 
compensatorii pentru asigurarea-garanţie, avem ceea ce echiva¬ 
lează cu asigurarea în caz de despăgubiri civile. Ea este oferită 
acelora care nu şi-o pot permite şi acoperă numai acţiuni riscante 
care se subsumează principiului compensaţiei — acţiuni care sînt 
prohibite în mod legitim atunci cînd nu sînt acoperite (dacă deza¬ 
vantajele sînt compensate), acţiuni a căror prohibire i-ar dezavan¬ 
taja în mod serios. Este aproape sigur că oferirea acestei asigurări 
ar fi modalitatea cea mai necostisitoare de a-i compensa pentru 
dezavantajele prohibirii pe cei care prezintă numai un pericol 
normal pentru alţii. Aşadar, din moment ce ei ar fi asiguraţi împo¬ 
triva eventualităţii anumitor acţiuni riscante faţă de alţii, atunci 
aceste acţiuni nu le-ar fi interzise. Vedem, aşadar, în ce fel şi-ar 
face apariţia un alt aspect redistributiv evident al statului, pe baza 
unor principii morale libertariene solide dacă ar fi legitim să se 
interzică unele acţiuni acelora care nu au o asigurare-garanţie şi 
dacă această asigurare ar fi încheiată! (Semnul de exclamare 
exprimă surpriza mea.) 

Agenţia dominantă de protecţie dintr-un teritoriu geografic 
constituie oare statul acelui teritoriu ? In Capitolul 2, am văzut cît 
de dificil este să formulezi exact noţiunea de monopol asupra 

folosirii forţei, în aşa fel încît să nu fie expusă unor contraexemple 
evidente. Această noţiune, aşa cum este explicată în mod obişnuit, 
nu prezintă nici o garanţie că poate fi folosită pentru a răspunde 
la întrebarea noastră. Trebuie să acceptăm o decizie produsă de 
formularea exactă a unei definiţii într-un text numai dacă acea 
definiţie a fost concepută pentru aplicarea la cazuri tot atît de 
complicate cum este al nostru şi a fost testată pe multe astfel de 
cazuri. Nici o clasificare, făcută în treacăt, prin accident nu ne 
poate da un răspuns folositor. 

Să examinăm următoarea descriere a unui antropolog: 

„Concentrarea întregii forţe fizice în mîinile autorităţii centrale este 
funcţia primordială a statului şi caracteristica sa decisivă. Pentru a face 
clar acest aspect, să luăm în considerare ceea ce nu se poate face sub 
incidenţa formei explicite a regulii: nimeni în societatea guvernată de 
către stat nu poate lua viaţa altcuiva, nu poate să-l vătămeze, să-i încalce 
proprietatea sau să-i strice reputaţia fără permisiunea statului. Funcţionarii 
statului au puterea de a lua viaţa, de a aplica pedepse corporale, de a 
amenda sau de a expropria şi a afecta poziţia şi reputaţia unui membru al 
societăţii. 

Aceasta nu înseamnă că în societăţi fără stat cineva poate lua viaţa 
cuiva fără a fi pedepsit. Dar în astfel de societăţi (de exemplu, la boşimani, 
eschimoşi şi triburile din Australia centrală) autoritatea centrală care 
protejează familia de răufăcători este inexistentă, slabă sau sporadică iar 
la tribul Crow şi la alţi indieni din preriile vestice se constituie numai cînd 
o impune situaţia. Avutul sau individul sînt apăraţi în societăţile fără stat 
prin mijloace neexplicite, prin participarea totală a grupului la reprimarea 
răufăcătorului, prin aplicarea temporară sau sporadică a forţei, care nu 
mai este necesară (şi prin urmare nu mai este folosită) atunci cînd motivul 
aplicării ei a dispărut. Statul are mijloace pentru reprimarea a ceea ce 
societatea socoteşte a fi nedreptăţi sau crime: poliţie, tribunale, închisori, 
instituţii care funcţionează în mod explicit şi specific în această arie de 
activitate. Mai mult, aceste instituţii sînt stabile în cadrul de referinţă al 
societăţii şi sînt permanente. 

Atunci cînd s-a format statul în Rusia, prinţul conducător a pretins 
puterea pentru a amenda, a tortura şi a omorî, dar nu a permis nimănui 
altcuiva să acţioneze în felul acesta. El a afirmat din nou natura monopo¬ 
listă a puterii statului oprind accesul oricărei alte persoane la această 
putere. Dacă un supus vătăma pe un alt supus fără să aibă permisiunea 
expresă a prinţului, acesta era un lucru foarte rău şi făptaşul era pedepsit. 
Mai mult, puterea prinţului nu putea fi delegată decît în mod explicit. 
Desigur, mulţimea supuşilor protejaţi era, prin aceasta, definită cu grijă; 
în nici un caz nu erau protejaţi în felul acesta toţi supuşii săi. 

Nici un individ sau grup nu se poate substitui statului; acţiunile statu¬ 
lui pot fi săvîrşite doar în mod direct sau printr-o delegare expresă. Statul, 
delegînd puterea, face din delegatul său un agent (organ) al statului. 
Poliţişti, judecători, gardieni de închisoare îşi trag puterea de constrîngere, 
în concordanţă cu regulile societăţii, direct de la autoritatea centrală; aşa 
fac şi perceptorii, militarii, grănicerii şi alţii ca ei. Funcţia autoritară a 
statului se bazează pe comanda pe care o exercită asupra acestor forţe ca 
agenţi ai săi .“ 13 

Autorul nu pretinde că toate caracteristicile pe care le enumeră 
sînt necesare statului; lipsa unei caracteristici nu ar fi utilă pentru a 
arăta că agenţia dominantă de protecţie dintr-un teritoriu nu este un 
stat. Este clar că agenţia dominantă are aproape toate caracteristicile 
specificate; şi structurile sale administrative stabile, cu un personal 
specializat angajat permanent, o fac să se deosebească foarte mult 
— şi să se apropie — de ceea ce antropologii numesc o societate fără 
stat. Pe baza multor lucrări precum cea citată, am putea-o numi stat. 

Este plauzibil să conchidem că într-un teritoriu asociaţia domi¬ 
nantă de protecţie este statul acestuia, chiar într-un teritoriu de o 
anumită mărime locuit de numai cîţiva oameni. Nu pretindem că 
fiecare persoană care, în starea de anarhie, păstrează un monopol 
asupra folosirii forţei pe cîţiva zeci de acri ai proprietăţii sale este 
statul său; nici singurii trei locuitori ai unei insule nu mai mare 
decît un cvartal nu sînt un stat. Ar fi zadarnic şi n-ar servi nici 
unui scop util să încercăm să specificăm numărul de locuitori şi 
mărimea teritoriului necesare pentru existenţa unui stat. De ase¬ 
menea, vorbim despre situaţii în care aproape toţi oamenii din teri¬ 
toriu sînt clienţi ai agenţiei dominante, iar independenţii sînt într-o 
poziţie de putere subordonată, în conflict cu agenţia şi clienţii săi. 
(Am arătat că aceasta se va întîmpla.) Care anume este procentul 
clienţilor şi cît de subordonată trebuie să fie poziţia de putere a 
independenţilor sînt probleme interesante, dar în legătură cu 
acestea nu am nimic deosebit de spus. 

O condiţie necesară suplimentară pentru existenţa statului a fost 
scoasă din tradiţia weberiană prin discuţia noastră din Capitolul 2: 
şi anume, aceea ca statul să fie singurul care autorizează violenţa. 
Asociaţia dominantă de protecţie nu pretinde deloc aşa ceva. După 
ce am descris poziţia asociaţiei dominante de protecţie şi după ce 
am văzut cît de apropiată este de noţiunile antropologilor, ar trebui 
să slăbim condiţia necesară weberiană în aşa fel încît să includă 
un monopol defacto, care să fie singurul judecător efectiv al acor- 

dării permisiunii de a folosi violenţa în teritoriu, avînd dreptul 
(desigur, unul pe care îl au toţi) de a judeca situaţiile şi de a acţiona 
în acelea corecte? Există o foarte puternică motivaţie pentru a 
accepta aceasta şi este pe de-a-ntregul dezirabil şi corespunzător. 
Conchidem deci că, aşa cum a fost descrisă, asociaţia de protecţie 
dominantă dintr-un teritoriu este un stat. Totuşi, pentru a reaminti 
cititorului de uşoara slăbire pe care am operat-o asupra condiţiei 
weberiene, ne vom referi din cînd în cînd la agenţia dominantă de 
protecţie ca la o „entitate similară statului", în loc de a o numi pur 
şi simplu „un stat". 


EXPLICAREA STATULUI PRIN ACŢIUNEA 
MÎINII INVIZIBILE 

Am oferit o explicaţie de tipul mîinii invizibile (vezi Capito¬ 
lul 2) pentru apariţia statului din starea naturală; am dat statului o 
explicaţie de tipul mîinii invizibile? Drepturile pe care le posedă 
statul sînt drepturi pe care le posedă, deja, fiecare individ într-o 
stare naturală. Acestor drepturi, din moment ce sînt conţinute deja 
integral în părţile explicative, nu li s-a oferit o explicaţie de tipul 
mîinii invizibile. Nici nu am oferit o explicaţie de tipul mîinii 
invizibile felului în care statul dobîndeşte drepturi exclusive. Din 
fericire; pentru că din moment ce statul nu are drepturi speciale, 
nu există nimic de felul acesta care să fie explicat. 

Am explicat felul în care, fără ca cineva să aibă asta în minte, 
acţiunile interesate şi raţionale ale indivizilor într-o stare lockeană 
naturală vor duce la instituţii de protecţie unice care sînt domi¬ 
nante în teritorii geografice; fiecare teritoriu va avea sau o singură 
instituţie dominantă sau un număr de instituţii afiliate pe principii 
federative, în aşa fel încît să constituie, în esenţă, una singură. Şi 
am explicat cum anume, fără a pretinde nici un drept în mod unic, 
o agenţie de protecţie dominantă într-un teritoriu va ocupa o 
poziţie unică. Deşi fiecare persoană are dreptul să acţioneze pentru 
a interzice altora să violeze drepturi (inclusiv dreptul de a nu fi 
pedepsit, dacă nu se demonstrează că merită pedeapsa), numai 
asociaţia dominantă de protecţie va putea, fără a fi sancţionată, să 
aplice proceduri corecte, aşa cum le concepe ea. Puterea ei o face 
să fie arbitrul corectitudinii; ea determină, în scopul pedepsirii, ce 
anume va fi socotit drept o încălcare a normelor corectitudinii. 
Explicaţia noastră nici nu presupune şi nici nu pretinde că forţa 

determină dreptul. Dar forţa impune prohibirile, chiar dacă nimeni 
nu gîndeşte că cel puternic are o îndreptăţire specială de a înfăptui 
pe pămînt propriile lui concepţii despre ce prohibiri sînt impuse în 
mod corect. 

Explicaţia pe care am dat-o acestui monopol de facto este o 
explicaţie de tipul mîinii invizibile. Dacă statul este o instituţie 
(1) care are dreptul de a vegehea la aplicarea drepturilor, de a 
interzice impunerea privată periculoasă a justiţiei, de a nu accepta 
astfel de proceduri private ş.a.m.d. şi (2) care efectiv este singura 
care exercită într-un teritoriu geografic dreptul despre care este 
vorba la punctul (1), atunci prin oferirea unei explicaţii de tipul 
mîinii invizibile pentru (2), deşi nu şi pentru (1), am explicat în mod 
parţial, în maniera caracteristică mîinii invizibile, existenţa statului. 
Mai precis, am explicat parţial, în maniera menţionată, existenţa 
statului ultraminimal. Care este explicaţia felului în care apare 
statul minimali Asociaţiei dominante de protecţie, care conţine un 
element monopolist, i se pretinde din punct de vedere moral să 
compenseze dezavantajele pe care le impune acelora cărora le 
interzice activităţile bazate pe mijloace proprii împotriva clienţilor. 
Totuşi, s-ar putea să nu reuşească, de fapt, să ofere această com¬ 
pensaţie. Celor care administrează un stat ultraminimal li se 
pretinde din punct de vedere moral să-l transforme într-un stat 
minimal, dar ei s-ar putea hotărî să nu facă aceasta. Am presupus 
că, în general, oamenii vor face ceea ce li se cere, din punct de 
vedere moral, să facă. Explicaţia felului în care ar putea să apară 
un stat din starea naturală, fără a viola drepturile cuiva, respinge 
obiecţiile principiale ale anarhistului. Dar am fi mai siguri dacă o 
explicaţie a felului în care ar apărea un stat din starea naturală ar 
specifica, de asemenea, pe lîngă motivele pentru care un stat ultra¬ 
minimal ar fi transformat într-un stat minimal, dacă ar specifica, 
totodată, mobilurile acordării compensaţiei sau cauzele pentru care 
este acordată compensaţia, în plus faţă de dorinţa oamenilor de a 
face ceea ce trebuie. De remarcat că pînă şi în acest caz, în care 
nici un mobil, sau nici o cauză, nonmorale nu se consideră a fi 
suficiente pentru trecerea de la un stat ultraminimal la unul mini¬ 
mal, iar explicaţia continuă să se sprijine puternic pe motivaţiile 
morale ale oamenilor, nu se susţine că întemeierea unui stat este 
un obiectiv al indivizilor. In schimb, oamenii se percep pe sine ca 
fiind în situaţia în care oferă altor oameni compensaţie pentru 
prohibirile particulare pe care le-au impus acestora. Explicaţia 
rămîne una de tipul mîinii invizibile. 



CAPITOLUL 6 


Consideraţii suplimentare 
despre argumentul în favoarea statului 


Argumentul nostru care prezintă în detaliu cum apare un stat 
minimal din starea naturală este complet în momentul de faţă. Este 
de datoria noastră, în plus, să luăm în considerare diferitele obiec¬ 
ţii aduse argumentului şi să le comentăm, punîndu-le în legătură cu 
alte probleme. Cititorul care vrea să urmărească dezvoltarea prin¬ 
cipală a argumentului poate să continue direct cu capitolul următor. 


SĂ OPRIM PROCESUL? 

Am argumentat că dreptul la autoapărare legitimă împotriva 
pericolelor procedurilor nesigure sau părtinitoare dă fiecăruia 
dreptul să controleze felul în care îşi impun ceilalţi drepturile 
împotriva lui; şi că poate să-şi împuternicească agenţia de pro¬ 
tecţie să exercite acest drept pentru el. Atunci cînd combinăm 
acest argument cu explicaţia felului în care se constituie mono¬ 
polul defacto, oare „demonstrăm" prea mult? Existenţa monopo¬ 
lului defacto creează (în limitele unei situaţii de drepturi egale) un 
dezechilibru al puterii. Acesta oferă o securitate mai mare unora, 
în timp ce îi pune pe alţii în primejdie; oferă o securitate mai mare 
pentru acei clienţi ai agenţiei dominante care nu pot fi pedepsiţi 
de către alţii fără permisiunea agenţiei lor, în timp ce îi pune în 
primejdie pe aceia mai puţin capabili să se apere pe ei înşişi 
împotriva nedreptăţilor comise de către clienţii agenţiei dominante, 
sau de către agenţia însăşi. Dreptul la autoapărare legitimă permite 
fiecăreia dintre aceste părţi să interzică pe cel al altei părţi pentru 
a reduce riscurile? Acţionînd în autoapărare, pot agenţia domi¬ 
nantă de protecţie şi clienţii ei să interzică celorlalţi să se orienteze 
spre o agenţie de protecţie concurentă? Căci o agenţie concurentă 

ar putea să întreacă în putere agenţia dominantă, punîndu-i în felul 
acesta în primejdie clienţii şi făcîndu-le mai puţin sigură poziţia. 
O astfel de prohibire, probabil că s-ar aplica deopotrivă şi clien¬ 
ţilor agenţiei dominante, limitînd libertatea acestora de a trece de 
la o agenţie la alta. Chiar dacă nu este plauzibil să se socoată că 
vreun concurent reprezintă o ameninţare la adresa puterii agenţiei 
dominante, există posibilitatea ca toate agenţiile care sînt fiecare 
în parte mai slabe să se unească împotriva celei dominante, consti¬ 
tuind prin aceasta o ameninţare semnificativă, sau devenind împre¬ 
ună chiar mai puternice. Poate agenţia dominantă să interzică 
altora să dobîndească mai mult decît o anumită putere, pentru a 
elimina orice posibilitate de a fi mai slabă decît agenţiile care s-au 
unit împotriva ei? Pentru a menţine dezechilibrul puterii, poate 
agenţia dominantă să interzică în mod legitim celorlalţi să dobîn¬ 
dească putere? întrebări similare se pun şi de partea cealaltă: dacă 
un individ într-o stare naturală prevede că atunci cînd alţii se unesc 
într-o agenţie sau o asociaţie de protecţie, aceasta îi va reduce 
propria securitate şi-l va pune în primejdie, poate el să interzică 
celorlalţi să se unească? Poate el să interzică altora să se ajute 
reciproc pentru a institui un stat de factol 1 

Oare chiar dreptul la autoapărare, care permite unei agenţii să 
delege altora mecanismele de supraveghere privată a impunerii 
drepturilor permite, de asemenea, fiecărei persoane să interzică 
oricărei alte persoane să devină membru al unei asociaţii de pro¬ 
tecţie ? Dacă dreptul ar fi atît de puternic şi de extins, atunci chiar 
acel drept care ar oferi o cale morală legitimă pentru instituirea 
unui stat ar şi submina statul, prin faptul că dă altora dreptul să 
interzică folosirea acestei căi. 

In matricea I este descris locul pe care îl ocupă într-o stare 
naturală doi indivizi, unul în raport cu celălalt. 

Dacă presupunem că este mai bine să fii clientul puternicei 
agenţii dominante de protecţie dintr-un teritoriu, decît să nu fii; şi 
că este mai bine să fii un client al agenţiei dominante, dacă celălalt 
individ nu este, atunci matricea I instanţiază structura prezentată 
în matricea II (cu recomandarea ca intervalele respective dintre 
numere să nu fie luate prea în serios). 

Dacă ei nu se supun nici unei constrîngeri morale care să le 
interzică aceasta, I va face B şi II va face B’. Argumentul este 
următorul: B(B’) domină slab pe A(A’), aşadar I nu va face A şi II 

MATRICEA II 


Persoana II 


Persoana I 

A' 

B' 

C' 

D' 

A 

5,5 

4,6 

10,0 

10,0 

B 

6,4 

5,5 

10,0 

10,0 

C 

0,10 

0,10 

XX 

XX 

D 

0,10 

0,10 

XX 

xx 


nu va face A'.* C şi D (C' şi D') se reduc una la cealaltă, aşa încît 
trebuie să abordăm numai pe una dintre ele; fără a pierde gene¬ 
ralitatea, abordăm varianta C(C'). Problema este dacă fiecare 
individ va decide să facă B sau C. (Este nevoie să examinăm 
numai matricea trunchiată III, în care D(D') se reduc la C(C') şi 
care omite pe A şi A', deoarece nici unul nu pierde, dacă celălalt 
face A.) Atîta timp cît x < 10, aşa cum se pare că este (a fi într-o 
stare naturală neorganizată faţă de cineva este mai puţin preferabil 
decît a fi în asociaţia dominantă de protecţie, în timp ce el nu 
este), B domină tare pe C şi B' domină tare pe C'. Aşadar, în ab¬ 
senţa constrîngerilor morale, doi indivizi raţionali ar face B şi B'. 
Dacă x < 10, aceasta este suficient pentru producerea lui (6, B') 
printr-un argument al dominaţiei. 2 Dacă, de asemenea, x > 5, (de 
exemplu, 7), avem o situaţie de tipul „dilema prizonierilor", în care 

MATRICEA III 
Persoana D 


Persoana I 

B' 

C 

B 

5,5 

10,0 

C 

0,10 

XX 


* în terminologia teoreticienilor deciziei, o acţiune domină slab o altă 
acţiune, dacă în nici o stare a lumii consecinţele sale nu sînt mai rele decît ale 
celeilalte şi într-o anumită stare (stări) a (ale) lumii consecinţele sale sînt mai 
bune. O acţiune domină tare o altă acţiune dacă în orice stare a lumii conse¬ 
cinţele sale sînt mai bune. 

combinarea comportamentelor raţionale individuale este inefi¬ 
cientă pentru că duce la un rezultat (5,5), pe care fiecare îl preferă 
mai puţin unui alt rezultat (7,7), pe care îl pot obţine. 3 Unii au 
argumentat că o funcţie proprie guvernării este aceea de a prohibi 
executarea acţiunii dominante în situaţii de tipul dilemei prizo¬ 
nierilor. Indiferent cum ar sta lucrurile, dacă cineva care se află 
într-o situaţie de tipul stării naturale îşi asumă această presupusă 
funcţie a statului (şi încearcă să interzică altora săvîrşirea lui A sau 
fi), atunci acţiunea sa în raport cu ceilalţi nu este actul C; pentru 
că el le interzice să realizeze acţiunea lor dominantă, şi anume, să 
se alăture unei asociaţii de protecţie. Atunci, va face această 
persoană, care se declară pe sine un substitut al statului, actul D? 
Ar putea încerca. Dar, lăsînd la o parte faptul că această variantă 
nu este optimă pentru ea, este foarte puţin probabil să reuşească 
împotriva indivizilor care se unesc în asociaţii de protecţie, 
deoarece este foarte puţin probabil să fie mai puternică decît ei. 
Pentru a avea o şansă reală de succes, ea trebuie să se unească cu 
alţii pentru a acţiona (săvîrşirea lui A sau B) şi, prin urmare, ea nu 
poate reuşi să forţeze pe fiecare, inclusiv pe sine, să nu săvîrşească 
acţiunile lor dominante A sau B. 

Situaţia jc > 5 prezintă interes teoretic dincolo de interesul 
obişnuit al dilemei prizonierilor. Pentru că în această situaţie, o 
stare naturală anarhică este pentru toţi cea mai bună dintre toate 
situaţiile simetrice şi este în interesul fiecărui individ să se abată 
de la această cea mai bună soluţie comună. Totuşi, orice încercare 
(care promite a fi reuşită) de a întări însăşi această cea mai bună 
soluţie comună constituie o abatere (care determină alte abateri în 
autoapărare) de la ea. Dacă x > 5, statul, prezentat de unii drept 
„soluţia" evitării dilemei prizonierilor, ar fi, în schimb, propriul 
său rezultat nefericit! 

Dacă fiecare individ acţionează în mod raţional, neîngrădit de 
constrîngeri morale, atunci se va produce (fi, B O- Cum se vor deo¬ 
sebi lucrurile, dacă se vor deosebi, o dată cu adăugarea constrîn- 
gerilor morale? S-ar putea considera că astfel de consideraţii 
morale cer să acorzi altuia permisiunea să facă orice faci tu; 
deoarece situaţia este simetrică, trebuie găsită o soluţie simetrică. 
La aceasta, o replică dubioasă ar putea fi aceea că (B, BO este 
simetric şi, aşadar, cineva care realizează o acţiune fi recunoaşte că 
celălalt va face la fel. Dar a recunoaşte că altcineva va face la fel 
nu este totuna cu a-i permite să facă. Cel care săvîrşeşte o acţiune 
fi încearcă să impună o soluţie (fi, C'). Ce drept moral are pentru 



CONSIDERAŢII SUPLIMENTARE 


171 


a impune această asimetrie, să-i forţeze pe alţii să nu se comporte 
aşa cum se comportă el? Dar înainte de a accepta caracterul 
conclusiv al acestui răspuns, trebuie să ne întrebăm dacă fiecare 
persoană se află faţă în faţă cu, sau se consideră ca fiind faţă în 
faţă cu o situaţie simetrică? Fiecare ştie mai multe despre sine 
decît ştie despre celălalt; fiecare poate fi mai sigur de propriile 
sale intenţii de a nu-1 agresa pe celălalt, dacă se consideră pe sine 
în poziţia dominantă de putere, decît poate să fie de intenţiile simi¬ 
lare ale celorlalţi. (Urmîndu-1 pe Acton, ne-am putea întreba dacă 
vreunul din noi poate fi sigur, sau chiar încrezător într-un mod 
rezonabil.) Dată fiind această asimetrie care constă în faptul că 
fiecare ştie mai mult despre propriile sale intenţii decît despre 
acelea ale celeilalte părţi 4 , nu este rezonabil pentru fiecare să 
urmărească realizarea acţiunii 5? Mai exact, din moment ce este 
raţională din punct de vedere individual, serveşte această asimetrie 
la respingerea argumentului simetriei soluţiei (A, A') şi împotriva 
soluţiei (fi, fi')? Este clar că lucrurile devin foarte încîlcite. 

Mai degrabă decît să ne concentrăm asupra situaţiei în totali¬ 
tatea' ei, ar fi mai promiţător să ne întrebăm dacă există ceva 
special în legătură cu acţiunile fi care să le facă nepermise din 
punct de vedere moral. Este fi eliminat pe temeiul unor prohibiri 
morale? Dacă da, trebuie să distingem acţiunile fi de acele prohi¬ 
biri ale acţiunilor pe temeiul riscului legitim pe care îl prezintă. Ce 
anume deosebeşte interdicţia impusă altora de a se alătura unei 
alte agenţii de protecţie, sau folosirea forţei pentru a împiedica o 
altă agenţie de a deveni mai puternică decît propria ta agenţie sau 
decît tine însuţi, de interdicţia pe care o agenţie o impune altora 
de a-i pedepsi pe proprii ei clienţi, exceptînd cazul în care se 
foloseşte o procedură sigură (şi pentru a pedepsi pe aceia care nu 
se supun acestei interdicţii, chiar dacă s-ar dovedi că acei clienţi 
au făcut rău celorlalţi şi nu au fost nevinovaţi)? Să examinăm mai 
întîi acele cazuri între care, în mod obişnuit, se face o deosebire. 


ATACUL PREEMTIV 

Potrivit unei idei comune, în anumite împrejurări o ţară X poate 
să pornească un atac preemtiv, sau un război preventiv, împotriva 
altei ţări Y\ de exemplu, dacă Y este ea însăşi pe punctul de a lansa 
un atac imediat împotriva lui X, sau dacă Y a anunţat că va face 
aceasta după ce va fi atins un anumit nivel de pregătire militară, 

la care va ajunge în curînd. Totuşi, nu se acceptă că o naţiune X 
poate să pornească un război împotriva unei alte naţiuni Y, pentru 
că Y devine mai puternică şi (aşa se comportă naţiunile) ar putea 
foarte bine să atace pe X atunci cînd Y ajunge să fie şi mai 
puternică. Autoapărarea acoperă în mod plauzibil primul tip de 
situaţie, dar nu şi pe cel de-al doilea. De ce? 

S-ar putea considera că diferenţa este numai o chestiune de 
probabilitate mai mare sau mai mică. Cînd o naţiune este pe 
punctul de a pomi un atac, sau a anunţat că o va face atunci cînd 
şi dacă atinge un anumit nivel de pregătire, probabilitatea că va 
ataca este foarte mare. în timp ce nu este la fel de mare probabili¬ 
tatea ca orice naţiune care devine mai puternică să atace atunci 
cînd ajunge să aibă putere mai mare. Dar deosebirea dintre astfel 
de cazuri nu ţine de astfel de consideraţii probabiliste. Deoarece 
oricît de mică ar fi probabilitatea, estimată de către „experţii" 
ţărilor neutre, ca Y să lanseze un atac asupra lui X (în cel de-al 
doilea caz) în următorii zece ani (0,5; 0,2; 0,5), ne putem închipui, 
în mod alternativ, că Y este pe punctul de a folosi un superdispo- 
zitiv proaspăt produs de laboratoarele sale ştiinţifice şi va cuceri 
pe X exact cu acea probabilitate, în timp ce probabilitatea că Y nu 
va face nimic este unu minus acea probabilitate. (Poate că această 
probabilitate este probabilitatea funcţionării dispozitivului, sau 
poate că dispozitivul însuşi este probabilist.) Se decide ca dispozi¬ 
tivul să fie utilizat peste o săptămînă; Y este hotărîtă să-l folo¬ 
sească, programul este respectat şi a început numărătoarea inversă. 
Aici X, în autoapărare, poate să atace, sau să dea un ultimatum că 
dacă dispozitivul nu este demontat în două zile, atunci va ataca 
ş.a.m.d. (Şi dacă dispozitivul poate fi folosit în ziua următoare sau 
imediat, deşi programul nu reclamă aceasta?) Dacă Y ar învîrti o 
ruletă şi cu o probabilitate de 0,025 lui X i-ar fi pricinuite dis¬ 
trugeri de război, atunci X ar putea să acţioneze în autoapărare. 
Dar, în cel de-al doilea caz, chiar cînd probabilitatea este aceeaşi, 
X nu poate să acţioneze în felul acesta împotriva înarmării lui Y. 
Deci, problema nu constă doar în cît de mare este probabilitatea. 
Pe ce se bazează, atunci, dacă nu pe mărimea probabilităţii, dis¬ 
tincţia dintre primul tip şi cel de-al doilea tip de situaţie? 

Distincţia depinde de felul în care este corelată vătămarea, dacă 
se produce, cu ceea ce a făcut deja Y. Pentru unele acţiuni, care 
produc diverse rezultate cu diverse probabilităţi, agentul nu mai 
trebuie să facă nimic altceva (după ce acţiunea este săvîrşită) pentru 

a produce un rezultat care, atunci cînd are loc, el l-a făcut, sau l-a 
îndeplinit sau l-a cauzat ş.a.m.d. (în unele cazuri, s-ar putea să fie 
necesare acţiunile altora , de exemplu ale soldaţilor care execută 
ordinele unui comandant.) Dacă o astfel de acţiune produce o 
probabilitate destul de ridicată de „încălcare periculoasă a gra¬ 
niţei", altcineva poate să o interzică. Pe de altă parte, unele pro¬ 
cese ar putea avea anumite consecinţe, dar numai dacă sînt luate 
alte decizii de către oamenii care se angajează în acele procese. 
Procesele ar putea să-i plaseze pe oameni într-o poziţie mai bună 
pentru a face ceva, aşa cum se întîmplă în cazurile pe care le luăm 
în considerare acum şi, prin urmare, probabilitatea ca ei să se 
decidă să săvîrşească acea acţiune este mai mare. Aceste procese 
implică alte decizii semnificative din partea acelor indivizi, iar 
încălcările graniţei depind de aceste decizii (care sînt mai proba¬ 
bile graţie procesului). Este permis să prohibeşti acţiunile ante¬ 
rioare în care individul nu este nevoie să facă ceva în plus, dar nu 
să prohibeşti procesele ulterioare.* De ce? 

Poate că avem de-a face cu un principiu de felul următor: o 
acţiune nu este greşită şi, aşadar, nu poate fi prohibită, dacă este 
neprimejdioasă în lipsa unei alte decizii de a comite ceva rău 
(adică, dacă nu ar fi greşită, cu condiţia ca agentul să acţioneze 
consecvent împotriva deciziei greşite); numai atunci poate fi 
prohibită cînd este un preludiu planificat la acţiunea greşită ulte¬ 
rioară. Formulat în felul acesta, principiul ar proteja acţiuni care 
doar ar facilita delictele altora, dacă actele sînt neprimejdioase în 
sine — de exemplu, publicarea planurilor sistemelor de alarmă ale 
băncilor. Actul ar fi tolerat, dacă s-ar şti că alţii nu s-ar decide să 
facă ceva rău. Printre acţiunile de acest fel, se consideră a fi 
candidate sigure la prohibire cele care ar putea fi săvîrşite doar 
pentru a facilita delictele. (Chiar aici, nu ne putem închipui întot¬ 
deauna un excentric care are motive ciudate, dar legitime?) Putem 
evita întrebarea dacă pot fi prohibite acţiuni de acest fel, săvîrşite 
în mod clar cu intenţia doar de a favoriza fărădelegile altora. Toate 


* Clasa anterioară a proceselor include stabilirea proceselor ale căror vătă¬ 
mări potenţiale nu depind de decizii noi semnificative, deşi poate să ceară 
reafirmarea unora vechi. Pentru aceste cazuri, distincţia dintre prohibire (pe¬ 
deapsa se aplică după aceea) şi prevenire se clatină. Uneori va fi neclar dacă 
acţiunea întreprinsă după ce procesul s-a declanşat, dar înainte ca pericolul să 
fie conştientizat, a fost întreprinsă pentru a pedepsi pe cei care violează inter¬ 
dicţia impusă procesului periculos sau pentru a preveni producerea pericolului. 

acţiunile de care ne ocupăm ar putea fi săvîrşite pentru motive 
perfect legitime şi respectabile (de exemplu, autoapărarea) şi ele 
cer agentului însuşi o decizie ulterioară de a comite un rău, dacă 
răul urmează să se producă. 

Un principiu riguros ar susţine că putem prohibi numai ultima 
decizie greşită necesară pentru a face un rău. (Sau, ultimul act 
necesar dintr-o mulţime de acte alternative, fiecare act fiind nece¬ 
sar.) Şi mai riguros, totuşi, ar fi un principiu care susţine că putem 
prohibi numai depăşirea ultimului punct în care ultima decizie 
greşită necesară pentru delict este reversibilă. Mai multă libertate 
este dată prohibirii de către următorul principiu (deci un principiu 
mai slab împotriva prohibirii): să fie prohibite numai deciziile 
greşite şi acţiunile bazate pe ele (sau acţiunile periculoase care nu 
cer alte decizii greşite). Nu putem prohibi acţiuni care nu sînt bazate 
pe decizii greşite, doar pe temeiul că facilitează sau fac mai proba¬ 
bile ulterioare decizii greşite ale agentului însuşi şi acţiunile greşite 
care decurg din ele. Din moment ce pînă şi acest principiu mai slab 
este suficient pentru a exclude interdicţia impusă altora de a întări 
agenţia lor de protecţie sau de a se alătura alteia, nu este nevoie să 
decidem aici care principiu este mai potrivit. (Cele două principii 
mai tari, desigur, ar exclude, de asemenea, astfel de prohibiri.) 

S-ar putea obiecta că principiile conturate nu pot fi aplicate 
pentru a susţine interdicţia folosirii forţei de către un grup A în 
procesul realizat de B, de consolidare a agenţiei sale de protecţie. 
Pentru că acel proces este unul special; dacă reuşeşte, A va fi 
într-o poziţie cu mult mai slabă, dacă nu chiar incapabil să contro¬ 
leze prohibirea delictelor, atunci cînd, în cele din urmă, A este în¬ 
dreptăţit să facă aceasta. Cum i se poate cere lui A să se abţină să 
prohibească stadiile timpurii, cînd ştie că orice delict va fi comis 
mai tîrziu, atunci cînd este incapabil să li se opună în mod efectiv? 
Dar dacă stadiile timpurii ale procesului lui B nu implică nici un 
angajament în privinţa vreunui delict ulterior şi dacă B are motive 
bune (nonagresive) pentru acţiunile sale, atunci nu este absurd să 
susţii că alţii nu pot să intervină în stadiile timpurii şi neprimej- 
dioase în sine (presupunînd că procesul continuă), chiar dacă 
această înfrînare îi va plasa mai tîrziu într-o poziţie mai puţin 
puternică. 5 

Am făcut o distincţie, care pare să fie semnificativă din punct de 
vedere teoretic, între interdicţia impusă altora de către o agenţie 
de protecţie asupra folosirii procedurilor nesigure, sau părtinitoare, 



CONSIDERAŢII SUPLIMENTARE 175 

de aplicare a justiţiei clienţilor ei şi alte interdicţii — cum ar fi 
aceea de a nu constitui o altă agenţie de protecţie — ceea ce s-ar 
putea considera că este permis, dacă prima este permisă. Pentru 
scopurile pe care ni le-am propus în această lucrare nu este nevoie 
să dezvoltăm teoria care se află la baza acestei distincţii şi îi 
explică semnificaţia, chiar dacă cercetarea acestor probleme pro¬ 
mite să conducă foarte repede la chestiuni fundamentale. Este sufi¬ 
cient-că am respins acuzaţia la care ne-am gîndit mai înainte că 
argumentul nostru eşuează pentru că „demonstrează" prea mult, 
oferind un temei nu numai pentru dezvoltarea permisă a unei aso¬ 
ciaţii dominante de protecţie, ci şi pentru folosirea forţei de către 
această asociaţie împotriva cuiva, ca acesta să nu ceară protecţie 
în altă parte, sau pentru folosirea forţei de către o persoană asupra 
altora pentru ca acestea să nu se afilieze la vreo asociaţie. Argu¬ 
mentul nostru nu oferă nici o motivaţie pentru aceste acţiuni din 
urmă şi nu poate fi folosit pentru a le susţine. 

Am afirmat un principiu care exclude prohibirea acţiunilor care 
nu sînt greşite în sine, acţiuni care doar facilitează sau fac mai 
probabilă comiterea altor delicte care depind de alte decizii greşite 
pe care agentul nu le-a luat (încă). (Această propoziţie este inten¬ 
ţionat ambiguă, în aşa fel încît să cuprindă atît principiile tari cît 
şi pe cele slabe.) Acest principiu nu pretinde că nimeni nu poate 
fi făcut răspunzător sau că nu poate fi pedepsit pentru încercarea 
de a-i face pe alţii să comită ceva rău, deoarece pentru a reuşi, 
încercarea cere decizia altora de a face ceva rău. Căci principiul 
insistă pe ideea existenţei prealabile a imboldului către lucrul rău, 
care nu mai poate fi controlat acum de acea persoană. Este o altă 
întrebare dacă şi în ce măsură orice decizie luată de alţii poate să 
elimine responsabilitatea sa pentru rezultatul încercării sale iniţiale. 
Primii candidaţi pentru a susţine ideea continuării responsabilităţii 
sînt încercările de a-i determina pe alţii să facă ceva rău, încercări 
care reuşesc (nu din întîmplare şi în modalitatea intenţionată 
ş.a.m.d.) să-i determine să decidă şi să acţioneze greşit. (în acest 
caz, nu este greşit chiar actul iniţial, şi, prin urmare, nu cade acesta 
sub incidenţa prohibirii potrivit condiţiilor principiului?) 

Punctul de vedere opus susţine că deciziile ulterioare ale altora 
elimină responsabilitatea celui ale cărui încercări reuşesc să-i 
determine să acţioneze într-un anumit fel; deşi îi convinge sau îi 
determină să o facă, ei s-ar fi putut abţine. La baza acestei con¬ 
cepţii ar putea sta următorul model. Pentru fiecare acţiune, spune 

modelul, există o anumită cantitate de responsabilitate; aceasta ar 
putea să fie măsurată prin cîtă pedeapsă se aplică pentru acţiune. 
Cineva convins de către un altul să facă ceva poate fi pedepsit pe 
de-a-ntregul pentru acţiunea sa; el poate fi pedepsit la fel de mult 
ca şi acela care decide doar de unul singur să săvîrşească aceeaşi 
acţiune. Din moment ce s-a consumat toată pedeapsa pentru acea 
acţiune, s-a consumat şi toată responsabilitatea; nu mai există altă 
responsabilitate sau pedeapsă în plus pentru acea acţiune care să 
Fie lăsată pentru o altă persoană. Aşadar, conchide argumentul, o 
persoană care convinge pe altcineva să se decidă să facă ceva nu 
poate fi făcută răspunzătoare sau nu poate fi pedepsită pentru 
urmările acţiunii celuilalt. Dar modelul acesta al unei cantităţi 
fixate de responsabilitate pentru o acţiune este greşit. Dacă două 
persoane cooperează la atacarea sau uciderea unei a treia persoane, 
atunci fiecare agresor sau criminal poate să fie pedepsit pe de-a-ntre- 
gul. Fiecare poate să primească aceeaşi pedeapsă, să zicem n ani, 
ca şi acela care acţionează singur. Nu este nevoie ca fiecăruia să i 
se dea n/2. Responsabilitatea nu este o găleată în care rămîne mai 
puţin atunci cînd se ia din ea; nu există o cantitate fixă de 
pedeapsă sau responsabilitate pe care cineva o foloseşte în între¬ 
gime, aşa încît nu mai rămîne deloc pentru celălalt. Din moment 
ce acest model, sau această reprezentare a felului în care funcţio¬ 
nează responsabilitatea este greşită, am înlăturat un temei impor¬ 
tant al concepţiei că nimeni nu poate fi pedepsit pentru că l-a 
convins pe un alt individ responsabil să facă ceva. 6 


COMPORTAMENTUL CA PROCES 

Am argumentat că nici măcar acela care prevede că o asociaţie 
de protecţie va deveni dominantă nu poate să le interzică altora să 
se alăture acesteia. Dar chiar dacă nimănui nu i se poate interzice, 
nu s-ar putea ca fiecare să aleagă să nu intre în această asociaţie, 
pentru a evita apariţia statului la sfîrşitul acestui proces ? Nu şi-ar 
putea da seama o populaţie de anarhişti că eforturile individuale 
de a plăti pentru protecţie vor conduce, printr-un proces de tipul 
mîinii invizibile, la organizarea unui stat şi pentru că au dovezi 
istorice şi temeiuri teoretice de a se teme că statul este un Fran- 
kenstein care va fi cuprins de amoc şi nu se va limita la funcţii 
minimale, nu s-ar putea ca fiecare să decidă din prudenţă să nu 

pornească pe această cale? 7 Dacă toate acestea sînt aduse la cunoş¬ 
tinţa anarhiştilor, este explicaţia apariţiei statului prin intervenţia 
mîinii invizibile o profeţie care se autodistruge? 

Va fi greu ca un astfel de efort concertat să reuşească să blo¬ 
cheze formarea statului, deoarece fiecare individ îşi va da seama 
că este în interesul său personal să se afilieze unei asociaţii de 
protecţie (cu atît mai mult cu cît şi alţii fac aceasta), iar afilierea 
sa, sau rămînerea în afara asociaţiei nu prezintă nici o importanţă 
în ceea ce priveşte dezvoltarea statului. (Acţiunile B ale matricelor 
anterioare sînt dominante.) Totuşi, trebuie să se admită că alţi indi¬ 
vizi, care au motive speciale, nu s-ar comporta în felul descris de 
noi aici: de exemplu, oameni a căror religie le interzice să cum¬ 
pere protecţie sau să se unească cu alţii în întreprinderi de pro¬ 
tecţie; sau mizantropi care refuză să coopereze cu sau să angajeze 
oricare altă persoană; sau pacifişti care refuză, chiar cînd este 
vorba de propria lor apărare, să sprijine sau să participe la orice 
instituţie care foloseşte forţa. Trebuie să slăbim afirmaţia noastră 
că un stat ar apărea dintr-o stare naturală, în aşa fel încît să exclu¬ 
dem aceste psihologii speciale care zădărnicesc acţiunea procesului 
mîinii invizibile pe care l-am descris. Pentru fiecare psihologie 
specială, putem insera o clauză specifică în formularea noastră 
pentru a o exclude. Astfel: într-un teritoriu cu indivizi raţionali, 
care sînt dispuşi să folosească forţa pentru autoapărare şi sînt 
dispuşi să coopereze cu alţi indivizi şi să îi angajeze pe aceştia,... 

La încheierea Capitolului 5, am argumentat că un teritoriu cu o 
agenţie dominantă de protecţie conţine un stat. Ar fi de acord 
Locke că într-un astfel de teritoriu ar exista un stat sau o societate 
civilă? Dacă da, ar spune că s-a ajuns la acestea printr-un contract 
social ? Clienţii aceleiaşi agenţii de protecţie sînt într-o stare de 
societate civilă unii faţă de alţii; clienţii şi independenţii au exact 
aceleaşi drepturi unii faţă de alţii pe care le au două persoane 
oarecare într-o stare naturală şi deci ei sînt într-o stare naturală unii 
faţă de alţii (Two Treatises of Government, II, sect. 87). Dar faptul 
că independenţii cedează în faţa puterii superioare a agenţiei domi¬ 
nante de protecţie şi nu acţionează ca executori ai legii naturale 
împotriva clienţilor ei (în pofida faptului că au dreptul), să 
însemne oare că ei nu sînt într-o stare naturală lockeană faţă de 
clienţi ? Să spunem că ei sînt într-o stare naturală de jure, dar nu 
într-o stare naturală de factol Ar folosi Locke o noţiune de soci¬ 
etate politică sau civilă în care ar putea exista o societate civilă 

într-un teritoriu, chiar dacă nu oricare doi oameni din acel teritoriu 
s-ar afla într-o relaţie de tipul societăţii civile? Am vrea, de 
asemenea, ca această noţiune să prezinte un interes politic; dacă 
doar doi dintre indivizii dintr-un teritoriu se află într-o relaţie de 
tipul societăţii civile, trebuie să fie insuficient pentru a exista 
societate civilă în acel teritoriu. 8 

Am descris un proces prin care indivizii dintr-un teritoriu 
încheie o înţelegere pentru protecţie personală cu diferite firme 
care oferă servicii de protecţie, dar toate, cu excepţia uneia singu¬ 
re, vor dispărea, sau toate vor ajunge la un modus vivendi ş.a.m.d. 
în ce măsură se potriveşte acest proces, dacă se potriveşte, cu ceea 
ce Locke considera a fi procesul în care indivizii „sînt de acord cu 
alţi oameni să se unească într-o comunitate", consimţind „să 
constituie o comunitate sau un guvernămînt" (sect. 95), înţele- 
gîndu-se să stabilească o comunitate (commonwealth) (sect. 99). 
Procesul nu pare să fie deloc acela al unei înţelegeri comunitare 
unanime de a institui un guvemămînt sau un stat. Nici un individ, 
atunci cînd cumpără servicii de protecţie de la agenţia lui locală 
de protecţie, nu are în minte ceva atît de grandios. Dar, poate că 
acordul comunitar, în care fiecare are în minte că ceilalţi vor fi de 
acord şi fiecare are intenţia de a înfăptui rezultatul final al acestui 
acord, nu este necesar pentru o învoială lockeană. 9 Eu însumi nu 
prea văd rostul dilatării noţiunii de „contract", în aşa fel încît 
fiecare structură, sau stare de lucruri, care apare din acţiunile 
voluntare disparate ale indivizilor care acţionează separat să fie 
concepută ca provenind dintr-un contract social, chiar dacă nimeni 
nu a avut în minte structura, sau nu a acţionat pentru a o realiza. 
Sau, dacă noţiunea este dilatată, atunci trebuie să se spună clar, în 
aşa fel încît alţii să nu fie induşi în eroare în ceea ce priveşte înţe¬ 
lesul ei. Trebuie spus clar că noţiunea este de aşa natură încît 
următoarele situaţii rezultă dintr-un contract social: starea generală 
de lucruri constituită de către cineva care este căsătorit, sau care 
trăieşte cu cineva; repartizarea indivizilor care se află într-o 
anumită seară, într-un anumit oraş, într-un anumit cinematograf; 
structura traficului pe o autostradă, într-o anumită zi; numărul de 
clienţi la un anumit magazin, într-o anumită zi şi structura cumpă¬ 
răturilor pe care le fac ş.a.m.d. Departe de mine să afirm că 
această noţiune mai largă nu prezintă nici un interes; faptul că un 
stat poate să apară printr-un proces care corespunde acestei noţiuni 

mai largi (fără să se potrivească aceleia mai înguste) prezintă, 
într-adevăr, un foarte mare interes! 

Concepţia pe care o prezentăm aici nu trebuie confundată cu 
alte concepţii. Ea se deosebeşte de concepţiile contractului social 
prin structura sa care este de tipul mîinii invizibile. Se deosebeşte 
de concepţiile potrivit cărora „forţa defacto determină dreptul 
(legal) al statului" prin aceea că susţine că aplicarea drepturilor şi 
drepturile de a controla această aplicare există în mod independent 
şi sînt susţinute de către toţi, mai degrabă decît lăsate pe seama 
unui singur individ sau a unui mic grup şi că procesul cumulativ 
al aplicării efective exclusive a drepturilor şi a puterii de control 
poate să se desfăşoare fără ca drepturile cuiva să fie violate; că un 
stat poate să apară printr-un proces în care nu sînt violate drep¬ 
turile nimănui. Să spunem că un stat care a apărut dintr-o stare 
naturală prin procesul descris a înlocuit starea naturală, care, prin 
urmare, nu mai există, sau să spunem că există în limitele unei 
stări naturale şi deci este compatibil cu aceasta? Fără îndoială, 
prima afirmaţie s-ar potrivi mai bine cu tradiţia lockeană; dar 
statul apare treptat şi într-un mod atît de imperceptibil din starea 
naturală a lui Locke, fără o întrerupere mare sau fundamentală a 
continuităţii, încît sîntem tentaţi să alegem cea de-a doua variantă, 
fără a mai lua în seamă îndoiala lui Locke: „... dacă nimeni nu va 
spune că starea naturală şi societatea civilă sînt unul şi acelaşi 
lucru, ceea ce n-am auzit pînă acum să fi spus vreunul dintre marii 
protectori ai anarhiei" (sect. 94). 


LEGITIMITATEA 

Unii ar putea să conteste şi poate pe bună dreptate că orice 
noţiune normativă trebuie încorporată într-o explicare a statului, 
chiar dreptul de impunere a drepturilor şi de prohibire a impunerii 
private periculoase a justiţiei, dacă se dă o compensaţie acelora 
cărora li se impune prohibirea. Dar din moment ce încorporarea 
unei noţiuni normative nu acordă statului sau vreunuia dintre 
funcţionarii săi nici un drept pe care să nu-1 aibă fiecare persoană, 
ea pare să fie inofensivă. Nu dă statului nici un drept special şi, cu 
siguranţă, nu atrage după sine că toate acţiunile de guvernare 
exercitate de către stat sînt prezumtiv corecte. Nici nu atrage după 
sine că persoanele care acţionează ca funcţionari ai statului posedă 

vreo imunitate specială faţă de pedeapsă, dacă violează drepturile 
altuia. Publicul ai cărui funcţionari sînt ei, poate să le ofere o asi¬ 
gurare sau o garanţie în privinţa responsabilităţii lor. Dar nu poate 
să le micşoreze responsabilităţile, prin comparaţie cu acelea ale altor 
persoane. Totodată, nici agenţiile de protecţie şi nici vreo altă 
corporaţie nu vor avea responsabilităţi limitate. Aceia care fac în 
mod voluntar o afacere cu o corporaţie (clienţi, creditori, lucrători 
ş.a.) o vor face prin contracte care limitează în mod explicit respon¬ 
sabilitatea corporaţiei, dacă aceasta este modalitatea corporaţiei de 
a face afaceri. Responsabilitatea unei corporaţii, faţă de aceia care au 
de-a face în mod involuntar cu ea, va fi nelimitată şi ea va decide, 
probabil, să acopere această responsabilitate cu poliţe de asigurare. 

Are legitimitate statul pe care l-am descris, conduce el în mod 
legitim? Agenţia dominantă de protecţie are putere de facto\ a 
dobîndit această putere şi a ajuns la poziţia sa de dominare fără a 
viola drepturile cuiva; exercită această putere atît de bine încît 
corespunde tuturor aşteptărilor. Oare aceste fapte să însemne că 
statul este executorul legitim al puterii? După cum este folosit 
termenul „legitimitate" în teoria politică, aceia care deţin în mod 
legitim puterea sînt îndreptăţiţi, sînt îndreptăţiţi în mod deosebit, să 
o exercite.* Are oare agenţia dominantă de protecţie vreo îndrep¬ 
tăţire deosebită? O agenţie dominantă şi o alta mică, sau o agenţie 
dominantă şi o persoană neafiliată sînt Ufffel în ceea ce priveşte 
natura drepturilor lor de a aplica drepturile altora. Cum s-ar putea 
ca ele să aibă îndreptăţiri distincte ? 

Să vedem dacă agenţia dominantă de protecţie este îndreptăţită 
să fie dominantă. Este cumva un restaurant la care te hotărăşti să 
mergi într-o anumită seară îndreptăţit să se aştepte că-i vei fi client 
permanent? Poate că în anumite împrejurări sîntem tentaţi să 
spunem că cei de acolo sînt vrednici de asta sau că o merită; au 
mîncare mai bună, este mai ieftin şi oferă o ambianţă plăcută şi 
muncesc din greu pentru asta; totuşi, ei nu sînt îndreptăţiţi să se 
aştepte că le vei fi un client fidel. 10 Nu violezi nici una dintre 


* în încercările de a explica noţiunea de legitimitate a guvernării în termeni 
de atitudini şi de opinii ale cetăţenilor este greu să eviţi reintroducerea noţiunii 
de legitimitate, atunci cînd vine timpul să explici conţinutul precis al atitu¬ 
dinilor şi opiniilor cetăţenilor; deşi nu este prea greu să dăm o explicaţie 
circulară mai amplă: un guvem legitim este unul a cărui autoritate este 
considerată de majoritatea cetăţenilor ca fiind legitimă. 

îndreptăţirile lor, dacă te hotărăşti să mergi în altă parte. Prin 
decizia pe care o iei de a merge acolo, ca să zicem aşa, îi autori¬ 
zezi să te servească şi să-ţi ceară banii pentru consumaţie. Ei nu 
au nici o îndreptăţire să fie singurii care să te servească, dar sînt 
îndreptăţiţi să te servească. De asemenea, trebuie să facem o 
deosebire între îndreptăţirea unei agenţii de a fi una dintre acelea 
care exercită o anumită putere şi îndreptăţirea ei de a exercita acea 
putere. 11 Atunci, singura îndreptăţire a unei agenţii dominante este 
îndreptăţirea pe care o are de a exercita puterea? Putem ajunge la 
întrebările despre îndreptăţire pe o altă cale, care lămureşte mai 
departe situaţia persoanelor într-o stare naturală. 

O agenţie de protecţie poate să acţioneze pentru sau contra unui 
anumit individ. Acţionează împotriva lui, dacă veghează la impu¬ 
nerea drepturilor cuiva împotriva lui, îl pedepseşte, cere compen¬ 
saţii de la el ş.a.m.d. Acţionează în favoarea lui, dacă îl apără de 
alţii, îi pedepseşte pe alţii pentru că îi violează drepturile, îi obligă 
pe alţii să-l compenseze ş.a.m.d. Teoreticienii stării naturale susţin 
că există anumite drepturi inerente victimei fărădelegii, pe care 
alţii le pot exercita numai dacă sînt autorizaţi de către victimă; şi 
există alte drepturi pe care alţii le pot exercita, indiferent dacă 
victima îi autorizează sau nu. Dreptul de a impune plata unei 
compensaţii este de primul gen; dreptul de a pedepsi este de al 
doilea. Dacă victima decide să nu fie compensată, nimeni alt¬ 
cineva nu poate cere compensaţia pentru ea sau pentru el însuşi, 
în locul ei. Dar dacă victima vrea într-adevăr să fie compensată, 
de ce pot să acţioneze pentru ea, în vederea obţinerii compensaţiei, 
numai aceia pe care i-a autorizat ? Este clar că dacă fiecare individ, 
dintr-un grup de indivizi diferiţi, impune făptaşului să plătească o 
compensaţie integrală, atunci asta l-ar nedreptăţi pe cel din urmă. 
Cum să se stabilească atunci cine să acţioneze? Să acţioneze acela 
care cere primul o compensaţie suficientă pentru victimă? Dar a 
permite mai multora să concureze pentru a fi cel dintîi care reu¬ 
şeşte să obţină compensaţia îi va angaja, deopotrivă, pe răufăcă¬ 
torii prevăzători şi deopotrivă pe victime în multe procese care 
consumă timp şi energie şi dintre care numai unul va avea ca 
rezultat plata compensaţiei. în mod alternativ, poate că cel care 
încearcă primul să obţină compensaţia are drept de preemţiune; 
nimeni altcineva nu se mai poate angaja în acest proces. Dar 
aceasta i-ar permite răufăcătorului însuşi ca un complice al său să 
fie primul care să înceapă demersurile de obţinere a compensaţiei 

(care ar fi lungi, complicate, şi, poate, neconcludente), pentru a-i 
opri pe ceilalţi să-l oblige să plătească o compensaţie. 

Teoretic vorbind, ar putea fi folosită o regulă arbitrară şi oricine 
ar putea fi selectat pentru a cere (sau a autoriza pe altul să ceară) 
compensaţia — de exemplu, — „cel care va cere compensaţia va 
fi acel individ al cărui nume vine imediat după acela al victimei 
într-o listă alfabetică pe care figurează locuitorii din teritoriu". 
(Să-i facă aceasta pe oameni să-i victimizeze pe cei care, alfabetic, 
sînt predecesorii lor imediaţi ?) Faptul că victima este aceea care 
alege pe cel care cere compensaţia garantează, cel puţin, că va fi 
mulţumită de rezultatul procesului şi nu va continua să încerce să 
obţină altă compensaţie. Victima nu va considera că s-a angajat 
într-un proces care, prin natura sa, este nedrept pentru ea însăşi; 
sau dacă ajunge să creadă aceasta, nu va putea să dea vina decît 
pe sine. Este în avantajul răufăcătorului ca victima să fie implicată 
în şi angajată faţă de proces, pentru că altfel, victima va iniţia un 
al doilea proces pentru a obţine restul a ceea ce crede că merită. 
Ne putem aştepta de la victimă să fie de acord cu o limitare a 
dublului risc, numai dacă procesul iniţial este unul în care s-a 
angajat şi are o anumită încredere în el, ceea ce n-ar fi cazul, dacă 
un complice al răufăcătorului ar declanşa procesul iniţial. Dar ce 
anume este rău cu dublul risc, dat fiind că dacă rezultatul său este 
nedrept, persoana pedepsită poate acţiona ea însăşi ? Şi de ce nu 
poate să-şi pună victima pe răufăcătorul ei în situaţia unui risc 
dublu, chiar dacă primul proces a fost unul pe care ea însăşi îl 
autorizase? Nu poate victima să spună că autorizase pe un altul 
pentru a obţine compensaţia potrivită şi că din moment ce agentul 
nu a reuşit să facă aceasta pe de-a-ntregul, ea însăşi are dreptul să 
autorizeze, totuşi, pe altcineva să acţioneze ? Dacă primul individ 
pe care-1 trimite după un răufăcător nu reuşeşte să-l găsească, 
atunci poate să trimită pe un altul; dacă acesta îl găseşte, dar se 
lasă cumpărat, victima poate să trimită pe altcineva; de ce să nu 
poată trimite pe altcineva dacă primul său agent nu reuşeşte să se 
achite de sarcina sa într-un mod adecvat ? Desigur, dacă trimite pe 
un altul pentru a obţine ceva în plus faţă de ceea ce încercase să 
obţină primul său agent, atunci există riscul ca alţii să considere 
nedreaptă pretenţia sa suplimentară şi, prin urmare, i se vor opune. 
Dar există alte motive, în afara prudenţei, pentru a nu face aşa 
ceva? Respingerea dublului risc îşi găseşte un temei într-un sistem 
juridic civil, aşa cum este de obicei conceput acesta. Din moment 

ce o singură condamnare este suficientă, este nedrept să se permită 
continuarea urmăririi pînă cînd se obţine ceva în plus. Asta nu s-ar 
întîmpla în starea naturală, în cazul în care chestiunea nu este 
rezolvată în mod absolut şi nu este constrîngătoare pentru toţi, 
atunci cînd agentul victimei sau agenţia ajung la o hotărîre. Este 
nedrept ca într-un sistem civil reclamantul să aibă mai multe şanse 
de a obţine o sentinţă definitivă constrîngătoare, căci, dacă el are 
noroc o dată, cel considerat vinovat va avea puţine şanse de a 
scăpa. Totuşi, în starea naturală cel care susţine că decizia împo¬ 
triva sa este nedreaptă are posibilitatea de a face recurs. 12 Dar chiar 
dacă nu există nici o garanţie că o victimă va considera ca fiind 
acceptabilă decizia agentului său, este mai probabil să o accepte 
pe aceasta decît să o accepte pe aceea a unei terţe părţi necunos¬ 
cute; şi, prin urmare, alegerea de către victimă a celui care va cere 
compensaţia este un pas către soluţionarea cazului. (Adversarul 
său ar putea, de asemenea, să fie de acord cu rezultatul.) Există, 
totuşi, un alt motiv, poate cel mai important, pentru ca victima să 
fie în poziţia potrivită de a solicita compensaţia. Victima este 
aceea căreia i se cuvine compensaţia, nu numai în sensul că îi 
revin banii, ci şi în acela că celălalt este obligat faţă de el să-i 
plătească. (Este vorba de lucruri diferite; pot să fiu obligat faţă de 
tine să-i dau unei alte persoane banii, dacă ţi-am promis ţie că îi 
voi da acelei persoane.) în calitate de persoană căreia îi revine 
această obligaţie .cu titlu executoriu, victima pare să fie partea 
potrivită care să determine precis cum va fi executată obligaţia. 


DREPTUL TUTUROR DE A PEDEPSI 

Spre deosebire de obţinerea compensaţiei, despre care se consi¬ 
deră că este corect să fie încasată numai de către victimă sau de 
către agentul ei autorizat, teoria stării naturale consideră pedep¬ 
sirea, de obicei, ca pe o funcţie pe care o poate îndeplini oricine. 
Locke îşi dă seama că aceasta „va părea unora o doctrină foarte 
ciudată 11 (sect. 9). El o apără spunînd că legea naturală ar fi inutilă 
dacă nimeni dintre cei care se află într-o stare naturală nu ar avea 
puterea sa o aplice şi din moment ce toţi în starea naturală au 
drepturi egale, dacă o persoană poate să o aplice, atunci oricine 
are acest drept (sect. 7); el mai spune că un agresor reprezintă un 
pericol pentru genul uman în general şi, prin urmare, oricine poate 

să-l pedepsească (sect. 8) şi îl provoacă pe cititor să găsească un 
alt temei pentru pedepsirea de către o ţară a străinilor, pentru 
crime comise pe teritoriul ei. Dreptul general de a pedepsi este atît 
de neintuitiv? Dacă un delict grav ar fi comis într-o altă ţară care 
refuză să-l pedepsească (poate că guvernul este implicat, sau el 
însuşi este autorul), atunci nu ar fi normal ca tu să-l pedepseşti pe 
răufăcător, să-i produci o vătămare pentru acţiunea sa? Mai mult, 
s-ar putea încerca derivarea dreptului de a pedepsi din alte consi¬ 
deraţii morale: din dreptul de a proteja, combinat cu ideea că 
graniţele morale ale răufăcătorului se schimbă. Am putea adopta 
un punct de vedere de tip contractualist asupra prohibirilor morale 
şi să susţinem că aceia care ei înşişi violează graniţele altuia pierd 
dreptul ca unele dintre propriile lor graniţe să fie respectate. Din 
această perspectivă nu ni se interzice din punct de vedere moral 
să facem anumite lucruri altora care au violat deja anumite prohibiri 
morale (şi au rămas nepedepsiţi). Anumite delicte dau altora liber¬ 
tatea de a încălca anumite graniţe (absenţa unei datorii de a nu o 
face); detaliile ar putea fi acelea ale unei doctrine retributive.' 3 
Discuţia despre dreptul de a pedepsi poate să pară ciudată dacă îl 
interpretăm în sens tare ca pe un drept cu care alţii nu trebuie să 
aibă vreo legătură sau să-l exercite ei înşişi, şi nu ca pe libertatea 
de a pedepsi, libertate pe care o pot avea şi alţii. Interpretarea mai 
tare a dreptului nu este necesară; libertatea de a pedepsi i-ar da lui 
Locke mult din ceea ce are nevoie, poate că totul, dacă adăugăm 
datoria răufăcătorului de a nu se opune pedepsirii. La aceste teme¬ 
iuri, care fac mai plauzibilă afirmaţia că există un drept general de 
a pedepsi, putem adăuga consideraţia că, spre deosebire de com¬ 
pensaţie, pedeapsa nu este o datorie pe care o avem faţă de vic¬ 
timă (deşi aceasta poate să fie persoana cea mai interesată în 
aplicarea ei) şi, prin urmare, victima nu are o autoritate specială 
în aplicarea pedepsei. 

Cum ar funcţiona un sistem al pedepsirii deschise? Toate difi¬ 
cultăţile pe care le-am întîlnit înainte, cînd ne-am imaginat cum ar 
funcţiona impunerea deschisă a compensaţiei, există şi într-un 
sistem de pedepsire deschisă. Există şi alte dificultăţi. Trebuie să 
fie un sistem în care primul care acţionează are preemţiune? Vor 
concura sadicii pentru a fi primii ale căror servicii să fie accep¬ 
tate? Aceasta ar complica în mod considerabil problema menţine¬ 
rii impunerii pedepsei între nişte limite rezonabile, iar complicarea 
acestei chestiuni nu ar fi de dorit, în pofida posibilităţilor pe care 

le oferă pentru o activitate plăcută şi nealienată. Intr-un sistem de 
pedepsire deschisă oricine ar putea să decidă asupra clemenţei; iar 
altuia i s-ar permite să respingă această decizie, pedepsind în plus, 
atîta timp cît suma pedepselor nu a depăşit cantitatea de pedeapsă 
meritată? Ar putea delincventul să fie pedepsit doar de formă de 
către un complice al său? Ar exista vreo probabilitate ca victima 
să simtă că s-a făcut dreptate? ş.a.m.d. 

Dacă un sistem care lasă pedepsirea pe seama oricui s-ar întîm- 
pla să o aplice este defectuos, cum să se decidă cine este acela 
care pedepseşte, dintre toţi care sînt dispuşi şi poate chiar dornici ? 
S-ar putea considera că, aşa cum s-a arătat înainte, trebuie să fie 
victima sau agentul ei autorizat. Totuşi, deşi victima ocupă poziţia 
socială nefericită de victimă şi i se datorează compensaţie, nu i se 
datorează dreptul de a pedepsi. (Care i se „datorează" persoanei 
care merită să fie pedepsită.) Delincventul nu este obligat faţă de 
victimă să fie pedepsit; el nu merită să fie pedepsit „de victimă". 
Aşadar, de ce să aibă victima dreptul special de a pedepsi sau de 
a fi cel care aplică pedeapsa? Dacă nu are nici un drept special de 
a pedepsi, are vreun drept special de a decide ca pedeapsa să nu 
fie aplicată deloc sau ca să fie acordată iertarea? Poate cineva să 
pedepsească pe un criminal, chiar împotriva dorinţelor părţii 
vătămate, care are obiecţii de ordin moral în privinţa modului de 
pedepsire ? Dacă un adept al lui Gandhi este atacat, pot alţii să-l 
apere prin mijloace pe care el le respinge din punct de vedere 
moral? Si alţii sînt afectaţi; ei se sperie şi nu se mai simt în 
siguranţă dacă astfel de acte rămîn nepedepsite. Faptul că victima 
a fost cel mai mult afectată îi dă un statut special în privinţa 
pedepsirii vinovatului ? (Ceilalţi sînt afectaţi de crimă, sau numai 
de neaplicarea pedepsei ?) Dacă victima a fost omorîtă statutul 
acesta special revine rudei sale celei mai apropiate? Dacă există 
două victime ale unui ucigaş, au dreptul rudele lor să-l pedep¬ 
sească cu moartea, cu o compensaţie pentru acela care va fi primul 
care acţionează? Poate că atunci, mai degrabă decît că fiecare 
poate să pedepsească sau că numai victima are autoritatea de a 
pedepsi, soluţia este ca toţi cei care sînt afectaţi (şi anume, fiecare) 
să acţioneze împreună pentru a pedepsi sau pentru a împuternici 
pe cineva să pedepsească. Dar aceasta ar cere un aparat institu¬ 
ţional sau mod de a decide în interiorul stării naturale înseşi. Şi 
dacă specificăm aceasta ca drept al fiecăruia de a-şi spune cuvîntul 
în stabilirea finală a pedepsei, acesta ar fi singurul drept de acest 
fel pe care l-ar avea oamenii în starea naturală; ceea ce ar rezulta 

ar fi un drept solidar (dreptul de a stabili pedeapsa), mai degrabă 
decît unul individual. Se pare că nu putem înţelege clar cum ar 
funcţiona în starea naturală dreptul de a pedepsi. Din discuţia 
aceasta în legătură cu cine poate să ceară compensaţia şi cine 
poate să pedepsească apare o altă perspectivă asupra problemei 
îndreptăţirii unei asociaţii de protecţie dominante. 

Asociaţia de protecţie dominantă este autorizată de un număr 
de oameni să acţioneze în calitate de agent al lor pentru a obţine 
compensaţia. Ea este îndreptăţită să acţioneze pentru ei, în timp ce 
o agenţie mică este îndreptăţită să acţioneze pentru mai puţini 
oameni şi un individ este îndreptăţit să acţioneze numai pentru el. 
în sensul unui număr mai mare de îndreptăţiri individuale, dar la 
fel cu cele pe care le au şi alţii, agenţia de protecţie dominantă are 
o îndreptăţire mai mare. Se poate spune mai mult, dat fiind carac¬ 
terul obscur al felului în care funcţionează drepturile de a pedepsi 
într-o stare naturală. In măsura în care este plauzibil că toţi aceia 
care au o anumită pretenţie în privinţa dreptului de a pedepsi 
trebuie să acţioneze împreună, agenţia dominantă se va considera 
ca fiind cea mai îndreptăţită să aplice pedeapsa, din moment ce 
aproape toţi o autorizează să acţioneze în locul lor. în aplicarea 
pedepsei, ea înlocuieşte şi are drept de preemţiune asupra acţiu¬ 
nilor punitive exercitate de ceilalţi, care sînt mai puţini. Orice 
individ care acţionează va exclude acţiunile şi îndreptăţirile tuturor 
celorlalţi; în timp ce foarte mulţi oameni se vor simţi îndreptăţiţi 
atunci cînd acţionează agentul lor, agenţia de protecţie dominantă. 
Aceasta ar explica de ce credem că o agenţie de protecţie domi¬ 
nantă sau un stat are o anumită legitimitate specială. Avînd mai 
multe îndreptăţiri să acţioneze, este mai îndreptăţită să acţioneze. 
Dar nu este îndreptăţită să fie agenţia dominantă, după cum 
nimeni altcineva nu este. 

Trebuie să semnalăm o altă sursă posibilă a concepţiei care 
obiectualizează legitimitatea exercitării puterii. în măsura în care 
indivizii consideră alegerea unei agenţii de protecţie ca pe un joc 
de coordonare, cu avantajele pe care le oferă convergenţa rapidă 
asupra aceleiaşi agenţii, deşi nu are prea mare importanţă care 
anume, ei pot să considere că acea agenţie asupra căreia s-a întîm- 
plat să se fixeze este cea corespunzătoare sau potrivită pentru a-i 
cere protecţie. Să luăm de exemplu un loc de întîlnire al adoles¬ 
cenţilor dintr-un cartier. Poate să nu conteze foarte mult unde este 
locul, atîta timp cît fiecare ştie locul unde se vor aduna ceilalţi, în 
funcţie de faptul dacă alţii merg acolo, dacă merg în general 

undeva. Acel loc devine „locul în care se merge" pentru a-i întîlni 
pe ceilalţi. Nu numai că este mai probabil să nu reuşeşti, dacă 
cauţi în altă parte; dar ceilalţi au un avantaj de pe urma conver¬ 
genţei tale asupra acelui loc şi se bazează pe aceasta şi, totodată 
în ceea ce te priveşte, beneficiezi de pe urma faptului că ei se 
adună acolo şi te bazezi pe aceasta. Locul acela nu este îndreptăţit 
să fie locul de întîlnire; dacă este un magazin, proprietarul lui nu 
este îndreptăţit ca magazinul său să fie acela în care se adună 
oamenii. Nu înseamnă că indivizii trebuie să se întîlnească acolo. 
Este numai locul de întîlnire. In mod asemănător, ne-am putea 
închipui procesul prin care o anumită agenţie de protecţie devine 
acea agenţie care te protejează. în măsura în care oamenii încearcă 
să-şi coordoneze acţiunile şi să conveargă în direcţia unei agenţii 
de protecţie, care îi va avea pe toţi drept clienţi, procesul nu este, 
în acea măsură, pe de-a-ntregul unul de tipul mîinii invizibile. Şi 
vor exista situaţii intermediare, în care unii îl vor socoti ca pe un 
joc de coordonare, iar alţii, care uită de aceasta, reacţionează pur 
şi simplu la semnalele locale. 14 

Cînd numai o agenţie exercită de fapt dreptul dea interzice 
altora folosirea procedurilor lor nesigure de impunere a justiţiei, 
aceasta face ca ea să fie un stat defacto. Motivaţia noastră pentru 
această prohibire se bazează pe ignoranţă, incertitudine şi necu¬ 
noaşterea oamenilor. în anumite situaţii, nu se ştie dacă o anumită 
persoană a săvîrşit o anumită acţiune, iar procedurile pentru a 
stabili aceasta se deosebesc în ceea ce priveşte siguranţa sau 
imparţialitatea. Ne putem întreba dacă într-o lume a cunoaşterii şi 
a informaţiei factuale perfecte, oricine ar putea reclama în mod 
legitim dreptul (fără a pretinde că este singurul său posesor) de a 
interzice altcuiva să pedepsească un vinovat. Chiar în cazul 
existenţei acordului factual, ar putea să existe dezacorduri în ceea 
ce priveşte cuantumul pedepsei care s-ar cuveni pentru o anumită 
acţiune şi acţiunile ce ar merita să fie pedepsite. Am înaintat în 
această lucrare (pe cît a fost posibil) fără să examinez critic sau să 
insist asupra supoziţiei comune multor utopişti şi teoreticieni 
anarhişti că există cîteva seturi de principii destul de evidente 
pentru a fi acceptate de către toţi oamenii de bună credinţă, destul 
de precise pentru a fi un îndreptar neambiguu pentru situaţii parti¬ 
culare, destul de clare pentru ca toţi să îndeplinească coman¬ 
damentele lor şi destul de complete pentru a răspunde tuturor 
problemelor care vor apărea de fapt. Să fi clădit argumentarea 

favorabilă existenţei statului pe respingerea unei astfel de supoziţii 
ne-ar fi făcut să sperăm că progresul viitor al umanităţii (şi al filo¬ 
zofiei morale) ar putea produce un astfel de acord; şi, prin urmare, 
ar putea să submineze raţiunea de a fi a statului. Nu numai că ziua 
în care toţi oamenii de bună credinţă vor adera la principiile liber- 
tariene pare să fie departe, dar aceste principii nu au fost complet 
formulate şi nici nu există acum un set unic de principii acceptate 
de toţi libertarienii. Să luăm, de exemplu, problema legitimităţii 
efective a dreptului de autor. Unii libertarieni argumentează că 
acest drept nu este legitim, dar pretind că efectul său poate fi 
obţinut dacă autorii şi editorii includ în contractul de vînzare a 
cărţilor o clauză care prohibeşte tipărirea neautorizată şi apoi 
urmăreşte în justiţie orice ediţie pirat pentru încălcarea con¬ 
tractului; se pare că ei uită că unii oameni, uneori, pierd cărţi, iar 
alţii le găsesc. Alţi libertarieni nu sînt de acord. 15 Acelaşi lucru 
pentru patente. Dacă indivizi care sînt atît de apropiaţi în ceea ce 
priveşte teoria generală pot să nu fie de acord asupra unui punct 
atît de important, atunci două agenţii libertariene de protecţie s-ar 
putea să ajungă la conflict din cauza lui. O agenţie ar putea să 
încerce să impună o prohibire publicării unei anumite cărţi de 
către cineva (deoarece violează dreptul de proprietate al autorului), 
sau asupra reproducerii unei anumite invenţii pe care nu a făcut-o 
el în mod independent, cîtă vreme cealaltă agenţie se opune acestei 
prohibiri, deoarece este o violare a drepturilor individuale. Dez¬ 
acordurile asupra dreptului anume ce trebuie impus, argumentează 
neobosiţii arhişti, oferă totuşi un alt temei (în plus faţă de absenţa 
cunoaşterii factuale) aparatului statului; după cum oferă un astfel 
de temei şi nevoia de a schimba uneori conţinutul a ceea ce tre¬ 
buie impus. Oamenii care preferă pacea supravegherii impunerii 
punctului lor de vedere asupra dreptului se vor uni într-un singur 
stat. Dar desigur, dacă oamenii au realmente această preferinţă, 
atunci nici agenţiile lor de protecţie nu vor ajunge la confruntare. 


CONSTRÎNGEREA PREVENTIVĂ 

în fine, să vedem cum este legată problema „detenţiei preven¬ 
tive" sau a „constrîngerii preventive" de principiul compensaţiei 
(Capitolul 4) şi discuţia noastră din Capitolul 5 despre protecţia 
mai extinsă care, pentru a fi oferită oamenilor este nevoie de statul 

ultraminimal, chiar pentru aceia care nu plătesc. Noţiunea trebuie 
lărgită pentru a include toate restricţiile impuse indivizilor, pentru 
a micşora riscul ca ei să violeze drepturile altora; să numim 
această noţiune lărgită „constrîngere preventivă 11 . Aceasta ar 
conţine cerinţe ca unii indivizi să se prezinte săptămînal în faţa 
unei autorităţi (ca şi cum ar fi eliberaţi din închisoare pe cuvînt de 
onoare), interdicţia impusă unor indivizi de a fi în anumite locuri, 
la anumite ore, legile privind regimul armelor ş.a.m.d. (dar nu legi 
care interzic publicarea planurilor sistemelor de alarmă ale 
băncilor). Detenţie preventivă înseamnă să închizi pe cineva, nu 
pentru că a comis o crimă, ci pentru că probabilitatea ca el s-o 
comită este semnificativ mai mare decît normalul. (Crimele sale 
anterioare pot să fie o parte a informaţiei pe baza căreia sînt făcute 
predicţiile.) 

Dacă astfel de constrîngeri preventive sînt nedrepte, ele nu sînt 
din cauză că prohibesc înainte de a se fi produs activităţi care, deşi 
apreciate ca periculoase, pot să se dovedească a fi inofensive. Căci 
un sistem legal executoriu care include prohibiri aplicării private a 
justiţiei se bazează el însuşi pe consideraţii preventive. 16 Nu se 
poate pretinde că astfel de consideraţii, subiacente existenţei 
tuturor sistemelor legale care prohibesc justiţia de autoajutorare, 
sînt incompatibile cu existenţa unui sistem legal drept; nu, în orice 
caz, dacă dorim să susţinem că poate să existe un sistem legal 
drept. Există oare temeiuri pentru a condamna constrîngerile 
preventive ca fiind nedrepte, temeiuri care nu se aplică la fel de 
puternic şi prohibirilor puse justiţiei private, care stau la baza 
existenţei fiecărui sistem legal al statului? Nu ştiu dacă con¬ 
strîngerile preventive pot să fie distinse, pe baza criteriului drep¬ 
tăţii, de alte prohibiri similare impuse cu scopul de a reduce 
pericolul şi care sînt fundamentale pentru sistemele juridice. Poate 
că ne este de ajutor discuţia noastră anterioară, din acest capitol, 
asupra principiilor care fac o deosebire între acţiunile sau pro¬ 
cesele în care nu se mai adoptă nici o altă decizie de comitere a 
unui delict şi procesele în care delictul apare, numai dacă un 
individ se decide mai tîrziu să-l comită. In măsura în care unii 
oameni sînt consideraţi incapabili de a lua o decizie în viitor şi sînt 
văzuţi numai ca mecanisme programate acum să comită şi care 
vor comite (sau pot să comită) delicte (sau în măsura în care sînt 
socotiţi incapabili să se decidă să nu comită delicte?), con- 
strîngerea preventivă probabil că va părea legitimă. Dat fiind că 

dezavantajele sînt compensate (vezi mai jos), constrîngerea pre¬ 
ventivă va fi permisă în virtutea aceloraşi consideraţii care se află 
la baza existenţei unui sistem juridic. (Deşi alte consideraţii pot să 
ducă la eliminarea ei.) Dar dacă răul (de care ne temem), care 
poate fi comis realmente de către cineva, depinde de decizii, pe 
care nu le-a luat încă, cu privire la ce anume este rău, atunci prin¬ 
cipiile anterioare vor elimina detenţia sau constrîngerea preventive 
ca fiind nelegitime şi nepermise.* 

Chiar dacă constrîngerea preventivă nu poate fi deosebită, pe 
temeiuri juridice, de prohibirile similare care stau la baza siste¬ 
melor juridice şi chiar dacă riscul pericolului este destul de semni¬ 
ficativ pentru a face ca prin intermediul prohibirii intervenţia să 
fie permisă, totuşi, aceia care prohibesc pentru a obţine mai multă 
securitate pentru ei înşişi trebuie să-i compenseze pe cei cărora le 
sînt impuse prohibirile (care s-ar putea foarte bine să nu prejudi¬ 
cieze, de fapt, pe nimeni), pentru a compensa dezavantajele care 
le sînt impuse prin prohibiri. Aceasta decurge din şi este cerută de 
principiul compensaţiei din Capitolul 4. în cazul prohibirilor şi al 
cerinţelor nesemnificative, astfel de compensaţii ar putea să fie 
uşor de oferit (şi poate că trebuie oferite în asemenea cazuri chiar 
atunci cînd ele nu constituie un dezavantaj). Alte măsuri, inclusiv 
restricţii de circulaţie impuse unor persoane şi anumite restricţii în 
privinţa activităţilor lor, ar cere o compensaţie substanţială. Va fi 
aproape imposibil pentru societate să ofere compensaţie pentru 
dezavantajele impuse cuiva care este încarcerat în virtutea unei 
constrîngeri preventive. Poate numai amenajînd un spaţiu agreabil 
pentru astfel de persoane — despre care s-a făcut predicţia că sînt 
foarte periculoase — şi care, deşi îngrădit şi păzit, este dotat cu 
hoteluri, locuri de recreere ş.a.m.d., 'poate fi satisfăcută această 
cerinţă a compensării pentru dezavantajele impuse. (Potrivit 
discuţiei noastre anterioare, s-ar putea admite ca acestor persoane 
să li se perceapă o taxă care să nu fie mai mare decît ceea ce chel¬ 
tuiesc ele în mod normal pentru chirie şi mîncare. Dar nu ar fi 
permis să se procedeze aşa dacă acea persoană nu ar putea 
continua să realizeze un venit comparabil cu venitul său din 


* Este acest lucru valabil chiar dacă cel care impune constrîngerea plăteşte 
o compensaţie deplină, plasîndu-1 pe cel supus constrîngerii pe o curbă de 
indiferenţă cel puţin tot atît de înaltă ca aceea pe care ar fi ocupat-o, în loc să-l 
compenseze doar pentru dezavantajele impuse? 

libertate, pentru că această taxă i-ar epuiza toate resursele finan¬ 
ciare.) Un astfel de centru de detenţie ar trebui să fie un loc 
agreabil; dacă mulţi indivizi încearcă să fie trimişi acolo, putem 
conchide că a fost făcut mai mult decît suficient de plăcut pentru 
a compensa dezavantajele interzicerii de a trăi în societate.* Nu 
discut aici detaliile unui astfel de plan, dificultăţile teoretice (de 
exemplu, prin îndepărtarea din societate, unii ar fi mai deza¬ 
vantajaţi decît alţii) şi posibilele obiecţii morale (de exemplu, sînt 
violate drepturile cuiva atunci cînd stă laolaltă cu toţi ceilalţi 
indivizi periculoşi? Poate confortul sporit să compenseze pericolul 
sporit ?). Menţionez aceste agreabile centre de detenţie nu pentru 
a le susţine, ci pentru a arăta genul de lucruri la care trebuie să se 
gîndească aceia care propun detenţia preventivă şi să fie dispuşi 
să le sprijine şi să plătească pentru ele. Faptul că societatea trebuie 
să compenseze persoanele pe care le constrînge preventiv, pentru 
dezavantajele pe care le impune acestora, în acele cazuri (dacă 
există vreunul ) în care poate în mod legitim să le constrîngă în 
felul acesta, ar acţiona probabil ca un control serios asupra impu¬ 
nerii de către societate a unor astfel de constrîngeri. Putem deza¬ 
proba imediat orice plan de constrîngeri preventive care nu include 
clauze pentru un cuantum adecvat al unei astfel de compensaţii. 
Dacă aceste consideraţii sînt puse laolaltă cu acelea din paragraful 
anterior, ele lasă puţin loc, dacă lasjî loc în general, pentru 
constrîngerea preventivă legitimă. 

O scurtă discuţie pe marginea unor obiecţii aduse acestei con¬ 
cepţii despre constrîngerea preventivă ne va da posibilitatea să 
reluăm consideraţii făcute mai înainte în alte contexte. Ne putem 
întreba dacă s-ar putea ca vreodată să li se permită unora să-i 
constrîngă preventiv pe alţii, chiar dacă îi compensează pentru 
dezavantajele impuse. In locul unui sistem de constrîngere pre¬ 
ventivă, de ce nu li s-ar impune celor care doresc ca alţii să fie 


* Deoarece este nevoie să fie compensate numai dezavantajele, poate că 
ar fi suficient să dispunem de ceva mai puţin decît un loc pe care l-ar alege 
oamenii. Totuşi, fiind vorba de o schimbare atît de severă cum este detenţia, 
va fi dificil să estimăm mărimea dezavantajelor. Dacă a fi dezavantajat în¬ 
seamnă a fi restricţionat, prin comparaţie cu alţii, în ceea ce priveşte anumite 
activităţi, o restricţie la fel de severă ca detenţia probabil că va necesita o 
compensaţie deplină pentru impunerea unor dezavantaje. Poate că numai 
atunci cînd un loc îi ademeneşte pe unii vom putea socoti că acesta îi com¬ 
pensează pe toţi pentru dezavantajele lor. 

constrînşi preventiv să-i angajeze (să-i plătească) pentru a suferi 
constrîngerile? Deoarece acest schimb ar satisface prima condiţie 
necesară pentru un schimb „neproductiv“ (vezi Capitolul 4) şi 
deoarece ceea ce cîştigă una dintre părţi (care nu este într-o 
situaţie mai bună ca rezultat al schimbului decît dacă cealaltă parte 
nu ar fi avut de-a face deloc cu ea) este numai o probabilitate mai 
scăzută de a suferi ceea ce ar fi o încălcare prohibită a graniţei, 
dacă este comisă în mod intenţionat, argumentele noastre ante¬ 
rioare pentru determinarea pe piaţă a împărţirii avantajelor reci¬ 
proce ale schimbului nu se aplică. In loc de asta, avem aici un 
candidat pentru prohibire cu compensare; mai tare (potrivit discu¬ 
ţiei noastre din Capitolul 4), pentru prohibire cu compensaţie 
numai pentru dezavantajele impuse. în al doilea rînd, în multe 
situaţii de constrîngere preventivă, „produsul" (şi anume, faptul 
că el este constrîns) poate fi furnizat numai de către acea parte. Nu 
există şi nu ar putea exista o altă persoană, un concurent, care ar 
putea să-ţi vîndă aceasta, dacă preţul primei persoane ar fi prea 
mare. Este greu de văzut de ce în aceste cazuri de schimb ne¬ 
productiv (cel puţin prin intermediul primei condiţii necesare), 
fixarea monopolistă a preţului trebuie considerată drept modelul 
potrivit pentru distribuirea beneficiilor. Dacă, totuşi, ţelul unui 
program al constrîngerii preventive este să aducă probabilitatea 
totală a pericolului pentru alţii sub un anumit prag, mai degrabă 
decît să constrîngă pe fiecare persoană periculoasă care are mai 
mult decît o contribuţie minimală fixă la acest pericol total, atunci 
aceasta s-ar putea realiza fără ca toţi să fie constrînşi. Dacă destul 
de mulţi ar fi angajaţi, pericolul total pe care îl reprezintă ceilalţi 
ar coborî sub prag. în astfel de situaţii, candidaţii la constrîngerea 
preventivă ar avea un motiv să concureze între ei pentru preţ, 
deoarece ar ocupa o poziţie ceva mai puţin dominantă pe piaţă. 

Chiar dacă nu este nevoie ca aceia care impun constrîngerea să 
ajungă la un acord bilateral voluntar cu aceia pe care îi constrîng, 
de ce să nu li se ceară ca măcar să nu îi mişte pe o curbă de in¬ 
diferenţă mai joasă? De ce se cere numai ca o compensaţie să fie 
plătită pentru dezavantajele impuse? Am putea concepe com¬ 
pensaţia pentru dezavantaje ca pe un compromis pentru că nu ne 
puteam hotărî între două poziţii atractive, dar incompatibile: 

(1) nici o plată, pentru că persoanele periculoase pot fi supuse 
constrîngerilor şi, prin urmare, există un drept de a le constrînge; 

(2) compensaţie integrală, pentru că persoana ar putea trăi nesupusă 

constrîngerilor fără să prejudicieze, de fapt, pe nimeni şi, deci, nu 
există nici un drept să fie constrînsă. Dar prohibirea cu compen¬ 
saţie pentru dezavantaje nu este un compromis de tipul „împărţirea 
diferenţei" între două poziţii alternative la fel de atrăgătoare, dintre 
care una este corectă, dar nu ştim care. Mai degrabă, mi se pare că 
poziţia corectă este aceea care se potriveşte rezultantei vectoriale 
(morale) a consideraţiilor cu pondere opusă, fiecare trebuind să fie 
luată în consideraţie într-un anumit fel.* 

Aceasta încheie luarea în consideraţie, în acest capitol, a obiec¬ 
ţiilor faţă de argumentul nostru care a condus la statul minimal, ca 
şi aplicarea la alte probleme a principiilor dezvoltate în acest 
argument. După ce am ajuns de la anarhie la statul minimal, urmă¬ 
toarea sarcină importantă pe care ne-o asumăm este să stabilim că 
nu putem merge mai departe. 


* Ce se întîmplă dacă societatea este prea săracă pentru a-i compensa pe 
aceia care, nesupuşi constrîngerilor, ar fi foarte periculoşi ? Nu poate oare o 
comunitate agrară să impună oricui constrîngeri preventive? Da, poate, dar 
numai dacă cei care impun constrîngerile renunţă la ceva care este suficient 
pentru a compensa, în aşa fel încît să facă echivalente poziţiile lor slăbite 
(slăbite de faptul că renunţă la bunuri pe care le dau la fondul comun pentru 
compensaţie) şi poziţiile (cu compensaţie) ale acelora supuşi constrîngerilor. 
Cei supuşi constrîngerilor sînt, totuşi, întrucîtva dezavantajaţi, dar nu mai mult 
decît oricine altcineva. O societate este prea săracă pentru a recurge la o 
constrîngere preventivă, dacă aceia care impun constrîngerile nu pot să-i 
compenseze pe aceia care sînt constrînşi pentru dezavantajele ce le sînt 
impuse, fără ca ei înşişi să se mute într-o poziţie dezavantajoasă; adică, fără 
ca ei înşişi să se mute într-o poziţie care ar fi fost dezavantajoasă dacă numai 
unele persoane ar fi fost mutate în ea. Societăţile sărace trebuie să dea com¬ 
pensaţii pentru dezavantaje pînă cînd poziţiile acelora care sînt constrînşi şi 
ale acelora care nu sînt constrînşi devin echivalente. Aici, conceptului de 
„echivalenţă" i se pot da diferite interpretări: producere de dezavantaje egale 
în poziţia absolută (interpretare care pare să fie nerezonabil de tare, dacă avem 
în vedere faptul că unii dintre aceia care nu sînt supuşi constrîngerilor pot să 
pornească dintr-o poziţie destul de înaltă); micşorare cu intervale egale; 
micşorare cu acelaşi procentaj, stabilit în funcţie de o linie de bază. 
Clarificarea acestor chestiuni complicate ar cere examinarea lor cu mult 
dincolo de importanţa lor marginală pentru preocupările noastre de bază din 
această carte. Deoarece Alan Dershowitz îmi semnalează că analiza din 
volumul al doilea al lucrării sale în curs de apariţie asupra consideraţiilor 
preventive în domeniul legal este comparabilă cu părţi ale discuţiei noastre 
din aceste pagini, putem sugera cititorului să caute acolo alte consideraţii în 
legătură cu aceste probleme. 

Dincolo de statul minimal ? 



CAPITOLUL 7 


Dreptatea distributivă • 


Statul minimal este statul cu cele mai extinse atribuţii care 
poate fi justificat. Orice stat cu atribuţii mai extinse violează drep¬ 
turile oamenilor. Totuşi, au fost mulţi aceia care au pus în discuţie 
temeiurile care vizează justificarea unui stat cu atribuţii mai 
extinse. Este imposibil ca în limitele acestei cărţi să examinăm 
toate aceste temeiuri. Aşadar, mă voi concentra asupra acelora 
care sînt recunoscute în mod general ca fiind cele mai pregnante 
şi mai influente, pentru a vedea exact unde eşuează. în acest 
capitol examinăm afirmaţia că un stat cu atribuţii mai extinse este 
justificat, pentru că este necesar (sau este cel mai bun instrument) 
pentru a înfăptui dreptatea distributivă; în capitolul următor ne 
vom ocupa de alte afirmaţii. 

Termenul „dreptate distributivă" nu este unul neutru. Auzind 
termenul „distribuire", mulţi oameni presupun că un lucru sau un 
mecanism foloseşte un principiu sau criteriu pentru a împărţi o 
cantitate de lucruri. în acest proces de distribuire a părţilor se 
poate să se fi strecurat o greşeală. Deci, este o chestiune deschisă, 
cel puţin, dacă trebuie să aibă loc o redistribuire; dacă trebuie să 
facem din nou ceea ce s-a făcut deja o dată, deşi prost. Totuşi, nu 
sîntem în situaţia copiilor cărora cineva care le-a dat mai întîi nişte 
bucăţi de plăcintă tăiate Ia nimereală pe care apoi le ajustează. Nu 
există nici o distribuire centrală, nici o persoană sau grup îndrep¬ 
tăţite să controleze toate resursele, care să decidă împreună împăr¬ 
ţirea parcimonioasă. Ceea ce primeşte fiecare, primeşte de la alţii 
care îi dau ceva în schimbul a altceva, sau ca pe un dar. într-o 
societate liberă, diverşi indivizi controlează diferite resurse şi 
proprietăţi noi apar din schimburile voluntare şi din acţiunile lor. 
Nu există o distribuire sau distribuire a părţilor unui întreg, după 
cum nu există o distribuire a soţilor într-o societate în care oamenii 
aleg cu cine să se căsătorească. Rezultatul total este produsul 

multor decizii individuale pe care sînt îndreptăţiţi să le ia diferiţi 
indivizi angrenaţi în proces. Este adevărat că unele folosiri ale 
termenului „distribuire" nu implică existenţa unei distribuiri ante¬ 
rioare care să fie corect evaluată pe baza unui criteriu (de exem¬ 
plu, „distribuirea probabilistă"); cu toate acestea, în pofida titlului 
acestui capitol, ar fi cel mai bine să folosim o terminologie în mod 
evident neutră. Vom vorbi despre proprietăţile sau posesiunile 
oamenilor; un principiu al dreptăţii referitor la acestea descrie (o 
parte a) ceea ce ne spune (cere) dreptul în legătură cu proprietăţile. 
Voi formula mai întîi ceea ce consider că este concepţia corectă 
despre dreptate în privinţa proprietăţilor şi apoi mă voi întoarce la 
discutarea unor concepţii alternative. 1 


SECŢIUNEA 1 

TEORIA ÎNDREPTĂŢIRII 

Tema dreptăţii cu referire la proprietate constă în trei mari 
probleme. Prima este achiziţia iniţială a proprietăţilor, aproprierea 
lucrurilor pe care nu le avem. Aceasta include modalitatea în care 
lucruri pe care nu le posedăm pot intra în posesia noastră, procesul 
sau procesele prin care lucruri pe care nu le posedăm pot intra în 
posesia noastră, lucrurile care pot ajunge în posesia noastră prin 
intermediul acestor procese, măsura în care ceva ajunge să intre 
în posesia noastră graţie unui anumit proces ş.a.m.d. Ne vom referi 
la adevărul complex legat de această problemă, fără să-l formulăm 
aici, ca la acel principiu al dreptăţii în achiziţie. A doua problemă 
priveşte transferul proprietăţilor de la un individ la altul. Prin ce 
procese poate o persoană să transfere proprietăţi altei persoane ? 
Cum poate dobîndi o persoană o proprietate de la o alta care o 
deţine ? în cadrul acestei teme îşi află locul o abordare generală a 
schimbului voluntar şi a cadoului şi (pe de altă parte) a fraudei, ca 
şi o trimitere la detaliile convenţionale particulare fixate într-o 
societate dată. Vom numi adevărul complex referitor la această 
temă (cu variabile pentru detalii convenţionale), principiul dreptăţii 
în transfer. (Şi vom presupune că include, de asemenea, principii 
care guvernează felul în care o persoană poate să se autodepose- 
deze de o proprietate, trecînd-o într-o stare de nonposesiune.) 

Dacă lumea ar fi pe deplin dreaptă, următoarea definiţie induc¬ 
tivă ar acoperi complet tema dreptăţii cu referire la proprietăţi. 

1. Un individ care dobîndeşte o proprietate conform principiului dreptăţii 
în achiziţie este îndreptăţit la acea proprietate. 

2. Un individ care dobîndeşte o proprietate conform principiului dreptăţii 
în transfer, de la altcineva îndreptăţit la acea proprietate, este îndrep¬ 
tăţit la acea proprietate. 

3. Nimeni nu este îndreptăţit la o proprietate decît prin aplicări (repetate) 
ale lui I şi 2. 

Principiul complet al dreptăţii distributive ar spune pur şi simplu 
că o distribuire este dreaptă dacă fiecare este îndreptăţit la pro¬ 
prietăţile pe care le posedă în acea distribuire. 

O distribuire este dreaptă, dacă provine dintr-o altă distribuire 
dreaptă prin mijloace legitime. Mijloacele legitime ale trecerii de 
la o distribuire la alta sînt specificate de principiul dreptăţii în 
transfer. Primele „treceri" legitime sînt specificate de principiul 
dreptăţii în achiziţie.* Ceea ce rezultă dintr-o situaţie dreaptă prin 
procedee drepte este el însuşi drept. Mijloacele de schimb spe¬ 
cificate de principiul dreptăţii în transfer conservă dreptatea. Aşa 
cum regulile corecte de inferenţă conservă adevărul şi orice con¬ 
cluzie dedusă prin aplicarea repetată a unor astfel de reguli numai 
din premise adevărate este ea însăşi adevărată, t«t aşa mijloacele 
de tranziţie de la o situaţie la alta, specificate de principiul dreptăţii 
în transfer, conservă dreptatea şi orice situaţie care se produce de 
fapt, pe baza tranziţiilor repetate corespunzător principiului, dintr-o 
situaţie dreaptă este ea însăşi dreaptă. Analogia dintre trans¬ 
formările care conservă dreptatea şi transformările care conservă 
adevărul ne lămureşte unde anume eşuează ea şi unde anume se 
menţine. Faptul că o concluzie ar fi putut fi dedusă prin mijloace 
care conservă adevărul din premise care sînt adevărate este sufi¬ 
cient pentru a arăta adevărul ei. Faptul că dintr-o situaţie dreaptă 
ar fi putut să se producă o situaţie prin mijloace care conservă 
dreptatea nu este suficient pentru a arăta dreptatea situaţiei 


* Aplicaţii ale principiului dreptăţii în achiziţie pot să apară, de asemenea, 
ca parte a trecerii de la o distribuire la alta. Poţi să găseşti un lucru neposedat 
acum şi să ţi-1 apropriezi. De asemenea, trebuie să înţelegem că sînt incluse 
şi achiziţiile atunci cînd, pentru a simplifica, vorbesc numai de tranziţii prin 
transferuri. 

produse. Faptul că victimele unui furt arfi putut să-i dea hoţului 
lucrurile de bună voie, să i le dăruiască, nu-1 îndreptăţeşte pe hoţ 
la aceste cîştiguri ilicite. Dreptatea în ceea ce priveşte proprietatea 
are un caracter istoric; ea depinde de ceea ce s-a întîmplat de fapt. 
Ne vom întoarce la aceasta mai tîrziu. 

Nu toate situaţiile reale sînt generate în concordanţă cu cele 
două principii ale dreptăţii cu privire la proprietăţi: principiul 
dreptăţii în achiziţie şi principiul dreptăţii în transfer. Unii oameni 
fură de la alţii, sau îi înşală, sau îi înrobesc, însuşindu-şi produsul 
lor şi împiedicîndu-i să trăiască aşa cum vor, sau îi exclud cu forţa 
pe ceilalţi de la concurenţă în domeniul schimbului. Nici unul 
dintre acestea nu este un mod permis de trecere de la o situaţie la 
alta. Şi unii indivizi dobîndesc proprietăţi prin mijloace neconsfin¬ 
ţite de principiul dreptăţii în achiziţie. Existenţa nedreptăţii în 
trecut (violări anterioare ale primelor două principii ale dreptăţii 
în ceea ce priveşte proprietăţile) ridică cea de-a treia mare 
problemă a dreptăţii: corectarea nedreptăţii în privinţa proprie¬ 
tăţilor. Dacă nedreptatea trecută a produs pe diferite căi deţinerea 
actuală a proprietăţilor, unele căi uşor de identificat, iar altele nu, 
ce trebuie făcut acum, dacă trebuie făcut ceva, pentru a corecta 
asemenea nedreptăţi? Ce obligaţii au cei care au comis nedreptăţi 
faţă de aceia a căror situaţie este mai proastă decît ar fi fost, dacă 
acestea nu ar fi fost făcute? Sau, decît ar fi fost, dacă s-ar fi plătit 
prompt o compensaţie? Cum se schimbă lucrurile, dacă îfi general 
vorbind se schimbă, dacă beneficiarii şi perdanţii nu sînt partea 
direct angajată în actul de nedreptate, ci, de exemplu, descendenţii 
lor? Se comite o nedreptate faţă de cineva a cărui proprietate se 
bazează pe o nedreptate necorectată? Cît de departe în trecut 
trebuie să mergem cu ştergerea cu buretele a nedreptăţilor? Ce le 
este permis victimelor nedreptăţii să facă pentru a corecta 
nedreptăţile care li s-au făcut, inclusiv multele nedreptăţi comise 
de către aceia care acţionează prin intermediul guvernului lor? Nu 
cunosc o abordare detaliată sau complexă din punct de vedere 
teoretic a unor astfel de chestiuni. 2 Idealizînd mult, să presupunem 
că cercetarea teoretică va produce un principiu al rectificării. Acest 
principiu foloseşte informaţia istorică în legătură cu situaţii ante¬ 
rioare şi nedreptăţi comise în aceste situaţii (după cum sînt definite 
de primele două principii ale dreptăţii şi de drepturile împotriva 
imixtiunii) şi informaţia despre cursul real al evenimentelor 
generate de aceste nedreptăţi, pînă în prezent şi pe această bază 

produce o descriere a (sau descrieri ale) deţinerii proprietăţilor în 
societate. Principiul rectificării probabil că se va folosi de cea mai 
bună evaluare a informaţiei contrafactuale despre ceea ce s-ar fi 
întîmplat (sau o distribuire probabilistă referitoare la ceea ce s-ar 
fi putut petrece, folosind valoarea aşteptată), dacă nu s-ar fi comis 
acea nedreptate. Dacă descrierea reală a deţinerii proprietăţilor se 
dovedeşte a nu fi una dintre descrierile produse de către principiu, 
atunci trebuie să fie înfăptuită una dintre descrieri.* 

Liniile generale ale teoriei dreptăţii în privinţa deţinerii proprie¬ 
tăţilor sînt acelea că posesiunea unor bunuri de către un individ 
este dreaptă, dacă acesta este îndreptăţit la ele de către principiile 
dreptăţii în achiziţie şi transfer, sau de către principiul rectificării 
nedreptăţii (aşa cum este specificat de către primele două prin¬ 
cipii). Dacă deţinerea de proprietăţi de către fiecare este dreaptă, 
atunci mulţimea (distribuirea) totală a proprietăţilor este dreaptă. 
Pentru a schimba aceste repere generale într-o teorie specifică, ar 
trebui să specificăm detaliile fiecăruia dintre cele trei principii ale 
dreptăţii cu privire la proprietăţi: principiul achiziţiei proprietăţilor, 
principiul transferului proprietăţilor şi principiul rectificării 
încălcărilor primelor două principii. Nu voi încerca să mă achit de 
această sarcină aici. (Principiul lui Locke al dreptăţii în achiziţie 
este discutat mai jos.) 


PRINCIPII ISTORICE 

ŞI PRINCIPII ALE REZULTATULUI FINAL 

Liniile generale ale teoriei îndreptăţirii ne lămuresc în privinţa 
naturii şi a defectelor altor concepţii despre dreptatea distributivă. 
Teoria dreptăţii ca îndreptăţire în procesul distribuirii este istorică; 
distribuirea este dreaptă în funcţie de felul în care s-a produs. Prin 


* Dacă principiul rectificării încălcărilor primelor două principii produce 
mai mult decît o singură descriere a deţinerii proprietăţilor, atunci trebuie să 
decidem care dintre ele să fie înfăptuită. Poate că genul de consideraţii despre 
dreptatea distributivă şi egalitate împotriva cărora argumentez joacă un rol 
legitim în această alegere subsidiară. De asemenea, astfel de consideraţii pot 
să-şi găsească locul atunci cînd decidem în legătură cu problema caracteristi¬ 
cilor arbitrare pe care le va încorpora un statut, atunci cînd astfel de caracte¬ 
ristici sînt inevitabile pentru că alte consideraţii nu specifică o linie precisă; 
totuşi trebuie trasată o linie. 

contrast, principiile momentului curent (current time-slice prin- 
ciples) ale dreptăţii susţin că o distribuire este dreaptă în funcţie 
de felul în care sînt distribuite lucrurile (cine ce are) cores¬ 
punzător unor principii structurale ale distribuirii drepte. Un 
utilitarist care evaluează două distribuiri oarecare, examinînd 
care are o utilitate mai mare şi, în cazul în care sînt egale, aplică 
un criteriu de egalitate stabilit pentru a alege distribuirea mai 
echitabilă, susţine un principiu al momentului curent al dreptăţii. 
Tot aşa cum ar susţine şi acela care ar avea un program stabilit 
al tranzacţiilor între cantitatea de fericire şi cantitatea de egali¬ 
tate. Potrivit principiului momentului curent, tot ceea ce trebuie 
luat în considerare atunci cînd se evaluează caracterul drept al 
unei distribuiri, este cu ce se alege fiecare de pe urma acelei 
distribuiri; cînd se compară două distribuiri oarecare este nevoie 
să ne uităm numai la matricea care prezintă distribuirile. Un 
principiu al dreptăţii nu este nevoie să conţină nici o altă 
informaţie. Faptul că două distribuiri structural identice sînt la 
fel de drepte este o consecinţă a unor astfel de principii ale 
dreptăţii. (Două distribuiri sînt identice structural, dacă prezintă 
acelaşi profil, dar poate că intrările din matrice sînt ocupate de 
către diferiţi indivizi. Faptul că eu am zece şi tu ai cinci şi că eu 
am cinci şi tu ai zece, reprezintă distribuiri identice structural.) 
Economia asistenţială este teoria principiilor momentului curent 
ale dreptăţii. Subiectul este conceput ca operînd asupra matri- 
celor care reprezintă numai informaţiile curente despre distri¬ 
buire. Aceasta, ca şi unele dintre condiţiile obişnuite (de exemplu, 
alegerea distribuirii este invariantă faţă de reetichetarea coloa¬ 
nelor), garantează că economia asistenţială va fi o teorie a mo¬ 
mentului curent, cu toate inadecvările ei. 

Majoritatea oamenilor nu acceptă că principiile momentului 
curent spun tot ceea ce poate fi spus despre ceea ce este distribuit. 
Ei consideră că atunci cînd evaluăm caracterul drept al unei situaţii 
este relevant să luăm în consideraţie nu numai distribuirea încor¬ 
porată în acea situaţie, ci şi felul în care s-a produs distribuirea. 
Dacă unii oameni stau în închisoare pentru omucidere sau crime 
de război, nu spunem că pentru a evalua caracterul drept al distri¬ 
buirii în societate trebuie să ne uităm numai la ceea ce are cutare 
şi cutare individ în momentul curent. Considerăm că este relevant 
să ne întrebăm dacă cineva a făcut ceva ca să merite să fie pedep¬ 
sit, să merite să aibă o parte mai mică. Majoritatea va fi de acord 

în ceea ce priveşte relevanţa altor informaţii despre pedepse şi 
amenzi. Să luăm în considerare şi lucrurile pe care ni le dorim. O 
concepţie socialistă tradiţională socoteşte că muncitorii sînt îndrep¬ 
tăţiţi la produsul şi la toate roadele muncii lor; ei le-au cîştigat; o 
distribuire este nedreaptă, dacă nu dă muncitorilor acel ceva la 
care ei sînt îndreptăţiţi. Astfel de îndreptăţiri se bizuie pe o istorie 
trecută. Nici un socialist care împărtăşeşte această concepţie nu va 
considera că e suficient să se spună că întrucît distribuirea actuală 
A se întîmplă să coincidă structural cu o distribuire D pe care-o 
doreşte el, aşadar A nu este mai puţin dreaptă decît D ; se deose¬ 
beşte numai prin aceea că proprietarii „paraziţi" ai capitalului pri¬ 
mesc în A ceea ce muncitorii sînt îndreptăţiţi în D, iar muncitorii 
primesc în A ceea ce proprietarii sînt îndreptăţiţi în D, şi anume 
foarte puţin. Acest socialist susţine pe bună dreptate, după părerea 
mea, noţiunile de cîştig, producţie, îndreptăţire, merit ş.a.m.d. şi 
respinge principiile momentului curent care iau în considerare 
numai structura mulţimii proprietăţilor rezultante. (Mulţimea pro¬ 
prietăţilor rezultante din ce anume? Nu este neplauzibil că felul în 
care sînt produse proprietăţile şi felul cum iau naştere nu au nici 
un efect asupra felului în care trebuie împărţite ele?) Greşeala sa 
rezidă în concepţia pe care o are despre felurile de îndreptăţiri care 
apar din diferite procese de producţie. 

Interpretăm prea îngust poziţia pe care o discutăm dacă vorbim 
de principiile momentului curent. Nu se schimbă nimic, dacă prin¬ 
cipiile structurale acţionează asupra unui şir temporal de profile 
de momente curente şi dacă, de exemplu, dau cuiva mai mult 
acum pentru a echilibra mai puţinul pe care-1 avusese mai înainte. 
Un utilitarist, sau un egalitarist, sau orice mixtură a celor doi, va 
moşteni cu timpul dificultăţile companionilor săi mai miopi. Pe el 
nu îl ajută faptul că unele dintre informaţiile pe care alţii le con¬ 
sideră relevante în evaluarea unei distribuiri sînt reflectate, în mod 
nerecuperabil, în matricele trecute. De acum înainte, ne vom referi 
la astfel de principii anistorice ale dreptăţii distributive, care includ 
principiile momentului curent, ca la principii ale rezultatului final 
sau principii ale stării finale. 

în contrast cu principiile rezultatului final ale dreptăţii, prin¬ 
cipiile istorice ale dreptăţii susţin că împrejurările sau acţiunile 
trecute ale oamenilor pot să creeze îndreptăţiri diferite sau merite 
diferite cu privire la lucruri. O nedreptate poate fi comisă prin 
trecerea de la o distribuire la o alta identică structural, pentru că 

cea de-a doua, care este la fel în ceea ce priveşte profilul, poate să 
violeze îndreptăţirile sau meritele oamenilor; este posibil să nu 
corespundă istoriei reale. 


STRUCTURAREA 

Principiile dreptăţii ca îndreptăţire la proprietăţi, pe care le-am 
schiţat mai înainte, sînt principii istorice ale dreptăţii. Pentru a 
înţelege mai bine caracterul lor precis, le vom deosebi de o altă 
subclasă a principiilor istorice. Să luăm ca exemplu principiul 
distribuirii corespunzător meritului moral. Acest principiu cere ca 
tot ceea ce se distribuie să varieze direct cu meritul moral; nimeni 
nu trebuie să aibă o parte mai mare decît cineva care are un merit 
moral mai mare. (Dacă meritul moral ar putea fi nu numai ordo¬ 
nat, ci şi măsurat pe un interval sau pe o scală, atunci ar putea fi 
formulate principii mai puternice.) Sau să luăm în consideraţie 
principiul care rezultă dacă în principiul anterior în loc de „merit 
moral" punem „util pentru societate". Sau în loc de „distribuit 
potrivit meritului moral", sau „distribuit potrivit utilităţii sociale", 
am putea pune „distribuit potrivit cu suma ponderată a meritului 
moral, utilităţii sociale şi a trebuinţelor", cu ponderi egale pentru 
diferitele dimensiuni. Să numim un principiu al distribuirii struc¬ 
turat, dacă stabileşte că o distribuire urmează să varieze împreună 
cu o dimensiune naturală, cu o sumă ponderată de dimensiuni 
naturale, sau cu o ordonare lexicografică a dimensiunilor naturale. 
Şi să spunem că o distribuire este structurată, dacă este în con¬ 
cordanţă cu un principiu structurat. (Vorbesc de dimensiuni 
naturale fără să am un criteriu general pentru ele, deoarece pentru 
orice mulţime de proprietăţi unele dimensiuni artificiale pot fi 
inventate pentru a varia o dată cu distribuirea mulţimii.) Principiul 
distribuirii corespunzător meritului moral este un principiu istoric 
structurat, care specifică o distribuire structurată. „Distribuit în 
funcţie de /.£?.“ este un principiu structurat care se bizuie pe 
informaţii care nu apar în matricele distribuirii. Nu este istoric, 
totuşi, pentru că nu se bazează pe nici o acţiune trecută care 
creează îndreptăţiri diferite pentru evaluarea unei distribuiri; cere 
numai matrice de distribuire ale căror coloane sînt etichetate prin 
scoruri de I.Q. Distribuirea într-o societate, totuşi, poate fi alcătuită 

din astfel de distribuiri structurate simple, fără ca ea însăşi să fie 
structurată simplu. Diferite sectoare pot pune în funcţiune diferite 
structuri, sau o combinaţie de structuri poate să funcţioneze în 
diferite proporţii într-o societate. O distribuire alcătuită în felul 
acesta, dintr-un număr mic de distribuiri structurate, o vom numi, 
de asemenea, „structurată“. Şi extindem folosirea termenului 
„structură" în aşa fel încît să includă planurile generale rezultate 
din combinarea principiilor stării finale. 

Aproape fiecare principiu al dreptăţii distributive care a fost 
propus este un principiu structurat: fiecăruia după meritul său 
moral, sau trebuinţe, sau produs marginal, sau cît de mult se 
străduieşte, sau suma ponderată a renunţărilor ş.a.m.d. Principiul 
îndreptăţirii pe care l-am schiţat nu este structurat.* Nu există o 
singură dimensiune naturală, sau sumă ponderată, sau combinaţie 
a unui număr mic de dimensiuni naturale care să producă distri¬ 
buiri în concordanţă cu principiul îndreptăţirii. Mulţimea de 
proprietăţi deţinute care rezultă atunci cînd unii primesc produsele 
lor marginale, alţii cîştigă la jocuri de noroc, alţii primesc o parte 
din venitul soţului sau al soţiei, alţii primesc cadouri de la fundaţii, 
alţii primesc dobînzi la împrumut, alţii primesc cadouri de la 
admiratori, alţii au cîştiguri din investiţii, alţii obţin ei înşişi cea 
mai mare parte din ceea ce au, alţii găsesc lucruri ş.a.m.d., nu va 
fi structurată. Vor exista unele structuri în această mulţime; o parte 
semnificativă a felului în care variază proprietăţile deţinute va fi 
explicată prin variabile-structurate. Dacă pe o durată mai mare mai 


* Am putea încerca să înghesuim o concepţie structurată a dreptăţii distri¬ 
butive în concepţia îndreptăţirii, formulînd un „principiu obligatoriu al trans¬ 
ferului", care ar conduce la acea structură. De exemplu, principiul că dacă 
cineva are mai mult decît venitul mediu, trebuie să transfere tot ceea ce deţine 
peste medie persoanelor aflate sub medie, în aşa fel încît să le aducă la medie 
(dar nu peste medie). Putem formula un criteriu pentru un „principiu al trans¬ 
ferului" pentru a elimina astfel de transferuri obligatorii, sau putem spune că 
nici un principiu corect al transferului, nici un principiu al transferului într-o 
societate liberă nu va fi de felul acesta. Prima cale este probabil mai bună, 
deşi a doua este şi ea adevărată. 

Sau am putea face în aşa fel încît concepţia îndreptăţirii să instanţieze o 
structură, folosind intrări în matrice care exprimă puterea relativă a îndreptă¬ 
ţirilor unei persoane, măsurată de o funcţie reală. Dar chiar dacă limitarea la 
dimensiunile naturale nu ar exclude această funcţie, concepţia care ar rezulta 
nu ar capta sistemul de îndreptăţiri la lucrurile particulare. 

mulţi oameni se decid să transfere altora unele dintre îndreptăţirile 
lor numai în schimbul a altceva, atunci o mare parte din ceea ce 
deţin va varia în funcţie de ceea ce consideră ei că au vrut aceia. 
Mai multe amănunte sînt oferite de teoria productivităţii margi¬ 
nale. Dar nu este cel mai bine să concepem în acest fel cadourile 
făcute rudelor, donaţiile caritabile, testamentele în favoarea 
copiilor şi altele. Ignorînd caracterul structurat al acestora să 
presupunem pentru moment că o distribuire la care s-a ajuns de 
fapt pe baza funcţionării principiului îndreptăţirii este aleatorie faţă 
de orice structură. Deşi mulţimea de proprietăţi care rezultă va fi 
nestructurată, nu va fi incomprehensibilă, pentru că poate fi văzută 
ca apărînd din funcţionarea unui număr mic de principii. Aceste 
principii specifică felul în care poate să apară o distribuire iniţială 
(principiul achiziţiei proprietăţilor) şi felul în care unele distribuiri 
pot fi transformate în altele (principiul transferării proprietăţilor). 
Procesul care generează mulţimea de proprietăţi va fi inteligibil, 
deşi mulţimea proprietăţilor, care rezultă din acest proces, va fi 
nestructurată. 

Scrierile lui F. A. Hayek se concentrează mai puţin decît se 
obişnuieşte asupra a ceea ce necesită dreptatea distributivă struc- 
turantă. Hayek argumentează că nu putem şti destul despre situaţia 
fiecărei persoane pentru a distribui fiecăreia potrivit meritului său 
moral (dar ar fi drept să facem aşa ceva dacă am avea într-adevăr 
această cunoaştere?); şi el spune mai departe, „obiecţia noastră 
vizează toate încercările de a imprima societăţii o structură deliberat 
aleasă de distribuire, bazată fie pe egalitate, fie pe inegalitate". 3 
Totuşi, Hayek conchide că într-o societate liberă distribuirea se va 
face după valoare, mai degrabă decît după meritul moral; adică, 
după valoarea recunoscută a acţiunilor şi serviciilor unui individ 
pentru alţii. în pofida faptului că respinge o concepţie structurată 
despre dreptatea distributivă, Hayek însuşi sugerează o structură pe 
care o consideră justificabilă: distribuirea în funcţie de beneficiile 
recunoscute aduse celorlalţi, exprimînd astfel insatisfacţia că o soci¬ 
etate liberă nu realizează în mod exact această structură. Formulînd 
mai precis această trăsătură structurată a unei societăţi capitaliste 
libere, obţinem „Fiecăruia după cît de multe beneficii aduce altora 
care au resursele pentru a aduce beneficii acelora de pe urma cărora 
beneficiază". Acest principiu va părea arbitrar, dacă nu se specifică 
o mulţime iniţială acceptabilă de proprietăţi aflate în posesia indi- 

vizilor, sau dacă nu se consideră că funcţionarea sistemului în timp 
nu va şterge orice efecte semnificative ale acelei mulţimi de 
proprietăţi. De exemplu, pentru alternativa din urmă, dacă aproape 
oricine ar fi cumpărat o maşină de la Henry Ford, supoziţia că cine 
a avut bani atunci (şi prin urmare a cumpărat) a fost o chestiune 
arbitrară nu ar afecta încasările lui Henry Ford. în orice caz, faptul 
că el le deţine nu este ceva arbitrar. Distribuirea în funcţie de 
beneficiile aduse altora este o trăsătură structurată majoră într-o 
societate capitalistă liberă, după cum indică în mod corect Hayek, 
dar este numai o trăsătură şi nu constituie întreaga structură a unui 
sistem de îndreptăţiri (şi anume, moştenirea, cadourile pentru 
motive convenţionale, actele de caritate ş.a.m.d.) sau un standard 
căruia ar trebui să insistăm ca o societate să i se conformeze. Vor 
tolera oamenii pentru mult timp un sistem care produce distribuiri 
despre care ei cred că sînt nestructurate? 4 Fără îndoială că oamenii 
nu vor. accepta multă vreme o distribuire pe care o consideră 
nedreaptă. Oamenii vor ca societatea lor să fie dreaptă şi să arate 
drept. Dar oare felul în care ne apare dreptatea să rezide într-o 
structură rezultantă, mai degrabă decît în principiile generatoare 
subiacente ? Nu sîntem deloc în situaţia de a putea conchide că cei 
care trăiesc într-o societate care a asimilat o concepţie despre 
dreptate ca îndreptăţire asupra proprietăţilor vor socoti această 
concepţie ca fiind inacceptabilă. Totuşi, trebuie să recunoaştem că 
dacă motivele pentru care oamenii transferă altora unele dintre 
proprietăţile lor ar fi întotdeauna iraţionale sau arbitrare, am socoti 
că ceva nu este în ordine. (Să presupunem că oamenii ar stabili 
întotdeauna ce proprietăţi vor transfera şi cui, folosind un in¬ 
strument probabilist.) Ne simţim mai bine susţinînd caracterul 
drept al unui sistem de îndreptăţiri, dacă majoritatea transferurilor 
care se fac în cadrul lui sînt motivate. Aceasta nu înseamnă că toţi 
trebuie să merite proprietăţile pe care le primesc. înseamnă numai 
că există un scop sau un motiv pentru transferarea de către cineva 
a unei proprietăţi unei persoane, mai degrabă decît alteia; că, de 
obicei, ne putem da seama ce crede că va cîştiga acela care face 
transferul, ce cauză socoteşte că serveşte, ce ţeluri crede că ajută 
să fie atinse ş.a.m.d. Deoarece într-o societate capitalistă oamenii 
transferă adesea proprietăţi celorlalţi în funcţie de cît de mult 
recunosc ei că beneficiază de pe urma lor, structura constituită de 
către tranzacţiile şi transferurile individuale este în general 

rezonabilă şi inteligibilă.* (Daruri celor dragi, testamente copiilor, 
acte de caritate pentru cei nevoiaşi sînt şi acestea componente near¬ 
bitrare ale acestei structuri.) Accentuînd trăsătura majoră a distri¬ 
buirii în funcţie de beneficiul altora, Hayek arată care este raţiunea 
de a fi a multor transferuri, şi, aşadar, arată că sistemul de trans¬ 
ferare a îndreptăţirilor nu-şi mişcă roţile la întîmplare. Sistemul 
îndreptăţirilor poate fi apărat atunci cînd este alcătuit din scopurile 
individuale ale tranzacţiilor individuale. Nu este necesar nici un 
scop general, nu se cere nici o structură a distribuirii. 

A considera că sarcina unei teorii a dreptăţii distributive este 
aceea de a completa spaţiul liber în principiul „fiecăruia după 
_a sa“ înseamnă să fii înclinat să cauţi o structură; şi abor¬ 
darea separată a lui „de la fiecare după_a sa“ tratează 

producţia şi distribuirea ca pe două chestiuni separate şi indepen¬ 
dente. Intr-o concepţie de tipul îndreptăţirii acestea nu sînt două 
probleme separate. Oricine face ceva, cumpărînd sau contractînd 
pentru toţi alte resurse aflate deja în proprietatea cuiva şi folosite 
în proces (transferînd unele dintre proprietăţile sale acestor factori 
care cooperează), este îndreptăţit la lucrul pe care-1 produce. 
Situaţia nu rezidă în aceea că după ce a fost produs ceva se pune 
deschis întrebarea cine primeşte acel ceva. Lucrurile apar pe lume 
deja ataşate de oameni care sînt îndreptăţiţi să le aibă. Din punctul 
de vedere al concepţiei despre dreptate ca îndreptăţire istorică 
asupra bunurilor, aceia care pornesc de la zero pentru a completa 

„fiecăruia după_a sa“ tratează obiectele ca şi cum ar fi 

apărut de nicăieri, din nimic. O teorie completă a dreptăţii ar putea 
să acopere deopotrivă şi acest caz limită; poate că aici sînt utile 
concepţiile obişnuite despre dreptatea distributivă. 5 


* Avem, desigur, avantaje pentru că importantele stimulente economice îi 
determină pe alţii să cheltuiească mult timp şi energie pentru a-şi da seama 
cum să ne servească oferindu-ne lucruri pentru care să vrem să plătim. Nu este 
un simplu paradox să ne întrebăm dacă trebuie să criticăm capitalismul pentru 
că este foarte profitabil şi deci încurajator, nu pentru individualişti precum 
Thoreau care-şi văd de propriile lor treburi, ci pentru oameni care sînt ocupaţi 
cu servirea altora şi cîştigarea lor drept cumpărători. Dar pentru a apăra capi¬ 
talismul nu este nevoie să credem că oamenii de afaceri sînt tipurile umane 
cele mai rafinate. (Ceea ce nu înseamnă că mă alătur acelora care afirmă că 
oamenii de afaceri sînt răi.) Aceia care cred că cel mai rafinat trebuie să 
dobîndească cel mai mult pot încerca să-şi convingă semenii să-şi transfere 
resursele în funcţie de acest principiu. 

Maximele folosite de obicei sînl atît de puternic înrădăcinate 
încît poate că trebuie să prezentăm concepţia îndreptăţirii ca pe o 
concepţie concurentă. Ignorînd achiziţia şi rectificarea, am putea 
spune: 

De la fiecare după ceea ce alege să facă, fiecăruia după ceea ce face 
pentru el însuşi (poate cu ajutorul altora) şi după ceea ce alţii aleg să facă 
pentru el şi aleg să-i dea din ceea ce li s-a dat înainte (potrivit acestei 
maxime) şi nu au cheltuit sau transferat încă. 

Această maximă, cititorul pătrunzător va fi observat, are defec¬ 
tele sale ca slogan. Aşadar, ca rezumat foarte simplificat (şi nu ca 
maximă cu vreun înţeles independent) avem: 

De la fiecare ceea ce alege să facă, fiecăruia după cum este ales. 


CUM DĂ LIBERTATEA 
PESTE CAP STRUCTURILE 

Nu ne este clar cum ar putea fi respinsă concepţia despre 
dreptate ca îndreptăţire asupra bunurilor de către aceia care susţin 
concepţii alternative despre dreptatea distributivă. Căci să pre¬ 
supunem că s-ar realiza o distribuire conformă uneia dintre aceste 
concepţii de tipul nonîndreptăţirii. Să presupunem că este dis¬ 
tribuirea care convine cel mai mult şi să numim această distribuire 
D j; poate că fiecare are o parte egală, poate că părţile variază în 
funcţie de o dimensiune pe care o apreciaţi foarte mult. Acum să 
presupunem că Wilt Chamberlain este foarte mult dorit de către 
echipele de baschet, fiind foarte apreciat de către spectatori. (De 
asemenea, să presupunem că contractele sînt numai pentru un an, 
iar jucătorii sînt agenţi liberi.) El semnează cu o echipă următorul 
contract: pentru fiecare joc acasă, douăzeci şi cinci de cenţi din 
preţul fiecărui bilet de intrare îi revin lui. (Ignorăm întrebarea dacă 
îi „trage pe sfoară" pe proprietari, şi-i lăsăm să-şi poarte singuri 
de grijă.) Sezonul se deschide, iar oamenii se înghesuie la meciu¬ 
rile echipei sale; ei cumpără biletele, şi de la fiecare bilet două¬ 
zeci şi cinci de cenţi se pun într-o cutie pe care este înscris numele 
lui Chamberlain. Ei sînt entuziasmaţi să-l vadă jucînd; merită să 
plătească preţul total pentru intrare. Să presupunem că într-un 
sezon un milion de persoane vin la meciurile sale de acasă şi Wilt 
Chamberlain cîştigă 250 000 de dolari, o sumă cu mult mai mare 

decît venitul mediu şi chiar mai mare decît cîştigul oricui altcuiva. 
Este el îndreptăţit la acest venit? Este nedreaptă această nouă 
distribuire D 2 ? Dacă da, de ce? Nu s-a pus deloc problema dacă 
fiecare om era îndreptăţit să controleze resursele pe care le deţinea 
în D,; pentru că aceea era distribuirea (voastră favorită) despre 
care (de dragul argumentului) am presupus că este acceptabilă. 
Fiecare a ales să dea douăzeci şi cinci de cenţi din banii săi lui 
Chamberlain. Ar fi putut să-i cheltuiască mergînd la cinematograf, 
sau pe dulciuri, sau pe reviste. Dar ei toţi, cel puţin un milion 
dintre ei, au fost convergenţi prin aceea că i-au dat banii lui Wilt 
Chamberlain, avînd în schimb posibilitatea să-l vadă jucînd 
baschet. Dacă D, a fost o distribuire dreaptă şi oamenii s-au mişcat 
în mod voluntar de la ea la D 2 , transferînd părţi din ceea ce li s-a 
dat prin D, (şi la ce servesc acestea, dacă nu pentru a face ceva cu 
ele?), nu este şi D 2 dreaptă? Dacă oamenii ar fi îndreptăţiţi să 
dispună de resursele la care erau îndreptăţiţi (în D,), nu ar include 
aceasta faptul că sînt îndreptăţiţi să dea aceste resurse lui Wilt 
Chamberlain, sau să le schimbe cu el ? Poate cineva să se plîngă că 
s-a produs o nedreptate? Fiecare are deja partea sa legitimă în D v 
în D,, nu există nimic în posesia cuiva, pe care altcineva să aibă 
dreptul de a-1 revendica. După ce cineva transferă ceva lui Wilt 
Chamberlain, terţii au încă părţile lor legitime; părţile lor nu sînt 
schimbate. Prin ce proces s-ar putea ca un astfel de transfer între 
două persoane să dea naştere la o revendicare legitimă din partea 
unui terţ, pe temeiul dreptăţii distributive, asupra a ceea ce a fost 
transferat, de vreme ce acesta nu avusese nici un drept asupra nici 
unui bun al celor două persoane înainte de transfer?* Pentru a 
elimina obiecţiile irelevante, ne-am putea imagina că schimburile 


* Nu s-ar putea ca un transfer să aibă efecte instrumentale asupra unui terţ, 
schimbînd opţiunile sale realizabile? (Dar ce s-ar fi întîmplat dacă cele două 
părţi angrenate în transfer ar fi folosit în mod independent proprietăţile lor în 
felul acesta?) Discut această chestiune mai jos, dar să observăm aici că ea 
concede că distribuirea bunurilor noninstrumentale intrinseci fundamentale 
(experienţe ale utilităţii pure, ca să zicem aşa) care sînt transferabile are un 
rost. S-ar mai putea obiecta că transferul ar putea să-l facă pe un terţ mai 
invidios pentru că îi înrăutăţeşte poziţia faţă de altcineva. Nu pot să înţeleg 
cum se poate considera că aceasta ar putea da prilej pentru obiecţii justificate. 
Despre invidie, vezi Cap. 8. 

Aici şi în altă parte în acest capitol, o teorie care încorporează elemente 
ale dreptăţii procedurale pure ar putea socoti că ceea ce spun este acceptabil, 



DREPTATEA DISTRIBUTIVĂ 


211 


se produc într-o societate socialistă, după orele de serviciu. După 
ce joacă baschet în timpul lucrului, sau după ce face orice altă 
muncă zilnică, Wilt Chamberlain se hotărăşte să facă ore supli¬ 
mentare pentru a cîştiga bani în plus. (Mai întîi se stabileşte timpul 
său de lucru; apoi el lucrează în plus faţă de acest timp.) Sau să 
ne închipuim că este un jongler priceput pe care oamenii vor să-l 
vadă, care prezintă spectacole după orele sale de lucru. 

De ce ar putea cineva să lucreze suplimentar într-o societate în 
care se presupune că trebuinţele sale sînt satisfăcute? Poate că îl 
interesează şi alte lucruri în afara satisfacerii trebuinţelor. Mi-ar fi 
plăcut să fi făcut note şi observaţii în cărţile pe care le-am citit şi 
să am uşor acces la ele pentru a le răsfoi în clipele libere. Ar fi 
foarte plăcut şi convenabil să am în curtea mea fondul de carte al 
bibliotecii Widener. Presupun că nici o societate nu va oferi astfel 
de resurse ca parte a ceea ce se repartizează în mod obişnuit (în 
D,) fiecărui individ care şi le-ar dori. Aşadar, oamenii sau trebuie 
să se descurce fără unele lucruri suplimentare pe care şi le doresc, 
sau trebuie să li se permită să facă ceva în plus pentru a obţine 
unele dintre aceste lucruri. Pe ce bază ar putea fi interzise 
inegalităţile care s-ar produce? Să observăm totodată, că dacă nu 
ar fi interzise, într-o societate socialistă ar apărea fabrici mici. Din 
unele lucruri ale mele (înD,) construiesc o maşină. Ţin o dată pe 
săptămînă, pentru tine şi pentru alţii, o prelegere de filozofie în 
schimbul învîrtirii manivelei maşinii mele, ale cărei produse le 
schimb pentru alte lucruri ş.a.m.d. (Materia primă folosită de către 
maşină îmi este dată de către alţii care o posedă în D v în schimbul 
audierii prelegerilor.) Fiecare persoană ar putea să participe pentru 
a dobîndi lucruri suplimentare faţă de repartizarea din £>,. Unele 
persoane chiar ar putea să-şi părăsească serviciile din industria 
socialistă şi să lucreze integral în acest sector privat. Voi spune 
ceva mai mult despre aceste chestiuni în capitolul următor. Aici 
vreau doar să observ cum anume ar apărea proprietatea privată 


dacă stă la locul potrivit; adică, dacă există instituţii fundamentale care să 
asigure satisfacerea anumitor condiţii impuse asupra părţilor distribuite. Dar 
dacă aceste instituţii nu sînt ele însele suma sau rezultatul mîinii invizibile a 
acţiunilor voluntare (nonagresive) ale oamenilor, constrîngerile pe care le 
impun cer o justificare. în nici un punct argumentul nostru nu presupune nici 
o instituţie fundamentală cu atribuţii mai extinse decît acelea ale statului 
minimal paznic de noapte, un stat limitat la protejarea persoanelor de crimă, 
atac, furt, înşelătorie ş.a.m.d. 

chiar asupra mijloacelor de producţie într-o societate socialistă 
care nu le-ar interzice oamenilor să folosească aşa cum ar dori 
unele dintre resursele care le sînt alocate prin distribuirea socialistă 
D,. 6 Societatea socialistă ar trebui să interzică acţiuni capitaliste 
care se produc între adulţi care şi-au dat consimţămîntul la aceste 
acţiuni. 

Ideea generală ilustrată de exemplul cu Wilt Chamberlain şi de 
exemplul cu întreprinzătorul într-o societate socialistă este aceea 
că nici un principiu al stării finale sau principiu structurat al 
dreptăţii distributive nu poate fi aplicat continuu fără a se interveni 
continuu în vieţile oamenilor. Principiul structurat, decizia oame¬ 
nilor de a acţiona în diferite feluri ar transforma orice structură 
favorizată într-una nefavorizată de exemplu, prin schimbul de 
bunuri şi servicii, sau dînd altora unele lucruri la care cei care le 
transferă sînt îndreptăţiţi în structura distributivă favorizată. Pentru 
a menţine o structură trebuie sau să se intervină continuu pentru 
a-i opri pe oameni să transfere resursele aşa cum doresc ei, sau să 
se intervină continuu (sau periodic) pentru a lua de la unele per¬ 
soane resursele pe care alţii, pentru unele motive, se hotărăsc să le 
transfere acestora. (Dar dacă trebuie fixată o limită a timpului în 
care li se permite oamenilor să păstreze resursele transferate lor 
voluntar de către alţii, de ce să fie lăsaţi să păstreze aceste resurse 
oricît ? De ce să nu le fie confiscate imediat?) S-ar putea obiecta 
că toţi vor alege voluntar să se abţină de la acţiuni care ar da peste 
cap structura. Aceasta presupune într-un mod nerealist (1) că toţi 
vor vrea cel mai mult să menţină structura (aceia care nu vor, vor 
trebui „reeducaţi", sau siliţi să-şi facă „autocritica"?), (2) că 
fiecare poate să strîngă suficiente informaţii despre propriile sale 
acţiuni şi despre activităţile în curs de desfăşurare ale altora pentru 
a descoperi care dintre acţiunile sale vor da peste cap structura, şi 
(3) că indivizi diferiţi, răspîndiţi pe un teritoriu întins, îşi pot 
coordona acţiunile pentru a le potrivi în structura dată. A se 
compara cu felul în care piaţa este neutră faţă de dorinţele oame¬ 
nilor, ca urmare a faptului că reflectă şi transmite informaţii foarte 
dispersate prin intermediul preţurilor şi coordonează activităţile 
oamenilor. 

Poate că exagerăm dacă spunem că orice principiu structurat 
(sau al stării finale) este susceptibil de a fi contracarat de acţiunile 
voluntare ale indivizilor care transferă unele dintre părţile lor pe 
care le primesc potrivit principiului respectiv. Poate că unele 

structuri foarte slabe nu sînt contracarate astfel.* Orice structură 
distributivă cu orice componentă egalitaristă poate fi răsturnată cu 
timpul de către acţiunile voluntare ale indivizilor; tot aşa cum 
poate fi dată peste cap orice condiţie structurată care are suficient 
conţinut pentru a fi propusă să reprezinte miezul dreptăţii distri¬ 
butive. Totuşi, dată fiind posibilitatea ca unele condiţii sau structuri 
slabe să nu poată fi instabile în felul arătat, ar fi mai bine să 
formulăm o descriere explicită a tipurilor de structuri interesante 
şi pline de conţinut pe care le-am luat în discuţie şi să demonstrăm 
o teoremă a instabilităţii lor. Deoarece cu cît este mai slabă struc¬ 
turarea cu atît mai probabil este ca sistemul însuşi al îndreptăţirii 
să o satisfacă, o conjectură plauzibilă este aceea că orice struc¬ 
turare sau este instabilă, sau este satisfăcută de către sistemul 
îndreptăţirii. 


ARGUMENTUL LUI SEN 

Concluziile noastre sînt întărite dacă luăm în considerare un 
argument general produs recent de către Amartya K. Sen. 7 Să 
presupunem că drepturile indivizilor sînt interpretate ca drept de 
a alege care alternativă dintr-o pereche de alternative trebuie să fie 
plasată mai sus într-o ordonare socială a alternativelor. Să adău- 


* Este stabil principiul structurat care cere doar ca o distribuire să fie opti¬ 
mală în sensul lui Pareto? Cineva poate să-i dea cuiva un cadou sau să-i lase un 
testament pe care acesta din urmă ar putea să le schimbe cu un terţ în beneficiul 
lor reciproc. înainte ca cel de-al doilea să facă acest schimb, nu există o opti- 
malitate Pareto. Este o structură stabilă înfăţişată de către un principiu al alegerii 
acelei poziţii dintre poziţiile optimale Pareto care satisface o altă condiţie C? 
Se pare că nu poate să existe un contraexemplu, pentru că nu va arăta orice 
schimb voluntar care se îndepărtează de o anumită situaţie că prima situaţie nu 
a fost optimală Pareto? (Să nu luăm în seamă neplauzibilitatea acestei ultime 
afirmaţii pentru cazul testamentelor.) Dar principiile trebuie satisfăcute în timp, 
ca atare apar noi posibilităţi. O distribuire care la un moment dat satisface 
criteriul de optimalitate Pareto s-ar putea să nu-1 mai satisfacă atunci cînd apar 
unele posibilităţi noi (Wilt Chamberlain creşte şi începe să joace baschet); şi 
deşi activităţile oamenilor vor tinde să se mişte la o nouă poziţie optimală 
Pareto, această nouă poziţie nu este nevoie să satisfacă condiţia de conţinut C. 
Intervenţia continuă va fi necesară pentru a asigura satisfacerea continuă a lui 
C. (Atunci cînd apar deviaţii, trebuie cercetată posibilitatea teoretică a menţinerii 
unei structuri printr-un proces de tipul mîinii invizibile care să o aducă înapoi 
la o stare de echilibru care să convină structurii.) 

găm condiţia slabă că dacă o alternativă este unanim preferată 
alteia, atunci este plasată mai sus în ordonarea socială. Dacă există 
doi indivizi diferiţi, fiecare cu drepturi individuale, interpretate ca 
mai sus, în privinţa unor perechi diferite de alternative (care nu au 
nici un membru în comun), atunci pentru unele ierarhizări indi¬ 
viduale posibile ale preferinţelor, nu există nici o ordonare socială 
liniară. Căci să prespunem că A are dreptul să decidă între (X, 10 
şi că B are dreptul să decidă între (Z, VK); şi să presupunem că 
preferinţele lor individuale sînt următoarele (şi că nu există nici 
un alt individ). A preferă pe W lui X, lui Y, lui Z, iar B preferă pe 
Y lui Z, lui W, lui X. Prin condiţia unanimităţii, în ordonarea 
socială, W este preferat lui X (din moment ce fiecare individ îl pre¬ 
feră pe acesta lui X) şi Y este preferat lui Z (din moment ce fiecare 
individ îl preferă pe acesta lui Z). De asemenea, în ordonarea 
socială, X este preferat lui Y, prin dreptul lui A de a alege între 
aceste două alternative. Combinînd aceste trei ierarhizări binare, 
ceea ce obţinem este că W este preferat lui X, preferat lui Y, pre¬ 
ferat lui Z, în ordonarea socială. Totuşi, prin dreptul de a alege al 
lui B, Z trebuie să fie preferat lui W în ordonarea socială. Nu există 
nici o ordonare socială tranzitivă care să satisfacă toate aceste 
condiţii şi prin urmare, ordonarea socială este nonliniară. Pînă aici 
avem argumentul lui Sen. 

Problema apare din tratarea dreptului unui individ de a alege 
între alternative ca drept de a determina ordonarea relativă a aces¬ 
tor alternative într-o ordonare socială. Alternativa pe care o au 
indivizii de a ierarhiza perechi de alternative, şi în mod separat de 
a ierarhiza alternativele individuale nu este nici ea mai bună; 
ierarhizarea perechilor alimentează o metodă de amalgamare a 
preferinţelor, pentru a produce o ordonare socială a perechilor; iar 
alegerea uneia dintre alternative din perechea plasată cel mai sus 
în ordonarea socială este opera individului care are dreptul să ia o 
decizie în această privinţă. Rezultatul acestui sistem este că poate 
fi selectată o alternativă deşi fiecare preferă o alta; de exemplu, A 
preferă pe X lui Y, unde (X, T), pentru un motiv oarecare, este 
perechea cea mai sus plasată în ordonarea socială a perechilor, deşi 
fiecare, inclusiv A, îl preferă pe W lui X. (Dar alegerea cu care se 
confruntă A, totuşi, este aceea între X şi T.) 

O concepţie mai bună despre drepturile indivizilor este urmă¬ 
toarea: drepturile indivizilor sînt co-posibile; fiecare poate să-şi 
exercite drepturile aşa cum vrea. Exercitarea acestor drepturi face 

ca lumea să aibă unele caracteristici. în limitele constrîngerilor pe 
care le impun acestea, se poate face o alegere prin intermediul 
unui mecanism de alegere socială bazat pe o ordonare socială; 
dacă mai există alegeri de făcut! Drepturile nu determină o ordo¬ 
nare socială, dar, în schimb, fixează com;trîngerile în limitele 
cărora trebuie făcută o alegere socială, prin excluderea anumitor 
alternative, fixarea altora ş.a.m.d. (Dacă am dreptul să aleg să 
trăiesc la New York sau în Massachusetts, şi aleg Massachusetts, 
atunci alternativa vieţuirii mele la New York nu este un obiect 
potrivit pentru a fi introdus într-o ordonare socială.) Chiar dacă 
toate alternativele posibile sînt ordonate mai întîi, independent de 
drepturile fiecăruia, situaţia nu se schimbă: pentru că atunci este 
instituită alternativa plasată cel mai sus care nu este exclusă de către 
exercitarea drepturilor cuiva, indiferent cine ar fi acesta. Drepturile 
nu determină poziţia unei alternative sau poziţia relativă a două 
alternative într-o ordonare socială; ele acţionează asupra unei 
ordonări sociale pentru a impune o alegere pe care o poate genera. 

Dacă îndreptăţirile la proprietăţi sînt drepturi de a dispune de 
ele, atunci alegerea socială trebuie să aibă loc în limitele constrîn¬ 
gerilor asupra felului în care oamenii aleg să-şi exercite aceste 
drepturi. Dacă orice structurare este legitimă, atunci ea se sub¬ 
sumează domeniului alegerii sociale şi, prin urmare, este constrînsă 
de către drepturile oamenilor. Cum altfel să abordăm rezultatul lui 
Seni Alternativa de a avea mai întîi o ierarhizare socială cu drep¬ 
turi exercitate în limitele constrîngerilor sale nu este deloc o alter¬ 
nativă. De ce să nu ne pronunţăm doar pentru alternativa plasată pe 
primul loc şi să lăsăm de-o parte drepturile ? Dacă acea alternativă 
plasată pe primul loc lasă ceva spaţiu preferinţei individuale (şi aici 
este punctul în care se presupune că intervin „drepturile" de a 
alege), trebuie să existe ceva pentru a opri ca aceste alegeri să se 
transforme într-o altă alternativă. Aşadar, argumentul lui Sen ne 
conduce din nou la rezultatul că structurarea şi menţinerea ei 
necesită amestecul continuu în acţiunile şi alegerile indivizilor. 8 


REDISTRIBUIRE ŞI DREPTURI 
DE PROPRIETATE 


Se pare că principiile structurate permit oamenilor să aleagă să 
folosească pentru ei înşişi, dar nu şi pentru alţii, acele resurse la 

care sînt îndreptăţiţi (sau, ca să zicem aşa, le primesc) potrivit unei 
structuri de distribuire favorizate D,. Căci dacă mai mulţi indivizi 
decid să distribuie unui alt individ unele dintre resursele care le 
revin lor în cadrul lui D v atunci acel individ va primi mai mult 
decît partea care i se cuvine în D v dezorganizînd structura de 
distribuire favorită. Menţinerea unei structuri distributive înseamnă 
individualism cras! Principiile de distribuire structurate nu le dau 
oamenilor ceea ce le dau şi principiile îndreptăţirii, doar că mai 
bine distribuit. Pentru că ele nu le dau dreptul de a alege ce să facă 
cu ceea ce au; ele nu le dau dreptul de a alege să urmărească un 
scop care implică (intrinsec, sau ca mijloc) dezvoltarea poziţiei 
altcuiva. Din această perspectivă, familia este un factor distur- 
bator; pentru că în familie apar transferuri care dezorganizează 
structura de distribuire favorizată. Sau familiile însele devin unităţi 
către care se face distribuirea, ocupînd astfel — ca unităţi — coloa¬ 
nele matricelor (dar pe ce temei?), sau iubirea este interzisă. Să 
notăm în treacăt poziţia ambivalenţă a radicalilor în ceea ce 
priveşte familia. Relaţiile bazate pe iubire într-o familie sînt soco¬ 
tite drept model care trebuie emulat şi extins la întreaga societate, 
dar în acelaşi timp familia este denunţată ca instituţie sufocantă 
care urmează să fie distrusă şi condamnată pentru accentul pe 
care-1 pune pe interese înguste ce împiedică realizarea ţelurilor 
radicale. Mai este nevoie să spunem că nu este potrivit să im¬ 
punem întregii societăţi relaţiile de iubire şi de grijă proprii fami¬ 
liei, relaţii care sînt asumate în mod voluntar?* Fiindcă a venit 
vorba, iubirea este un exemplu interesant al unei alte relaţii 
istorice, prin aceea că (asemenea dreptăţii) depinde de ceea ce s-a 
întîmplat de fapt. Un adult poate ajunge să iubească pe cineva 
datorită caracteristicilor lui sau ei; dar nu caracteristicile, ci 


* O indicaţie a stringenţei principiului diferenţei al lui Rawls, de care ne 
ocupăm în partea a doua a acestui capitol, este caracterul său neadecvat în 
calitate de principiu guvernant pînă şi într-o familie în care indivizii se iubesc 
unii pe alţii. Trebuie ca o familie să-şi consacre resursele sale pentru a 
maximiza poziţia celui mai puţin talentat dintre copiii săi şi care se găseşte în 
situaţia cea mai rea, ţinîndu-i în loc pe ceilalţi copii, sau să folosească pentru 
educaţia şi dezvoltarea lor resurse, numai dacă vor urma o politică de maxi¬ 
mizare a poziţiei celui mai puţin norocos dintre fraţii lor? Sigur că nu. Dar 
cum putem considera că acest principiu este cel potrivit societăţii în întregul 
ei? (Discut mai jos ceea ce consider că ar fi răspunsul lui Rawls: că unele 
principii care se aplică la macronivel nu se aplică la micronivel.) 

persoana este iubită. 9 Iubirea nu este transferabilă altcuiva care are 
aceleaşi caracteristici, sau cuiva care are un „scor“ mai bun în 
ceea ce priveşte acele caracteristici. Şi iubirea rezistă schimbărilor 
caracteristicilor care au zămislit-o. Iubim pe acea persoană pe care 
am întîlnit-o de fapt. De ce iubirea are caracter istoric, adică de ce 
este legată, în felul acesta, de persoane şi nu de caracteristicile lor, 
este o chestiune interesantă şi deconcertantă. 

Adepţii principiilor structurate ale dreptăţii distributive insistă 
asupra acelor criterii prin care urmează să se decidă cine va primi 
proprietăţile, ei examinează motivele pentru care cineva trebuie să 
aibă ceva şi, de asemenea, imaginea globală a proprietăţilor aflate 
în posesie. Adepţii acestor principii ignoră cu desăvîrşire dacă este 
— sau nu este — mai bine să dai decît să primeşti. Examinînd 
distribuirea bunurilor, venitului ş.a.m.d., teoriile lor sînt teorii ale 
dreptăţii orientate spre ceea ce se primeşte; ei ignoră complet orice 
drept pe care l-ar putea avea o persoană de a da ceva cuiva. Chiar 
şi în schimburile în care fiecare parte este simultan donator şi 
primitor, principiile structurate ale dreptăţii insistă numai asupra 
rolului aceluia care primeşte şi asupra presupuselor sale drepturi. 
Astfel, discuţiile tind să se concentreze pe problema dacă oamenii 
au un drept de moştenire sau (trebuie) să aibă un astfel de drept, 
şi nu pe chestiunea dacă oamenii au, sau (trebuie) să aibă, dreptul 
de a face testament, sau dacă persoane care au dreptul de pose¬ 
siune au, de asemenea, dreptul de a alege ca alţii să devină po¬ 
sesori în locul lor. îmi lipseşte o explicaţie bună a motivului 
pentru care teoriile obişnuite ale dreptăţii distributive sînt atît de 
mult orientate către cel care primeşte; a-i ignora pe aceia care dau 
şi transferă precum şi drepturile lor este acelaşi lucru cu a-i ignora 
pe producători şi îndreptăţirile lor. Dar de ce este total ignorat 
acest aspect? 

Principiile structurate ale dreptăţii distributive necesită activităţi 
de redistribuire. Probabilitatea ca orice mulţime de proprietăţi la 
care s-a ajuns, de fapt, în mod liber, să se potrivească unei struc¬ 
turi date este mică; iar probabilitatea că va continua să corespundă 
structurii pe măsură ce oamenii fac schimb şi donează este nulă. 
Din punctul de vedere al unei teorii a îndreptăţirii, redistribuirea 
este, într-adevăr, o chestiune serioasă, care implică violarea drep¬ 
turilor oamenilor. (O excepţie este constituită de acele prelevări 
care intră în sfera principiului rectificării nedreptăţilor.) Şi din alte 
puncte de vedere această chestiune este serioasă. 

Impozitarea cîştigurilor provenite din muncă este acelaşi lucru 
cu munca forţată.* Unele persoane consideră că această afirmaţie 
este evident adevărată: a-i lua cuiva cîştigurile a n ore de muncă 
este acelaşi lucru cu a-i lua n ore de muncă; este ca şi cum l-ai 
forţa să lucreze n ore pentru scopul altcuiva. Alţii consideră că 
afirmaţia este absurdă. Dar chiar şi aceştia, dacă obiectează faţă 
de munca forţată, s-ar opune ideii de a-i sili pe tinerii nonconfor- 
mişti care nu lucrează să muncească în beneficiul nevoiaşilor.** 
Şi ei s-ar opune, de asemenea, să-l forţăm pe fiecare individ să 
lucreze săptămînal cinci ore în plus pentru a-i ajuta pe cei nevo¬ 
iaşi. Dar un sistem care ia sub formă de impozite cîştigul a cinci 
ore nu li se pare să fie ca acela care forţează pe cineva să lucreze 
cinci ore, deoarece îi oferă respectivului o gamă mai largă de 
alegere în ceea ce priveşte activităţile, decît oferă impozitarea în 
natură, cu o anumită muncă specifică. (Dar ne putem închipui o 
gradare a sistemelor de muncă forţată, de la unul care specifică o 
activitate anumită, la unul care dă o alegere între două activităţi, 
la...; ş.a.m.d.). Mai mult, oamenii concep un sistem în care să 
existe ceva de felul unui impozit proporţional pe orice depăşeşte 
cantitatea necesară satisfacerii trebuinţelor de bază. Unii consideră 
că acest sistem nu sileşte pe nimeni să lucreze ore suplimentare, 
deoarece nu există un număr fix de ore suplimentare în care este 
silit să muncească şi deoarece el poate să evite complet impozi¬ 
tarea, cîştigînd numai atît cît să-şi satisfacă trebuinţele de bază. 
Acesta este un punct de vedere foarte necaracteristic despre silni¬ 
cie pentru aceia care cred, de asemenea , că oamenii sînt forţaţi să 
facă ceva ori de cîte ori alternativele în faţa cărora se află sînt cu 
mult mai proaste. Totuşi, nici una dintre aceste concepţii nu este 


* Nu sînt sigur dacă argumentele pe care le prezint mai jos arată că o 
astfel de impozitare este doar muncă forţată; aşa că „este acelaşi lucru cu“ 
înseamnă „este un gen de“. Sau, în mod alternativ, dacă argumentele accen¬ 
tuează marile asemănări dintre astfel de impozităn şi munca forţată, pentru a 
arăta că este plauzibil şi edificator să considerăm o astfel de impozitare în 
lumina muncii forţate. Această abordare din urmă ne-ar reaminti felul în care 
John Wisdom concepe pretenţiile metafizicienilor. 

** Aici, ca şi în alte părţi, nimic nu depinde de faptul că vorbesc imprecis 
despre trebuinţe, deoarece, de fiecare dată, resping criteriul dreptăţii care le 
include. Dacă, totuşi, ceva ar depinde de această noţiune, am dori să o exami¬ 
năm mai atent. Pentru un punct de vedere sceptic, vezi Kenneth Minogue, The 
Liberal Mind, (New York: Random House, 1963), pp. 103-112. 

corectă. Faptul că alţii intervin în mod intenţionat, în violarea unei 
constrîngeri colaterale împotriva agresiunii, ameninţînd că limi¬ 
tează alternativele, ceea ce în cazul nostru de aici înseamnă a plăti 
impozite sau (ceea ce s-ar putea presupune că este cea mai proastă 
alternativă) a cîştiga simpla subzistenţă, face ca sistemul de impo¬ 
zitare să fie unul de muncă forţată şi îl deosebeşte de alte cazuri 
de alegeri limitate care nu sînt silnicii. 10 

Cel care se hotărăşte să muncească mai mult pentru a avea un 
venit mai mult decît suficient pentru trebuinţele sale fundamentale 
preferă unele bunuri sau servicii suplimentare activităţilor şi 
recreării din timpul liber posibil; în timp ce acela care se hotărăşte 
să nu muncească în plus preferă activităţile recreative bunurilor 
sau serviciilor suplimentare pe care le-ar putea dobîndi muncind 
mai mult. Acestea fiind spuse, dacă ar fi nelegitim ca un sistem de 
impozitare să ia ceva din timpul liber al omului (munca forţată) 
cu scopul de a fi de folos celui nevoiaş, cum poate fi legitim ca un 
sistem de impozitare să ia ceva din cîştigurile omului pentru 
acelaşi scop? De ce pe cel a cărui fericire cere anumite bunuri 
materiale sau servicii să-l tratăm diferit de acela care se simte 
fericit şi fără astfel de preferinţe şi dorinţe? De ce o persoană care 
preferă să vadă un film (şi care trebuie să cîştige bani pentru un 
bilet) trebuie să fie gata atunci cînd i se cere să ajute pe cel 
nevoiaş, în timp ce o persoană care preferă să privească un apus 
de soare (şi deci nu este nevoie să cîştige nici un ban în plus) nu 
trebuie? Intr-adevăr, nu este surprinzător că redistribuţioniştii îl 
ignoră deliberat pe omul ale cărui plăceri sînt atît de uşor de 
dobîndit fără muncă suplimentară, în timp ce adaugă o altă sar¬ 
cină sărmanului nefericit care trebuie să muncească pentru 
plăcerile sale? Ne-am fi aşteptat ca situaţia să fie inversă. De ce 
persoanei care are dorinţe nemateriale şi neconsumatoriste i se 
permite să înainteze nestînjenit către alternativa sa realizabilă şi 
pe care o preţuieşte cel mai mult, în timp ce persoanei ale cărei 
plăceri sau dorinţe implică bunuri materiale şi care trebuie să 
lucreze pentru bani suplimentari (prin aceasta slujind pe oricine 
consideră că activităţile sale sînt destul de valoroase pentru a-i fi 
plătite) i se impun constrîngeri în ce priveşte ceea ce poate reali¬ 
za? Poate că în principiu nu este nici o diferenţă. Şi poate că unii 
consideră că răspunsul priveşte doar avantajul administrativ. 
(Aceste întrebări şi probleme nu-i vor deranja pe cei care consi¬ 
deră că este acceptabilă munca forţată pentru a-i sluji pe cei 

nevoiaşi sau pentru a realiza o structură de tipul stării finale 
favorizate.) Intr-o discuţie mai amplă ar trebui (şi am dori) să 
extindem argumentul nostru pentru a include dobînda, profiturile 
întreprinzătorilor ş.a.m.d. Aceia care se îndoiesc că această extin¬ 
dere poate fi realizată, şi care se opresc aici, la impozitul pe venitul 
provenit din muncă, vor trebui să formuleze principii istorice struc¬ 
turate destul de complicate ale dreptăţii distributive, deoarece prin¬ 
cipiile stării finale nu ar distinge în nici un fel sursele venitului. 
Pentru scopurile noastre de faţă este suficient să ne debarasăm de 
principiile stării finale şi să lămurim felul în care depind diferitele 
principii structurate de anumite concepţii despre sursele sau nele- 
gitimitatea sau legitimitatea mai mică a profiturilor, dobînzilor 
ş.a.m.d.; concepţii care pot foarte bine să fie greşite. 

Ce fel de drept asupra altora dă cuiva o structură a stării finale 
legal instituţionalizate? Miezul noţiunii de drept de proprietate 
asupra lui X, în funcţie de care trebuie să fie explicate şi celelalte 
părţi ale noţiunii, este dreptul de a stabili ce se va face cu X; drep¬ 
tul de a decide care dintre opţiunile asupra cărora sînt fixate 
constrângeri referitoare la X va fi realizată, sau se va face încercarea 
de a fi realizată." Constrângerile sînt fixate de către alte principii 
sau legi care acţionează în societate, iar în cazul teoriei noastre, 
prin drepturile lockeene pe care le au oamenii (în statul minimal). 
Drepturile mele de proprietate asupra cuţitului meu îmi permit să-l 
las acolo unde vreau, dar nu în pieptul tău. Pot decide care opţiune 
acceptabilă care conţine cuţitul urmează să fie realizată. Acest 
concept al proprietăţii ne ajută să înţelegem de ce înainte teoreti¬ 
cienii vorbeau despre oameni ca avînd proprietate asupra lor înşişi 
şi asupra muncii lor. Ei considerau că fiecare individ are dreptul 
să decidă ce se va întîmpla cu el însuşi şi ce va face şi că are 
dreptul să culeagă roadele a ceea ce a făcut. 

Acest drept de a selecta din mulţimea de posibilităţi — asupra 
cărora sînt fixate restricţii — o posibilite care urmează să fie 
realizată poate fi deţinut de către un individ sau de către un grup 
care dispune de o procedură de obţinere a unei decizii colective; 
sau dreptul poate fi pasat de la unul la altul, aşa încît într-un an eu 
decid ce urmeză să se întîmple cu X, iar în anul următor este 
rîndul tău să decizi (posibilitatea distrugerii fiind, poate, exclusă). 
Sau, în aceeaşi perioadă de timp, unele tipuri de decizii în legătură 
cu X pot să fie luate de către mine, iar altele de către tine ş.a.m.d. 
Ne lipseşte un aparat analitic adecvat, productiv pentru a clasifica 

tipurile de constrîngeri asupra mulţimii de posibilităţi din care 
trebuie să se facă alegerea şi tipurile de metode prin care pot fi 
deţinute, împărţite şi combinate puterile decizionale. O teorie a 
proprietăţii ar conţine, printre alte lucruri, o astfel de clasificare a 
constrîngerilor şi modurilor decizionale, iar dintr-un număr mic de 
principii ar decurge o mulţime de propoziţii interesante' despre 
consecinţele şi efectele anumitor combinaţii de constrîngeri şi 
moduri de decizie. 

Cînd principiile rezultatului final ale dreptăţii distributive sînt 
încorporate în structura juridică a societăţii, ele (aşa cum se întîm- 
plă cu majoritatea principiilor structurate) dau fiecărui cetăţean un 
drept executoriu asupra unei părţi din produsul social total, adică, 
asupra unei părţi din suma totală a produselor realizate în mod 
individual sau colectiv. Acest produs total este creat de către 
indivizi care muncesc, folosind mijloace de producţie pentru care 
alţii au economisit spre a le produce, de către oameni care orga¬ 
nizează producţia, sau care creează mijloace pentru a produce noi 
lucruri, sau a le produce într-un fel nou. Pe baza acestor activităţi 
individuale principiile distributive structurate dau fiecărui individ 
un drept executoriu. Fiecare individ are un drept asupra activită¬ 
ţilor şi produselor altor indivizi, indiferent dacă aceştia din urmă 
intră sau nu în anumite relaţii care să genereze aceste drepturi şi 
indiferent dacă ei îşi asumă în mod voluntar aceste drepturi, în 
actele de caritate sau în relaţiile de schimb. 

Dacă acţionează prin intermediul impozitului pe salarii, sau pe 
salariile care depăşesc un anumit prag, sau prin prelevarea profi¬ 
turilor sau prin existenţa unei mari oale sociale, în aşa fel încît nu 
este clar ce anume vine de unde şi ce anume se duce unde anume, 
principiile structurate ale dreptăţii distributive implică aproprierea 
acţiunilor altor persoane. însuşirea rezultatelor muncii altuia este 
echivalentă cu însuşirea timpului său şi direcţionarea lui pentru a 
continua diferite activităţi. Dacă oamenii te forţează să faci o 
anumită muncă, sau o muncă neplătită, pentru o anumită perioadă 
de timp, ei decid ce trebuie să faci şi ce scopuri trebuie să ser¬ 
vească munca ta independent de deciziile tale. Acest proces, prin 
care ei îţi iau această decizie, îi face să fie proprietari parţiali 
asupra ta, le dă un drept de proprietate asupra ta. Tot aşa cum a 
ţtvea un astfel de control parţial şi o putere de decizie, de drept, 
asupra unui animal, sau obiect, ar însemna să ai un drept de 
proprietate asupra lui. 

Principiile stării finale şi majoritatea principiilor structurate ale 
dreptăţii distributive instituie dreptul de proprietate (parţial) al 
altora asupra oamenilor şi asupra acţiunilor şi muncii lor. Aceste 
principii implică o deplasare de la conceptul liberal clasic de 
proprietate a unui individ asupra lui însuşi la un concept al drep¬ 
turilor de proprietate (parţiale) asupra altor oameni. 

Datorită unor consideraţii de felul acesta, concepţiile stării 
finale şi alte concepţii structurate despre dreptate se confruntă cu 
întrebarea dacă acţiunile necesare pentru a realiza o structură 
selectată nu violează ele însele constrîngeri morale colaterale. 
Orice concepţie care susţine că există constrîngeri morale colate¬ 
rale asupra acţiunilor, că nu toate consideraţiile morale pot fi 
încorporate în stările finale care trebuie realizate (vezi Capitolul 3, 
p. 68-96) trebuie să se confrunte cu posibilitatea ca unele din sco¬ 
purile sale să nu fie realizabile prin nici un mijloc disponibil care 
să fie permis din punct de vedere moral. Un teoretician al îndrep¬ 
tăţirii se va confrunta cu astfel de conflicte într-o societate care 
deviază de la principiile dreptăţii pentru generarea proprietăţilor 
deţinute dacă şi numai dacă singurele acţiuni care sînt disponibile 
pentru a realiza principiile însele violează unele constrîngeri 
morale. Deoarece devierea de la primele două principii ale 
dreptăţii (în achiziţie şi în transfer) va implica intervenţia directă 
şi agresivă a altor indivizi pentru a viola drepturile şi deoarece 
constrîngerile morale nu vor exclude acţiunea defensivă sau retri- 
butivă în astfel de cazuri, teoreticianul îndreptăţirii se va afla în 
faţa unei probleme presante. Şi oricare ar fi dificultăţile pe care 
le-ar avea în aplicarea principiului rectificării acelor indivizi care 
nu au violat ei înşişi primele două principii, acestea sînt dificultăţi 
de echilibrare a unor consideraţii antagonice, în aşa fel încît să se 
ajungă la o formulare corectă chiar a principiului complex al recti¬ 
ficării ; el nu va viola constrîngeri morale colaterale prin aplicarea 
principiului. Adepţii concepţiilor structurate despre dreptate totuşi 
vor avea adesea de făcut faţă unor contradicţii flagrante (şi dure¬ 
roase, dacă ţin la fiecare parte care se află în conflict) între constrîn¬ 
geri morale colaterale asupra felului în care indivizii pot fi trataţi 
şi concepţiile lor structurate despre dreptate, care înfăţişează o 
stare finală sau o altă structură care trebuie să fie realizată. 

Poate să emigreze o persoană dintr-o ţară care a instituţionaliza! 
un principiu al stării finale sau un principiu structurat al distribuirii ? 
Pentru unele principii (de exemplu cele ale lui Hayek) emigraţia nu 

prezintă nici o problemă teoretică. Dar pentru altele este o chestiune 
delicată. Să luăm în considerare o naţiune care are un program 
obligatoriu de prevederi sociale minimale pentru sprijinirea celor 
mai nevoiaşi (sau una organizată în aşa fel încît să maximizeze 
poziţia grupului care are situaţia cea mai proastă); nimeni nu poate 
să se sustragă de la participarea la acest program. (Nimeni nu poate 
să spună „să nu mă obligaţi să contribui pentru alţii şi nici să nu-mi 
oferiţi mie ceva prin intermediul acestui mecanism obligatoriu, dacă 
sînt în nevoie 11 .) Oricine se află deasupra unui anumit nivel este 
obligat să contribuie la sprijinirea celor nevoiaşi. Dar dacă ar fi 
permisă emigrarea din ţară, fiecare ar putea să se hotărască să se 
mute într-o altă ţară care nu ar avea cerinţe sociale obligatorii, dar 
ar fi altfel (atît cît este posibil) identică. într-un caz ca acesta, 
singurul motiv de a pleca ar fi să evite participarea la programul 
obligatoriu de ajutorare socială. Şi dacă pleacă, cel aflat în nevoie 
în ţara sa de baştină nu va primi nici un ajutor (constrîns) de la el. 
Ce temei ar avea situaţia în care cuiva i s-ar permite să emigreze, şi 
cu toate acestea i s-ar interzice să rămînă şi să nu participe la pro¬ 
gramul obligatoriu de ajutorare socială? Dacă este deosebit de 
important să dai ceva pentru nevoiaşi, atunci nu-ţi este permis 
— pe plan intern — să te sustragi; dar atunci nu-ţi este permis nici 
să emigrezi. (Totodată, justifică asta, într-o anumită măsură, răpirea 
indivizilor care trăiesc într-un loc în care nu există programe obliga¬ 
torii de întrajutorare socială, care ar putea fi siliţi să-i ajute pe cei 
nevoiaşi din comunitatea ta?) Poate că elementul crucial al poziţiei 
care permite emigrarea numai pentru a se evita anumite situaţii, în 
timp ce nu este permis nimănui în interior să se sustragă, este 
preocuparea pentru ca în interiorul ţării să domine sentimente 
frăţeşti. „Nu-i vrem printre noi pe cei care nu contribuie, cărora nu 
le pasă destul de ceilalţi ca să contribuie. 11 Această preocupare, în 
cazul de faţă, ar trebui corelată cu punctul de vedere că ajutorul 
forţat tinde să producă sentimente frăţeşti între cel ajutat şi cel care 
ajută (sau poate numai cu punctul de vedere după care a şti că unii 
nu vor să-i ajute pe cei nevoiaşi produce sentimente de duşmănie). 


TEORIA LOCKEANĂ A ACHIZIŢIEI 


înainte de a începe să examinăm amănunţit alte teorii ale drep¬ 
tăţii, trebuie să introducem un element suplimentar în structura 

teoriei îndreptăţirii. Aceasta se poate face cel mai bine examinînd 
încercarea lui Locke de a specifica un principiu al dreptăţii în 
achiziţie. Locke consideră că drepturile de proprietate asupra unui 
obiect neposedat îşi au originea în contopirea muncii cu acel 
obiect. Aceasta dă naştere la multe întrebări. Ce tipuri de muncă 
se contopesc cu obiectul şi în ce măsură? Dacă un astronaut privat 
curăţă un loc pe Marte, şi-a contopit el munca (ajungînd astfel să 
posede) cu întreaga planetă, cu întregul univers nelocuit sau numai 
cu o anumită porţiune? Ce porţiune este transformată printr-o 
acţiune în proprietate? Cea mai mică suprafaţă (posibil separată), 
în aşa fel încît o acţiune reduce entropia pe acea suprafaţă şi nu în 
altă parte? Se poate ca un teritoriu virgin (pentru că a fost cercetat 
ecologic dintr-un avion) să devină proprietate printr-un proces 
lockean? împrejmuirea unui teritoriu cu un gard probabil că ar 
face pe cineva proprietar numai al gardului (şi al pămîntului de 
sub acesta). 

De ce contopirea muncii cuiva cu un obiect să-l facă pe acesta 
proprietar al obiectului ? Poate pentru că sîntem proprietarii muncii 
noastre şi, în felul acesta, ajungem să stăpînim un lucru care mai 
înainte nu aparţinea nimănui, dar care se impregnează cu ceva ce 
avem în proprietate. Dreptul de proprietate se infiltrează în restul 
lucrului. Dar de ce să nu fie contopirea a ceea ce posed cu ceea ce 
nu posed o modalitate de a pierde ceea ce posed şi nu de a cîştiga 
ceea ce nu posed? Dacă posed o cutie de suc de roşii pe care o 
vărs în mare şi moleculele sucului (tratate radioactiv, aşa încît să 
pot verifica) se amestecă omogen cu apa mării, ajung prin aceasta 
să posed marea, sau mi-am risipit prosteşte sucul de roşii? Poate 
că ideea este, în schimb, că munca asupra a ceva îmbunătăţeşte 
acel ceva şi-l face mai valoros; şi fiecare este îndreptăţit să posede 
un lucru a cărui valoare el a creat-o. (Poate că asta conduce la 
ideea că munca este neplăcută. Dacă pentru unii oameni munca nu 
înseamnă efort, precum pentru personajele din desenul animat 
Submarinul galben care lasă în urma lor dîre de flori, ar avea ei 
drepturi mai puţine asupra propriilor lor produse a căror realizare 
nu i-a costat nimic ?) Să nu luăm în seamă faptul că munca asupra 
a ceva poate să facă acel ceva mai puţin valoros (vopsirea unei 
bucăţi de lemn pe care ai găsit-o cu email roz). De ce să se extindă 
îndreptăţirea cuiva asupra întregului obiect şi nu doar asupra 
valorii adăugate pe care a produs-o munca sa? (O astfel de referire 
la valoare ar putea, de asemenea, să servească la delimitarea sferei 

dreptului de proprietate; de exemplu, substituiţi în criteriul entro¬ 
piei de mai sus „reduce entropia" cu „creşte valoarea lui“.) Nu a 
fost concepută încă nici o teorie operantă sau coerentă a proprie¬ 
tăţii valorii adăugate şi orice astfel de teorie probabil că nu ar 
rezista obiecţiilor (similare acelora) care au năruit teoria lui Henry 
George. 

Este neplauzibil să socotim că perfecţionarea unui obiect este 
aceea care dă dreptul deplin de proprietate asupra lui, dacă stocul 
de obiecte neposedate care ar putea fi perfecţionate este limitat. 
Căci faptul că un obiect ajunge în proprietatea cuiva schimbă 
situaţia tuturor celorlalţi. In timp ce înainte ei erau liberi (în sensul 
lui Hohfeld) să folosească obiectul, acum ei nu mai sînt. Nu este 
necesar ca această schimbare care apare în situaţia celorlalţi 
(luîndu-li-se libertatea de a acţiona asupra unui obiect care înainte 
nu era posedat) să le înrăutăţească situaţia. Dacă îmi însuşesc un 
fir de nisip de pe Coney lsland, nimeni nu mai poate face acum 
ceea ce vrea cu acel fir de nisip. Dar există multe alte fire de nisip 
care le-au rămas şi cu ele ei pot face acelaşi lucru. Sau dacă nu 
fire de nisip, atunci altceva. Pe de altă parte, lucrurile pe care le 
fac eu cu firul de nisip pe care mi-1 însuşesc ar putea să îmbunătă¬ 
ţească poziţia celorlalţi, compensînd pierderea libertăţii lor de a-1 
folosi. Punctul crucial în această chestiune este dacă aproprierea 
unui obiect neposedat de către cineva înrăutăţeşte situaţia altora. 

Clauza condiţională a lui Locke că trebuie să rămînă „în comun 
pentru ceilalţi destul şi la fel de bun“ (sect. 27) vrea să asigure că 
situaţia celorlalţi nu se înrăutăţeşte. (Dacă această clauză este 
satisfăcută mai există vreo motivaţie pentru condiţia adiţională a 
nonrisipei ?) Se spune adesea că această clauză era valabilă cîndva, 
dar acum nu mai este. Dar se pare că există un argument în favoa¬ 
rea concluziei că dacă această clauză nu mai este valabilă, atunci 
nu a fost niciodată valabilă pentru a produce drepturi de proprie¬ 
tate permanente şi transmisible. Să luăm în considerare prima 
persoană Z pentru care nu a mai rămas destul şi la fel de bun spre 
a fi apropriat. Ultima persoană Y care şi-a apropriat l-a lăsat pe Z 
fără libertatea sa anterioară de a acţiona asupra unui obiect şi în 
felul acesta a înrăutăţit situaţia lui Z. Aşadar aproprierea de către 
Y nu este permisă de clauza lui Locke. Deci penultima persoană X 
care şi-a apropriat l-a lăsat pe Y într-o poziţie mai proastă, deoarece 
actul lui X a pus capăt aproprierii permise. Deci aproprierea de 
către X nu era permisă. Dar atunci antepenultima persoană, W, care 

a apropriat, a pus capăt aproprierii permise şi deci, întrucît a înrău¬ 
tăţit poziţia lui X, aproprierea de către W nu era permisă. Şi aşa 
mai departe înapoi pînă la prima persoană A care-şi aproprie un 
drept de proprietate permanent. 

Acest argument se desfăşoară totuşi prea repede. Cineva poate 
fi pus într-o situaţie mai proastă prin aproprierea pe care o reali¬ 
zează altul în două feluri: în primul rînd, pierzînd posibilitatea de 
a-şi îmbunătăţi situaţia printr-o anumită apropriere sau prin una 
oarecare, iar în al doilea rînd, prin aceea că nu mai poate să folo¬ 
sească liber (fără a-şi apropria) ceea ce înainte putea să folosească. 
O cerinţă stringentă ca altcineva să nu fie pus într-o situaţie mai 
proastă ca urmare a existenţei unei aproprieri ar exclude prima cale, 
dacă nimic altceva nu duce la rectificarea dezechilibrului produs 
prin reducerea posibilităţilor cum de altfel ar exclude şi cea de-a 
doua cale. O cerinţă mai slabă ar exclude cea de-a doua cale, chiar 
dacă nu şi pe prima. Cu cerinţa mai slabă, nu putem trece aşa de 
repede de la Z la A, ca în argumentul de mai sus; pentru că deşi Z 
nu mai poate apropria , pentru el poate să rămînă ceva de folosit ca 
mai înainte. în acest caz aproprierea de către Y nu ar viola condiţia 
lockeană mai slabă. (Rămînînd mai puţin din ceea ce oamenii sînt 
liberi să folosească, cei care se folosesc de aceste lucruri ar putea 
să se confrunte cu anumite neplăceri mai mari, aglomeraţie 
ş.a.m.d.; în felul acesta, situaţia celorlalţi s-ar putea înrăutăţi, dacă 
aproprierea nu s-a oprit înaintea unui astfel de punct critic.) Se 
poate argumenta că nimeni nu se poate plînge în mod legitim 
atunci cînd clauza mai slabă este satisfăcută. Totuşi, din moment 
ce este mai puţin clar decît în cazul clauzei mai stringente, Locke 
s-ar fi putut să fi avut în vedere această clauză stringentă prin 
condiţia ca să rămînă „destul şi la fel de bun“ şi poate să fi avut 
în vedere condiţia nonrisipei pentru a amîna atingerea punctului 
final de la care regresează argumentul. 

Un sistem care permite aproprierea şi proprietatea permanentă 
înrăutăţeşte oare situaţia celor care nu pot să-şi aproprie (nemai- 
existînd obiecte neposedate accesibile şi utile)? Aici intervin 
diferitele consideraţii sociale obişnuite care apără proprietatea 
privată: sporeşte produsul social punînd mijloacele de producţie 
în mîinile acelora care le pot folosi în modul cel mai eficient 
(profitabil); se încurajează experimentarea, căci existînd indivizi 
diferiţi care controlează resursele, nu există o singură persoană, 
sau un mic grup, pe care cineva care are o idee nouă să trebuiască 

să-l convingă să o testeze; proprietatea privată dă oamenilor posi¬ 
bilitatea să decidă asupra structurii şi tipurilor de riscuri pe care 
vor să şi le asume, conducînd la tolerarea anumitor tipuri de risc; 
proprietatea privată îi protejează pe viitorii indivizi determinîndu-i 
pe unii să nu consume resursele, să le păstreze pentru viitoarele 
pieţe; oferă surse alternative de angajare pentru persoane mai 
puţin agreabile, care nu trebuie să convingă pe nimeni ca să le 
angajeze ş.a.m.d. Aceste consideraţii intervin într-o teorie lockeană 
în sprijinul afirmaţiei că aproprierea proprietăţii private satisface 
supoziţia clauzei condiţionale „să rămînă destul şi la fel de bun“ 
şi nu ca o justificare utilitaristă a proprietăţii. Ele intervin pentru a 
dovedi că este neîntemeiată afirmaţia că deoarece clauza condiţio¬ 
nală este violată nici un drept natural referitor la proprietatea 
privată nu poate să apară printr-un proces lockean. Dificultatea în 
elaborarea unui astfel de argument care ar urma să arate că această 
clauză este satisfăcută constă în fixarea liniei fundamentale cores¬ 
punzătoare pentru a face comparaţii. Aproprierea lockeană nu-i 
face pe oameni să fie într-o stare mai proastă decît care altă stare 
a lor? 12 Problema fixării liniei fundamentale necesită o examinare 
mai amănunţită decît putem întreprinde aici. Ar fi de dorit să avem 
o estimare a importanţei economice generale a aproprierii iniţiale 
pentru a vedea cît spaţiu de manevră există pentru diferitele teorii 
ale aproprierii şi ale localizării liniei fundamentale. Probabil că 
această importanţă poate fi măsurată prin procentajul întregului 
venit bazat pe materiile prime neprelucrate şi resursele date (mai 
degrabă decît pe acţiunile umane), în primul rînd chiria repre- 
zentînd valoarea pămîntului neameliorat şi preţul materiei prime 
in situ şi prin procentajul avuţiei curente care reprezintă un astfel 
de venit în trecut.* 

Trebuie să remarcăm că nu numai aceia care apără proprietatea 
privată au nevoie de o teorie asupra felului în care drepturile de 
proprietate apar în mod legitim. Dar şi aceia care cred în proprie¬ 
tatea colectivă, de exemplu, aceia care cred că un grup de oameni 


* Nu am văzut o estimare precisă. David Friedman, în The Machinery of 
Freedom (N.Y.: Harper & Row, 1973), pp. XIV, XV, discută problema şi 
sugerează 5% din venitul naţional al SUA ca limită superioară pentru primii 
doi factori menţionaţi. Totuşi, el nu încearcă să estimeze procentajul avuţiei 
curente care se bazează pe un astfel de venit în trecut. (Noţiunea vagă „se 
bazează pe“ nu face decît să indice o problemă pe care este nevoie să o 
cercetăm.) 



228 


DINCOLO DE STATUL MINIMAL? 


care trăiesc pe o suprafaţă stăpînesc în mod colectiv teritoriul, sau 
resursele lui minerale, trebuie să ofere o teorie asupra modului în 
care apar astfel de drepturi de proprietate; ei trebuie să arate de ce 
indivizii care trăiesc acolo au dreptul de a stabili ce să se facă cu 
pămîntul şi cu resursele lui, un drept pe care cei care trăiesc în altă 
parte nu-1 au (asupra aceluiaşi pămînt şi a resurselor lui). 


CLAUZA CONDIŢIONALĂ 

Indiferent dacă teoria lui Locke despre apropriere poate sau nu 
să fie descifrată în asa fel încît să rezolve diferite dificultăţi, 
presupun că orice teorie adecvată a dreptăţii în ceea ce priveşte 
achiziţia va conţine o clauză condiţională similară acelei clauze 
condiţionale mai slabe pe care am atribuit-o lui Locke. Un proces 
care dă naştere în mod normal unui drept de proprietate permanent 
transmisibil prin testament asupra unui lucru neposedat înainte, nu 
va avea acest rezultat, dacă poziţia altora, care nu mai au libertatea 
de a folosi lucrul, este înrăutăţită prin aceasta. Este important să 
specificăm acest mod particular de înrăutăţire a situaţiei altora, 
pentru că această clauză nu cuprinde alte moduri. Nu include 
înrăutăţirea ca urmare a posibilităţilor mai limitate de a apropria 
(prima modalitate de mai sus, corespunzătoare condiţiei mai strin¬ 
gente) şi nu include felul în care eu „înrăutăţesc" poziţia unui 
vînzător, dacă îmi apropriez materiale pentru a face ceva identic 
cu ceea ce vinde el, iar apoi îi fac concurenţă. Cineva care prin 
apropriere ar viola clauza condiţională, poate, totuşi, să-şi apro¬ 
prieze, dacă îi compensează pe ceilalţi, astfel încît situaţia lor să 
nu fie înrăutăţită; dacă nu-i compensează, aproprierea de către el 
va viola clauza condiţională a principiului dreptăţii în achiziţie şi 
va fi o apropriere nelegitimă.* O teorie a aproprierii care încor¬ 
porează această clauză lockeană va rezolva în mod corect situaţiile 


* Fourier susţinea că din moment ce procesul de civilizare i-a privat pe 
membrii societăţii de anumite libertăţi (practicarea în comun a culesului, păşu- 
natului, vînătorii), o asigurare minimă, garantată social, ar fi justificată drept 
compensaţie pentru pierdere (Alexander Gray, The Socialist Tradition [New 
York: Harper & Row, 1968], p. 188). Dar asta formulează problema prea tare. 
Această compensaţie, dacă ar fi datorată cuiva, ar fi datorată acelor persoane 
pentru care procesul de civilizare a fost o pierdere netă, pentru care avantajele 
civilizaţiei nu au compensat privarea de aceste libertăţi speciale. 

(obiecţiile aduse teoriei căreia îi lipseşte clauza condiţională) în 
care cineva îşi apropriază rezerva totală de ceva necesar vieţii.* 
O teorie care include această clauză în principiul ei al dreptăţii 
în achiziţie trebuie să conţină, de asemenea, un principiu mai com¬ 
plex al dreptăţii în transfer. Unele reflecţii asupra clauzei apro¬ 
prierii obligă la acţiuni ulterioare. Dacă faptul că eu îmi apropriez 
în întregime o anumită substanţă violează clauza lockeană, atunci 
acelaşi lucru se întîmplă dacă îmi apropriez o parte şi cumpăr 
restul de la alţii ca»e au obţinut-o fără să violeze clauza lockeană. 
Dacă această clauză exclude posibilitatea ca cineva să-şi aproprieze 
toată apa potabilă din lume, atunci exclude şi posibilitatea de a o 
cumpăra pe toată. (Mai slab şi neriguros, poate să excludă ca el să 
ceară anumite preţuri pentru unele dintre bunurile pe care vrea să 
le vîndă.) Această clauză nu va fi nevoie să se aplice (aproape?) 
niciodată; cu cît cineva dobîndeşte mai mult dintr-o substanţă care 
se găseşte rar şi pe care o vor ceilalţi, cu atît va fi mai mare preţul 
restului de substanţă şi cu atît îi va fi mai greu să o dobîndească 
pe toată. Totuşi, ne putem închipui, cel puţin, că se petrece ceva 
de felul următor: cineva face simultan oferte secrete diferiţilor 
deţinători ai substanţei şi fiecare vinde presupunînd că poate să 
cumpere cu uşurinţă mai mult de la ceilalţi deţinători; sau o catas- 


* De exemplu, cazul lui Rashdall în care cineva ajunge la unica sursă de apă 
din deşert avînd un avans de cîteva mile faţă de alţii care vor ajunge şi ei şi 
primul o va apropria pe toată. Hastings Rashdall, „The Philosophical Theory 
of Property", în Property, its Duties and Rights (London: Mac Millan, 1915). 

Trebuie să remarcăm teoria lui Ayn Rând despre drepturile de proprietate 
(„Man’s Rights“ în The Virtue of Selfishness [New York: New American 
Library, 1964], p. 94), în care acestea decurg din dreptul la viaţă, deoarece 
oamenilor le trebuie lucruri fizice pentru a trăi. Dar un drept la viaţă nu este 
un drept la orice avem nevoie pentru a trăi; alţi oameni pot avea drepturi 
asupra acestor alte lucruri (vezi Capitolul 3 al acestei cărţi). Cel mult, un drept 
la viaţă ar fi un drept de a avea sau de a ne strădui să obţinem orice este 
necesar pentru a trăi, dacă a avea aceste lucruri nu violează drepturile nimănui. 
Cu privire la lucrurile materiale, întrebarea este dacă a le avea violează vreun 
drept al altora. (Aproprierea oricăror lucruri ne posedate ar avea acest efect? 
Ar avea acest efect aproprierea apei în exemplul lui Rashdall ?) Deoarece pot 
interveni consideraţii speciale (cum este clauza lockeană) cu privire la proprie¬ 
tatea materială, avem nevoie mai tnlîi de o teorie a drepturilor de proprietate 
înainte să putem aplica orice prezumtiv drept la viaţă (după cum s-a făcut 
amendamentul mai sus). Deci, dreptul la viaţă nu poate să ofere fundamentul 
pentru o teorie a drepturilor de proprietate. 

trofă naturală distruge tot stocul de ceva, cu excepţia aceluia care 
se află în posesia unei persoane. Stocul total nu ar putea să fie 
apropriat de la început de către o singură persoană. Achiziţionarea 
ulterioară de către ea a întregii cantităţi nu arată că aproprierea 
iniţială a violat clauza (chiar printr-un argument invers similar cu 
acela de mai sus care încerca să ne ducă înapoi de la Z la A). Mai 
degrabă, aproprierea iniţială plus toate transferurile şi acţiunile 
ulterioare violează clauza lockeană. 

Titlul fiecărui posesor asupra proprietăţii sale conţine umbra 
istorică a clauzei lockeene asupra aproprierii. Aceasta exclude trans¬ 
ferul lui într-o comasare care violează, într-adevăr, clauza lockeană 
şi exclude folosirea lui, în coordonare cu sau independent de alţii, 
în aşa fel încît să violeze clauza prin aceea că face situaţia altora 
mai rea decît era la linia lor de bază. De îndată ce se ştie că proprie¬ 
tatea cuiva intră în conflict cu clauza lockeană, există limite strin¬ 
gente faţă de ce poate să facă cu (ceea ce este greu să mai numim 
fără rezerve) „proprietatea sa“. Aşadar, o persoană nu-şi poate 
apropria singura oază dintr-un deşert şi să ceară preţul pe care-1 
vrea. Nici nu poate să perceapă orice taxă, dacă posedă o oază şi, 
din nefericire, se întîmplă ca toată apa din celelalte oaze din deşert 
să sece, dar din oaza lui nu. Această împrejurare nefericită, să recu¬ 
noaştem că nu din vina lui, face să funcţioneze clauza lockeană şi-i 
limitează drepturile de proprietate.* într-un mod asemănător, drep¬ 
tul de proprietate al cuiva asupra singurei insule dintr-o zonă nu-i 
permite să-i interzică unui naufragiat să păşească pe insula sa, con- 
siderîndu-1, transgresor, pentru că acesta ar viola clauza lockeană. 

Să remarcăm că teoria nu spune că proprietarii au, într-adevăr, 
aceste drepturi, ci că drepturile sînt eludate pentru a se evita o 
catastrofă. (Drepturile eludate nu dispar; ele lasă o anumită urmă 
care lipseşte în cazurile pe care le discutăm.) 13 Nu există o astfel 
de eludare externă (şi ad hocl). Consideraţii intrinseci teoriei pro¬ 
prietăţii înseşi, teoriei sale despre achiziţie şi apropriere, oferă mij¬ 
loacele pentru a rezolva astfel de cazuri. Rezultatele, totuşi, pot fi 
coextensive unei condiţii a catastrofei, deoarece linia de bază 


* Situaţia ar fi diferită dacă oaza sa nu ar seca, datorită măsurilor de pre¬ 
vedere speciale pe care le-a luat pentru a împiedica aceasta. Comparaţi discuţia 
noastră privind acest caz, în text, cu cea a lui Hayek, The Constitution of Liberty, 
p. 136; şi, de asemenea, cu cea a lui Ronald Hamowy, în „Hayek’s Concept of 
Freedom; A Critique", New Individualist Review, aprilie 1961, pp. 28-31. 

pentru comparaţie este atît de jos, faţă de productivitatea unei 
societăţi cu apropriere privată, încît problema violării clauzei 
condiţionale lockeene apare numai în cazul unei catastrofe (sau în 
situaţia unei insule pustii). 

Faptul că cineva posedă întreaga cantitate de ceva necesar 
altora ca să trăiască nu antrenează după sine că aproprierea de către 
el (sau de către oricine) a orice îi lasă pe unii (imediat sau mai 
tîrziu) într-o situaţie mai proastă decît aceea delimitată de linia de 
bază. Un cercetător în domeniul medicinei, care sintetizează o 
substanţă nouă care este medicamentul eficient pentru o anumită 
boală şi care refuză să o vîndă, altfel decît cum vrea el, nu 
înrăutăţeşte situaţia celorlalţi privîndu-i de orice şi-a apropriat el. 
Ceilalţi pot cu uşurinţă să posede aceleaşi materiale pe care şi le-a 
apropriat el; aproprierea de către cercetător sau cumpărarea 
substanţelor chimice nu a făcut ca acestea să fie rare într-o măsură 
care ar viola clauza lockeană şi nu ar viola-o nici altcineva care ar 
cumpăra de la respectivul cercetător tot stocul substanţei sinte¬ 
tizate. Faptul că cercetătorul foloseşte chimicale care se găsesc cu 
uşurinţă pentru a sintetiza medicamentul nu violează mai mult 
clauza lockeană decît o violează faptul că singurul chirurg capabil 
să facă o anumită operaţie se hrăneşte cu alimente uşor de procurat 
pentru a-şi întreţine viaţa şi energia ca să lucreze, ceea ce arată că 
această clauză lockeană nu este un „principiu al stării finale"; ea 
insistă asupra unei anumite modalităţi în care acţiunile de apropri¬ 
ere îi afectează pe alţii şi nu asupra structurii situaţiei rezultante. 14 

Intre cel care ia tot stocul public şi cel care produce tot stocul 
de substanţe uşor de obţinut se plasează imediat cel care-şi apro¬ 
priază întregul stoc de ceva într-un fel care nu-i privează pe alţii 
de el. De exemplu, cineva găseşte o nouă substanţă într-un loc 
izolat. Descoperă că ea tratează efectiv o anumită boală şi-şi apro¬ 
priază întreg stocul. El nu înrăutăţeşte situaţia altora; dacă n-ar fi 
dat peste acea substanţă, nimeni altcineva n-ar fi făcut-o şi ceilalţi 
ar fi rămas fără ea. Totuşi, pe măsură ce trece timpul, creşte proba¬ 
bilitatea ca alţii să fi găsit substanţa; pe acest fapt s-ar putea baza 
o limită a dreptului său de proprietate asupra substanţei, în aşa fel 
încît alţii să nu fie sub poziţia lor de bază; de exemplu, dreptul său 
de a lăsă moştenire prin testament ar putea fi limitat. Tema aceasta 
a înrăutăţirii situaţiei altcuiva, privîndu-1 de ceva pe care, altfel, 
l-ar poseda poate să lămurească şi exemplul patentelor. Patentul 
unui inventator nu-i privează pe alţii de un obiect care nu ar exista 

dacă nu ar exista inventatorul. Totuşi, patentele ar avea acest efect 
asupra altora care inventează în mod independent obiectul. Deci, 
aceşti inventatori independenţi, care au sarcina să dovedească 
descoperirea independentă, nu trebuie împiedicaţi să-şi folosească 
propria lor invenţie aşa cum vor (inclusiv să o vîndă altora). Mai 
mult, un inventator cunoscut reduce drastic şansele, unei invenţii 
independente reale. Căci persoanele care ştiu de existenţa unei 
invenţii de obicei nu vor încerca să o reinventeze, iar noţiunea de 
descoperire independentă ar fi în cel mai bun caz obscură. Totuşi, 
putem presupune că dacă invenţia nu ar fi fost făcută atunci cînd 
a fost, cîndva mai tîrziu, altcineva ar fi putut să o facă. Aceasta 
sugerează fixarea unei limite temporale asupra patentelor, ca o 
simplă regulă empirică pentru a aproxima cît timp ar fi luat, în 
absenţa cunoaşterii invenţiei, pentru o descoperire independentă. 

Cred că funcţionarea liberă a unui sistem de piaţă nu se va con¬ 
frunta de fapt cu clauza lockeană. (Să ne aducem aminte că este 
crucial pentru povestea noastră din Partea I felul în care o agenţie 
de protecţie devine dominantă iar un monopol de fado constă în 
aceea că foloseşte forţa în situaţii conflictuale şi nu este doar în 
competiţie cu alte agenţii. Nu se poate spune o poveste asemănă¬ 
toare despre alte activităţi.) Dacă ceea ce am spus este corect, clauza 
condiţională nu va juca un rol foarte important în activităţile agen¬ 
ţiilor de protecţie şi nu va oferi în viitor o ocazie semnificativă 
pentru acţiunea statului. Intr-adevăr, dacă nu ar exista efectele acţiu¬ 
nii anterioare nelegitime a statului, oamenii nu ar considera că posi¬ 
bilitatea ca această clauză să fie violată prezintă mai mare interes 
decît orice altă posibilitate logică. (Aici fac o afirmaţie istorică 
empirică, aşa cum face acela care nu este de acord cu ceea ce spun 
eu.) Cu aceasta încheiem cele ce am avut de spus cu privire la com¬ 
plicaţia pe care o introduce clauza lockeană în teoria îndreptăţirii. 


SECŢIUNEA A II-A 
TEORIA LUI RAWLS 

Putem purta discuţia noastră despre dreptatea distributivă într-un 
context mai bine precizat, luînd în considerare în amănunţime 
contribuţia recentă a lui John Rawls. A Theury uf Justice 15 este o 
lucrare puternică, profundă, subtilă, cuprinzătoare, sistematică în 

filozofia politică şi morală, care nu are pereche de la scrierile lui 
John Stuart Mill, sau poate chiar de mai înainte. Este un izvor de 
idei edificatoare, integrate într-un tot admirabil. Filozofii politicii, 
acum, trebuie sau să ţină seama de teoria lui Rawls sau să explice 
de ce nu o fac. Consideraţiile şi distincţiile pe care le-am dezvoltat 
sînt lămurite de prezentarea excepţională pe care o face Rawls 
unei concepţii alternative şi ajută la lămurirea ei. Chiar şi aceia 
care nu sînt convinşi după ce s-au confruntat cu viziunea siste¬ 
matică a lui Rawls, vor învăţa mult din studierea ei atentă. Nu mă 
refer numai la incisivitatea milliană a punctelor noastre de vedere 
în combaterea (a ceea ce considerăm) a fi eroare. Este imposibil 
să citim cartea lui Rawls fără a încorpora mult, poate că sub o 
formă transfigurată, în propriul nostru punct de vedere. Şi este 
imposibil ca după ce i-ai citit cartea să nu ajungi la o viziune nouă 
şi inspiratoare despre ceea ce poate încerca să facă şi să unifice o 
teorie morală, despre cît de frumoasă poate să fie o întreagă teorie, 
îmi permit să mă concentrez aici asupra dezacordurilor cu Rawls 
numai pentru că sînt sigur că cititorii mei îi vor fi descoperit, 
pentru ei înşişi, numeroasele sale virtuţi. 


COOPERAREA SOCIALĂ 

„Voi începe prin a examina rolul principiilor dreptăţii. Să presupunem, 
pentru a fixa ideile, că o societate este într-o măsură mai mare sau mai 
mică o asociaţie suficientă sieşi de indivizi care, în relaţiile lor, recunosc 
caracterul constrîngător al anumitor reguli de comportament şi care, în 
cele mai multe dintre situaţii, acţionează potrivit lor. Să presupunem mai 
departe că aceste reguli specifică un sistem de cooperare conceput să 
promoveze binele acelora care iau parte la el. Atunci, deşi o societate este 
o întreprindere cooperativă în vederea obţinerii avantajului reciproc, ea 
este în mod tipic marcată de un conflict ca şi de o identitate de interese. 
Există o identitate de interese, deoarece cooperarea socială face posibilă 
pentru toţi o viaţă mai bună decît ar avea fiecare, dacă ar trebui să trăiască 
singur bizuindu-se pe propriul său efort. Există un conflict de interese, 
deoarece oamenii 4iu sînt indiferenţi faţă de modul în care sînt distribuite 
beneficiile mai mari produse prin colaborarea lor, căci pentru a-şi realiza 
propriile lor scopuri fiecare preferă o parte mai mare uneia mai mici. Este 
necesar un set de principii pentru a alege între diferitele aranjamente 
sociale care determină această împărţire a avantajelor şi pentru a subscrie 
la un acord asupra părţilor distribuite în modul cuvenit. Aceste principii 

sînt principiile dreptăţii sociale: ele ne arată cum să atribuim drepturile şi 
obligaţiile în instituţiile de bază ale societăţii şi definesc distribuirea 
adecvată a beneficiilor şi sarcinilor cooperării sociale." 16 

Să ne închipuim n indivizi care nu cooperează; fiecare trăieşte 
singur prin propriile sale eforturi. Fiecare persoană i primeşte un 
salariu, beneficiu, venit ş.a.m.d., S ; ; suma totală a ceea ce primeşte 
fiecare individ care acţionează în mod separat este 

s=is i 

i = I 

Cooperînd, ei pot să obţină o sumă totală, T , mai mare. Problema 
dreptăţii sociale distributive, după Rawls, este cum să fie dis¬ 
tribuite sau alocate aceste beneficii ale cooperării. Această 
problemă ar putea fi concepută în două feluri: cum să fie alocat 
totalul TI Sau, cum să fie alocată suma incrementală datorată 
cooperării sociale, adică beneficiile cooperării sociale T-Sl 
Formularea din urmă presupune că fiecare individ i primeşte din 
subtotalul S al lui T partea sa S r Cele două formulări ale pro¬ 
blemei diferă. Atunci cînd este combinată cu distribuirea non- 
cooperativă a lui S (fiecare i primind S ( ), o distribuire „aparent 
corectă" a lui T - S, în cea de-a doua versiune, poate să nu pro¬ 
ducă o distribuire „aparent corectă" a lui T (prima versiune). în 
mod alternativ, o distribuire aparent corectă a lui T poate să dea 
unui individ i mai puţin decît partea sa S r (Condiţia T j >S j care 
trebuie satisfăcută de răspunsul la prima formulare a problemei, 
unde T. este partea din T a celui de-al i-lea individ, ar exclude 
această posibilitate.) Rawls, fără a distinge aceste două formulări 
ale problemei, scrie ca şi cum este preocupat de prima, adică, 
altfel spus, cum să fie distribuită suma totală T. S-ar putea pre¬ 
tinde, pentru a justifica accentul pus pe prima problemă, că graţie 
beneficiilor enorme ale cooperării sociale, părţile noncooperative 
Sj sînt atît de mici în comparaţie cu oricare parte cooperativă T r 
încît pot fi ignorate în punerea problemei dreptăţii sociale. Deşi 
trebuie să observăm că este sigur că nu acesta este felul în care 
oamenii care cooperează ar accepta să se -conceapă problema 
împărţirii beneficiilor cooperării. 

De ce cooperarea socială creează problema dreptăţii distributive? 
Nu ar exista nici o problemă a dreptăţii şi nu ar fi deloc nevoie de 
o teorie a ei, dacă nu ar exista deloc nici o cooperare, dacă fiecare 
persoană şi-ar lua partea sa în mod individual, prin propriile sale 

eforturi? Dacă presupunem, aşa cum se pare că face Rawls, că 
această situaţie nu ridică problema dreptăţii distributive, atunci în 
virtutea căror fapte legate de cooperarea socială apar totuşi acestea? 
Ce anume face ca această cooperare socială să dea naştere unor 
probleme în ceea ce priveşte dreptatea? Nu se poate spune că vor 
exista pretenţii conflictuale numai acolo unde există cooperare 
socială, că indivizii care produc independent şi (la început) se 
descurcă singuri nu vor emite pretenţii unii faţă de alţii în ceea ce 
priveşte dreptatea. Dacă ar exista zece Robinson Crusoe, fiecare 
lucrînd singur timp de doi ani pe insule separate, care ar ajunge să 
se descopere unii pe alţii şi ar cunoaşte situaţia repartizărilor lor 
diferite prin comunicare radio cu ajutorul unor transmiţătoare 
rămase cu douăzeci de ani mai înainte, nu ar putea să emită pretenţii 
fiecare unul faţă de celălalt, presupunînd că ar fi posibil să transfere 
bunurile de la o insulă la alta? 17 Cel care are cel mai puţin nu ar 
emite pretenţii pe temeiul nevoilor sale, pe acela că insula sa era mai 
săracă în resurse naturale, sau pe temeiul că el a fost fizic vorbind 
mai puţin capabil să se descurce de unul singur? Nu ar putea să 
spună că dreptatea ar cere ca ceilalţi să-i dea ceva mai mult, pretin- 
zînd că este nedrept ca el să primească atît de puţin şi că poate este 
sărac, că poate moare de foame? Ar putea spune mai departe că 
diferitele părţi individuale noncooperative provin din resurse naturale 
diferite, care nu sînt meritate şi că sarcina justiţiei este să cerceteze 
aceste fapte arbitrare şi aceste inegalităţi. Poate că nimeni nu va 
emite astfel de pretenţii în situaţia în care lipseşte cooperarea socială, 
însă ideea este că astfel de pretenţii evident că nu ar avea nici 6 
valoare. De ce este evident că nu ar avea nici o valoare? S-ar putea 
spune că în situaţia noncooperării sociale fiecare individ merită ceea 
ce obţine neajutorat, prin propriile sale eforturi; sau cu alte cuvinte, 
nimeni altcineva nu poate emite pretenţia că are vreun drept la aceste 
bunuri. în această situaţie este foarte clar cine este îndreptăţit la ce, 
aşa încît nu este nevoie de nici o teorie a dreptăţii. Potrivit acestei 
concepţii, cooperarea socială introduce o tulburare a apelor care face 
să fie neclar sau nedeterminat cine este îndreptăţit şi la ce. Decît să 
spun că nici o teorie a dreptăţii nu se aplică acestui caz noncoope- 
rativ (nu ar fi nedrept dacă cineva ar fura produsele altuia în situaţia 
noncooperativă?), eu aş spune mai degrabă că este un caz clar de 
aplicare a teoriei corecte a dreptăţii: teoria îndreptăţirii. 

Cum schimbă lucrurile cooperarea socială, în aşa fel încît prin¬ 
cipiile îndreptăţirii care se aplică la cazurile de noncooperare devin 
inaplicabile sau inadecvate la cazurile de cooperare? S-ar putea 

spune că nu se pot separa contribuţiile diferite ale indivizilor care 
cooperează; orice produs este realizat în comun şi aparţine fie¬ 
căruia. Asupra acestui produs comun, sau asupra oricărei părţi a 
lui, fiecare persoană va emite în mod plauzibil pretenţii care au 
aceeaşi putere; toţi au o pretenţie Ia fel de justificată, sau, în orice 
caz, nici un individ nu are o pretenţie vădit mai justificată decît a 
oricărui altuia. într-un fel (continuă acest argument), trebuie să se 
decidă cum să se împartă acest produs total al cooperării sociale 
comune (la care îndreptăţirile individuale nu se aplică în mod 
diferenţiat): aceasta este problema dreptăţii distributive. 

Nu se aplică îndreptăţirile individuale părţilor produsului realizat 
în cooperare? Mai întîi, să presupunem că această cooperare socială 
se bazează pe diviziunea muncii, pe specializare, avantaj comparativ 
şi schimb; fiecare lucrează separat pentru a transforma un input pe 
care-1 primeşte şi are contract cu alţii care-1 transformă mai departe, 
sau transportă produsul său pînă ce ajunge la ultimul consumator. 
Oamenii cooperează pentru a face obiecte, dar ei lucrează în mod 
separat; fiecare este o firmă în miniatură. 18 Produsele fiecărui 
individ sînt uşor de identificat, iar schimburile se realizează pe pieţe 
deschise la preţuri fixate competitiv, date fiind constrîngerile 
informaţionale ş.a.m.d. într-un astfel de sistem de cooperare soci¬ 
ală, care este sarcina unei teorii a dreptăţii? S-ar putea spune că 
indiferent care sînt bunurile care se produc, ele vor depinde de 
raportul de schimb sau de preţurile la care se realizează schimburile 
şi deci că sarcina unei teorii a dreptăţii este să fixeze criterii pentru 
„preţuri corecte". Acesta nu este locul în care să trasăm meandrele 
teoriilor preţului echitabil. Este greu să înţelegem de ce aceste 
chestiuni trebuie să apară aici. Oamenii se hotărăsc să facă schimburi 
cu alţi oameni şi să transfere îndreptăţiri, fără a se supune vreunei 
restricţii în ceea ce priveşte libertatea lor de a face comerţ cu oricine 
altcineva, la orice raport de schimb reciproc acceptabil. 19 De ce o 
astfel de cooperare socială secvenţială, legată prin schimburile 
voluntare ale oamenilor, dă naştere unor probleme speciale în 
legătură cu felul în care trebuie să fie distribuite lucrurile? De ce 
mulţimea corespunzătoare (una care nu este necorespunzătoare) de 
bunuri nu este chiar aceea care se produce de fapt prin intermediul 
acestui proces de schimburi reciproc acceptat, prin care oamenii 
decid să dea altora ceea ce sînt îndreptăţiţi să dea sau să deţină? 

Să renunţăm acum la presupunerea pe care am făcut-o că oame¬ 
nii lucrează în mod independent, cooperînd numai secvenţial prin 

intermediul schimburilor voluntare şi să luăm în consideraţie 
oameni care muncesc împreună pentru a produce împreună ceva. 
Este imposibil acum să separăm contribuţiile fiecărui individ? 
Problema aici nu este dacă teoria productivităţii marginale este o 
teorie bună a părţilor corecte sau drepte, ci dacă există vreun con¬ 
cept coerent al produsului marginal identificabil. Pare improbabil 
ca teoria lui Rawls să se bazeze pe supoziţia tare că nu există nici 
o astfel de noţiune suficient de utilă. Oricum, avem încă o dată o 
situaţie în care există un număr mare de schimburi bilaterale: pro¬ 
prietarii resurselor care se străduiesc să încheie cu întreprinzătorii 
acorduri separate în legătură cu folosirea resurselor lor, între¬ 
prinzătorii care se străduiesc să încheie acorduri cu muncitori indi¬ 
viduali, sau cu grupuri de muncitori care ajung mai întîi la un 
acord comun şi apoi prezintă întreprinzătorilor un pachet de pro¬ 
puneri ş.a.m.d. Oamenii îşi transferă bunurile sau munca pe piaţa 
liberă, la raporturi (preţuri) de schimb determinate în modul 
obişnuit. Dacă teoria productivităţii marginale este aplicată 
rezonabil, oamenii vor primi, în linii generale, în cadrul acestor 
transferuri voluntare de bunuri, produsele lor marginale.* 


* A le primi pe acestea, trebuie să remarcăm, nu este acelaşi lucru cu a 
primi echivalentul a ceea ce individul face, sau produce. Produsul marginal al 
unei unităţi F t în raport cu factorii F 2 ,..., F n este o noţiune contrafactuală\ este 

diferenţa dintre produsul total al lui F . F n folosit în modul cel mai eficient 

(atît de eficient pe cît se poate şti, dată fiind prudenţa pe care trebuie să o 
manifestăm în aflarea celei mai eficiente folosiri a factorilor şi care este dictată 
de numeroasele costuri) şi produsul total al folosirii celei mai eficiente a lui 
F v ..., F n împreună cu o ^initate mai puţin din factorul F v Dar aceste două 
folosiri ale lui F 2 ,..., F n împreună cu o unitate mai puţin din factorul Fj(una 
cu unitatea adiţională a lui F v cealaltă fără ea). Şi produsul marginal al lui F, 
(cu privire la ceilalţi factori), ceea ce fiecare ar plăti în mod rezonabil pentru 
o unitate adiţională a lui Fj, nu va fi ceea ce cauzează ( el cauzează) combinat 
cu F 2 ,..F n şi cu celelalte unităţi ale lui F,, ci mai degrabă importanţa pe care 
o prezintă diferenţa care ar exista dacă această unitate a lui F, ar fi absentă, 
iar factorii care rămîn ar fi organizaţi în modul cel mai eficient pentru a face 
faţă absenţei sale. Aşadar, nu este cel mai bine să concepem teoria produc¬ 
tivităţii marginale ca pe o teorie a produsului produs în mod real, a acelor 
lucruri a căror obîrşie cauzală include o unitate din acel factor, ci mai degrabă 
ca pe o teorie a importanţei (definită în mod contrafactual) pe care o are 
prezenţa unui factor. Dacă un astfel de punct de vedere ar fi corelat cu 
conceptul de dreptate, s-ar părea că s-ar potrivi cel mai bine cu o concepţie de 
tipul îndreptăţirii. 



238 DINCOLO DE STATUL MINIMAL? 

Dar dacă noţiunea de produs marginal ar fi atît de ineficace 
încît produsele marginale ale factorilor prezenţi în situaţiile efec¬ 
tive ale producţiei comune nu ar putea fi identificate de către cei 
care angajează sau care cumpără aceşti factori, atunci distribui¬ 
rea rezultantă a factorilor nu ar fi structurată în funcţie de produ¬ 
sul marginal. Cineva care ar considera teoria productivităţii 
marginale, dacă ar fi aplicabilă, ca pe o teorie structurată a drep¬ 
tăţii, ar putea să considere că astfel de situaţii în care producţia 
este comună şi produsele marginale nedeterminate ne-ar da posi¬ 
bilitatea ca o teorie a dreptăţii să fie folosită pentru a stabili ra¬ 
porturi de schimb adecvate. Dar un teoretician al îndreptăţirii ar 
considera că este acceptabilă orice distribuire ar rezulta din 
schimburile voluntare ale părţilor.* Chestiunile legate de aplica¬ 
bilitatea teoriei productivităţii marginale sînt complicate. 20 Să 
notăm aici doar imboldul puternic al proprietarilor resurselor de 
a converge către produsul marginal şi presiunile puternice ale 
pieţei care tind să producă acest rezultat. Deţinătorii factorilor de 
producţie nu sînt toţi nişte proşti care nu ştiu ce fac, transferînd 
altora bunuri pe care ei le apreciază pe o bază iraţională şi 
arbitrară. într-adevăr, poziţia lui Rawls cu privire la inegalităţi 
cere să fie izolabile contribuţiile separate la produsele comune, 
într-o anumită măsură cel puţin. Deoarece Rawls se abate de la 
poziţia sa, pentru a argumenta că inegalităţile sînt justificate, dacă 
ajută la ridicarea poziţiei grupului care are situaţia cea mai proastă 
în societate, dacă în lipsa inegalităţilor grupul cel mai dezavan¬ 
tajat ar fi chiar şi mai dezavantajat. Aceste inegalităţi utile provin, 
cel puţin în parte, din necesitatea de a oferi stimulente anumitor 
oameni pentru a desfăşura diferite activităţi, sau pentru a-şi asuma 
diferite roluri pe care nu oricine le poate îndeplini la fel de bine. 
(Rawls nu concepe că inegalităţile sînt necesare pentru a ocupa 
poziţii pe care fiecare le poate satisface la fel de bine, sau că 
ocuparea celor mai penibile munci, care necesită un minimum de 
îndemînare, va cere cel mai mare venit.) Dar cui trebuie plătite 
stimulentele? Realizatorilor căror activităţi? Atunci cînd este 


* Cititorii care cred că analiza pe care a făcut-o Marx relaţiilor de schimb 
între proprietarii capitalului şi muncitori subminează punctul de vedere că 
mulţimea bunurilor care rezultă din schimbul voluntar este legitimă, sau care 
cred că distorsionează un termen cum este acela de schimburi „voluntare", 
vor găsi unele consideraţii relevante în Capitolul 8. 

necesar să oferi stimulente unora pentru a-şi realiza activităţile 
lor productive, nu mai vorbim despre produsul social comun din 
care nu poate fi desprinsă contribuţia nici unui individ. Dacă 
produsul ar fi tot acel întreg inextricabil, nu s-ar putea şti că stimu¬ 
lentele suplimentare ar merge la indivizi care au un rol crucial; şi 
nu s-ar putea şti că produsul adiţional creat de către aceşti 
oameni, care au primit un stimulent nou, este mai mare decît 
cheltuielile făcute cu ei sub forma acelor stimulente. Deci, nu s-ar 
putea şti dacă stimulentele au fost eficiente sau nu, dacă au im¬ 
plicat un cîştig net sau o pierdere netă. Dar discuţia lui Rawls cu 
privire la inegalităţile justificabile presupune că aceste lucruri pot 
fi cunoscute. Şi, prin urmare, se observă că cerinţa ca produsul 
comun să fie indivizibil şi nepartiţionabil dispare, făcînd loc 
concepţiei potrivit căreia cooperarea socială creează probleme 
speciale pentru dreptatea distributivă, care altfel sînt absente, 
neclare dacă nu chiar misterioase. 


CONDIŢIILE COOPERĂRII 
ŞI PRINCIPIUL DIFERENŢEI 

Un alt aspect al legăturii dintre cooperarea socială şi părţile dis¬ 
tribuite ne aduce în stare de confruntare cu analiza lui Rawls. 
Rawls îşi imaginează indivizi raţionali, reciproc dezinteresaţi, care 
se întîlnesc într-o anumită situaţie, sau care sînt desprinşi de cele¬ 
lalte caracteristici ale lor pe care nu le manifestă în situaţia respec¬ 
tivă. In această situa.ie ipotetică, pe care Rawls o numeşte „poziţia 
iniţială 11 , ei aleg primele principii ale unei concepţii despre drep¬ 
tate care trebuie să reglementeze toate criticile şi reforma ulte¬ 
rioară a instituţiilor lor. în timp ce face această alegere, nici unul 
nu ştie ce loc ocupă în societate, nu cunoaşte poziţia de clasă sau 
statutul social, sau înzestrările şi abilităţile sale native, puterea, 
inteligenţa ş.a.m.d. 

„Principiile dreptăţii sînt alese în spatele unui văl de ignoranţă. Aceasta 
ne asigură că nici unul nu este avantajat sau dezavantajat prin alegerea 
principiilor de către rezultatul întîmplării naturale sau de către contingenţa 
circumstanţelor sociale. Din moment ce toţi se află în aceeaşi situaţie şi 
nimeni nu poate să conceapă principii care să favorizeze condiţia sa 
particulară, principiile dreptăţii sînt rezultatul unei înţelegeri sau tranzacţii 
corecte." 21 

în privinţa a ce anume cad de acord indivizii în poziţia iniţială? 

„Indivizii aflaţi în situaţia iniţială ar alege două... principii: primul cere 
egalitate în atribuirea drepturilor şi obligaţiilor fundamentale, în timp ce 
al doilea susţine că inegalităţile sociale şi economice, cum ar fi de 
exemplu, inegalităţi în privinţa avuţiei şi autorităţii, sînt corecte numai 
dacă au ca rezultat beneficii compensatoare pentru fiecare şi în special 
pentru cei mai puţin avantajaţi membri ai societăţii. Aceste principii 
exclud justificarea instituţiilor pe temeiul că privaţiunile unora sînt 
compensate de un bine social mai mare. Poate fi avantajos, dar nu este 
drept ca unii să aibă mai puţin pentru ca alţii să poată prospera. Dar nu 
există nici o nedreptate în faptul că un mic număr de oameni au beneficii 
mai mari, dacă prin aceasta situaţia acelora care nu sînt atît de norocoşi 
este ameliorată. Ideea intuitivă este că din moment ce bunăstarea fiecă¬ 
ruia depinde de un proiect de cooperare fără de care nimeni nu ar putea 
avea un trai satisfăcător, împărţirea avantajelor trebuie să se facă în aşa 
fel încît să atragă cooperarea voluntară a fiecăruia, inclusiv a acelora 
plasaţi mai puţin bine. Totuşi, ne putem aştepta la acest rezultat numai 
dacă sînt propuse condiţii rezonabile. Cele două principii menţionate par 
să constituie un acord pe baza căruia cei care sînt mai bine înzestraţi sau 
mai norocoşi în privinţa poziţiei lor sociale, înzestrare şi poziţie pe care 
putem spune că nu le merită, s-ar putea aştepta la cooperarea voluntară 
a altora, atunci cînd un proiect fezabil este o condiţie necesară pentru 
bunăstarea tuturor. “ 22 

Acest al doilea principiu, pe care Rawls îl denumeşte principiu 
al diferenţei, susţine că structura instituţională trebuie să fie 
concepută în aşa fel, încît grupul cel mai defavorizat să fie cel 
puţin într-o situaţie la fel de bună cu aceea în care ar fi grupul cel 
mai defavorizat ( nu în mod necesar acelaşi grup) în oricare struc¬ 
tură instituţională alternativă. Dacă cei aflaţi în poziţia iniţială 
urmează politica minimax în alegerea principiilor dreptăţii, argu¬ 
mentează Rawls, atunci ei vor alege principiul diferenţei. Pre¬ 
ocuparea noastră aici nu este dacă cei aflaţi în poziţia pe care o 
descrie Rawls ar aplica de fapt politica minimax şi ar alege prin¬ 
cipiile speciale pe care le specifică Rawls. Totuşi, să ne întrebăm 
de ce indivizi în poziţia iniţială ar alege un principiu care pune 
accentul pe grupuri, mai degrabă decît pe indivizi. Nu va conduce 
aplicarea principiului minimax pe fiecare aflat în poziţia iniţială la 
susţinerea maximizării poziţiei individului celui mai defavorizat? 
Desigur, acest principiu ar reduce chestiunile evaluării instituţiilor 
sociale la problema cum îi merge celui mai nefericit dintre 





DREPTATEA DISTRIBUTIVĂ 


241 


deprimaţi. Totuşi, pare să fie ad hoc evitarea acestui aspect prin 
schimbarea accentului de pe indivizi pe grupuri (sau pe indivizi 
reprezentativi), iar această deplasare este inadecvat motivată 
pentru aceia care se află în poziţie individuală. 23 Nici nu este clar 
ce grupuri sînt luate propriu-zis în consideraţie; de ce să fie exclus 
grupul depresivilor, sau al alcoolicilor, sau paraplegicul tipic? 

Dacă principiul diferenţei nu este satisfăcut de o structură 
instituţională J, atunci în J, un grup G este într-o situaţie mai 
proastă decît ar fi în cadrul unei alte structuri instituţionale I, care 
satisface principiul. Dacă un alt grup F este într-o situaţie mai 
bună îr J decît ar fi în / graţie principiului diferenţei, este aceasta 
suficient pentru a spune că în J „unii ... au mai puţin pentru ca 
alţii să poată prospera" ? (Aici ne-am gîndi la faptul că G are mai 
puţin pentru ca F să prospere. Am putea spune acelaşi lucru 
despre I 1 F are mai puţin în / pentru ca G să poată prospera?) Să 
prespunem că într-o societate ar prevala următoarea situaţie: 

1. Grupul G are cantitatea A şi grupul F are cantitatea B, cu B mai mare 
decît A. De asemenea, lucrurile ar putea fi aranjate în mod diferit, în 
aşa fel încît G ar avea mai mult decît A şi F ar avea mai puţin decît B. 

• (Aranjamentul diferit ar putea implica un mecanism pentru a transfera 
unele bunuri de la F la G.) 

Este aceasta suficient pentru a spune 

2. G este într-o situaţie proastă pentru că F este într-o situaţie bună; G 
este într-o situaţie proastă pentru ca F să fie într-una bună; bunăstarea 
lui F determină ca G să fie într-o stare proastă; G este într-o situaţie 
proastă din cauza bunăstării lui F; G nu este mai bine pentru că F este 
într-o situaţie bună. 

Dacă este suficient, adevărul propoziţiei 2 depinde de faptul că 
G este într-o poziţie mai proastă decît FI Există, totuşi, o altă 
posibilă structură instituţională K prin care se transferă bunuri de 
la grupul cel mai dezavantajat G la F, făcînd ca G să fie într-o 
situaţie încă şi mai proastă. Posibilitatea lui K face să fie adevărat 
că, în J, F nu este (nici măcar) într-o situaţie mai bună pentru că 
G este într-o situaţie bună? 

în mod normal nu susţinem că adevărul unui condiţional 
— luat de unul singur — (ca în 1) este suficient pentru adevărul 
unei propoziţii cauzale indicative (ca în 2). Viaţa mea s-ar îmbună- 

tăţi în diferite feluri, dacă tu te-ai hotărî să devii sclavul meu 
devotat, presupunînd că aş putea trece peste jena iniţială. Să fie 
cauza stării mele prezente faptul că tu nu devii sclavul meu? 
Deoarece faptul că te-ai înrobi faţă de cineva mai sărac i-ar îmbu¬ 
nătăţi acestuia soarta şi ar înrăutăţi-o pe a ta, trebuie să spunem că 
cel sărac este într-o situaţie proastă pentru că tu eşti într-o situaţie 
la fel de bună precum eşti; el are mai puţin pentru ca tu să poţi 
prospera? Din 

3. Dacă P ar urma să facă acţiunea A , atunci Q nu ar fi în situaţia 5, 
vom conchide 

4. Faptul că P nu face A este răspunzător pentru faptul că Q este în situ¬ 
aţia S ; faptul că P nu face A determină ca Q să fie în S, 

numai dacă noi credem, de asemenea, că 

5. P trebuie să facă actul A, sau P are datoria să facă actul A, sau P are 
obligaţia de a face actul A ş.a.m.d. 2,1 

Aşadar, inferenţa de la 3 la 4, în cazul acesta, presupune pe 5. Nu 
putem trece dintr-un singur pas de la 3 la 4 pentru a ajunge la 5. 
Propoziţia că într-o anumită situaţie unii au mai puţin pentru ca 
alţii să poată prospera se bazează adesea chiar pe evaluarea unei 
situaţii sau a unui cadru instituţional care este introdus pentru a 
ajuta. Deoarece această evaluare nu decurge numai din condiţional 
(de exemplu, 1 sau 3) trebuie produs un argument independent 
pentru ea.* 

După cum am văzut, Rawls susţine că: 

„din moment ce bunăstarea fiecăruia depinde de un proiect de cooperare 
fără de care nimeni nu ar putea duce un trai satisfăcător, împărţirea avan¬ 
tajelor trebuie să se facă în aşa fel încît să atragă cooperarea voluntară a 
fiecăruia, inclusiv a acelora plasaţi mai puţin bine. Totuşi, ne putem 
aştepta la acest rezultat numai dacă sînt propuse condiţii echitabile. Cele 
două principii menţionate par să constituie un acord pe baza căruia cei 
care sînt mai bine înzestraţi sau mai norocoşi în privinţa poziţiei sociale... 


* Deşi Rawls nu distinge în mod clar pe 2 de 1 şi pe 4 de 3, eu nu pretind 
că el face pasul nelegitim de a aluneca de la condiţionalul din urmă la indica¬ 
tivul de mai înainte. Chiar şi aşa, merită să semnalăm greşeala, pentru că este 
una în care se poate cădea uşor şi s-ar părea că sprijină poziţii împotriva 
cărora argumentăm. 

s-ar putea aştepta la cooperarea voluntară a altora, atunci cînd un proiect 
fezabil este o condiţie necesară pentru bunăstarea tuturor." 25 

Fără îndoială, principiul diferenţei prezintă condiţii pe baza cărora 
aceia mai puţin dotaţi vor fi gata să coopereze. (Ce condiţii mai 
bune ar putea să propună ei pentru ei înşişi?) Dar este acesta un 
acord corect pe baza căruia cei care sînt mai puţin dotaţi s-ar putea 
aştepta la cooperarea voluntară a altora? în ceea ce priveşte 
existenţa cîştigurilor de pe urma cooperării sociale situaţia este 
simetrică. Cel care este mai bine dotat cîştigă prin cooperarea cu 
cel care este mai puţin dotat şi cel care este mai puţin dotat cîştigă 
prin cooperarea cu cel care este mai bine dotat. Totuşi, principiul 
diferenţei nu este neutru faţă de cel care este mai bine şi cel care 
este mai puţin dotat. De unde vine asimetria? 

Poate că simetria este răsturnată dacă întrebăm cît cîştigă fie¬ 
care de pe urma cooperării sociale. Această întrebare ar putea fi 
înţeleasă în două feluri. Cît de mult cîştigă oamenii din cooperarea 
socială prin comparaţie cu cîştigul lor individual într-un proiect 
rwncooperativ ? Adică, cît reprezintă T i — S n pentru fiecare individ 
i? Sau, în mod alternativ, cît cîştigă fiecare individ de pe urma 
cooperării sociale generale prin comparaţie nu cu situaţia în care 
nu există cooperare, ci cu aceea în care există o cooperare mai 
limitată? întrebarea din urmă este mai potrivită în ceea ce priveşte 
cooperarea socială generală. Pentru că atunci cînd nu se ajunge la 
un acord general asupra principiilor care guvernează deţinerea 
beneficiilor cooperării sociale generale, nu înseamnă că fiecare va 
rămîne într-o situaţie noncooperativă, dacă există un alt aran¬ 
jament cooperativ profitabil care include pe unii, dar nu pe toţi 
oamenii şi care, în calitate de participanţi, pot să fie de acord. 
Oamenii aceştia vor participa la acest aranjament cooperativ mai 
restrîns. Pentru a ne concentra asupra beneficiilor celui mai bine 
şi ale celui mai puţin dotat care cooperează, trebuie să încercăm 
să ne imaginăm proiecte mai puţin extinse de cooperare socială 
divizată, fără nici o cooperare încrucişată, adică proiecte în care 
cei mai bine dotaţi cooperează numai între ei şi cei mai puţin 
dotaţi cooperează numai între ei. Membrii ambelor grupuri cîştigă 
din cooperarea internă din cadrul grupurilor respective şi cîştigă 
mai mult decît dacă nu ar exista deloc cooperare socială. Un 
individ beneficiază de pe urma sistemului mai larg de cooperare 
între cei mai bine şi cei mai puţin dotaţi pînă la suma cîştigului 
său suplimentar din această cooperare mai largă; şi anume, canti- 

tatea cu care partea sa în proiectul cooperării generale este mai 
mare decît ar fi într-un proiect al unei cooperări intragrupale (dar 
neîncrucişate) limitate. Cooperarea generală va aduce un beneficiu 
mai mare celui mai bine sau celui mai puţin dotat, dacă (pentru a 
alege un criteriu simplu) cîştigul suplimentar mediu de pe urma 
cooperării generale (atunci cînd este comparat cu cooperarea intra- 
grupală limitată) este mai mare la unul dintre grupuri decît este la 
celălalt. 

Am putea specula dacă există o inegalitate între cîştigurile 
suplimentare medii ale grupurilor şi, dacă există, care este mai 
mare. Dacă grupul mai bine dotat include pe aceia care reuşesc să 
realizeze ceva care prezintă un mare avantaj economic pentru alţii, 
cum ar fi invenţii, idei noi despre producerea lucrurilor sau 
modalităţi de a le face, abilităţi în sfera sarcinilor economice 
ş.a.m.d.*, este greu să evităm concluzia că cei care sînt mai puţin 
dotaţi cîştigă de pe urma proiectului de cooperare generală mai 
mult decît cîştigă cei mai bine dotaţi. Ce decurge din această 
concluzie? Nu vreau să spun că cei care sînt mai bine dotaţi 
trebuie să obţină chiar mai mult decît obţin în cadrul sistemului 


* Nu este nevoie ca ei să fie mai bine dotafi de la naştere. în contextul 
folosit de Rawls, expresia „mai bine dotat" înseamnă: realizează mai multă 
valoare economică, capabil să facă aceasta, are un produs marginal ridicat 
ş.a.m.d. (Rolul pe care-1 joacă aici factorii imprevizibili complică posibilitatea 
de a ne imagina o împărţire anterioară a celor două grupuri.) Textul îl urmează 
pe Rawls în ceea ce priveşte clasificarea persoanelor în „mai bine" şi „mai 
puţin" dotate numai pentru a critica consideraţiile pe care el le face în 
favoarea teoriei sale. Teoria îndreptăţirii nu se bazează pe nici o supoziţie 
după care o astfel de clasificare este importantă, sau chiar posibilă, după cum 
nu se bazează pe vreo presupoziţie elitistă. 

Deoarece teoreticianul îndreptăţirii nu acceptă principiul structurat „fie¬ 
căruia după dotarea sa naturală", el poate să accepte cu uşurinţă că ceea ce 
aduce pe piaţă o capacitate exersată va depinde de capacităţile celorlalţi şi de 
felul în care aleg să le exercite, de dorinţele exprimate pe piaţă ale cumpă¬ 
rătorilor, de rezerva alternativă a ceea ce oferă şi a ceea ce alţii pot să 
substituie pentru ceea ce oferă el şi de alte împrejurări care însumează miile 
de alegeri şi acţiuni ale altora. De asemenea, am văzut mai înainte că 
remarcile similare pe care le face Rawls în legătură cu factorii sociali de care 
depinde produsul marginal al muncii (Theory of Justice, p. 308) nu-1 vor 
deranja pe un teoretician al îndreptăţirii, chiar dacă ar putea submina raţiunea 
de a fi avansată de un susţinător al principiului structurat al distribuirii în 
funcţie de produsul marginal. 

bazat pe îndreptăţiri al cooperării sociale generale.* Ceea ce 
decurge de fapt pe baza concluziei este suspiciunea adîncă a 
impunerii, în numele imparţialităţii, a unor constrîngeri asupra 
cooperării sociale voluntare (şi a mulţimii de bunuri care ia naştere 
din ea), care face ca aceia care deja beneficiază cel mai mult de pe 
urma acestei cooperări generale să beneficieze chiar mai mult! 

Rawls ar vrea să ne închipuim că persoanele mai puţin dotate 
spun ceva de felul: „Iată, voi, cei care sînteţi mai bine dotaţi: cîşti- 
gaţi cooperînd cu noi. Dacă vreţi să cooperaţi cu noi va trebui să 
acceptaţi condiţii rezonabile. Propunem aceste condiţii: vom 
coopera cu voi numai dacă obţinem atît de mult cît este posibil. Cu 
alte cuvinte, condiţiile cooperării noastre trebuie să ne dea acea 
parte maximă în aşa fel încît, dacă s-ar încerca să ni se dea mai 
mult, atunci în final am obţine mai puţin". Cît de generoase sînt 
aceste,condiţii s-ar putea vedea închipuindu-ne că cei care sînt mai 
bine dotaţi fac propunerea aproape simetric opusă: „Iată, voi, cei 
care sînteţi mai puţin dotaţi: cîştigaţi cooperînd cu noi. Dacă vreţi 
să cooperaţi cu noi, va trebui să acceptaţi condiţii rezonabile. Noi 
propunem aceste condiţii: vom coopera cu voi atîta timp cît noi 
obţinem atît de mult cît este posibil. Cu alte cuvinte, condiţiile 
cooperării noastre trebuie să ne dea partea maximă, în aşa fel încît, 
dacă s-ar încerca să ni se dea mai mult, atunci în final am obţine 


* Presupunînd că ei ar putea să se identifice pe ei înşişi şi unii pe alţii, ei 
ar putea încerca să pretindă o parte mai mare unindu-se într-un grup şi 
negociind împreună cu ceilalţi. Dat fiind numărul mare de indivizi implicat şi 
imboldul unora dintre indivizii mai bine dotaţi de a ieşi din front şi de a 
ajunge la înţelegeri separate cu cei mai puţin dotaţi, dacă o astfel de coaliţie 
a celor care sînt mai bine dotaţi nu poate să impună sancţiuni celor care se 
abat, atunci ea se va dizolva. Cei mai bine dotaţi care rămîn în coaliţie pot să 
folosească boicotul ca pe o „sancţiune" şi să refuze să coopereze cu cel care 
renunţă la coaliţie. Pentru a distruge coaliţia, aceia care sînt mai puţin dotaţi 
ar trebui să (poată să) ofere cuiva care este mai bine dotat stimulente sufi¬ 
ciente pentru a părăsi coaliţia, pentru a compensa pierderea pe care o suferă 
pentru că nu mai poate să coopereze cu celelalte persoane mai bine dotate. 
Poate că cineva ar merita să părăsească coaliţia numai ca membru al unui grup 
mare de indivizi care părăsesc şi ei coaliţia, grup pe care coaliţia iniţială ar 
putea încerca să-l ţină la dimensiuni mici prin intermediul unor oferte speciale 
făcute indivizilor pentru a părăsi acest grup ş.a.m.d. Problema este complicată 
şi este complicată şi mai mult de către faptul evident (în pofida folosirii termi¬ 
nologiei clasificatorii a lui Rawls) că nu există o linie precisă de demarcaţie 
între capacităţile oamenilor pentru a stabili ce grupuri vor forma. 

mai puţin". Dacă aceste condiţii par excesive, aşa cum şi sînt, de 
ce să nu pară la fel condiţiile propuse de către aceia mai puţin 
dotaţi? De ce aceia care sînt mai bine dotaţi să nu considere că 
această propunere din urmă nu este demnă de a fi luată în consi¬ 
deraţie, presupunînd că cineva are curajul să o formuleze în mod 
explicit? 

Rawls se străduieşte să explice de ce aceia care sînt mai puţin 
favorizaţi nu trebuie să se plîngă că primesc mai puţin. Explicaţia 
sa, redată simplu, este că deoarece inegalitatea funcţionează în 
avantajul său, cel mai puţin favorizat nu trebuie să se plîngă; el 
primeşte mai multîn sistemul inechitabil decît ar primi într-unul 
echitabil. (Deşi ar putea să primească şi mai mult într-un alt sistem 
inechitabil care ar plasa pe altcineva sub el.) Dar Rawls discută 
chestiunea dacă cei mai favorizaţi vor considera sau trebuie să 
considere condiţiile satisfăcătoare numai în pasajul următor, în care 
A şi B sînt doi oameni reprezentativi, A fiind cel mai favorizat: 

„Dificultatea este de a arăta că A nu are motive să se plîngă. Poate că i se 
cere să aibă mai puţin decît ar putea să aibă, deoarece dacă ar avea mai 
mult, rezultatul ar fi o pierdere din partea lui B. Acum, ce i se poate spune 
omului mai favorizat? în primul rînd, este clar că bunăstarea fiecăruia 
depinde de un proiect de cooperare socială fără de care nimeni nu ar avea 
un trai satisfăcător. în al doilea rînd, putem cere cooperarea voluntară a 
fiecăruia numai dacă condiţiile proiectului sînt rezonabile. Principiul 
diferenţei, aşadar, pare să fie o bază corectă pe care aceia care sînt mai 
bine dotaţi, sau mai norocoşi în împrejurările lor sociale, s-ar putea 
aştepta ca alţii să colaboreze cu ei, atunci cînd un aranjament fezabil este 
o condiţie necesară pentru binele tuturor." 26 

Ceea ce-şi închipuie Rawls că li se spune oamenilor celor mai 
favorizaţi nu arată că aceşti oameni nu au nici un motiv să se 
plîngă şi nici nu micşorează deloc ponderea oricăror plîngeri ale 
lor. Că bunăstarea tuturor depinde de cooperarea socială fără de 
care nimeni n-ar putea avea un trai satisfăcător li s-ar putea spune 
şi celor mai puţin dotaţi de către cineva care propune orice alt 
principiu, inclusiv acela al maximizării poziţiei celor mai bine 
dotaţi. în mod similar, pentru faptul că putem cere fiecăruia să 
coopereze voluntar numai dacă condiţiile proiectului sînt rezona¬ 
bile. întrebarea este: ce condiţii ar fi rezonabile? Ceea ce-şi 
închipuie Rawls că se spune pînă aici este doar o punere ca 
problemă; dar aceasta nu distinge principiul diferenţei propus de 

el de contrapropunerea aproape simetrică pe care ne-am ima- 
ginat-o că o fac aceia care sînt mai bine dotaţi, sau de orice altă 
propunere. Astfel, atunci cînd Rawls continuă, „Principiul diferen¬ 
ţei, aşadar, pare să fie o bază corectă pe care aceia care sînt mai 
bine dotaţi, sau mai norocoşi în împrejurările lor sociale, s-ar putea 
aştepta ca alţii să colaboreze cu ei, atunci cînd un aranjament 
fezabil este o condiţie necesară pentru binele tuturor", prezenţa lui 
„aşadar" în propoziţia sa este deconcertantă. Deoarece propoziţiile 
care îl preced sînt neutre atît faţă de propunerea sa cît şi faţă de 
oricare altă propunere, concluzia că principiul diferenţei reprezintă 
o bază corectă pentru cooperare nu poate decurge din ceea ce îl 
precedă^în acest pasaj. Rawls repetă doar că pare să fie rezonabil; 
abia dacă este un răspuns convingător adresat oricui nu i se pare 
rezonabil.* Rawls nu a arătat că individul A, care este mai favo- 


* Tratez discuţia lui Rawls aici ca pe una care priveşte indivizii mai bine 
dotaţi şi pe cei mai puţin dotaţi, care ştiu că sînt aşa. In mod alternativ, ne-am 
putea închipui că aceste consideraţii trebuie evaluate de către cineva în poziţia 
iniţială. („Dacă se dovedeşte că sînt mai bine dotat, atunci...; dacă se dove¬ 
deşte că sînt mai puţin dotat, atunci...") Dar această interpretare nu va fi bună. 
De ce şi-ar bate Rawls capul să spună „Cele două principii... par să fie un 
acord corect pe baza căruia aceia care sînt mai bine dotaţi, sau mai norocoşi 
în ceea ce priveşte poziţia lor socială s-ar putea aştepta la cooperarea volun¬ 
tară a altora" (Theory of.lustice, p. 15). Cine şi cînd se aşteaptă la asta? Cum 
să se traducă aceasta în subjonctivi pentru a fi luată în considerare de către 
cineva care se află în poziţia iniţială? în mod similar, se ridică problema în 
legătură cu afirmaţia lui Rawls: „Dificultatea este de a arăta că A nu are nici 
un motiv să se plîngă. Poate că i se cere să aibă mai puţin decît ar putea să aibă, 
deoarece dacă ar avea mai mult, rezultatul ar fi o pierdere din partea lui B. 
Acum, ce i se poate spune untului mai favorizat?... Principiul diferenţei, aşadar, 
pare să fie o bază corectă pe care aceia care sînt mai bine dotaţi... s-ar putea 
aştepta ca alţii să colaboreze cu ei...“ (Theoty ofJustice, p. 103, subl. mea). 
Să înţelegem aceasta drept: cineva care se află în poziţia iniţială se întreabă 
ce să-şi spună sieşi în timp ce se gîndeşte la posibilitatea că se va dovedi că 
va fi dintre cei care sînt mai bine dotaţi ? Şi atunci el spune că principiul dife¬ 
renţei aşadar pare o bază corectă pentru cooperare în pofida faptului*că el este 
mai bine dotat şi chiar dacă el ia în considerare această posibilitate? Sau spune 
el, atunci, că mai tîrziu chiar, dacă şi atunci cînd ştie că este mai bine dotat, 
principiul diferenţei i se va părea corect în acel moment ulterior? Şi cînd să 
ni-1 închipuim noi că este posibil să se plîngă? Nu în timp ce se află în poziţia 
iniţială, pentru că atunci el este de acord cu principiul diferenţei. Şi nici nu 
este îngrijorat, în timpul procesului de luare a unei decizii în poziţia iniţială, 
că se va plînge mai tîrziu. Pentru că el ştie că nu va avea de ce să se plîngă 

rizat nu are nici un temei să se plîngă atunci cînd i se cere să aibă 
mai puţin pentru ca un alt individ B să poată avea mai mult decît 
ar fi avut în alte condiţii. Şi nu poate arăta aceasta, pentru că A are 
motive să se plîngă. Nu-i aşa? 


POZIŢIA INIŢIALĂ ŞI PRINCIPIILE 
REZULTATULUI FINAL 

Cum s-ar fi putut presupune că aceste condiţii pe care le oferă 
cei mai puţin dotaţi sînt echitabile? Să ne închipuim că apare 
într-un fel oarecare o plăcintă socială şi că nimeni nu are vreun 


mai tîrziu de efectele oricărui principiu pe care el însuşi îl va alege în mod 
raţional curînd, în timp ce se află în poziţia iniţială. Să ni-1 închipuim că se 
plînge de el însuşi ? Şi nu este răspunsul la orice plîngere de felul acesteia din 
urmă „Ai fost de acord cu asta (sau ai fi fost de acord cu asta dacă ai fi avut 
iniţial această poziţie)"? Cu ce „dificultate" se ocupă Rawls însuşi aici? Încer¬ 
carea de a o înghesui în poziţia iniţială o face să fie complet misterioasă. Şi ce 
crede că realizează aici ceea ce consideră el că este un „acord corect" (sect. 3) 
sau o „bază corectă" (p. 103), în mijlocul evaluărilor raţionale în interes pro¬ 
priu ale persoanelor care se află în poziţia iniţială, care, prin urmare, nu posedă 
în mod conştient, sau, în orice caz, nu utilizează noţiuni morale specifice ? 

Nu văd nici o modalitate coerentă de a încorpora felul în care tratează şi 
vorbeşte Rawls despre problema condiţiilor cooperării dintre cei care sînt mai 
bine dotaţi şi cei care sînt mai puţin dotaţi în structura şi perspectiva poziţiei 
iniţiale. Prin urmare, discuţia mea socoteşte că Rawls, aici, se adresează indi¬ 
vizilor care se află în afara poziţiei iniţiale, sau indivizilor mai bine dotaţi sau 
cititorilor săi, pentru a-i convinge pe ei că principiul diferenţei pe care el îl 
scoate din poziţia iniţială este corect. Este instructiv să comparăm cum îşi 
închipuie el că justifică ordinea socială unei persoane care se află în grupul 
cel mai prost situat într-o societate inechitabilă. Rawls vrea să spună acestei 
persoane că inegalităţile lucrează în avantajul său. Aceasta i se spune cuiva 
care ştie cine este: „Ordinea socială poate fi justificată în faţa oricui şi în mod 
deosebit în faţa acelora care sînt cel mai puţin favorizaţi" (p. 103). Rawls nu 
vrea să spună, „Aţi fi jucat şi aţi fi pierdut", sau orice de felul acesta, nici 
măcar, „Aţi ales atunci, în poziţia iniţială"; nici măcar nu vrea să se adreseze 
cuiva care se află în poziţia iniţială. El doreşte, de asemenea, să facă o 
consideraţie separată de poziţia iniţială, care va convinge pe cineva care îşi 
cunoaşte poziţia sa inferioară într-o societate inechitabilă. Să spui, „Aveţi mai 
puţin pentru ca eu să pot prospera", nu ar convinge pe cineva care-şi cunoaşte 
poziţia sa inferioară, iar Rawls respinge pe bună dreptate această replică, chiar 
dacă analogul ei subjonctiv pentru cineva care se află în poziţia iniţială, dacă 
i-am putea da sens acestuia, nu ar fi lipsit de forţă. 

drept asupra nici unei bucăţi din ea, nimeni nu are un drept în plus 
faţă de vreo altă persoană; cu toate acestea, trebuie să existe un 
acord unanim asupra împărţirii ei. Fără îndoială, dacă lăsăm de-o 
parte ameninţările sau refuzul de a negocia, soluţia care se su¬ 
gerează şi este socotită plauzibilă ar fi o distribuire egală. (în 
sensul lui Schelling, este soluţia punctului focal.) Dacă într-un fel 
oarecare mărimea plăcintei nu ar fi fixă şi ne-am da seama că 
printr-o distribuire egală s-ar ajunge oarecum la o plăcintă totală 
mai mică decît s-ar putea produce în caz contrar, oamenii ar putea 
foarte bine să fie de acord cu o distribuire inegală, care ar mări 
dimensiunea bucăţii celei mai mici. Dar indiferent care ar fi situa¬ 
ţia, faptul că ne-am da seama de aceasta n-ar revela ceva despre 
pretenţiile noastre diferite faţă de bucăţile de plăcintă? Cine ar 
putea face plăcinta mai mare şi ar face-o, dacă i s-ar da o bucată 
mai mare, dar nu ar face-o, dacă i s-ar da o bucată egală potrivit 
aranjamentului distnbuirii egale? Cui să i se acorde un stimulent 
pentru a face această contribuţie mai mare? (Nu vorbim aici 
despre inextricabilul produs comun; se ştie cui trebuie să i se ofere 
stimulentele, sau cel puţin cui trebuie să i se plătească o primă 
după.) De ce contribuţia diferită pe care o putem pune în evidenţă 
să nu conducă la o îndreptăţire diferită? 

Dacă lucrurile ar cădea din cer precum mana şi nimeni nu ar 
avea vreo îndreptăţire specială la nici o parte a lor şi nu ar cădea 
deloc mană dacă nu ar fi toţi de acord cu o anumită distribuire iar 
cantitatea ar varia în funcţie de distribuire, atunci este plauzibil să 
pretindem că acele persoane care nu ar putea ameninţa sau face 
presiuni pentru a obţine părţi deosebit de mari, ar fi de acord cu 
regula de distribuire a principiului diferenţei. Dar este acesta 
modelul potrivit pentru a gîndi cum trebuie distribuite lucrurile pe 
care le produc oamenii? De ce să credem că trebuie să se producă 
aceleaşi rezultate în situaţiile în care există îndreptăţiri diferite ca 
şi în situaţiile în care nu există? 

O procedură care fundamentează principiile dreptăţii distribu¬ 
tive pe elemente la care şi-ar da consimţămîntul persoanele raţio¬ 
nale care nu ştiu nimic despre ele însele garantează că principiile 
dreptăţii vor fi considerate fundamentale. Poate că unele principii 
istorice ale dreptăţii sînt derivabile din principii ale stării finale, 
aşa cum utilitaristul încearcă să derive drepturile individului, 
prohibirile de a pedepsi pe cel nevinovat ş.a.m.d., din principiul 
stării finale pe care-1 susţine el; probabil că astfel de argumente 

pot fi construite chiar pentru principiul îndreptăţirii. Dar, se pare 
că participanţii la poziţia iniţială a lui Rawls nu pot să fie de 
acord, la început, cu nici un principiu istoric. Căci oamenii care se 
întîlnesc în spatele unui văl de ignoranţă pentru a decide cine ce 
primeşte, neştiind nimic despre nici o îndreptăţire specială pe care 
o pot avea, vor trata orice urmează a fi distribuit ca pe o mană 
cerească.* 

Să presupunem că ar exista un grup de studenţi care au studiat 
timp de un an, au dat examene şi au primit note între 0 şi 100 de 
care nu au aflat încă. Ei sînt acum adunaţi laolaltă, fără să ştie ce 
note au primit şi li se cere să-şi dea note, în aşa fel încît notele să 
însumeze un număr dat (care este determinat de suma notelor pe 
care le-au primit ei de fapt de la profesor). în primul rînd, să 
presupunem că trebuie să decidă împreună distribuirea specifică a 
notelor; ei trebuie să dea o anumită notă fiecărui student identifi¬ 
cabil, prezent la întîlnire. Aici, date fiind restricţiile suficiente 
asupra capacităţii lor de a se ameninţa unii pe alţii, probabil că vor 
cădea de acord ca fiecare persoană să primească aceeaşi notă, ca 
nota fiecărei persoane să fie egală cu totalul împărţit la numărul 
de oameni care trebuie să primească o notă. Desigur, ei nu ar 
descoperi din întîmplare notele pe care deja le-au primit. Să 
presupunem mai departe că la şedinţa lor, pe un panou avînd titlul 
ÎNDREPTĂŢIRI este o listă cu numele fiecăruia şi cu o notă alături, 
lista fiind identică cu notarea profesorului. Totuşi, cei care s-au 
prezentat slab la examen nu vor fi de acord cu această distribuire 
specială. Chiar dacă ei ştiu ce înseamnă „îndreptăţire" (ceea ce 
poate că trebuie să presupunem că nu ştiu, pentru a crea echiva¬ 
lentul absenţei factorilor morali în evaluările realizate de 
persoanele care se află în poziţia iniţială a lui Rawls), de ce trebuie 
ei să cadă de acord cu distribuirea profesorului? Ce motiv 
personal ar avea ei ca să fie de acord cu această distribuire? 

Mai departe, să presupunem că ei toţi sînt de acord nu cu o 
anumită distribuire a notelor, ci, mai degrabă, cu nişte principii 


* Oare oamenii care se află în poziţia iniţială se întreabă vreodată dacă au 
ei dreptul de a decide cum trebuie să se împartă ceva ? Poate că raţionamentul 
lor este că din moment ce ei decid, ei trebuie să presupună că sînt îndreptăţiţi 
să facă aceasta; şi, prin urmare, indivizi specifici nu pot avea îndreptăţiri 
specifice la bunuri (pentru că atunci ei nu ar avea dreptul de a decide împre¬ 
ună asupra felului în care trebuie împărţite toate bunurile); şi, deci, orice poate 
fi tratat în mod legitim precum mana cerească. 

generale care guvernează distribuirea notelor. Ce principiu ar fi 
ales? Principiul egalităţii, care dă fiecărei persoane aceeaşi notă, 
ar avea o şansă evidentă. Şi dacă s-ar dovedi că totalul ar fi varia¬ 
bil, în funcţie de felul în care l-ar împărţi, în funcţie de nota pe 
care a primit-o fiecare şi o notă mai mare ar fi dezirabilă, deşi ei 
nu ar concura unii cu alţii (de exemplu, fiecare ar concura cu 
membrii unor grupuri distincte separate), atunci ar putea să pară 
un principiu plauzibil acela al distribuirii notelor care să maxi¬ 
mizeze notele cele mai mici. Ar fi de acord aceşti oameni cu prin¬ 
cipiul istoric al distribuirii de tipul nonstării finale: daţi note 
oamenilor în funcţie de felul în care au fost evaluate răspunsurile 
lor la examen de către un observator calificat şi imparţial ?* Dacă 
toţi oamenii care decid ar cunoaşte distribuirea specifică ce ar fi 
produsă de acest principiu istoric, ei nu ar fi de acord cu el. 
Deoarece, atunci, situaţia ar fi echivalentă cu cea anterioară în care 
se decide asupra unei anumite distribuiri, în care am văzut deja că 
ei nu ar fi de acord cu distribuirea după criteriul îndreptăţirii. Să 
presupunem, atunci, că oamenii nu cunosc distribuirea specifică 
produsă în mod real de acest principiu istoric. Ei nu pot fi convinşi 
să aleagă acest principiu istoric pentru că pare drept sau echitabil; 
deoarece, în poziţia iniţială, nu este permis să opereze nici o astfel 
de noţiune. (Altfel ar argumenta oamenii acolo, ca şi aici, în legă¬ 
tură cu ceea ce cerea dreptatea.) Fiecare face un calcul pentru a 
stabili dacă va fi în propriul său interes să accepte acest principiu 
istoric al distribuirii. Notele, conform principiului istoric, depind 
de natură şi de inteligenţă, de cît de mult au lucrat oamenii, de 
întîmplare ş.a.m.d., factori despre care cei care se află în poziţia 
iniţială nu ştiu aproape nimic. (Ar fi riscant pentru cineva să 
creadă că din moment ce raţionează atît de bine în ceea ce priveşte 
principiile, el trebuie să fie unul dintre aceia care sînt mai bine 
dotaţi din punct de vedere intelectual. Cine ştie ce argumente 


* Nu vreau să spun că toţi profesorii sînt aşa şi nici măcar că în universităţi 
trebuie să se dea note. Tot ceea ce îmi trebuie este un exemplu de îndreptăţire, 
cu detaliile căruia cititorul se va familiariza, pentru a-1 folosi la examinarea 
luării deciziei în poziţia iniţială. Notarea este un exemplu simplu, deşi nu unul 
perfect, îmbinat cu orice scopuri sociale fundamentale pe care această practică 
a notării le serveşte. Putem ignora această complicaţie, pentru că selectarea 
de către ei a principiului istoric pe motiv că serveşte efectiv acele scopuri ar 
ilustra ideea noastră de mai jos, şi anume aceea că preocupările lor funda¬ 
mentale şi principiile lor fundamentale sînt cele ale stării finale. 

extraordinare dezvoltă ceilalţi, dar poate că le trec sub tăcere din 
motive strategice.) Fiecare persoană care se află în poziţia iniţială 
va face ceva de felul atribuirii unor distribuiri probabiliste locului 
său în funcţie de aceste dimensiuni diferite. Pare să fie improbabil 
că evaluarea probabilistă a fiecărei persoane ar conduce la prin¬ 
cipiul îndreptăţirii istorice, care ar fi preferat oricărui alt principiu. 
Să examinăm principiul pe care-1 putem numi principiul îndrep¬ 
tăţirii inverse. El recomandă să se întocmească o listă a îndrep¬ 
tăţirilor istorice în ordinea mărimii şi să se dea cel mai mult 
persoanei îndreptăţite la cel mai puţin; să se dea apoi ceea ce 
urmează imediat persoanei care se află pe ^nultima poziţie de pe 
listă ş.a.m.d. 27 Orice calcule probabiliste realizate de către cei 
interesaţi de poziţia iniţială a lui Rawls, sau orice calcule proba¬ 
biliste ale studenţilor pe care i-am luat în consideraţie, îi va face 
să considere că principiile îndreptăţirii şi cele ale îndreptăţirii 
inverse se află pe aceeaşi poziţie, în măsura în care este în joc 
propriul lor interes! (Ce calcule i-ar putea convinge să considere 
unul dintre principii ca fiind superior celuilalt?) Calculele lor nu-i 
vor face să aleagă principiul îndreptăţirii. 

Natura problemei deciziei, cu care se confruntă aceia care decid 
asupra principiilor în poziţia iniţială în spatele unui văl de igno¬ 
ranţă, îi constrînge să aleagă principiile stării finale ale distribuirii. 
Acela care are un interes personal evaluează orice principiu al 
nonstării finale în funcţie de felul în care rezolvă o problemă 
pentru el; calculele sale în legătură cu orice principiu se concen¬ 
trează asupra a ceea ce obţine el pe baza principiului. (Aceste 
calcule includ considerarea muncii pe care trebuie încă să o 
presteze, care nu apare în exemplul notării, exceptînd costul scăzut 
al muncii deja efectuate.) Astfel, pentru orice principiu, un ocu¬ 
pant al poziţiei iniţiale va insista asupra distribuirii D a bunurilor 
la care conduce principiul, sau asupra unei distribuiri probabiliste 
peste distribuirile D,, ..., D n la care poate să conducă principiul şi 
asupra probabilităţii ca el să ocupe fiecare poziţie în fiecare profil 
D r presupunînd că există. Ideea ar rămîne aceeaşi dacă, în loc să 
folosească probabilităţi personale, el foloseşte o altă regulă de 
decizie de genul celor discutate de către teoreticienii deciziei. în 
aceste evaluări, singurul rol jucat de către principiu este acela al 
generării unei distribuiri de bunuri (sau de orice altceva), sau a 
generării unei distribuiri probabiliste peste distribuirea de bunuri. 
Diferite principii sînt comparate numai comparînd distribuirile 

alternative pe care le generează. Astfel, principiile părăsesc scena 
şi fiecare persoană care are un interes propriu face o alegere între 
distribuirile alternative ale stării finale. Oamenii care se află în 
poziţia iniţială sau sînt de acord în mod direct cu o distribuire a 
stării finale sau sînt de acord cu un principiu; dacă sînt de acord 
cu un principiu, ei o fac numai pe baza consideraţiilor despre 
distribuirile stării finale. Principiile fundamentale cu care sînt de 
acord, acelea la care consimt toţi, trebuie să fie principii ale stării 
finale. 

Construcţia lui Rawls este incapabilă să producă o concepţie a 
îndreptăţirii sau o concepţie istorică a dreptăţii distributive. 
Principiile stării finale ale dreptăţii produse de procedura sa ar 
putea fi folosite într-o încercare de a deriva, atunci cînd sînt 
combinate cu informaţii factuale, principii ale îndreptăţirii istorice, 
ca principii derivate care se subsumează unei concepţii a dreptăţii 
de tipul nonîndreptăţirii. 28 Este greu de văzut cum astfel de încer¬ 
cări ar putea conduce la o explicaţie a meandrelor specifice ale 
principiilor îndreptăţirii istorice. Şi orice derivări ale unor aproxi¬ 
mări ale principiilor achiziţiei, transferului şi rectificării din prin¬ 
cipiile stării finale ne-ar apărea în mod evident ca fiind similare 
contorsiunilor utilitariste în încercarea de a deriva precepte uzuale 
ale dreptăţii sau aproximări ale acestora; ele nu produc rezultatul 
specific dorit şi oferă temeiurile greşite pentru genul de rezultat pe 
care încearcă să-l obţină. Dacă principiile îndreptăţirii istorice sînt 
fundamentale, atunci construcţia lui Rawls va produce, în cel mai 
bun caz, aproximări ale lor; va produce tipurile greşite de temeiuri 
pentru ele, iar rezultatele sale vor intra uneori în conflict chiar cu 
principiile corecte. întreaga procedură care constă în aceea că indi¬ 
vizii aleg principii în poziţia iniţială a lui Rawls presupune că nici 
o concepţie despre dreptate ca îndreptăţire istorică nu este corectă. 

S-ar putea obiecta argumentului nostru că procedura lui Rawls 
îşi propune să stabilească tot ce este legat de dreptate: nu există 
nici o noţiune independentă a îndreptăţirii, care să nu fie prezentă 
în teoria sa, pe care să ne bizuim atunci cînd criticăm teoria sa. 
Dar nu avem nevoie de nici o teorie specifică elaborată a îndrep¬ 
tăţirii istorice ca bază pentru a critica explicaţia lui Rawls. Dacă 
orice concepţie fundamentală a îndreptăţirii istorice este corectă, 
atunci teoria lui Rawls nu este. Putem, aşadar,J*ă producem această 
critică structurală a tipului de teorie pe care o înfăţişează Rawls şi 
a tipului de principii pe care trebuie să le producă, fără să fi 

formulat mai întîi sub toate aspectele o teorie specifică a 
îndreptăţirii istorice ca alternativă la teoria sa. Am greşi dacă am 
accepta teoria lui Rawls şi interpretarea pe care o dă el problemei, 
ca fiind una în care principiile ar fi alese de către indivizi raţionali 
care urmăresc interese proprii, în spatele unui văl de ignoranţă, 
exceptînd situaţia în care am fi siguri că nu s-ar putea obţine o 
teorie adecvată a îndreptăţirii istorice. 

Deoarece explicaţia lui Rawls nu produce o concepţie a îndrep¬ 
tăţirii sau o concepţie istorică despre dreptate, înseamnă că ea are 
unele caracteristici în virtutea cărora nu face acest lucru. Am făcut 
noi altceva decît să insistăm asupra trăsăturii (sau trăsăturilor) 
specifice şi să spunem că aceasta (sau acestea) fac explicaţia lui 
Rawls incapabilă în principiu să producă o concepţie a îndreptăţirii 
sau o concepţie istorică despre dreptate? Aceasta ar fi o critică 
lipsită de orice forţă, deoarece în sensul acesta ar trebui să spunem 
că explicaţia este incapabilă în principiu să producă vreo altă 
concepţie decît aceea pe care o produce de fapt. Pare clar că 
remarcile noastre critice merg mai în profunzime (şi sper că este 
clar pentru cititor); dar este greu să formulăm criteriul necesar al 
profunzimii. Pentru ca cee'a ce spunem să nu fie incomplet, să 
adăugăm că felul în care formulează Rawls ideea de bază sub¬ 
iacentă vălului de ignoranţă, acea trăsătură care este cea mai impor¬ 
tantă în excluderea acordului faţă de o concepţie a îndreptăţirii, se 
datorează intenţiei de a împiedica pe cineva să croiască principii 
pentru propriul său avantaj, să conceapă principii pentru a-şi 
susţine condiţia specifică. Dar nu numai că vălul de ignoranţă face 
aceasta; ne şi asigură că nici o umbră de consideraţii despre 
îndreptăţire nu va pătrunde în evaluările raţionale ale indivizilor 
ignoranţi, nonmorali constrînşi să decidă într-o situaţie care reflec¬ 
tă unele condiţii formale ale moralităţii.* Poate că într-o explicaţie 


* Unii ar putea crede că principiile îndreptăţirii pot fi socotite ca fiind 
special croite într-o modalitate criticabilă din punct de vedere moral şi astfel 
ar putea să respingă afirmaţia mea că vălul de ignoranţă îndeplineşte mai mult 
decît scopul pe care şi l-a propus. Deoarece a croi în mod special principii 
înseamnă a le croi în mod nedrept pentru propriul avantaj al cuiva şi deoarece 
problema imparţialităţii principiului îndreptăţirii este chiar problema pe care 
o discutăm, este greu să decidem cine asumă ceea ce urmează a fi dovedit: 
critica mea făcută puterii vălului de ignoranţă, sau apărarea faţă de această 
critică pe care o imaginez în această notă. 

de tipul celei a lui Rawls, o condiţie mai slabă decît vălul de igno¬ 
ranţă ar putea servi pentru a exclude modelarea specială a prin¬ 
cipiilor, sau poate că o altă caracteristică „aparent structurală" a 
alegerii situaţiei ar putea fi formulată pentru a oglindi conside¬ 
raţiile despre îndreptăţire. Dar, după cum se prezintă lucrurile, nu 
există nici o reflectare a consideraţiilor despre îndreptăţire, sub 
nici o formă, în situaţia acelora care se găsesc în poziţia iniţială; 
aceste consideraţii nu intervin nici măcar pentru a nu fi luate în 
seamă, sau evaluate sau lăsate de-o parte. Deoarece nici o fărîmă 
din principiile îndreptăţirii nu este încorporată în structura situaţiei 
indivizilor care se află în poziţia iniţială, nu există nici un fel în 
care aceste principii ar putea fi alese; şi explicaţia Iui Rawls este 
incapabilă în principiu să Ie producă. Aceasta, desigur, nu 
înseamnă că principiul îndreptăţirii (sau „principiul libertăţii 
naturale") nu ar putea fi înscris pe lista principiilor care urmează 
a fi luate în consideraţie de către aceia care se află în poziţia 
iniţială. Rawls nu face nici măcar aceasta, poate pentru că este atît 
de clar că nu ar avea nici un rost să-l includem în această listă 
pentru a fi luat în consideraţie acolo. 


MACRO ŞI MICRO 

Am notat mai devreme obiecţia prin care se pune sub semnul 
îndoielii existenţa independentă a oricărei noţiuni de îndreptăţire. 
Aceasta se leagă de sublinierea lui Rawls că principiile pe care le 
formulează el trebuie aplicate numai la macrostructura funda¬ 
mentală a întregii societăţi şi că nici un contraexemplu aplicat la 
microstructură nu va fi admis. Principiul diferenţei este, la prima 
vedere, incorect (deşi faptul nu prezintă nici un interes pentru 
cineva care decide în poziţia iniţială); şi poate fi produsă o largă 
varietate de contraexemple, în care accentul cade pe situaţii 
minore care sînt uşor de înţeles şi de soluţionat. Dar Rawls nu 
pretinde că principiul diferenţei trebuie să se aplice la fiecare 
situaţie, ci numai la structura fundamentală a societăţii. Cum să 
decidem dacă se aplică Ia aceasta? Deoarece putem avea doar 
puţină încredere în intuiţiile noastre şi în judecăţile despre carac¬ 
terul drept al întregii structuri a societăţii, putem încerca să venim 
în sprijinul judecăţii noastre punînd accentul pe microsituaţiile pe 
care le înţelegem bine. Pentru mulţi dintre noi, o parte importantă 

a procesului prin care ajungem la ceea ce Rawls numeşte „echili¬ 
bru prin răsfrângere" („reflective equlibrium") va consta în expe¬ 
rimente gîndite în care testăm principiile în microsituaţii ipotetice. 
Dacă, în raţionamentul nostru, ele nu se aplică acolo, atunci nu 
sînt aplicabile în mod universal. Şi putem considera că din mo¬ 
ment ce principiile corecte ale dreptăţii sînt universal aplicabile, 
principiile care eşuează în cazul microsituaţiilor nu pot să fie 
corecte. De la Platon încoace, în orice caz, aceasta a fost tradiţia 
noastră; principiile pot fi probate în mare şi în mic. Piaton consi¬ 
dera că aplicate la un grup mare, principiile sînt mai uşor de 
desluşit; alţii pot să gîndească altfel. 

Rawls, totuşi, îşi dezvoltă ideile ca şi cum principii distincte se 
aplică la macro şi microcontexte, la structura fundamentală a 
societăţii şi la situaţiile pe care le putem înţelege. Sînt emergente 
principiile fundamentale ale dreptăţii în acest fel, aplicîndu-se 
numai la structura socială cea mai extinsă, dar nu şi la părţile ei? 
Poate că luăm în considerare posibilitatea ca o întreagă structură 
socială să fie dreaptă, chiar dacă nici una dintre părţile ei nu este, 
pentru că nedreptatea fiecărei părţi echilibrează sau neutralizează 
nedreptatea altei părţi şi nedreptatea totală este pînă la urmă 
echilibrată sau redusă la zero. Dar este posibil ca o parte să 
satisfacă cel mai important principiu al dreptăţii şi să fie totuşi 
evident nedreaptă, lăsînd la o parte neputinţa ei de a îndeplini 
orice aşa-zisă sarcină de neutralizare a altei nedreptăţi existente? 
Poate că da, dacă o parte include un anumit domeniu. Dar, cu 
siguranţă, o parte obişnuită, de zi cu zi, care nu are trăsături foarte 
neobişnuite, trebuie să se dovedească a fi dreaptă, atunci cînd 
satisface principiile fundamentale ale dreptăţii; altfel, trebuie 
oferite explicaţii speciale. Nu putem spune doar că vorbim despre 
aplicarea principiilor numai la structura fundamentală şi că nu 
contează contraexemplele luate din microstructură. în virtutea 
căror caracteristici ale structurii fundamentale, caracteristici pe 
care microcazurile nu le au, se aplică principii morale speciale 
care, în altă parte, ar fi inacceptabile? 

Există anumite dezavantaje dacă abordarea noastră insistă 
numai pe caracterul drept intuitiv al întregilor complecşi. Deoarece 
întregii complecşi nu sînt uşor de cercetat, nu putem ţine cu uşu¬ 
rinţă evidenţa a orice este relevant. Caracterul drept al unei întregi 
societăţi poate să depindă de satisfacerea unui număr de principii 
distincte. Aceste principii, deşi sînt constrîngătoare luate în mod 

individual (dovadă aplicarea lor la un domeniu larg de microcazuri 
specifice), pot produce rezultate surprinzătoare atunci cînd sînt 
combinate. Adică, putem fi surprinşi de formele instituţionale 
— şi numai de ele — care satisfac toate principiile. (A se compara 
cu surpriza descoperirii a ceea ce satisface — şi numai a ceea ce 
satisface — un număr de condiţii de adecvare distincte şi indi¬ 
vidual constrîngătoare; şi cît sînt de edificatoare astfel de des¬ 
coperiri.) Sau poate că este un principiu simplu care este satisfăcut 
în raport cu grupuri mari şi este foarte surprinzător la prima vedere 
cum arată lucrurile cînd acest principiu este satisfăcut. Nu pretind 
că în situaţii complicate emerg principii noi, ci că poate să ne 
surprindă felul în care se dovedesc a fi satisfăcute vechile micro- 
principii în astfel de situaţii. Dacă lucrurile stau aşa, atunci nu 
trebuie ca judecăţile despre întreg să ofere singurele informaţii sau 
chiar informaţiile importante pe baza cărora să verificăm nişte 
principii. O cale importantă de schimbare a unor judecăţi intuitive 
despre un întreg complex este aceea de a observa implicaţiile mai 
mari şi adesea surprinzătoare ale principiilor care sînt temeinic 
fundamentate la micronivel. In mod asemănător, descoperirea 
faptului că nişte judecăţi sînt proaste sau greşite va implica adesea 
în mod sigur răsturnarea lor prin aplicări riguroase ale principiilor 
fundamentale la micronivel. Pentru aceste motive nu este de dorit 
să încercăm să apărăm principiile excluzînd microtestele lor. 

Singurul motiv pe care-1 am pentru a nu ţine cont de micro¬ 
testele principiilor fundamentale este acela că microsituaţiile au 
anumite îndreptăţiri încorporate în ele. Desigur, continuă argu¬ 
mentul, principiile fundamentale luate în consideraţie aici se vor 
opune acestor îndreptăţiri, deoarece principiile urmează să funcţio¬ 
neze la un nivel mai adînc decît acela al unor astfel de îndreptăţiri. 
Deoarece ele trebuie să funcţioneze la nivelul care este subiacent 
unor astfel de îndreptăţiri, nici o microsituaţie care include îndrep¬ 
tăţiri nu poate fi luată ca exemplu prin care să testăm aceste prin¬ 
cipii fundamentale. Să remarcăm că acest raţionament acceptă că 
procedura lui Rawls presupune că nici o concepţie fundamentală 
despre îndreptăţire nu este corectă, că presupune că există un nivel 
atît de adînc încît nici o îndreptăţire nu acţionează pînă acolo. 

Pot fi toate îndreptăţirile plasate la niveluri relativ superficiale? 
De exemplu, îndreptăţirile oamenilor asupra părţilor propriilor lor 
corpuri? O aplicare a principiului maximizării poziţiei acelora care 
se află într-o situaţie mai proastă poate, foarte bine, să implice o 

redistribuire forţată a părţilor corpului („Ani de-a rîndul te-ai folosit 
de ochii tăi, acum pe unul, sau chiar pe amîndoi trebuie să-i dai 
pentru transplant 41 ), sau scurtarea vieţii unor oameni în scopul 
folosirii corpurilor lor pentru a oferi materialul necesar salvării 
vieţii acelora care, altfel, ar muri de tineri. 29 A pune în discuţie 
astfel de cazuri aduce oarecum a isterie. Dar examinarea prohibirii 
impuse de Rawls asupra contraexemplelor luate din microstructură 
ne conduce la astfel de exemple extreme. Faptul că nu toate îndrep¬ 
tăţirile care apar în microcazuri pot fi socotite în mod plauzibil ca 
fiind superficiale şi, prin urmare, ca material nelegitim prin care să 
testăm principiile sugerate, devine deosebit de clar, dacă insistăm 
asupra acelor îndreptăţiri şi drepturi care, într-un mod foarte evi¬ 
dent, nu sînt fundamentate social sau instituţional. Pe ce temeiuri 
sînt eliminate ca inadmisibile astfel de cazuri, ale căror specificări 
detaliate le las în seama cititorului cu imaginaţie macabră? Pe ce 
temeiuri se poate pretinde că principiile fundamentale ale dreptăţii 
trebuie să se aplice numai structurii instituţionale fundamentale a 
unei societăţi? (Şi nu am putea încorpora astfel de practici redis- 
tributive legate de părţile corpului sau de scurtarea vieţii oamenilor 
în structura fundamentală a unei societăţi?) 

Este ridicol să criticăm teoria lui Rawls pentru incompatibili¬ 
tatea ei fundamentală cu concepţiile despre dreptate de tipul 
îndreptăţirii istorice. Deoarece chiar teoria lui Rawls descrie un 
proces (conceput în mod abstract) care are un rezultat. El nu pre¬ 
zintă un argument deductiv direct bazat pe alte enunţuri care să 
implice cele două principii ale justiţiei pe care le propune. Orice 
formulare deductivă a argumentului lui Rawls ar conţine meta- 
enunţuri, enunţuri despre principii cum ar fi: orice principiu cu 
care oamenii sînt de acord într-o anumită situaţie este corect. 
Combinat cu un argument care arată că cei aflaţi în acea situaţie 
ar fi de acord cu principiile P, putem deduce că P este corect, şi 
deci să deducem acel P. în unele locuri în argument, apare „P“, 
ghilimelele indicînd că argumentul se deosebeşte de un argument 
deductiv direct pentru adevărul lui P. In locul unui argument 
deductiv direct, sînt specificate o situaţie şi un proces şi oricare 
principii care ar apărea din acea situaţie şi din acel proces sînt 
recunoscute ca fiind principiile dreptăţii. (Aici trec cu vederea 
interacţiunea complicată dintre principiile dreptăţii pe care vrem 
să le derivăm şi situaţia iniţială pe care o specificăm.) Aşa cum 
pentru un teoretician al îndreptăţirii orice mulţime de bunuri care 



DREPTATEA DISTRIBUTIVĂ 


259 


apare dintr-un proces legitim (specificat de către principiul trans¬ 
ferului) este dreaptă, tot aşa pentru Rawls orice mulţime de prin¬ 
cipii care apare din poziţia iniţială prin intermediul unui proces 
care constrînge la acordul unanim este mulţimea principiilor 
(corecte ale) dreptăţii. Fiecare teorie specifică puncte de plecare şi 
procese de transformare şi fiecare acceptă orice rezultă din ea. 
Potrivit fiecărei teorii, orice rezultă trebuie acceptat pentru că are 
o obîrşie a sa, o istorie a sa. Orice teorie care recurge la un proces 
trebuie să înceapă cu ceva care nu este el însuşi justificat prin 
aceea că este rezultatul unui proces (altfel, trebuie să înceapă cu 
ceva de mai înainte) — şi anume, sau cu enunţuri generale care 
argumentează în favoarea priorităţii fundamentale a procesului, 
sau cu procesul însuşi. Teoria îndreptăţirii şi teoria lui Rawls 
recurg la un proces. Teoria îndreptăţirii specifică un proces pentru 
generarea mulţimilor de bunuri. Cele trei principii ale dreptăţii (în 
achiziţie, transfer şi rectificare), care se află la baza acestui proces 
şi care au ca obiect acest proces, sînt ele însele principii procesuale 
şi nu principii ale stării finale ale dreptăţii distributive. Ele 
specifică un proces în desfăşurare, fără să stabilească felul în care 
se va sfîrşi, fără să ofere un criteriu structurat extern pe care 
procesul trebuie să-l satisfacă. Teoria lui Rawls ajunge la un pro¬ 
ces P de generare a principiilor dreptăţii. Acest proces P cuprinde 
oameni care se află în poziţia iniţială şi care cad de acord asupra 
principiilor dreptăţii în spatele unui văl de ignoranţă. După Rawls, 
orice principii care apar din acest proces P vor fi principii ale 
dreptăţii. Dar, aşa cum am argumentat deja, acest proces P prin 
care sînt generate principiile dreptăţii nu poate el însuşi să gene¬ 
reze principii procesuale în calitate de principii fundamentale ale 
dreptăţii. P trebuie să genereze principii ale stării finale sau ale 
rezultatului final. Chiar dacă principiul diferenţei, în teoria lui 
Rawls, trebuie să se aplice unui proces instituţional care se desfă¬ 
şoară şi este continuu (unul care include îndreptăţiri derivate 
bazate pe aşteptări instituţionale datorate principiului şi elemente 
derivate ale justiţiei pur procedurale ş.a.m.d.), el este un principiu 
al rezultatului final (dar nu un principiu al momentului curent ). 
Principiul diferenţei stabileşte felul în care trebuie să se încheie 
procesul aflat în desfăşurare şi oferă un criteriu structurat extern 
pe care trebuie să-l satisfacă; orice proces care nu satisface testul 
criteriului este respins. Simplul fapt că un principiu reglementează 
un proces instituţional în desfăşurare nu-1 face să fie un principiu 
procesual. Dacă l-ar face, atunci principiul utilitarist ar fi şi el un 

principiu procesual, mai degrabă decît principiul rezultatului final, 
aşa cum şi este de fapt. 

Structura teoriei lui Rawls, aşadar, prezintă o dilemă. Dacă 
procesele sînt atît de importante, teoria lui Rawls are neajunsuri 
pentru că este incapabilă să producă principii procesuale ale drep¬ 
tăţii. Dacă procesele nu sînt atît de importante, atunci nu s-a oferit 
un sprijin suficient principiilor produse de către procesul P al lui 
Rawls prin care se ajunge la principii. Argumentele contractualiste 
încorporează supoziţia că orice apare dintr-un anumit proces este 
corect. Forţa unui argument contractualist se bazează pe forţa 
acestei supoziţii fundamentale. Atunci, desigur, nici un argument 
contractualist nu trebuie structurat în aşa fel încît să excludă posi¬ 
bilitatea ca principiile procesuale să fie principiile fundamentale 
ale dreptăţii distributive prin care să judecăm instituţiile unei 
societăţi; nici un argument contractualist nu trebuie să fie struc¬ 
turat în aşa fel încît să facă imposibil ca rezultatele sale să fie de 
acelaşi fel ca supoziţiile pe care se bazează argumentul. 30 Dacă 
procesele sînt destul de bune pentru a fundamenta o teorie, atunci 
ele sînt destul de bune pentru a fi rezultatul posibil al teoriei. Aici 
nu putem avea ambele alternative. 

Trebuie să observăm că principiul diferenţei este un tip deosebit 
de puternic de principiu structurat al stării finale. Să spunem că un 
principiu al distribuirii este organic dacă o distribuire nedreaptă, 
în conformitate cu principiul, poate fi obţinută dintr-una pe care 
principiul o consideră dreaptă, prin eliminarea (în imaginaţie) a 
unor oameni şi a părţilor care le-au fost distribuite. Principiile 
organice insistă asupra unor caracteristici care depind de structura 
globală. Prin contrast, principiile structurate dc forma „fiecăruia 
după performanţa sa în ceea ce priveşte o anumită dimensiune 
naturală D“ nu sînt principii organice. Dacă o distribuire satisface 
acest principiu, va continua să-l satisfacă şi atunci cînd sînt elimi¬ 
naţi unii oameni şi bunurile lor, pentru că această eliminare nu va 
afecta raporturile dintre bunurile oamenilor care rămîn sau rapor¬ 
turile dintre performanţele lor în ceea ce priveşte dimensiunea D. 
Aceste raporturi neschimbate vor continua să fie la fel şi vor 
continua să satisfacă principiul. 

Principiul diferenţei este organic. Dacă grupul care se află în 
cea mai puţin bună poziţie şi bunurile membrilor grupului sînt 
eliminate dintr-o situaţie, nu există nici o garanţie că situaţia care 
rezultă şi distribuirea vor maximiza poziţia grupului care este 
acum în cea mai puţin bună poziţie. Poate că noul grup care se 

află în poziţia cea mai de jos ar putea să aibă mai mult, dacă 
grupul din vîrf ar avea chiar mai puţin (deşi nu ar exista nici o 
modalitate de a transfera de la grupul din vîrf la grupul care îna¬ 
inte se afla pe poziţia cea mai de jos).* 

Imposibilitatea de a satisface condiţia eliminării (că o distribuire 
rămîne dreaptă în condiţiile eliminării oamenilor şi a bunurilor lor) 
este caracteristică pentru principiile organice. Să luăm în consi¬ 
deraţie, de asemenea, condiţia însumării care susţine că dacă două 
distribuiri (între grupuri de indivizi disjuncte) sînt drepte, atunci 
tot aşa este distribuirea care constă din combinarea acestor două 
distribuiri drepte. (Dacă pe pămînt distribuirea este dreaptă şi este 
dreaptă şi cea de pe o planetă a unui astru îndepărtat, atunci aşa 
este şi distribuirea însumată a celor două.) Principiile distribuirii 
de tipul „fiecăruia după performanţa sa în ceea ce priveşte o anu¬ 
mită dimensiune naturală D“ violează această condiţie şi, prin 
urmare, sînt (să spunem) nonagregative. Pentru că deşi în interiorul 
fiecărui grup toate părţile sînt proporţionale cu performanţele în 
ceea ce priveşte pe D, nu este necesar ca proporţionalitatea să 
existe şi între grupuri.** Principiul dreptăţii ca îndreptăţire la 
bunuri satisface atît condiţia eliminării cît şi pe cea a însumării; 
principiul îndreptăţirii este nonorganic şi agregativ. 

Nu trebuie să lăsăm de-o parte subiectul caracteristicilor prin¬ 
cipiului diferenţei fără a menţiona speculaţia interesantă, dar după 
cum cred eu greşită a lui Thomas Scanlon că „nu există nici un 
principiu plauzibil care să fie distinct de Principiul Diferenţei şi 
care să ocupe o poziţie intermediară între el şi egalitatea strictă.“ 31 
Cum se poate ca nici un principiu egalitarist plauzibil, căruia îi 
lipseşte egalitatea absolută, să nu excludă marile inegalităţi în 
vederea dobîndirii unui uşor beneficiu pentru cel care se află într-o 


* Principiul diferenţei creează astfel două conflicte de interese: între cei 
din vîrf şi cei de jos; şi între aceia care se află la mijloc şi aceia de jos, pentru 
că dacă aceia de jos ar dispărea, principiul diferenţei s-ar putea aplica pentru 
a îmbunătăţi poziţia acelora de la mijloc, care ar deveni noul grup de jos a 
cărui poziţie urmează să fie maximizată. 

** Să admitem că al doilea grup are indivizi a căror performanţă în ceea ce 
priveşte D este pe jumătate iar părţile de două ori mai mari decît ale indivizilor 
din primul grup, unde, în primul grup, proporţiile dintre părţile oricăror doi 
indivizi şi performanţele lor în ceea ce priveşte D sînt egale. Decurge că în inte¬ 
riorul celui de-al doilea grup, proporţia dintre părţile oricăror doi indivizi va fi 
egală cu proporţia dintre performanţele lor. Totuşi, între grupuri, nu se va obţine 
această identitate a proporţiilor. 

poziţie mai proastă? Pentru egalitarist, inegalitatea este un cost, 
un factor-minus. Egalitaristul strict nu acceptă nici o inegalitate, 
tratînd costul unei inegalităţi ca fiind infinit. Principiul diferenţei 
permite ca acest cost să aibă orice mărime, dacă există un anumit 
beneficiu (pentru grupul care se află în cea mai proastă poziţie), 
oricît ar fi de mic acesta. în această abordare inegalitatea nu este 
tratată ca un cost semnificativ. Mi-am formulat comentariile în aşa 
fel încît următorul principiu, să-l numim Principiul General 
Egalitarist 1, să ne vină în minte: o inegalitate este justificată 
numai dacă beneficiile sale cîntăresc mai greu decît costurile sale. 
Urmîndu-1 pe Rawls, să presupunem că beneficiile sale sînt numai 
acelea care revin grupului care se află în cea mai proastă poziţie. 
Cum să-i măsurăm costurile (şi într-un fel în care să fie compa¬ 
rabile cu beneficiile lui) ? Costurile trebuie să reprezinte cantitatea 
totală de inegalitate din societate, care ar putea fi abordată într-un 
mod variat. Aşadar, să considerăm ca măsură a inegalităţii într-un 
anumit sistem (şi deci ca pe costuri ale lui) diferenţa dintre situaţia 
individului reprezentativ care se află în poziţia cea mai bună şi 
situaţia individului reprezentativ care se află în poziţia cea mai 
proastă. Fie X w partea individului reprezentativ care se află în 
poziţia cea mai proastă în sistemul X; fie X B partea individului 
reprezentativ care se află în poziţia cea mai bună în sistemul X. Fie 
E un sistem eficient al egalităţii (în care nimeni nu primeşte o parte 
mai mică decît în oricare alt sistem egal). (E B =E W ) Astfel obţinem 
următoarea Primă Specificare a Principiului General Egalitarist 1. 
(Alte specificări ar folosi alte măsuri ale inegalităţii.) Un sistem 
inechitabil U este nejustificat, dacă U B - U w > U w - E w . (Sau ar 
trebui să fie > ?) O inegalitate este justificată numai dacă beneficiul 
ei pentru grupul care se află în poziţia cea mai proastă (U w - E w ) 
este mai mare decît (sau egal cu ?) costul inegalităţii (U B - U w ). 
(A se observa că aceasta implică o măsurare pe o scală şi com¬ 
parări interpersonale.) Aceasta este o poziţie intermediară pe care 
egalitaristul ar putea s-o considere atrăgătoare şi este un principiu 
egalitarist mai puternic decît principiul diferenţei. 

Există un principiu egalitarist chiar mai strict căruia îi lipseşte 
egalitarismul strict, sprijinit de consideraţii similare acelora care 
conduc la respingerea unui simplu principiu cost-beneficiu pentru 
contexte morale. 32 Aceasta ne-ar da Principiul General Egalitarist 
2: un sistem inegal U este justificat numai dacă a) beneficiile sale 
sînt mai mari decît costurile sale şi b) nu există nici un alt sistem 
inegal S, cu inegalitate mai puţină, astfel încît beneficiile supli- 



DREPTATEA DISTRIBUTIVĂ 


263 


mentare ale lui U faţă de S să nu fie mai mari decît costurile supli¬ 
mentare ale lui U faţă de S. Ca şi mai înainte, considerînd pe 
X B - X w drept costuri ale inegalităţii într-un sistem X, obţinem 
următoarea Primă Specificare a Principiului General Egalitarist 2: 
un sistem inegal U este justificat numai dacă: 

a) U w - E w > U B - U w şi 

b) Nu există nici un sistem S, astfel încît 

— < U B — U w şi 

U W -S W <(U B -U W )-(S B -S W ). 

(A se observa că b) înseamnă: Nu există nici un sistem S cu mai 
puţină inegalitate decît U, astfel încît beneficiile suplimentare ale 
lui U faţă de S să fie mai mici decît sau egale cu costurile sale 
suplimentare.) 

în ordinea crescătoare a stringenţei egalitariste avem: principiul 
diferenţei, prima specificare a Principiului General Egalitarist 1, 
prima specificare a Principiului General Egalitarist 2 şi principiul 
egalităţii stricte ( a se alege E). Desigur, un egalitarist le-ar socoti 
pe cele două din mijloc mai atractive decît principiul diferenţei. 
(Un astfel de egalitarist ar putea să vrea să examineze ce schimbări 
care apar în structura Poziţiei Iniţiale sau în natura persoanelor care 
se află în această poziţie ar duce la alegerea unuia dintre aceste 
principii egalitariste.) Desigur, eu nu sugerez că aceste principii 
egalitariste sînt corecte. Dar examinarea lor ne ajută să ne dăm 
seama exact cît de egalitarist este principiul diferenţei şi face 
neplauzibilă pretenţia că acesta este principiul plauzibil cel mai 
egalitarist căruia îi lipseşte egalitatea strictă. (Totuşi, poate că 
Scanlon vrea să spună că orice principiu egalitarist mai stringent ar 
trebui să atribuie un cost inegalităţii şi că nu s-a dat nici o justi¬ 
ficare teoretică care să ne dea posibilitatea să determinăm un cost 
precis.) 

Există o modalitate pe care trebuie să o menţionăm prin care 
din poziţia iniţială a lui Rawls s-ar putea obţine principii chiar mai 
egalitare. Rawls imaginează persoane raţionale care-şi urmăresc 
interesul propriu şi care, în spatele unui văl de ignoranţă, aleg 
principiile care le guvernează instituţiile. Mai departe el îşi ima¬ 
ginează, în partea a treia a cărţii sale, că atunci cînd trăiesc într-o 
societate care încorporează aceste principii, oamenii dobîndesc un 
simţ al dreptăţii şi o anumită psihologie (atitudini faţă de alţii etc.). 
Să numim aceasta Stadiul I al argumentului. Stadiul al II-lea al 

argumentului ar consta în a-i lua pe aceşti oameni, care sînt rezul¬ 
tatul Stadiului I şi al felului în care funcţionează o societate în 
concordanţă cu principiile Stadiului I şi a-i plasa pe ei într-o po¬ 
ziţie iniţială. Poziţia iniţială a Stadiului al II-lea conţine indivizi 
dotaţi cu psihologia şi simţul dreptăţii care sînt rezultatul Stadiului 
I şi nu indivizi care sînt (doar) raţionali şi care-şi urmăresc 
interesul propriu. Aceşti oameni aleg principiile care guvernează 
societatea în care urmează să trăiască. Vor fi principiile pe care le 
aleg ei în Stadiul al II-lea aceleaşi principii alese de către alţii în 
Stadiul I? Dacă nu, imaginaţi-vă oameni trăind într-o societate 
care încorporează principiile Stadiului al II-lea, determinaţi ce 
psihologie ar dezvolta ei şi puneţi-i pe aceşti indivizi, care sînt 
produşi în Stadiul al II-lea, într-o poziţie iniţială în Stadiul al 
III-lea şi continuaţi acelaşi proces. Vom spune că poziţia iniţială 
reiterată produce anumite principii P dacă 1) există o poziţie 
iniţială a Stadiului n în care este ales P şi P este, de asemenea, ales 
în poziţia iniţială a Stadiului n+l, sau 2) dacă noi principii sînt 
alese în fiecare stadiu nou al poziţiei iniţiale, atunci aceste prin¬ 
cipii converg şi au ca limită pe P. Altfel, nici un principiu nu este 
produs de poziţia iniţială reiterată, de exemplu, stadiile succesive 
ale poziţiei iniţiale oscilează între două seturi de principii. 

Sînt produse realmente cele două principii ale lui Rawls de către 
poziţia iniţială reiterată, adică, în Stadiul al II-lea, oamenii, dotaţi 
cu psihologia pe care Rawls o descrie ca rezultînd din aplicarea 
celor două principii ale dreptăţii propuse de el, aleg ei înşişi chiar 
acele principii atunci cînd ei sînt plasaţi într-o poziţie iniţială? Dacă 
da, atunci aceasta ar consolida rezultatul lui Rawls. Dacă nu, ne 
confruntăm cu problema dacă orice principiu este produs de poziţia 
iniţială; în ce stadiu sînt produse principiile (sau sînt produse la 
limită); şi ce sînt exact acele principii. S-ar părea că acesta este un 
domeniu interesant de cercetare pentru aceia care se hotărăsc să 
lucreze, în pofida argumentelor mele, în contextul rawlsian. 


ÎNZESTRĂRI NATURALE ŞI ARBITRARIU 

Rawls este foarte aproape de luarea în considerare a sistemului 
îndreptăţirii atunci cînd discută ceea ce el numeşte sistemul liber¬ 
tăţii naturale. 

„Sistemul libertăţii naturale selectează o distribuire eficientă cam în felul 
următor. Să presupunem că ştim din teoria economică că în limitele 

supoziţiilor standard care definesc o economie de piaţă competitivă, veni¬ 
turile şi avuţia vor fi distribuite într-un mod eficient şi că distribuirea 
eficientă din orice perioadă de timp este determinată de distribuirea 
iniţială a înzestrărilor, adică, de distribuirea iniţială a veniturilor şi a 
avuţiei, a talentelor şi abilităţilor naturale. Cu fiecare distribuire iniţială, 
se ajunge la un anumit rezultat eficient. Astfel, se dovedeşte că dacă 
urmează să acceptăm un rezultat ca fiind drept şi nu doar eficient, trebuie 
să acceptăm baza distribuirii iniţiale a înzestrărilor de-a lungul timpului. 

în sistemul libertăţii naturale, distribuirea iniţială este reglementată de 
aranjamentele care sînt implicite în concepţia potrivit căreia celor talentaţi 
le sînt deschise carierele. Aceste aranjamente presupun aceeaşi libertate 
pentru toţi (aşa cum este specificată de primul principiu) şi o economie 
de piaţă liberă. Ele cer o egalitate formală a şanselor, prin care toţi au cel 
puţin aceleaşi drepturi legale de a accede la toate poziţiile sociale avan¬ 
tajate. Dar deoarece nu se întreprinde nici un efort pentru a se păstra o 
egalitate sau o similaritate a condiţiilor sociale, exceptînd atît cît este 
necesar pentru a păstra instituţiile fundamentale indispensabile, distri¬ 
buirea iniţială a înzestrărilor pentru orice perioadă de timp este puternic 
influenţată de contingenţe naturale şi sociale. Distribuirea existentă a venitu¬ 
rilor şi a avuţiei, să spunem, este efectul cumulativ al unor distribuiri ante¬ 
rioare ale înzestrărilor naturale — adică, talente şi abilităţi înnăscute — aşa 
cum au fost dezvoltate sau au rămas nerealizate, iar folosirea lor a fost 
favorizată sau defavorizată, de-a lungul timpului, de împrejurări sociale 
şi de contingenţe cum sînt accidentele şi întîmplările fericite. Din punct 
de vedere intuitiv, cea mai evidentă nedreptate a sistemului libertăţii 
naturale este că permite ca părţile distribuite să fie influenţate într-un mod 
impropriu de către aceşti factori, care sînt atît de arbitrari dintr-un punct 
de vedere moral." 33 

Aici avem temeiurile pentru care Rawls respinge sistemul 
libertăţii naturale: el „permite" ca părţile distribuite să fie influen¬ 
ţate într-un mod impropriu de către factori care sînt atît de arbitrari 
dintr-un punct de vedere moral. Aceşti factori sînt: „distribuirea 
anterioară ... a talentelor şi a abilităţilor naturale aşa cum s-au 
dezvoltat de-a lungul timpului graţie unor împrejurări sociale şi 
contingente cum sînt accidentele şi întîmplările fericite". Observaţi 
că nu se menţionează deloc felul în care indivizii au ales să-şi 
dezvolte propriile lor înzestrări naturale. De ce acest lucru a fost 
pur şi simplu lăsat de-o parte? Poate pentru că astfel de alegeri 
sînt socotite ca fiind rezultate ale unor factori care se află în afara 
controlului individului, deci ale unor factori „arbitrari dintr-un 
punct de vedere moral". „Afirmaţia că un om merită caracterul 

superior care-i dă posibilitatea de a face efortul pentru a-şi cultiva 
abilităţile este la fel de problematică; deoarece caracterul său 
depinde în mare măsură de norocul familiei şi de împrejurări 
sociale pentru care nu poate pretinde nici un merit." 34 (Ce con¬ 
cepţie despre caracter şi despre relaţia sa cu acţiunea este pre¬ 
supusă aici?) „înzestrările naturale şi contingenţele dezvoltării şi 
cultivării lor în copilărie sînt arbitrare dintr-un punct de vedere 
moral ... efortul pe care o persoană este dispusă să-l facă este 
influenţat de abilităţile şi îndemînarea sa naturale şi de posibi¬ 
lităţile care-i sînt deschise. Este mai probabil, celelalte condiţii 
fiind la fel, ca aceia care sînt mai bine dotaţi să se străduiască 
într-un mod conştient ,..“ 35 Acest gen de argument poate bloca 
introducerea alegerilor şi acţiunilor autonome (şi a rezultatelor lor) 
ale unui individ doar prin punerea în dependenţă completă a orice 
este semnificativ la un individ de anumite tipuri de factori „ex¬ 
terni". Astfel, a denigra autonomia unui individ şi responsabili¬ 
tatea primă pentru acţiunile sale este riscant pentru o teorie care, 
pe de altă parte, vrea să sprijine demnitatea şi respectul de sine ale 
fiinţelor autonome; şi cu atît mai mult pentru o teorie (inclusiv o 
teori^a binelui) care se bazează atît de mult pe alegerile pe care 
le fac indivizii. Ne îndoim că imaginea ponderată asupra fiinţelor 
umane pe care o presupune şi pe care se bazează teoria lui Rawls 
poate fi făcută să corespundă concepţiei despre demnitatea umană, 
la care teoria lui Rawls este concepută să ducă şi să o încorporeze. 

înainte de a examina temeiurile lui Rawls de a respinge sistemul 
libertăţii naturale, să observăm situaţia acelora care se află în 
poziţia iniţială. Sistemul libertăţii naturale este o interpretare a unui 
principiu pe care (potrivit lui Rawls) ei îl acceptă într-adevăr: 
inegalităţile sociale şi economice trebuie să fie rînduite în aşa fel 
încît să ne aşteptăm într-un mod rezonabil că ambele tipuri de 
inegalităţi sînt în avantajul fiecăruia şi sînt legate de poziţii şi 
servicii deschise pentru toţi. Nu este clar dacă indivizii care se află 
în poziţia iniţială iau în consideraţie în mod explicit şi aleg din 
mulţimea tuturor interpretărilor diferite ale acestui principiu, deşi 
aceasta s-ar părea că este interpretarea cea mai rezonabilă. (Tabe¬ 
lul lui Rawls de la pagina 124, care enumeră concepţiile despre 
dreptate luate în considerare în poziţia iniţială nu include sistemul 
libertăţii naturale.) Cu siguranţă, ei iau în consideraţie în mod 
explicit o interpretare, principiul diferenţei. Rawls nu ne spune de 
ce indivizii care se află în poziţia iniţială şi care ar lua în calcul 

sistemul libertăţii naturale ar ajunge să-l respingă. Motivul pentru 
care ajung să-l respingă nu poate fi acela că sistemul face ca 
distribuirea care se obţine să depindă de o distribuire arbitrară din 
punct de vedere moral a înzestrărilor naturale. Ceea ce trebuie să 
presupunem, aşa cum am văzut înainte, este că evaluarea personală 
a indivizilor care se află în poziţia iniţială nu se soldează şi nici nu 
se poate solda cu adoptarea de către ei a principiului îndreptăţirii. 
Oricum, eu şi Rawls ne bazăm evaluările pe consideraţii diferite. 

Rawls a conceput în mod explicit poziţia iniţială şi caracteristica 
ei care se defineşte prin alegere, în aşa fel încît să încorporeze şi 
să dea o evaluare negativă influenţei pe care înzestrarea naturală 
o poate exercita asupra deţinerii unor părţi din bunuri. „Ne-am 
decis să căutăm o concepţie despre dreptate care anulează acci¬ 
dentele înzestrării naturale şi contingenţele împrejurărilor so¬ 
ciale ..." 36 (Rawls face foarte multe referiri dispersate la această 
temă a anulării accidentelor înzestrării naturale şi a contingenţelor 
împrejurărilor sociale.) Această căutare modelează în mod hotărîtor 
teoria Iui Rawls şi stă la baza delimitării poziţiei sale iniţiale. Ideea 
nu este că indivizii care ar merita într-adevăr înzestrarea lor natu¬ 
rală ar alege într-un mod diferit, dacă ar fi plasaţi în poziţia iniţială 
despre care vorbeşte Rawls, ci, mai degrabă, după cîte se pare, 
pentru astfel de indivizi, Rawls nu ar susţine că principiile dreptăţii 
care guvernează relaţiile lor reciproce ar fi fixate de către ceea ce 
ar alege ei în poziţia iniţială. Este util să ne aducem aminte cît de 
mult din construcţia lui Rawls se sprijină pe acest fundament. De 
exemplu, Rawls argumentează că anumite cerinţe egalitariste nu 
sînt motivate de invidie, ci, mai degrabă, întrucît sînt în acord cu 
cele două principii ale dreptăţii pe care le-a formulat el, de resenti¬ 
mentul faţă de nedreptate. 37 Acest argument, după cum Rawls îşi 
dă seama 38 , poate fi subminat, dacă înseşi consideraţiile care stau 
la baza poziţiei iniţiale (producînd cele două principii rawlsiene 
ale dreptăţii) încorporează ele însele invidia sau se bazează pe 
invidie. Aşadar, pe lîngă dorinţa de a înţelege respingerea concep¬ 
ţiilor alternative şi de a evalua cît de puternică este critica pe care 
o face Rawls concepţiei îndreptăţirii, temeiuri din interiorul teoriei 
sale oferă motivaţia explorării fundamentului cerinţei ca o con¬ 
cepţie despre dreptate să fie dotată cu un mecanism de anulare a 
diferenţelor dintre împrejurările sociale şi dintre înzestrările natu¬ 
rale pe care le avem (şi a oricăror diferenţe între împrejurările 
sociale care rezultă din acestea). 

De ce să nu depindă în mod parţial bunurile de înzestrarea 
naturală? (Ele vor depinde, de asemenea, de felul în care este dez¬ 
voltată înzestrarea naturală şi de modurile în care este folosită.) 
Replica lui Rawls este că această înzestrare naturală, fiind neme¬ 
ritată, este „arbitrară dintr-un punct de vedere moralExistă două 
modalităţi de a înţelege relevanţa acestei replici: ar putea fi o parte 
a unui argument care urmăreşte să stabilească faptul că efectele 
distributive ale diferenţelor naturale trebuie să fie anulate, ceea ce 
voi numi argumentul pozitiv, sau ar putea fi o parte a unui argu¬ 
ment care respinge un posibil contraargument, care susţine că 
efectele distributive ale diferenţelor naturale nu trebuie să fie 
anulate, ceea ce voi numi argumentul negativ. în timp ce argu¬ 
mentul pozitiv încearcă să stabilească faptul că efectele distribu¬ 
tive ale diferenţelor naturale trebuie să fie anulate, cel negativ, 
respingînd doar un singur argument, în virtutea căruia diferenţele 
nu trebuie anulate, lasă deschisă posibilitatea ca (pentru alte 
motive) diferenţele să nu trebuie să fie anulate. (Este posibil, de 
asemenea, ca pentru argumentul negativ să fie indiferent din punct 
de vedere moral dacă efectele distributive ale diferenţelor naturale 
trebuie să fie anulate; observaţi diferenţa dintre a spune că ceva 
trebuie să se întîmple şi a spune că nu este adevărat că ceva nu 
trebuie să se întîmple.) 


ARGUMENTUL POZITIV 

Vom începe cu argumentul pozitiv. Cum ar putea funcţiona 
ideea că diferenţele de înzestrare naturală sînt arbitrare dintr-un 
punct de vedere moral într-un argument conceput pentru a stabili 
că diferenţele în ceea ce priveşte bunurile, provenind din diferenţe 
în ceea ce priveşte înzestrările naturale, trebuie să fie anulate? 
Vom examina patru posibile argumente: primul, următorul argu¬ 
ment A: 

1. Fiecare persoană trebuie să merite din punct de vedere moral bunurile 
pe care le are; nu ar trebui ca persoanele să aibă bunuri pe care nu le 
merită. 

2. Oamenii nu merită din punct de vedere moral înzestrările lor naturale. 

3. Dacă la o persoană, X îl determină parţial pe Y şi dacă X este 
nemeritat, atunci aşa este şi Y. 

Deci, 

4. Bunurile oamenilor nu ar trebui să fie determinate parţial de înzestrările 
lor naturale. 

Acest argument va servi ca înlocuitor pentru altele asemănă¬ 
toare, mai complicate. 39 Dar Rawls respinge explicit şi energic 
distribuirea în funcţie de meritul moral. 

„Există o tendinţă a simţului comun de a presupune că venitul şi avuţia 
şi lucrurile bune în viaţă, în general, trebuie să fie distribuite în funcţie de 
meritul moral. Dreptatea este fericirea în funcţie de virtute. Deşi se 
recunoaşte că acest ideal nu poate fi niciodată îndeplinit în întregime, el 
este concepţia potrivită (conform simţului comun) despre dreptatea dis¬ 
tributivă, cel puţin ca principiu prima fade, şi societatea trebuie să încerce 
să-l realizeze în măsura în care împrejurările permit. In prezent dreptatea 
ca imparţialitate respinge această concepţie. Un astfel de principiu nu ar 
fi ales în poziţia iniţială.' 440 

Rawls, aşadar, nu ar putea accepta nici o premisă de felul primei 
premise din argumentul A şi, prin urmare, nici o variantă a acestui 
argument nu stă la baza respingerii de către el a.diferenţelor dintre 
părţile distributive care provin din diferenţele nemeritate dintre 
înzestrările naturale. Nu numai că Rawls respinge premisa 1, dar 
teoria sa şi această premisă nu sînt coextensive. El sprijină ideea 
de a se da stimulente oamenilor, dacă acestea îmbunătăţesc cu 
mult soarta celor care se află în situaţia cea mai proastă şi adesea 
tocmai datorită înzestrărilor lor naturale aceşti oameni vor primi 
stimulente şi vor avea părţi mai mari. Am remarcat mai înainte că 
teoria îndreptăţirii despre dreptate, în ceea ce priveşte proprietatea, 
întrucît nu este o concepţie structurată despre dreptate, nu acceptă 
nici ea distribuirea în funcţie de meritul moral. Oricine poate da 
oricui orice proprietate la care este îndreptăţit, indiferent dacă cel 
care primeşte merită sau nu din punct de vedere moral să pri¬ 
mească. Fiecăruia după îndreptăţirile legitime care i-au fost trans¬ 
ferate în mod legitim, nu este un principiu structurat. 

Dacă argumentul A şi prima sa premisă sînt respinse, atunci nu 
este clar cum se construieşte argumentul pozitiv. Să examinăm 
următorul argument B: 

1. Proprietăţile trebuie să fie distribuite în funcţie de o structură care nu 
este arbitrară din punct de vedere moral. 

2. Faptul că persoanele au înzestrări naturale diferite este arbitrar din 
punct de vedere moral. 

Deci, 

3. Proprietăţile nu trebuie să fie distribuite în funcţie de înzestrări naturale. 

Dar diferenţele în ceea ce priveşte înzestrările naturale ar putea 
fi corelate cu alte diferenţe care nu sînt arbitrare din punct de 
vedere moral şi care au în mod evident o posibilă relevanţă morală 
pentru problemele legate de distribuire. De exemplu, Hayek a 
argumentat că în capitalism distribuirea este în general în confor¬ 
mitate cu serviciul recunoscut de alţii. Deoarece diferenţele între 
înzestrările naturale vor produce diferenţe între abilităţile de a-i 
servi pe ceilalţi, va exista o corelaţie a diferenţelor în ceea ce pri¬ 
veşte distribuirea şi diferenţele între înzestrările naturale; Princi¬ 
piul sistemului nu este distribuirea în funcţie de înzestrările 
naturale; dar diferenţele dintre înzestrările naturale vor conduce la 
diferenţe în ceea ce priveşte proprietăţile, într-un sistem al cărui 
princpiu este distribuirea în funcţie de serviciul recunoscut de 
ceilalţi. Dacă concluzia 3 de mai sus trebuie interpretată în exten¬ 
siune în aşa fel încît să excludă aceasta, atunci trebuie spus 
explicit. Dar ar fi mult prea tare să se adauge premisa că orice 
structură cu o descriere coextensivă aproximativă care este arbi¬ 
trară dintr-un punct de vedere moral este ea însăşi arbitrară 
dintr-un punct de vedere moral, deoarece ar rezulta că orice 
structură este arbitrară dintr-un punct de vedere moral. Poate că 
lucrul cel mai important care trebuie evitat nu este simpla coex- 
tensivitate, ci, mai degrabă, diferenţele dintre părţile distributive 
care sînt produse de o caracteristică arbitrară din punct de vedere 
moral. Să examinăm, aşadar, argumentul C: 

1. Proprietăţile trebuie să fie distribuite în conformitate cu o structură 
care nu este arbitrară din punct de vedere moral. 

2. Faptul că persoanele au înzestrări naturale diferite este arbitrar din 
punct de vedere moral. 

3. Dacă faptul că o structură conţine diferenţe în ceea ce priveşte posesiu¬ 
nea proprietăţilor este explicat parţial prin aceea că diferenţele dintre 
persoane dau naştere altor diferenţe în ceea ce priveşte posesia pro¬ 
prietăţilor şi dacă aceste alte diferenţe sînt arbitrare dintr-un punct de 
vedere moral, atunci structura este, de asemenea, arbitrară dintr-un 
punct de vedere moral. 

Deci, 

4. Diferenţele dintre înzestrările naturale nu trebuie să dea naştere dife¬ 
renţelor dintre oameni în ceea ce priveşte posesiunea proprietăţilor. 

Premisa 3 a acestui argument susţine că orice arbitrariu moral 
subiacent unei structuri contaminează structura făcînd-o, şi pe ea, 
arbitrară din punct de vedere moral. Dar orice structură va conţine 
unele fapte arbitrare din punct de vedere moral, ca parte a expli¬ 
caţiei felului în care apare acea structură, inclusiv structura pro¬ 
pusă de Rawls. Principiul diferenţei funcţionează pentru a da 
unora părţi distributive mai mari decît altora; care sînt persoanele 
care primesc aceste părţi mai mari va depinde, cel puţin parţial, de 
diferenţele dintre aceste persoane şi altele, diferenţe care sînt arbi¬ 
trare din punct de vedere moral, pentru că unora dintre persoanele 
cu înzestrări naturale speciale li se vor oferi părţi mai mari drept 
stimulent pentru a folosi aceste înzestrări în anumite feluri. Poate 
că o premisă asemănătoare cu premisa 3 poate fi formulată în aşa 
fel încît să excludă ceea ce Rawls doreşte să excludă, fără să 
excludă propria sa concepţie. Totuşi, argumentul care rezultă ar 
presupune că mulţimea de proprietăţi trebuie să realizeze o struc¬ 
tură. 

De ce trebuie să fie structurată mulţimea proprietăţilor? Struc¬ 
turarea nu este intrinsecă unei teorii a dreptăţii, aşa cum am văzut 
în prezentarea pe care am făcut-o noi teoriei îndreptăţirii: o teorie 
care insistă asupra principiilor subiacente care generează mulţimi 
de proprietăţi, mai degrabă decît asupra structurii pe care o reali¬ 
zează o mulţime de proprietăţi. Dacă s-ar nega că teoria acestor 
principii subiacente este o teorie diferită a dreptăţii distributive, 
mai degrabă decît pur şi simplu o colecţie de diverse consideraţii 
din alte domenii, atunci întrebarea care se pune va fi dacă există 
vreun subiect separat al dreptăţii distributive care cere o teorie 
separată. 

în modelul manei cereşti menţionat mai înainte, ar putea să 
existe un motiv mai constrîngător pentru a căuta o structură. Dar, 
deoarece lucrurile sînt de la bun început în posesia cuiva (sau 
există deja înţelegeri asupra felului în care urmează să fie deţi¬ 
nute), nu este nevoie să căutăm o structură pentru proprietăţile 
neposedate; şi deoarece procesul prin care proprietăţile apar sau 
sînt modelate nu trebuie să realizeze o structură specifică, nu 
există nici un motiv ca să ne aşteptăm că va rezulta o structură. 
Situaţia nu este una potrivită pentru a ne întreba: „La urma urmei, 
ce se va alege de aceste lucruri; ce să facem cu ele“? într-o lume 
fără mană cerească, o lume în care lucrurile trebuie făcute, sau 
produse, sau transformate de către oameni, nu există nici un 

proces separat al distribuirii care să fie obiect pentru o teorie a 
distribuirii. Cititorul îşi va reaminti argumentul nostru de mai 
înainte că (în mare) orice mulţime de proprietăţi, care realizează 
o anumită structură, poate fi transformată prin schimburi volun¬ 
tare, cadouri ş.a.m.d., ale persoanelor care le deţin în cadrul unei 
structuri, într-o altă mulţime de proprietăţi care nu se potriveşte 
cu acea structură. Ideea că proprietăţile trebuie să fie structurate 
poate că va apărea mai puţin plauzibilă atunci cînd se va constata 
că are drept consecinţă faptul că oamenii nu pot alege să între¬ 
prindă acţiuni care deranjează structurarea, chiar cu lucruri pe care 
ei le deţin în mod legitim. 

Există o altă cale către o concepţie structurată a dreptăţii care, 
probabil, trebuie să fie menţionată. Să presupunem că fiecare fapt 
legitim din punct de vedere moral are o explicaţie „unificată" care 
arată că el este legitim din punct de vedere moral şi că, de aseme¬ 
nea, conjuncţiile fac parte din domeniul faptelor a căror legitimitate 
morală urmează să fie explicată. Dacă p şi q sînt fiecare fapte 
legitime din punct de vedere moral, cu P şi respectiv Q în calitate 
de explicaţii a legitimităţii lor morale, atunci dacă p A q trebuie, de 
asemenea, să fie explicat ca fiind legitim din punct de vedere moral 
şi dacă P A Q nu constituie o explicaţie „unificată" (ci este o simplă 
conjuncţie de explicaţii diferite), atunci va fi nevoie de o altă 
explicaţie. Aplicînd aceasta la proprietăţi, să presupunem că există 
explicaţii diferite de tipul îndreptăţirii, care arată legitimitatea mea 
de a avea proprietatea mea şi a ta de a avea proprietatea ta şi că se 
pune următoarea întrebare: „De ce este legitim că deţin ceea ce 
deţin şi că deţii ceea ce deţii; de ce este legitim acest fapt combinat 
şi toate relaţiile conţinute în e/?“ Dacă conjuncţia celor două 
explicaţii separate nu va explica într-o modalitate unitară legiti¬ 
mitatea faptului combinat (a cărui legitimitate nu este socotită ca 
fiind constituită de către legitimitatea părţilor sale constituente), 
atunci unele principii structurate ale distribuirii ar apărea ca fiind 
necesare pentru a-i arăta legitimitatea şi pentru a legitima orice mul¬ 
ţime de proprietăţi mai maredecît mulţimea cu un singur element. 

în ceea ce priveşte explicaţia ştiinţifică a faptelor specifice 
practica obişnuită este de a lua în consideraţie unele conjuncţii ale 
faptelor de explicat, în aşa fel încît să nu ceară o explicaţie sepa¬ 
rată, ci urmînd a fi explicate prin conjuncţiile explicaţiilor con¬ 
juncţiilor. (Dacă £j explică pe e, şi E 2 explică pe e 2 , atunci £, A E 2 
explică pe e, Ae 2 .) Dacă am cere ca oricare doi conjuncţi şi orice 

conjuncţie de n locuri să fie explicaţi într-o modalitate unitară şi 
nu pur şi simplu prin conjuncţia explicaţiilor separate şi disparate, 
atunci am ajunge să respingem majoritatea explicaţiilor obişnuite 
şi să căutăm o structură subiacentă pentru a explica ceea ce pare 
să fie fapte separate. (Oamenii de ştiinţă, desigur, oferă adesea o 
explicaţie unificată pentru fapte aparent separate.) Ar merita să 
explorăm consecinţele interesante ale refuzului de a trata, chiar la 
prima vedere, oricare două fapte ca fiind legitim separabile, ca 
avînd explicaţii separate a căror conjuncţie este tot ceea ce există 
ca explicaţie a faptelor. Cum ar arăta teoriile noastre despre lume 
dacă am cere explicaţii unificate pentru toate conjuncţiile? Poate 
ca o extrapolare a felului în care văd lumea nişte paranoici. Sau, 
pentru a formula ideea într-un mod nedepreciativ, a felului în care 
o văd cei care au anumite experienţe toxicomane. (De exemplu, 
felul în care văd eu lumea uneori după ce fumez marijuana.) O 
astfel de viziune asupra lumii diferă fundamental de cea pe care o 
avem în mod normal; la prima vedere este surprinzător că o sim¬ 
plă condiţie a adecvării explicaţiilor conjuncţiilor conduce la aşa 
ceva, pînă ne dăm seama că o astfel de condiţie a adecvării trebuie 
să conducă la o concepţie despre lume ca fiind profund şi integral 
structurată. 

O condiţie similară a adecvării explicaţiilor legitimităţii morale 
a conjuncţiilor faptelor separate, legitime din punct de vedere 
moral, ar conduce la o concepţie care cere ca mulţimile de 
proprietăţi să prezinte o structurare globală. Pare improbabil că vor 
fi argumente constrîngătoare pentru impunerea unui astfel de prin¬ 
cipiu de adecvare. Unii pot să considere că o astfel de viziune 
unificată este plauzibilă doar pentru un singur domeniu; de 
exemplu, pentru domeniul moral cu privire la mulţimile de pro¬ 
prietăţi, dar nu în domeniul explicaţiei nonmorale obişnuite, sau 
viceversa. Pentru cazul explicării faptelor nonmorale, provocarea 
ar fi să producem o astfel de teorie unificată. Dacă am produce o 
astfel de teorie care ar introduce consideraţii neaşteptate şi nu ar 
explica fapte noi (altele decît conjuncţii ale faptelor vechi), decizia 
acceptabilităţii ei ar putea să fie una dificilă şi ar depinde în mare 
măsură de felul în care ar fi satisfăcătoare din punct de vedere 
explicativ noua modalitate de a privi vechile fapte. In cazul expli¬ 
caţiilor morale şi al opiniilor asupra legitimităţii morale a diferi¬ 
telor fapte, situaţia este oarecum diferită. In primul rînd, există 
(cred) chiar mai puţine motive să presupunem că o explicaţie 

unificată este potrivită şi necesară. Este mai puţină nevoie de un 
grad mai mare de unitate explicativă decît se cere atunci cînd ace¬ 
leaşi principii subiacente care generează proprietăţile apar în 
explicaţii diferite. (Teoria lui Rawls, care conţine elemente a ceea 
ce el numeşte dreptate procedurală pură, nu satisface o condiţie 
tare de adecvare pentru explicarea conjuncţiilor şi implică faptul 
că o astfel de condiţie nu poate fi satisfăcută.) în al doilea rînd, 
există un pericol mai mare decît în cazul ştiinţific ca cerinţa unei 
explicaţii unificate să modeleze „faptele morale" pentru a le ex¬ 
plica. („Nu este posibil ca ambele să fie fapte, pentru că nu există 
o explicaţie structurată unificată care să le producă pe ambele.") 
Deci, succesul în găsirea unei explicaţii unificate a unor astfel de 
fapte fundamentale va lăsa neclarificată chestiunea suportului 
teoriei explicative. 

Revin acum la ultimul nostru argument pozitiv care urmăreşte 
să derive concluzia că părţile distributive nu trebuie să depindă de 
înzestrări naturale din enunţul că distribuirea înzestrărilor naturale 
este arbitrară din punct de vedere moral. Acest argument insistă 
pe noţiunea de egalitate. Deoarece o mare parte a argumentului lui 
Rawls justifică sau arată că este acceptabilă o anumită deviere de 
la părţile egale (unii pot să aibă mai mult, dacă aceasta ajută la 
îmbunătăţirea poziţiei acelora mai dezavantajaţi), poate că o recon¬ 
strucţie a argumentului său subiacent care plasează în centrul său 
egalitatea va fi clarificatoare. Diferenţele între oameni (spune 
argumentul) sînt arbitrare din punct de vedere moral, dacă nu 
există nici un argument moral in favoarea concluziei că trebuie să 
existe diferenţele. Nu toate diferenţele acestea vor fi criticabile din 
punct de vedere moral. Faptul că nu există nici un astfel de 
argument moral va părea important numai în cazul diferenţelor 
despre care credem că nu trebuie să existe, dacă nu există un temei 
moral care să stabilească faptul că ele trebuie să existe. Este 
îndoielnic, ca să zicem aşa, că anumite diferenţe pot fi nesocotite 
(poate doar neutralizate?) pe baza unor temeiuri morale; în 
absenţa oricăror astfel de temeiuri morale suficient de importante, 
trebuie să existe egalitate. Astfel avem argumentul D: 

1. Proprietăţile trebuie să fie egale, dacă nu există un temei moral (im¬ 
portant) pentru care trebuie să fie inegale. 

2. Oamenii nu merită a fi diferenţiaţi pe criteriul înzestrărilor naturale; nu 
există nici un temei moral ca între oameni să se facă deosebiri în ceea 
ce priveşte înzestrările naturale. 

3. Dacă nu există nici un temei moral pentru diferenţa dintre oameni în 
ceea ce priveşte anumite trăsături, atunci faptul că ei se deosebesc în 
această privinţă nu oferă şi nu poate să genereze un temei moral pentru 
diferenţe în privinţa altor trăsături (de exemplu, deţinerea proprietăţilor). 

Deci, 

4. Diferenţa dintre oameni în ceea ce priveşte înzestrările naturale nu este 
un temei pentru ca proprietăţile să fie inegale. 

5. Proprietăţile oamenilor trebuie să fie egale, dacă nu există un alt temei 
moral (cum ar fi, de exemplu, îmbunătăţirea situaţiei acelora care se 
află în poziţia cea mai proastă) pentru care proprietăţile lor să fie 
inegale. 

Ne vom ocupa pe scurt de enunţuri similare premisei a treia. Aici, 
să insistăm asupra primei premise, premisa egalităţii. De ce 
proprietăţile trebuie fie egale, în absenţa unui temei moral special 
pentru a devia de la egalitate? (De ce să considerăm că trebuie să 
existe o anumită structură a deţinerii proprietăţilor?) De ce este 
egalitatea starea de inerţie (sau de mişcare rectilinie) a sistemului, 
de la care deviaţia poate fi provocată numai de forţe morale? 
Multe „argumente 11 în favoarea egalităţii afirmă doar că diferenţele 
dintre oameni sînt arbitrare şi trebuie să fie justificate. Adesea 
autorii formulează o prezumţie în favoarea egalităţii în formule de 
genul: „Diferenţele în ceea ce priveşte tratarea persoanelor este 
necesar să fie justificate ." 41 Cea mai favorizată situaţie pentru o 
atare supoziţie este cea în care o persoană (sau un grup) care, fără 
nici un drept sau îndreptăţire, tratează pe ceilalţi, o altă persoană 
(sau alt grup) într-un fel special, după bunul plac sau după capricii. 
Dar dacă merg la un cinematograf mai degrabă decît la altul de 
lîngă el, este necesar să justific faptul că îi tratez diferit pe proprie¬ 
tarii celor două cinematografe? Nu este suficient că am chef să 
merg la unul dintre ele? Faptul că diferenţele de tratament trebuie 
să fie justificate este valabil de fapt pentru guvernările contem¬ 
porane. Aici este vorba de un proces centralizat al unui tratament 
aplicat tuturor, fără nici o îndreptăţire la capricii. Intr-o societate 
liberă, partea mai mare a distribuirii nu rezultă din acţiunile guver¬ 
nului, şi nici nereuşita rezultatelor schimburilor individuale loca¬ 
lizate nu constituie „acţiunea statului". Cînd nimeni nu răspunde 
de tratamentul aplicat şi toţi sînt îndreptăţiţi să-şi chivernisească 
proprietăţile aşa cum doresc, nu este clar de ce maxima că 
diferenţele în privinţa modului în care sînt trataţi oamenii trebuie 

justificate, se cuvine să fie aplicată extensiv. De ce trebuie 
justificate diferenţele dintre oameni? De ce să considerăm că 
trebuie să schimbăm, sau să remediem, sau să compensăm orice 
inegalitate care poate fi schimbată, remediată, sau compensată? 
Poate că aici intervine cooperarea socială: deşi nu există nici o 
prezumţie de egalitate între oameni (în ceea ce priveşte, să zicem, 
bunurile de bază, sau lucrurile ce interesează în chip deosebit), 
poate că există o asemenea prezumţie în cazul oamenilor care 
cooperează. Dar este greu să întrezăreşti un argument în favoarea 
acestei idei; cu siguranţă că nu toţi cei care cooperează sînt de 
acord în mod explicit cu această prezumţie, ca o condiţie a 
cooperării lor. Şi acceptarea ei ar oferi un nefericit stimulent 
pentru cei aflaţi într-o poziţie bună pentru a coopera cu, sau pentru 
a permite oricăruia dintre ei să coopereze cu alţii care sînt într-o 
situaţie mai puţin bună decît oricare dintre ei. Deoarece intrarea 
într-o astfel de cooperare socială, benefică acelora care sînt într-o 
situaţie mai puţin bună, ar înrăutăţi în mod serios poziţia grupului 
care are o situaţie bună prin aceea că ar crea relaţii de egalitate 
prezumtivă între el şi grupul aflat în situaţia cea mai proastă. în 
capitolul următor voi examina recentul argument major în 
favoarea egalităţii, unul care se dovedeşte a fi nereuşit. Aici este 
nevoie doar să observăm că legătura pe care o creează argumentul 
D între a nu merita înzestrări naturale şi o concluzie despre părţile 
distributive presupune egalitatea ca pe o normă (de la care ne 
putem abate numai şi numai cu un temei moral); şi deci argu¬ 
mentul D însuşi nu poate fi folosit pentru a stabili nici o astfel de 
concluzie despre egalitate. 


ARGUMENTUL NEGATIV 

Întrucît nu am reuşit să găsim un argument pozitiv convingător 
care să lege afirmaţia că oamenii nu merită înzestrările lor naturale 
de concluzia că diferenţele în ceea ce priveşte proprietăţile nu 
trebuie să se bazeze pe diferenţele dintre înzestrările naturale, 
revenim acum la ceea ce am numit argumentul negativ: folosirea 
afirmaţiei că oamenii nu merită înzestrările lor naturale pentru a 
respinge un posibil contraargument la concepţia lui Rawls. (Dacă 
argumentul egalităţii D ar fi acceptabil, sarcina negativă de a 
respinge contraconsideraţii posibile ar fi o parte a sarcinii pozitive 

de a arăta că o prezumţie de egalitate nu este precumpănitoare 
într-un anumit caz.) Să examinăm următorul contraargument posibil 
E la ceea ce spune Rawls: 

1. Oamenii merită înzestrările lor naturale. 

2. Dacă oamenii merită X , ei merită orice Y care decurge din X. 

3. Proprietăţile pe care le posedă oamenii provin din înzestrările lor 
naturale. 

Deci, 

4. Oamenii merită proprietăţile pe care le posedă. 

5. Dacă oamenii merită ceva, atunci ei trebuie să aibă acel ceva (aici nu 
este precumpănitoare nici o prezumţie de egalitate). 

Rawls ar respinge acest contraargument la poziţia sa negînd prima 
premisă a lui. Şi astfel vedem o anumită legătură între afirmaţia că 
distribuirea înzestrărilor naturale este arbitrară şi enunţul că părţile 
distributive nu trebuie să depindă de înzestrările naturale. Totuşi, 
pe această legătură nu poate fi pus un puternic accent, pentru că 
există alte contraargumente similare; de exemplu, argumentul F 
care începe: 

1. Dacă oamenii au X şi faptul că au X (indiferent dacă merită sau nu să-l 
aibă) nu violează dreptul (lockean) sau îndreptăţirea (lockeană) faţă de 
X a nimănui altcuiva şi Y provine din (ia naştere din ş.a.m.d.) X 
printr-un proces care, el însuşi, nu violează drepturile (lockeene) sau în¬ 
dreptăţirile (lockeene)* ale cuiva, atunci persoana este îndreptăţită la Y. 

2. Faptul că oamenii au înzestrările naturale pe care le au nu violează 
îndreptăţirile sau drepturile (lockeene) ale nimănui altcuiva. 

şi continuă prin a argumenta că oamenii sînt îndreptăţiţi la ceea ce 
fac, la produsele muncii lor, la ceea ce alţii le dau sau la ceea ce 
obţin prin schimb. Nu este adevărat, de exemplu, că o persoană 


* Am putea întări antecedentul adăugind că este vorba de un proces care ar 
crea o îndreptăţire la K, dacă persoana ar fi îndreptăţită la X. Folosesc drepturi şi 
îndreptăţiri „lockeene" pentru a mă referi la acelea (discutate în Partea I) 
împotriva forţei, fraudei ş.a.m.d., care trebuie să fie recunoscute în statul minimal. 
Deoarece cred că acestea sînt singurele drepturi şi îndreptăţiri pe care le posedă 
oamenii (în afară acelora pe care ei le dobîndesc în mod special), nu ar fi fost 
nevoie să mă refer la drepturile lockeene. Cel care crede că unii au un drept la 
roadele muncii altora va nega adevărul primei premise aşa cum este ea formulată. 
Dacă specificarea lockeană nu ar fi inclusă, el ar putea accepta adevărul lui 1, 
dar l-ar nega pe acela al lui 2 sau al unor paşi ulteriori în argumentare. 

cîştigă Y (un drept de a deţine o pictură pe care a realizat-o, de a 
fi elogiat că a scris A Theory of Justice ş.a.m.d.) numai dacă a 
cîştigat (sau merită într-un alt fel) orice a folosit (inclusiv înzes¬ 
trările naturale) în procesul de dobîndire a lui Y. Unele dintre 
lucrurile pe care le foloseşte poate să le aibă pur şi simplu, nu 
într-un mod nelegitim. Nu este nevoie ca temeiurile subiacente 
meritului să fie ele însele meritate pînă la ultimul dintre ele. 

Cel puţin, putem face o paralelă între aceste enunţuri despre 
merite şi acelea despre îndreptăţiri. Şi dacă îi descriem, într-un 
mod corect, pe oameni ca fiind îndreptăţiţi la înzestrările lor natu¬ 
rale, chiar dacă nu este adevărat că se poate spune că le merită, 
atunci argumentul paralel cu E de mai sus, în care „sînt îndreptăţiţi 
la“ înlocuieşte peste tot pe „merită", va fi un argument reuşit. 
Aceasta ne dă argumentul acceptabil G: 

1. Oamenii sînt îndreptăţiţi la înzestrările lor naturale. 

2. Dacă oamenii sînt îndreptăţiţi la ceva, atunci ei sînt îndreptăţiţi la orice 
provine din acel ceva (prin intermediul unor tipuri specificate de 
procese). 

3. Proprietăţile deţinute de oameni decurg din înzestrările lor naturale. 

Deci, 

4. Oamenii sînt îndreptăţiţi la proprietăţile lor. 

5. Dacă oamenii sînt îndreptăţiţi la ceva, atunci ei trebuie să aibă acel 
ceva (şi asta nu ţine cont de nici o prezumţie de egalitate care poate să 
existe în ceea ce priveşte proprietatea). 

Indiferent dacă înzestrările naturale ale oamenilor sînt sau nu arbi¬ 
trare din punct de vedere moral, ei sînt îndreptăţiţi la ele şi la cfcea 
ce provine din ele.* 


* Dacă din ceea ce ar fi arbitrar nu ar putea decurge nimic semnificativ 
moral, atunci existenţa unei persoane nu ar putea să fie semnificativă moral, 
din moment ce procesul prin care spermatozoidul care reuşeşte să fertilizeze 
ovulul este (după cîte ştim) arbitrar din ^unct de vedere moral. Aceasta 
sugerează o altă remarcă, mai vagă, îndreptată împotriva spiritului poziţiei lui 
Rawls, mai degrabă decît împotriva literei ei. Fiecare persoană este produsul 
unui proces prin care spermatozoidul care reuşeşte nu are un merit mai mare 
decît milioanele de spermatozoizi care nu reuşesc. Să fi dorit ca acel proces 
să fi fost „mai corect", judecat după standardele lui Rawls, ca toate 
„inechităţile" din el să fi fost corectate? Trebuie să fim circumspecţi faţă de 
orice principiu care ar condamna din punct de vedere moral însuşi tipul de 
proces care ne-a produs, un principiu care, prin urmare, ar submina legitimi¬ 
tatea chiar a existenţei noastre. 

O recunoaştere a îndreptăţirilor oamenilor la înzestrările lor 
naturale (prima premisă a argumentului G) ar putea fi necesară 
pentru a evita aplicarea stringentă a principiului diferenţei care ar 
conduce, aşa cum am văzut deja, la drepturi de proprietate aie 
altor persoane chiar mai puternice decît produc de obicei teoriile 
redistributive. Rawls îşi dă seama că evită aceasta 42 pentru că 
oamenii care se află în a sa poziţie iniţială clasifică principiul 
libertăţii din punct de vedere lexicografic înaintea principiului 
diferenţei, aplicat nu numai bunăstării economice, dar şi sănătăţii, 
longevităţii ş.a.m.d. (Totuşi, vezi nota 29 mai sus.) 

Nu am găsit nici un argument convingător care (să ajute) să 
stabilească faptul că diferenţele în ceea ce priveşte deţinerea pro¬ 
prietăţilor, care apar din diferenţele în ceea ce priveşte înzestrările 
naturale, trebuie să fie eliminate sau minimizate. Tema că înzes¬ 
trările naturale ale oamenilor sînt arbitrare din punct de vedere 
moral poate fi ea folosită într-un mod diferit, de exemplu, pentru 
a justifica o anumită modelare a poziţiei iniţiale? Este clar că dacă 
modelarea este concepută pentru a anula diferenţele în ceea ce 
priveşte deţinerea proprietăţilor, datorate diferenţelor în ceea ce 
priveşte înzestrările naturale, atunci avem nevoie de un argument 
în acest scop şi ne întoarcem la nereuşita noastră, aceea că nu am 
găsit calea către concluzia că astfel de diferenţe în ceea ce priveşte 
proprietăţile trebuie anulate. în schimb, modelarea ar putea să se 
producă prin eliminarea cunoaşterii propriilor lor înzestrări de 
către participanţii care se află în poziţia iniţială. în felul acesta, 
faptul că înzestrările naturale sînt arbitrare din punct de vedere 
moral ar ajuta la impunerea şi justificarea vălului de ignoranţă. 
Dar cum face aceasta; de ce să fie exclusă cunoaşterea înzes¬ 
trărilor naturale din poziţia iniţială? Poate că principiul de bază ar 
fi că dacă orice caracteristici sînt arbitrare din punct de vedere 
moral, atunci persoanele care se află în poziţia iniţială nu trebuie 
să ştie că le au. Dar aceasta ar exclude orice cunoaştere de sine a 
lor, pentru că fiecare dintre caracteristicile lor (inclusiv raţionali¬ 
tatea, capacitatea de a alege, de a trăi mai mult de trei zile, de a 
avea memorie, de a putea să comunice cu alte organisme asemă¬ 
nătoare) se vor baza pe faptul că sperma şi ovulul care i-a produs 
ar conţine un anumit material genetic. Faptul fizic că acei gârneţi 
specifici conţin substanţe chimice organizate într-un anumit fel 
(genele pentru oameni, mai degrabă decît pentru bizami sau 
copaci) este arbitrar din punct de vedere moral -, este, din punct de 

vedere moral, un accident. Totuşi, persoanele care se află în pozi¬ 
ţia iniţială trebuie să ştie unele dintre atributele lor. 

Poate că sîntem prea grăbiţi atunci cînd sugerăm excluderea 
cunoaşterii raţionalităţii ş.a.m.d. numai pentru că aceste caracteris¬ 
tici apar din fapte arbitrare din punct de vedere moral. Pentru că şi 
aceste caracteristici au semnificaţie morală; adică, fapte morale 
depind de ele sau apar din ele. Aici sesizăm o ambiguitate în 
afirmaţia că un fapt este arbitrar din punct de vedere moral. Ar 
putea însemna că nu există nici un temei moral pentru care faptul 
trebuie să fie în felul acela, sau ar putea să însemne că existenţa în 
acel fel a faptului nu are nici o semnificaţie morală şi nu are nici o 
consecinţă morală. Raţionalitatea, capacitatea de a alege ş.a.m.d., 
nu sînt arbitrare din punct de vedere moral în acest al doilea sens. 
Dar dacă ele nu sînt excluse pe acest temei, acum problema este că 
nici înzestrările naturale, a căror cunoaştere Rawls doreşte să o 
excludă din poziţia iniţială, nu sînt arbitrare din punct de vedere 
moral în acest sens. în orice caz, ceea ce discutăm acum este 
cerinţa teoriei îndreptăţirii ca îndreptăţirile morale să poată apărea 
din sau să se poată baza parţial pe astfel de fapte. Astfel, în absenţa 
unui argument care să stabilească faptul că diferenţele în ceea ce 
priveşte deţinerea proprietăţilor datorate diferenţelor în ceea ce 
priveşte înzestrările naturale trebuie să fie anulate, nu este clar cum 
anume orice se spune despre poziţia iniţială poate să se bazeze pe 
afirmaţia (ambiguă) că diferenţele în ceea ce priveşte înzestrările 
naturale sînt arbitrare din punct de vedere moral. 


ÎNZESTRĂRI COLECTIVE 

Concepţia lui Rawls pare să fie aceea că fiecare are o anumită 
îndreptăţire sau drept la totalitatea înzestrărilor naturale (văzute ca 
un fond comun), fără ca vreunul să aibă drepturi diferenţiale. 
Distribuirea abilităţilor naturale este concepută ca o „înzestrare 
colectivă". 43 

„Vedem prin urmare că principiul diferenţei reprezintă, de fapt, un acord 
cu privire la distribuirea talentelor naturale ca o înzestrare comună şi la 
împărţirea beneficiilor acestei distribuiri, oricare ar fi acestea. Aceia care 
au fost favorizaţi de natură, oricare ar fi ei, pot să cîştige pe seama noro¬ 
cului lor cu condiţia să îmbunătăţească situaţia acelora care au fost în 
pierdere... Nimeni nu merită nici capacitatea sa naturală mai mare şi nici 

un loc de pornire mai favorabil în societate. Dar aceasta nu înseamnă că 
trebuie să eliminăm aceste distincţii. Există un alt mod de a le considera. 
Structura fundamentală poate fi aranjată în aşa fel încît aceste contingenţe 
să lucreze pentru binele celor care sînt mai puţin norocoşi." 44 

Oamenii se vor deosebi după felul în care concep talentele 
naturale ca pe o înzestrare comună. Unii se vor plînge, ţinîndu-i 
isonul lui Rawls împotriva utilitarismului 45 , că acesta „nu ia în serios 
deosebirea dintre oameni"; şi ei se vor întreba dacă poate fi adecvată 
orice reconstrucţie a lui Kant pentru care abilităţile şi talentele oame¬ 
nilor sînt resurse pentru alţii. „Cele două principii ale dreptăţii ... 
elimină pînă şi tendinţa de a-i socoti pe oameni ca mijloace pentru 
bunăstarea altuia" 46 Numai dacă accentuăm foarte puternic distincţia 
dintre oameni şi talentele, înzestrările, abilităţile şi caracteristicile lor. 
Este o problemă deschisă dacă mai avem de-a face cu o concepţie 
coerentă despre persoană atunci cînd se pune un astfel de accent pe 
distincţia menţionată. De ce noi, burduşiţi cu caracteristici, să fim 
încurajaţi că (numai) oamenii astfel purificaţi din mijlocul nostru nu 
sînt consideraţi mijloace, este, de asemenea, neclar. 

Talentele şi abilităţile oamenilor reprezintă o înzestrare pentru 
o comunitate liberă; alţii, în comunitate, beneficiază de pe urma 
prezenţei lor şi se află într-o situaţie mai bună pentru că există 
acolo mai degrabă decît în altă parte, sau nicăieri. (Altfel, nu ar 
alege să aibă de-a face cu ei.) Viaţa, în general, nu este un joc cu 
sumă constantă, în care dacă unii au mai mult datorită abilităţii 
mai mari sau a efortului, înseamnă că alţii trebuie să piardă. într-o 
societate liberă, oamenii beneficiază de talentele altora şi nu numai 
de talentele proprii. Oare obţinerea unui beneficiu şi mai mare 
pentru alţii să fie aceea care ar justifica abordarea înzestrărilor 
naturale ale oamenilor ca resursă colectivă? Ce justifică această 
obţinere a beneficiului? 

„Nimeni nu merită nici capacitatea sa naturală mai mare şi nici un loc de 
pornire mai favorabil în societate. Dar aceasta nu înseamnă că trebuie să 
eliminăm aceste distincţii. Există un alt mod de a le considera. Structura 
fundamentală poate fi aranjată în aşa fel încît aceste contingenţe să 
lucreze pentru binele celor care sînt mai puţin norocoşi." 47 

Dar dacă nu ar exista „un alt mod de a le considera"? Ar în¬ 
semna atunci că trebuie să eliminăm aceste distincţii ? La ce anume 
ne-am aştepta de fapt în cazul înzestrărilor naturale? Dacă înzes¬ 
trările şi talentele oamenilor nu ar putea fi valorificate pentru a 

servi altora, s-ar face ceva pentru a elimina aceste înzestrări şi 
talente excepţionale, sau pentru a interzice exercitarea lor în bene¬ 
ficiul personal sau al altuia pe care-1 alege persoana care-şi exer¬ 
cită talentul, chiar dacă această limitare nu ar îmbunătăţi poziţia 
absolută a acelora întrucîtva incapabili să exploateze talentele şi 
abilităţile altora pentru propriul lor beneficiu? Este, aşadar, ne¬ 
plauzibil să pretindem că invidia stă la baza acestei concepţii 
despre dreptate, formînd o parte din conceptul său fundamental?* 
Am folosit concepţia noastră despre dreptate ca îndreptăţire în 
ceea ce priveşte deţinerea proprietăţilor pentru a examina teoria 
lui Rawls, ajungînd să înţelegem mai bine ce anume implică teoria 
îndreptăţirii atunci cînd este pusă în legătură cu o concepţie alter- 


* Va împiedica prioritatea lexicografică pe care o pretinde Rawls pentru 
libertate în poziţia iniţială ca principiul diferenţei să ceară o capitaţie pe 
înzestrări şi abilităţi? Legitimitatea unei capitaţii este sugerată de discuţia lui 
Rawls despre „înzestrări colective" şi „înzestrări comune". Aceia care 
utilizează sub potenţial înzestrările şi abilităţile lor folosesc prost înzestrarea 
publică. (Irosirea proprietăţii publice?) Poate că Rawls nu are intenţia să obţină 
astfel de inferenţe puternice din terminologia sa, dar avem nevoie să auzim mai 
multe în legătură cu problema de ce aceia care se află în poziţia iniţială nu ar 
accepta interpretarea puternică. Noţiunea de libertate are nevoie de o elaborare 
care să excludă capitaţia şi să permită, totuşi, alte scheme de taxare. înzestrările 
şi abilităţile naturale pot fi valorificate fără a fi taxate; şi „valorificarea" este 
un termen potrivit — cum ar fi pentru un cal înhămat la o căruţă care nu trebuie 
să se mişte, dar care dacă se mişcă, trebuie să tragă căruţa. 

în ceea ce priveşte invidia, principiul diferenţei, aplicat la alegerea între 
sau A are zece şi B are cinci, sau A are opt şi B are cinci, ar sprijini varianta 
din urmă. Astfel, în pofida concepţiei lui Rawls (pp. 79-80), principiul 
diferenţei este ineficient prin aceea că va sprijini uneori un status quo împo¬ 
triva unei distribuiri mai bune în sensul lui Pareto, dar mai inegală. Ineficienţa 
ar putea fi înlăturată trecînd de la simplul principiu al diferenţei la un prin¬ 
cipiu eşalonat al diferenţei, care recomandă maximizarea poziţiei grupului care 
se află în cea mai puţin bună poziţie şi supune acelei constrîngeri maximizarea 
poziţiei următorului grup care se află în cea mai puţin bună poziţie, iar această 
observaţie este făcută, de asemenea, de A. K. Sen (Collective Choice and Social 
Welfare, p. 138, notă) şi este recunoscută de către Rawls (p. 83). Dar un astfel 
de principiu eşalonat nu încorporează o prezumţie de egalitate de genul aceleia 
folosite de către Rawls. Atunci, cum ar putea justifica Rawls o inegalitate 
specifică principiului eşalonat cuiva care aparţine grupului care se află în 
poziţia cea mai puţin bună ? Poate că aceste probleme se află în spatele ne¬ 
clarităţii (vezi p. 83) în ceea ce priveşte acceptarea de către Rawls a principiu¬ 
lui eşalonat. 

nativă despre dreptatea distributivă, una care este profundă şi 
elegantă. Cred, de asemenea, că am cercetat inadecvările de adîn- 
cime din teoria lui Rawls. Sînt conştient de ideea pe care Rawls o 
repetă de mai multe ori că o teorie nu poate fi evaluată insistînd 
asupra unei singure caracteristici sau părţi a ei; în schimb, întreaga 
teorie trebuie evaluată (cititorul nu poate să ştie cum poate să fie 
întreaga teorie pînă ce nu a citit toată cartea lui Rawls) şi nu ne 
putem aştepta la o teorie perfectă. Totuşi, am examinat o parte 
importantă din teoria lui Rawls şi principalele sale supoziţii sub¬ 
iacente. Sînt la fel de conştient ca oricine altcineva de caracterul 
schematic al discuţiei mele asupra concepţiei despre dreptate ca 
îndreptăţire în ceea ce priveşte deţinerea proprietăţilor. Dar nu mai 
cred că trebuia să fi formulat o teorie alternativă completă pentru 
a respinge incontestabilul progres realizat de Rawls faţă de utili¬ 
tarism, tot aşa cum Rawls nu a avut nevoie de o teorie alternativă 
completă înainte de a fi putut respinge utilitarismul. De ce altceva 
avem nevoie sau ce altceva putem să avem, pentru a progresa în 
direcţia unei teorii mai bune, decît de o schiţă a unei concepţii 
alternative plauzibile, care chiar din perspectiva ei foarte diferită 
pune în evidenţă inadecvările celei mai bine elaborate teorii exis¬ 
tente? Aici, ca şi în multe alte privinţe, învăţăm de la Rawls. 

Am început cercetarea dreptăţii distributive în acest capitol pentru 
a lua în considerare afirmaţia că un stat cu atribuţii mai extinse 
decît statul minimal ar putea fi justificat pe temeiul că ar fi nece¬ 
sar, sau ar fi cel mai potrivit instrument pentru a realiza dreptatea 
distributivă. Potrivit concepţiei despre dreptate ca îndreptăţire în 
ceea ce priveşte proprietăţile, concepţie pe care am prezentat-o, nu 
există nici un argument bazat pe primele două principii ale drep¬ 
tăţii distributive, principiile achiziţiei şi al transferului, care să 
susţină un stat cu atribuţii mai extinse. Dacă mulţimea de proprie¬ 
tăţi este generată într-un mod adecvat, atunci nu există nici un 
argument în favoarea unui stat cu atribuţii mai extinse care să se 
bizuie pe dreptatea distributivă. 48 (Am pretins că nici clauza condi¬ 
ţională lockeană nu va oferi, de fapt, ocazia pentru un stat cu atribuţii 
mai extinse.) Dacă, totuşi, aceste principii sînt violate, principiul 
corectării intră în joc. Poate că este cel mai bine să considerăm 
unele principii structurate ale dreptăţii distributive ca pe nişte 
reguli empirice concepute pentru a aproxima rezultatele generale 
ale aplicării principiului rectificării nedreptăţii. De exemplu, 
lipsindu-ne multe informaţii istorice şi presupunînd (1) că vieţi- 

mele nedreptăţii se simt în general mai prost decît în cazul în care 
nu ar fi astfel de victime şi (2) că aceia care aparţin grupurilor care 
se află în poziţiile cele mai puţin bune în societate este cel mai 
probabil să fie victimele sau descendenţii victimelor celor mai 
mari nedreptăţi, faţă de care aceia care au beneficiat de pe urma 
nedreptăţilor (presupuşi a fi cei care sînt în poziţiile mai bune, deşi 
uneori făptaşii vor fi alţii care aparţin grupului aflat în cea mai 
proastă poziţie) le datorează o compensaţie, atunci o regulă 
empirică aproximativă pentru corectarea nedreptăţilor ar putea să 
fie următoarea: organizaţi societatea în aşa fel încît să maximizaţi 
poziţia oricărui grup care sfîrşeşte prin a fi în poziţia cea mai puţin 
bună în societate. Acest exemplu particular poate, foarte bine, să 
fie neplauzibil, dar o chestiune importantă pentru orice societate 
va fi următoarea: dată fiind istoria ei specifică, ce regulă empirică 
aplicabilă aproximează cel mai bine rezultatele unei folosiri 
detaliate în acea societate a principiului corectării? Aceste pro¬ 
bleme sînt foarte complexe şi cel mai bine este să fie lăsate pe 
seama unei abordări complete a principiului rectificării. în absenţa 
unei astfel de abordări aplicate unei societăţi date, nu putem folosi 
analiza şi teoria prezentate aici pentru a condamna orice program 
de plăţi transferate, dacă nu este clar că nici un considerent legat 
de rectificarea nedreptăţii nu ar putea fi aplicat pentru a-1 justifica. 
Deşi a introduce socialismul ca pedeapsă pentru păcatele noastre 
ar însemna să mergem prea departe, nedreptăţile trecute ar putea 
să fie atît de mari încît să facă necesar, pe termen scurt, un stat cu 
atribuţii mai extinse pentru a le rectifica. 



CAPITOLUL 8 


Egalitate, invidie, exploatare etc. 


EGALITATE 

Deşi este adesea presupusă, legitimitatea modificării instituţiilor 
sociale pentru a obţine mai multă egalitate în ceea ce priveşte 
condiţia materială arareori face obiectul argumentării. Autorii 
observă că într-o anumită ţară cei mai bogaţi n% din populaţie 
deţin mai mult decît n% din avuţie, iar cei mai săraci n% deţin 
mai puţin; că pentru a obţine avuţia celor n% de la vîrf pornind de 
la cei mai săraci, trebuie să ne uităm la p% din partea de jos a 
scalei avuţiei (unde p este cu mult mai mare decît n) ş.a.m.d. Apoi, 
ei încep imediat să discute cum s-ar putea schimba situaţia. In 
cadrul concepţiei despre dreptate ca îndreptăţire în ceea ce priveşte 
proprietăţile, nu putem decide dacă statul trebuie să facă ceva 
pentru a schimba situaţia uitîndu-ne doar la un profil al distribuirii 
sau la fapte cum sînt acestea. Problema depinde de felul în care 
s-a produs distribuirea. Unele procese care produc aceste rezultate 
ar fi legitime şi diferitele părţi ale societăţii ar fi îndreptăţite la 
proprietăţile respective. Dacă astfel de fapte distributive ar fi 
într-adevăr rezultatul unui proces legitim, atunci ele însele ar fi 
legitime. Desigur, aceasta nu înseamnă că ele nu pot fi schimbate, 
dacă aceasta se poate realiza fură a viola îndreptăţirile oamenilor. 
Orice persoane care susţin o anumită structură de tipul stării finale 
pot opta să-şi transfere unele sau toate proprietăţile lor, în aşa fel 
încît (cel puţin temporar) să se realizeze structura dorită. 

Concepţia despre dreptate ca îndreptăţire în ceea ce priveşte 
deţinerea proprietăţilor nu face nici o supoziţie în favoarea egalită¬ 
ţii sau a oricărei alte stări globale finale sau structurări. Nu se poate 
pur şi simplu presupune că egalitatea trebuie să fie încorporată în 
orice teorie a dreptăţii. Există o suprinzătoare lipsă de argumente 
pentru egalitate capabile să combată consideraţiile care stau la baza 



286 


DINCOLO DE STATUL MINIMAL? 


unei concepţii nonglobaliste şi nonstructurate despre dreptate în 
ceea ce priveşte deţinerea proprietăţilor. 1 (în schimb, nu lipsesc 
formulări fără suport ale unei prezumţii de egalitate.) Voi examina 
argumentul care s-a bucurat de cea mai mare atenţie din partea filo¬ 
zofilor în anii din urmă, acela oferit de Bernard Williams în 
influenta sa lucrare „The Idea of Equality". 2 (Fără îndoială că mulţi 
cititori vor simţi că totul depinde de un alt argument; aş vrea să 
văd acel argument formulat în mod precis, în detaliu.) 

„Lăsînd de-o parte medicina preventivă, terenul propriu al distribuirii 
asistenţei medicale este boala: acesta e un adevăr necesar. In foarte multe 
societăţi însă, boala poate să constituie, ce-i drept, o condiţie necesară 
pentru a beneficia de tratament, dar nu constituie şi o condiţie suficientă, 
deoarece un astfel de tratament costă bani şi nu toţi cei care sînt bolnavi 
au bani; deci, posesia unei sume suficiente de bani devine, de fapt, o 
condiţie necesară suplimentară pentru a beneficia realmente de tratament. 
... Atunci cînd avem situaţia în care, de exemplu, avuţia este o condiţie 
necesară în plus a accesului la tratamentul medical, putem aplica din nou 
noţiunile de egalitate şi inegalitate: de astă dată nu în legătură cu inegali¬ 
tatea dintre cel sănătos şi cel bolnav, ci în legătură cu inegalitatea dintre 
bolnavul bogat şi bolnavul sărac, unde avem evident o situaţie în care 
nişte oameni au aceleaşi nevoi dar nu primesc acelaşi tratament, deşi 
nevoile constituie motivul tratamentului. Aceasta este o stare de lucruri 
iraţională ... este o situaţie în care temeiurile nu cîntăresc îndeajuns; este 
o situaţie insuficient controlată de către temeiuri — şi deci de către 
raţiunea însăşi." 3 

Williams pare să argumenteze că dacă printre diferitele descrieri 
ale unei activităţi există una care conţine un „ţel intern" al activi¬ 
tăţii, atunci (este un adevăr necesar că) singurele temeiuri potrivite 
pentru efectuarea activităţii, sau pentru alocarea resurselor pe un 
fond de penurie, sînt corelate cu realizarea efectivă a acelui ţel intern. 
Dacă activitatea este în beneficiul altora, singurul criteriu potrivit 
pentru distribuirea ei este nevoia acestora de activitatea respectivă, 
dacă o asemenea nevoie există. De aceea spune Williams că (este 
un adevăr necesar că) singurul criteriu potrivit pentru distribuirea 
asistenţei medicale este nevoia medicală. Ar urma, atunci, 
pesemne, că singurul criteriu potrivit pentru distribuirea serviciilor 
bărbierului este nevoia de a fi bărbierit. Dar de ce ţelul intern al 
activităţii trebuie să precumpănească, de exemplu, faţă de scopul 
particular al persoanei care realizează activitatea? (Ignorăm între¬ 
barea dacă o activitate poate să corespundă la două descrieri 
diferite, care implică ţeluri interne diferite.) Dacă cineva se face 
bărbier pentru că îi place să stea de vorbă cu foarte mulţi oameni 

diferiţi ş.a.m.d., este nedrept din partea lui să-şi aloce serviciile 
acelora cu care lui îi place cel mai mult să stea de vorbă? Sau dacă 
lucrează ca bărbier pentru a cîştiga bani spre a-şi plăti taxele la 
şcoală, poate el să-i bărbierească numai pe aceia care plătesc mai 
bine sau dau un bacşiş mai gras ? De ce să nu poată un bărbier să 
folosească exact aceleaşi criterii în alocarea serviciilor sale ca 
oricine altcineva ale cărui activităţi nu au nici un ţel intern care să-i 
implice pe alţii? Un grădinar ar trebui oare să-şi aloce serviciile 
pajiştilor care au cel mai mult nevoie de el ? 

Prin ce se deosebeşte situaţia unui doctor? De ce pentru acti¬ 
vităţile sale trebuie să fie alocate resurse în funcţie de ţelul intern 
al asistenţei sociale medicale? (Dacă nu ar fi nici o „penurie", s-ar 
putea atunci ca anumite resurse să fie alocate folosind şi alte 
criterii?) Pare clar că el, medicul, n-ar avea de ce să procedeze 
neapărat aşa; de ce ar trebui doar el, pentru că are această price¬ 
pere, să suporte costurile alocaţiei dorite, de ce să fie el mai puţin 
îndreptăţit decît oricine altcineva să-şi urmărească propriile sale 
ţeluri, în cadrul împrejurărilor speciale ale practicării medicinei? 
Aşadar, societatea este aceea care trebuie să aranjeze lucrurile 
cumva în aşa fel încît medicul, urmărind propriile sale ţeluri, să 
presteze serviciile sale în funcţie de nevoi; de exemplu, plătindu-i 
pentru prestare. Dar de ce trebuie societatea să facă aceasta? 
(Trebuie să o facă oare şi pentru bărbier?) Poate pentru că asistenţa 
medicală este importantă, oamenii au foarte mare nevoie de ea. 
Acelaşi lucru este adevărat şi pentru alimente, deşi cultivarea 
pămîntului nu are un ţel intern care vizează alţi oameni aşa cum 
are medicina. Esenţialul argumentării lui Williams îl conţine teza 
că societatea (adică, fiecare dintre noi acţionînd împreună într-un 
anumit fel organizat) trebuie să se îngrijească de nevoile impor¬ 
tante ale tuturor membrilor ei. Această teză, desigur, a fost formu¬ 
lată de multe ori înainte. In pofida aparenţelor, Williams nu aduce 
în sprijinul ei nici un argument.* Ca şi alţii, Williams se preocupă 


* Am discutat poziţia lui Williams fără să introducem ideea esenţialistă că 
unele activităţi implică în mod necesar anumite ţeluri. In schimb am legat ţelurile 
de descrierile activităţilor. Pentru că problemele esenţialiste doar întunecă discuţia 
lăsînd deschisă întrebarea de ce singurul temei corect pentru alocarea activităţii 
este ţelul ei esenţialist. Motivul pentru a face o astfel de afirmaţie esenţialistă ar 
fi de a evita ca cineva să spună: să numim „îngrijire credicală" o activitate care 
este exact ca şi îngrijirea medicală exceptînd faptul că ţelul ei este cîştigarea de 
bani de către cel care o practică; a prezentat Williams vreun motiv pentru care 
serviciile de îngrijire credicală ar trebui alocate în funcţie de nevoi? 

numai de problemele de alocare. El ignoră întrebarea de unde 
provin lucrurile sau acţiunile care urmează să fie alocate şi distri¬ 
buite. în consecinţă, el nu se întreabă dacă ele vin deja legate de 
oamenii care au îndreptăţiri la ele (cum este, desigur, cazul activi¬ 
tăţilor din sfera serviciilor, care sînt acţiuni ale unor oameni), şi 
care, în consecinţă, pot să decidă ei înşişi şi pentru ei înşişi cui vor 
da lucrul şi pe ce temeiuri. 


EGALITATEA ŞANSELOR 

Egalitatea şanselor a părut multor autori să fie ţelul egalitar 
minimal, problematic (dacă este problematic) numai pentru că este 
prea slab. (Mulţi autori au observat, de asemenea, cum existenţa 
familiei împiedică atingerea pe de-a-ntregul a acestui ţel.) Există 
două modalităţi de a încerca să asiguri o astfel de egalitate: înrău¬ 
tăţind în mod direct situaţiile acelora care sînt mai favorizaţi în 
privinţa şanselor, sau îmbunătăţind situaţia acelora mai puţin favo¬ 
rizaţi. Cea din urmă cere folosirea unor resurse şi, prin urmare, 
implică şi ea înrăutăţirea situaţiei unora: a acelora cărora li se ia 
din ceea ce au pentru a se îmbunătăţi situaţia altora. Dar proprie¬ 
tăţile la care sînt îndreptăţiţi acei oameni nu le pot fi luate, nici 
chiar pentru a oferi altora o egalitate a şanselor. în lipsa unei 
baghete fermecate, singurul mijloc de a înfăptui egalitatea şanselor 
rămîne acela de a convinge anumite persoane să consacre acestui 
scop o parte din ceea ce au. 

în discuţiile despre egalitatea şanselor este folosit adesea mode¬ 
lul cursei pentru un premiu. O cursă în care unii ar porni de mai 
aproape de linia de sosire decît alţii ar fi nedreaptă, întocmai ca şi 
o cursă în care unii ar fi obligaţi să care greutăţi sau să alerge cu 
pietricele în pantofii de sport. Dar viaţa nu este o cursă în care 
concurăm toţi pentru un premiu pe care l-a stabilit cineva; nu 
există o cursă unitară, unde cineva ar fi desemnat să judece cine a 
alergat mai repede. Ci, există diferite persoane care dau în mod 
separat altor persoane diferite lucruri. Acelora care dau (fiecare 
dintre noi, uneori) de obicei nu le pasă de merite sau de handi¬ 
capuri; lor le pasă pur şi simplu de ceea ce obţin de fapt. Nici un 
proces centralizat nu judecă în ce fel s-au folosit oamenii de 
şansele pe care le-au avut; nu aceasta este menirea proceselor de 
cooperare socială şi de schimb. 



EGALITATE, INVIDIE, EXPLOATARE ETC. 289 

Există un motiv pentru care o inegalitate a şanselor ar putea să 
pară nedreaptă şi nu doar regretabilă din pricină că unii nu au toate 
şansele (ceea ce ar fi adevărat chiar dacă nimeni altcineva nu ar 
avea un avantaj mai mare). Adesea, persoana îndreptăţită să trans¬ 
fere o proprietate pe care o deţine nu are nici o dorinţă specială ca 
să o transfere unei anumite persoane; aceasta este ceva diferit de 
un testament lăsat unui copil sau de un cadou făcut unei anumite 
persoane. Ea alege să o transfere cuiva care satisface o anumită 
condiţie (de exemplu, cuiva care poate să-i furnizeze în schimb un 
anumit bun sau serviciu, care poate să facă o anumită muncă, care 
poate să plătească un anumit salariu) şi ar fi, de asemenea, gata să 
transfere oricui altcineva care ar satisface acea condiţie. Nu este 
oare nedrept ca unul să accepte transferul, mai degrabă decît altul 
care ar avea mai puţine şanse să satisfacă condiţia vizată de acela 
care face transferul? Din moment ce donatorului nu-i pasă către 
cine transferă, dacă primitorul satisface o anumită condiţie gene¬ 
rală, egalitatea şanselor de a fi un primitor în astfel de împrejurări 
nu ar viola nici o îndreptăţire a donatorului. Nici nu ar viola vreo 
îndreptăţire a persoanei care are şanse mai mari; fiind îndreptăţit 
la ceea ce are, el nu are totuşi nici o îndreptăţire mai mare decît 
are altcineva. Nu ar fi mai bine dacă cel cu şanse mai mici ar avea 
şanse egale? Dacă cineva ar putea să-l aducă în această situaţie 
fără să violeze îndreptăţirile nimănui altcuiva (bagheta magică?) 
nu ar trebui oare s-o facă? Nu ar fi mai corect aşa? Dacă ar fi mai 
corect, poate să justifice o astfel de corectitudine nesocotirea în¬ 
dreptăţirilor unor oameni cu scopul de a obţine resursele necesare 
sprijinirii acelora care au şanse mai mici pentru a-i pune într-o 
poziţie competitivă mai echitabilă? 

Procesul este competitiv în felul următor. Dacă persoana care 
are şanse mai mari nu ar exista, cel care face transferul ar putea 
trata cu o persoană care are şanse mai mici, şi care ar fi atunci, în 
acele împrejurări, cea mai indicată persoană disponibilă cu care să 
trateze. O situaţie de acest fel diferă de cea în care fiinţe între care 
nu există legături, dar sînt similare şi trăiesc pe planete diferite se 
confruntă cu greutăţi diferite şi au şanse diferite pentru a-şi 
îndeplini ţelurile lor. în acest caz, situaţia unuia nu o afectează pe 
a celuilalt; deşi ar fi mai bine dacă planeta aflată în situaţia mai 
proastă ar fi mai bine înzestrată decît este (ar fi, de asemenea, mai 
bine dacă planeta aflată în situaţia mai bună ar fi mai bine 
înzestrată decît este ea), nu ar fi şi mai corect. Diferă, de aseme¬ 
nea, de o situaţie în care o persoană nu alege, deşi ar putea, să 

îmbunătăţească situaţia alteia. în împrejurările speciale pe care le 
discutăm, o persoană care are mai puţine şanse ar fi într-o situaţie 
mai bună dacă nu ar exista o anumită persoană care are şanse mai 
mari. Prin persoana cu şanse mai mari putem înţelege nu doar o 
persoană cu o situaţie mai bună, sau una care nu ajută pe 
altcineva, ci şi o persoană care blochează sau împiedică persoana 
care are şanse mai mici să ajungă la o situaţie mai bună. 4 Faptul 
că împiedici pe altcineva prin aceea că eşti un partener de schimb 
mai atrăgător, nu trebuie comparat cu înrăutăţirea directă a 
situaţiei altcuiva, aşa cum se întîmplă în cazul în care îi furi ceva. 
Totuşi, persoana cu şanse mai mici nu se poate plînge în mod justi¬ 
ficat că este împiedicată să satisfacă anumite condiţii de către o 
alta care nu-şi merită şansele mai mari ? (Să ignorăm orice plîngeri 
similare pe care altcineva ar putea să le facă la adresa ei.) 

Deşi îmi dau seama de forţa întrebărilor din cele două paragrafe 
anterioare (eu sînt acela care le pun), nu cred că ele răstoarnă o 
concepţie integrală despre îndreptăţire. Dacă femeia care mai tîrziu 
a devenit soţia mea a respins pe alt pretendent (cu care, altfel, s-ar 
fi căsătorit) şi m-a preferat, în parte datorită (las la o parte faptul 
că sînt atrăgător) inteligenţei mele ascuţite şi înfăţişării mele 
plăcute, pe care nu le-am cîştigat prin muncă, ar avea pretendentul 
mai puţin inteligent şi chipeş, care a fost respins, un motiv legitim 
să se plîngă de nedreptate? Faptul că eu îl împiedic astfel pe 
celălalt pretendent să obţină mîna frumoasei doamne ar justifica 
oare să se ia de la alţii anumite resurse spre a plăti pentru a i se 
face acestuia o operaţie estetică şi pentru a i se da o instrucţie 
intelectuală specială, sau pentru a-i dezvolta o calitate care mie îmi 
lipseşte, spre a egaliza astfel şansele noastre de a fi aleşi? (Aici 
consider ca fiind de la sine înţeleasă interdicţia de a înrăutăţi în 
vederea egalizării şanselor situaţia celui care are şanse mai mari, 
de pildă, în cazul imaginat mai sus, desfigurîndu-1 sau injectîndu-i 
droguri sau folosind tertipuri care să-l împiedice să-şi folosească în 
întregime inteligenţa. 5 ) Nici o astfel de consecinţă nu decurge din 
cele spuse. (împotriva cui ar avea pretendentul respins o plîngere 
legitimă? împotriva a ce?) Lucrurile nu stau altfel nici dacă şansele 
diferite rezultă din efectele acumulate ale folosirii sau transferării 
de către oameni a îndreptăţirilor lor după cum doresc. Situaţia este 
chiar mai uşoară în cazul bunurilor de consum, despre care nu se 
poate pretinde în mod plauzibil că ar avea un astfel de efect 
stînjenitor triadic. Este oare nedrept ca un copil să fie crescut într-o 
casă cu piscină, pe care o foloseşte zilnic chiar dacă el nu o merită 

mai mult decît un alt copil a cărui casă nu are aşa ceva? Trebuie 
interzisă o astfel de situaţie? Dacă nu, de ce trebuie să existe 
obiecţii faţă de transferul piscinei prin testament către un adult? 

Obiecţia fundamentală adusă afirmaţiei că fiecare are un drept 
la diferite lucruri cum ar fi egalitatea şanselor, viaţa ş.a.m.d., şi 
impunerea acestui drept, este că aceste „drepturi" cer o structură 
subiacentă de lucruri, bunuri şi acţiuni; şi alţi oameni pot să aibă 
drepturi şi îndreptăţiri la acestea. Nimeni nu are un drept la ceva a 
cărui înfăptuire presupune folosirea unor lucruri şi activităţi la care 
alţi oameni au drepturi şi îndreptăţiri. 6 Drepturile şi îndreptăţirile 
altor oameni la anumite lucruri (acel creion, trupul lor ş.a.m.d.) şi 
felul în care aleg să-şi exercite aceste drepturi şi îndreptăţiri fixează 
mediul exterior al oricărui individ şi mijloacele de care se va putea 
folosi. Dacă ţelul urmărit de el cere folosirea unor mijloace asupra 
cărora alţii au drepturi, el trebuie să obţină cooperarea lor volun¬ 
tară. Chiar şi exercitarea dreptului său de a stabili cum urmează să 
fie folosit ceva ce-i aparţine s-ar putea să necesite alte mijloace 
asupra cărora trebuie să dobîndească un drept, de exemplu, hrana 
pentru a se menţine în viaţă; el trebuie să stabilească, bazîndu-se 
pe cooperarea celorlalţi, un plan comun fezabil. 

Există anumite drepturi la unele lucruri deţinute de anumite 
persoane şi anumite drepturi pentru a realiza înţelegeri cu alţii, 
dacă tu şi ei împreună puteţi dobîndi mijloacele de a ajunge la un 
acord. (Nimeni nu e obligat să-ţi pună la dispoziţie un telefon prin 
care să tratezi şi să ajungi la o înţelegere cu altcineva.) Nici un 
drept nu contravine aceastei structuri subiacente de drepturi parti¬ 
culare. Deoarece nici un drept clar conturat de a îndeplini un scop 
nu va evita incompatibilitatea cu această structură subiacentă, nu 
există nici un astfel de drept. Drepturile particulare asupra lucru¬ 
rilor umplu spaţiul drepturilor şi nu mai lasă loc pentru drepturile 
generale. Teoria inversă ar plasa în structura subiacentă numai 
astfel de „drepturi" generale deţinute în mod universal de a înde¬ 
plini scopuri sau de a fi într-o anumită condiţie materială, în aşa 
fel încît să determine tot restul; după cîte ştiu, nu s-a făcut nici o 
încercare serioasă de a se formula această teorie „inversă". 


RESPECTUL DE SINE ŞI INVIDIA 

Este plauzibil să corelăm egalitatea cu respectul de sine. 7 Invi¬ 
diosul, dacă nu poate (şi el) să posede un lucru (talent ş.a.m.d.) pe 

care îl are altcineva, preferă ca nici altcineva să nu-1 aibă. Invi¬ 
diosul preferă ca nici unul să nu-1 aibă, decît să-l aibă celălalt şi 
să nu-1 aibă şi el.* 


* Cu privire la tine, la altcineva şi la faptul de a avea un tip de obiect sau 
de atribut, există patru posibilităţi: 



EL 

TU 

1 . 

îl are 

îl ai 

2. 

îl are 

nu-1 ai 

3. 

nu-1 are 

îl ai 

4. 

nu-1 are 

nu-1 ai 


Eşti invidios (pe el şi pe acel tip de obiect sau atribut; în cele ce urmează 
elimin această relativizare), dacă preferi pe 4 lui 2, deşi îl preferi pe 3 lui 4. 
(„Deşi“ are sensul conjuncţiei ,,şi“.) Eşti gelos dacă preferi pe 1 lui 2, deşi 
eşti indiferent faţă de 3 şi 4. Ideea fundamentală este că eşti gelos, dacă vrei 
obiectul pentru că el îl are. Condiţia formulată spune că îl vrei numai pentru 
că el îl are. O condiţie mai slabă ar spune că eşti gelos dacă vrei obiectul mai 
mult pentru că el îl are; adică, dacă preferi pe 1 lui 2 mai mult decît pe 3 lui 4. 
într-un mod asemănător, putem formula o condiţie mai puţin tare pentru 
invidie. Un om foarte invidios preferă ca altul să nu aibă lucrul, dacă el însuşi 
nu-1 are. Un om parţial invidios poate fi favorabil faţă de situaţia ca celălalt 
să aibă lucrul, deşi el însuşi nu poate, dar preferinţa lui pentru aceasta este mai 
slabă decît preferinţa ca celălalt să aibă lucrul, dacă şi el îl are; adică, el 
preferă pe 2 lui 4 mai puţin decît pe 1 lui 3. Eşti pizmuitor dacă preferi pe 3 
lui 1, deşi e de preferat 3 lui 4. Eşti duşmănos dacă preferi pe 4 lui 1, deşi îl 
preferi pe 3 lui 4. Eşti competitiv dacă-1 preferi pe 3 lui 4, deşi eşti indiferent 
între 1 şi 4. 

O persoană competitivă este pizmuitoare. O persoană duşmănoasă este 
pizmuitoare. Există oameni invidioşi care nu sînt geloşi (în sensul condiţiei 
mai slabe). Deşi nu este o teoremă, este o conjectură psihologică plauzibilă 
că majoritatea oamenilor geloşi sînt invidioşi. Şi, cu siguranţă, este o lege 
psihologică aceea că oamenii duşmănoşi sînt invidioşi. 

A se compara toate acestea cu distincţiile similare, deşi oarecum diferite pe 
care le trasează Rawls (Theory of Justice , sect. 80). Noţiunea de invidie a lui 
Rawls este mai puternică decît a noastră. Noi putem formula ceva aproape 
echivalent, făcînd ca i(X) să fie a î-a linie în matricea de mai sus pentru ceva X ; 
i(Y) să fie cea de-a i- a linie pentru ceva 7. Eşti invidios în sensul tare al lui 
Rawls, dacă preferi pe 4(20 şi pe 4(7) lui 2(X) şi 1(7); adică, dacă preferi ca nici 
unul dintre voi să nu-1 aibă nici pe X, nici pe 7, mai degrabă decît ca el să aibă 
atît pe X cît şi pe 7, deşi tu îl ai numai pe 7. Eşti dispus să cedezi ceva pentru a 
şterge deosebirea. Rawls foloseşte atît „gelos" cît şi „pizmuitor" pentru 
„pizmuitor" al nostru şi nu are nici un termen care să corespundă termenului 
„gelos" al nostru. Noţiunea noastră de duşmănie este mai puternică decît a lui 
şi el nu are nici o noţiune care să corespundă lui „competitiv" al nostru. 

S-a afirmat adesea că invidia stă la baza egalitarismului. Şi alţii 
au răspuns că din moment ce principiile egalitariste sînt justifi¬ 
cabile în mod independent, nu trebuie să-i atribuim egalitaristului 
aici o psihologie de proastă reputaţie; el doreşte doar să fie înfăp¬ 
tuite principii corecte. Avînd în vedere marea ingeniozitate cu care 
oamenii născocesc principii pentru a-şi raţionaliza emoţiile şi dată 
fiind marea greutate de a descoperi argumente în favoarea egalităţii 
ca o valoare în sine, această replică este, pentru a nu spune mai 
mult, lipsită de dovezi. (Nu este dovedită nici de faptul că odată ce 
oamenii acceptă principiile egalitare, ei ar putea fi de acord cu 
înrăutăţirea propriei lor poziţii ca o aplicaţie a acestor principii 
generale.) 

Aici prefer să insist asupra caracterului ciudat al sentimentului 
de invidie. De ce unii oameni preferă ca alţii să nu aibă rezultate 
mai bune în anumite privinţe, de ce nu sînt mai degrabă mulţumiţi 
că alţii sînt într-o situaţie bună sau că au noroc; de ce ei nu preferă 
să ridice doar din umeri? Se pare că merită să urmărim în mod 
special o linie de argumentare: cineva care are o anumită realizare 
într-o privinţă oarecare ar prefera ca altcineva care are o perfor¬ 
manţă mai mare H, să fi avut o performanţă mai mică decît H, 
chiar dacă aceasta nu va ridica propria sa performanţă, în acele 
cazuri în care faptul că celălalt are o performanţă mai mare decît 
el însuşi îi ameninţă sau îi subminează propriul respect de sine şi-l 
face să se simtă mult inferior celuilalt. Cum se poate ca activităţile, 
sau caracteristicile altuia să afecteze propriul respect de sine al 
cuiva? Nu ar trebui ca respectul meu faţă de mine, sentimentul 
propriei valori ş.a.m.d. să depindă numai de fapte care mă privesc 
pe mine? Dacă eu sînt acela care mă evaluez într-un anumit fel, 
cum se poate ca fapte care vizează alte persoane să joace vreun rol 
în această evaluare? Răspunsul, desigur, este că evaluăm cît de bine 
facem ceva comparînd performanţa noastră cu a altora, cu ceea ce 
pot face alţii. Un om care trăieşte într-un sat de munte izolat poate 
să înscrie 15 puncte din 150 de încercări cu o minge de baschet. 
Fiecare dintre ceilalţi din sat poate să înscrie numai un punct din 
150 de încercări. El crede (ca şi ceilalţi) că este foarte bun. într-o 
zi, apare Jerry West. Sau, un matematician lucrează foarte asiduu 
şi din cînd în cînd concepe o conjectură interesantă, face o demon¬ 
straţie frumoasă unei teoreme ş.a.m.d. El dă apoi peste un întreg 
grup de matematicieni. Concepe o conjectură şi ei o demonstrează 
sau o resping repede (nu în toate cazurile posibile, datorită teoremei 

lui Church), construind demonstraţii foarte elegante; ei înşişi 
concep, de asemenea, teoreme foarte profunde ş.a.m.d. 

în fiecare dintre aceste cazuri, individul va conchide că, la urma 
urmelor, nu a fost foarte bun sau expert în acea chestiune. Nu 
există nici un standard al lucrului bine făcut, independent de felul 
în care este sau poate fi făcut de către alţii. La sfîrşitul cărţii sale 
Literatura şi revoluţia, descriind cum va fi (în cele din urmă) omul 
într-o societate comunistă, Lev Troţki spune: 

„Omul va deveni nemăsurat de puternic, mai înţelept şi mai subtil; 
corpul său va fi mai armonios, mişcările sale mai ritmice, vocea sa mai 
muzicală. Formele vieţii vor avea un dinamism impresionant. Tipul uman 
mediu se va ridica la înălţimile unui Aristotel, Goethe sau Marx. Şi 
deasupra acestei creste se vor înălţa noi vîrfuri." 

Dacă s-ar întîmpla aceasta, persoana medie, la nivelul numai al lui 
Aristotel, Goethe sau Marx, nu ar socoti că ar fi foarte bună sau 
expertă în acele activităţi. Ar avea probleme cu privire la respectul 
de sine! Cineva care se află în situaţia jucătorului de baschet sau 
a matematicianului ar putea să prefere ca ceilalţi să'fie lipsiţi de 
talent, sau să prefere să nu-şi mai arate încontinuu valoarea lor, cel 
puţin în faţa lui; în felul acesta respectul său de sine nu va mai fi 
afectat şi poate fi întărit. 

Acesta ar fi un posibil răspuns la întrebarea de ce ne roade 
existenţa unei inegalităţi a venitului, sau poziţia de specialist într-o 
întreprindere, sau poziţia unui întreprinzător comparativ cu aceea 
a angajaţilor săi; nu pentru că avem sentimentul că această poziţie 
superioară este nemeritată, ci pentru că avem sentimentul că este 
meritată şi dobîndită pe drept. Această situaţie poate să rănească 
respectul de sine al cuiva şi să-l facă să se simtă mai puţin valoros 
ca persoană, dacă ştie pe altcineva care a realizat mai mult, sau s-a 
ridicat mai sus. Muncitorii care lucrează într-o fabrică condusă 
numai de puţină vreme de cineva care mai înainte a fost şi el 
muncitor vor fi asaltaţi permanent de gînduri ca: de ce nu eu ? de 
ce eu sînt numai aici? în timp ce putem să ignorăm mult mai uşor 
faptul că altcineva, undeva a făcut mai mult, dacă nu ne compa¬ 
răm zilnic cu el. Ideea, deşi mai acută atunci, nu depinde de faptul 
că altul merită rangul său superior într-un anumit domeniu. Faptul 
că există altcineva care este un bun dansator va afecta aprecierea 
ta asupra calităţii dansului tău, chiar dacă socoteşti că o mare parte 
din graţie în dans depinde de înzestrări naturale nedobîndite prin 
exerciţiu. 

Să examinăm următorul model simplu ca pe un cadru al dis¬ 
cuţiei în care încorporăm aceste consideraţii (şi nu ca pe o 
contribuţie la teoria psihologică). Există un număr de dimensiuni 
diferite, de atribute prin care oamenii pot să se deosebească, 
D,,... ,D n şi pe care ei le consideră a fi evaluabile. Oamenii pot 
să se deosebescă între ei în ceea ce priveşte opiniile pe care le au 
despre dimensiunile evaluabile şi ei pot să se deosebească în ceea 
ce priveşte ponderile (nenule) pe care le dau dimensiunilor pe care 
de comun acord le consideră a fi evaluabile. Pentru fiecare per¬ 
soană, va exista un profil factual care înfăţişează poziţia sa obiec¬ 
tivă faţă de fiecare dimensiune; de exemplu, în ceea ce priveşte 
dimensiunea aruncării la coş, am putea avea „capabil de obicei să 

înscrie-puncte din 100 de aruncări de la 6 metri", iar 

punctele realizate de o persoană ar putea fi 20, sau 34, sau 67. 

Pentru simplificare, să presupunem că opiniile unei persoane 
despre profilul său factual sînt rezonabil de corecte. De asemenea, 
va exista un profil evaluativ care reprezintă cum evaluează un 
individ propriul sau punctaj pe baza profilului factual. Vor exista 
clasificări evaluative (de exemplu, excelent, bine, satisfăcător, slab, 
nesatisfăcător) care reprezintă evaluarea pe care şi-o dă sieşi 
pentru fiecare dimensiune. Aceste evaluări individuale, cum 
anume se face trecerea de la punctajul factual la evaluări, vor 
depinde de opiniile sale factuale despre profilele factuale ale 
acelora care sînt asemănători cu el („grupul de referinţă"), ţelurile 
care i s-au fixat cînd era copil ş.a.m.d. Toate acestea modelează 
nivelul său aspiraţional, care va varia el însuşi de-a lungul timpu¬ 
lui în modalităţi specificabile cu aproximaţie. Fiecare va face o 
estimare globală asupra lui însuşi; în cazul cel mai simplu, aceasta 
va depinde numai de profilul său evaluativ şi de ponderea pe care 
o dă dimensiunilor. Cum anume se creează dependenţa faţă de 
toate acestea poate să varieze de la individ la individ. Unii pot să 
ia în consideraţie suma ponderată a punctajelor lor la toate dimen¬ 
siunile; alţii se pot evalua pe ei înşişi în mod favorabil, dacă au o 
performanţă bună la o dimensiune destul de importantă; alţii pot 
să considere că dacă eşuează la fiecare dimensiune importantă au 
o reputaţie proastă. 

Intr-o societate în care oamenii sînt de acord în general că unele 
dimensiuni sînt foarte importante şi există diferenţe în ceea ce 
priveşte distribuirea oamenilor în raport cu aceste dimensiuni, iar 
unele instituţii îi grupează pe oameni în mod public în funcţie de 

poziţia lor în raport cu aceste dimensiuni, atunci aceia care au un 
punctaj mic pot să se simtă inferiori faţă de aceia cu punctaje mai 
mari; ei pot să se simtă inferiori ca persoane. (Astfel, oamenii 
săraci ar putea să ajungă să creadă că sînt oameni săraci.) Am 
putea încerca să evităm astfel de sentimente de inferioritate schim- 
bînd societatea, în aşa fel încît sau acelor dimensiuni care serveau 
la stabilirea deosebirilor dintre oameni să li se diminueze impor¬ 
tanţa, sau oamenii să nu aibă posibilitatea de a-şi exercita în mod 
public capacităţile de-a lungul acestor dimensiuni sau să înveţe 
cum pot alţii să aibă un punctaj mai bun în privinţa acestei 
dimensiuni.* 

Ar putea să pară evident că dacă oamenii se simt inferiori 
pentru că au o performanţă modestă în ceea ce priveşte unele 
dimensiuni, atunci dacă importanţa acestor dimensiuni este dimi¬ 
nuată, sau dacă punctajele sînt egalizate, oamenii nu se vor mai 
simţi inferiori („Desigur /“). Chiar motivul pe care-1 au pentru a se 
simţi inferiori este eliminat. Dar se poate foarte bine ca alte 
dimensiuni să le înlocuiască pe acelea eliminate, avînd aceleaşi 
efecte (asupra altor persoane). Dacă, după ce reducem sau egali¬ 
zăm o dimensiune, să zicem avuţia, societatea ajunge în general 
să fie de acord că o altă dimensiune este foarte importantă, de 
exemplu, aprecierea estetică, atractivitatea estetică, inteligenţa, 
forţa atletică, graţia fizică, gradul de simpatie cu alte persoane, 
calitatea orgasmului, atunci fenomenul se va repeta. 8 

Oamenii se judecă pe ei înşişi, în general, după felul în care 
corespund celor mai importante dimensiuni prin care ei se deo¬ 
sebesc de alţii. Oamenii nu cîştigă respect de sine pe baza capa¬ 
cităţilor lor umane comune, comparîndu-se cu animalele, cărora 
aceste capacităţi le lipsesc („sînt destul de bun; am un deget 
opozabil şi pot să folosesc un limbaj articulat"). Oamenii nici nu 
cîştigă sau nici nu-şi menţin respectul de sine luînd în considerare 


* Dacă dimensiunea cea mai importantă a unei societăţi, stabilită prin 
consens, este nedectabilă prin aceea că nu se poate determina în mod direct 
unde anume se plasează o persoană în funcţie de acea dimensiune, oamenii 
vor ajunge să creadă că punctajul unei persoane în ceea ce priveşte această 
dimensiune este corelat cu punctajul său în ceea ce priveşte o altă dimensiune 
împreună cu care ei pot să determine poziţiile relative (efectul de halo). Astfel, 
oamenii pentru care prezenţa graţiei divine este dimensiunea cea mai impor¬ 
tantă vor ajunge să creadă că alte fapte care merită să fie detectabile îi indică 
prezenţa; de exemplu, succesul în viaţa practică. 

că posedă dreptul de a-şi vota liderii politici, deşi pe vremea cînd 
sufragiul nu era universal, se poate ca lucrurile să fi stat în mod 
diferit. Oamenii de azi din Statele Unite nici nu au sentimentul 
valorii lor pentru că pot să citească şi să scrie, deşi în multe alte 
societăţi în istorie aceasta a ajutat la consolidarea sentimentului 
respectiv. Atunci cînd,oricine, sau aproape oricine are un lucru sau 
un atribut, acestea nu funcţionează ca o bază pentru respectul de 
sine. Respectul de sine se bazează pe caracteristici care diferen¬ 
ţiază ; de aceea este respect faţă de sine. Şi aşa cum le place să 
sublinieze sociologilor care studiază grupuri de referinţă, cine sînt 
aceşti alţii este ceva variabil. Studenţii din anul întîi ai colegiilor 
prestigioase pot să aibă sentimentul valorii individuale bazat pe 
frecventarea acelor şcoli. Acest sentiment este mai pronunţat, 
într-adevăr, în timpul ultimelor două luni de şcoală. Dar atunci 
cînd fiecare dintre cei cu care se asociază se află într-o poziţie 
similară, faptul de a merge la aceste şcoli nu mai constituie o bază 
pentru respectul de sine, poate cu excepţia cazului cînd acasă, în 
timpul vacanţei, vin în contact cu (sau se gîndesc la) aceia care nu 
merg la colegiile respective. 

Să examinăm felul în care se poate stimula respectul de sine al 
unui individ care, poate datorită unei capacităţi limitate, ar avea o 
performanţă mai mică decît a tuturor celorlalţi în privinţa dimen¬ 
siunilor pe care alţii le-ar considera importante (şi care nu ar avea 
un punctaj mai bun la nici o dimensiune despre care s-ar putea 
argumenta în mod plauzibil că ar fi importantă sau valoroasă). Aţi 
putea să-i spuneţi că deşi punctajele sale absolute ar fi scăzute, el 
a avut un rezultat bun (date fiind capacităţile sale limitate). El a 
actualizat o parte mai mare a capacităţilor sale decît mulţi alţii şi 
a realizat mai mult din potenţialul său decît alţii; avînd în vedere de 
unde a pomit şi cu ce înzestrări, el a realizat foarte mult. Aceasta 
ar reintroduce evaluarea comparativă, menţionînd o altă (meta)di- 
mensiune importantă în care performanţa sa este bună în com¬ 
paraţie cu a altora.* 


* Există vreo dimensiune importantă în funcţie de care este impropriu să 
te judeci comparativ? Să luăm în considerare ceea ce spune Timothy Leary: 
„Ambiţia mea este să fiu cel mai sfînt, cel mai înţelept, cel mai generos om 
care trăieşte astăzi. Aceasta poate să sune megalomanie, dar nu văd de ce. Nu 
văd de ce ... fiecare om nu trebuie să aibă această ambiţie. Ce altceva trebuie 
să încerci să fii ? Preşedintele comitetului, sau al departamentului, sau proprie¬ 
tarul lui cutare şi cutare?" The Politics of Ecstasy (New York: College Notes 

Aceste consideraţii ne fac oarecum sceptici în ceea ce priveşte 
şansele egalizării respectului de sine şi ale reducerii invidiei prin 
egalizarea poziţiilor faţă de acele dimensiuni pe care se bazează 
într-un mod decisiv (sau se întîmplă să se bazeze) respectul de 
sine. Să ne gîndim la diferitele atribute ale cuiva pe care le putem 
invidia şi ne vom da seama în cît de multe feluri se realizează 
respectul de sine şi cît de diferit este de la o persoană la alta. Să 
ne reamintim acum speculaţia lui Troţki, după care în comunism 
fiecare ar atinge nivelul lui Aristotel, Goethe, sau Marx şi de pe 
creasta aceasta s-ar înălţa noi vîrfuri. A fi pe această creastă nu ar 
mai da nimănui respect de sine şi sentimentul valorii individuale, 
tot aşa cum nici capacitatea de a folosi un limbaj articulat, sau 
faptul că ai mîini cu care poţi să apuci lucrurile nu-ţi produce acest 
sentiment. Unele supoziţii simple şi fireşti ar putea chiar să 
conducă la un principiu al conservării invidiei. Şi am putea fi 
îngrijoraţi în ipoteza că numărul dimensiunilor nu este nelimitat şi 
că se fac mari eforturi pentru eliminarea diferenţelor, că pe măsură 
ce numărul dimensiunilor caracteristice individuale se restrînge, 
invidia va deveni mai mare. Deoarece, cu un număr mic de 
dimensiuni caracteristice, mulţi oameni vor descoperi că ei nu au 
o performanţă bună la nici una dintre ele. Deşi suma ponderată a 
unui număr de distribuiri normale care variază în mod independent 
va fi, ea însăşi, normală, dacă fiecare individ (care-şi cunoaşte 
punctajul la fiecare dimensiune) atribuie ponderi dimensiunilor 
într-un mod diferit de felul în care o fac alte persoane, suma totală 
a tuturor combinaţiilor ponderate în mod diferit ale diferiţilor 
indivizi nu este necesar să fie ea însăşi o distribuire normală, chiar 


and Texts, Inc., 1968), p. 218. Nu există, desigur, nici o obiecţie la faptul că 
vrei să fii sfînt, înţelept şi generos pe cît este posibil, totuşi ambiţia de a fi cel 
mai sfînt, cel mai înţelept şi cel mai generos om în viaţă astăzi este bizară. 
Intr-un mod asemănător, pot să vreau să fiu atît de învăţat cît este posibil (în 
sensul tradiţiilor orientale), dar ar fi bizar să vreau în mod special să fiu cel 
mai învăţat om în viaţă, sau să fiu mai învăţat decît altul. Felul în care cineva 
valorizează gradul său de cunoaştere depinde numai de el, indiferent cum sînt 
alţii. Aceasta sugerează că lucrurile cele mai importante în mod absolut nu 
sînt potrivite pentru o astfel de evaluare comparativă; dacă situaţia este 
aceasta, teoria comparativă pe care o prezint în text nu ar fi universal valabilă. 
Totuşi, dată fiind natura excepţiilor, faptul acesta ar fi de un interes sociologic 
limitat, deşi de un mare interes personal. De asemenea, aceia care nu se 
evaluează pe ei înşişi comparativ nu vor avea nevoie să se producă egalizarea 
anumitor dimensiuni, ca sprijin pentru respectul lor de sine. 

dacă punctajele la fiecare dimensiune sînt distribuite în mod 
normal. Fiecare ar putea să se vadă pe sine însuşi la limita supe¬ 
rioară a unei distribuiri (chiar a unei distribuiri normale), din 
moment ce fiecare vede distribuirea din perspectiva ponderilor 
particulare pe care le atribuie. Cu cît sînt mai puţine dimensiunile, 
cu atît mai reduse sînt şansele ca un individ să folosească cu suc¬ 
ces, ca pe o bază pentru respectul de sine, o strategie de ponderare 
neuniformă care dă o pondere mai mare unei dimensiuni la care 
are un punctaj mare. (Aceasta sugerează că invidia poate fi redusă 
numai printr-o eliminare subită a tuturor diferenţelor.) 

Chiar dacă invidia este mai maniabilă decît s-ar lăsa să se 
înţeleagă din consideraţiile noastre, ar fi criticabilă intervenţia în 
vederea diminuării situaţiei cuiva, cu scopul atenuării invidiei şi a 
nefericirii pe care o simt alţii atunci cînd ajung să-i cunoască 
situaţia. O astfel de politică este comparabilă cu aceea care inter¬ 
zice o acţiune (de exemplu, ca perechi mixte din punct de vedere 
rasial să meargă ţinîndu-se de mînă) pentru că simplul fapt că se 
ştie că se întîmplă aşa ceva îi face pe alţii nefericiţi (vezi Capi¬ 
tolul 10). Aici este implicat acelaşi gen de extemalitate. Pentru o 
societate, căile cele mai promiţătoare pentru evitarea diferenţelor 
mari în ceea ce priveşte respectul de sine ar fi de a nu avea nici o 
ponderare comună a dimensiunilor; în schimb, ar dispune de o 
varietate de liste diferite de dimensiuni şi de ponderări. Aceasta ar 
îmbunătăţi şansa fiecăruia de a găsi dimensiuni pe care alţii le 
consideră, de asemenea, importante, şi la care ar avea performanţe 
rezonabil de bune, în aşa fel încît să poată realiza o evaluare de 
sine favorabilă, nealterată de idiosincrasie. O astfel de fragmentare 
a unei ponderări sociale comune nu trebuie să fie realizată 
printr-un efort centralizat de eliminare a dimensiunilor importante. 
Cu cît efortul acesta este mai central şi mai amplu sprijinit, cu atît 
mai mult contribuţiile la el vor trece pe prim plan în calitate de 
dimensiune acceptată în mod comun, pe care se va baza respectul 
de sine al oamenilor. 


MUNCĂ SEMNIFICATIVĂ 

Se pretinde adesea că dacă eşti subordonat într-un program de 
lucru respectul de sine este afectat în conformitate cu o lege 
socio-psihologică sau o generalizare fundamentală cum este urmă- 

toarea: dacă o lungă perioadă de timp ţi se dau ordine şi te afli sub 
autoritatea altora, pe care nu i-ai ales tu, respectul de sine scade şi 
te simţi inferior; această situaţie poate fi evitată, dacă joci un rol 
în selectarea democratică a acestor autorităţi şi în procesul con¬ 
stant de consiliere a lor, de votare a deciziilor lor ş.a.m.d. 

Dar membrii unei orchestre simfonice primesc mereu indicaţii 
de la dirijor (adesea sub imperiul capriciilor şi al arbitrarului şi cu 
accese de furie) şi nu sînt consultaţi în legătură cu interpretarea 
lucrărilor. Cu toate acestea, ei îşi păstrează un înalt respect de sine 
şi nu se consideră fiinţe inferioare. Recruţilor în armată li se dau 
ordine în mod constant, li se spune cum să se îmbrace, ce să ţină 
în dulapurile lor ş.a.m.d. şi cu toate acestea ei nu ajung să se simtă 
fiinţe inferioare. In fabricile socialiste organizatorii primeau 
aceleaşi ordine şi erau supuşi aceleiaşi autorităţi ca şi ceilalţi, şi 
cu toate acestea, ei nu-şi pierdeau respectul de sine. Persoanele 
care urcă pe scara ierarhică a unei organigrame petrec mult timp 
primind ordine, fără să ajungă să se simtă inferiori. Avînd în 
vedere multiplele excepţii de la regula generală că „primirea de 
ordine într-o poziţie subordonată produce un respect de sine scă¬ 
zut", trebuie să luăm în considerare posibilitatea ca subordonaţii 
să aibă dintru început un respect de sine scăzut, sau ca să fie con- 
strînşi de poziţia lor să accepte ceea ce sînt şi să se gîndească pe 
ce se bazează estimarea propriei lor valori ca fiinţe unice, fără să 
aibă la îndemînă un răspuns. Se vor simţi somaţi să dea un 
răspuns, dacă socot că aceia care le dau ordine au dreptul s-o facă, 
drept care se poate baza numai pe o superioritate personală. Desi¬ 
gur, într-o teorie a îndreptăţirii nu este nevoie de aşa ceva. Oamenii 
pot fi îndreptăţiţi să hotărască în privinţa anumitor resurse, a condi¬ 
ţiilor în care alţii le pot folosi ş.a.m.d., fără să recurgă la propriile 
lor calităţi autentice; astfel de îndreptăţiri le-au fost poate trans¬ 
ferate. Cititorii preocupaţi de caracterul variabil al respectului de 
sine poate că vor da o mînă de ajutor ca teoria îndreptăţirii să 
devină mai bine cunoscută şi să submineze, prin aceasta, una din 
motivaţiile respectului de sine mai scăzut. Desigur, nu se vor 
elimina toate motivele pe această cale. Uneori, îndreptăţirile unei 
persoane vor proveni în mod clar din propriile sale atribute şi 
activităţi anterioare şi în aceste cazuri va fi neplăcut să faci faţă 
respectivelor comparaţii. 

Chestiunea muncii semnificative care dă satisfacţie este combi¬ 
nată adesea cu aceea a respectului de sine. Munca semnificativă 

care dă satisfacţii se spune că include: (1) şansa de a-ţi exercita 
talentele şi capacităţile, de a înfrunta provocările şi situaţiile care 
cer iniţiativă independentă şi autoorientare (şi care, aşadar, nu este 
o muncă plictisitoare şi repetitivă); (2) o activitate pe care indi¬ 
vizii implicaţi în ea o socotesc valoroasă; (3) individul înţelege 
rolul pe care-1 joacă activitatea sa în atingerea unui ţel global; şi 
(4) este de aşa natură încît uneori, atunci cînd ia decizii în legătură 
cu activitatea sa, individul trebuie să ţină seama de caracteristicile 
procesului mai cuprinzător în care acţionează. Se spune că un 
astfel de individ poate să fie mîndru de ceea ce face şi că face bine 
ceea ce face; el poate să-şi dea seama că este valoros şi că munca 
sa aduce o contribuţie de valoare. Mai departe, se spune că lăsînd 
la o parte dezirabilitatea intrinsecă a unor astfel de genuri de 
muncă şi de productivitate, îndeplinirea altor genuri de muncă îi 
face pe indivizi să se simtă diminuaţi şi mai puţin împliniţi în toate 
aspectele vieţii lor. 

Sociologia normativă, studiul chestiunii: care trebuie să fie 
cauzele problemelor, ne fascinează pe toţi. Dacă X este rău şi Y 
care este, de asemenea, rău poate fi legat de X prin intermediul 
unei explicaţii plauzibile, este foarte greu să rezişti concluziei că 
unul îl cauzează pe celălalt. Vrem ca un lucru rău să fie cauzat de 
către un altul. Dacă oamenii trebuie să facă o muncă semnificativă, 
dacă aceasta este ceea ce dorim ca oamenii să facă 9 , şi dacă prin 
intermediul unei explicaţii putem lega absenţa unei munci de acest 
fel (care este ceva rău) de un alt lucru rău (lipsă de iniţiativă în 
general, activităţi recreative pasive ş.a.m.d.), atunci sărim bucuroşi 
la concluzia că cel de-al doilea rău este cauzat de către primul. 
Existenţa acestor alte lucruri rele, desigur, poate fi determinată de 
alte cauze; şi într-adevăr, dat fiind accesul selectiv la anumite 
feluri de muncă, corelaţia se poate datora faptului că aceia care 
sînt prea puţin înclinaţi către o activitate independentă sînt chiar 
aceia care sînt gata să accepte şi să rămînă cu anumite munci care 
implică puţine şanse pentru dezvoltarea independentă. 

S-a observat adesea că fragmentarea sarcinilor, activitatea 
mecanică şi specificarea amănunţită a activităţii, care lasă puţin 
spaţiu pentru exercitarea iniţiativei independente, nu sînt probleme 
caracteristice modului de producţie capitalist; se pare că acestea 
însoţesc societatea industrială. Cum răspunde şi cum ar putea să 
răspundă capitalismul dorinţelor muncitorilor de muncă semni¬ 
ficativă? Dacăîntr-o întreprindere productivitatea muncitorilor 

creşte atunci cînd sarcinile de producţie sînt segmentate în aşa fel 
încît să fie mai semnificative, atunci proprietarii care urmăresc să 
obţină profituri vor reorganiza în felul acesta procesul de producţie. 
Dacă productivitatea muncitorilor rămîne aceeaşi în urma unei 
astfel de diviziuni semnificative a muncii, atunci în procesul 
concurenţei dintre firme pentru a atrage muncitori, firmele vor 
modifica organizarea muncii lor interne. 

Aşadar, singurul caz interesant de luat în considerare este acela 
în care împărţirea sarcinilor de lucru în segmente semnificative, 
alternarea muncii ş.a.m.d., sînt mai puţin eficiente (Judecate pe baza 
criteriilor de piaţă), decît cea mai puţin semnificativă diviziune a 
muncii. Această eficienţă mai scăzută poate să apară în trei feluri 
(sau în combinaţii ale lor). Mai întîi, muncitorii înşişi ar putea să 
dorească o muncă semnificativă. Aceasta are toate virtuţile pe care 
i le atribuie teoreticienii, muncitorii îşi dau seama de aceasta şi sînt 
gata să renunţe la ceva (unele salarii) pentru a desfăşura unele 
activităţi segmentate într-un mod semnificativ. Ei lucrează pentru 
salarii mai mici, dar consideră că este mai bine să se bucure de 
toate avantajele muncii lor (salarii mai mici plus satisfacţiile 
muncii semnificative) decît să primească salarii mai mari pentru 
o muncă mai puţin semnificativă. Ei fac o tranzacţie: acceptă 
salarii mai mici pentru o creştere a caracterului semnificativ al 
muncii lor, pentru mai mult respect de sine ş.a.m.d. Mulţi alţii fac 
lucruri foarte asemănătoare: ei nu-şi aleg ocupaţiile numai pe baza 
valorii aşteptate a cîştigurilor băneşti viitoare. Ei iau în considerare 
relaţiile sociale, şansele pentru dezvoltarea individuală, caracterul 
interesant, siguranţa muncii, cît de obositoare este munca, canti¬ 
tatea de timp liber ş.a.m.d. (Mulţi profesori universitari ar putea 
cîştiga mai mulţi bani lucrînd în industrie. Secretarele din uni¬ 
versităţi renunţă la plata mai mare din industrie pentru un mediu 
mai puţin stresant şi, din punctul lor de vedere, mai interesant. Ar 
putea fi menţionate multe alte exemple.) Nu toţi oamenii vor 
aceleaşi lucruri, sau nu toţi Ie doresc la fel de mult. Ei aleg activi¬ 
tăţile în care se vor angaja pe baza avantajelor generale pe care le 
au de pe urma lor. într-un mod asemănător, muncitorii care ar fi 
interesaţi de o organizare diferită a muncii ar putea decide să aibă 
salarii mai mici pentru a realiza ceea ce şi-au propus; şi, fără 
îndoială, aceia pentru care aceasta contează cel mai mult, fac de 
fapt aşa ceva atunci cînd aleg între slujbele care le stau la dispo¬ 
ziţie. Ritmul de viaţă al unui fermier se deosebeşte de acela al 

muncitorilor de la linia de asamblare (care totalizează mai puţin 
de 5% din numărul muncitorilor manuali din SUA), al căror venit 
şi a căror viaţă se deosebesc de acelea ale unui vînzător ş.a.m.d. 

Dar să presupunem că o muncă mai semnificativă nu valorează 
atît de mult pentru un muncitor; el nu va accepta salarii mai mici 
pentru a o obţine. (Cînd anume în viaţa lui aceasta nu prezintă o 
importanţă atît de mare? Dacă la început, atunci scara sa de valori 
nu este ea însăşi produsul îndeplinirii unei munci nesemnificative 
şi trebuie să fim precauţi în a-i atribui caracteristicile sale ulte¬ 
rioare experienţelor sale de muncă.) 

Nu s-ar putea ca alţii să suporte costurile băneşti ale eficienţei 
scăzute? Ei ar putea plăti pentru că ar crede că este importantă 
cauza, chiar dacă nu destul de importantă pentru muncitorul însuşi 
pentru ca el să vrea să suporte costurile băneşti. Aşadar, în al doilea 
rînd, probabil consumatorii individuali vor suporta costurile plătind 
mai mult pentru ceea ce cumpără. Mai mulţi dintre noi putem 
constitui o cooperativă de cumpărători şi putem cumpăra numai de 
la fabrici ale căror sarcini de producţie sînt segmentate într-un mod 
semnificativ; sau ne putem hotărî să facem aceasta în mod indi¬ 
vidual. în ce măsură vom face aşa ceva va depinde de cît de mult 
înseamnă pentru noi sprijinirea unor astfel de activităţi, comparativ 
cu situaţia în care cumpărăm alte bunuri într-o măsură mai mare, 
sau cu aceea în care cumpărăm produsele mai puţin scumpe ale 
fabricilor ale căror sarcini de lucru nu sînt segmentate într-un mod 
semnificativ şi în care folosim banii economisiţi pentru a sprijini 
alte cauze valoroase — de exemplu, cercetarea medicală, sau 
ajutorarea artiştilor, sau victimelor de război din alte ţări. 

Dar ce se întîmplă dacă aceasta nu prezintă destulă importanţă 
nici pentru muncitorii individuali, nici pentru consumatorii indi¬ 
viduali (inclusiv membrii mişcărilor social-democrate)? Ce alter¬ 
native rămîn ? Cea de-a treia posibilitate este că muncitorilor li s-ar 
putea interzice să lucreze în fabrici ale căror sarcini de producţie 
nu sînt segmentate într-un mod semnificativ, sau consumatorilor 
li s-ar putea interzice să cumpere produsele acestor fabrici. 
(Fiecare prohibire ar legifera pe o alta, defacto , în absenţa pieţelor 
ilegale.) Sau banii de care este nevoie pentru a menţine între¬ 
prinderea segmentată într-un mod semnificativ ar putea fi scoşi din 
profiturile întreprinzătorilor. Cea din urmă cale ridică o mare 
problemă pe care trebuie să o las pentru o altă ocazie. Dar obser¬ 
vaţi că problema cum să fie organizate sarcinile de lucru ar 

persista, totuşi, chiar dacă nu ar exista nici un proprietar particular 
şi toate firmele ar fi în proprietatea propriilor lor muncitori. în 
organizarea producţiei lor, unele firme ar hotărî să împartă în 
comun profiturile băneşti. Alte firme sau ar trebui să facă la fel, 
sau ar trebui să fixeze mai jos venitul anual pe muncitor, sau ar 
trebui să-i convingă pe unii consumatori să plătească preţuri mai 
mari pentru produsele lor. Poate că un guvern socialist, într-un 
astfel de sistem, ar interzice munca nesemnificativă; dar, lăsînd la 
o parte întrebarea cum ar formula o astfel de legislaţie, pe ce teme¬ 
iuri ar putea să-şi impună punctele sale de vedere asupra tuturor 
acelor muncitori care s-ar decide să realizeze alte scopuri? 


CONTROLUL MUNCITORESC 

Firmele, într-un sistem capitalist, ar putea să ofere munci sem¬ 
nificative acelora care şi le-ar dori. Ar putea, de asemenea, să fur¬ 
nizeze structuri de autoritate democratică internă ? într-o anumită 
măsură, cu siguranţă. Dar dacă cererea se extinde de la luarea 
deciziilor într-un mod democratic la prerogative precum aceea de 
proprietar, atunci nu pot. Desigur, pe de altă parte, indivizii pot 
să-şi formeze propriile lor firme cooperative conduse în mod 
democratic. Este la îndemîna oricărui radical bogat sau grup de 
muncitori să cumpere o fabrică existentă sau să înfiinţeze una 
nouă şi să instituie planul lor microindustrial favorit; de exemplu, 
firme controlate de muncitori, conduse în mod democratic. Apoi 
fabrica ar putea să-şi vîndă produsele direct pe piaţă. Aici avem 
posibilităţi asemănătoare acelora pe care le-am examinat mai 
înainte. Este posibil ca procedeele interne dintr-o astfel de fabrică 
să nu micşoreze eficienţa, potrivit evaluării bazate pe criteriile de 
piaţă. Deoarece chiar dacă se lucrează mai puţine ore (unele ore 
sînt afectate activităţilor legate de procesul luării deciziilor în mod 
democratic), în acele ore muncitorii pot să lucreze atît de eficient 
şi de asiduu pentru propria lor fabrică în vederea realizării unor 
proiecte la care au avut un cuvînt de spus, încît ei sînt superiori, 
potrivit standardelor de piaţă, concurenţilor lor mai ortodocşi (cf. 
concepţiile lui Louis Blanc). în acest caz trebuie să fie destul de 
uşor să se stabilească întreprinderile de acest fel care sînt prospere 
din punct de vedere financiar. Aici ignor greutăţile obişnuite legate 
de felul în care urmează să funcţioneze sistemul controlului 

muncitoresc. Dacă deciziile se iau prin votul muncitorilor din 
întreprindere, aceasta va conduce la o investiţie scăzută în proiec¬ 
tele ale căror cîştiguri vor veni mult mai tîrziu, atunci cînd mulţi 
dintre muncitorii care votează nu vor beneficia suficient pentru a 
contracara reţinerea banilor de la distribuirea curentă, fie pentru 
că ei nu mai lucrează acolo şi nu mai primesc nimic, sau pentru 
că, atunci, lor le vor mai fi rămas puţini ani de lucrat în acea între¬ 
prindere. Această subinvestiţie (şi înrăutăţirea corespunzătoare a 
poziţiei viitorilor muncitori) poate fi evitată, dacă fiecare muncitor 
deţine acţiuni ale întreprinderii pe care le poate vinde sau lăsa 
moştenire, pentru că atunci, aşteptările viitoare în ceea ce priveşte 
cîştigurile vor spori valoarea curentă a acţiunilor sale. (Dar 
atunci ...) Dacă fiecare muncitor nou dobîndeşte un drept la un 
procentaj egal din profitul net anual (sau un număr egal de 
acţiuni), aceasta va afecta deciziile grupului de a angaja noi mun¬ 
citori. Muncitorii existenţi şi deci întreprinderea vor avea un 
puternic interes să aleagă să maximizeze profiturile medii (profi¬ 
turile pe muncitor), mai degrabă decît profiturile totale, angajînd 
mai puţini muncitori decît o întreprindere care ar angaja pe oricine 
ar putea fi angajat în mod profitabil.* Cum va fi atras capitalul 
suplimentar pentru dezvoltare? Vor exista diferenţe între venituri 
în interiorul întreprinderilor? (Cum vor fi stabilite diferenţele?) Şi 
aşa mai departe. Din moment ce un sistem de întreprinderi sindi¬ 
calizate ar implica mari inegalităţi de venituri între muncitorii din 
diferite întreprinderi (cu diferite cantităţi de capital pe muncitor şi 
rentabilitate diferită), este greu să înţelegem de ce oamenii care 
susţin anumite structuri egalitariste ale stării finale consideră că 
aceasta este o realizare potrivită a idealului lor. 

Dacă întreprinderea controlată de muncitori, organizată în felul 
acesta, va fi mai puţin eficientă potrivit criteriilor de piaţă şi nu va 
putea să-şi vîndă produsele la fel de ieftin ca o întreprindere adap¬ 
tată în principal pentru producţia ieftină, cu alte valori jucînd un 
rol secundar sau lipsind cu desăvîrşire, atunci această problemă, 
ca şi mai înainte, poate fi abordată cu uşurinţă într-unul din urmă¬ 
toarele două feluri (sau o combinaţie a lor). în primul rînd, între¬ 
prinderea controlată de muncitori poate să plătească mai puţin 


* Din moment ce muncitorii care acţionează în propriul lor interes vor 
contracara funcţionarea eficientă a întreprinderilor controlate de muncitori, 
poate că mişcările revoluţionare de anvergură încearcă să încadreze astfel de 
întreprinderi cu membrii lor „dezinteresaţi". 

fiecărui muncitor; adică, indiferent prin ce aparat de luare în 
comun a deciziilor pe care îl folosesc, ei se pot plăti pe ei înşişi cu 
mai puţin decît primesc aceia care sînt angajaţi în întreprinderile 
mai ortodoxe, dînd astfel întreprinderii lor posibilitatea să desfacă 
produsele ei la preţuri competitive. Dacă, totuşi, muncitorii refuză 
să lucreze în întreprinderile controlate de muncitori pentru un 
salariu mai mic decît ar putea cîştiga altfel, adică, dacă avantajele 
nefinanciare ale unei astfel de angajări sînt mai puţin importante 
pentru ei decît ceea ce ar putea face cu banii suplimentari cîştigaţi 
în altă parte, atunci întreprinderea controlată de muncitori poate 
încerca cea de-a doua posibilitate, de a plăti lucrătorilor salarii 
competitive şi de a cere preţuri mai mari pentru produsele ei. Ar 
cere cumpărătorilor produselor să plătească mai mult decît ar plăti 
dacă ar cumpăra produsele de la un concurent mai ortodox, spu- 
nînd cumpărătorilor că făcînd aceasta ei ar sprijini o întreprindere 
controlată de muncitori şi astfel şi-ar aduce contribuţia la dreptatea 
socială. Din nou, probabil că unii consumatori vor fi dispuşi să 
accepte cheltuielile suplimentare, în timp ce alţii vor socoti că este 
mai puţin convenabil să-şi aducă o contribuţie caritabilă la între¬ 
prinderea controlată de muncitori decît să cumpere mai ieftin şi să 
folosească banii economisiţi pentru alte scopuri, inclusiv contri¬ 
buţii caritabile alternative. Dacă nu există un număr suficient de 
persoane care să sprijine întreprinderea, atunci (în afara cazului în 
care se oferă mari subsidii private nelegate de consum) ea va eşua. 
Va reuşi, dacă există un număr suficient de muncitori şi/ sau con¬ 
sumatori care sînt dispuşi într-o anumită măsură să folosească 
criterii nemonetare şi să sprijine întreprinderea. Punctul important 
este că există un mijloc de a realiza programul controlului munci¬ 
torilor, care poate fi înfăptuit prin acţiunile voluntare ale oame¬ 
nilor într-o societate liberă.* 

Am putea crede că într-o societate care conţine cu prepon¬ 
derenţă firme private, întreprinderile controlate de muncitori nu ar 
putea să-şi înceapă activitatea, chiar dacă ar fi eficiente. Dar dacă 
s-ar crede că sînt eficiente, ar putea obţine un fel de sprijin într-o 
economie de piaţă, deoarece astfel de firme, sau comune, sau orice 


* Din nou, dacă aceasta nu reuşeşte există cealaltă metodă: să-i forţezi pe 
oameni (muncitori şi consumatori) să coopereze într-un program de tipul 
control muncitoresc şi să accepte să renunţe la bunurile suplimentare sau la 
salariile care, altfel, le-ar fi la îndemînă. 

experiment doriţi, de-ndată ce ar prospera (într-un număr conside¬ 
rabil), ar putea restitui orice investiţie iniţială, chiar dacă lor le-ar 
displace principiul investiţiei private. Şi să nu spuneţi că este 
împotriva intereselor de clasă ale investitorilor să sprijine o între¬ 
prindere care, dacă ar avea sorţi de izbîndă, ar pune capăt sau ar 
slăbi sistemul investiţiilor. Investitorii nu sînt atît de altruişti. Ei 
acţionează în interesul lor personal şi nu în acela al clasei lor. Pe 
de altă parte, cît de multe resurse ar putea fi strînse într-un sistem 
de stat pentru a lansa o întreprindere privată, presupunînd că ar 
exista oameni dispuşi să fie muncitori şi consumatori, este o 
chestiune mai complicată. 

Chiar dacă este mai greu să se obţină investiţii externe decît 
lasă să se înţeleagă paragraful anterior, fondurile sindicatelor sînt 
acum suficient de mari pentru a capitaliza multe astfel de firme 
controlate de muncitori, care pot să restituie banii cu dobîndă, aşa 
cum fac mulţi proprietari particulari cu împrumuturile bancare şi 
chiar cu împrumuturi de la sindicate. De ce unele sindicate sau 
grupuri de muncitori nu demarează propriile lor afaceri? Ce uşor 
este să dai muncitorilor acces la mijloacele de producţie: cumpără 
maşini şi închiriază spaţiu ş.a.m.d., exact aşa cum face un între¬ 
prinzător privat. Este edificator să examinăm de ce sindicatele nu 
pornesc noi afaceri şi de ce muncitorii nu-şi pun la un loc resur¬ 
sele pentru a face aşa ceva. 


EXPLOATAREA MARXIANĂ 

Problema prezintă importanţă pentru ceea ce rămîne din teoria 
economică marxistă. O dată cu năruirea teoriei valorii-muncă, 
dispare şi fundamentul teoriei sale speciale despre exploatare. Iar 
farmecul şi simplitatea definiţiei exploatării pe care o dă această 
teorie se pierd atunci cînd înţelegem că, potrivit definiţiei, va 
exista exploatare în orice societate în care investiţia ia locul unei 
producţii viitoare mai mari (poate că datorită creşterii populaţiei); 
şi în orice societate, aceia care sînt incapabili să muncească, sau 
să muncească în mod productiv, sînt subvenţionaţi prin munca 
altora. Dar în fond, teoria marxistă explică fenomenul exploatării 
prin referire la faptul că muncitorii nu au acces la mijloacele de 
producţie. Muncitorii trebuie să-şi vîndă munca (forţa de muncă) 
capitaliştilor, pentru că aceştia din urmă trebuie să folosească mij- 

loacele de producţie pentru a produce şi nu pot produce singuri. 
Un muncitor, sau un grup de muncitori, nu pot să ia cu împrumut 
mijloacele de producţie şi să aştepte să vîndă produsul cîteva luni 
mai tîrziu; ei nu au rezervele financiare pentru a achiziţiona 
maşini sau pentru a aştepta pînă cînd vor încasa din vînzarea 
producţiei la care se lucrează acum. Pentru că muncitorii trebuie 
să mănînce între timp.* Deci (continuă povestea) muncitorul este 
obligat să aibă legături cu capitalistul. (Şi armata de rezervă a 
şomerilor face să fie inutilă competiţia capitaliştilor pentru munci¬ 
tori şi supralicitarea preţului muncii.) 

Să observăm că de îndată ce renunţăm, în mod îndreptăţit, la 
restul teoriei şi tocmai acest fapt crucial al nonaccesului la mij¬ 
loacele de producţie este acela care stă la baza exploatării, rezultă 
că într-o societate în care muncitorii nu sînt obligaţi să aibă legă¬ 
turi cu capitalistul, nu va exista exploatarea muncii. (Trecem peste 
întrebarea dacă muncitorii sînt obligaţi să aibă legături cu un alt 
grup, mai puţin descentralizat.) Deci, dacă există un sector al 
mijloacelor de producţie controlate în mod public, care poate fi 
extins în aşa fel încît toţi cei care doresc pot să lucreze în el, 
atunci aceasta este suficient pentru a elimina exploatarea munci¬ 
torilor. Şi în mod special, dacă în plus faţă de acest sector public 
există un sector al mijloacelor de producţie aflate în proprietate 
privată, care angajează muncitori salariaţi care aleg să lucreze în 
acest sector, atunci aceşti muncitori nu sînt exploataţi. (Poate că 
ei aleg să lucreze acolo, în pofida încercărilor de a-i convinge să 
facă altfel, pentru că în acest sector au salarii sau venituri mai 
mari.) Căci ei nu sînt obligaţi să aibă legături cu proprietarii 
particulari ai mijloacelor de producţie. 

Să insistăm puţin asupra acestui caz. Să presupunem că sectorul 
privat s-ar extinde şi sectorul public ar deveni din ce în ce mai 
slab. Să presupunem, de asemenea, că din ce în ce mai mulţi 
muncitori aleg să lucreze în sectorul privat. Salariile din sectorul 
privat sînt mai mari decît acelea din sectorul public şi cresc în 
mod continuu. Acum să ne închipuim că după un timp, acest 
sector public slab devine complet nesemnificativ, poate că dispare 


* De unde provin mijloacele de producţie? Cine a renunţat înainte la 
consumul curent pentru a le cîştiga sau produce? Cine renunţă acum la 
consumul curent plătind salarii şi preţurile factorilor de producţie şi obţine 
venituri numai după ce este vîndut produsul finit? A cui prevedere antre- 
prenorială a funcţionat în tot cursul acestui proces? 

cu totul. Va exista vreo schimbare concomitentă în sectorul pri¬ 
vat? (Din moment ce, prin ipoteză, sectorul public era deja mic, 
noii muncitori care vin în sectorul privat nu vor afecta cu mult 
salariile.) Teoria exploatării pare să fie obligată să afirme că ar 
exista o schimbare importantă, ceea ce este foarte neplauzibil. (Nu 
există nici un argument teoretic solid în favoarea acestei poziţii.) 
Dacă nu există o schimbare a nivelului sau a mişcării ascendente 
a salariilor. în sectorul privat, să fie acum muncitorii din sectorul 
privat exploataţi, muncitori care pînă acum nu erau exploataţi? 
Deşi ei nici măcar nu ştiu că sectorul public a dispărut, pentru că 
abia dacă i-au acordat vreo atenţie, sînt ei acum obligaţi să lucreze 
în sectorul privat şi să ceară capitalistului privat un loc de muncă 
şi, prin urmare, sînt ei ipso facto exploataţii Se pare că teoria este 
obligată să susţină această poziţie. 

Oricare ar fi fost adevărul la un moment dat al concepţiei 
privind nonaccesul la mijloacele de producţie, în societatea noastră 
mari segmente ale forţei de muncă au acum fonduri băneşti în 
proprietate personală şi există, de asemenea, sume mari de bani în 
fondurile de pensii ale sindicatelor. Aceşti muncitori pot să aştepte 
şi pot să investească. Se pune întrebarea de ce aceşti bani nu sînt 
folosiţi pentru a pune bazele unor fabrici controlate de muncitori. 
De ce radicalii şi social-democraţii nu au îndemnat să se realizeze 
aşa ceva? 

Se poate ca muncitorilor să le lipsească abilitatea antrepre- 
norială de a identifica posibilităţi promiţătoare pentru o activitate 
profitabilă şi de a organiza firme care să corespundă acestor posi¬ 
bilităţi. In cazul acesta, muncitorii pot să încerce să angajeze între¬ 
prinzători şi administratori pentru a fonda o firmă pentru ei şi după 
un an să transmită funcţiile de conducere muncitorilor (care sînt 
proprietarii). (Deşi, aşa cum subliniază Kirzner, prevederea antre- 
prenorială ar fi, de asemenea, necesară în luarea deciziilor în ceea 
ce priveşte angajările.) Grupuri diferite de muncitori ar fi în 
competiţie pentru capacitatea antreprenorială, supralicitînd preţul 
pentru astfel de servicii, în timp ce antreprenorii cu capital ar 
încerca să angajeze muncitori potrivit rînduielilor tradiţionale ale 
proprietăţii. Să lăsăm de-o parte chestiunea echilibrului pe o astfel 
de piaţă şi să ne întrebăm de ce grupuri de muncitori nu fac 
aceasta acum. 

Este riscant să fondezi o firmă nouă. Nu putem identifica uşor 
noi talente antreprenoriale şi multe lucruri depind de estimările 

cererii viitoare şi disponibilităţii resurselor, de obstacolele nepre¬ 
văzute, de noroc ş.a.m.d. Instituţiile specializate în investiţii şi 
sursele de capital folosite în condiţii de risc se perfecţionează 
pentru a funcţiona exact în aceste condiţii. Unii oameni nu vor să 
rişte să investească sau să sprijine noi întreprinderi, sau să înfiin¬ 
ţeze ei înşişi astfel de întreprinderi. Societatea capitalistă permite 
separarea asumării acestor riscuri de alte activităţi. Muncitorii 
filialei Edsel a firmei Ford Motor Company nu-şi asumă riscurile 
întreprinderii şi atunci cînd se pierd bani ei nu dau înapoi o parte 
din salariile lor. Intr-o societate socialistă sau trebuie să ne 
asumăm riscurile întreprinderii în care lucrăm, sau fiecare îşi 
asumă riscurile deciziilor privind investiţiile administratorilor de 
la nivel central. Nu există nici o modalitate de a scăpa de aceste 
riscuri sau de a alege să ne asumăm unele dintre aceste riscuri, dar 
nu altele (dobîndind cunoştinţe specializate în unele domenii), aşa 
cum putem face într-o societate capitalistă. 

Adesea oamenii care nu vor să rişte se consideră îndreptăţiţi să 
primească recompense din partea acelora care riscă şi cîştigă; 
totuşi aceiaşi oameni nu se simt obligaţi să vină în ajutorul acelora 
care riscă şi pierd. De exemplu, crupierii la cazinouri aşteaptă să 
primească bacşişuri grase de la marii cîştigători, dar ei nu se 
aşteaptă să li se ceară să-i ajute pe cei care pierd. O astfel de partici¬ 
pare asimetrică este chiar mai slabă în afacerile în care reuşita nu 
este o chestiune de întîmplare. De ce cred unii că trebuie să aştep¬ 
te să vadă care afaceri se sfîrşesc cu bine (prin înţelegerea ulte¬ 
rioară a faptului se determină cine a supravieţuit riscurilor şi şi-a 
desfăşurat activitatea într-un mod profitabil) şi apoi să pretindă o 
parte din profituri; deşi ei nu consideră că trebuie să suporte 
pierderile, dacă lucrurile se sfîrşesc prost, sau cred că dacă vor să 
aibă o parte din profituri sau controlul întreprinderii ei trebuie, de 
asemenea, să investească şi să rişte ? 

Pentru a vedea cum abordează teoria marxistă chestiunea unor 
riscuri de acest fel, trebuie să facem o mică excursie prin această 
teorie. Teoria lui Marx este o formă a teoriei resurselor productive 
ale valorii. O astfel de teorie susţine că valoarea V a unui lucru X 
este egală cu suma totală a resurselor productive ale societăţii 
încorporate în X. Pus într-o formă mai utilă, raportul dintre valorile 
a două lucruri V(X)/V(Y) este egal cu raportul dintre cantităţile de 
resurse productive încorporate în ele, M (resurse în X)/M (resurse 
în Y), unde M este o măsură a cantităţii. O astfel de teorie cere o 
măsură M ale cărei valori sînt determinate în mod independent de 

raporturile V care urmează să fie explicate. Dacă la teoria valorii 
resurselor productive adăugăm teoria resurselor productive ale 
muncii, care susţine că munca este singura resursă productivă, ob¬ 
ţinem teoria valorii-muncă. Multe dintre obiecţiile la adresa teo¬ 
riei valorii-muncă se aplică oricărei teorii a resurselor productive. 

O alternativă la teoria valorii resurselor productive ar putea să 
spună că valoarea resurselor productive este determinată de valoa¬ 
rea produselor finale care apar din ele (pot fi făcute din ele), unde 
valoarea produsului final este determinată într-un alt fel decît prin 
valoarea resurselor folosite pentru obţinerea lui. Dacă o maşină 
poate fi folosită pentru a face X (şi nimic altceva) şi alta poate fi 
folosită pentru a face Y şi fiecare foloseşte aceleaşi materii prime 
în aceleaşi cantităţi, pentru a produce o unitate din produsul ei şi 
X este mai valoros decît Y, atunci prima maşină este mai valoroasă 
decît a doua, chiar dacă fiecare maşină conţine aceleaşi materii 
prime şi a cerut acelaşi timp pentru a fi făcută. Prima maşină, 
avînd un produs final mai valoros, va cere un preţ mai mare decît 
a doua. Aceasta poate să dea naştere iluziei că produsele ei sînt 
mai valoroase pentru că ea este mai valoroasă. Dar aceasta inver¬ 
sează ordinea lucrurilor. Ea este mai valoroasă pentru că produsele 
sale sînt mai valoroase. 

Dar teoria valorii resurselor productive nu vorbeşte despre 
valoarea resurselor productive, ci numai despre cantităţile lor. 
Dacă ar exista numai un factor de producţie şi ar fi omogen, 
atunci, cel puţin, teoria resurselor productive ar putea fi formulată 
într-un mod necircular. Dar cu mai mult decît un singur factor, sau 
un factor de diferite feluri, există o problemă în stabilirea măsurii 
M în aşa fel încît să formulăm teoria într-un mod noncircular. 
Pentru că trebuie să determinăm ce cantitate dintr-un factor pro¬ 
ductiv trebuie socotită ca fiind echivalentul unei anumite cantităţi 
dintr-un alt factor productiv. Un procedeu ar fi să fixăm măsura 
cu referire la valorile produselor finale, rezolvînd ecuaţiile în care 
apar proporţii. Dar acest procedeu ar defini măsura pe baza 
informaţiei despre valorile finale şi, prin urmare, nu ar putea fi 
folosit pentru a explica valorile finale pe baza informaţiei despre 
cantităţile inputurilor.* Un procedeu alternativ ar fi să găsim un 


* Totuşi, dacă sînt date valorile unor produse finale (cu o mare latitudine 
în legătură cu acelea care ar fi de folos) şi ecuaţiile ar putea fi folosite pentru 
a specifica măsura M, iar aceasta ar putea fi folosită pentru a da valorile celor¬ 
lalte produse finale, atunci teoria ar avea un conţinut. 

lucru comun care poate fi produs de către X şi Y în cantităţi diferite 
şi să folosim proporţia cantităţilor produsului final pentru a 
determina cantităţile inputului. Aceasta evită circularitatea care 
apare atunci cînd luăm în consideraţie mai întîi valorile finale; 
începem prin a lua în calcul cantităţile finale a ceva şi apoi folosim 
această informaţie pentru a stabili cantităţile inputului (pentru a 
defini măsura M). Dar chiar dacă există un produs comun, s-ar 
putea ca acesta să nu fie ceea ce factorii diferiţi sînt cei mai 
potriviţi pentru a realiza; şi de aceea, a folosi acest produs comun 
pentru a compara factorii poate să ne dea o proporţie înşelătoare. 
Trebuie să comparăm factorii diferiţi în funcţionalităţile lor indi¬ 
viduale cele mai bune. De asemenea, dacă din fiecare resursă pot 
fi făcute două lucruri diferite şi proporţiile cantităţilor diferă, apare 
problema raportului care trebuie ales pentru a oferi constanta 
proporţionalităţii dintre resurse. 

Putem ilustra aceste dificultăţi examinînd expunerea pe care o 
face Paul Sweezy conceptului de timp de muncă simplu, nedife¬ 
renţiat.' 0 Sweezy ia în considerare felul în care trebuie să fie cuan¬ 
tificate munca calificată şi cea necalificată şi este de acord că ar fi 
circular să realizăm aceasta pe baza valorii produsului final, 
deoarece aceasta este ceea ce urmează a fi explicat. Apoi Sweezy 
spune despre calificare că depinde de două lucruri; instruirea şi 
diferenţele naturale. Sweezy egalizează instruirea cu numărul de 
ore petrecute în procesul de instruire, fără să mai ia în considerare 
calificarea profesorului, fie şi sub forma brută a numărului de ore 
pe care profesorul le-a petrecut instruindu-se (şi cîte ore a petrecut 
profesorul săul). Sweezy propune să abordăm diferenţele naturale 
comparînd două persoane care fac acelaşi lucru şi observînd cum 
diferă cantităţile, obţinînd proporţia pe care o punem în ecuaţie. 
Dar dacă munca calificată de un anumit fel nu este concepută ca 
o modalitate mai rapidă de producere a aceluiaşi produs pe care îl 
produce munca necalificată, ci mai degrabă ca o cale de a produce 
un produs mai bun, atunci această metodă de definire a măsurii M 
nu va funcţiona. (Cînd compar măiestria lui Rembrandt cu a mea, 
faptul decisiv nu este că el pictează mai repede decît mine.) Ar fi 
obositor să repetăm contraexemplele standard la teoria valorii-mun- 
că: obiecte naturale găsite (valorizate peste munca necesară pentru 
a le obţine); bunuri rare (scrisori de la Napoleon) care nu pot fi 
reproduse în cantităţi nelimitate; diferenţe în privinţa valorii între 
obiecte identice în locuri diferite; diferenţele produse de munca 

calificată; schimbări determinate de fluctuaţii ale ofertei şi cererii; 
obiecte pentru a căror producere este nevoie de lungi perioade de 
timp (vinuri vechi) ş.a.m.d. 11 

Problemele menţionate pînă acum privesc natura timpului de 
muncă nediferenţiat, simplu, care trebuie să ne dea unitatea cu care 
să măsurăm orice altceva. Trebuie să introducem acum un factor 
suplimentar de complexitate. Pentru că teoria marxistă nu susţine 
că valoarea unui obiect este proporţională cu numărul de ore de 
muncă nediferenţiate, simple care intră în producerea lui; mai 
exact, teoria susţine că valoarea unui obiect este proporţională cu 
numărul orelor de muncă socialmente necesare nediferenţiate, 
simple, care intră în producerea lui.* De ce este nevoie de cerinţa 
suplimentară ca orele de muncă să fie socialmente necesare? Să 
înaintăm încet. 

Cerinţa ca un obiect să aibă utilitate este o componentă nece¬ 
sară a teoriei valorii-muncă, dacă vrem să evităm anumite obiecţii. 
Să presupunem că o persoană lucrează la ceva absolut nefolositor 
pe care nimeni nu-1 doreşte. De exemplu, petrece ore în mod 
eficient făcînd un nod mare; nimeni altcineva nu poate să-l facă 
mai repede. Va valora acest obiect acele ore multe? Teoria nu 
trebuie să aibă această consecinţă. Marx o evită în felul următor: 
„...nici un lucru nu poate să fie valoare dacă nu este totodată 
obiect de întrebuinţare. Dacă lucrul este lipsit de utilitate, atunci 
şi munca cuprinsă în el este lipsită de utilitate, nu contează ca 
muncă şi deci nu creează o valoare." 12 Nu este aceasta o limitare 


* „Timpul de muncă socialmente necesar este timpul de muncă cerut 
pentru a produce o valoare de întrebuinţare oarecare, în condiţiile de producţie 
existente, normale din punct de vedere social, şi cu gradul mediu de îndemî- 
nare şi intensitate a muncii." Karl Marx, Capital, voi. 1 (New York: Modem 
Library, n.d.), p. 46. Să observăm că vrem de asemenea să explicăm de ce 
condiţiile de producţie normale sînt aşa cum sînt şi de ce o anumită 
îndemînare şi intensitate ale muncii sînt folosite pentru acel produs anumit. 
Pentru că nu gradul mediu de îndemînare prevalent într-o societate este 
relevant. Multe persoane pot fi mai calificate să facă produsul şi cu toate 
acestea ar putea să aibă ceva chiar mai important să facă, lăsîndu-1 pe seama 
acelora care au mai puţin decît îndemînarea medie. Relevantă ar trebui să fie 
îndemînarea acelora care lucrează de fapt la realizarea produsului. Vrem, de 
asemenea, o teorie care să explice ce anume determină care sînt persoanele 
cu îndemînări variabile care lucrează la realizarea unui anumit produs. 
Desigur, menţionez aceste întrebări pentru că ele pot să primească un răspuns 
într-o teorie alternativă. 

ad hocl Dat fiind restul teoriei, cine o aplică? De ce nu creează 
valoare orice muncă făcută în mod eficient? Dacă trebuie să intro¬ 
ducem faptul că este folositoare oamenilor şi dorită de fapt (să 
presupunem că ar fi de folos, dar nu ar dori-o nimeni), atunci 
poate că observînd numai dorinţele, care, oricum, trebuie să fie 
introduse în discuţie, putem obţine o teorie completă a valorii. 

Chiar adăugînd această limitare ad hoc, potrivit căreia obiectul 
trebuie să fie util, mai rămîn probleme. Să presupunem că cineva 
lucrează 563 de ore la ceva care are o utilitate foarte mică (şi nu 
există nici o metodă de a face acest ceva într-un fel mai eficient). 
Aceasta satisface condiţia necesară a valorii ca obiectul să aibă o 
anumită utilitate. Valoarea sa, acum, este determinată de cantitatea 
de muncă, ducînd la consecinţa că este incredibil de valoros? Nu. 
„Deoarece munca omenească cheltuită pentru producerea lor 
(mărfurilor) este luată în considerare numai în măsura în care a 
fost cheltuită într-o formă utilă pentru alţii." 13 Marx continuă: „Că 
munca este utilă pentru alţii şi că, prin urmare, produsul ei satis¬ 
face trebuinţele altora, poate să confirme însă numai schimbul." 
Dacă îl interpretăm pe Marx în sensul că nu utilitatea este o 
condiţie necesară şi că (o dată satisfăcută) cantitatea de muncă de¬ 
termină valoarea, ci, mai degrabă, că gradul utilităţii va determina 
cît de multă muncă (utilă) s-a cheltuit pentru un obiect, atunci 
avem o teorie foarte diferită de o teorie a valorii-muncă. 

Putem aborda această problemă dintr-o altă perspectivă. Să 
presupunem că lucrurile utile sînt produse atît de eficient pe cît 
este posibil, dar că sînt produse prea multe pentru a fi vîndute la 
un anumit preţ. Preţul care asigură contravaloarea mărfii pe piaţă 
este mai mic decît valorile-muncă ale obiectelor; în producerea lor 
a intrat un număr mai mare de ore eficiente decît sînt dispuşi 
oamenii să plătească (la un anumit preţ pe oră). Să însemne aceas¬ 
ta că numărul mediu de ore consacrate producerii unui obiect care 
are o utilitate semnificativă nu-i determină valoarea? Replica lui 
Marx este că dacă există o astfel de supraproducţie încît piaţa nu 
absoarbe marfa la un anumit preţ, atunci munca a fost folosită în 
mod neeficient (ar fi trebuit să se producă mai puţine lucruri), 
chiar dacă munca însăşi nu a fost ineficientă. Deci nu toate acele 
ore de muncă au constituit un timp de muncă socialmente necesar. 
Obiectul nu are o valoare mai mică decît acele ore socialmente 
necesare cheltuite pentru el, pentru că ar fi mai puţine ore de mun¬ 
că socialment necesare cheltuite pentru el decît credem noi că sînt. 

„Să presupunem, în sfîrşit, că fiecare bucată de pînză existentă pe piaţă 
conţine numai timp de muncă socialmente necesar. Cu toate acestea, 
suma totală a acestor bucăţi poate să conţină timp de muncă cheltuit în 
plus. Dacă piaţa nu poate să absoarbă întreaga cantitate de pînză la preţul 
normal de 2 şilingi cotul, înseamnă că o parte prea mare din timpul de 
muncă social total a fost cheltuită sub forma ţesătoriei. Rezultatul este 
acelaşi ca şi în cazul cînd fiecare ţesător ar fi cheltuit pentru produsul său 
individual mai mult decît timpul de muncă socialmente necesar." 14 

Astfel Marx susţine că această muncă nu este toată socialmente 
necesară. Ce este socialmente necesar şi cît din aceasta este va fi 
stabilit de către ceea ce se întîmplă pe piaţă!! 15 Nu mai avem nici 
o teorie a valorii-muncă; noţiunea centrală de timp de muncă 
socialmente necesar este ea însăşi definită în termenii procesului 
şi ai raporturilor de schimb ale unei pieţe concurenţiale! 16 

Ne-am întors la problema noastră dinainte, riscurile investiţiilor 
şi ale producţiei, care vedem că transformă teoria valorii-muncă 
într-una definită în termenii rezultatelor pieţelor concurenţiale. Să 
luăm în considerare acum un sistem de plată în funcţie de orele de 
muncă simplă, nediferenţiată, socialmente necesară efectuate. în 
acest sistem, riscurile asociate cu un proces de producţie sînt 
suportate de către fiecare muncitor care participă la proces. Oricît 
de multe ore ar lucra cu indiferent ce grad de eficienţă, el nu va 
şti cîte ore de muncă socialmente necesară a lucrat pînă cînd nu 
se va vedea'cîţi oameni sînt dispuşi să cumpere produsele la preţul 
cutare şi cutare. Aşadar, un sistem de plată în funcţie de numărul 
de ore de muncă socialmente necesară care au fost efectuate nu 
i-ar plăti aproape deloc pe unii muncitori care lucrează din greu 
(aceia care au lucrat la confecţionarea de cercuri pentru hula hoop 
după ce a trecut moda lor, sau aceia care au lucrat în uzina Edsel 
a firmei Ford Motor Company), iar pe alţii i-ar plăti foarte puţin. 
(Dată fiind incompetenţa masivă şi neaccidentală în ceea ce pri¬ 
veşte deciziile de investiţie şi de producţie într-o societate socia¬ 
listă, ar fi foarte surprinzător dacă conducătorii unei astfel de 
societăţi ar îndrăzni să-i plătească pe muncitori în mod explicit în 
funcţie de numărul orelor de muncă „socialmente necesare" pe 
care le lucrează ei!) Un astfel de sistem ar constrînge pe fiecare 
individ să încerce să prezică piaţa viitoare pentru produsul la care 
lucrează; aceasta ar fi destul de neeficient şi i-ar face pe aceia care 
au îndoieli în legătură cu succesul viitor al unui produs să renunţe 

la o muncă pe care ei o pot face bine, chiar dacă alţii au destulă 
încredere în succesul produsului pentru a risca mult cu producerea 
lui. Este clar că un sistem care permite indivizilor să evite riscurile 
pe care ei înşişi nu doresc să şi le asume şi li se permite să fie 
plătiţi cu o sumă fixă, indiferent care ar fi rezultatul proceselor 
riscante, are de partea sa unele avantaje.* Există mari avantaje 
legate de acceptarea specializării în asumarea riscului; aceste posi¬ 
bilităţi duc la varietatea tipică a instituţiilor capitaliste. 

Marx încearcă să răspundă la următoarea întrebare de tip 
kantian: cum sînt posibile profiturile? 17 Cum pot exista profituri 
dacă totul se plăteşte la valoarea sa integrală dacă nimeni nu 
înşalăl Răspunsul pentru Marx se află în caracterul unic al forţei 
de muncă; valoarea ei este costul producerii ei (munca încorporată 
în ea), totuşi ea însăşi este capabilă să producă mai multă valoare 
decît are. (Aceasta este la fel de adevărat şi despre maşini.) încor¬ 
porarea unei anumite cantităţi de muncă L în crearea unui 
organism uman produce ceva capabil să cheltuiască o cantitate de 
muncă mai mare decît L. Deoarece indivizilor le lipsesc resursele 
pentru a aştepta venitul obţinut din vînzarea produselor muncii lor 
(vezi mai sus), ei nu pot pune la un loc aceste beneficii ale pro¬ 
priilor lor capacităţi şi sînt obligaţi să intre în relaţii cu capitaliştii. 
Avînd în vedere dificultăţile teoriei economice marxiste, ne-am 
aştepta ca marxiştii să studieze cu atenţie teoriile alternative ale 
existenţei profitului, inclusiv acelea formulate de economiştii 
„burghezi". Deşi m-am concentrat aici asupra unor probleme 
legate de risc şi incertitudine, trebuie să menţionez, de asemenea, 
inovaţia (Schumpeter) şi, foarte important, prevederea şi căutarea 
de noi ocazii favorabile pentru arbitraj (conceput în sens larg) pe 
care alţii nu le-au observat încă. 18 O teorie explicativă alternativă, 


* Nu ne putem asigura împotriva unor riscuri de acest fel pentru fiecare 
proiect. Vor exista diferite evaluări ale acestor riscuri; şi odată ce ne-am 
asigurat împotriva lor va exista un interes mai mic pentru a acţiona efectiv 
pentru a realiza alternativa favorabilă. Aşadar, o societate de asigurare ar 
trebui să supravegheze sau să controleze activităţile pentru a evita ceea ce se 
numeşte „risc moral". Vezi Kenneth Arrow, Essays in the Theory of 
Risk-Bearing (Chicago: Markham, 1971). Alchian şi Demsetz, în American 
Economic Review (1972), pp. 777-795, discută activităţile de control ; ei ajung 
la acest subiect luînd în considerare probleme legate de estimarea produsului 
marginal în activităţi comune prin intermediul monitorizării inputului, mai 
degrabă decît făcînd consideraţii despre risc şi asigurări. 

dacă este adecvată, este de presupus că ar elimina o mare parte din 
motivaţia ştiinţifică subiacentă teoriei economice marxiste; am 
putea rămîne cu punctul de vedere că exploatarea marxiană este 
exploatarea lipsei de înţelegere a economiei de către oameni. 


SCHIMB VOLUNTAR 

Unii cititori îmi vor reproşa că vorbesc adesea despre schimburi 
voluntare pe temeiul că unele acţiuni (de exemplu, acceptarea unei 
poziţii salariale de către muncitori) nu sînt de fapt voluntare, 
deoarece una dintre părţi se confruntă cu opţiuni limitate în mod 
sever, toate celelalte fiind mult mai proaste decît aceea pe care o 
fac. Acţiunile unei persoane sînt voluntare în funcţie de ceea ce îi 
limitează alternativele. Dacă alternativele sînt limitate de fapte 
naturale, acţiunile sînt voluntare. (Pot să merg în mod voluntar 
într-un loc spre care aş prefera să zbor neajutat.) Acţiunile altor 
oameni fixează limite asupra ocaziilor favorabile disponibile. O 
acţiune rezultantă va fi nevoluntară în funcţie de situaţia în care 
ceilalţi au dreptul să acţioneze aşa cum o fac. 

Să analizăm următorul exemplu. Să presupunem că există două¬ 
zeci şi şase de femei şi douăzeci şi şase de bărbaţi şi că fiecare vrea 
să se căsătorească. Pentru fiecare sex, toţi care sînt de acel sex cad 
de acord asupra aceluiaşi clasament al celor douăzeci şi şase de 
persoane de sex opus în ceea ce priveşte dorinţa alegerii parte¬ 
nerului (partenerei) de a se căsători: să-i numim de la A la Z şi de 
la A' la Z, respectiv, într-o ordine preferenţială descrescătoare. A 
şi A' aleg în mod voluntar să se căsătorească, fiecare preferîndu-1 
pe celălalt oricărui alt partener. B ar prefera să se căsătorească cu 
A' şi B' ar prefera să se căsătorească cu A, dar prin alegerile lor A 
şi A' au eliminat aceste opţiuni. Cînd B şi B' se căsătoresc, alegerile 
lor nu sînt nevoluntare pur şi simplu pentru că ei ar face, mai 
degrabă, o altă alegere. Această altă opţiune, care este cea de pre¬ 
ferat, cere cooperarea altora care au ales, aşa după cum au dreptul, 
să nu coopereze. B şi B' au un număr mai mic de opţiuni decît A şi 
A'. Această restrîngere a registrului opţiunilor continuă pînă cînd 
ajungem la Z şi Z, care, fiecare, se confruntă cu alegerea între a se 
căsători cu celălalt sau a rămîne celibatar. Fiecare preferă pe oricare 
dintre ceilalţi douăzeci şi cinci de parteneri, care, prin alegerile lor, 
s-ar elimina pe ei înşişi din domeniul de alegeri ale lui Z şi Z. Z şi 

Z' aleg în mod voluntar să se căsătorească unul cu celălalt. Faptul 
că (din punctul lor de vedere) singura lor alternativă este mult mai 
proastă şi faptul că ceilalţi aleg să-şi exercite drepturile lor în 
anumite feluri, determinînd prin aceasta mediul extern al opţiunilor 
lui Z şi Z' nu înseamnă că ei nu se căsătoresc în mod voluntar. 

Consideraţii asemănătoare se aplică schimburilor pe piaţă între 
muncitori şi posesorii capitalului. Z se confruntă cu alternativa să 
lucreze sau să moară de foame; alegerile şi acţiunile tuturor celor¬ 
lalte persoane nu îi oferă lui Z o altă posibilitate. (El poate să aibă 
diferite opţiuni în ceea ce priveşte munca.) Z alege să lucreze în 
mod voluntar? (Alege voluntar cineva de pe o insulă pustie care 
trebuie să muncească pentru a supravieţui ?) Z alege, într-adevăr, 
în mod voluntar, dacă ceilalţi indivizi de la A la Y au acţionat, 
fiecare, în mod voluntar şi conform drepturilor lor. Atunci trebuie 
să punem întrebarea în legătură cu alţii. Repetăm întrebarea pînă 
ajungem la A , sau A şi B, care aleg să acţioneze în anumite feluri, 
determinînd prin aceasta mediul alegerii externe de către C. 
Mergem înapoi cu alegerile indivizilor de la A pînă la C, care 
afectează mediul alegerii de către D, şi de la A pînă la D, care 
afectează mediul alegerii de către E ş.a.m.d. înapoi pînă la Z. 
Alegerea unui individ între grade diferite de alternative insu¬ 
portabile nu este transformată într-o alegere nevoluntară de către 
faptul că alţii au ales şi acţionat în mod voluntar în limitele drep¬ 
turilor lor, într-un fel care nu i-a oferit lui o alternativă mai 
suportabilă. 

Trebuie să observăm o caracteristică interesantă a structurii 
drepturilor de a ne angaja în relaţii cu alţii, inclusiv în schimburi 
voluntare.* Dreptul de a te angaja într-o anumită relaţie nu este un 
drept de a te angaja în ea cu oricine, sau chiar cu oricine doreşte 
sau ar alege să intre în relaţie, ci, mai degrabă, este un drept de a 
avea o relaţie cu oricine are dreptul să se angajeze în relaţie (cu 
cineva care are dreptul să se angajeze în ea...). Drepturile de a ne 
angaja în relaţii sau tranzacţii se agaţă printr-un soi de cîrlig de 
cîrligul corespunzător al dreptului altcuiva care ne iese în întîm- 
pinare. Dreptul meu de a vorbi liber nu este violat de ţinerea în 
închisoare a prizonierului, care, în felul acesta, nu mă poate auzi, 
iar dreptul meu de a auzi informaţii nu este violat, dacă acest 


* Deoarece nu sînt sigur în ceea ce priveşte acest punct, formulez acest 
paragraf cu titlu de încercare, ca pe o conjectură interesantă. 

prizonier este împiedicat să comunice cu mine. Drepturile zia¬ 
riştilor nu sînt violate dacă „omului fără ţară“ al lui Edward 
Everett Hale nu i se permite să citească unele dintre articolele lor 
şi nici drepturile cititorilor nu sînt violate dacă Joseph Goebbels 
este executat şi, prin aceasta, este împiedicat să le dea material de 
citit suplimentar. în fiecare caz, dreptul este un drept la o relaţie 
cu altcineva care are, de asemenea , dreptul de a fi cealaltă parte 
într-o astfel de relaţie. în mod normal, adulţii vor avea dreptul la 
o astfel de relaţie cu orice alt adult care-şi dă consimţămîntul şi 
care are acest drept, dar dreptul poate fi pierdut ca pedeapsă pentru 
acte nelegitime. Această complicaţie a cîrligelor ataşate drepturilor 
nu va fi relevantă pentru nici unul dintre cazurile pe care le discu¬ 
tăm. Dar are unele implicaţii: de exemplu, complică o condam¬ 
nare imediată a boicotării vorbitorilor într-un loc public , doar pe 
temeiul că această boicotare violează drepturile altor oameni de a 
auzi orice opinii aleg ei să asculte. Dacă drepturile de a te angaja 
în relaţii merg numai pînă la jumătatea drumului, ceilalţi indivizi 
au, într-adevăr, dreptul de a asculta orice opinii vor, dar numai de 
la persoane care au un drept de a le comunica. Drepturile ascultă¬ 
torilor nu sînt violate dacă vorbitorul nu are nici un cîrlig care să 
ajungă să se agaţe de al lor. (Vorbitorului poate să-i lipsească un 
drept cu cîrlig numai pentru că a făcut ceva, nu din cauza conţi¬ 
nutului a ceea ce tocmai urmează să spună.) Reflecţiile mele aici 
nu sînt concepute pentru a justifica boicotul, ci doar pentru a 
avertiza împotriva temeiurilor prea simple ale condamnării pe Care 
eu însumi am fost înclinat să le folosesc. 


FILANTROPIE 

Am arătat în ce fel ar putea indivizii să sprijine tipurile de 
activităţi, sau instituţii, sau situaţii pe care le favorizează; de 
exemplu, întreprinderi controlate de muncitori, ocazii favorabile 
pentru alţii, reducerea sărăciei, situaţii de muncă semnificativă. 
Dar oamenii care sprijină astfel de cauze se vor decide vreodată 
la astfel de contribuţii caritabile pentru alţii, chiar atunci cînd sînt 
scutiţi de datoriile lor fiscale? Ceea ce vor ei nu este eliminarea 
sau abolirea sărăciei, a muncii lipsite de semnificaţie şi nu este 
contribuţia lor numai un strop într-un ocean? Şi nu se vor simţi ca 
nişte naivi, dacă ei dau în timp ce alţii nu dau? Nu s-ar putea ca 

ei toţi să fie în favoarea redistribuirii obligatorii chiar dacă nu ar 
face donaţii caritabile private, dacă nu ar fi constrînşi deloc? 

Să ne imaginăm o situaţie în care se susţine în mod universal o 
redistribuire obligatorie, transferurile fiind făcute de la indivizii 
bogaţi la indivizii săraci. Dar să presupunem că guvernul, poate 
pentru a economisi costurile transferurilor, administrează sistemul 
obligatoriu făcînd ca fiecare individ bogat, în fiecare lună, să 
trimită suma sa de bani prin mandat poştal unui destinatar a cărui 
identitate el nu o cunoaşte şi nici destinatarul nu cunoaşte identi¬ 
tatea individului bogat. 19 Transferul total este totalul acestor trans¬ 
feruri individuale. Şi, prin ipoteză, fiecare individ care plăteşte 
sprijină sistemul obligatoriu. 

Să presupunem acum că obligaţia este eliminată. Vor continua 
indivizii să efectueze transferurile în mod voluntar? înainte o 
contribuţie ajuta un anumit individ. Va continua să-l ajute pe acel 
individ, indiferent dacă alţii continuă sau nu să-şi efectueze contri¬ 
buţiile. De ce cineva să nu mai vrea să o facă? Există două tipuri 
de motive care merită să fie menţionate: în primul rînd, contribuţia 
sa are un efect mai mic acum decît în situaţia programului obli¬ 
gatoriu; în al doilea rînd, faptul că el contribuie acum implică ţin 
sacrificiu mai mare decît în cazul programului obligatoriu. Ceea 
ce se obţine prin plata sa în cazul programului obligatoriu merită 
să fie plătit de către el. El nu mai contribuie în cadrul unui pro¬ 
gram voluntar fie pentru că acea contribuţie îi aduce un avantaj 
maj mic, fie pentru că îl costă mai mult. 

De ce contribuţia sa ar putea să aibă un efect mai mic în lipsa 
unora sau a tuturor celorlalte contribuţii? De ce s-ar putea să-i 
aducă un avantaj mai mic? în primul rînd, individul poate să 
dorească abolirea şi eradicarea sărăciei (munca lipsită de 
semnificaţie, oamenii în poziţii subordonate ş.a.m.d.) într-un fel 
care să-i dea o valoare mai mare decît ar avea-o eliminarea sără¬ 
ciei fiecărui individ. 20 Realizarea idealului absenţei sărăciei 
ş.a.m.d., are pentru el o valoare independentă.* (Dată fiind inefi- 
cienţa socială, nu se va întîmpla niciodată să nu mai existe sărăcie 
absolut deloc.) Dar, deoarece va continua să contribuie atîta timp 


* Uneori, într-adevăr, întîlnim indivizi pentru care eradicarea universală a 
ceva are o valoare foarte mare, în timp ce aceeaşi eradicare în unele cazuri 
particulare aproape că nu are nici o valoare; indivizi care poartă de grijă 
oamenilor în mod abstract în timp ce, după cîte se pare, nu au o astfel de grijă 
faţă de nici un om anumit. 

cît o fac şi ceilalţi (şi va socoti că propria sa contribuţie este foarte 
importantă, dat fiind că şi ceilalţi contribuie), aceasta nu poate fi 
motivaţia care-1 determină pe fiecare individ să nu mai contribuie. 
Poate c-ar mai fi nevoie să ne aducem aminte de ce vrem să 
eliminăm diferite rele, ceea ce ne va face să insistăm asupra pro¬ 
blemei de ce anumite rele sînt indezirabile, lăsînd la o parte dacă 
ele mai există sau nu în altă parte. Reducerea unui rău de la 
apariţia lui în două cazuri la unul este la fel de importantă ca şi 
reducerea lui de la unu la zero. Un semn distinctiv al unui ideolog 
este acela că neagă acest fapt. Aceia care sînt înclinaţi să militeze 
pentru programul donaţiilor obligatorii pentru că sînt înconjuraţi 
de astfel de ideologi, ar face mai bine să-şi consume timpul încer- 
cînd să aducă înapoi pe pămînt abstracţiile concetăţenilor lor. Sau, 
cel puţin, să susţină un sistem obligatoriu care să includă în 
structura sa numai astfel de ideologi (care sprijină sistemul 
obligatoriu). 

Un al doilea motiv, mai important, pentru faptul că efectul 
contribuţiei sale voluntare este mai slab, determinîndu-1 astfel să 
nu mai contribuie într-un sistem voluntar, dar să susţină un sistem 
obligatoriu, ar fi credinţa că fenomenul care urmează să fie 
eliminat conţine interacţiuni agravante interne. Numai dacă toate 
componentele sînt simultan tratate, tratamentul unei componente 
date va avea un anumit rezultat. Un astfel de tratament ajută o 
componentă dată şi reduce influenţa ei agravantă asupra condiţiei 
altor componente; dar această reducere a agravării externe a 
condiţiei fiecărui individ poate fi neglijabilă în sine, sau poate să 
fie sub un anumit prag. Intr-o astfel de situaţie, faptul că dai unui 
individ n dolari, în timp ce mulţi alţii dau n dolari fiecăruia sau 
celor mai mulţi indivizi care interacţionează cu cel căruia i-ai 
oferit contribuţia ta, poate să producă un efect semnificativ asupra 
destinatarului contribuţiei tale, care să merite ca tu să renunţi la 
cei n dolari; în timp ce dacă tu eşti singurul care dai n dolari desti¬ 
natarului contribuiţiei tale, aceasta nu va produce asupra lui un 
efect la fel de mare. Deoarece efectul real produs poate să nu 
valoreze n dolari pentru tine, nu vei mai contribui în mod voluntar. 
Dar încă o dată, acesta nu este un motiv să încetezi să mai dai; 
totuşi, explică de ce aceia care dau ar înceta dacă ceilalţi încetează 
şi, prin urmare, ar explica de ce ar putea fi greu să demarezi un 
astfel de program general de donaţii. Oamenii care militează 
pentru instituirea unui program obligatoriu şi-ar putea consacra 

energiile stabilirii unei instituţii care să coordoneze acest punct de 
plecare. Sarcina aceasta este uşurată de faptul că oamenii vor nu 
numai ca unele rele să fie reduse sau eliminate; ei vor, de aseme¬ 
nea, să ajute la aceasta şi să ia parte la ceea ce produce uşurarea 
problemei. Dorinţa aceasta diminuează problema „călătorului clan¬ 
destin". 

Să revenim acum la întrebarea de ce contribuţia individului (la 
fel de mare ca şi în programul obligatoriu) ar putea să-l „coste" 
mai mult. Ar putea să creadă că numai „naivii" sau „proştii" fac 
sacrificii speciale, atunci cînd alţii „scapă" fără a face nici unul; 
sau ar putea fi supărat de înrăutăţirea poziţiei sale faţă de poziţia 
acelora care nu contribuie; sau această înrăutăţire a poziţiei rela¬ 
tive l-ar putea plasa într-o poziţie competitivă mai proastă (faţă de 
ceilalţi) pentru a obţine ceea ce doreşte. Fiecare individ dintr-un 
grup poate să simtă aceasta în ceea ce-1 priveşte pe el însuşi şi pe 
ceilalţi şi, prin urmare, fiecare membru al grupului ar putea să 
prefere unui sistem voluntar un sistem în care fiecare este con- 
strîns să contribuie.* (Aceste sentimente ar putea să persiste lao¬ 
laltă cu celelalte două motive enumerate mai înainte.) 

Totuşi, dacă toţi preferă să dea, dacă toţi ceilalţi dau şi ei, 
atunci pot să încheie o înţelegere de a da care să depindă de faptul 
că ceilalţi dau. Nu este plauzibil să presupunem că unii ar putea 
să nu contribuie dacă ceilalţi o fac, deoarece sistemul care diri¬ 
jează direct fondurile către destinatari (cu o selecţie aleatorie a 
celor care primesc plata dintre destinatarii potenţiali) minimizează 
motivaţiile „călătorului clandestin", întrucît contribuţia fiecărei 
persoane va avea un efect separat. Chiar dacă unii ar avea astfel 
de motivaţii, dacă ceilalţi ar fi destul de mulţi pentru a nu fi supă¬ 
raţi de absenţa unora şi, prin urmare, ar renunţa, ei (încă o dată) 
pot să contribuie stabilind împreună o înţelegere să dea, care să 
depindă de faptul că ceilalţi (care mai rămîn) dau şi ei. Atunci, 
cazul de luat în considerare îi include pe unii care se află într-o 


* Deşi fiecare ar putea să susţină un program obligatoriu şi nu unul 
voluntar, nu este nevoie să existe nici un program obligatoriu pe care fiecare 
să îl sprijine cel mai mult, sau chiar unul pe care fiecare să-l prefere unuia 
voluntar. Fonduri pot fi strînse prin taxe proporţionale, sau prin orice număr 
de taxe progresive diferite. Aşadar, nu este clar cum de apare un acord unanim 
faţă de un anumit program. (Iau această idee din „Coercion", în S. Morgen- 
besser, P. Suppes şi M. White, editori, Philosophy, Science, and Method [N.Y.: 
St. Martins Press, 1969], pp. 440-72, n. 47.) 

anumită categorie de venit şi refuză sădea, indiferent dacă ceilalţi 
dau sau nu. Ei nu vor să fie călători clandestini; lor nu le pasă 
deloc de călătorie. Totuşi, ceilalţi ar putea fi dispuşi să dea numai 
dacă dau toţi cei care-şi pot permite. Cei care nu acceptă nu vor fi 
de acord ca toţi să fie obligaţi să contribuie şi, prin urmare, miş¬ 
carea redistributivă, contrar ipotezei noastre, nu duce la o poziţie 
mai bună în sensul lui Pareto. 21 Deoarece a-i obliga pe oamenii 
care sînt îndreptăţiţi la bunurile lor să contribuie împotriva voinţei 
lor ar viola constrîngerile morale, susţinătorii unei astfel de obli¬ 
gativităţi trebuie să încerce să-i convingă să-i ignore pe aceia, 
relativ puţini, care nu sînt de acord cu programul contribuţiilor 
voluntare. Sau sînt relativ mulţi aceia care nu vor să pară „fraieri", 
dar trebuie constrînşi să contribuie împotriva voinţei lor? 


A AVEA UN CUVÎNT DE SPUS 
DESPRE CEEA CE TE AFECTEAZĂ 

O altă concepţie care ar putea să conducă la susţinerea unui stat 
cu atribuţii mai extinse afirmă că oamenii au dreptul să-şi spună 
părerea în legătură cu deciziile care le afectează vieţile într-un 
mod important. 22 (Atunci s-ar argumenta că este nevoie de o gu¬ 
vernare cu atribuţii mai extinse pentru a realiza acest drept şi că 
este una dintre formele instituţionale prin care acest drept trebuie 
exercitat.) Concepţia îndreptăţirii ar examina mijloacele prin care 
vieţile oamenilor sînt afectate în mod important. Unele mijloace 
prin care vieţile lor sînt afectate în mod important le violează drep¬ 
turile (drepturi de genul acelora pe care le-ar admite Locke) şi sînt, 
prin urmare, interzise din punct de vedere moral; de exemplu, a 
ucide un om, a-i reteza braţul. Alte mijloace prin care vieţile altora 
sînt afectate într-un mod esenţial se plasează în limitele drepturilor 
celui care le afectează. Dacă patru bărbaţi cer în căsătorie o femeie, 
decizia ei cu cine să se căsătorească, dacă se va căsători cu 
vreunul dintre ei, afectează într-un fel important vieţile fiecăruia 
dintre cei patru bărbaţi, propria ei viaţă şi vieţile oricărei alte per¬ 
soane care doreşte să se căsătorească cu unul dintre aceşti patru 
bărbaţi ş.a.m.d. Va propune cineva, chiar limitînd grupul doar la 
membrii iniţiali, ca toate cele cinci persoane să voteze pentru a se 
lua hotărîrea cu cine se va căsători femeia? Ea are dreptul să 
decidă ce să facă şi nu există nici un drept, pe care ceilalţi patru 

să-l aibă, de a spune ceva în ceea ce priveşte deciziile care le 
afectează viaţa într-un mod important, care să fie ignorat aici. Ei 
nu au nici un drept să-şi exprime opinia în acea decizie. Arturo 
Toscanini, după ce a condus Filarmonica din New York, a condus 
o orchestră numită Symphony of the Air. Faptul că acea orchestră 
a continuat să funcţioneze într-un mod lucrativ a depins de pre¬ 
zenţa lui ca dirijor şi director. Dacă el s-ar fi retras, ceilalţi muzi¬ 
cieni ar fi trebuit să-şi caute o altă slujbă şi majoritatea probabil 
că ar fi găsit una mult mai puţin atrăgătoare. Deoarece decizia lui 
Toscanini în legătură cu retragerea sa ar afecta mijloacele lor de 
trai într-un mod semnificativ, ar avea toţi muzicienii din acea 
orchestră dreptul de a-şi exprima opinia în legătură cu această 
decizie? Trebuie să se supună Thidwick, Marele Elan Curajos, 
votului tuturor animalelor care depind de coamele lui de elan şi să 
nu treacă lacul într-un ţinut în care hrana este îndestulătoare? 23 

Să presupunem că eşti proprietarul unui autoturism combi sau 
al unui autobuz şi că îl împrumuţi unui grup de oameni pentru un 
an, timp în care lipseşti din ţară. în acest răstimp, oamenii devin 
destul de dependenţi de vehicolul tău, l-au integrat în viaţa lor. 
Cînd la sfîrşitul anului le întorci acasă, aşa cum ai spus că vei 
face, şi ceri înapoi autobuzul care-ţi aparţine, ei spun că decizia ta 
de a folosi tu însuţi autobuzul le afectează viaţa într-un mod 
important şi, prin urmare, au dreptul să-şi exprime părerea în 
legătură cu ceea ce trebuie să se întîmple cu autobuzul. Desigur 
că această pretenţie nu are nici o valoare. Autobuzul este al tău; 
folosindu-1 un an, ei şi-au îmbunătăţit situaţia şi de aceea şi-au 
modelat comportamentul în funcţie de el, au ajuns să depindă de 
el. Lucrurile nu se schimbă prin faptul că l-au menţinut în stare 
bună şi de funcţionare. Dacă s-ar fi pus problema mai înainte, dacă 
lucrurile ar fi părut să stea în aşa fel încît să fi existat dreptul de a 
spune ceva, tu şi ei aţi fi căzut de acord că o condiţie a împru¬ 
mutării autobuzului ar fi ca decizia în legătură cu ce se întîmplă 
cu autobuzul după un an să-ţi aparţină numai ţie. Şi lucrurile nu 
stau altfel dacă ceea ce le-ai lăsat în folosinţă timp de un an este 
maşina ta de imprimat, pe care ei au utilizat-o ca să cîştige mai bine 
decît ar fi cîştigat altfel. Ceilalţi nu au nici un drept să-şi exprime 
opinia în luarea unor decizii care-i afectează într-un mod important, 
dar pe care altcineva are dreptul să le ia (femeia, Toscanini, Thid¬ 
wick, proprietarul autobuzului, proprietarul maşinii de imprimat). 
(Asta nu înseamnă că altcineva, luînd decizia pe care are dreptul să 
o ia, nu trebuie să ia în consideraţie felul în care îi afectează pe 



EGALITATE, INVIDIE, EXPLOATARE ETC. 325 

ceilalţi.)* După ce excludem deciziile pe care alţii ar avea dreptul 
să le ia şi acţiunile care mi-ar fi potrivnice, prin care s-ar fura de la 
mine ş.a.m.d. şi deci ar viola drepturile mele (lockeene), nu este 
clar că mai rămîne vreo decizie în legătură cu care să ne punem 
măcar întrebarea dacă am dreptul să-mi exprim opinia despre acele 
decizii care mă afectează în mod important. Desigur, dacă mai 
există decizii despre care să vorbim, ele nu sînt destul de semni¬ 
ficative pentru a sprijini o stare de lucruri diferită. 

Exemplul autobuzului împrumutat poate fi folosit, de asemenea, 
împotriva unui alt principiu care uneori este formulat în felul urmă¬ 
tor: faptul că te bucuri de ceva, că îl foloseşti şi că îl ai în posesie 
temporară îţi dă un titlu sau un drept asupra lui. Probabil că unele 
principii de felul acesta stau la baza legilor care reglementează 
închirierea, care dau cuiva care locuieşte într-un apartament dreptul 
de a trăi în el la o anumită chirie (sau la o sumă apropiată de acea 
chirie), chiar dacă preţul pe piaţă al apartamentului a crescut cu 
mult. Din prietenie, aş putea indica celor care susţin legile contro¬ 
lului chiriilor o alternativă chiar mai eficientă, care foloseşte meca¬ 
nisme de piaţă. Un neajuns al legilor care reglementează închirierea 
este acela că sînt ineficiente; în special, ele alocă apartamentele 
într-un mod necorespunzător. Să presupunem că locuiesc într-un 
apartament pentru o perioadă de timp cu o chirie de 100 de dolari 
pe lună şi că preţul pieţei se ridică la 200 de dolari. Protejat de legea 
reglementării închirierii, voi sta liniştit în apartament cu 100 de 
dolari pe lună. Dar s-ar putea ca tu să fii dispus să plăteşti 200 de 
dolari pe lună pentru apartament; mai mult, s-ar putea foarte bine 
ca eu să prefer să renunţ la apartament, dacă aş putea primi 200 de 
dolari pe lună pentru el. Aş prefera să-ţi subînchiriez apartamentul 
ţie, plătind 1200 de dolari chirie proprietarului şi primind 2400 de 
dolari chirie de la tine pentru apartament pe an şi aş lua un alt 
apartament disponibil pe piaţă, plătind, să zicem, 150 de dolari 
chirie pe lună. Aceasta mi-ar da mie 50 de dolari în plus pe lună pe 
care pot să-i cheltuiesc pe alte lucruri. Să locuiesc în apartament 
(plătind 100 de dolari pe lună pentru el) nu merită din punctul meu 


* De asemenea, dacă cineva începe să construiască un „ora.ş“ privat pe un 
teren a cărui achiziţionare nu a violat şi nu violează clauza lockeană, 
persoanele care se hotărăsc să se mute acolo sau să rămînă mai tîrziu acolo 
nu ar avea dreptul să-şi spună părerea despre felul în care ar fi condus oraşul, 
dacă acest drept nu le-ar fi recunoscut de către procedurile de decizie ale 
„oraşului", pe care le-ar fi stabilit proprietarul lui. 

de vedere, dacă iau în consideraţie diferenţa în numerar dintre 
valoarea lui de piaţă şi chiria lui controlată. Dacă aş putea obţine 
această diferenţă, aş fi dispus să renunţ la apartament. 

Aceasta se aranjează foarte uşor, dacă mi se permite, în mod 
liber, să subînchiriez apartamentul la preţul pieţei pentru cît de mult 
timp vreau eu. Sînt într-o situaţie mai bună graţie unui astfel de 
aranjament, decît sub protecţia legii de reglementare a închirierii, 
căreia îi lipseşte clauza subînchirierii. îmi oferă o opţiune în plus, 
deşi nu mă obligă să o folosesc. Tu eşti într-o poziţie mai bună, din 
moment ce obţii apartamentul pentru 200 de dolari, pe care eşti 
dispus să-i plăteşti, în timp ce nu l-ai obţine în conformitate cu 
legea reglementării închirierii, care nu are o clauză referitoare la 
subînchiriere. (Poate că pe timpul închirierii apartamentului şi tu 
poţi să-l subînchiriezi unei alte persoane.) Proprietarul clădirii nu 
este într-o situaţie mai proastă, din moment ce el primeşte 1200 de 
dolari pe an pentru apartament în fiecare dintre cazuri. Legile de 
reglementare a închirierii care au clauze referitoare la subînchiriere 
le permit oamenilor să-şi îmbunătăţească poziţia prin intermediul 
schimbului voluntar; ele sînt superioare legilor de reglementare a 
închirierii care nu au astfel de clauze şi dacă acestea din urmă sînt 
mai bune decît absenţa oricărui control asupra închirierii, atunci a 
fortiori este mai bună reglementarea închirierii care permite sub- 
închirierea. Aşadar, de ce consideră oamenii că sistemul care per¬ 
mite subînchirierea este inacceptabil ?* Neajunsul său este că face 
explicită exproprierea parţială a proprietarului. De ce chiriaşul apar¬ 
tamentului să obţină banii suplimentari ca urmare a subînchirierii 
apartamentului, mai degrabă decît proprietarul imobilului? Este 
mai uşor să ignorăm întrebarea de ce să primească el subvenţia pe 
care i-o acordă legea reglementării închirierii, mai degrabă decît ca 
această valoare să ajungă la proprietarul imobilului. 


STATUL NONNEUTRU 

Deoarece inegalităţile în poziţia economică au condus adesea 
la inegalităţi în puterea politică, nu este posibil să fie necesară şi 


* Există o probabilitate ca rezidentul să elibereze apartamentul oricum, şi 
astfel următorul chiriaş ar plăti o chirie, mai mică decît în cazul aranjamen¬ 
tului subînchirierii. Aşadar, să presupunem că permisiunea de a subînchiria ar 
putea fi limitată numai la aceia care, altfel, ar rămîne. 

justificată o egalitate economică mai mare (şi un stat cu atribuţii 
mai extinse ca mijloc de dobîndire a acestei egalităţi) pentru a 
evita inegalităţile politice cu care inegalităţile economice sînt 
adesea corelate? Cei care se află într-o situaţie economică bună 
doresc putere politică mai mare, într-un stat nonminimal, pentru 
că pot să folosească această putere ca să obţină pentru ei înşişi 
avantaje economice mai mari. Atunci cînd există o poziţie de 
putere de felul acesta, nu este surprinzător că oamenii încearcă să 
o folosească pentru propriile lor scopuri. Folosirea nelegitimă a 
statului prin intermediul intereselor economice în vederea atingerii 
propriilor lor scopuri se bazează pe o putere nelegitimă preexis¬ 
tentă a statului, prin care unele persoane se îmbogăţesc pe seama 
altora. Eliminaţi această putere nelegitimă prin care se obţin 
avantaje economice diferite şi veţi elimina, sau veţi limita în mod 
sever motivaţia dorinţei de influenţă politică. Este adevărat, unii 
vor fi totuşi însetaţi de putere politică, găsind o satisfacţie intrin¬ 
secă în a-i domina pe alţii. Statul minimal reduce cel mai bine 
posibilităţile unei astfel de preluări a puterii, sau manipulări a 
statului, de către indivizi care rîvnesc puterea sau avantajele 
economice, în mod special dacă statul minimal este combinat cu 
un spirit civic rezonabil de vigilent, deoarece este ţinta cea mai 
puţin dorită pentru o astfel de preluare sau manipulare. Nu se 
cîştigă aproape nimic făcînd aceasta; iar costul pentru cetăţeni, 
dacă aşa ceva se întîmplă, este minim. întărirea statului şi extin¬ 
derea funcţiilor sale, ca modalitate de a preveni folosirea lui de 
către o parte a populaţiei, face din el un premiu mai valoros şi o 
ţintă mai ispititoare pentru a fi corupt de către oricine poate să 
ofere ceva rîvnit de un funcţionar al statului; aceasta este, eufe¬ 
mistic vorbind, o strategie proastă. 

Am putea crede că nici statul minimal nu este neutru faţă de 
cetăţenii lui. La urma urmelor, impune aplicarea contractelor, 
prohibirile agresiunii, furtului ş.a.m.d., iar rezultatul final al 
administrării procesului este unul în care situaţiile economice ale 
oamenilor ajung să se deosebească. în timp ce fără aceste impu¬ 
neri (sau cu altele) distribuirea care rezultă ar putea fi diferită, iar 
poziţiile relative ale unor oameni ar putea fi inversate. Să presu¬ 
punem că ar fi în interesul unor oameni să ia sau să posede pro¬ 
prietatea altora, sau să-i exproprieze. Folosirea sau ameninţarea cu 
folosirea forţei pentru a împiedica aceasta nu face ca statul 
minimal să nu fie neutru? 

Nu fiecare impunere a unei prohibiri de pe urma căreia oamenii 
au avantaje diferite face ca statul să nu fie neutru. Să presupunem 
că unii bărbaţi sînt potenţiali violatori ai femeilor, în timp ce nici 
o femeie nu este o potenţială violatoare a bărbaţilor sau a femeilor. 
O prohibire a violului ar fi nonneutră? Prin ipoteză, oamenii ar 
avea de cîştigat în mod diferit de pe urma ei; dar ar fi absurd ca 
potenţialii violatori să se plîngă de faptul că prohibirea ar fi non¬ 
neutră în ceea ce priveşte sexele şi deci că ar face o discriminare 
sexuală. Există un motiv independent pentru a prohibi violul: 
(motivul pentru care) oamenii au dreptul să-şi controleze propriile 
lor corpuri, să-şi aleagă partenerii lor sexuali şi să fie protejaţi faţă 
de forţa fizică şi ameninţarea ei. Faptul că o prohibire justificabilă 
în felul acesta într-un mod independent afectează diferite persoane 
în mod diferit nu este un motiv ca să fie condamnată ca fiind non¬ 
neutră, dacă a fost instituită sau continuă să fie respectată pentru 
motivele (sau ceva asemănător acestora) care o justifică şi nu 
pentru a produce avantaje diferite. (Cum să fie considerată dacă 
este justificabilă în mod independent, dar, de fapt, ar fi susţinută 
şi menţinută datorită avantajelor sale diferite?) A pretinde că o 
prohibire sau o regulă este nonneutră presupune că este incorectă. 

Intr-un mod asemănător se pune problema cu prohibirile şi 
impunerea aplicării legilor statului minimal. Faptul că un astfel de 
stat menţine şi apără un proces care funcţionează prin intermediul 
unor oameni care deţin diferite bunuri ar fi suficient pentru a-1 
condamna ca nefiind neutru numai dacă nu ar exista o justificare 
independentă pentru regulile şi prohibirile pe care le impune. Dar 
există. Sau, cel puţin, acela care pretinde că statul minimal nu este 
neutru nu poate să evite problema dacă structura sa şi conţinutul 
regulilor sale sînt justificabile în mod independent.* 


* Poate că teoria că statul şi legile lui sînt o parte a unei suprastructuri care 
se înalţă pe baza unor relaţii de producţie şi de proprietate contribuie la opinia 
că nu este neutru. într-o astfel de concepţie, variabila independentă (baza) 
trebuie specificată fără a introduce variabila dependentă (suprastructura). Dar, 
aşa cum s-a observat adesea, „modul de producţie" include felul în care 
producţia este organizată şi condusă şi, prin urmare, include conceptele de 
proprietate, posesiune, dreptul de a controla resursele ş.a.m.d. Ordinea 
juridică, despre care se credea că este un fenomen de suprastructură explicabil 
prin baza subiacentă este ea însăşi parţial substructurală. Poate că modul de 
producţie poate fi specificat fără a introduce noţiuni juridice, vorbind în 
schimb numai despre noţiuni (ale ştiinţei politice), cum ar fi noţiunea de 

în acest capitol şi în cel anterior am examinat cele mai impor¬ 
tante dintre consideraţiile despre care s-ar putea crede în mod 
plauzibil că justifică un stat cu atribuţii mai extinse decît statul 
minimal. Atunci cînd sînt analizate îndeaproape, nici una dintre 
ele nu oferă o astfel de justificare (şi nici combinarea lor); statul 
minimal rămîne statul cu atribuţiile cele mai extinse care poate fi 
justificat. 


CUM FUNCŢIONEAZĂ REDISTRIBUIREA 

Sarcina noastră normativă din aceste două capitole este acum 
îndeplinită, dar poate că trebuie să spunem ceva despre funcţio¬ 
narea reală a programelor de redistribuire. S-a observat adesea atît 
de către adepţii capitalismului laissez-faire cît şi de către radicali 
că oamenii săraci din Statele Unite nu sînt beneficiarii neţi a tot 
ceea ce constituie programe guvernamentale şi intervenţii în 
economie. Multe reglementări guvernamentale ale activităţii indus¬ 
triale îşi au originea şi sînt adaptate pentru a proteja faţă de 
concurenţă poziţia firmelor consolidate şi de multe programe 
beneficiază cel mai mult clasa de mijloc. Criticii (de la dreapta sau 
de la stînga) acestor programe guvernamentale nu au oferit nici o 
explicaţie, după cîte ştiu eu, chestiunii de ce clasa de mijloc este 
cea mai mare beneficiară netă. 

Mai există o problemă în legătură cu programele redistributive: 
de ce cei 51% votanţi, care se află în situaţia cea mai puţin bună, 
nu votează pentru politici redistributive care le-ar îmbunătăţi mult 
poziţia pe seama celor 49% care se află în cea mai bună situaţie? 
Este adevărat că aceasta ar fi împotriva intereselor lor pe termen 
lung, dar aceasta nu oferă o justificare prin care să se dea o 


control. în orice caz, accentul asupra acelora care controlează, de fapt, resur¬ 
sele, ar fi putut salva tradiţia marxistă de la credinţa că „proprietatea publică" 
asupra mijloacelor de producţie ar introduce o societate fără clase. 

Chiar dacă teoria care susţine că există o bază care determină în mod unic 
o suprastructură ar fi corectă, nu decurge că părţi ale suprastructurii nu sînt 
justificabile în mod independent. (Altfel, apar probleme obişnuite în legătură 
cu teoria însăşi.) Atunci ne-am putea gîndi ce fel de suprastructură este justi¬ 
ficată şi funcţionează pentru a institui o bază care să-i corespundă. (Tot aşa 
cum, deşi microbii provoacă simptomele bolii, mai întîi stabilim cum ne 
simţim şi apoi acţionăm pentru a modifica baza cauzală.) 

explicaţie abţinerii lor. Nu se oferă o explicaţie adecvată nici 
atunci cînd ne referim la lipsa de organizare, priceperea politică 
ş.a.m.d., a majorităţii. Aşadar, de ce nu s-a votat o astfel de redis¬ 
tribuire masivă? Faptul va părea deconcertant pînă vom observa 
că cei 51 % de la bază nu reprezintă singura majoritate electorală 
(continuă) posibilă; există, de asemenea, cei 51% de sus. Care 
anume dintre aceste două majorităţi se va forma depinde de felul 
în care votează cei 2% de la mijloc. Va fi în interesul celor 49% 
de sus să sprijine şi să conceapă programe pentru a-i cîştiga pe cei 
2% de la mijloc drept aliaţi. Este mai ieftin pentru cei 49% de sus 
să cumpere sprijinul celor 2% de la mijloc decît să fie expropriaţi 
(în mod parţial) de către cei 51 % de la bază. Cei 49% de la bază 
nu pot oferi mai mult decît cei 49% de sus celor 2% de la mijloc 
pentru a-i cîştiga de partea lor. Pentru că ceea ce oferă cei 49% de 
la bază celor 2% de la mijloc va proveni (după ce sînt instituite 
programele politice) de la cei 49% de sus; şi în plus, cei 49% de 
la bază vor lua ceva pentru ei înşişi de la cei 49% de sus. Cei 49% 
de sus pot întotdeauna să se salveze, oferind celor 2% de la mijloc 
puţin mai mult decît ar putea s-o facă grupul de la bază, pentru că 
oferind celor 2% ei nu mai trebuie, de asemenea, să plătească 
restului coaliţiei posibile formată din cei 51% de la bază şi anume 
celor 49% de la bază. Grupul de sus va putea întotdeauna să 
cumpere sprijinul celor 2% oscilanţi de la mijloc pentru a lupta 
împotriva măsurilor care i-ar încălca serios drepturile. 

Desigur, a vorbi despre cei 2% de la mijloc este mult prea 
precis; oamenii nu ştiu exact în ce procent se înscriu, iar politicile 
nu sînt uşor de adaptat pentru a ţinti în cei 2% care se află undeva 
la mijloc. Aşadar, ne-am putea aştepta ca un grup din mijloc 
considerabil mai mare decît 2% să fie beneficiarul unei coaliţii 
electorale de sus.* O coaliţie electorală de la bază nu se va forma 
pentru că va fi mai puţin costisitor pentru grupul de sus să 
cumpere grupul de mijloc oscilant decît să lase ca acea coaliţie să 
se constituie. Răspunzînd acestei probleme, găsim o explicaţie 


* Dacă alţii contează pe faptul că din grupul economic de la bază votează 
mai puţini în mod proporţional, aceasta va schimba locul unde se plasează 
grupul oscilant mijlociu de votanţi. Ar fi, aşadar, în interesul acelora care se 
află imediat mai jos decît grupul care are în mod curent avantajele să sprijine 
eforturile de a se vota în grupul cel mai de jos, pentru ca ei înşişi să intre în 
grupul oscilant care decide rezultatul alegerilor. 

posibilă pentru celălalt fapt care a fost adesea observat: şi anume 
că de pe urma programelor redistributive beneficiază mai ales 
clasa de mijloc. Dacă este corectă, această explicaţie are drept 
implicaţie ideea că o societate ale cărei programe politice rezultă 
din alegeri democratice nu va putea să evite cu uşurinţă ca de 
programele sale redistributive să beneficieze cel mai mult clasa 
mijlocie.* 


* Putem să stăruim mai mult asupra detaliilor argumentului nostru. De ce 
nu se va forma o coaliţie a celor 51% de la mijloc (cei 75,5% de sus minus 
24,5% de sus)? Resursele pentru a plăti acest grup vor proveni de la cei 
24,5% de sus, care vor fi într-o situaţie mai rea, dacă vor permite să se 
formeze această coaliţie de mijloc, decît dacă vor cumpăra pe următorii 26,5% 
pentru a forma o coaliţie a celor 51 % de sus. Povestea este diferită pentru 
aceia care se află în cei 2% de sus, dar nu şi pentru aceia care se află în 1 % 
de sus. Ei nu vor încerca să intre într-o coaliţie cu următorii 50%, dar vor 
coopera cu cei 1% de sus pentru a împiedica formarea unei coaliţii care i-ar 
exclude şi pe unii şi pe ceilalţi. Atunci cînd combinăm o concepţie despre 
distribuirea venitului şi a avuţiei cu o teorie a formării coaliţiilor, trebuie să 
putem deriva o predicţie precisă în legătură cu redistribuirea venitului care 
rezultă într-un sistem în care guvernează majoritatea. Predicţia este extinsă 
atunci cînd adăugăm că oamenii nu-şi cunosc procentajul lor precis şi că 
instrumentele redistributive aplicabile sînt brute. Cît de aproape de faptele 
reale va fi această predicţie modificată? 



CAPITOLUL 9 


Demoktesis 


Am justificat statul minimal, învingînd obiecţiile anarhistului 
individualist şi am arătat că toate argumentele morale majore în 
favoarea unui stat cu atribuţii mai extinse sau mai puternice sînt 
inadecvate. în pofida acestui fapt, unii cititori vor continua să 
considere că statul minimal este slab şi inconsistent. 1 Robusteţea 
statului, conform punctului lor de vedere, ar consta într-o asimetrie 
a deţinerii drepturilor între (indivizii care împreună alcătuiesc) statul 
respectiv şi un individ care rămîne în starea naturală faţă de stat (şi 
faţă de ceilalţi indivizi). Mai mult, un stat robust ar avea mai multă 
putere şi un domeniu de acţiune legitim mai mare decît acela al 
funcţiilor defensive. Nu există nici o cale legitimă pentru a ajunge 
la asimetria drepturilor. Există vreo modalitate de a continua poves¬ 
tea noastră despre originea statului (minimal) în starea naturală 
pentru a ajunge, prin intermediul singurilor paşi legitimi care nu 
violează drepturile nimănui, la ceva care seamănă mai îndeaproape 
cu un stat modern? 2 Dacă o astfel de continuare a poveştii ar fi 
posibilă, atunci ea ar lămuri aspecte esenţiale ale statelor cu atri¬ 
buţii mai extinse în care trăiesc oamenii astăzi, peste tot, dezvălu¬ 
ind natura lor. Voi oferi o contribuţie modestă în această direcţie. 


CONSISTENŢĂ ŞI EXEMPLE PARALELE 

Dar, mai întîi trebuie să spun ceva despre cît de greu este să 
convingi pe cineva să schimbe modul său de evaluare a unui caz, 
producînd un exemplu paralel. Să presupunem că încerci să mă 
convingi să schimb modul meu de evaluare a unui caz în felul 
acesta. Dacă exemplul tău paralel nu este apropiat de cazul meu, pot 
să accept evaluarea ta a exemplului paralel şi să menţin evaluarea 
mea iniţială a cazului în discuţie. Cu cît exemplul paralel este mai 
apropiat, cu atît mai mult voi fi înclinat să-/ văd prin filtrul evaluării 

mele iniţiale. („La urma urmei nu este prea rău, pentru că este 
întocmai precum...") Există o dificultate similară cu argumentele 
deductive, pentru că cineva poate să respingă una dintre premisele 
pe care o acceptase mai înainte, mai degrabă decît să accepte o 
concluzie care nu este binevenită; dar, adesea, dificultatea este mai 
puţin presantă, pentru că un lanţ lung de raţionamente deductive ne 
dă posibilitatea să pornim de la un punct care se află destul de 
departe, cu premise de care individul respectiv este sigur şi pe care 
nu le va vedea prin filtrul respingerii concluziei. In timp ce un 
exemplu, pentru a fi un exemplu paralel convingător, trebuie să fie 
foarte apropiat. (Desigur, cu cît este mai lung lanţul raţionamentelor 
cu atît mai înclinat va fi acel individ să se îndoiască de faptul că, 
într-adevăr, concluzia decurge logic; şi cineva poate să reexamineze 
acceptarea enunţurilor după ce vede ce decurge din ele.) 

Ai putea încerca să izolezi judecata sau evaluarea mea asupra 
punctului tău de pornire de judecata sau evaluarea lucrului care 
urmează să fie afectat (obţinînd prin aceasta efectul unui lanţ lung 
de raţionamente), prezentînd un lanţ de exemple. începi cu un 
exemplu îndepărtat şi pas cu pas ajungi la unul întru totul paralel 
ca structură cu cel care se află în discuţie. Provocarea mi-ar fi 
adresată mie, care sînt de acord cu tine în legătură cu exemplul 
iniţial, îndepărtat (a cărui distanţă faţă de cazul în discuţie l-a 
izolat şi l-a ferit de a fi văzut din perspectiva acelui caz) şi ar tre¬ 
bui să explic unde şi de ce îmi schimb judecata în şirul de exem¬ 
ple similare. Dar astfel de provocări, în care ţi se cere să tragi o 
linie, arareori conving pe cineva. („Admit că este o problemă să 
tragi o linie, dar oriunde este trasată, trebuie să fie de partea 
cealaltă a judecăţii mele clare despre cazul în discuţie.") 

Poziţia ta cea mai tare s-ar obţine printr-un exemplu întru totul 
paralel care ar fi deosebit de clar prin el însuşi, aşa încît judecata 
mea iniţială în legătură cu el nu ar fi modelată sau contrazisă de 
judecata mea despre cazul care se află în discuţie. Este deosebit de 
greu să găsim astfel de exemple frumoase. Dar chiar şi aşa, ai avea 
de făcut faţă sarcinii de a explica prin ce se deosebeşte de cazul 
paralel (aflat în discuţie), astfel încît eu fac o judecată despre el şi 
o alta despre cazul paralel; şi, de asemenea, sarcina de a arăta că 
pentru scopurile argumentului, această diferenţă nu face cazurile 
«eparalele. 3 

Există o problemă mai generală legată de argumentele de 
consistenţă care se sprijină pe întrebarea „Cum distingi cazul acesta 
de acela?" Adesea, filozofii ştiinţei pretind că pentru orice mulţime 

dată de observaţii există un număr infinit de explicaţii posibile; 
pentru relaţia explicativă E şi orice date de observaţie d, un număr 
infinit de explicaţii potenţiale alternative stau în relaţia E cu d. Nu 
vom stărui mult asupra chestiunii de ce se afirmă aşa ceva. (Este 
realmente suficient să se spună doar că printr-un număr finit de 
puncte poate fi trasat un număr infinit de diferite curbe?) După cîte 
ştiu, nu a fost prezentat nici un argument care să arate că pentru 
fiecare mulţime de date de observaţie există cel puţin o explicaţie, 
cu atît mai puţin un număr infinit! Este greu de ştiut dacă afirmaţia 
este adevărată (am vrea să o vedem demonstrată ca pe o teoremă) 
în lipsa unei explicaţii adecvate a relaţiei E. Dacă tot ceea ce avem 
pînă acum sînt condiţii necesare pentru E, poate că impunerea altor 
condiţii pentru a obţine condiţia suficientă va limita în aşa fel pe E 
încît nu va exista un număr infinit de lucruri care să stea în relaţia 
E cu d. (Deşi, în orice interpretare plauzibilă a lui E, poate că există 
un argument general care să arate cum putem să obţinem întot¬ 
deauna lucruri noi, fără să se ajungă la repetiţii, care să stea în 
relaţia E cu d, pe baza lucrurilor vechi care stau în această relaţie.) 

Condiţiile obişnuite impuse explicaţiei cer ca ceea ce stă în 
relaţia E cu d să conţină în mod esenţial un enunţ cu caracter de 
lege sau teoretic. în cazul moralei, ceea ce corespunde enunţurilor 
cu caracter de lege sînt principiile morale. Nu este la fel de 
plauzibil (sau neplauzibil) să presupunem că orice mulţime dată 
de judecăţi morale particulare poate fi explicată de către un număr 
infinit de principii morale alternative (nu toate corecte)? Cerinţa 
obişnuită ca principiile morale să nu conţină nume proprii, expresii 
indexicale ş.a.m.d., corespunde cerinţei filozofului ştiinţei ca 
enunţurile fundamentale cu caracter de lege să nu conţină predi¬ 
cate poziţionale. 4 Speranţa că folosind condiţii de generalizare 
pentru a ajunge la rezultatul că numai un principiu moral general 
este compatibil cu un număr mare de judecăţi morale particulare 
pare să fie asemănătoare cu presupunerea că numai un enunţ 
fundamental cu caracter de lege ar explica o mulţime dată de 
observaţii. Şi speranţa că îndepărtezi pe cineva de o judecată 
morală particulară provocîndu-1 să o deosebească de o altă jude¬ 
cată pe care refuză să o facă, adică să o concilieze cu judecata 
opusă pe care o face, pare să fie asemănătoare cu presupunerea că 
pentru o mulţime logic consistentă de date de observaţie nu există 
un enunţ fundamental cu caracter de lege sau mulţime de enunţuri 
fundamentale cu caracter de lege care ar constitui o explicaţie 
pentru acele date de observaţie. 

Aceste supoziţii sînt foarte puternice şi merg cu mult mai 
departe decît orice a dovedit cineva. Atunci, ce putem spera să 
dovedim prin intermediul unor argumente generalizatoare în etică? 
Mai plauzibilă decît opinia că nici un enunţ moral fundamental 
(care satisface condiţiile de generalizare) nu explică ambele 
judecăţi pe care le face cineva este opinia că nici un enunţ moral 
fundamental care foloseşte numai concepte pe care acel individ le 
are la îndemînă nu poate da explicaţia dorită. Şi am putea crede 
că s-ar putea cere în mod rezonabil, dacă nu ca individul respectiv 
să ofere enunţul moral fundamental care explică judecăţile sale, 
cel puţin să existe unul în universul său moral; adică, unul care 
foloseşte numai conceptele sale morale. Nu există nici o garanţie 
că va fi aşa; şi este plauzibil să spunem că individul acesta nu 
poate să răspundă doar: „Ei bine, un geniu moral ar putea să 
conceapă noi concepte morale şi termeni teoretici, Ia care nu 
ne-am gîndit încă şi în aceşti termeni să se găsească o justificare 
pentru toate judecăţile mele numai prin intermediul principiilor 
fundamentale". Ar trebuie să explicăm şi să explorăm motivele 
pentru care cineva nu poate să fie mulţumit doar cu opinia că o 
lege sau unele legi morale fundamentale (care folosesc unele 
concepte sau altele) dau seamă de toate judecăţile sale. Aceasta 
s-ar părea că este o sarcină realizabilă. 

Dificultăţile legate de exemplele paralele, pe care le-am menţio¬ 
nat mai sus, se regăsesc şi în procedeul nostru curent. Probabil că 
în speranţa zadarnică pe care o avem că se poate face ceva împo¬ 
triva alterării judecăţii, în situaţia în care un caz este văzut prin 
intermediul unei concepţii fixate despre un alt caz, îi cer cititorului 
să accepte să verifice dacă se surprinde gîndind: „Dar asta nu este 
chiar aşa de rău, pentru că este exact ca şi..." Şi acum să exa¬ 
minăm derivarea unui stat cu atribuţii mai extinse din Statul nostru 
minimal. 


DERIVAREA STATULUI 
MAI-MU LT-DECÎT-MINIMAL 

Să presupunem că în starea naturală proprietatea este dobîndită 
la început în funcţie de principiul dreptăţii în achiziţie şi după 
aceea în funcţie de principiul dreptăţii în transfer, prin schimbarea 
unei proprietăţi cu o altă proprietate, sau cu servicii sau cu obliga¬ 
ţii, sau prin intermediul cadourilor. Poate că aspectul precis al 

mănunchiului de drepturi de proprietate este stabilit cu ajutorul 
consideraţiilor privitoare la felul în care extemalităţile pot fi inter- 
nalizate în modul cel mai eficient (cu un cost minim ş.a.m.d.). 5 
Această noţiune merită să fie examinată. Drepturile de proprietate 
ale celorlalţi intemalizează extemalităţile negative ale activităţilor 
tale în măsura în care ţi se cere să-i compensezi pe aceşti ceilalţi 
pentru efectele activităţilor tale asupra proprietăţii lor; drepturile 
tale de proprietate intemalizează extemalităţile pozitive ale activi¬ 
tăţilor tale în măsura în care aceste activităţi ridică valoarea lucru¬ 
rilor asupra cărora poţi să dobîndeşti, în primul rînd, drepturi de 
proprietate. După ce au fost trasate graniţele, putem vedea, în linii 
mari şi abstract, cum ar arăta un sistem care a intemalizat toate 
extemalităţile negative. Ce ar implica, totuşi, întreaga intemalizare 
a tuturor extemalităţilor pozitivei în forma ei tare, ar implica faptul 
ca tu, sau fiecare persoană să primească în întregime beneficiile 
activităţii tale, sau ale sale pentru ceilalţi. Deoarece este greu să 
se creeze beneficii, să ne închipuim că aceasta implică transferul 
beneficiilor de la ceilalţi la tine, ceilalţi întorcîndu-se la aceeaşi 
curbă de indiferenţă pe care ar fi ocupat-o, dacă nu s-ar fi produs 
activităţile tale. (în absenţa utilităţii transferabile nelimitate, nu 
există nici o garanţie că această intemalizare va face ca agentul să 
primească aceeaşi cantitate de beneficii pe care ar fi avut-o desti¬ 
natarul activităţilor sale fără această intemalizare.) La început, 
ceea ce ne frapează este că o astfel de intemalizare tare ar elimina 
toate beneficiile convieţuirii sociale; pentru că fiecare beneficiu 
pe care-1 primeşti de la alţii este transferat şi restituit (în măsura 
în care este posibil) acestora. Dar, deoarece oamenii vor să pri¬ 
mească această plată pentru beneficiile aduse, într-o societate 
liberă se va crea o competiţie între oameni pentru a da beneficii 
altora. Preţul de piaţă pentru furnizarea acestor beneficii va fi mai 
mic decît preţul cel mai mare pe care cel care primeşte beneficiile 
ar fi dispus să-l plătească, iar acest surplus ar fi un beneficiu al 
convieţuirii sociale. Chiar dacă societatea nu ar fi liberă şi nu ar 
permite competiţia prin intermediul preţului între indivizii care, în 
mod potenţial, oferă un beneficiu (dar, în schimb, ar folosi un alt 
instrument de selecţie pentru a stabili cine ar oferi beneficiul) 
convieţuirea socială tot ar reprezenta un avantaj. în fiecare situaţie 
în care se plăteşte integral pentru beneficiile primite, există, de 
asemenea, plata integrală pentru beneficiile oferite altora. Aşadar, 
avantajele convieţuirii sociale în limitele acestui mod de orga- 

nizare nu ar consta în beneficiile pe care ţi le oferă alţii, ci mai 
degrabă în plata pe care ţi-o dau pentru beneficiile pe care tu le 
oferi lor. 

Aici, totuşi, schema, dacă este împinsă la un alt nivel devine 
incoerentă. Pentru că tu beneficiezi de pe urma faptului că trăieşti 
într-o societate în care alţii te plătesc din nou pentru beneficiile pe 
care tu li le oferi. Trebuie intemalizat, de asemenea, acest bene¬ 
ficiu pe care ţi-1 oferă prezenţa altora, în aşa fel încît să plăteşti în 
întregime şi tu pentru aceasta? De exemplu, tu restitui banii pe 
care te aştepţi ca alţii să ţi-i dea înapoi? Este clar că această 
întrebare poate fi repetată de un număr indefinit de ori şi deoarece 
faptul că primeşti banii înapoi este un avantaj al coexistenţei, nu 
poate să existe nici un rezultat stabil al intemalizării tuturor exter- 
nalităţilor pozitive. Consideraţii legate de promovarea activităţilor 
ar conduce la un sistem în care X restituie bani lui Y pentru avan¬ 
tajele „obişnuite" pe care i le oferă Y , în locul unui sistem în care 
Y îi dă bani înapoi lui X pentru beneficiile pe care Y le primeşte de 
la X, ca urmare a prezenţei lui X şi a faptului că-1 plăteşte pe Y în 
cadrul sistemului „obişnuit". Pentru că în sistemul din urmă 
beneficiile nu ar fi furnizate dintru început. De asemenea, deoarece 
acest sistem funcţionează prin exploatarea sistemului „obişnuit", 
cel dintîi nu-I poate înlocui pe cel din urmă. în absenţa sistemului 
„obişnuit" şi a beneficiilor sale care sînt returnate, sistemul 
respectiv nu are nici o bază pe care să poată funcţiona. 

Discuţiile economiştilor despre intemalizarea externalităţilor 
pozitive nu se concentrează asupra principiului tare al retumării 
integrale a beneficiilor. Mai degrabă, preocuparea lor este să existe 
mai mult decît o retumare suficientă pentru acoperirea costurilor 
agentului care realizează activitatea cu extemalităţi pozitive, în aşa 
fel încît să existe o motivaţie pentru desfăşurarea activităţii. Aceas¬ 
tă formă slabă a retumării banilor, care este suficientă pentru 
eficienţa economică, este aceea care constituie subiectul literaturii 
economice referitoare la intemalizarea externalităţilor (pozitive). 

Să ne întoarcem la derivarea statului mai-mult-decît-minimal: 
oamenii nu concep proprietatea ca posesiune a unui lucru, ci ca 
posesiune a unor drepturi (legate poate de un lucru), care sînt 
separabile din punct de vedere teoretic. Drepturile de proprietate 
sînt văzute ca nişte drepturi care determină care dintre opţiunile 
admisibile dintr-un domeniu specificat referitoare la ceva va fi 
realizată. Opţiuni admisibile sînt acelea care nu încalcă graniţa 

morală a altuia; pentru a folosi din nou un exemplu, dreptul de 
proprietate al cuiva asupra unui cuţit nu include dreptul de a-1 
înfige în cineva (lăsînd de-o parte cazul unei pedepse justificate 
pentru o crimă, sau autoapărare ş.a.m.d.). O persoană poate să aibă 
un drept asupra unui lucru, o altă persoană un alt drept asupra 
aceluiaşi lucru. Vecinii cei mai apropiaţi ai unei case pot să cum¬ 
pere dreptul de a hotărî ce culoare va avea exteriorul ei, în timp ce 
individul care locuieşte în acea casă are dreptul să stabilească ce 
(lucru admisibil) se va petrece în interiorul ei. Mai mult decît atît, 
mai mulţi oameni pot să aibă împreună acelaşi drept, folosind o 
procedură de decizie pentru a stabili cum să fie exercitat acel 
drept. Nu mai puţin în ceea ce priveşte situaţia economică a 
oamenilor, funcţionarea liberă a pieţei, asocierea voluntară a unor 
oameni (kibbutzurile ş.a.m.d.), filantropia particulară ş.a.m.d., 
reduc în mare măsură privaţiunile oamenilor. Dar putem presu¬ 
pune sau că aceste privaţiuni nu dispar cu totul, sau că, în mod 
alternativ, unii oameni sînt foarte doritori de mai multe bunuri şi 
servicii. Avînd în vedere toate acestea, cum ar putea să apară un 
stat care să aibă atribuţii mai extinse decît acelea ale statului 
minimal? 

Unora dintre aceşti oameni care doresc mai mulţi bani le vine 
ideea de a se transforma pe ei înşişi în firme, de a obţine mai mulţi 
bani vînzînd acţiuni care îi au pe ei înşişi drept obiect. Ei împart 
într-o listă lungă de drepturi distincte acele drepturi pe care pînă 
atunci fiecare le poseda asupra lui însuşi. Acestea includ dreptul 
de a decide care ocupaţie ar merita să fie încercată pentru a se trăi 
din ea, dreptul de a hotărî asupra vestimentaţiei, dreptul de a hotărî 
cu cine să se căsătorească, dreptul de a hotărî unde să locuiască, 
dreptul de a hotărî dacă să fumeze marijuana, dreptul de a stabili 
ce cărţi să citească dintre toate acelea pe care alţii le vor scrie şi 
publica ş.a.m.d. Ca şi mai înainte, aceşti oameni continuă să deţină 
pentru ei înşişi nenumărate drepturi. Pe altele ei le pun pe piaţă; 
ei vînd acţiuni separate care au ca obiect aceste drepturi particulare 
asupra lor înşişi. 

La început, doar în glumă sau ca o ciudăţenie, oamenii plătesc 
bani pentru a cumpăra dreptul de proprietate parţial asupra unor 
astfel de drepturi. Devine un capriciu să dai unei alte persoane în 
dar astfel de acţiuni ridicole care au ca obiect sau propria ta per¬ 
soană sau o a treia persoană. Dar, chiar înainte ca acest capriciu să 
se volatilizeze, alţii văd posibilităţi mai serioase. Ei propun să vîndă 

drepturile asupra lor înşişi, care ar putea fi de un folos real, sau de 
pe urma cărora alţii ar putea să beneficieze: dreptul de a decide de 
la care persoane ar putea să cumpere anumite servicii (pe care ei le 
numesc drepturi de a emite licenţe ocupaţionale); dreptul de a 
decide din ce ţări să cumpere mărfuri (drepturi de control al impor¬ 
tului); dreptul de a decide dacă să folosească sau nu LSD, sau 
heroină, sau tutun sau ciclamat de calciu (drepturi asupra narco¬ 
ticelor); dreptul de a decide ce proporţie din venitul lor să finanţeze 
diferite acţiuni indiferent dacă ei le aprobă sau nu (drepturi asupra 
taxelor); dreptul de a stabili felul şi maniera permise ale activităţii 
lor sexuale (drepturile asupra viciilor); dreptul de a decide cînd şi 
dacă să lupte împotriva cuiva şi pe cine să ucidă (dreptul de a 
recruta); dreptul de a decide marjele schimburilor (drepturile de 
control asupra salariilor şi preţurilor); dreptul de a hotărî ce teme¬ 
iuri ar fi nelegitime în ceea ce priveşte angajarea, sau vînzarea, sau 
delegarea deciziilor (drepturile asupra antidiscriminării); dreptul de 
a-i obliga pe oameni să ia parte la funcţionarea unui sistem juridic 
(dreptul de a cita pe cineva în faţa instanţei); dreptul de a rechi¬ 
ziţiona părţi corporale pentru a fi transplantate celor care au mai 
multă nevoie (drepturile la egalitate fizică); ş.a.m.d. Pentru diverse 
motive, alţi oameni vor aceste drepturi, sau doresc să aibă un 
cuvînt de spus asupra lor şi de aceea un număr imens de acţiuni 
sînt cumpărate şi vîndute, uneori pentru sume considerabile. 

Poate că nimeni nu se vinde pe sine în totalitate ca sclav, sau 
poate că asociaţiile de protecţie nu impun respectarea unor astfel 
de contracte. în orice caz, există cel mult numai cîţiva indivizi 
într-o stare de sclavie completă. Aproape oricine vinde astfel de 
drepturi vinde numai atît cît să ridice totalul (chiar dacă foarte 
mare) pînă la dreptul de proprietate, al cărui grad de cuprindere 
este limitat. Deoarece există anumite limite în ceea ce priveşte 
drepturile pe care le au alţii asupra lor, ei nu sînt supuşi unei scla¬ 
vii complete. Dar mulţi oameni care scot la vînzare drepturile 
asupra lor înşişi se află în situaţia ca acestea din urmă să fie toate 
cumpărate de către un singur alt individ sau de către un mic grup. 
Astfel, chiar dacă există unele limite în ceea ce priveşte dreptul 
proprietarului (proprietarilor), oamenii aceştia care se află în 
posesia altora, supuşi dorinţelor acţionarilor care au acţiuni al 
căror obiect sînt chiar ei, simt o apăsare considerabilă. Deoarece 
această dominare foarte întinsă a unor indivizi de către alţii apare 
printr-un şir de paşi legitimi, prin intermediul unor schimburi 

voluntare, dintr-o situaţie iniţială care nu este nedreaptă, nu este 
ea însăşi nedreaptă. Dar deşi nu este nedreaptă, unii o găsesc into¬ 
lerabilă. 

Indivizii care se găsesc în situaţia de a se transforma pe ei înşişi 
în firme adaugă la termenii fiecărui pachet de acţiuni condiţia de 
a nu fi vînduţi nimănui care deja deţine mai mult decît un anumit 
număr de acţiuni din acel pachet. (Deoarece cu cît sînt mai restric¬ 
tive condiţiile, cu atît mai puţin valoros este pachetul de acţiuni, 
numărul fixat nu este foarte jos.) De-a lungul timpului, multe 
dintre aceste mici companii dispar, fie pentru că proprietarii îşi 
vînd acţiunile cînd sînt într-o situaţie economică proastă, în aşa fel 
încît ele se risipesc la mai mulţi indivizi, fie pentru că multe 
persoane cumpără acţiuni în aceste holdinguri, în aşa fel încît în 
privinţa proprietăţii depline deţinerea de acţiuni asupra persoanei 
este mai extinsă şi mai dispersată. Pe măsură ce trece timpul, 
pentru un motiv sau altul, aproape toţi vînd drepturile pe care le 
au asupra lor înşişi păstrînd, pentru ei înşişi, o acţiune asupra 
fiecărui drept, în aşa fel încît să poată participa la şedinţa acţio¬ 
narilor, dacă vor. (Dată fiind puterea minusculă a votului lor la 
aceste şedinţe şi lipsa de atenţie cu care sînt ascultate luările lor 
de cuvînt ocazionale, poate că doar din motive sentimentale ei 
păstrează acţiuni asupra lor înşişi.) 

Numărul enorm de acţiuni deţinute şi dispersia proprietăţii 
asupra lor duc la un haos şi o ineficienţă considerabile. Se orga¬ 
nizează constant şedinţe la care participă mulţi acţionari pentru ca 
diferitele decizii să fie acum supuse unor condiţionări externe: una 
despre stilul tunsorii cuiva, alta despre stilul său de viaţă, o alta 
despre tunsoarea altcuiva ş.a.m.d. Unii oameni îşi petrec o mare 
parte din timp participînd la şedinţe ale acţionarilor sau semnînd 
delegaţii pentru alţii. Diviziunea muncii creează ocupaţia specială 
a reprezentanţilor acţionarilor, persoane care îşi petrec tot timpul 
la diferite şedinţe. Iau naştere diferite mişcări reformatoare, numite 
„mişcări de consolidare"; două genuri de astfel de mişcări sînt 
experimentate pe scară largă. Există şedinţe ale acţionarilor 
consolidatori individuali, în care toţi cei care deţin orice fel de 
acţiune asupra unui anumit individ se întîlnesc pentru a vota. Se 
pune la vot cîte o singură chestiune şi numai aceia care sînt eligi¬ 
bili pentru chestiunea respectivă pot să voteze. (Această consoli¬ 
dare duce la creşterea eficienţei pentru că oamenii care posedă o 

acţiune care vizează un drept asupra unei persoane particulare tind 
să deţină acţiuni care să le dea şi alte drepturi asupra ei.) Există de 
asemenea adunări ale acţionarilor consolidaţi, în care toate persoa¬ 
nele care deţin acţiuni asupra unui anumit drept relativ la cineva 
se întîlnesc şi votează; de exemplu, convenţiile care au ca obiect 
drogurile, cu voturi luate de la fiecare persoană în mod consecutiv. 
(Aici, sporirea eficienţei se obţine ca urmare a faptului că oamenii 
care cumpără o acţiune care vizează lin anumit drept asupra unei 
persoane sînt înclinaţi să dobîndească acţiuni care vizează acelaşi 
drept asupra altor persoane.) Totuşi, în pofida acestor consolidări 
situaţia este imposibil de complexă, cerînd un timp enorm. 
Oamenii încearcă să vîndă cu preţ redus acţiuni, menţinînd una de 
un anumit fel, „pentru a-şi exprima părerea", după cum spun ei. 
Pe măsură ce încearcă să vîndă, preţul fiecărei acţiuni scade 
dramatic, făcîndu-i pe alţii să cumpere acţiuni ce vizează unele 
drepturi pe care nu le deţin încă. (Astfel de acţiuni se cumpără 
precum biletele de baseball, oamenii încercînd să strîngă colecţii 
complete. Copiii sînt încurajaţi să colecţioneze, acesta fiind un fel 
de a-i pregăti pentru rolul lor viitor de acţionari.) 

Această mare dispersare a acţiunilor pune capăt dominării unui 
individ de către un alt individ sau grup mic uşor de identificat. 
Indivizii încetează să mai fie la cheremul unui singur alt individ, 
în schimb, aproape toţi iau decizii în legătură cu ei înşişi şi decid 
în legătură cu aproape oricine. Puterea pe care alţii o deţin asupra 
unui individ nu se reduce; ceea ce se schimbă este deţinătorul 
puterii. 

în această privinţă sistemul consumă încă prea mult timp şi este 
greoi. Remediul este o mare reuniune dedicată consolidării. Toţi 
se strîng laolaltă venind de la mare depărtare, cumpără şi vînd 
acţiuni şi după trei zile febrile (ce să vezi?) fiecare individ deţine 
exact o acţiune asupra fiecărui alt individ, inclusiv asupra lui 
însuşi. Aşa că acum poate să aibă loc doar o singură şedinţă în 
care se decide orice în legătură cu oricine, o şedinţă în care fiecare 
votează o singură dată, fie în mod direct, fie delegînd pentru 
aceasta pe altcineva. Deciziile generale privesc pe fiecare, în loc 
de a socoti pe fiecare individ în mod separat. La început, fiecare 
individ poate să participe la şedinţa trianuală a acţionarilor şi să-şi 
dea voturile: propriul vot plus cele care i s-ar fi putut delega. Dar 
participarea la şedinţe este prea numeroasă, discuţiile prea plic¬ 
tisitoare şi lungi datorită dorinţei fiecăruia de a-şi spune cuvîntul. 

în cele din urmă se ia hotărîrea ca numai aceia investiţi să dea cel 
puţin 100 000 de voturi pot să ia parte la marea şedinţă a acţio¬ 
narilor. 

O problemă importantă este cum să fie incluşi copiii. O Mare 
Societate pe Acţiuni este un holding valoros şi foarte apreciat, cel 
care nu face parte este un nonacţionar izolat, lipsit de putere faţă 
de alţii. Cît priveşte copiii, să aştepte pînă le mor părinţii pentru a 
le putea moşteni acţiunile ar însemna să fie lăsaţi fără acţiuni o 
bună parte din viaţa lor adultă. Şi nu fiecare familie are numai doi 
copii. Acţiunile nu pot fi date pur şi simplu unui adolescent. Ale 
cui acţiuni să fie date, şi ar fi corect să fie date pe gratis pur şi 
simplu. Acţiuni ale Marii Societăţi, atunci cînd alţii şi le cumpă¬ 
raseră pe ale lor? Aşa se face că împărţirea este introdusă ca 
modalitate de a da o posibilitate tinerilor să intre în rîndurile 
acţionarilor. în timpul care s-a scurs de la ultima şedinţă trianuală 
a acţionarilor, m acţionari au murit şi n persoane au împlinit vîrsta 
de a deveni acţionari. Acele m acţiuni revin comitetului de con¬ 
ducere şi sînt retrase din circuit şi fiecare dintre cele s acţiuni care 
au rămas se divide: (s + n)/s pentru una, fracţiunile fuzionînd 
pentru a forma n noi acţiuni care sînt distribuite tinerilor care intră 
în rîndul acţionarilor Acestea nu le sînt distribuite pe gratis (căci 
ar fi incorect), ci în schimbul integrării lor şi al semnăturii de 
acceptare al întregului pachet în care sînt integraţi, care se află la 
dispoziţia societăţii. în schimbul capitalului care reprezintă propria 
lor integrare, fiecare primeşte o Acţiune a Marii Societăţi şi intră 
în rîndurile acţionarilor, devine acţionar prin dreptul de a participa 
la deciziile comune ale societăţii, un proprietar-parţial al oricărei 
alte persoane. Fiecare pachet vechi de acţiuni se poate împărţi 
deoarece afluxul de noi persoane care intră în societatea acţiona¬ 
rilor înseamnă că fiecare pachet este o acţiune asupra mai multor 
persoane. Aşadar oamenii care intră în societate şi pachetul care 
se împarte se justifică reciproc. 

Oamenii văd schimbul ca pe o relaţie comercială absolut echi¬ 
tabilă. înaintea schimbului un individ are o acţiune întreagă asupra 
lui însuşi şi nici măcar o acţiune parţială asupra vreunui alt 
individ. Cu s + h- 1 alţi indivizi (pentru a folosi aceleaşi litere ca 
mai înainte) în societate, fiecare se integrează în s + n acţiuni, 
semnînd fiecare dintre aceste acţiuni în faţa comitetului de 
conducere. în schimb el primeşte l/s + n dintr-o acţiune asupra 
fiecăruia dintre ceilalţi 5 + n-l indivizi din societate plus aceeaşi 

parte asupra lui însuşi. Astfel el are s + n acţiuni, fiecare repre- 
zentînd l/s+n din proprietatea asupra celor s + n indivizi din socie¬ 
tate. înmulţind numărul de acţiuni pe care le deţine cu fracţiunea 
de proprietate asupra cuiva, pe care o reprezintă fiecare acţiune, 
obţinem (s+n) (lA + n), ceea ce este egal cu 1. Ceea ce se obţine 
la sfîrşit din acest schimb este o singură proprietate deplină, ceea 
ce este exact pentru ceea ce semnează în faţa comitetului de 
conducere. Oamenii spun şi cred că atunci cînd fiecare are în pro¬ 
prietate pe fiecare, nimeni nu are în prorietate pe nimeni. 6 Fiecare 
individ crede că oricare alt individ nu este un tiran, ci, mai degrabă, 
este aidoma lui, cu exact aceeaşi poziţie. Din moment ce toţi sînt 
în aceeaşi barcă, nimeni nu vede situaţia respectivă ca fiind una de 
dominaţie; numărul mare de pasageri din acea barcă face situaţia 
mai tolerabilă decît în cazul în care unul singur trage la vîsle. 
Deoarece decizia se aplică tuturor deopotrivă, ceea ce se obţine 
este (după cum se spune) domnia regulilor impersonale şi non- 
arbitrare, mai degrabă decît domnia oamenilor. Se consideră că 
fiecare beneficiază de pe urma eforturilor celorlalţi de a domni în 
mod înţelept asupra tuturor şi fiecare este egal cu toţi ceilalţi în 
această strădanie, avînd acelaşi cuvînt de spus ca şi ceilalţi. Astfel 
se stabileşte sistemul un acţionar, un vot. Şi poate că sentimentele 
fraterne se dezvoltă pe măsură ce oamenii îşi dau seama că sînt 
legaţi unii de alţii într-un mod inextricabil, fiecare deopotrivă 
acţionar şi obiect al unei acţiuni, fiecare deţinător al fraţilor săi şi 
obiect al proprietăţii acestora. 

Din cînd în cînd cîţiva nemulţumiţi refuză să accepte acţiunile 
Marii lor Societăţi şi nu semnează în tabelul membrilor societăţii. 
Refuzînd să şi-l pună pe John Hancock al lor pe Declaraţia de 
Interdependenţă, ei spun că nu vor nici o parte a sistemului şi 
refuză să accepte ca sistemul să-i considere parte a lui. Unii merg 
atît de departe încît cer desfiinţarea societăţii! Capete înfierbîntate 
din comitetul de conducere cer încarcerarea lor, dar, ţinînd seamă 
de necooperarea tinerilor, se pare că ei nu au dat încă acestui 
comitet dreptul explicit de a face aşa ceva. Unii membri ai comite¬ 
tului susţin că prin acceptarea beneficiilor celor care cresc sub 
aripa ocrotitoare a societăţii şi prin rămînerea în aria ei de 
influenţă, tinerii şi-au dat deja consimţămîntul în mod tacit să fie 
socotiţi drept „obiecte" ale acţiunilor deţinute de ceilalţi şi prin 
urmare nu mai este nevoie de nici un alt act din partea lor. Dar, 
din moment ce toţi ceilalţi îşi dau seama că acest consimţămînt 

tacit nu valorează nici cît hîrtia pe care nu este scris, această 
afirmaţie abia dacă se bazează pe ceva. Un membru al comitetului 
spune că întrucît toţi copiii sînt făcuţi de către părinţii lor, părinţii 
îi au în stăpînire şi deci proprietatea comitetului asupra părinţilor 
se extinde şi asupra copiilor. Ciudăţeania acestui argument mili¬ 
tează împotriva folosirii lui într-un moment atît de delicat. 

Imprimăm un ritm mai puţin alert dramaticei noastre poveşti 
pentru a lua în considerare concepţiile lui Locke despre proprie¬ 
tatea parentală asupra copiilor. 7 Locke trebuie să-l discute în 
amănunt pe Filmer, nu numai pentru a curăţa terenul de un ciudat 
punct de vedere alternativ, ci pentru a arăta de ce acest punct de 
vedere nu decurge din elemente ale propriei sale concepţii, după 
cum s-ar fi putut presupune. De aceea cel care scrie Second Treatise 
continuă să elaboreze First Treatise. 8 Drepturile de proprietate 
asupra a ceea ce a produs cineva ar părea să decurgă din teoria lui 
Locke asupra proprietăţii. Deci Locke ar fi în faţa unei probleme 
reale: dacă Dumnezeu care a făcut lumea şi o stăpîneşte i-ar da 
numai lui Adam dreptul de proprietate asupra ei. Chiar dacă Locke 
a crezut şi a argumentat că aceasta nu se întîmplase (cap. 4), 
trebuie să se fi întrebat care ar fi fost consecinţele, dacă s-ar fi 
întîmplat. Trebuie să se fi întrebat dacă ideile sale ar avea drept 
consecinţă că dacă s-ar fi întîmplat, atunci alţii ar fi avut nevoie de 
permisiunea lui Adam de a folosi proprietatea sa pentru a se 
întreţine din punct de vedere fizic şi, aşadar, s-ar fi aflat în mîinile 
sale. (Dacă lucrurile stau aşa şi dacă un dar poate fi lăsat moşte¬ 
nire atunci...). Puncte de vedere al căror rezultat satisfăcător (lip¬ 
sa oricărei dominaţii a unora de către alţii) depinde de ceva 
contingent, care ar fi putut să fie în alt fel (nici un dar de felul 
acesta de la Dumnezeu pentru Adam) trebuie să-l lase pe acela 
care le susţine într-o stare neconfortabilă. (Nu iau în seamă aici 
replica după care Dumnezeu este bun în mod necesar şi, aşadar, 
faptul de a nu face un astfel de dar nu este contingent. O concepţie 
morală care trebuie să meargă pe o astfel de cale pentru a nu fi 
răsturnată de fapte care par accidentale este, într-adevăr, foarte 
şubredă.) Aşadar Locke discută (I, secţiunile 41, 42) un element 
esenţial al teoriei sale, atunci cînd vorbeşte despre „titlul" fiecărui 
om „doar la atît din avutul altuia cît să-l pună la adăpost de nevoia 
extremă, unde nu are nici un mijloc de a subzista altfel", ceea ce 
celălalt nu poate să păstreze pentru el însuşi. 

De asemenea, Locke trebuie şă explice de ce părinţii nu au 
drept de proprietate asupra copiilor lor. Argumentul său principal 
(I, secţiunile 52-54) pare să depindă de ideea că avem drept de 
proprietate asupra a ceea ce facem, numai dacă putem controla şi 
înţelege toate părţile procesului prin care facem acel lucru. După 
acest criteriu, oamenii care-şi însămînţează pămîntul şi îl udă nu 
ar fi proprietarii plantelor care cresc din acele seminţe. Desigur, o 
mare parte din ceea ce mulţi dintre noi facem constă în a interveni 
în sau a declanşa procese a căror desfăşurare completă nu o 
înţelegem, producînd un rezultat pe care nu-1 putem concepe 
complet. (Cine ştie tot ceea ce spun fizicienii că este relevant 
pentru materialele care au proprietăţile pe care le au şi despre 
forţele care acţionează aşa cum acţionează; şi cine ştie ceea ce 
fizicienii nu ştiu?) Cu toate acestea, în multe cazuri ca acestea, 
Locke vrea să spună că sîntem proprietarii a ceea ce producem. 

Locke oferă un al doilea argument: „Pînă şi puterea pe care 
Dumnezeu însuşi o exercită asupra oamenilor este dată de dreptul 
de paternitate, totuşi această paternitate este de aşa natură încît 
exclude orice pretenţie în ceea ce priveşte părinţii pămînteşti; căci 
el este Rege pentru că el este într-adevăr cel care ne-a făcut pe noi 
toţi, ceea ce nici unul dintre părinţi nu poate să pretindă a fi faţă 
de copiii lor“ (I, sect. 54). Este greu să desluşim această chestiune. 
Dacă ideea este că oamenii nu pot să fie proprietarii propriilor lor 
copii pentru că ei înşişi se află în proprietatea cuiva şi, prin 
urmare, nu sînt capabili să deţină proprietate, atunci aceasta s-ar 
potrivi pentru proprietatea asupra a orice altceva făcut de către 
oameni. Dacă ideea este însă că Dumnezeu, cu mult mai mult 
decît părinţii unui copil, este cel care face un copil, aceasta se 
aplică multor altor lucruri despre care Locke gîndeşte că pot fi 
deţinute în proprietate (plante, animale); şi poate că se aplică la 
orice. (Măsura în care aceasta este adevărat pare să fie o bază 
puţin solidă pentru a construi o teorie.) Să observăm că Locke nu 
pretinde că în virtutea a ceva legat de natura lor, copiii nu pot fi 
în proprietatea părinţilor lor, chiar dacă aceştia sînt opera lor. El 
nu spune că ceva legat de oameni (care nu au făcut nimic incorect 
pentru ca ei să nu mai poată fi stăpîni pe vieţile lor — secţiunile 
23, 178) interzice acelora care i-au adus pe lume să aibă proprie¬ 
tate asupra lor, pentru că el susţine că Dumnezeu are proprietate 
asupra omului în virtutea faptului de a-1 fi zămislit cu toate pro¬ 
prietăţile lui naturale (sect. 6). 

Deoarece Locke nu afirmă că (1) ceva intrinsec persoanelor îi 
împiedică pe aceia care le procreează să le aibă în proprietate — 
pentru a evita concluzia că părinţii au proprietate asupra copiilor lor, 
el trebuie să argumenteze sau că (2) unele condiţii din teoria 
modului în care apar drepturile de proprietate în procesele de 
producţie exclud procesul prin care părinţii procreează propriii lor 
copii de la categoria proceselor care produc drepturi de proprietate, 
sau (3) ceva ce are de-a face cu părinţii îi împiedică pe aceştia să se 
afle în relaţia, sau într-o anumită relaţie, de proprietate sau (4) nu 
părinţii sînt aceia care, în realitate, îi aduc pe lume pe copiii lor. Am 
văzut că încercarea lui Locke de a elabora 2, 3 şi 4 creează pro¬ 
bleme. Ultimele două fiind nepromiţătoare, cineva care se plasează 
în tradiţia lockeană trebuie să dezvolte o variantă a lui 1 sau 2. 

Să observăm că respingerea puternică de către Locke a ideii că 
părinţii îi aduc pe lume pe propriii lor copii, ei fiind cauza apariţiei 
acestor fiinţe, elimină fundamentul pe care să întemeiem respon¬ 
sabilitatea părinţilor de a avea grijă de copiii lor. în felul acesta, 
ceea ce îi mai rămîne lui Locke să spună este că legea naturii este 
aceea care cere o astfel de grijă părintească (sect. 56), ca pe un 
fapt moral brut, după cîte se pare. Dar aceasta lasă neexplicat de 
ce legea cere grijă din partea părinţilor şi de ce nu există un alt caz 
în care cineva primeşte „beneficiul durerilor altcuiva, la care el nu 
are nici un drept" (sect. 34). 

Povestea noastră trebuie să ia sfîrşit acum. în ceea ce-i priveşte 
pe tineri, se decide că ei nu trebuie, la urma urmei, să intre în 
rîndurile acţionarilor. Pot să refuze beneficiile ei şi să părăsească 
zona societăţii, fără nici o supărare. (Dar deoarece nici o aşezare 
omenească nu a supravieţuit pe Marte mai mult de şase luni, există 
motive puternice pentru a rămîne pe pămînt şi a deveni acţionar.) 
Aceia cărora li se cere să accepte sau să plece răspund pretinzînd 
că, din moment ce societatea nu deţine în proprietate tot pămîntul, 
oricine poate să cumpere o bucată de pămînt în zona ei şi să 
trăiască aşa cum vrea. Deşi societatea nu cumpărase de fapt tot 
pămîntul, regulile ei iniţale, adoptate de către toţi la marea întru¬ 
nire de consolidare, interziceau secesiunea pămîntului de controlul 
ei. 9 Se pune întrebarea: poate permite corporaţia unei alte corpo¬ 
raţii să apară în sînul ei ? Poate să tolereze pericolele pe care le 
prezintă indivizi izolaţi neangrenaţi în structura acţionarilor; 
într-un cuvînt, poate tolera ancorpia? 

Unii sugerează ca indivizilor recalcitranţi să li se permită să iasă 
din corporaţie, dar să rămînă totuşi pe teritoriul ei. De ce să nu li 

se permită să stea pe teritoriul corporaţiei şi să aleagă exact acele 
legături cu ea pe care le doresc, să formuleze propriile lor seturi 
de drepturi şi de obligaţii (exceptînd nonagresiunea) faţă de alte 
persoane şi de corporaţie, plătind pentru ceea ce primesc, trăind 
într-un mod independent? 10 

Dar alţii răspund că aceasta ar fi ceva prea haotic; şi că s-ar 
putea, de asemenea, să submineze sistemul constituit. Căci şi alţii 
(„influenţabilii“, cum se spune) ar putea să fie tentaţi să se retragă 
din rîndurile acţionarilor. Şi cine ar mai rămîne? Numai aceia mai 
puţin capabili să-şi poarte de grijă. Şi cine ar avea grijă de ei? Şi 
cum s-ar descurca singuri aceia care au plecat? Şi s-ar dezvolta la 
fel de mult fraternitatea în absenţa sistemului universal al corpo¬ 
raţiei acţionarilor şi fără ca toate persoanele (capabile de aceasta) 
să fie constrînse să-i ajute pe ceilalţi? Aproape toţi consideră că 
experienţa lor istorică arată că acest sistem în care fiecare are 
dreptul să-şi spună cuvîntul (cu unele limite specificate) în ceea ce 
priveşte vieţile tuturor celorlalţi este cel mai bun şi mai corect 
imaginabil. Teoreticienii lor sociali sînt de acord că sistemul lor 
de demoktesis, deţinerea în proprietate a oamenilor, de către 
oameni şi pentru oameni este forma cea mai înaltă a vieţii sociale, 
una care nu trebuie lăsată să piară de pe faţa pămîntului. 

In depănarea acestei poveşti am ajuns, în cele din urmă, la ceea 
ce poate fi recunoscut drept un stat modem, cu vasta lui colecţie 
de puteri asupra cetăţenilor. într-adevăr, am ajuns la un stat demo¬ 
cratic. Explicaţia noastră ipotetică a felului în care acesta ar putea 
să apară dintr-un stat minimal fără nici o violare flagrantă a drep¬ 
turilor cuiva, prin intermediul unei serii de paşi individuali, 
fiecare, după cum se poate argumenta, neproblematic, ne-a plasat 
într-o poziţie mai bună, în care să putem judeca şi insista asupra 
naturii esenţiale a unui astfel de stat şi a modului său fundamental 
de a stabili relaţii între persoane. Ceea ce am obţinut poate că nu 
este prea mult; dar merită să înţelegem procesul prin care s-a 
ajuns la acest stat democratic, nu şi caracteristicile sale, însă. 

S-ar mai putea spune şi alte poveşti, unele despre origini 
nedrepte. Să ne gîndim la următorul şir de cazuri, pe care îl vom 
numi Povestea sclavului şi gîndiţi-vă că se referă la voi. 

1. Un sclav se află pe de-a-ntregul la cheremul stăpînului său brutal. El 
este adesea bătut crunt, sculat la miezul nopţii ş.a.m.d. 

2. Stăpînul este mai bun şi îl bate pe sclav numai pentru abateri dovedite 
de la regulile sale (pentru că nu-şi îndeplineşte norma de muncă 
ş.a.m.d.). El îi lasă sclavului ceva timp liber. 

3. Stăpînul are un grup de sclavi şi hotărăşte cum să fie distribuite 
lucrurile între ei luînd în consideraţie temeiuri respectabile, cum ar fi 
nevoile lor, meritele lor ş.a.m.d. 

4. Stăpînul le dă sclavilor patru zile pentru ei înşişi şi le cere să lucreze 
numai trei zile pe săptămînă pe pămîntul lui. Restul timpului le 
aparţine. 

5. Stăpînul le permite sclavilor să meargă şi să lucreze în oraş (sau oriunde 
vor ei) pentru salariu. El le cere doar ca ei să-i trimită trei şeptimi din 
salariile lor. El îşi rezervă, de asemenea, dreptul de a-i chema înapoi 
pe plantaţie, dacă vreo primejdie îi ameninţă pămîntul; şi să le ceară 
mai mult de cele trei şeptimi sau mai puţin. Mai departe, el îşi arogă 
dreptul de a limita participarea sclavilor la anumite activităţi pericu¬ 
loase care ameninţă venitul pe care aceştia i-1 datorează, de exemplu, 
alpinismul, fumatul. 

6. Stăpînul permite tuturor celor 10 000 de sclavi, cu excepţia ta, să 
voteze şi hotărîrea este luată de toţi aceştia. O discuţie deschisă 
ş.a.m.d. are loc şi ei au puterea să hotărască cum să folosească 
procentul, indiferent care ar fi acesta, din veniturile tale (şi ale lor), pe 
care ei decid să le ia, ce activităţi îţi pot fi interzise în mod legitim 
ş.a.m.d. 

Să ne oprim puţin din înşiruirea acestor cazuri pentru a rezuma. 
Dacă stăpînul încheie un contract pentru acest transfer de putere, 
în aşa fel încît să nu-1 poate retrage, ceea ce obţii este o schimbare 
de stăpîn. Ai acum 10 000 de stăpîni în locul unuia singur; mai 
degrabă ai un stăpîn cu 10 000 de capete. Poate că cei 10 000 vor 
fi chiar mai buni decît stăpînul binevoitor din cazul 2. Totuşi, ei 
sînt stăpînul tău. Cu toate acestea, se poate face chiar mai mult. 
Un singur stăpîn bun (precum în cazul 2) i-ar putea da voie scla¬ 
vului său (ori sclavilor săi) să spună ce are de spus şi să încerce 
să-l convingă să ia o anumită hotărîre. Şi stăpînul cu 10 000 de 
capete poate să facă aceasta. 

7. Deşi nu ai dreptul să votezi, eşti liber (şi ţi se dă dreptul) să discuţi cu 
cei 10 000 pentru a încerca să-i convingi să adopte diverse politici şi 
să se poarte cu tine şi cu ei înşişi într-un anumit fel. Apoi ei votează 
pentru a hotărî în legătură cu politicile care acoperă domeniul vast al 
puterilor lor. 

8. Drept apreciere a contribuţiei tale utile la discuţie, cei 10 000 îţi permit 
să votezi, dacă ajung în impas; ei se angajează să respecte această 
procedură. După discuţie tu-ţi notezi votul pe o bucată de hîrtie şi ei 
trec la vot. în cazul că ei se împart în mod egal în ceea ce priveşte o 
anumită problemă, 5 000 pentru şi 5 000 împotrivă, ei se uită la votul 

tău şi-l iau în calcul. Asta nu s-a mai întîmplat; ei nu au avut niciodată 
ocazia să deschidă buletinul tău de vot. (Un singur stăpîn ar putea să 
se angajeze şi el faţă de sclavul său să-l lase să decidă în legătură cu 
orice chestiune care-1 priveşte pe sclav şi faţă de care el, stăpînul, este 
absolut indiferent.) 

9. Ei pun votul tău la un loc cu al lor. Dacă ei sînt la egalitate, atunci 
votul tău este decisiv. Altfel, nu are nici o importanţă pentru rezultatul 
electoral. 

întrebarea este: care trecere de la cazul 1 la cazul 9 a făcut ca 

această poveste să nu mai fie povestea unui sclav? 11 


ISTORII IPOTETICE 

Ar fi posibil ca un stat mai-mult-decît-minimal să apară prin- 
tr-un boicot? Oamenii care susţin un astfel de stat ar putea să 
refuze să aibă de-a face, sau să facă schimburi, sau să aibă relaţii 
sociale cu aceia care nu se angajează să ia parte la acţiunile 
aparatului adiţional al statului (inclusiv boicotul neparticipanţilor). 
Cu cît sînt mai mulţi cei care se angajează să-i boicoteze pe non- 
participanţi, cu atît mai reduse sînt şansele acestora. Dacă boicotul 
funcţionează complet, s-ar putea ca toţi să ajungă să ia parte la 
activităţile statului mai-mult-decît-minimal şi, într-adevăr, s-ar 
putea atunci să i se permită statului să-i constrîngă pe aceştia să 
facă lucruri împotriva voinţei lor. 

într-o situaţie care rezultă dintr-un astfel de aranjament, cineva ar 
putea să refuze să ia parte la, sau ar putea să se retragă de la exer¬ 
citarea acestor constrîngeri şi procese adiţionale, dacă ar fi dispus să 
înfrunte, indiferent cît de eficient, un boicot social care ar putea fi 
îndreptat împotriva sa, spre deosebire de statul mai-mult-decît-mini¬ 
mal, în care fiecare este constrîns să participe. Acest aranjament, care 
ar oglindi anumite caracteristici instituţionale ale statului mai-mult-de- 
cît-minimal, ilustrează felul în care acţiuni coordonate pe care le-ar 
putea întreprinde oamenii pot să conducă la anumite rezultate fără 
ca vreun drept să fie violat. Este foarte puţin probabil ca într-o 
societate numeroasă, un boicot real, precum cel pe care l-am de¬ 
scris, să poată fi menţinut cu succes. Ar putea să existe mulţi care 
să se opună aparatului adiţional şi care să poată găsi destui oameni 
cu care să întreţină relaţii, să organizeze o agenţie de protecţie 
ş.a.m.d., în aşa fel încît într-o enclavă independentă (nu în mod 

necesar geografică), să se împotrivească boicotului; mai mult, ei 
ar putea să ofere stimulente unora dintre participanţii la boicot 
pentru a-1 submina (poate că în secret, pentru a evita reacţia 
celorlalţi care continuă să-l menţină). Boicotul ar eşua, din ce în 
ce mai mulţi renunţînd la el, pe măsură ce văd cum alţii care fac 
aceasta profită. Statul mai-mult-decît-minimal va fi instituit 
numai dacă aproape toţi membrii societăţii aderă în aşa măsură 
la idealul acestui gen de stat, încît să accepte bucuros restricţiile 
lui suplimentare şi să refuze cîştigul personal de dragul efectuării 
boicotului şi să fie preocupaţi şi implicaţi în modelarea relaţiilor 
lor în vederea dobîndirii acestui ţel. Numai analogul statului 
mai-mult-decît-minimal, în care fiecare persoană păstrează dreptul 
să aleagă să participe sau nu, este legitim; şi numai atunci cînd 
apare în felul pe care l-am descris. 

Cum modifică istoriile ipotetice judecata noastră curentă referi¬ 
toare la structura instituţională a unei societăţi? Daţi-mi voie să 
îndrăznesc să fac unele remarci cu titlul de încercare. Dacă la o 
societate existentă s-a ajuns printr-o istorie reală care este dreaptă, 
atunci tot aşa este şi acea societate. Dacă istoria reală a unei 
societăţi existente este nedreaptă şi nici o ipotetică istorie dreaptă 
nu ar putea conduce la structura acelei societăţi, atunci structura 
ei este nedreaptă. Sînt mai complicate cazurile în care istoria reală 
a unei societăţi este nedreaptă şi cu toate acestea o anumită 
ipotetică istorie dreaptă ar fi putut conduce la structura ei actuală 
(deşi poate că nu la distribuirea specifică a bunurilor sau a po¬ 
ziţiilor din cadrul ei). Dacă ipotetica istorie dreaptă este „apro¬ 
piată" de istoria reală, ale cărei nedreptăţi nu au jucat nici un rol 
semnificativ în înfăptuirea sau menţinerea structurii instituţionale, 
atunci structura actuală va fi la fel de dreaptă precum ne putem 
aştepta să fie. 

Dacă ipotetica istorie dreaptă implică consimţămîntul fiecărui 
individ la structura instituţională şi la orice limitări impuse drep¬ 
turilor sale (specificate prin constrîngerile colaterale morale asupra 
comportamentului celorlalţi), pe care acea structură le încor¬ 
porează, atunci dacă un anumit individ nu şi-ar da acordul, trebuie 
să considerăm structura instituţională ca fiind nedreaptă (dacă nu 
trece ca fiind dreaptă prin intermediul unei alte istorii ipotetice). 
De asemenea, trebuie să socotim că structura instituţională este 
nedreaptă, dacă ipotetica istorie dreaptă se bazează pe ideea că 
unii şi-au dat consimţămîntul, deşi în realitate nu şi l-au dat, iar 

unii, acum, nu şi-ar da consimţămîntul acelora care şi l-au dat. 
Dacă structura instituţională ar putea apărea printr-o ipotetică 
istorie dreaptă care nu implică consimţămîntul nimănui la acea 
structură, atunci evaluarea structurii va depinde de evaluarea 
procesului care ar produce-o. Dacă acel proces este considerat ca 
fiind mai bun (în virtutea altor dimensiuni decît dreptatea, unde, 
prin ipoteză, el excelează) decît istoria reală, aceasta probabil că 
va îmbunătăţi evaluarea structurii. Faptul că un proces drept ar fi 
condus la acea structură instituţională, dar numai dacă ar fi 
asigurat de către indivizi demni de dispreţ, nu va îmbunătăţi eva¬ 
luarea acelei structuri instituţionale. 

Din moment ce o structură care ar putea să apară printr-un 
proces drept care nu implică consimţămîntul indivizilor nu va 
conţine limitări ale drepturilor lor sau drepturi pe care ei să nu le 
posede, ea va fi mai aproape, în măsura în care este vorba despre 
drepturi, de punctul de plecare al drepturilor individuale specificate 
de către constrîngeri morale colaterale; aşadar, structura drep¬ 
turilor va fi socotită dreaptă. Menţinînd constantă nedreptatea 
istoriilor lor actuale, structurile instituţionale mai apropiate de 
drepturile pe care le posedă indivizii, în virtutea constrîngerilor 
morale colaterale, vor fi mai drepte decît structurile instituţionale 
mai distanţate. Dacă o structură instituţională care încorporează 
numai drepturi individuale poate să apară într-un mod nedrept, 
vom fi gata să o menţinem chiar dacă (rectificînd anumite nedrep¬ 
tăţi în ceea ce priveşte poziţia şi proprietatea) s-ar transforma în 
orice altă structură instituţională care ar apărea din ea. în timp ce 
dacă o structură instituţională se abate de la drepturile individuale 
încorporate în constrîngerile morale colaterale, nu vom fi dispuşi 
să o lăsăm să continue să funcţioneze, chiar dacă ar fi putut să 
apară prin intermediul unei ipotetice istorii drepte; deoarece 
limitarea curentă a drepturilor va afecta semnificativ ceea ce apare 
pe baza ei şi poate că nu s-ar putea obţine un acord nici măcar 
asupra acestor limitări. Situaţia drepturilor individuale va trebui să 
fie stabilită din nou. 

CAPITOLUL 10 


Un cadru pentru utopie 


Nici un stat cu atribuţii mai extinse decît acelea ale statului 
minimal nu poate să fie justificat. Dar oare ideii, sau idealului 
statului minimal nu-i lipseşte strălucirea? Poate statul minimal să 
entuziasmeze sau să-i îndemne pe oameni să lupte sau să se 
sacrifice pentru el? Ar ridica oricine baricade sub stindardul lui? 1 
Statul minimal pare să fie palid şi slab în comparaţie cu, pentru a 
alege ceea ce se află la polul opus, speranţele şi visele teoreticie¬ 
nilor utopiei. Oricare ar fi virtuţile sale, este limpede că statul 
minimal nu este o utopie. Atunci, ne-am putea aştepta ca o cer¬ 
cetare în domeniul teoriei utopiei să folosească la mai mult decît 
sublinierea defectelor şi neajunsurilor statului minimal în calitatea 
lui de ţel al filozofiei politice. O astfel de examinare promite 
totodată să fie interesantă prin ea însăşi. Să urmărim, atunci, unde 
ne duce teoria utopiei. 


MODELUL 

Luate împreună, condiţiile pe care am dori să le impunem 
societăţilor care ar urma să fie socotite (într-un mod preeminent) 
ca fiind utopice sînt inconsistente. Că este imposibil să realizăm 
simultan şi continuu toate bunurile sociale şi politice este un fapt 
regretabil legat de condiţia umană, fapt care merită să fie cercetat 
şi deplîns. Oricum, subiectul nostru aici este cea mai bună dintre 
toate lumile posibile.* Pentru cine? Cea mai bună dintre toate 


* Există o ambiguitate în noţiunea de cea mai bună lume posibilă. Diferi¬ 
telor criterii de decizie discutate de către teoreticieni ai deciziei le corespund 
principii diferite ale designului instituţional. Discuţia referitoare la designul 
instituţional, animată de ideea ca oamenii răi care se află în fruntea instituţiilor 

lumile posibile pentru mine nu va fi aceeaşi ca şi pentru tine. 
Lumea, dintre toate pe care le pot imagina, în care aş prefera să 
trăiesc nu va fi exact aceea pe care ai alege-o şi tu. Utopia, cu toate 
acestea, trebuie să fie, într-un anumit sens restrîns, cea mai bună 
pentru noi toţi; cea mai bună lume imaginabilă, pentru fiecare 
dintre noi.* Care este sensul în care se pot petrece toate acestea? 


să poată face puţin rău şi care se referă totodată la principiul verificării şi al 
echilibrului, poate să fie interpretată din perspectiva unui principiu de tipul 
minimax, sau, mai precis, a unor consideraţii de tipul minimax încorporate 
într-un principiu mai puţin stringent. [Vezi Kenneth Arrow şi Leonid Hurwicz, 
„An Optimality Criterion for Decision-Making Under Ignorance", în Un- 
certainty and Expectations in Economics, ed. C. F. Carter şi J. L. Ford (Clifton, 
N. J.: Augustus M. Kelley, 1972), pp. 1-11.) Oricine a examinat chestiunea este 
de acord că principiul maximax, care alege acţiunea care are printre urmările 
ei posibile o consecinţă care este mai bună decît orice consecinţă posibilă a 
oricărei alte acţiuni care poate fi înfăptuită, este un principiu insuficient de 
prudent pe care ar fi nechibzuit să-l folosim în proiectarea instituţiilor. Orice 
societate ale cărei instituţii sînt inspirate de un astfel de optimism debordant 
este sortită declinului sau, în orice caz, riscul ridicat pe care-1 prezintă o astfel 
de societate o face mult prea periculoasă pentru a alege să trăieşti în ea. 

Dar o societate care nu-şi are instituţiile structurate de către principii 
maximax nu va fi capabilă să atingă înălţimile la care poate să ajungă (dacă 
lucrurile merg bine pentru ea) o societate maximax. Care societate este cea 
mai bună posibilă? Aceea care corespunde celor mai „bune" principii ale 
designului instituţional (care încorporează anumite precauţii împotriva even¬ 
tualităţilor nefericite cu preţul transformării unor eventualităţi bune în ceva 
mai greu de obţinut repede) sau acea societate dintre societăţile posibile în 
care lucrurile se dovedesc a fi cele mai bune: societatea maximax în care se 
împlineşte eventualitatea cea mai favorabilă? Poate că nici o noţiune de utopie 
nu este destul de precisă pentru a se putea spune în ce fel să se răspundă la 
această întrebare. Lăsînd de-o parte utopia, problema care ne preocupă pe noi 
aici priveşte cele mai bune principii ale designului instituţional. (Poate că, 
pentru a nu apărea sugestia că este posibil sau dezirabil să se creeze instituţii 
majore de novo, ar trebui să vorbim despre evaluarea instituţională, mai 
degrabă decît despre design.) 

* Faptul că cea mai bună lume pentru mine nu este cea mai bună lume 
pentru tine va părea unora să indice corupţia şi degenerarea a cel puţin unora 
dintre noi. Şi nu într-un mod surprinzător, după părerea lor, pentru că nu am 
fost crescuţi într-o utopie şi modelaţi de către ea. Aşadar, cum ne-am putea 
aştepta să fim locuitorii ei perfecţi? De aici accentul care cade în scrierile 
utopice asupra diferitelor procese de modelare a celor tineri. Acei oameni vor 
descoperi utopia. Darcît de mult se deosebesc ei de noi? Este de presupus că 
o scurtă istorie frumoasă va duce de la oameni ca noi la oameni ca ei. Utopia 

Să ne imaginăm o lume posibilă în care să trăim; nu este nevoie 
ca în acea lume să trăiască toţi aceia care trăiesc acum şi în ea pot 
exista fiinţe care nu au trăit niciodată de fapt. Fiecare creatură 
raţională* din această lume pe care v-aţi închipuit-o va avea 
aceleaşi drepturi pe care le aveţi şi voi de a-şi imagina o lume 
posibilă pentru ea însăşi în care să trăiască (în care toţi ceilalţi 
locuitori raţionali au aceleaşi drepturi imaginate ş.a.m.d.). Ceilalţi 
locuitori ai lumii pe care v-aţi imaginat-o pot alege să rămînă în 
lumea care a fost creată pentru ei (pentru care ei au fost creaţi), 
sau pot alege să o părăsească şi să trăiască într-o lume pe care şi-o 
imaginează ei. Dacă ei aleg să părăsească lumea voastră şi să 
trăiască într-o altă lume, lumea voastră rămîne fără ei. Voi puteţi 
decide să vă abandonaţi lumea imaginată, acum cînd ea este fără 
emigranţii ei. Acest proces continuă; sînt create lumi, oamenii le 
părăsesc, creează lumi noi ş.a.m.d. 

Va continua procesul în mod nedefinit? Sînt toate lumile acestea 
efemere sau există unele lumi stabile în care toţi omenii vor alege 
să rămînă? Dacă acest proces are drept rezultat unele lumi stabile, 
ce condiţii generale interesante satisface fiecare dintre ele? 

Dacă există lumi stabile, fiecare corespunde unei descrieri 
dezirabile în virtutea felului în care au fost concepute aceste lumi; 
şi anume nici unul dintre locuitorii acelei lumi nu-şi poate închipui 
o lume alternativă în care ar prefera să trăiască, care (cred ei) ar 
continua să existe, dacă toţi locuitorii ei raţionali ar avea aceleaşi 
drepturi de a-şi imagina şi de a emigra. Această descriere este atît 
de atrăgătoare, încît este foarte interesant de văzut ce alte carac¬ 
teristici sînt comune tuturor acestor lumi stabile. Aşa că, pentru a 
nu trebui să repetăm încontinuu descrieri lungi, să numim o astfel 
de lume pe care toţi locuitorii raţionali pot să o părăsească pentru 
orice altă lume pe care pot să şi-o imagineze (pe care toţi locuitorii 


este acolo unde nepoţii noştri vor trăi. Şi dublul interval dintre generaţii 
trebuie să fie destul de mic, aşa încît toţi ne dăm seama bucuroşi că formăm 
aceeaşi familie. Oamenii nu trebuie transformaţi. Descrierea utopiei maimu¬ 
ţelor nu începe cu „Mai întîi evoluăm şi apoi ...“, nici cu „Mai întîi începe 
să ne placă roşiile şi să ne tîrîm pe pămînt şi apoi ...“ 

* Folosesc „raţional" sau „creatură raţională" ca prescurtări pentru fiinţe 
care au acele proprietăţi în virtutea cărora o fiinţă are acele drepturi depline 
pe care le au fiinţele umane; nu am de gînd aici să spun nimic despre ce 
reprezintă aceste proprietăţi. Unele consideraţii scurte, cu caracter introductiv, 
asupra acestei probleme sînt cuprinse în Cap. 3. 

raţionali pot să o părăsească pentru orice altă lume pe care ei pot 
să şi-o imagineze, pe care...), să o numim, aşadar, asociaţie-, şi să 
numim o lume în care unor locuitori raţionali nu li se permite să 
emigreze în unele dintre asociaţiile pe care ei le pot imagina un 
est-berlin. Astfel, descrierea noastră originală atractivă spune că 
nici un membru al unei asociaţii stabile nu poate să-şi imagineze 
o altă asociaţie, care (după cum crede el) ar fi stabilă şi în care ar 
prefera să trăiască. 

Ce sînt şi cum arată astfel de asociaţii stabile? Aici pot să ofer 
numai cîteva argumente intuitive şi foarte simple. Nu vei putea 
institui o asociaţie în care să fii monarhul absolut, exploatînd pe 
toţi ceilalţi locuitori raţionali. Pentru că atunci, ei ar fi într-o 
situaţie mai bună într-o asociaţie fără tine şi, cel puţin, ei toţi ar 
alege să trăiască în acea asociaţie care i-ar cuprinde pe toţi, fără 
tine, mai degrabă decît să rămînă în creaţia ta. Nici o asociaţie 
stabilă nu este de aşa natură încît fiecare membru al ei (cu 
excepţia unuia singur) ar părăsi-o pentru propria lor asociaţie; 
pentru că aceasta ar contrazice supoziţia că asociaţia originală ar 
fi stabilă. Acest raţionament se aplică deopotrivă la două, trei sau 
n persoane fără de care oricine altcineva în asociaţie ar fi într-o 
situaţie mai bună. Avem, aşadar, drept condiţie a asociaţiilor 
stabile: dacă A este o mulţime de persoane într-o asociaţie stabilă, 
atunci nu există nici o submulţime proprie S a lui A, astfel încît 
fiecare membru al lui S să fie într-o situaţie mai bună într-o 
asociaţie care constă numai din membrii lui S, decît se află în A. 
Pentru că dacă ar exista o astfel de submulţime S, membrii ei s-ar 
separa de A, stabilindu-şi propria lor asociaţie*. 


* într-o prezentare amănunţită, ar trebui să examinăm dacă nu s-ar putea 
să existe un astfel de S care ar rămîne în A pentru că membrii lui S nu ar putea 
fi de acord în ceea ce priveşte o anumită împărţire a bunurilor între ei, sau 
dacă nu s-ar putea să existe multe astfel de submulţimi S care să se inter¬ 
secteze şi ale căror interacţiuni complicate (în care dintre ele să intre o 
persoană?) determină pe fiecare să stea în A. 

Condiţia pe care o enunţăm se leagă de noţiunea de nucleu al unui joc. O 
alocare este împiedicată de către o coaliţie S de persoane, dacă există o altă 
alocare între membrii lui S care face ca fiecare dintre ei să fie într-o situaţie 
mai bună şi pe care membrii lui S pot să o înfăptuiască în mod independent 
de alte persoane (independent de complementara lui S). Nucleul jocului constă 
din toate acele alocări care nu sînt împiedicate de către nici o coaliţie. într-o 
economie, nucleul conţine exact acele alocări pentru consumatori astfel încît 
nici o submulţime de consumatori nu poate să îmbunătăţească poziţia fiecărui 

Să presupunem că eşti purtătorul de cuvînt al tuturor fiinţelor 
raţionale (altele decît mine) în lumea pe care eu am plăsmuit-o şi 
creat-o. Opţiunea ta între a rămîne în asociaţia mea A, sau a înfiinţa 
altă asociaţie A, ’ în care să intre toţi ceilalţi, dar fără mine, este 
totuna cu opţiunea care are drept obiect admiterea mea ca membru 
nou într-o asociaţie A, ’, căreia deja îi aparţii (dîndu-mi mie acelaşi 
rol în A,’ extins ca şi acela pe care-1 am în AJ. In fiecare caz faptul 
crucial care determină opţiunea este acelaşi; şi anume, eşti într-o 
situaţie mai bună cu, sau fără mine. Astfel, pentru a stabili care 
dintre lumile A,, A 2 , ..., pe care le pot închipui ar fi lumi în care 
toţi membrii lor raţionali ar rămîne în asociaţie cu mine, mai 
degrabă decît să formeze asociaţii A^A^, ..., care să-i conţină pe 
toţi, dar nu şi pe mine, putem lua în considerare toate asociaţiile 
A,’, A 2 ’, ..., ca asociaţii care există deja şi să ne punem întrebarea 
care dintre ele m-ar admite ca pe nou membru şi în ce condiţii? 

Nici o asociaţie nu mă va admite, dacă iau mai mult de la ea 
decît îi dau eu ei: membrii ei nu vor alege să piardă, admiţîndu-mă 
pe mine. Ceea ce iau de la asociaţie nu este acelaşi lucru cu ceea 
ce obţin de la ea; ceea ce iau este cît de mult preţuiesc ei ceea 


membru prin realocarea propriilor lor bunuri/valori lor înşişi, independent de 
ceilalţi consumatori din economie. Este o consecinţă banală că fiecare alocare 
în nucleu este Pareto-optimală şi o teoremă interesantă că fiecare alocare de 
echilibru a unei pieţe competitive se găseşte în nucleu. Mai mult, pentru 
fiecare alocare din nucleu, există o piaţă competitivă cu o distribuţie iniţială 
a bunurilor, care o produce ca pe o alocare de echilibru. 

Pentru aceste rezultate, cu variante uşor modificate ale condiţiilor, necesare 
pentru a demonstra teoremele, vezi Gerard Debreu şi Herbert Scarf, „A Limit 
Theorem on the Core of an Economy", International Economic Review, 4, nr. 3 
(1963); Robert Aumann, „Markets with a Continuum of Traders", Econo- 
metrica, 32 (1964); şi (pentru o formulare a unor condiţii suficiente pentru ca 
nucleul să nu fie vid) Herbert Scarf, „The Core of an N-Person Game“, 
Econometrica, 35 (1967). Aceste articole au dat naştere unei literaturi extinse. 
Vezi Kenneth Aitow şi Frank Hahn, General Competitive Analysis (San Fran¬ 
cisco; Holden-Day, 1971). Deoarece noţiunea de nucleu pe care o studiază este 
în mod evident centrală pentru situaţia lumilor noastre posibile, ne-am aştepta 
ca rezultate apropiate de ale lor să se extindă, de asemenea, la cazul nostru. Un 
compendiu care cuprinde un alt material util şi sugestiv care are relevanţă 
pentru modelul lumilor posibile este Gerard Debreu, Tlieory ofValue (New 
York: Wiley, 1959). Din păcate, modelul nostru de lumi posibile este mai 
complicat în anumite privinţe decît acelea pe care le studiază aceste lucrări, aşa 
încît rezultatele lor nu pot fi extinse direct şi imediat la cazul nostru. 

ce-mi dau mie în condiţiile stabilite, ceea ce obţin este cît de mult 
preţuiesc eu calitatea mea de membru. Presupunînd pentru 
moment că grupul este unit şi că poate fi reprezentat printr-o 
funcţie de utilitate (unde U Y (x) este utilitatea lui x pentru 10, o 
asociaţie A! mă va admite numai dacă 

f/ A .' (admiterea mea) > U A .' (excluderea mea), 

adică, U A '. (sînt în A) > (sînt în A]), 

adică (ceea ce cîştigă cei din A! de pe urma calităţii mele de 
membru) > (ceea ce îmi cedează pentru a mă determina 
să intru în asociaţie). 

De la nici o asociaţie nu voi putea obţine ceva care să valoreze 
mai mult pentru membrii ei decît valoarea a ceea ce reprezintă 
contribuţia mea faţă de ei. 

Este nevoie să accept mai puţin decît atît de la orice asociaţie? 
Dacă o asociaţie îmi oferă mai puţin decît ar avea de cîştigat de pe 
urma prezenţei mele, atunci va fi în avantajul unei alte asociaţii 
care preţuieşte la fel de mult prezenţa mea să-mi ofere ceva mai 
mult decît prima (deşi mai puţin decît ar cîştiga) pentru a mă deter¬ 
mina să mă alătur asociaţiei respective, mai degrabă decît primei 
asociaţii. în mod asemănător pentru o a treia asociaţie prin com¬ 
paraţie cu a doua ş.a.m.d. Nu poate exista vreo înţelegere secretă 
între asociaţii ca să menţină la un nivel scăzut plata mea, deoarece 
pot să-mi imaginez orice număr de alţi participanţi care vin pe 
piaţă şi, astfel, asociaţiile vor mări ofertele pe care mi le fac. 

Se pare că ceea ce avem aici este realizarea modelului unei 
pieţe competitive, aşa cum îl concep economiştii. Acesta este bine 
venit, pentru că ne permite accesul imediat la un corpus teoretic 
şi la o analiză puternice, elaborate şi complexe. Multe asociaţii 
care se luptă pentru a mă avea drept membru sînt la fel din punct 
de vedere structural ca şi multe firme care se află în concurenţă 
pentru a mă angaja. în fiecare caz, primesc contribuţia mea 
marginală. Astfel, după cîte se pare, ajungem la rezultatul că în 
fiecare asociaţie stabilă, fiecare persoană primeşte contribuţia sa 
marginală; în fiecare lume ai cărei membri raţionali pot să-şi 
imagineze lumi în care pot emigra şi în care nici un membru 
raţional nu-şi poate imagina o altă lume în care ar prefera să 
trăiască (în care fiecare persoană are aceleaşi drepturi de a-şi 

imagina lumi şi de a emigra) şi despre care crede că ar fi stabilă, 
fiecare persoană îşi primeşte contribuţia sa marginală faţă de lume. 

Pînă aici, argumentul nostru a fost intuitiv; nu vom oferi nici 
un argument formal aici. Dar, trebuie să spunem ceva mai mult 
despre conţinutul modelului. Modelul este conceput în aşa fel încît 
să vă dea posibilitatea să alegeţi ceea ce veţi vrea, singura 
constrîngere fiind aceea că alţii pot să facă acelaşi lucru în ceea 
ce-i priveşte pe ei şi să refuze să stea în lumea pe care v-aţi 
imaginat-o. Dar numai aceasta nu produce în model genul necesar 
de egalitate pentru exercitarea drepturilor. Pentru că vi i-aţi 
imaginat şi i-aţi creat pe unii dintre acei indivizi, în timp ce ei nu 
v-au imaginat pe voi. Poate că vi i-aţi închipuit avînd anumite 
nevoi, şi în mod special, poate că vi i-aţi imaginat ca dorind cel 
mai mult să trăiască într-o lume care să aibă exact acea caracte¬ 
ristică pe care aţi conceput-o, chiar dacă în ea ei sînt nişte sclavi 
nenorociţi. In cazul acesta, ei nu vor părăsi lumea voastră pentru 
una mai bună, pentru că din punctul lor de vedere nu poate să 
existe una mai bună. Nici o altă lume nu ar putea concura cu 
succes pentru a-i avea drept membri şi în felul acesta salariul lor 
nu va fi supralicitat pe o piaţă competitivă. 

Ce restricţii fireşti şi intuitive trebuie impuse asupra modului în 
care ne imaginăm că sînt aceste fiinţe, pentru a evita acest 
rezultat? Pentru a evita inconvenientul unui atac frontal care 
descrie constrîngerile asupra felului în care sînt imaginaţi oamenii, 
impunem următoarea constrîngere: lumea nu poate fi imaginată în 
aşa fel încît să decurgă logic că (1) locuitorii ei (sau unul dintre 
ei) vor cel mai mult (sau în gradul al n-lea) să trăiască în ea sau 
(2) locuitorii ei (sau unul dintre ei) vor cel mai mult (sau în gradul 
al n-lea) să trăiască într-o lume cu o anumită (sau cu un anumit 
gen de) persoană şi că vor face orice spune aceasta ş.a.m.d. Oricare 
ar fi felul în care poate fi cauzată o neplăcere, de îndată ce noi (sau 
altcineva) ne gîndim la el, putem să-l eliminăm în mod explicit 
printr-o clauză a constrîngerii. Şi această procedură va funcţiona, 
pentru ceea ce ne interesează pe noi, atîta timp cît există un număr 
finit de modalităţi prin care construcţia poate să fie răsturnată. 
Impunerea acestei constrîngeri nu banalizează construcţia noastră. 
Deoarece argumentul prin care stabilim plata în funcţie de contri¬ 
buţia marginală este pasul teoretic interesant (oferit de teoria 
economică şi de teoria jocurilor); dorinţe focalizate îndreptate 
către anumiţi oameni, sau o anumită lume posibilă, ar constitui o 



362 


UTOPIA 


barieră în trecerea de la punctul iniţial de plecare la rezultat; există 
un motiv intuitiv independent de a elimina acele dorinţe focalizate, 
în afara faptului că împiedică derivarea rezultatului; şi nu s-ar 
părea că detaliile legate de limitările situaţiei iniţiale, în vederea 
evitării acestor dorinţe, prezintă un interes independent. Cel mai 
bine, atunci, este pur şi simplu să excludem aceste dorinţe. 

Epistemologia situaţiei nu trebuie să ne preocupe. Nimeni nu 
poate să se sustragă constrîngerii ca urmare a faptului că „decurge 
din" nu este o noţiune efectivă. Deoarece, de îndată ce se ştie că 
(1) sau (2) (sau o clauză adiţională) decurge într-adevăr, lumea 
imaginată este exclusă. Este mai serioasă problema că ceva poate 
să decurgă cauzal, chiar dacă nu decurge logic. Aceasta ar face 
nenecesar să spui în mod explicit că una dintre aceste persoane 
imaginate doreşte cel mai mult pe X. Dată fiind o teorie cauzală 
despre generarea dorinţelor, de exemplu, o teorie a condiţionării 
active, persoana şi-ar putea închipui că cineva a trecut exact prin 
acea istorie trecută despre care teoria sa empirică îi spune că 
produce cauzal o dorinţă la fel de mare pentru X ca şi celelalte 
dorinţe ale sale. Iarăşi, ni se sugerează diverse restricţii ad-hoc, dar 
se pare că cel mai simplu este să adăugăm constrîngerea supli¬ 
mentară că cel care imaginează acea situaţie nu poate să descrie 
oamenii şi lumea în aşa fel încît el să ştie că decurge cauzal că ... 
(continuînd ca în condiţia „decurge logic"). Numai ceea ce ştie el 
că decurge vrem să excludem. Ar fi prea tare să se ceară ca nici 
un astfel de lucru să nu decurgă de fapt din descrierea pe care şi-o 
imaginează el. Dacă nu ştie ceva despre această chestiune, atunci 
nu poate să o exploateze. 

Deşi acela care-şi imaginează lumea respectivă nu poate pro¬ 
iecta alte persoane în aşa fel încît să favorizeze în mod special 
propria sa poziţie, el ar putea să-şi imagineze pe alţii acceptînd 
anumite principii generale. (Aceste principii generale ar putea să 
favorizeze situaţia sa.) De exemplu, el şi-ar putea imagina că 
fiecare în lume, inclusiv el însuşi, acceptă un principiu al divizării 
egale a produsului, admiţînd pe fiecare în lume cu o parte egală. 
Dacă populaţia lumii acceptă în mod unanim un (alt) principiu 
general P de distribuire, atunci fiecare persoană în acea lume va 
primi partea sa P în locul contribuţiei sale marginale. Unanimi¬ 
tatea este necesară, pentru că orice disident care acceptă un prin¬ 
cipiu general diferit pentru distribuire P\ se va muta într-o lume 
care cuprinde numai adepţi ai lui P’. Intr-o lume a contribuţiei 

marginale, bineînţeles, fiecare individ poate să aleagă să dea ceva 
din partea sa altcuiva ca pe un dar; dacă principiul lor general al 
distribuirii nu cere o distribuire în concordanţă cu contribuţia 
marginală şi nu conţine o clauză împotriva darurilor (deşi este 
greu de văzut care ar fi motivaţia pentru aceasta). Aşadar, în 
fiecare lume fiecare primeşte produsul său marginal, din care o 
parte poate să o transfere altora care, în felul acesta, primesc mai 
mult decît produsul lor marginal, sau fiecare consimte, în mod 
unanim, la alt principiu de distribuire. Acesta pare să fie un loc 
potrivit pentru a observa că nu toate lumile vor fi dezirabile; prin¬ 
cipiul special P pe care toţi locuitorii unei lumi ne imaginăm că îl 
preferă ar putea să fie atroce. Construcţia noastră imaginară a fost 
concepută pentru a se concentra numai asupra anumitor aspecte ale 
relaţiilor dintre persoane. 

Detaliile construcţiei permit oare nu numai un număr infinit de 
comunităţi care cer prezenţa cuiva, ci şi faptul că-şi imaginează că 
un număr infinit de candidaţi sînt incluşi în acestea? Aceasta ar fi 
ceva nedorit, pentru că pe o piaţă cu ofertă infinită şi cerere 
infinită preţul este nedeterminat din punct de vedere teoretic. 2 Dar, 
ceea ce implică construcţia noastră, este ca fiecare să-şi imagineze 
un număr finit de alţi indivizi care să locuiască în lumea sa 
împreună cu el. Dacă aceştia pleacă, el poate să-şi imagineze 
totuşi un număr finit de alţi indivizi. Primii care au plecat se află 
acum în afara acestei imagini. Ei nu concurează cu noii sosiţi, 
fiind ocupaţi cu propriile lor sarcini de construire a unei lumi. Deşi 
nu există o limită superioară finită a numărului de indivizi pe care 
cineva să şi-i poată imagina în cursul acestui proces, în nici o 
lume nu există o infinitate reală de oameni care concurează pentru 
părţi ale produsului. Şi faptul de a ne imagina o lume în care, 
datorită împrejurărilor externe, produsul marginal al unui individ 
este scăzut, face improbabil că acesta va alege să rămînă acolo. 

Există, la urma urmei, lumi stabile? In locul unei asociaţii în 
care cineva primeşte contribuţia sa destul de scăzută, el îşi va 
imagina o asociaţie alternativă în care contribuţia sa este mai mare 
decît aceea din prima asociaţie şi o va părăsi pe aceasta (făcînd-o 
instabilă). Prin acest raţionament, nu-şi va imagina şi nu va alege 
să trăiască în acea asociaţie în care contribuţia sa (şi deci plata) 
este cea mai mare? Nu va popula fiecare asociaţia sa cu colegi de 
asociaţie maximal recunoscători? Există vreun grup de fiinţe (mai 
mare decît mulţimile cu un singur element) care vor fi maximal 

recunoscătoare în mod reciproc; adică un grup G astfel încît 
pentru fiecare membru x al lui G, G - {x} apreciază prezenţa lui x 
mai mult decît ar aprecia prezenţa lui x orice alt grup posibil de 
persoane? Chiar dacă există un astfel de grup G, există unul (sau 
altul) pentru fiecare; există pentru fiecare individ un grup mutual 
maximal recunoscător în care el să fie membru ? 

Din fericire, concurenţa nu este atît de ascuţită. Nu este nevoie 
să luăm în consideraţie grupuri G, astfel încît pentru fiecare 
membru x al lui G, G- {x} apreciază prezenţa lui x mai mult decît 
ar aprecia prezenţa lui x orice alt grup posibil. Este nevoie numai 
să luăm în consideraţie grupuri G, astfel încît pentru fiecare 
membru x al lui G, G- {x} apreciază prezenţa lui x mai mult decît 
ar aprecia prezenţa lui x orice alt grup stabil posibil. Un grup stabil 
G este un grup mutual maximal recunoscător, în care, pentru 
fiecare membru x, G - {x} apreciază prezenţa lui x mai mult decît 
orice alt grup stabil posibil. Este clar, această explicaţie circulară 
a „stabilităţii" nu este valabilă; şi a spune „un grup care va dura, 
din care nimeni nu va emigra" nu este destul de puternic legat de 
noţiuni încărcate teoretic pentru a da rezultate interesante, de 
exemplu, că există grupuri stabile. Probleme similare despre 
coaliţii stabile au fost abordate de către teoreticieni ai jocului, cu 
succes doar parţial, iar problema noastră este mai dificilă din punct 
de vedere teoretic. (Intr-adevăr, nu am impus pînă acum condiţii 
suficiente pentru a garanta existenţa unui grup finit stabil; deoa¬ 
rece este compatibil cu tot ceea ce am spus că, pe o anumită scală, 
deasupra unui anumit n, venitul-utilitate al unei comunităţi cu n 
membri = n 2 . Dacă comunitatea împarte în mod egal utilitatea, 
atunci comunitatea se va extinde în mod indefinit, oamenii pără¬ 
sind fiecare comunitate pentru una mai mare.) 

Şansele unei asociaţii stabile cresc atunci cînd ne dăm seama 
că supoziţia că fiecare individ primeşte numai ceea ce alţii îi 
cedează este prea puternică. O lume poate să-i dea unui individ 
ceva care valorează pentru el mai mult decît valorează pentru 
ceilalţi ceea ce îi dau. Un beneficiu major pentru cineva poate să 
provină, de exemplu, din coexistenţa, în acea lume, cu ceilalţi şi 
de pe urma faptului că el este o parte din reţeaua socială normală. 
A-i procura acestuia un beneficiu poate să nu implice, în mod 
esenţial, nici un sacrificiu din partea celorlalţi. Astfel, într-o lume, 
un individ poate să obţină ceva care să valoreze mai mult pentru 
el decît plata pe care o primeşte de la asociaţia stabilă care 

apreciază cel mai mult prezenţa sa. Deşi ei cedează mai puţin, el 
primeşte mai mult. Deoarece o persoană vrea să maximizeze ceea 
ce obţine (mai degrabă decît ceea ce i se dă), nimeni nu-şi va 
imagina o lume maximal recunoscătoare de fiinţe inferioare pentru 
a căror existenţă prezenţa sa este crucială. Nimeni nu va alege să 
fie regina albinelor. 

O asociaţie stabilă nu va consta nici din persoane narcisiste care 
concurează pentru întîietate în ceea ce priveşte aceleaşi dimen¬ 
siuni. Mai degrabă, va cuprinde o diversitate de persoane, cu o 
diversitate de virtuţi şi talente, fiecare beneficiind de pe urma 
faptului că trăieşte alături de ceilalţi, fiecare fiind de mare folos 
sau producînd bucurie celorlalţi, fiind complementar faţă de ei. Şi 
fiecare preferă să fie înconjurat de către o pleiadă de oameni cu 
virtuţi şi talente diverse, egale cu ale sale, alternativei de a fi 
singura lumină strălucitoare într-o mulţime de o mediocritate 
relativă. Fiecare admiră individualitatea celorlalţi, savurînd 
dezvoltarea deplină la ceilalţi a unor aspecte şi potenţialităţi pe 
care le are şi el însuşi, dar care au rămas relativ nedezvoltate. 3 

Modelul pe care îl schiţăm aici pare să merite să fie examinat 
în detaliu; este intrinsec interesant, promite rezultate adînci, este 
o cale firească pentru a aborda subiectul celei mai bune dintre 
toate lumile posibile şi constituie un domeniu pentru aplicarea 
celor mai dezvoltate teorii care se ocupă de chestiunea alegerii pe 
care o fac agenţi raţionali (şi anume, teoria deciziei, teoria jocu¬ 
rilor şi analiza economică), instrumente care, cu siguranţă, trebuie 
să fie importante pentru filozofia politică şi etică. Modelul aplică 
aceste teorii nu doar folosind rezultatele lor în domeniul pentru 
care ele au fost construite, ci discutînd o situaţie, alta decît aceea 
luată în consideraţie de către teoreticieni, care este, în sensul tehnic 
al logicianului, un model al teoriilor. 


PROIECTAREA MODELULUI 
ASUPRA LUMII NOASTRE 

In lumea noastră actuală, ceea ce corespunde modelului lumilor 
posibile este o mulţime largă şi diversă de comunităţi în care 
oamenii pot intra, dacă sînt admişi, pot pleca, dacă doresc, pot să 
le modeleze potrivit dorinţelor lor; o societate în care pot fi 
încercate experimente utopice, pot fi trăite diferite stiluri de viaţă 

şi pot fi urmate individual sau colectiv concepţii alternative asupra 
binelui. Detaliile şi unele dintre virtuţile unei astfel de configuraţii, 
pe care o vom denumi cadru, vor apărea pe măsură ce înaintăm. 
Există diferenţe importante între model şi proiecţia modelului 
asupra lumii actuale. Problemele legate de funcţionarea cadrului 
în lumea reală provin din divergenţele dintre viaţa noastră reală 
pămîntească şi modelul lumilor posibile pe care l-am discutat, 
ridicîndu-se întrebarea: chiar dacă realizarea modelului însuşi ar 
fi ideală, realizarea proiecţiei sale palide este tot ceea ce putem 
face mai bine aici. 

1. Spre deosebire de model, noi nu putem crea toţi oamenii a căror 
existenţă o dorim. Astfel încît, chiar dacă ar exista o asociaţie de 
evaluare mutuală posibil maximală al cărei membru eşti, ceilalţi 
membri ai ei este posibil să nu existe de fapt; şi celelalte persoane 
printre care trăieşti de fapt nu vor alcătui cel mai bun club de admi¬ 
ratori ai tăi. De asemenea, se poate să existe un anumit gen de comu¬ 
nitate în care să doreşti să trăieşti şi cu toate acestea să nu fie destul 
de mulţi alţi oameni care să (poată fi convinşi să) dorească să trăiască 
într-o astfel de comunitate oferindu-i astfel o populaţie viabilă. în 
model, pentru o mulţime diversă de comunităţi neexploatatoare, există 
întotdeauna destule alte persoane care să dorească să trăiască în una 
dintre ele. 

2. Spre deosebire de model, în lumea reală comunităţile vin în contact 
unele cu altele, creînd probleme de relaţii externe şi autoapărare şi 
făcînd necesare moduri de arbitrare şi de rezolvare a conflictelor dintre 
comunităţi. (în model, o asociaţie vine în contact cu alta numai prin 
îndepărtarea unora dintre membrii ei.) 

3. în lumea reală, există costuri informaţionale pentru a descoperi ce alte 
comunităţi există şi cum sînt acestea, şi costuri de mutare şi de 
călătorie de la o comunitate la alta. 

4. Mai mult, în lumea reală, unele comunităţi pot încerca să-i menţină pe 
unii dintre membrii lor în ignoranţă în ceea ce priveşte natura altor 
comunităţi alternative în care ar putea intra, spre a-i împiedica să 
părăsească în mod liber propria lor comunitate pentru a intra în alta. 
Aceasta ridică problema felului în care libertatea de mişcare trebuie să 
fie instituţionalizată şi consolidată atunci cînd există unii care doresc 
să o restrângă. 

Date fiind diferenţele formidabile dintre lumea reală şi mode¬ 
lul lumilor posibile, ce relevanţă prezintă această fantezie pentru 
ea? Nu trebuie să ne grăbim, aici sau în alte locuri, cu astfel de 
fantezii. Pentru că ele revelează multe lucruri în legătură cu 

condiţia noastră. Nu se poate şti cît de satisfăcuţi vom fi cu ceea 
ce realizăm din alternativele noastre fezabile, fără a şti cît de mult 
se deosebesc acestea de dorinţele noastre fanteziste: şi numai 
introducînd astfel de dorinţe şi forţa lor în această reprezentare 
vom înţelege eforturile oamenilor de a-şi lărgi registrul alterna¬ 
tivelor fezabile curente. Detaliile în care se afundă unii scriitori 
utopişti indică o estompare a liniei dintre fantezie şi ceea ce este 
realizabil, ca să nu mai spunem despre ceea ce este prezis că se va 
întîmpla de fapt; de exemplu, ideea lui Fourier că mările se vor 
transforma în limonadă, că antilei şi antitigri blînzi vor apărea prin 
evoluţie ş.a.m.d. Pînă şi cele mai fantastice dorinţe şi predicţii 
(cum sînt acelea ale lui Troţki din finalul lucrării Literatură şi 
revoluţie ) exprimă suferinţe şi năzuinţe a căror omitere dintr-o 
descriere a noastră o face să fie doar tridimensională. Nu iau în rîs 
conţinutul dorinţelor noastre care merg nu numai dincolo de ceea 
ce este real şi de ceea ce considerăm că se poate face în viitor, dar 
chiar dincolo de ceea ce este posibil; nici nu vreau să denigrez 
fantezia, sau să minimalizez suferinţele cumplite ale fiinţei limitate 
la ceea ce este posibil. 

Realizarea situaţiei lumilor posibile ar implica satisfacerea unor 
condiţii diferite; de fapt, nu putem satisface toate aceste condiţii 
dar putem satisface multe dintre acestea. Chiar dacă a le satisface 
pe toate ar fi cea mai bună situaţie, nu este evident (dat fiind că nu 
le putem satisface pe toate) că trebuie să încercăm să le satisfacem 
separat pe fiecare dintre acelea pe care este posibil să le satis¬ 
facem, chiar dacă este posibil să le satisfacem pe toate acestea 
luate laolaltă. Poate că nerealizarea totalităţii condiţiilor este mai 
rea decît marile divergenţe; poate să trebuie să violăm în mod 
intenţionat unele dintre condiţiile pe care este posibil să le satis¬ 
facem pentru a compensa sau a face o ajustare ca urmare a violării 
(necesare) a unora dintre celelalte condiţii. 4 

Luarea în consideraţie a argumentelor alternative în favoarea 
cadrului şi discutarea obiecţiilor care i-au fost aduse vor face 
plauzibilă (dar nu vor stabili) propoziţia că ar fi mai bine să 
realizăm cadrul decît să realizăm alternative chiar mai divergente 
faţă de modelul lumilor posibile decît acesta. Să observăm aici că 
unele dintre felurile în care cadrul se abate de la modelul lumilor 
posibile, deşi face acest cadru mai puţin dezirabil decît modelul 
lumilor posibile, îl face să fie mai dezirabil decît orice altă situaţie 
realizabilă de fapt. De exemplu, în funcţionarea reală a cadrului 

va exista numai un număr limitat de comunităţi, în aşa fel încît 
pentru mulţi oameni, nici o singură comunitate nu va fi exact pe 
potriva valorilor lor şi a ponderii pe care ei le-o atribuie. Potrivit 
cadrului, fiecare individ alege să trăiască în comunitatea reală care 
(în mare) se apropie cel mai mult de realizarea a ceea ce este cel 
mai important pentru el. Dar problema că nici o comunitate nu se 
potriveşte exact valorilor cuiva apare numai pentru că oamenii sînt 
în dezacord în privinţa valorilor faţă de care sînt ataşaţi şi a 
ponderii pe care le-o atribuie. (Dacă nu ar exista nici un dezarcord, 
ar fi destui alţi oameni pentru a popula exact acea comunitate 
dorită.) Aşa că nu va exista nici o posibilitate de a satisface toate 
valorile ale mai mult decît unei singure persoane, dacă numai un 
set de valori poate fi satisfăcut. Valorile altor persoane vor fi mai 
mult sau mai puţin satisfăcute. Dar dacă există o mulţime diversă 
de comunităţi, atunci (în mare) mai multe persoane vor putea fi 
mai aproape de felul în care doresc să trăiască, decît dacă există 
numai un gen de comunitate. 

CADRUL 

Ar fi deconcertant dacă ar exista numai un argument sau o 
mulţime conexă de temeiuri în sprijinul caracterului adecvat al 
unei anumite descrieri a utopiei. Utopia este punctul central al 
unor atît de multe trăsături diferite ale aspiraţiei omeneşti încît 
trebuie să existe multe cărări teoretice care să conducă la ea. Să 
conturăm unele dintre aceste căi teoretice alternative, care se 
sprijină unele pe altele.* 

Prima cale începe cu faptul că oamenii sînt diferiţi. Ei se deo¬ 
sebesc în ceea ce priveşte temperamentul, interesele, abilitatea 
intelectuală, aspiraţiile, înclinaţia naturală, căutările intelectuale şi 
felul de viaţă pe care vor să-l ducă. Ei sînt diferiţi în ceea ce pri¬ 
veşte valorile pe care le cultivă şi ponderea acordată valorilor res¬ 
pective. (Vor să trăiască în zone climatice diferite - la munte, la 
şes, în deşert, pe litoral, în oraşe.) Nu există nici un motiv să 
considerăm că există o singură comunitate care va servi drept ideal 
pentru toţi oamenii şi există multe temeiuri pentru a crede că nu 
există aşa ceva. 


* Pentru a păstra linia argumentului independentă aici faţă de primele două 
părţi ale acestei cărţi, nu discut aici argumentele morale pentru libertatea 
individuală. 

Putem face o distincţie între următoarele teze: 

I. Pentru fiecare persoană există un fel de viaţă care în mod obiectiv este 
cel mai bun pentru ea. 

a) Oamenii sînt destul de asemănători, aşaîncît există un fel de viaţă 
care în mod obiectiv este cel mai bun pentru fiecare dintre noi. 

b) Oamenii sînt diferiţi, aşa încît nu există un fel de viaţă care în mod 
obiectiv este cel mai bun pentru fiecare şi 

1. Felurile diferite de viaţă sînt destul de asemănătoare încît să 
existe un gen de comunitate (care să satisfacă anumite con- 
strîngeri), care în mod obiectiv este cel mai bun pentru fiecare. 

2. Felurile diferite de viaţă sînt însă atît de diferite încît nu există 
un gen de comunitate (care să satisfacă anumite constrîngeri) 
care în mod obiectiv este cel mai bun pentru fiecare (indiferent 
care dintre aceste vieţi diferite este cea mai bună pentru ei). 

II. Pentru fiecare persoană există, în măsura în care criteriile obiective ale 
binelui pot să ne spună (în măsura în care acestea există), un spectru 
de feluri foarte diferite de viaţă care sînt deopotrivă cele mai bune; 

‘ nici unul nu este în mod obiectiv mai bun pentru acea persoană decît 
oricare altul din spectru şi nici unul nu este în mod obiectiv mai bun 
decît oricare altul. 5 Şi nu există o singură comunitate care să fie în mod 
obiectiv cea mai bună pentru viaţa fiecărei mulţimi selectate din 
familia de mulţimi de vieţi care nu sînt inferioare în mod obiectiv. 

Pentru scopurile noastre în acest punct ne va fi de folos sau Ib2 
sau II. 

Wittgenstein, Elizabeth Taylor, Bertrand Russell, Thomas Mei- 
ton, Yogi Berra, Allen Ginsburg, Harry Wolfson, Thoreau, Casey 
Stengel, Rabinul Lubavitcher, Picasso, Moise, Einstein, Hugh 
Heffner, Socrate, Henry Ford, Lenny Bruce, Baba Ram Dass, 
Gandhi, Sir Edmund Hillary, Raymond Lubitz, Buddha, Frank 
Sinatra, Columb, Freud, Norman Mailer, Ayn Rând, baronul 
Rothschild, Ted Williams, Thomas Edison, H. L. Mencken, Thomas 
Jefferson, Ralph Ellison, Bobby Fischer, Emma Goldman, Piotr 
Kropotkin, voi şi părinţii voştri. Există într-adevăr un singur gen de 
viaţă care să fie cel mai bun pentru fiecare dintre aceştia? Ima- 
ginaţi-vă că toţi aceştia trăiesc în orice utopie pe care aţi văzut-o 
vreodată descrisă cu amănunte. încercaţi să descrieţi societatea care 
ar fi cea mai bună pentru ca ei toţi să trăiască în ea. Ar fi o socie¬ 
tate agrară sau una urbană? De mare lux material, sau de austeri¬ 
tate, de satisfacere a trebuinţelor de bază? Cum ar fi relaţiile dintre 
sexe? Ar exista vreo instituţie similară căsătoriei? Ar fi aceasta 

monogamă? Ar fi crescuţi copiii de către părinţii lor? Ar exista 
proprietate privată? Viaţa ar fi sigură şi liniştită, sau aventuroasă 
şi plină de provocări, pericole şi împrejurări prielnice eroismului? 
Ar exista o religie, mai multe, vreuna? Cît de importantă ar fi 
pentru vieţile oamenilor? Oamenii ar considera că viaţa lor se con¬ 
centrează în special asupra chestiunilor private, sau asupra acţiunii 
publice şi a problemelor de interes public? Ar exista persoane devo¬ 
tate exclusiv unor anumite genuri de realizări şi de muncă, sau unui 
număr nelimitat de activităţi şi plăceri, sau s-ar concentra pe 
de-a-ntregul asupra activităţilor recreative? Copiii ar fi crescuţi 
într-un stil permisiv, sever? Pe ce s-ar concentra educaţia lor? 
Sporturile vor fi importante în vieţile oamenilor (în calitate de spec¬ 
tatori, participanţi)? Dar arta? Vor predomina plăcerile senzuale, 
sau activităţile intelectuale? Sau ce anume? Vor exista mode vesti¬ 
mentare? Se va considera că suferinţele mari înfrumuseţează? Care 
va fi atitudinea faţă de moarte? Tehnologia şi uneltele ar juca un 
rol important în societate? Ş.a.m.d. 

Ideea că există cel mai bun răspuns compus la toate aceste 
întrebări, o societate care este cea mai bună pentru ca fiecare să 
trăiască în ea, mi se pare că este incredibilă. (Şi ideea că, dacă 
există una, ştim acum destul pentru a o descrie este chiar mai 
incredibilă.) Să nu încerce nimeni să descrie o utopie dacă nu a 
citit din nou, de curînd, de exemplu, lucrările lui Shakespeare, 
Tolstoi, Jane Austen, Rabelais şi Dostoievski, pentru a-şi aduce 
aminte cît de diferiţi sînt oamenii. (îl va ajuta să-şi aducă aminte 
cît de complecşi sînt; vezi cea de-a treia cale mai jos.) 

Utopiştii, fiecare foarte încrezător în virtuţile propriei sale 
viziuni şi în unicitatea corectitudinii sale, s-au deosebit unul de altul 
(nu mai puţin decît se deosebesc între ei oamenii enumeraţi mai 
sus) în ceea ce priveşte instituţiile şi genurile de viaţă pe care le 
prezintă pentru a fi obiect de emulaţie. Deşi imaginea unei societăţi 
ideale, pe care o prezintă fiecare, este mult prea simplă (chiar şi 
pentru comunităţile componente pe care le discut mai jos), trebuie 
să luăm în mod serios în considerare faptul existenţei diferenţelor. 
Nimeni, în nici una dintre societăţile utopiştilor, nu duce exact 
aceeaşi viaţă, alocînd exact aceeaşi cantitate de timp pentru exact 
aceleaşi activităţi. De ce nul Motivele nu pot fi invocate, de 
asemenea, împotriva doar a unui singur gen de comunitate ? 

Concluzia pe care urmează să o tragem este că în utopie nu va 
exista un singur gen de comunitate şi nici un singur gen de viaţă. 

Utopia va consta din utopii, ale multor comunităţi diferite şi diver¬ 
gente în care oamenii duc diferite genuri de viaţă în diferite 
instituţii. Unele feluri de comunităţi vor fi mai atrăgătoare decît 
altele pentru cei mai mulţi; comunităţile vor înflori şi vor decădea. 
Oamenii le vor părăsi pe unele pentru altele, sau îşi vor petrece 
întreaga lor viaţă într-una dintre ele. Utopia este un cadru pentru 
utopii, un loc în care oamenii sînt liberi să se asocieze în mod 
voluntar pentru a urmări şi a încerca să-şi realizeze propria viziune 
asupra vieţii bune într-o comunitate ideală, dar în care nici unul 
nu poate să impună altora propria sa viziune utopică. 6 Societatea 
utopică este societatea utopismului. (Desigur, unii pot fi mulţumiţi 
acolo unde se află. Nu fiecare se va alătura comunităţilor experi¬ 
mentale speciale şi mulţi dintre cei care se abţin la început se vor 
alătura mai tîrziu, după ce le va fi limpede cum funcţionează ele 
de fapt.) Jumătate din adevărul pe care vreau să-l expun este că 
utopia este metautopie: mediul în care pot fi făcute experimente 
utopice; mediul în care oamenii sînt liberi să facă ceea ce vor; 
mediul care trebuie, în mare măsură, să fie realizat mai întîi, dacă 
urmează să fie realizate într-un mod stabil viziuni utopice mai 
particulare. 

Dacă, aşa cum observam la începutul acestui capitol, nu tot 
ceea ce este bun poate fi realizat simultan, atunci vor trebui să 
apară schimburi între indivizi. A doua cale teoretică prilejuieşte 
observaţia că există puţine temeiuri pentru a crede că un sistem 
unic de schimburi va impune un acord universal. Diferite comu¬ 
nităţi, fiecare cu o compoziţie uşor diferită, vor oferi o paletă din 
care fiecare individ poate să aleagă acea comunitate care aproxi¬ 
mează cel mai bine felul său de a armoniza valori rivale. (Cei care 
i se opun vor numi aceasta o concepţie eclectică despre utopie, 
preferind restaurante cu numai o singură cină, sau, mai degrabă, 
preferind un oraş cu un singur restaurant, cu un singur fel de 
mîncare în meniu.) 

INSTRUMENTE DE PROIECTARE 

ŞI INSTRUMENTE DE FILTRARE 

Cea de-a treia cale teoretică spre cadrul utopiei se bazează pe 
complexitatea oamenilor. Tot aşa cum sînt şi reţelele relaţiilor 
posibile dintre ei. Să presupunem (în mod fals) că argumentele de 

mai înainte sînt greşite şi că un singur gen de societate este cel mai 
bun pentru toţi. Cum să aflăm cum arată această societate? Două 
modele, pe care le vom numi instrumente de proiectare şi instru¬ 
mente de filtrare, ni se sugerează de la sine. 

Instrumentele de proiectare construiesc ceva (sau descrierea lui) 
printr-un procedeu care nu implică în mod esenţial construirea 
unor descrieri a altor entităţi de acel tip. Rezultatul procesului este 
un obiect. In cazul societăţilor, rezultatul procesului de proiectare 
este o descriere a unei societăţi, obţinută de către mai mulţi 
oameni (sau de către unul singur) care stau şi se gîndesc care este 
cea mai bună societate. După ce se hotărăsc, ei se apucă să struc¬ 
tureze totul folosindu-se de acest unic model. 

Dată fiind enorma complexitate a omului, date fiind nenumă¬ 
ratele sale dorinţe, aspiraţii, impulsuri, talente, greşeli, iubiri, prostii, 
dată fiind diversitatea nivelurilor, faţetelor, relaţiilor sale (compa¬ 
raţi platitudinea descrierii omului de către teoreticienii ştiinţelor 
sociale cu descrierea lui de către romancieri) şi dată fiind complexi¬ 
tatea instituţiilor şi a relaţiilor interpersonale şi complexitatea 
coordonării acţiunii unui mare număr de oameni, este cît se poate 
de puţin probabil că, pînă şi în cazul în care ar exista o structură 
ideală pentru societate, s-ar putea ajunge la ea în acest fel a priori 
(faţă de cunoaşterea curentă). Şi chiar dacă am presupune că un 
mare geniu ar ajunge să producă într-adevăr o schiţă pentru aceas¬ 
tă societate, cine ar avea încredere că ar funcţiona bine?* 

A ne aşeza în acest stadiu tîrziu al istoriei pentru a visa o de¬ 
scriere a societăţii perfecte nu este, bineînţeles, acelaşi lucru cu a 


* Nici o persoană sau grup pe care eu sau voi le cunoaştem nu ar putea să 
producă o „schiţă" adecvată (cu atît mai puţin să avem încredere că fac aşa 
ceva) pentru o societate de fiinţe atît de complexe atît la nivel personal cît şi 
la nivel interpersonal precum sînt ei înşişi. [„De fapt, nu a fost descrisă 
vreodată nici o utopie în care orice om sănătos, în orice condiţii, ar accepta să 
trăiască, dacă i-ar fi posibil să scape." Alexander Gray, The Socialist Tradition 
(New York: Harper & Row, 1968), p. 63.] Avînd în vedere aceasta, este 
prudent din punct de vedere strategic ca grupuri care vor efectiv să refacă toată 
societatea în conformitate cu o structură să evite să formuleze acea structură 
în amănunţime şi să nu ne spună nimic în legătură cu felul în care vor 
funcţiona lucrurile după schimbarea lor. („Nici o schiţă".) Comportamentul 
celor care se iau după această idee de schimbare este ceva mai greu de înţeles, 
dar poate că cu cît este mai vagă imaginea, cu atît mai mult fiecare poate să 
presupună că ceea ce s-a planificat şi se va produce este exact ceea ce vrea el. 

începe de la zero. Dispunem de cunoaşterea parţială a rezultatelor 
aplicării unor alte instrumente decît acelea de proiectare, inclusiv 
aplicarea parţială a instrumentului de filtrare care urmează să fie 
descris mai jos. Este util să ne imaginăm cum s-au gîndit oamenii 
primitivi la ceea ce urma să fie, pentru totdeauna, cea mai bună 
societate posibilă şi apoi cum au trecut la constituirea ei. Oare să 
nu ni se aplice şi nouă vreunul dintre motivele care vă fac să zîm- 
biţi auzind aceasta? 

Instrumentele de filtrare antrenează un proces care elimină (fil¬ 
trează) multe elemente dintr-o mulţime mare de posibilităţi. Cele 
două determinante principale ale rezultatului (rezultatelor) final(e) 
sînt natura specifică a procesului de filtrare (şi ce calităţi selectează) 
şi natura specifică a mulţimii de posibilităţi asupra căreia acţio¬ 
nează (şi cum este generată această mulţime). Procesele de filtrare 
sînt potrivite în mod special pentru proiectanţi a căror cunoaştere 
este limitată şi care nu ştiu în mod precis natura unui produs final 
dorit. Pentru că le dă posibilitatea să utilizeze cunoaşterea con¬ 
diţiilor specifice pe care nu vor să le vadă violate în construirea 
judicioasă a unui filtru care să-i elimine pe violatori. S-ar putea 
dovedi că este imposibil să se proiecteze un filtru corespunzător şi 
s-ar putea încerca un alt proces de filtrare pentru această sarcină de 
proiectare. Dar, în general, se pare că va fi nevoie de mai puţină 
cunoaştere (inclusiv cunoaştere a ceea ce este dezirabil) pentru a 
se produce un filtru corespunzător, chiar unul care converge asupra 
unui singur gen de produs, decît ar fi necesară pentru a construi 
numai produsul (produsele), pornind de la zero. 

Mai mult, dacă procesul de filtrare este de acel tip care conţine 
o metodă variabilă de generare de noi candidaţi, în aşa fel încît 
calitatea lor se îmbunătăţeşte pe măsură ce se îmbunătăţeşte cali¬ 
tatea membrilor care rămîn după operaţii anterioare de filtrare şi 
conţine, de asemenea, un filtru variabil care devine mai selectiv 
pe măsură ce se îmbunătăţeşte calitatea candidaţilor care sînt 
cuprinşi în acest proces (adică, procesul îi respinge pe unii can¬ 
didaţi care înainte trecuseră cu succes prin filtru), atunci ne putem 
aştepta în mod legitim ca meritele celor care vor rămîne după o 
desfăşurare lungă şi continuă a procesului să fie, într-adevăr, foarte 
mari. Nu trebuie să fim prea exigenţi faţă de rezultatele proceselor 
de filtrare, noi înşine fiind unul dintre aceste rezultate. Din punctul 
de vedere al consideraţiilor care ne fac să recomandăm un proces 
de filtrare în construcţia societăţilor, evoluţia este un proces de 

creare a fiinţelor ales în mod potrivit de către o zeitate modestă, 
care nu ştie exact cum este fiinţa pe care vrea să o creeze.* 


* A se compara: „Nici nu este lumea aceasta locuită de către om cel dintîi 
dintre lucrurile create pe pămînt de către Dumnezeu. El a făcut mai multe 
lumi înainte de lumea noastră, dar le-a distrus pe toate pentru că nu a fost 
mulţumit de nici una pînă ce a creat-o pe a noastră." Louis Ginsburg, Legends 
ofthe Bible (New York: Simon & Schuster, 1961), p. 2. 

Luat în totalitate, subiectul instrumentelor de fdtrare, deterministe şi sto- 
castice şi cum trebuie să se deosebească între ele pentru diferite genuri de 
sarcini, este cît se poate de interesant. După cîte ştiu, nu există nici o teorie 
amănunţită a filtrelor optimale (prin raportare la sarcinile lor) şi a trăsăturilor 
lor caracteristice. Ne-am putea aştepta ca studiile asupra modelelor mate¬ 
matice ale evoluţiei (şi teoria evoluţionistă însăşi) să fie folositoare şi 
sugestive pentru a începe să construim o astfel de teorie generală. Vezi R. C. 
Lewontin, „Evolution and Theory of Games", Journal ofTheoretical Biology, 
1960, Howard Levene, „Genetic Diversity and Diversity of Environments: 
Mathematical Aspects", în Fifth Berkeley Symposium , Voi. 4 şi referirile citate 
acolo, Crow şi Kimura, Introduction to Population Genetics Theory , (N.Y.: 
Harper & Row, 1970). 

Să luăm drept o nouă ilustrare problemele ingineriei genetice. Mulţi biologi 
înclină să creadă că problema este una de design, de specificare a celor mai 
bune tipuri de persoane, în aşa fel încît biologii să poată începe producerea 
lor. Astfel, ei ridică problema genului (genurilor) de persoane care trebuie să 
existe şi a celui care va conduce acest proces. Ei nu sînt înclinaţi să considere, 
poate pentru că subestimează importanţa rolului lor, un sistem în care ei să fie 
aceia care conduc o „piaţă genetică", care să satisfacă specificările individuale 
(cuprinse între anumite limite morale) ale părinţilor în devenire. Şi nici nu iau 
în considerare care este numărul limitat de tipuri umane asupra căruia ar 
converge alegerile, dacă într-adevăr ar exista o astfel de convergenţă. Acest 
sistem de piaţă are marea virtute că nu implică nici o decizie centralizată care 
să fixeze viitorul tip (viitoarele tipuri) uman(e). Dacă subzistă temerea că 
unele raporturi importante vor fi alterate, de exemplu, raportul numeric dintre 
bărbaţi şi femei, un guvern ar putea să ceară ca manipularea genetică să fie 
realizată în aşa fel încît să corespundă unui anumit raport. Presupunînd, de 
dragul simplităţii, că raportul dorit este 1:1, li s-ar putea cere spitalelor şi clini¬ 
cilor (cel puţin ca un aranjament contabil) să cupleze perechile care doresc un 
băiat cu acelea care doresc o fată înainte de a ajuta pe fiecare pereche să-şi 
realizeze dorinţele. Dacă mai multe perechi ar dori o alternativă, perechile i-ar 
plăti pe ceilalţi pentru a forma perechi opuse cu care să fie cuplaţi şi s-ar 
dezvolta o piaţă, spre avantajul economic al acelora care sînt indiferenţi în 
ceea ce priveşte sexul viitorului lor copil. S-ar părea că este mai greu să se 
menţină o astfel de macroproporţie într-un sistem pur libertarian. în cadrul lui, 
sau fiecare dintre părinţi ar subscrie la un serviciu de informaţii care urmăreşte 

Un proces de filtrare pentru specificarea unei societăţi care 
ne-ar putea veni în minte este unul în care oamenii care plănuiesc 
societatea ideală iau în considerare multe genuri diferite de socie¬ 
tăţi şi critică pe unele, elimină cîteva, modifică descrierile altora, 
pînă ce ajung la aceea pe care ei o consideră ca fiind cea mai 
bună. Fără îndoială că acesta este felul în care ar lucra orice echipă 
de proiectare şi, prin urmare, nu trebuie să se presupună că instru¬ 
mentele de proiectare nu au caracteristici de filtrare. (Şi nici că 
instrumentele de filtrare nu exclud aspecte ale proiectării, în mod 
special în procesele de generare.) Dar nu se poate stabili dinainte 
care oameni vor veni cu cele mai bune idei şi toate ideile trebuie 
încercate (şi nu numai simulate pe un computer), pentru a vedea 
cum vor funcţiona.* Iar unele idei vor apărea numai pe măsură ce 
încercăm {post fact o) să descriem ce structuri au evoluat din coor¬ 
donarea spontană a acţiunilor multor oameni. 

Dacă ideile trebuie să fie efectiv experimentate, trebuie să 
existe multe comunităţi care să experimenteze diferite structuri. 
Procesul de filtrare, procesul de eliminare a comunităţilor, pe care 
cadrul nostru îl implică este foarte simplu: oamenii încearcă să 
trăiască în diferite comunităţi şi ei le părăsesc sau le modifică 
puţin cîte puţin pe acelea care nu le plac (le găsesc defectuoase). 
Unele comunităţi vor fi abandonate, altele vor fi angrenate în 
lupte, altele se vor scinda, altele vor înflori, vor cîştiga membri şi 
vor fi copiate în alte părţi. Fiecare comunitate trebuie să cîştige şi 
să menţină adeziunea voluntară a membrilor ei. Nici o structură 
nu este impusă nimănui, iar rezultatul va fi o structură dacă şi 
numai dacă fiecare alege în mod voluntar să trăiască în confor¬ 
mitate cu acea structură a comunităţii . 7 


naşterile recente şi ar şti, astfel, care este sexul mai puţin reprezentat (şi, deci, 
ar fi mai căutat mai tîrziu, în viaţă), ajustîndu-şi astfel activităţile lor, sau 
indivizi interesaţi ar contribui la un serviciu de caritate care oferă prime pentru 
a menţine proporţia, sau proporţia n-ar mai fi 1:1, dezvoltîndu-se noi familii 
şi structuri sociale. 

* Pentru unii scriitori, cele mai interesante chestiuni apar după ce ei 
consideră că s-au gîndit la toate aspectele şi au început să le pună pe hîrtie. 
Uneori, cînd se ajunge la acest stadiu, se produce o schimbare a punctului de 
vedere, sau ajungem să înţelegem că trebuie să scriem despre ceva diferit 
(ceva despre care, înainte de a se scrie, se presupunea că este un subiect 
secundar şi clar.) Cu atît mai mult diferenţele dintre un plan (chiar unul scris) 
şi executarea în detaliu a vieţii unei societăţi vor fi mai mari. 

Instrumentul de proiectare intervine în stadiul generării unor 
comunităţi specifice în care urmează să se trăiască şi care sînt 
supuse experimentării. Fiecare grup de oameni poate să proiecteze 
o structură şi să încerce să-i convingă pe ceilalţi să ia parte la 
aventura comunităţii în acea structură. Vizionari şi lunatici, 
maniaci şi sfinţi, călugări şi libertini, capitalişti şi comunişti şi 
adepţi ai democraţiei participative, adepţi ai falansterelor (Fourier), 
ai palatelor muncii (Flora Tristan), ai satelor unităţii şi cooperării 
(Owen), ai comunităţilor ajutorului reciproc (Proudhon), ai 
rezervelor de timp (Josiah Warren), Bruderhof 8 , kibbutzuri 9 , 
kundalini yoga ashrams ş.a.m.d., toţi aceştia pot să încerce să 
edifice viziunea lor şi să stabilească un model atrăgător. Nu 
trebuie să se considere că fiecare structură experimentată va fi 
proiectată în mod explicit de novo. Unele vor fi modificări plani¬ 
ficate, oricît de puţin diferite, ale altora care există deja (atunci 
cînd se vede unde sînt copiate după modele), iar detaliile multor 
structuri vor fi construite spontan în comunităţi care sînt oarecum 
mai permisive. Pe măsură ce comunităţile devin mai atractive 
pentru locuitorii lor, structuri, care au fost adoptate mai înainte 
drept cele mai bune disponibile, vor fi eliminate. Şi pe măsură ce 
se îmbunătăţesc comunităţile în care locuiesc oamenii (potrivit 
standardelor lor), adesea se vor îmbunătăţi şi ideile despre noi 
comunităţi. 

Funcţionarea cadrului utopiei pe care-1 prezentăm aici reali¬ 
zează astfel avantajele unui proces de filtrare care încorporează 
interacţiunea care se îmbunătăţeşte ca urmare a corelaţiei reciproce 
dintre filtru şi produsele procesului de generare care supravie¬ 
ţuiesc, în aşa fel încît calitatea produselor generate şi nerespinse 
se îmbunătăţeşte.* Mai mult, date fiind amintirile şi consemnările 
istorice ale oamenilor, el are drept caracteristică faptul că o alter¬ 
nativă deja respinsă (sau modificarea ei nesemnificativă) poate să 
fie experimentată din nou, poate pentru că unele condiţii noi sau 
schimbate o fac să pară acum mai promiţătoare sau mai adecvată. 
Aceasta se deosebeşte de evoluţia biologică, în care mutaţiile 
respinse înainte nu mai pot fi reactualizate cu uşurinţă atunci cînd 


* Acest cadru nu este singurul proces de filtrare posibil subordonat sarcinii 
de a ajunge la o societate dezirabilă, sau la cea mai bună societate (deşi nu-mi 
pot imagina un alt cadru care să aibă într-o măsură atât de mare virtuţile interac¬ 
ţiunii speciale), aşa că virtuţile generale ale proceselor de filtrare în raport cu 
acelea ale instrumentelor de proiectare nu pledează univoc în favoarea lui. 

se schimbă condiţiile. De asemenea, evoluţioniştii semnalează 
avantajele eterogenităţii genetice (politipică şi polimorfică) atunci 
cînd condiţiile se schimbă mult. Avantaje asemănătoare caracteri¬ 
zează un sistem de comunităţi diverse, organizat potrivit unor 
structuri diferite şi încurajînd, probabil, diferite tipuri de caracteris¬ 
tici şi diferite structuri de abilităţi şi deprinderi. 


CADRUL CA TEMEI COMUN PENTRU UTOPIE 

Folosirea unui instrument de filtrare în funcţie de deciziile indi¬ 
viduale ale oamenilor de a trăi în anumite comunităţi sau de a le 
părăsi este cît se poate de indicată. Deoarece ţelul ultim al unei 
construcţii utopice este de a conduce la obţinerea de comunităţi în 
care oamenii vor vrea să trăiască şi în care vor alege în mod volun¬ 
tar să trăiască. Sau, cel puţin, acesta trebuie să fie un efect colateral 
al unei construcţii utopice reuşite. Procesul de filtrare pe care l-am 
propus va realiza aşa ceva. Mai mult, un instrument de filtrare care 
să depindă de deciziile oamenilor are anumite avantaje faţă de unul 
care funcţionează în mod mecanic, dată fiind incapacitatea noastră 
de a formula în mod explicit principii care să se aplice într-un mod 
adecvat, dinainte, tuturor situaţiilor complexe şi diverse care apar. 
Adesea, formulăm principii prima facie, fără să ne gîndim că putem 
să semnalăm dinainte toate excepţiile principiului. Dar, deşi nu 
putem descrie dinainte toate excepţiile de la principiul respectiv, 
considerăm totuşi că putem deseori să recunoaştem că o anumită 
situaţie cu care venim în contactele o excepţie. 10 

In mod similar, nu vom putea să programăm mecanic dinainte 
un instrument de filtrare care să respingă tot şi numai ceea ce 
trebuie respins (sau în mod obiectiv, sau din punctul nostru de 
vedere actual, sau din punctul nostru de vedere de atunci). Va 
trebui să lăsăm loc pentru felul în care judecă oamenii fiecare 
moment. Acesta nu este prin el însuşi un argument în favoarea 
ideii că fiecare judecă pentru sine. Şi nici nu este singura alter¬ 
nativă la aplicarea mecanică a unor reguli explicit formulate de ale 
căror alegeri lipsite de orice indicaţie orientativă depinde în între¬ 
gime funcţionarea sistemului, după cum este clar din existenţa 
sistemului nostru juridic. Aşadar, faptul de a nu putea formula sau 
programa dinainte principii lipsite de excepţii nu este suficient, 
prin el însuşi, pentru a obţine alternativa mea preferată faţă de 

alegerea fiecăruia şi nici o indicaţie nu se instituie dinainte (cu 
excepţia acelor indicaţii orientative care protejează acest argument 
preferat). 

Am argumentat că pînă şi în ipoteza că ar exista un gen de 
comunitate care este cea mai bună pentru fiecare persoană, cadrul 
expus este cel mai bun mijloc pentru a descoperi natura acelei 
comunităţi. Mult mai multe argumente pot şi trebuie să fie oferite 
pentru punctul de vedere potrivit căruia, chiar dacă există un gen 
de societate care este cea mai bună pentru fiecare, funcţionarea 
cadrului (1) este lucrul cel mai bun pentru ca fiecare să poată 
produce o imagine a ceea ce este societatea, (2) este lucrul cel mai 
bun pentru ca fiecare să se convingă că imaginea este într-adevăr 
una a celei mai bune societăţi, (3) este cel mai bun lucru pentru 
un mare număr de oameni care ajung să fie convinşi de aceasta şi 
(4) este cea mai bună cale de a stabiliza o astfel de societate de 
oameni care trăiesc în siguranţă şi pentru mult timp în acea struc¬ 
tură. Nu vă pot oferi aici şi alte argumente. (Şi, oricum, nu aş 
putea să le ofer pe toate; a înţelege de ce sprijină corectitudinea 
poziţiei.) Totuşi, vreau să fac observaţia că argumentele în 
favoarea cadrului pe care le-am oferit şi menţionat aici sînt chiar 
mai puternice atunci cînd eliminăm supoziţia (falsă) că există un 
singur gen de societate care este cea mai bună pentru fiecare şi, 
aşadar, nu mai interpretăm greşit problema ca fiind una legată de 
întrebarea referitoare la tipul de comunitate în care trebuie să 
trăiască fiecare individ. 

Cadrul are două avantaje faţă de orice alt gen de descriere a 
utopiei: mai întîi, va fi acceptabil pentru aproape fiecare utopist 
la un moment anumit în viitor, oricare ar fi viziunea sa; şi în al 
doilea rînd, este compatibil cu realizarea a aproape tuturor viziu¬ 
nilor utopice particulare, deşi nu garantează realizarea sau triumful 
universal al nici unei viziuni utopice particulare.* Orice utopist va 
fi de acord că ceea ce am prezentat drept cadru este potrivit pentru 
o societate de oameni buni. Pentru că oamenii buni, consideră el, 
vor alege în mod voluntar să trăiască în structura particulară pe 
care el o preferă, dacă ei sînt tot atît de raţionali precum este el şi, 
aşadar, sînt tot atît de capabili să-şi dea seama că este desăvîrşită. 


* Spun aproape fiecare utopist şi aproape toate viziunile utopice particulare 
pentru că este inacceptabil pentru „utopiştii 11 forţei şi dominaţiei şi incom¬ 
patibil cu utopiile lor. 

Şi mulţi utopişti vor fi de acord că la un anumit moment cadrul 
nostru este unul potrivit, pentru că la un moment dat (după ce 
oamenii s-au făcut buni şi au apărut generaţii necorupte) oamenii 
vor alege în mod voluntar să trăiască în structura preferată.* 
Astfel, cadrul nostru este admis acum de către mulţi utopişti şi de 
oponenţi ai lor, ca fiind un teren comun potrivit, mai devreme sau 
mai tîrziu. Pentru că fiecare socoteşte că viziunea sa particulară 
s-ar putea realiza în acest cadru. 

Aceia care cultivă viziuni utopice diferite şi care cred că acest 
cadru este o cale potrivită către viziunea lor (şi fiind deopotrivă 
permisivi după ce viziunea lor este realizată) ar putea foarte bine 
să coopereze în încercarea de a realiza cadrul, dată fiind chiar 
cunoaşterea reciprocă a predicţiilor şi predilecţiilor lor diferite. 
Speranţele lor diferite se află în conflict numai dacă implică reali¬ 
zarea universală a unei anumite structuri. Putem distinge trei 
poziţii utopice: utopismul imperialist , care susţine ca toţi să fie 
forţaţi să intre într-o anumită structură comunitară; utopismul 
misionar, care speră să-i determine sau să-i convingă pe toţi să 
trăiască într-o anumită structură comunitară, dar nu-i va forţa; şi 
utopismul existenţial, care speră că o anumită structură comunitară 
va exista (va fi viabilă), deşi nu în mod necesar universală, în aşa 
fel încît aceia care doresc să o realizeze pot trăi în concordanţă cu 
ea. Utopiştii existenţialişti pot să sprijine în mod serios cadrul. 
Cunoscînd profund diferenţele dintre ei, adepţii unor viziuni 
diferite pot să coopereze pentru realizarea cadrului. Utopişti 
misionarişti, deşi au aspiraţii universale, se vor unii cu cei dintîi 
în sprijinirea cadrului, considerînd ca fiind crucială aderarea 
voluntară deplină la structura lor preferată.-Totuşi, ei nu vor 
admira în mod deosebit virtutea suplimentară a cadrului de a 


* Spun „mulţi utopişti", datorită următoarei poziţii posibile: 

1. Structura P este cea mai bună, nu numai pentru persoane necorupte, dar 
şi pentru cele corupte. 

2. Oricît de corupţi, oamenii nu ar alege de bună voie să trăiască în 
structura P. 

3. Mai mult, este un fapt empiric nefericit că nu există nici o cale de a 
ajunge la oameni necorupţi pornind de la noi şi de la societatea noastră. 

4. Aşadar, nu putem niciodată să ajungem la o situaţie în care majoritatea 
oamenilor să dorească să trăiască în structura P. 

5. Deci, deoarece P este cea mai bună structură pentru toţi (corupţi sau nu), 
va trebui să fie impusă în mod continuu şi pentru totdeauna. 

permite realizarea simultană a multor posibilităţi diverse. Utopiştii 
imperialiştii, pe de altă parte, se vor opune cadrului atîta timp cît 
alţii nu sînt de acord cu ei. (Ei bine, nu poţi să satisfaci dorinţele 
tuturor; în mod special, dacă există aceia care nu vor fi satisfăcuţi 
dacă nu este satisfăcut fiecare.) Deoarece orice comunitate 
particulară poate fi stabilită în interiorul acestui cadru, el este 
compatibil cu toate viziunile utopice particulare, dar nu dă garanţii 
nici uneia. Utopiştii trebuie să considere aceasta ca pe o virtute 
enormă; pentru că punctele lor de vedere specifice nu s-ar potrivi 
la fel de bine altor scheme utopice decît acelea care sînt ale lor. 


COMUNITATE ŞI NAŢIUNE 

Funcţionarea cadrului are multe dintre virtuţile şi puţine dintre 
defectele pe care oamenii le găsesc în viziunea libertariană. Pentru 
că, deşi există o libertate mare de alegere între comunităţi, multe 
comunităţi particulare pot să aibă în interior multe restricţii nejus¬ 
tificabile din punct de vedere libertarian: adică restricţii pe care 
libertarienii le-ar condamna dacă acestea ar fi susţinute de către 
un aparat statal central. De exemplu, intervenţia patemalistă în 
vieţile oamenilor, restricţii asupra cărţilor care pot circula în comu¬ 
nitate, limitări asupra tipurilor de comportament sexual ş.a.m.d. 
Dar acesta este doar un alt fel de a arăta că într-o societate liberă 
oamenii pot să accepte prin contract diferite restricţii, pe care 
guvernul nu poate să le impună acestora în mod legitim. Deşi 
cadrul este libertarian şi de tipul laissez-faire, nu este nevoie ca şi 
comunităţile individuale din interiorul lui să fie libertariene, şi poate 
că nici o comunitate din interiorul acestui cadru nu va alege să fie 
în felul acesta. Aşadar, caracteristicile cadrului nu este nevoie să 
se regăsească întocmai la nivelul comunităţilor individuale. în 
acest sistem de tipul laissez-faire s-ar putea ca, deşi sînt permise, 
să nu existe nici o instituţie „capitalistă" care să funcţioneze de 
fapt; sau ca unele comunităţi să le aibă şi altele nu, sau ca unele 
comunităţi să aibă pe unele dintre ele, sau orice altceva doriţi.* 


* Este ciudat că mulţi oameni tineri, „în acord cu“ natura şi sperînd „să 
fie purtaţi de curent" şi să nu forţeze lucrurile împotriva tendinţei lor naturale, 
sînt atraşi de concepţii etatiste şi de socialism şi se opun echilibrului şi proce¬ 
selor de tipul mîinii invizibile. 

în capitolele anterioare am vorbit despre persoane care optează 
pentru ieşirea de sub incidenţa unor clauze ale anumitor aranja¬ 
mente. De ce spunem acum că diferite restricţii pot fi impuse 
într-o anumită comunitate? Nu trebuie ca acea comunitate să le 
permită membrilor ei să refuze aceste restricţii? Nu; fondatorii şi 
membrii unei mici comunităţi comuniste pot foarte bine să inter¬ 
zică oricui să se eschiveze de la împărţirea în mod egal a avuţiei, 
chiar dacă ar fi posibil un astfel de aranjament. Nu este un prin¬ 
cipiu general că fiecare comunitate sau grup trebuie să le permită 
membrilor ei, în interiorul comunităţii, să nu-i respecte principiile 
atunci cînd este posibil aşa ceva. Pentru că, uneori, aceasta ar duce 
la modificarea caracterului grupului faţă de caracterul dorit. Aici 
dăm peste o problemă teoretică interesantă. O naţiune sau o agen¬ 
ţie de protecţie nu pot să exercite o constrîngere pentru efectuarea 
unei redistribuiri între o comunitate şi alta; totuşi, o comunitate, 
aşa cum este un kibbutz, poate să facă o redistribuire în interiorul 
ei (sau să dea unei alte comunităţi, sau unor indivizi din afară). O 
astfel de comunitate nu este nevoie să dea membrilor ei o posibi¬ 
litate de a se opune acestor aranjamente, în timp ce rămîn membri 
ai comunităţii. Totuşi, după cum am argumentat, o naţiune trebuie 
să ofere această posibilitate; oamenii au dreptul de a nu accepta 
cerinţele unei naţiuni. Unde se află diferenţa dintre o comunitate 
şi o naţiune, care să justifice diferenţa în ceea ce priveşte legiti¬ 
mitatea impunerii unei anumite structuri tuturor membrilor ei ? 

O persoană va accepta imperfecţiunile lui P (care poate fi un 
aranjament care vizează protecţia, un bun de consum, o comunitate), 
care, luat în ansamblu este dezirabil, mai degrabă decît să cumpere 
ceva diferit (ceva complet diferit, sau P cu unele schimburi), atunci 
cînd nimic din ceea ce ar fi mai dezirabil şi care ar putea fi obţinut 
nu merită, din punctul de vedere al acelei persoane, costurile mai 
mari decît cele pentru a-1 obţine pe P, inclusiv costurile pentru a 
determina suficient de mulţi alţi oameni să ia parte la realizarea 
acelei alternative. Presupunem că procedeul de a calcula costul 
pentru naţiuni este de aşa natură încît să permită neacceptarea lui 
de către membrii ei. Dar chestiunea nu se reduce la aceasta din 
două motive. Mai întîi, este posibil ca în unele comunităţi, de 
asemenea, să se aranjeze ca refuzul intern să ceară costuri admi¬ 
nistrative mici (pe care respectivul este gata să le plătească) şi 
totuşi aceasta nu este nevoie să se realizeze întotdeauna. în al 
doilea rînd, naţiunile se deosebesc de alte configuraţii prin aceea 

că individul însuşi nu este obligat să suporte costurile adminis¬ 
trative ale refuzului de a participa la alte acţiuni care sînt obliga¬ 
torii. Ceilalţi trebuie să plătească pentru proiectarea aranjamentelor 
lor obligatorii, aşa încît ele nu se aplică acelora care nu vor să 
participe. Şi nici nu se poate spune că diferenţa se datorează 
faptului că există multe tipuri de comunităţi, în timp ce există mult 
mai puţine tipuri de naţiuni. Chiar dacă aproape toţi ar vrea să tră¬ 
iască într-o comunitate comunistă, aşa încît să nu existe nici o 
comunitate noncomunistă viabilă, nici o comunitate nu este nevoie 
să permită (deşi am putea spera că ar permite) unui individ care 
trăieşte în mijlocul ei să nu participe la aranjamentele comune. 
Individul recalcitrant nu are nici o altă alternativă decît să se con¬ 
formeze. Totuşi, ceilalţi nu-1 forţează să se conformeze şi drepturile 
sale nu sînt violate. El nu are nici un drept ca ceilalţi să coopereze 
pentru a contribui la fezabilitatea nonconformismului său.- 

Deosebirea mi se pare că rezidă în diferenţa dintre o comunitate 
mică, în care sînt prevalente relaţiile directe, interpersonale şi o 
naţiune. Intr-o naţiune, ştim că există indivizi nonconformişti, dar 
nu este nevoie să ne confruntăm direct cu aceşti indivizi sau cu 
nonconformismul lor. Chiar dacă ni se pare că este supărător ca 
alţii să nu se confonneze, chiar dacă faptul că ştim că există non¬ 
conformişti ne supără şi ne face foarte nefericiţi, aceasta nu 
înseamnă că sîntem vătămaţi sau că drepturile ne sînt violate. In 
timp ce într-o comunitate faţă-n faţă nu putem evita confruntarea 
directă cu ceea ce considerăm a fi supărător. Felul de viaţă în 
mediul imediat înconjurător este afectat. 

Această distincţie dintre o comunitate în care sînt prevalente 
relaţiile faţă-n faţă şi una în care nu sînt stă în paralel cu o altă 
distincţie. O comunitate faţă-n faţă poate exista pe o suprafaţă de 
pămînt deţinută în proprietate comună de către membrii ei, în timp 
ce pămîntul unei naţiuni nu este deţinut în proprietate în acelaşi fel. 
Comunitatea va fi îndreptăţită, atunci, ca un corp unitar, să deter¬ 
mine ce reguli trebuie respectate pe teritoriul ei; în timp ce cetăţenii 
unei naţiuni nu deţin în comun în proprietate teritoriul ei şi nu pot, 
aşadar, să reglementeze în acest fel folosirea lui. Dacă toţi indivizii 
distincţi care deţin pămînt îşi coordonează acţiunile pentru a impune 
o reglementare comună (de exemplu, nimeni nu poate să locuiască 
pe acel pămînt, dacă nu contribuie cu n procente din venitul său 
pentru ajutorarea săracilor), atunci se va obţine acelaşi efect ca şi 
cum naţiunea ar fi adoptat o lege care cere aceasta. Dar, deoarece 
unanimitatea este doar atît de puternică precum este cea mai slabă 

verigă a sa, chiar dacă se folosesc boicoturi secundare (care sînt 
perfect legitime), ar fi imposibil să se menţină o astfel de coaliţie 
unanimă în faţa dorinţelor unora de a dezerta. 

Dar unele comunităţi faţă-n faţă nu se vor afla pe un teritoriu 
stăpînit în comun. Este permis majorităţii votanţilor dintr-o mică 
aşezare să adopte o ordonanţă împotriva lucrurilor pe care le con¬ 
sideră supărătoare care se produc pe străzi publice ? Să adopte legi 
împotriva nudităţii, sau a adulterului, sau a sadismului (admiţînd 
pe masochişti) sau a mersului la braţ pentru cuplurile mixte? 
Fiecare proprietar privat poate să reglementeze ceea ce ţine de 
proprietatea sa aşa cum doreşte. Dar ce se poate spune despre stră¬ 
zile principale, unde oamenii nu pot să evite cu uşurinţă imagini 
pe care le socotesc ofensive? Trebuie ca marea majoritate să se 
izoleze de minoritatea ofensivă? Dacă majorităţii îi este permis să 
determine limitele comportamentului în public, atunci îi este 
permis să stabilească şi că nimeni să nu apară în public dezbrăcat, 
să ceară, totodată, ca nimenf să nu apară în public fără să poarte 
un ecuson care să certifice că a contribuit cu n procente din venitul 
său în timpul anului pentru cei nevoiaşi, pe motivul că majoritatea 
consideră că este supărător ca cineva să nu poarte acest ecuson 
(pentru că nu a contribuit)? Şi de unde acest drept emergent al 
majorităţii de a decide? Sau nu trebuie să existe locuri sau căi 
„publice"? (Unele dintre aceste pericole, notate în Capitolul 2, ar 
fi evitate prin clauza lockeană din Capitolul 7.) Deoarece nu văd 
clar cum să mă descurc cu aceste probleme, le pun în discuţie aici, 
doar pentru a le lăsa de-o parte. 


COMUNITĂŢI CARE SE SCHIMBĂ 

Comunităţilor distincte le este îngăduit să aibă orice caracter 
compatibil cu funcţionarea cadrului. Dacă o persoană consideră 
caracterul unei anumite comunităţi ca fiind nefavorabil, nu este 
nevoie să aleagă să trăiască în ea. Este foarte bine ca un individ să 
decidă în care comunitate să intre. Dar să presupunem că o comu¬ 
nitate anumită îşi schimbă caracteml şi că devine o comunitate care 
nu mai este pe placul unui individ. „Dacă nu-ţi place aici, nu te 
alătura" are mai multă forţă decît „Dacă nu-ţi place aici, pleacă". 
După ce o persoană şi-a petrecut mult timp din viaţa sa într-o comu¬ 
nitate, a prins rădăcini, şi-a făcut prieteni şi şi-a«udus contribuţia la 
comunitate, decizia de a-şi strînge lucrurile şi a pleca este grea. 

Faptul că o comunitate stabileşte o nouă restricţie, sau aboleşte una 
veche, sau că îşi schimbă foarte mult caracterul, îi va afecta pe 
membrii ei cam în acelaşi fel în care o naţiune care îşi schimbă 
legile îi va afecta pe cetăţenii ei. Nu ar trebui, aşadar, să fim mai 
puţin dispuşi să acordăm comunităţilor o latitudine atît de mare în 
reglementarea problemelor lor interne; nu ar trebui să existe limite 
în impunerea de restricţii care, dacă ar veni din partea unui stat, ar 
constitui o violare a drepturilor individului? Prietenii libertăţii nu 
au gîndit niciodată că existenţa Americii ar face legitime practicile 
Rusiei ţariste. De ce să existe o diferenţă în cazul comunităţilor?" 

Diferite remedii se impun de la sine; voi discuta unul aici. Oricui 
îi este permis să iniţieze orice gen de comunitate nouă (compatibilă 
cu funcţionarea cadrului) aşa cum doreşte. Pentru că nimeni nu este 
obligat să intre în ea. (Nici o comunitate nu poate fi exclusă, pe 
motive patemaliste şi nici nu pot fi impuse restricţii patemalisle mai 
uşoare în vederea anulării presupuselor defecte care apar în 
procesele decizionale ale oamenilor - de exemplu, programe de 
informare obligatorie, perioade de aşteptare.) Modificarea unei 
comunităţi care există deja trebuie considerată, însă, o chestiune 
diferită. Societatea mai largă poate să aleagă o anumită structură 
internă preferată de comunităţi (care respectă anumite drepturi 
ş.a.m.d.) şi poate să ceară comunităţilor să compenseze, într-un 
anumit fel, pe rebelii sau nonconformiştii comunităţii pentru schim¬ 
bările survenite în raport cu această structură, pentru acele schimbări 
pe care le alege ea. După ce am descris această soluţie a problemei, 
vedem că este inutilă. Deoarece, pentru a atinge acelaşi ţel, indivizii 
trebuie doar să includă în termenii expliciţi ai unui acord (contract), 
cu orice comunitate în care intră stipularea că fiecare membru (in¬ 
clusiv ei înşişi) va fi compensat în felul acesta pentru devierile de 
la o structură specificată (care nu este nevoie să fie norma preferată 
a societăţii), în concordanţă cu nişte condiţii specificate. (Com¬ 
pensaţia poate fi folosită pentru a finanţa părăsirea comunităţii.) 


COMUNITĂŢI TOTALE 

în condiţiile în care funcţionează cadrul, vor exista grupuri şi 
comunităţi care acoperă toate aspectele vieţii, deşi limitate ca 
număr de membri. (Presupun că nu toţi vor alege să se alăture 
unei comune mari sau unei federaţii de comune.) Unele lucruri 
legate de anumite aspecte ale vieţii se extind asupra tuturor; de 

exemplu, toţi au diverse drepturi care nu pot fi violate, diferite 
graniţe care nu pot fi încălcate fără consimţămîntul celorlalţi. Unii 
vor considera ca fiind insuficientă această acoperire a tuturor 
aspectelor vieţii unor persoane şi a unor aspecte ale vieţii tuturor 
persoanelor. Aceşti oameni vor dori o relaţie totală dublă, în care 
să fie prinşi toţi şi toate aspectele vieţilor lor, de exemplu, toţi 
oamenii în tot ceea ce priveşte comportamentul lor (nimic nu este 
exclus în principiu), arătînd anumite sentimente de dragoste, 
afecţiune, dorinţă de a-i ajuta pe alţii; totul fiind angajat laolaltă 
într-o sarcină comună şi importantă. 

Să luăm în consideraţie pe membrii unei echipe de baschet, toţi 
fiind animaţi de dorinţa de a juca bine. (Să lăsăm de-o parte faptul 
că încearcă să cîştige, deşi este un accident că astfel de sentimente 
apar adesea atunci cînd unii se unesc împotriva altora?) Ei nu 
joacă în primul rînd pentru bani. Ei au un ţel primar comun şi 
fiecare se subordonează atingerii acestui ţel comun, înscriind mai 
puţine puncte fiecare decît ar putea în alte condiţii. Dacă toţi sînt 
legaţi laolaltă de participarea comună la o activitate îndreptată 
către un ţel comun pe care fiecare îl socoteşte ca fiind cel mai 
important ţel al său, atunci vor înflori sentimente fraterne. Vor fi 
uniţi şi altruişti; ei vor fi unul. Dar jucătorii de baschet, bineînţeles, 
nu au un ţel comun care să fie cel mai înalt pentru fiecare; ei au 
familii şi vieţi distincte. Totuşi, ne-am putea imagina o societate 
în care toţi lucrează împreună pentru a realiza cel mai înalt ţel 
comun. în condiţiile cadrului pe care-1 discutăm aici, orice grup 
de persoane poate să se îndrepătrundă în felul acesta, să formeze 
o mişcare ş.a.m.d. Dar structura însăşi este diversă; ea însăşi nu 
prevede sau nu garantează că va exista un ţel comun pe care toţi 
să-l urmărească împreună. Este o datorie a fiecăruia ca atunci cînd 
contemplă o astfel de problemă să observe cît de potrivit este să 
se vorbească de „individualism" şi de (cuvîntul inventat în opo¬ 
ziţie cu el) „socialism". Este de la sine înţeles că fiecare persoană 
poate încerca să se alăture spiritelor înrudite, dar, oricare ar fi 
speranţele şi năzuinţele lor, nimeni nu are dreptul să-şi impună 
propria viziune de unitate asupra celorlalţi. 


MIJLOACE ŞI SCOPURI UTOPICE 


Cum se aplică binecunoscutele obiecţii la adresa „utopismului" 
concepţiei prezentate aici? Multe critici insistă asupra faptului că 

utopiştii nu discută despre mijloacele de realizare a viziunii lor sau 
asupra faptului că ei pun accentul pe mijloacele care nu vor con¬ 
duce la realizarea ţelurilor lor. în mod deosebit, criticii susţin că 
utopiştii cred adesea că ei pot produce condiţii noi şi că îşi pot 
promova comunităţile prin intermediul acţiunilor voluntare în 
cadrul structurii existente a societăţii. Ei au trei motive pentru a 
crede aşa ceva. Primul, pentru că ei cred că atunci cînd anumite 
persoane sau grupuri sînt interesate în păstrarea unei structuri care 
este departe de cea ideală (pentru că ocupă o poziţie privilegiată 
în ea şi obţin avantaje de pe urma nedreptăţilor şi defectelor 
specifice structurii respective, care ar fi eliminate în structura 
ideală), atunci dacă cooperarea lor este necesară pentru a realiza 
structura ideală prin intermediul unor acţiuni voluntare, aceşti 
oameni pot fi convinşi să întreprindă acţiunile (împotriva pro¬ 
priilor interese) care vor contribui la realizarea structurilor ideale. 
Prin argumente şi alte mijloace raţionale, htopiştii speră să-i con¬ 
vingă pe oameni de caracterul dezirabil şi de justeţea structurii 
ideale şi de caracterul nedrept şi incorect al privilegiilor lor 
speciale, făcîndu-i, prin aceasta, să acţioneze într-iin mod diferit, 
în al doilea rînd, continuă criticii, utopiştii cred că pînă şi atunci 
cînd cadrul societăţii existente permite acţiuni voluntare comune 
care ar fi suficiente să producă o mare schimbare în societate prin 
intermediul acelora care nu beneficiază de pe urma defectelor şi 
nedreptăţilor din societatea dată, atunci aceia ale căror privilegii 
sînt ameninţate nu vor interveni în mod activ, violent şi coercitiv 
pentru a anihila experimentul şi schimbările. în al treilea rînd, 
criticii afirmă că utopiştii au naivitatea să creadă, chiar şi atunci 
cînd nu este necesară cooperarea celor care se bucură de privilegii 
speciale şi cînd astfel de persoane se vor abţine să se amestece în 
mod violent în proces, că este posibil să se stabilească prin coope¬ 
rare voluntară acel experiment într-un mediu extern foarte diferit, 
care adesea este ostil ţelurilor experimentului. Cum pot comuni¬ 
tăţile mici să înfrîngă reacţia adversă a societăţii; experimentele 
izolate nu sînt sortite eşecului? în legătură cu această chestiune, 
am văzut în Capitolul 8 cum ar putea fi fondată o întreprindere 
controlată de muncitori într-o societate liberă. Idcea poate fi genera¬ 
lizată: există mijloace de a realiza diferite microsituaţii prin inter¬ 
mediul acţiunilor voluntare ale persoanelor dintr-o societate liberă. 
Este o altă chestiune dacă oamenii se vor decide să întreprindă 
aceste acţiuni. Totuşi, într-un sistem liber, orice mişcare revolu- 



UN CADRU PENTRU UTOPIE 


387 


ţionară cuprinzătoare şi populară trebuie să-şi poată realiza ţelurile, 
printr-un astfel de proces voluntar. Pe măsură ce tot mai mulţi 
oameni văd felul în care se desfăşoară, tot mai mulţi vor dori să 
fie o parte a acelui proces sau să-l sprijine. Şi în felul acesta se va 
dezvolta, fără a fi necesar să forţezi pe fiecare în parte sau pe cei 
mai mulţi să se conformeze structurii.* 

Chiar dacă nici una dintre aceste obiecţii nu este valabilă, unii 
vor obiecta la faptul că ne bazăm pe acţiunile voluntare ale persoa¬ 
nelor, susţinînd că oamenii sînt acum atît de corupţi încît nu vor 
alege să coopereze în mod voluntar în cadrul unor experimente 
pentru a institui dreptatea, virtutea şi viaţa bună. (Chiar dacă ar 
alege să facă aşa ceva, experimentele ar avea sorţi de izbîndă 
într-un mediu pe de-a-ntregul voluntar, sau într-unul obişnuit.) Mai 
mult, dacă nu ar fi corupţi (după ce ei nu mai sînt corupţi) ei ar 
(vor) coopera. Aşadar, continuă argumentul, oamenii trebuie 
obligaţi să acţioneze în concordanţă cu structura bună; iar 
persoanele care încearcă să-i conducă pe vechile căi greşite trebuie 
reduse la tăcere. 12 Acest punct de vedere merită o discuţie amplă, 
pe care nu o putem realiza aici. Din moment ce susţinătorii acestei 
idei sînt ei înşişi în mod evident atît de failibili, este de presupus 
că vor fi puţini aceia care se vor decide să le dea, sau să le permită 
să aibă, puterile dictatoriale necesare pentru a dezrădăcina acele 
idei pe care ei le consideră ca fiind dăunătoare. Ceea ce este de 
dorit este o organizare a societăţii care să fie optimă pentru oameni 
care sînt departe de a fi ideali, optimă, de asemenea, pentru 


* Persistă un motiv pentru care, deşi permis, avînd sorţi de izbîndă şi fără 
a trebui să facă faţă acţiunilor agresive ale unor persoane ostile, experimentul 
care se desfăşoară în mediul extern diferit ar putea să nu aibă şansa de a 
supravieţui. Pentru că dacă societatea în totalitatea ei nu are un cadru voluntar, 
atunci ar putea exista un experiment, care să se desfăşoare într-un perimetru 
voluntar al cadrului real total, care ar avea succes într-un cadru pe de-a-ntre¬ 
gul voluntar, dar care să nu reuşească în cel real. Pentru că în cel real, deşi 
nimănui nu îi este interzis să desfăşoare vreo acţiune strict necesară pentru 
succesul experimentului, s-ar putea ca vreo interdicţie nelegitimă asupra altor 
acţiuni să facă mai puţin probabil (mergînd pînă la o probabilitate extrem de 
scăzută) ca oamenii să săvîrşească acţiuni voluntare care să ducă la succesul 
experimentului. Pentru a lua un exemplu extrem, fiecăruia într-un anumit gnip 
i s-ar putea permite să aibă o anumită meserie şi, cu toate acestea, fiecăruia i 
s-ar putea interzice să îi înveţe pe ceilalţi deprinderile necesare în acea mese¬ 
rie, posibilitatea de a certifica astfel de deprinderi fiind singurul mod fezabil 
de a exercita meseria (deşi o altă cale deosebit de dificilă rămîne deschisă.) 

oameni cu mult mai buni şi care să fie în aşa fel încît numai faptul 
de a trăi într-o astfel de organizare să-i facă pe oameni mai buni 
şi mai ideali. Crezînd precum Tocqueville că numai fiind liberi 
oamenii vor ajunge să-şi dezvolte şi să-şi exercite virtuţile, 
capacităţile, responsabilităţile şi judecăţile corespunzătoare oame¬ 
nilor liberi, că faptul de a fi liberi încurajează o astfel de dez¬ 
voltare şi că oamenii obişnuiţi nu sînt atît de afundaţi în corupţie 
încît să constituie o excepţie rară, cadrul voluntar este cel potrivit 
pentru a fi acceptat. 

Oricare ar fi justificarea criticilor la adresa concepţiilor referi¬ 
toare la mijloace, pe care le susţin scriitorii din tradiţia utopică, nu 
facem nici o supoziţie că oamenii pot fi determinaţi să renunţe în 
mod voluntar la poziţii privilegiate care se bazează pe intervenţii 
nelegitime, în mod direct sau prin intermediul guvernului, în viaţa 
altor oameni; nici nu presupunem că în faţa acţiunilor voluntare 
permise indivizilor care refuză să-şi mai lase drepturile încălcate, 
ceilalţi, ale căror privilegii nelegitime sînt ameninţate, vor sta 
liniştiţi. Este adevărat că nu discut aici ce se poate face în mod 
legitim şi care ar fi cele mai bune tactici în astfel de situaţii. Pînă 
ce nu vor accepta cadrul libertarian, cititorii abia dacă vor fi 
interesaţi de o astfel de discuţie. 

Au fost adresate multe critici ţelurilor particulare ale scriitorilor 
din tradiţia utopică şi societăţilor specifice pe care le descriu ei. 
Dar două obiecţii critice se pare că se aplică la toate. 

In primul rînd, utopiştii vor să construiască întreaga societate 
în conformitate cu un plan amănunţit, formulat dinainte şi care nu 
a fost niciodată aproximat mai înainte. Ei vizează o societate 
perfectă şi deci descriu o societate statică şi rigidă, lipsită de orice 
posibilitate sau aşteptare a schimbării sau progresului şi fără ca 
membrii înşişi ai acelei societăţi să aibă vreo posibilitate de a 
alege noi structuri. (Căci, dacă o schimbare este o schimbare în 
mai bine, atunci starea anterioară a societăţii, pentru că poate fi 
depăşită, nu a fost perfectă; şi dacă o schimbare este o schimbare 
în rău, starea anterioară a societăţii, dacă se poate deteriora, nu a 
fost perfectă. Şi de ce să se producă o schimbare care este neutră?) 

în al doilea rînd, utopiştii presupun că societatea pe care o 
descriu ei va funcţiona fără să apară anumite probleme, că meca¬ 
nismele şi instituţiile sociale vor funcţiona aşa cum prezic ei şi că 
oamenii nu vor acţiona potrivit anumitor motive şi interese. Ei 
ignoră cu tact anumite probleme evidente de care oricine, indife- 

rent de experienţa sa, ar fi izbit sau fac supoziţiile optimiste cele 
mai nerealiste în legătură cu felul în care vor fi evitate sau învinse 
aceste probleme. (Tradiţia utopică este maximax.) 

Nu detaliem caracterul fiecărei comunităţi particulare din socie¬ 
tate şi ne închipuim natura şi compoziţia acestor comunităţi 
constituente ca fiind schimbătoare de-a lungul timpului. Nici un 
scriitor utopist nu stabileşte de fapt toate detaliile comunităţilor. 
Deoarece detaliile legate de cadru ar trebui să fie fixate, cum se 
deosebeşte procedeul nostru de al lor? Ei vor să stabilească dina¬ 
inte toate detaliile sociale importante, lăsînd nedeterminate doar 
amănuntele banale, de care nu le pasă sau care nu ridică probleme 
de principiu interesante. în timp ce, din punctul nostru de vedere, 
natura diverselor comunităţi este foarte importantă, aceste 
probleme sînt atît de importante încît ele nu trebuie fixate de către 
nimeni pentru altcineva. Vrem, totuşi, să descriem în mod amă¬ 
nunţit natura cadrului, care trebuie să aibă un caracter fix şi 
neschimbător? Să presupunem că acest cadru va funcţiona fără 
probleme? Vreau să descriu genul de cadru care lasă libertate 
pentru experimente de diferite tipuri.* Dar nu toate detaliile 
cadrului vor fi stabilite dinainte. (Ar fi mai uşor să facem aceasta 
decît să proiectăm dinainte detaliile unei societăţi perfecte.) 

Nici nu presupun că sînt rezolvate toate problemele legate de 
cadru. Să menţionăm aici cîteva. Vor fi probleme în legătură cu 
rolul, dacă există aşa ceva, care urmează să fie jucat de către o 
autoritate centrală (sau de către o asociaţie de protecţie); cum va 
fi aleasă această autoritate şi cum ne vom asigura că autoritatea 
face doar ceea ce trebuie să facă? După cum văd eu lucrurile, 
rolul important ar fi acela de a susţine funcţionarea cadrului - de 
exemplu, să împiedice unele comunităţi de a invada şi de a pune 
stăpînire pe altele, pe persoanele şi bunurile lor. Mai mult, ea va 


* Unii scriitori încearcă să justifice un sistem al libertăţii ca fiind unul care 
va conduce la o rată optimă a experimentării şi inovaţiei. Dacă optimumul este 
definit ca fiind ceva produs de către un sistem al libertăţii, rezultatul este nein¬ 
teresant şi, dacă se oferă o caracterizare alternativă a optimumului, s-ar putea 
ca să fie dobîndit în cea mai mare măsură, obligîndu-i pe oameni să inoveze 
şi să experimenteze, taxîndu-i mai mult pe aceia care nu fac aşa ceva. Siste¬ 
mul pe care îl propunem lasă loc pentru o astfel de experimentare, dar nu o 
impune; oamenii sînt liberi să rămînă în starea în care sînt, dacă vor, după 
cum sînt liberi, de asemenea, să inoveze. 

arbitra într-un fel rezonabil conflictele dintre comunităţi care nu 
pot fi rezolvate cu mijloace paşnice. Nu aş vrea să cercetez aici 
care este cea mai bună formă a unei astfel de autorităţi centrale. 
Pare de dorit să nu fie fixată definitiv, ci să fie lăsat loc pentru 
îmbunătăţiri de amănunt. Ignor aici problemele dificile şi impor¬ 
tante ale controalelor asupra unei autorităţi centrale suficient de 
puternice pentru a-şi îndeplini funcţiile corespunzătoare, pentru că 
nu am nimic deosebit de adăugat la literatura standard asupra 
federaţiilor, confederaţiilor, descentralizării puterii, controalelor şi 
echilibrelor ş.a.m.d. 13 

După cum am menţionat, o dominantă a gîndirii utopice este 
sentimentul că există un set de principii destul de evidente pentru 
a fi acceptate de către toţi oamenii bine intenţionaţi, destul de 
precise pentru a-i orienta fără echivoc în situaţii particulare, destul 
de clare, aşa încît toţi vor înţelege ceea ce dictează ele şi destul de 
complete pentru a răspunde la toate problemele care vor apărea în 
realitate. Deoarece nu fac presupunerea că există astfel de prin¬ 
cipii, nu fac nici presupunerea că sfera politicului va dispărea. 
Incîlceala detaliilor unui aparat politic şi detaliile privitoare la felul 
în care el trebuie să fie controlat şi limitat nu concordă cu uşurinţă 
cu speranţele noastre într-o schemă utopică directă şi simplă. 

In plus faţă de conflictul dintre comunităţi, vor mai exista şi alte 
sarcini pentru un aparat sau agenţie centrale, de exemplu, aceea de 
a impune dreptul unui individ de a părăsi o comunitate. Dar apar 
probleme, dacă se poate spune în mod plauzibil că un individ 
datorează ceva celorlalţi membri ai unei comunităţi pe care el vrea 
să o părăsească: de exemplu, el a fost educat pe cheltuiala lor, pe 
baza unui acord explicit că el îşi va folosi deprinderile şi cunoş¬ 
tinţele în comunitatea de baştină. Sau, a dobîndit anumite obligaţii 
familiale pe care le va abandona mutîndu-se într-o altă comunitate. 
Sau, fără astfel de legături, el vrea să plece. Ce poate să ia cu el? 
Sau, vrea să plece după ce a comis o faptă incriminabilă, pentru 
care comunitatea vrea să-l pedepsească. Este clar că principiile vor 
fi complicate. Copiii ridică probleme chiar mai dificile. Intr-un 
anumit fel, trebuie să ne asigurăm că ei sînt informaţi cu privire la 
alternativele disponibile. Dar comunitatea de baştină ar putea 
socoti important ca tinerii ei să nu afle că la o sută de kilometri 
depărtare există o comunitate caracterizată printr-o mare libertate 
sexuală. Ş.a.m.d. Menţionez aceste probleme pentru a indica o 
parte din cercetarea care trebuie întreprinsă asupra detaliilor unui 



UN CADRU PENTRU UTOPIE 391 

cadru şi pentru a lămuri că nici nu consider că natura lui poate fi 
stabilită definitiv acum.* 

Chiar dacă detaliile cadrului nu sînt fixate, nu va avea unele 
limite rigide, unele dimensiuni nemodificabile? Va fi posibil să 
trecem la un cadru nonvoluntar, care să permită excluderea cu 
forţa a diferite stiluri de viaţă? Dacă ar putea fi conceput un astfel 
de cadru care să nu poată fi transformat într-unul nonvoluntar, am 
fi dispuşi să-l instituim? Dacă instituim un astfel de cadru general 
voluntar în mod permanent, nu eliminăm, într-o anumită măsură, 
anumite alegeri posibile? Nu spunem, oare, dinainte că oamenii 
nu pot alege să trăiască într-un anumit fel; oare nu fixăm un 
domeniu rigid în care oamenii să se poată mişca, comiţînd astfel 
greşeala obişnuită a utopiilor statice? întrebarea similară în 
legătură cu un individ este dacă un sistem liber îi va permite să se 
vîndă el însuşi ca sclav. Cred că da. (Alţii nu sînt de acord cu 
aceasta.) I-ar permite, de asemenea, în mod permanent să nu se 
angajeze niciodată într-o astfel de tranzacţie. Dar sînt unele lucruri 
pe care indivizii pot să le aleagă pentru ei înşişi, pe care nimeni 
nu poate să le aleagă pentru altul. Atîta timp cît ne dăm seama la 
ce nivel general se plasează rigiditatea şi ce diversitate de vieţi 
particulare şi de comunităţi permite, răspunsul este, „Da, cadrul 
trebuie stabilit ca fiind unul voluntar". Dar să ne aducem aminte 
că fiecare individ poate să contracteze orice constrîngere 
particulară asupra lui însuşi şi, astfel, îi este îngăduit să folosească 
cadrul voluntar pentru a ieşi din el. (Dacă toţi indivizii fac astfel, 
cadrul voluntar nu va funcţiona pînă la generaţia următoare, atunci 
cînd alţii se vor maturiza.) 


CUM FUNCŢIONEAZĂ UTOPIA 

„Ei bine, cum anume va fi totul? în ce direcţie se vor dezvolta 
oamenii? Cît de mari vor fi comunităţile? Vor exista unele oraşe 
mari? Cum va funcţiona economia în ansamblul ei pentru a stabili 
dimensiunea comunităţilor? Vor fi toate comunităţile geografice 


* Bineînţeles, am putea încerca nişte cadre uşor diferite în diferite zone ale 
unei ţări, permiţînd fiecărei zone să-şi modifice puţin cîte puţin propriul ei 
cadru, pe măsură ce constată cum funcţionează celelalte. Totuşi, în interiorul 
graniţei, va exista un cadru comun, deşi caracterul său specific nu va fi fixat 
definitiv. 

sau vor exista multe asociaţii secundare importante ş.a.m.d.? Se 
vor orienta majoritatea comunităţilor după viziuni utopice particu¬ 
lare (deşi diverse), sau multe comunităţi vor fi deschise şi nu vor 
fi animate de nici o astfel de viziune particulară?“ 

Nu ştiu, şi nu trebuie să vă preocupe ipotezele mele în legătură 
cu ceea ce s-ar produce în interiorul cadrului în viitorul apropiat, 
în ceea ce priveşte viitorul îndepărtat, nu aş încerca să fac nici o 
ipoteză. 

„Aşadar, asta este tot ceea ce se obţine: Utopia este o societate 
liberă?" Utopia nu este doar o societate în care este realizat cadrul. 
Cine ar putea să creadă că după zece minute de la stabilirea 
cadrului, am avea utopia? Lucrurile nu ar fi diferite faţă de cum 
sînt acum. Este ceea ce creşte în mod spontan din alegerile indi¬ 
viduale ale multor oameni de-a lungul unei perioade mari de timp, 
despre care va merita să vorbim în mod elocvent. (Nu că fiecare 
stadiu al procesului este o stare finală către care tind toate dorin¬ 
ţele noastre. Procesul utopic ia locul stării finale utopice a altor 
teorii statice ale utopiilor.) Multe comunităţi vor dobîndi multe 
caracteristici diferite. Numai un prost, sau un profet, ar încerca să 
prezică domeniul şi limitele şi caracteristicile comunităţilor după, 
de exemplu, 150 de ani de funcţionare a acestui cadru. 

Neaspirînd la nici unul dintre aceste roluri, daţi-mi voie să 
închei subliniind natura duală a concepţiei utopiei prezentate aici. 
Există cadrul utopiei şi există comunităţile particulare din acest 
cadru. Aproape întreaga literatură asupra utopiei se ocupă, după 
concepţia noastră, de caracterul comunităţilor particulare din inte¬ 
riorul acestui cadru. Faptul că nu am luat în considerare o anumită 
descriere specifică a unei comunităţi constituente nu înseamnă că 
(după cum cred) a face aşa ceva este lipsit de importanţă, sau mai 
puţin important, sau neinteresant. Cum ar putea să fie aşa? Trăim 
în anumite comunităţi. Aici trebuie propusă şi realizată viziunea 
nonimperialistă a unei societăţi ideale sau bune. Cadrul există 
pentru a permite să se înfăptuiască aceasta. Fără astfel de viziuni 
care impulsionează şi însufleţesc crearea unor comunităţi particu¬ 
lare cu anumite caracteristici dorite, cadrul va fi lipsit de viaţă. 
Conjugat cu viziunile particulare ale multor persoane, cadrul ne 
dă posibilitatea să obţinem cea mai bună dintre toate lumile 
posibile. 

Poziţia expusă aici respinge în întregime planificarea amănun¬ 
ţită, prealabilă a unei comunităţi în care fiecare trebuie să trăiască 

şi, cu toate acestea, simpatizează cu experimentarea utopică 
voluntară şi îi oferă fundamentul pe care se poate dezvolta; 
această poziţie se situează în tabăra utopică sau antiutopică? 
Dificultatea pe care o resimt răspunzînd la această întrebare îmi 
dă curajul să consider că acest cadru captează virtuţile şi avan¬ 
tajele fiecărei poziţii. (Dacă, în schimb, face greşeala de a combina 
erorile, defectele şi greşelile ambelor, procesul de filtrare al 
discuţiei libere şi deschise va clarifica această chestiune.) 


UTOPIA ŞI STATUL MINIMAL 

Cadrul utopiei pe care l-am descris este echivalent cu statul 
minimal. Argumentul acestui capitol se dezvoltă (şi rezistă) în 
mod independent de argumentul Părţilor I şi II şi converge către 
rezultatul lor, statul minimal, dintr-o altă direcţie. în discuţia 
noastră din acest capitol nu am abordat cadrul drept un stat mai 
mult decît minimal, dar nu am făcut nici un efort să edificăm 
argumentul nostru în mod explicit pe fundalul discuţiei noastre 
anterioare despre agenţiile de protecţie. (Deoarece am urmărit 
convergenţa a două linii independente de argumentare.) Nu este 
nevoie să amestecăm discuţia noastră de aici cu cea de dinainte 
despre agenţiile dominante de protecţie mai mult decît pentru a 
observa că oricare ar fi concluziile la care ajung oamenii în legă¬ 
tură cu rolul autorităţii centrale (controalele asupra ei ş.a.m.d.), 
acestea vor modela forma (internă) şi structura agenţiilor de 
protecţie cărora ei se hotărăsc să le fie clienţi. 

Am argumentat în Partea I că statul minimal este legitim din 
punct de vedere moral; în Partea a Il-a am argumentat că nici un 
stat cu atribuţii mai extinse nu ar putea fi justificat din punct de 
vedere moral, că orice stat mai extins ar (va) viola drepturile indi¬ 
vizilor. Acest stat privilegiat din punct de vedere moral, singurul 
stat legitim din punct de vedere moral, singurul tolerabil din punct 
de vedere moral, vedem acum că este acela care realizează cel mai 
bine aspiraţiile utopice ale visătorilor şi vizionarilor de anvergură. 
Păstrează ceea ce noi toţi putem păstra din tradiţia utopică şi 
dechide restul tradiţiei aspiraţiilor noastre individuale. Să ne re¬ 
amintim acum întrebarea cu care a început acest capitol. Nu este 
statul minimal, cadrul utopiei, o viziune înălţătoare? 

Statul minimal ne tratează ca pe nişte indivizi inviolabili, care 
nu pot fi folosiţi în anumite feluri de către alţii, ca mijloace, sau 
unelte, sau instrumente, sau resurse; ne tratează ca pe nişte per¬ 
soane care au drepturi individuale, cu demnitatea pe care ne-o 
conferă aceasta. Tratîndu-ne cu respect, respectîndu-ne drepturile, 
ne dă posibilitatea, în mod individual sau cu cine alegem noi, să 
ne decidem viaţa şi să ne realizăm ţelurile şi concepţia despre noi 
înşine, în măsura în care putem, ajutaţi de către cooperarea volun¬ 
tară a altor indivizi care posedă aceeaşi demnitate. Cum să-şi 
permită un stat sau grup de indivizi să facă mai mult. Sau mai 
puţin. 



NOTE 


CAPITOLUL 1 - De ce teoria stării naturale? 

1. Vezi Norwood Russell Hanson, Patterns of Discovery (New York: 
Cambridge University Press, 1958), pp. 119-120, şi citatul său din 
Heisenberg (p. 212). Deşi X (culoarea, căldura ş.a.m.d.) unui obiect poate 
fi explicat în termenii părţilor sale componente dintr-o anumită calitate - X 
(culori într-o anumită ordine, căldura medie a părţilor ş.a.m.d.), întregul 
domeniu al lui X nu poate fi explicat sau înţeles în acest fel. 

2. Cari G. Hempel, Aspects ofScientifîc Explanation (New York: The 
Free Press, 1965), pp. 247-249, 273-278, 293-295, 338. 


CAPITOLUL 2 - Starea naturală 

1. John Locke, Two Treatises of Government , ediţia a Il-a, ed. Peter 
Laslett (New York: Cambridge University Press, 1967). Dacă nu se 
specifică altceva, toate trimiterile sînt la SecondTreatise. 

2. Despre dificultăţile legate de obligaţia pe care ţi-o asumi faţă de 
ceva şi despre acordurile tacite, a se vedea Thomas Schelling, The 
Strategy of Conflict (Cambridge, Mass.: Harvard University Press, 1960). 

3. Alţii pot să pedepsească fără solicitarea lui; vezi următoarea discuţie 
în Capitolul 5 al acestei cărţi. 

4. Vom vedea (p. 55) cum banii pot să existe într-o stare naturală fără 
un acord explicit care să stabilească un mijloc de schimb. Servicii de 
protecţie private au fost propuse şi discutate de diverşi autori în tradi¬ 
ţia individualist-anarhistă. Ca fundal, a se vedea Lysander Spooner, 
NO TREASON: The Constitution of No Authority (1870), Natural Law şi 
A Letter to Grover Cleveland on His False Inaugural Address; The 
Usurpation and Crimes of Law-makers and Judges, and the Consequent 
Poverty, Ignorance, and Servitude of the People (Boston: Benjamin 
R. Tucker, 1886), totul republicat în The Collected Works of Lysander 
Spooner , 6 volume (Weston, Mass.: M & S Press, 1971). Benjamin 

R. Tucker discută funcţionarea unui sistem social în care toate serviciile 
de protecţie sînt furnizate în mod privat în Instead of a Book (New York, 
1893), pp. 14, 25, 32-33, 36, 43, 104, 326-329, 340-341, multe pasaje 
fiind retipărite în a sa Individual Liberty, ed. Clarence Lee Swartz (New 
York, 1926). Nu poate fi subliniat suficient cît de vii, stimulatoare şi 
interesante sînt scrierile şi argumentele lui Spooner şi Tucker, cu atît mai 
mult cu cît nu ne putem hotărî să menţionăm vreo sursă secundară. Dar 
vezi şi lucrarea excelentă şi interesantă a lui James J. Martin, Men Against 
the State: The Expositors of Individualist Anarchism in America, 1827-1908 
pentru o descriere a vieţilor şi concepţiilor lui Spooner, Tucker şi ale altor 
autori din tradiţia acestora. Vezi şi discuţia mai extinsă asupra progra¬ 
mului protecţiei private în Francis Tandy, Voluntary Socialism (Denver: 
F. D. Tandy, 1896), pp. 62-78. O discuţie critică asupra programului este 
prezentată în John Hospers, Libertarianism (Los Angeles: Nash, 1971), 
cap. 11. Un susţinător recent este Murray N. Rothbard, care în Power and 
Market (Menlo Park, Calif.: Institute for Humane Studies, Inc., 1970), 
pp. 1-7, 120-123, descrie succint cum consideră el că ar putea funcţiona 
programul şi încearcă să răspundă unor obiecţii care i-au fost adresate. 
Cea mai detaliată discuţie pe care o cunosc se află în Morris şi Linda 
Tannehill, The Market for Liberty (Lansing, Mich.: tipărită particular, 
1970), în mod special pp. 65-115. De cînd am scris această lucrare în 
1972, Rothbard şi-a prezentat ideile mai pe larg în For a New Liberty 
(New York: Macmillan, 1973), cap. 3 şi 11 şi David Friedman a apărat 
anarho-capitalismul cu entuziasm în The Machinery of Freedom (New 
York: Harper & Row, 1973), partea a IlI-a. Fiecare dintre aceste lucrări 
merită din plin să fie citită, dar nici una nu mă determină să revizuiesc 
ceea ce spun aici. 

5. Vezi I. B. Singer, In My Father's Court (New York: Farrar, Strauss, 
and Giroux, 1966): pentru un exemplu recent de „contracultură" vezi 
WIN Magazine din 1 noiembrie, 1971, pp. 11-17. 

6. Exerciţiu pentru cititor: descrieţi felul în care consideraţiile discutate 
aici şi mai jos conduc la situaţia în care fiecare arie geografică are o 
agenţie sau o structură federală de agenţii dominantă în interiorul ei, chiar 
dacă la început zona conţine un grup de agenţii pentru care „cîştigă 
aproape toate luptele cu“ este o relaţie conexă şi /intranzitivă. 

7. Vezi Kenneth R. Boulding, Conflict and Defense (New York: 
Harper, 1962), cap. 12. 

8. Pentru o indicaţie a complexităţii unui astfel de corpus de reguli, 
vezi American Law Institute, Conflict ofLaws; Second Restatement of the 
Law, Proposed Official Draft, 1967-1969. 

9. Vezi Yale Brozen, „Is Government the Source of Monopoly?" The 
Intercollegiate Review, 5, nr. 2 (1968-69), 67-78; Fritz Machlup, The 
Political Economy of Monopoly (Baltimore: Johns Hopkins Press, 1952). 

10. Locke presupunea că majoritatea preponderentă, deşi nu toţi indi¬ 
vizii care trăiesc în starea naturală ar accepta legea naturală. Vezi Richard 
Ashcroft, „Locke’s State of Nature", American Political Science Review, 
septembrie, 1968, pp. 898-915, în mod special partea I. 

11. Vezi Morris şi Linda Tannehill, The Market for Liberty, în legătură 
cu importanţa cooperării voluntare pentru funcţionarea guvernării vezi, 
de exemplu, Adam Roberts, ed., Civilian Resistance as National Defense 
(Baltimore: Penguin Books, 1969) şi Gene Sharp, The Politics of 
Non-Violent Action (Boston: Porter Sargent, 1973). 

12. Vezi Ludwig von Mises, The Theory ofMoney and Credit, ed. a Il-a 
(New Haven, Conn.: Yale University Press, 1953), pp. 30-34, de unde am 
luat această istorie. 

13. Pentru începuturile unei abordări a problemelor pe care trebuie să 
le ia în considerare o interpretare a explicaţiilor de tipul mîinii invizibile, 
vezi lucrările lui F. A. Hayek, „Notes on the Evolution of Systems of 
Rules of Conduct" şi „The Results of Human Action but not of Human 
Design", în ale sale Studies in Philosophy, Politics, and Economics 
(Chicago: University of Chicago Press, 1967), ca şi capitolele 2 şi 4 ale 
lucrării sale Constitution of Liberty (Chicago: University of Chicago Press, 
1960). Vezi şi discuţia referitoare la mecanismele de planificare şi meca¬ 
nismele de filtrare în Capitolul 10 al acestei cărţi. Pentru a vedea cît de 
aproape sîntem de începuturi, să observăm că nimic din cele spuse aici 
nu explică de ce nu oricare explicaţie ştiinţifică (care nu apelează la 
intenţii) a unei relaţii funcţionale între variabile este o explicaţie de tipul 
mîinii invizibile. 

14. Vezi Max Weber, Theory of Social and Economic Organization 
(New York: Free Press, 1947), p. 156; şi Max Rheinstein, ed., Max Weber 
on Law in Economy and Society (Cambridge, Mass.: Harvard University 
Press, 1954), cap. 13. 

15. Compară cu abordarea lui H. L. A. Hart a problemei paralele pentru 
existenţa unui sistem juridic în The Concept of Law (Oxford: The Claren- 
don Press, 1961), pp. 113-120. 

16. în legătură cu afirmaţia că medicii fac aşa ceva, vezi Reuben 
Kessell, „Price Discrimination in Medicine", Journal of Law and 
Economics, 1, nr. 1 (octombrie 1958), 20-53. 


CAPITOLUL 3 — Constrîngerile morale şi statul 

1. Aici şi în secţiunea următoare urmăresc şi dezvolt argumentarea 
acestor probleme din nota de subsol 4 a studiului meu „On the Randian 
Argument", The Personalist, primăvara 1971. 

2. Pentru o formulare clară a ideii că această doctrină este greşită, vezi 
John Rawls, A Theory ofJustice (Cambridge, Mass.: Harvard University 
Press, 1971), pp. 30, 565-566. 

3. Cine face ce? Adesea, o întrebare utilă este următoarea: 

- „Care este deosebirea dintre un maestru zen şi un filozof analitic?" 

- „Unul vorbeşte enigmatic şi celălalt scoate enigme din ceea ce se 
vorbeşte." 

4. Groundwork of the Metaphysic of Morals. Translated by H. J. Paton, 
The Moral Law (Londra: Hutchinson, 1956), p. 96 (Ed. rom., I. Kanţ, 
Critica raţiunii practice , Editura ştiinţifică. Bucureşti, 1972, p. 47). 

5. Vezi John Rawls, A Theory ofJustice , secţiunile 5, 6, 30. 

6. Vezi Gilbert Harman, „The Inference to the Best Explanation", 
Philosophical Review, 1965, pp. 88-95 şi Thought (Princeton, N. J.: 
Princeton University Press, 1973), cap. 8, 10. 

7. Vezi Judith Jarvis Thomson, „A Defense of Abortion", Philosophy 
and Public Affairs, 1, nr. 2 (toamna 1971), 52-53. De cînd am scris 
despre această chestiune, John Hospers a abordat probleme asemănătoare 
într-un studiu în două părţi, „Some Problems about Punishment and the 
Retaliatory Use of Force", Reason, noiembrie 1972 şi ianuarie 1973. 

8. Să ne aducem aminte gluma idiş: 

- „Viaţa este mizerabilă; ar fi fost mai bine să nu mă fi născut." 

- „Da, dar cine este atît de norocos? Nici unul la o mie." 

9. „Există vreun motiv să le facem să sufere? Nici unul de care să-mi 
pot da seama. Există motive pentru care nu trebuie să le facem să sufere? 
Da, mai multe ... S-ar putea să ne dăm seama într-o bună zi că numărul 
picioarelor, pilozităţile pielii sau terminaţia osului sacral sînt motive la fel 
de insuficiente pentru a lăsa pradă aceleiaşi sorţi o fiinţă sensibilă. Ce 
altceva trebuie să traseze linia de netrecut? Facultatea raţiunii, sau, poate, 
facultatea discursului? Dar un cal sau un cîine matur este dincolo de orice 
comparaţie un animal mai raţional şi, de asemenea, mai comunicativ decît 
un copil de o zi, o săptămînă, sau chiar o lună. Dar să presupunem că acest 
caz ar fi cu totul altfel; ce rost ar avea? întrebarea nu este, pot ele să 
raţioneze ? şi nici pot ele să vorbească! , ci, pot ele să sufere ?“ Jeremy 
Bentham, An Introduction to the Principles of Morals and Legislation, cap. 
17, secţ. 4, n. 1. înaintea pasajului citat, Bentham discută despre faptul de 
a mînca came, ceea ce socoteşte a fi permisibil, pentru că animalele nu au 
anticipări pe termen lung ale suferinţei viitoare datorate cunoaşterii faptului 
că vor muri şi pentru că moartea pe care le-o pricinuiesc oamenii este mai 
puţin dureroasă decît aceea pe care ar suferi-o în procesul natural. 

10. Această idee mi-a fost sugerată de către Thom Krystofiak. 

11. Cel puţin un filosof a ridicat problema dacă avem temeiuri bune 
pentru a acorda o pondere mai mică intereselor animalelor decît celor ale 
noastre şi pentru a impune limitări mai puţin stringente în privinţa trata- 

mentului aplicat lor decît în privinţa felului de a ne purta cu oamenii. Vezi 
Leonard Nelson, System of Ethics (New Haven, Conn.: Yale Univesity 
Press, 1956), sect. 66, 67. După ce am scris această parte despre animale, 
problema a fost ridicată într-o lucrare interesantă de către Peter Singer, 
„Animal Liberation", New York Review of Books, 5 aprilie 1973, 
pp. 17-21. Din păcate, Singer consideră ca fiind greu de conchis dacă 
şobolanii pot fi ucişi pentru a fi împiedicaţi să-i muşte pe copii. Ar fi util 
aici să se aplice principii în legătură cu răspunsul la ameninţările nevi¬ 
novate (vezi p. 77). 


CAPITOLUL 4 — Prohibire, compensaţie şi risc 

1. Comparaţi aceasta cu ideea lui Kant că „fiecare poate folosi 
mijloace violente pentru a constrînge pe altul să intre într-o stare juridică 
a societăţii". The Metaphysical Elements of Justice, trad. John Ladd 
(Indianapolis: Bobbs-Merrill, 1965) sect. 44; şi vezi discuţia noastră care 
urmează în Capitolul 6. 

2. Rothbard pare să favorizeze această alternativă. „Să presupunem că 
Smith, convins de vina lui Jones, « ia legea în propriile sale mîini » mai 
degrabă decît să treacă prin procedura tribunalului? Ce se întîmplă 
atunci? în sine, aceasta ar fi legitim şi nu pasibil de pedeapsă ca o crimă, 
deoarece nici un tribunal sau instituţie nu poate să aibă dreptul, într-o 
societate liberă, să folosească forţa pentru apărare fără ca acelaşi drept să 
îl aibă şi fiecare individ. Totuşi, Smith ar trebui să accepte consecinţa 
unui posibil recurs şi judecăţi din partea lui Jones şi el însuşi ar trebui să 
se aştepte să fie pedepsit ca un criminal, dacă Jones este găsit nevinovat." 
Power and Market (Menlo Park, Calif.: Institute for Humane Studies Inc., 
1970), p. 197, n. 3. 

3. Vezi şi simpozionul „Is Government Necessary?" The Personalist , 
primăvara 1971. 

4. Chestiuni înrudite pe care trebuie s ă le abordeze teoriile drepturilor 
naturale sînt prezentate într-un mod interesant de către Ervin Goffman în 
Relations in Public (New York: Basic Books, 1971), cap. 2, 4. 

5. Dacă Locke ar accepta restricţii patemaliste speciale, atunci poate 
că un individ ar putea da în mod legitim unui alt individ permisiunea şi 
dreptul să facă ceva ce el nu poate să-şi facă sieşi: de exemplu, ar putea 
să permită unui doctor să-l trateze potrivit cu cea mai bună judecată a 
doctorului, deşi îi lipseşte dreptul de a se trata pe sine însuşi. 

6. Aceste întrebări şi discuţia care urmează reprezintă o reluare (cu 
îmbunătăţiri stilistice) a unei lucrări din februarie 1972 care a circulat sub 
titlul Părţii I a acestei cărţi. în mod independent, Guido Calabresi şi A. 
Douglas Melamed, „Property Rules, Liability Rules, and Inalienability", 

Han>ard Law Review, 85, nr. 6 (aprilie 1972), 1089-1128, discută pro¬ 
bleme similare şi unele subiecte abordate aici. 

7. De exemplu, am putea presupune că averea netă a fiecărei persoane 
este înregistrată într-un computer central şi că fiecare are un sold în 
lichidităţi suficient pentru a achita orice despăgubire. (Vom vedea mai 
tîrziu ce probleme interesante apar atunci cînd slăbim această supoziţie 
din urmă.) Vînzările implică adăugarea preţului la soldul vînzătorului şi 
scăderea lui din acela al cumpărătorului. O sentinţă împotriva unei per¬ 
soane este susţinută prin transferarea unei sume de bani din contul său în 
acela al victimei sale; nu există nici o posibilitate de a refuza să plăteşti. 
Menţionăm aceasta pentru a face mai pregnantă întrebarea noastră şi nu 
pentru a recomanda sistemul computerizat. 

8. Vezi Peter Newman, The Theory of Exchange (Englewood Cliffs, 
N. J.: Prentice-Hall, 1965), cap. 3. 

9. în legătură cu rolul mai obişnuit al intermediarului vezi Armen 
Alchian şi W. R. Allen, University Economics , ed. a Il-a (Belmont, Calif.: 
Wadsworth, 1967), pp. 29-37, 40. 

10. Intensificate de apariţia nesigură a evenimentului? Vezi Martin 
Seligman et. al., „Unpredictable and Uncontrollable Aversive Events", în 
Robert Brush, ed., Aversive Conditioning and Learning, Academic Press, 
1971, pp. 347-400, în mod special secţiunea a IV-a. 

11.0 explicaţie raţională de adîncime intermediară ar fi oferită de 
posibilitatea intermediară ca orice teamă specifică să fie eliminată dintr-un 
mediu social sau altul, deşi nu toate temerile. Ar trebuie să observăm că 
cineva care susţine că anumite temeri specifice nu sînt eliminabile printr-o 
schimbare a mediului social ar putea totuşi să se întrebe dacă aceste 
temeri nu ar fi prea iraţionale pentru a fi determinate de o politică socială, 
deşi această poziţie ar fi greu de apărat în cazul a ceva de felul fricii de 
vătămare corporală. 

12. Vezi lucrarea lui H. L. A. Hart, „Legal Responsibility and Excuses", 
în Punishment and Responsibility (New York: Oxford University Press, 
1968), cap. 2. Argumentul nu poate fi extins de la pedeapsă la compen¬ 
saţie, deoarece aceste costuri trebuie să scadă undeva. Cu privire la astfel 
de probleme, vezi discuţia din Walter Blum şi Harry Kalven, Jr., Public 
Law Perspectives on a Private Law Problem: Auto Compensation Plans 
(Boston: Little, Brown, 1965). 

13. O plasă foarte largă ar fi aruncată prin prohibirea oricărui act a 
cărui consecinţă riscantă ar produce teamă, dacă ar fi anticipată cu certi¬ 
tudine, care ar putea fi o parte a unei totalităţi de acte similare care produc 
teamă, în situaţia în care faptul că totalitatea produce sau nu teamă 
depinde de cît de multe acte similare conţine. 

14. An Anatomy ofValues (Cambridge, Mass.: Harvard University 
Press, 1970), cap. 9. 



NOTE 


401 


15. Discuţia cea mai sofisticată din punct de vedere economic a 
criteriilor de determinare a cantităţii compensaţiei pentru pierderea vieţii 
se găseşte în E. J. Mishan, „Evaluation of Life and Limb: A Theoretical 
Approach", Journal ofPolitical Economy, 1971, pp. 687-705. Din păcate, 
procedura lui Mishan implică o contabilitate dublă, pentru că „riscurile 
indirecte sau derivate" (pp. 699-705) ale morţii unei persoane, incluzînd 
pierderea financiară sau psihică pricinuită altora, vor fi incluse deja, prin 
intermediul grijii lui pentru ei, în riscul involuntar direct, aşa cum îl 
explică Mishan. Deoarece compensaţia trebuie plătită pentru riscul invo¬ 
luntar direct într-o cantitate suficientă să-l determine pe individul respectiv 
să accepte să-şi asume riscul morţii. In ipoteza că oamenii au dreptul de 
a se sinucide, de a renunţa la serviciul lor ş.a.m.d., dacă victima însăşi nu 
este preocupată de aceste riscuri indirecte sau derivate, ele nu par să fie 
un cost care poate fi impus pe bună dreptate asupra altuia care-şi riscă 
viaţa sau îşi cauzează moartea. De fapt, ar putea fi impuse aceste costuri 
împotriva persoanei înseşi sau a bunurilor sale dacă ea se sinucide sau îşi 
părăseşte locul de muncă? Dacă, pe de altă parte, persoana este preocu¬ 
pată de aceste riscuri indirecte sau derivate, ele vor fi incluse (atît cît este 
adecvat), prin intermediul preocupării sale pentru ele, în compensarea 
riscului direct. Trebuie să adăugăm la această critică, totuşi, factorul 
suplimentar că o victimă poate să aibă obligaţii faţă de alţii, de care nu-i 
pasă, dar pe care şi le-ar îndeplini, dacă ar fi în viaţă, datorită, probabil, 
presiunii sociale sau juridice. Determinarea teoretică a compensaţiei 
potrivite ar trebui să includă riscurile indirecte care se răsfrîng asupra 
persoanelor cărora victima, deşi le este indiferentă, le este obligată. 

16. Datorez lui Ronald Hamowy această obiecţie la considerarea 
condiţiei ca fiind suficientă. 


CAPITOLUL 5 — Statul 

1. Herbert Hart, „Are There Any Natural Rights 1“ Philosophical 
Review, 1955; John Rawls, A Theory of Justice (Cambridge, Mass.: 
Harvard University Press, 1971), sect. 18. Formularea pe care o dau prin¬ 
cipiului este apropiată de cea a lui Rawls. Argumentul pe care îl oferă 
Rawls pentru acest principiu constituie un argument doar pentru principiul 
mai îngust al fidelităţii (promisiunile bona fide trebuie ţinute). Deşi dacă 
nu ar exista nici o cale de a evita dificultăţile de tipul „cine este primul 
care începe" legate de principiul fidelităţii (p. 349) în alt fel decît prin apel 
la principiul imparţialităţii, atunci ar fi un argument pentru principiul 
imparţialităţii. 

2. Hart, „Are There Any Natural Rights?" 

3. Am formulat remarcile mele în termenii noţiunii în mod evident 
vagi de „punct esenţial" al anumitor genuri de drepturi deoarece cred că 
aceasta dă argumentului lui Hart construcţia sa cea mai plauzibilă. 

4. Am făcut un ocol tratînd instituţia în felul în care o consideri atunci 
cînd într-un mod incorect nu ţi se permite să-ţi spui părerea asupra consti¬ 
tuirii ei sau să te decizi asupra naturii ei, pentru că aici Rawls ar obiecta 
că nu satisface cele două principii ale dreptăţii pe care le-a conceput el. 
Deşi Rawls nu cere ca fiecare microinstituţie să satisfacă cele două prin¬ 
cipii ale dreptăţii pe care le formulează el, ci numai structura funda¬ 
mentală a societăţii, el pare să susţină că o microinstituţie trebuie să 
satisfacă aceste două principii dacă trebuie să dea naştere obligaţiilor din 
perspectiva principiului imparţialităţii. 

5. Acceptabilitatea pentru noi a procedurilor de care dispunem poate 
să depindă de faptul că nu cunoaştem această informaţie. Vezi Lawrence 
Tribe, „Trial by Mathematics", Han ard Law Review, 1971. 

6. Este o consecinţă a concepţiei lui Locke faptul că fiecare cetăţean 
este într-o stare naturală cu privire la procedura de apel cea mai înaltă a 
statului, deoarece nu există nici un alt apel. Aşadar, el este într-o stare 
naturală în ceea ce priveşte statul în întregime. De asemenea, cetăţenii au 
„libertatea să facă apel la Cer, ori de cîte ori consideră cauza ca fiind sufi¬ 
cient de însemnată. Şi deci, deşi oamenii nu pot fi judecători, în aşa fel 
încît să aibă prin constituţia acelei societăţi orice putere superioară pentru 
a determina şi a da o sentinţă efectivă în acel caz; totuşi ei au rezervată 
printr-o Lege anterioară şi supremă faţă de toate legile pozitive ale oame¬ 
nilor, acea determinare fundamentală faţă de ei înşişi, care aparţine 
întregului gen uman, acolo unde nu există nici un apel pe pămînt, şi 
anume să judece dacă au temeiul drept de a face apel la Cer. Iar această 
judecată ei nu o pot înstrăina. ..." Two Treatises of Government, ed. Peter 
Laslett (New York: Cambridge University Press, 1967), II, sect. 168; vezi 
şi sect. 20, 21, 90-93, 176, 207, 241, 242. 

7. Deşi consider că observaţiile din acest paragraf sînt puternice, ele 
nu elimină în mod complet stînjeneala mea legată de poziţia argumentată 
în text. Cititorul care vrea să susţină, împotriva acestei cărţi, că în legătură 
cu statul emerg principii morale speciale ar putea să considere că 
insistenţa asupra acestei probleme este rodnică. Deşi dacă fac o greşeală 
aici, atunci poate fi una referitoare la responsabilitate mai degrabă decît 
la stat. 

8. Poate fi cineva în situaţia de a şti că, să zicem, nu a avut timp să 
examineze informaţia şi, prin urmare, se va apăra împotriva oricui va 
aplica procedura asupra lui ? Este de presupus că nu, dacă procedura este 
bine cunoscută şi nu de dată recentă. Dar chiar aici, probabil, i se poate 
pune la dispoziţie acestei persoane mai mult timp. 

9. Categoria de compensaţii a căror cerere inspiră teamă va fi mică, 
dar nevidă. Cererea compensaţiei poate să implice activităţi de care oame¬ 
nilor le este frică pentru că îi obligă să facă o muncă forţată compen¬ 
satorie ; s-ar putea să fie chiar impunerea directă a unei consecinţe care 
inspiră teamă, pentru că numai aceasta poate să ridice victima la curba sa 
de indiferenţă anterioară? 

10. Gilbert Harman propune simpla intertraductibilitate drept criteriu 
al simplei diferenţe verbale în „Quine on Meaning and Existence", 
Review of'Metaphysics , 21, nr. 1 (septembrie 1967). Dacă vrem săspunem 
că două persoane cu aceleaşi opinii, care vorbesc limbaje diferite, se 
deosebesc numai din punct de vedere verbal, atunci criteriul lui Harman 
le va socoti drept „simple" traduceri de complexitatea acelora dintre 
limbaje. Orice s-ar decide în legătură cu astfel de cazuri, criteriul ne ajută 
în cazul de faţă. 

11. Cei care prohibesc pot să ceară un preţ părţii căreia i se impune 
prohibirea pentru celelalte costuri ale îndeplinirii activităţii, dacă ar fi 
neprohibită, cum ar fi timpul, energia ş.a.m.d.? 

12. Aici, ca de altfel în toate celelalte locuri din această lucrare, 
„vătămare" se referă numai la încălcările graniţei. 

13. Lawrence Krader, Formation ofthe State (Englewood Cliffs, N. J.: 
Prentice-Hall, 1968), pp. 21-22. 


CAPITOLUL 6 — Consideraţii suplimentare despre argumentul 
în favoarea statului 

1. Locke susţine că oamenii se pot constitui într-o societate civilă sau 
asociaţie de protecţie pentru, printre altele, „o mai mare siguranţă faţă de 
oricine nu este de-al lor. Aceasta poate să o facă oricîţi oameni, deoarece 
nu aduce vreo atingere libertăţii celorlalţi; ei rămîn aşa cum erau în liber¬ 
tatea stării naturale." Two Treatises of Government, ed. Peter Laslett (New 
York: Cambridge University Press, 1967), II, sect. 95. (Dacă nu se speci¬ 
fică altceva, toate referirile următoare din acest capitol sînt la Second 
Treatise.) Dar deşi nu le prejudiciază libertatea prin reducerea drepturilor 
pe care le au, le prejudiciază securitatea prin aceea că face mai probabil 
ca ei să fie victime ale nedreptăţii, deoarece nu vor putea să-şi apere în 
mod efectiv propriile lor drepturi. în altă parte, Locke recunoaşte aceasta, 
plasînd discuţia în contextul acţiunilor arbitrare, deşi se aplică, de aseme¬ 
nea, persoanelor care acţionează potrivit unor reguli stabilite şi specificate 
în mod public: „Acela care este expus puterii arbitrare a unui singur om, 
care are în subordine 100 000 de oameni, este într-o situaţie mult mai 
proastă decît acela care este expus puterii arbitrare a 100 000 de oameni 
izolaţi unul de altul" (sect. 137). 

2. Pentru o discuţie a aplicabilităţii principiului dominaţiei la unele 
cazuri deconcertante, vezi studiul meu „Newcomb’s Problem and Two 
Principles of Choice", în Essays in Honor of C. G. Hempel, ed. N. Rescher 
et. al. (Holland: Reidel, 1969), pp. 114-146; de asemenea, articolul lui 
Martin Gardner, „Mathematical Games“, Scientific American, iulie 1973, 
pp. 104-109 şi articolul meu despre jocuri matematice, găzduit în Scien¬ 
tific American, martie 1974, pp. 102-108. 

3. în legătură cu „dilema prizonierilor" vezi R. D. Luce şi H. Raiffa, 
Games and Decisions (New York: Wiley, 1957), pp. 94-102. 

4. în legătură cu chestiuni înrudite vezi lucrarea lui Thomas Schelling, 
„The Reciprocal Fear of Surprise Attack", The Strategy of Conflict 
(Cambridge, Mass.: Harvard University Press, 1960), cap. 9. 

5. Deoarece nimic nu se află în afara sferei de cuprindere a puterii 
şefilor de state, nu ar fi surprinzător dacă o naţiune A ar interzice unei 
naţiuni B să se înarmeze şi ar anexa pe B la A, pretinzînd că aceasta ar 
oferi cetăţenilor lui B protecţie şi, astfel, ar constitui o recunoaştere şi o 
îndeplinire a obligaţiilor lui A de a-i compensa pentru dezavantajele 
prohibirii ce le-a fost impusă. A ar pretinde că acţiunea sa este permisă. 
Lăsăm ca exerciţiu pentru cititor să arate de ce această mască nu va 
acoperi o astfel de agresiune. 

6. Aceasta nu vrea să spună că limitele constituţionale ale cuvîntului 
liber trebuie să fie mai reduse decît sînt. Dar din moment ce responsabi¬ 
litatea poate să continue şi prin opţiunea altora, poate că universităţile pot 
să impună pe bună dreptate limitări mai severe în privinţa relaţiilor dintre 
profesorii lor, care ocupă o poziţie cu o aură şi prestigiu deosebite (le mai 
au încă?), şi studenţi. (S-ar putea susţine, de asemenea, în sprijinul unui 
standard instituţional mai sever decît garanţiile constituţionale din această 
zonă, că statutul lor profesional le cere profesorilor să ia foarte în serios 
ideile şi cuvintele.) Aşadar, poate că ceva de felul următorului principiu 
restrîns poate fi apărat: Dacă există acţiuni pentru care ar fi legitim ca o 
universitate să-i pedepsească, sau să ia măsuri disciplinare împotriva 
studenţilor, dacă le comit şi pentru care ar fi legitim ca o universitate să-i 
pedepsească, sau să ia măsuri disciplinare împotriva profesorilor, dacă le 
comit, atunci dacă un profesor încearcă şi are intenţia să-i facă pe 
studenţii de la universitatea sa să săvîrşească aceste acţiuni şi reuşeşte 
(după cum avusese intenţia), atunci ar fi legitim ca universitatea să ia 
măsuri disciplinare sau să-i pedepsească pe membrii corpului profesoral 
pentru aceasta. Ignor aici întrebări legate de chestiunea ce ar fi potrivit să 
se întreprindă, dacă profesorii încearcă, dar eşuează nu din motive care li 
se datorează lor. Ignor, de asemenea, întrebările dificile legate de 
metodele de convingere care sînt corespunzătoare acestui principiu: de 
exemplu, cuvîntările din universitate din afara orelor, dar nu un articol 
publicat într-un ziar lopal. 

7. Datorez aceste întrebări lui Jerrold Katz. 

8. „Dar pentru că nu poate exista şi nici subzista vreo societate politică 
fără să aibă în ea însăşi puterea de a apăra proprietatea şi, pentru aceasta, 
de a pedepsi crimele tuturor acelora care vieţuiesc în această societate, 
acolo şi numai acolo este o societate politică unde fiecare membru a 
renunţat la puterea sa naturală de a judeca şi pedepsi încălcările legii natu¬ 
rale, cedînd-o comunităţii în toate cazurile în care nu-i este interzis, care 
nu-1 exclud de la a cere protecţia legii stabilită de societate" (sect. 87, 
sublinierea îmi aparţine). Oare Locke vrea să spună că existenţa inde¬ 
pendenţilor împiedică existenţa societăţii politice în acea zonă, sau că inde¬ 
pendenţii nu sînt membri ai unei societăţi politice care există realmente în 
acel teritoriu? (Comparaţi, de asemenea, cu sect. 89, care nu rezolvă 
problema.) Locke susţine că „monarhia absolută, care este considerată de 
către unii ca fiind unica guvernare din lume, este într-adevăr incompatibilă 
cu societatea civilă, şi, prin urmare, nu poate fi deloc o formă de guvernare 
civilă" (ceea ce pare să folosească condiţia ca toţi să fie incluşi) şi mai 
departe spune, „Ori de cîte ori avem de-a face cu indivizi care nu au o 
astfel de autoritate de a face apel pentru rezolvarea oricărui litigiu dintre 
ei, acolo acei indivizi sînt încă în starea naturală; şi aşa este fiecare prinţ 
absolut în raport cu aceia care sînt sub stăpînirea lui" (sect. 90). 

9. Secţiunile 74-76, 105-106 şi 112 din Second Treatise ne-ar putea 
face să credem că situaţia noastră conţine un contract, deşi să observăm 
că Locke foloseşte „consimţămînt" în aceste secţiuni, mai degrabă decît 
„contract". Alte secţiuni şi ideea principală care se desprinde din lucrare 
ne fac să înclinăm în direcţia opusă şi în felul acesta au gîndit şi comen¬ 
tatorii lui Locke. Examinînd discuţia despre bani prezentă la Locke (sect. 
36, 37, 47, 48, 50, 184), am putea, de asemenea, să acordăm puţină 
importanţă expresiilor de felul „inventarea banilor", „a fi de acord că o 
mică bucată de metal galben ... trebuie să fie valoroasă", „prin con¬ 
simţămînt mutual", „fantastica valoare imaginară" ş.a.m.d., şi să sub¬ 
liniem, în schimb, „acordul tacit", în aşa fel încît să facem ca descrierea 
lui Locke să se potrivească prezentării noastre din Capitolul 2. 

10. Distincţia dintre „îndreptăţire" şi „merit" este discutată de către 
Joel Feinberg în lucrarea sa, „Justice and Personal Desert", retipărită în 
a sa Doing and Deserving (Princeton, M. J.: Princeton University Press, 
1970), pp. 55-87. Dacă legitimitatea ar fi legată de merit şi valoare mai 
degrabă decît de îndreptăţire (ceea ce nu este), atunci o agenţie dominantă 
de protecţie ar putea să aibă legitimitate prin aceea că merită poziţia sa 
dominantă pe piaţă. 

11. Propoziţia 1 de mai jos exprimă îndreptăţirea lui a de a folosi 
puterea, în timp ce îndreptăţirea lui a de a fi acela care exercită puterea 
este exprimată de către propoziţiile 2 sau 3. 

1. a este individul x , astfel încît x exercită puterea P şi x este îndreptăţit 

să exercite P şi P este (aproape) întreaga putere care există. 

2 a este îndreptăţit să fie individul x, astfel încît x exercită puterea P şi x este 

îndreptăţit să exercite P şi P este (aproape) întreaga putere care există. 

3. a este îndreptăţit să fie individul x, astfel încît x exercită puterea P şi x 

este îndreptăţit să exercite P şi x este îndreptăţit ca P să fie (aproape) 

întreaga putere care există. 

12. Rothbard consideră că într-un anumit fel, într-o societate liberă, 
„sentinţa oricăror două tribunale va fi socotită obligatorie, adică, va fi 
punctul în care tribunalul va putea acţiona împotriva părţii declarate 
vinovate". Power and Market (Menlo Park, Calif.: Institute for Humane 
Studies, 1970), p. 5. Cine o va considera obligatorie? Persoana împotriva 
căreia este dată sentinţa este cumva obligată moral să fie de acord cu ea? 
(Chiar dacă ştie că este nedreaptă, sau că se bazează pe o greşeală factu- 
ală?) De ce să fie constrîns de sentinţă cineva care nu a fost de acord 
dinainte cu un astfel de principiu al tribunalului? Vrea să spună Rothbard 
altceva decît că el se aşteaptă că instituţiile nu vor acţiona pînă ce două 
tribunale independente (cel de-al doilea fiind o curte de apel) nu vor 
cădea de acord? De ce să se considere că acest fapt ne spune totul despre 
ceea ce este permis din punct de vedere moral oricui să facă, sau că ne 
spune totul despre arbitrarea autoritară a disputelor? 

13. Concepţia de tip contractualist ar trebui să fie formulată cu grijă, 
ca să nu se permită pe nedrept să se considere că un judecător corupt este 
vinovat de crime. 

14. Vezi David Lewis, Convention (Cambridge, Mass.: Harvard Uni- 
versity Press, 1969), pentru o elaborare filozofică a noţiunii lui Schelling 
de joc de coordonare: observaţi în mod deosebit discutarea contractelor 
sociale în Cap. 3. Abordarea statului în maniera noastră implică o mai 
redusă coordonare intenţională a acţiunii cu alţi indivizi, decît abordarea 
lui Mises a unui mijloc de schimb, descrisă mai sus, în Cap. 2. 

întrebări interesante şi importante pe care nu le putem urmări aici 
privesc măsura în care şi în ce condiţii, clienţii, care dau unei agenţii 
oarecare de protecţie legitimitatea specială pe care o posedă, poartă 
responsabilitatea pentru violarea de către ei a drepturilor altora, pe care 
ei nu le-au „autorizat"; şi ce trebuie să facă pentru a evita să fie răspun¬ 
zători pentru aceasta. (Vezi Hugo Bedau, „Civil Disobedience and 
Personal Responsibility for Injustice", The Monist, 54 (octombrie 1970), 
517-535. 

15. Pentru primul punct de vedere vezi Rothbard, Man, Economy, and 
State, voi. 2 (Los Angeles: Nash, 1971), p. 654; pentru cel de-al doilea 
vezi, de exemplu, Ayn Rând, „Patents and Copyrights", în Capitalism: 
the Unknown Ideal (New York: New American Library, 1966), 
pp. 125-129. 

16. Aşa cum am interpretat temeiul subiacent unor astfel de sisteme, 
în orice caz. Alan Dershowitz mi-a reamintit că ar putea fi oferite unele 
motive nonpreventive alternative pentru prohibirea impunerii private a 
justiţiei. Dacă astfel de motive ar rezista examinării critice, atunci ar fi 

incorect să facem afirmaţia tare că toate sistemele juridice care prohibesc 
impunerea privată a justiţiei presupun legitimitatea unor consideraţii 
preventive. 


CAPITOLUL 7 — Dreptatea distributivă 

1. Cititorul care s-a uitat mai departe şi a văzut că cea de-a doua parte 
a acestui capitol discută teoria lui Rawls, poate să considere în mod greşit 
că fiecare remarcă sau argument din prima parte împotriva teoriilor alter¬ 
native ale dreptăţii sînt concepute pentru a fi aplicate teoriei lui Rawls, 
sau pentru a anticipa o critică a acesteia. Dar nu este aşa; mai există şi 
alte teorii care merită să fie criticate. 

2. Vezi totuşi cartea utilă a lui Boris Bittker, The Case for Black 
Reparations (New York: Random House, 1973). 

3. F. A. Hayek, The Constitution of Liberty (Chicago: Univesity of 
Chicago Press, 1960), p. 87. 

4. Această întrebare nu implică faptul că ei vor tolera fiecare distribuire 
structurată. Discutînd ideile lui Hayek, Irving Kristol a afirmat recent că 
oamenii nu vor tolera mult timp un sistem care produce distribuiri struc¬ 
turate în funcţie de valoare, mai degrabă decît în funcţie de merit. („« When 
Virtue Loses AII Her Loveliness » — Some Reflections on Capitalism and 
« The Free Society »“, The Public Interest, Fall 1970, pp. 3-15.) Kristol, 
urmărind unele remarci ale lui Hayek, pune semn de egalitate între un 
sistem meritocratic şi dreptate. Din moment ce se poate argumenta în 
favoarea unui standard extern al distribuirii în funcţie de beneficiile altora, 
ceea ce ne interesează este o ipoteză mai slabă (şi, deci, mai plauzibilă). 

5. Situaţii care variază continuu de la această situaţie limită pînă la 
situaţia noastră ne-ar forţa să explicităm raţiunea de a fi subiacentă a 
îndreptăţirilor şi să examinăm dacă aceste consideraţii despre îndreptăţire 
preced din punct de vedere lexicografic consideraţiile teoriilor obişnuite 
ale dreptăţii distributive, în aşa fel încît cea mai neînsemnată prezenţă a 
îndreptăţirii să cîntărească mai greu decît consideraţiile teoriilor obişnuite 
ale dreptăţii distributive. 

6. Vezi fragmentul din nuvela lui John Henry MacKay, The Anarchists, 
retipărit în Leonard Krimmerman şi Lewis Perry, ed., Patterns ofAnarchy 
(New York: Doubleday Anchor Books, 1966), în care un anarhist indi¬ 
vidualist îl presează pe un anarhist comunist cu următoarea întrebare: „In 
sistemul social pe care-1 numeşti «comunism liber », le-ai interzice indi¬ 
vizilor să schimbe între ei munca lor prin intermediul propriului lor mijloc 
de schimb? Şi mai departe: le-ai interzice să ocupe pămînt pentru folosul 
lor personal?" Nuvela continuă: „trebuia dat un răspuns. Dacă ar fi 
răspuns « Da! », el ar fi admis că societatea ar avea dreptul de a-1 controla 

pe individ şi ar fi aruncat peste bord autonomia individului pe care o 
apărase întotdeauna cu atîta zel; dacă, pe de altă parte, ar fi răspuns 
« Nu! », el ar fi admis dreptul de proprietate privată pe care tocmai îl 
negase atît de vehement. ... Apoi el răspunse « In anarhie orice număr de 
oameni trebuie să aibă dreptul să formeze o asociaţie voluntară, şi să-şi 
realizeze astfel ideile lor în practică. Nici nu pot înţelege cum s-ar putea 
ca cineva să fie alungat pe bună dreptate de pe pămîntul şi din casa pe 
care el le foloseşte şi le ocupă ... fiecare individ serios trebuie să se 
declare: pentru socialism, şi prin aceasta pentru forţă şi împotriva 
libertăţii, sau pentru anarhie, şi prin aceasta pentru libertate şi împotriva 
forţei ».“ Dimpotrivă, Noam Chomsky scrie „Orice anarhist consecvent 
trebuie să se opună proprietăţii private asupra mijloacelor de producţie", 
„anarhistul consecvent atunci ... va fi un socialist ... de un gen special." 
Introducere la Daniel Guerin, Anarchism: From Theory to Practice (New 
York: Monthly Review Press, 1970), paginile XIII, XV. 

7 Collective Choice and Social Welfare, Holden-Day, Inc., 1970, 
Capitolele 6 şi 6*. 

8. Opresiunea va fi mai puţin observabilă dacă instituţiile funda¬ 
mentale nu prohibesc anumite acţiuni care afectează structurarea (diferite 
schimburi sau transferuri de îndreptăţiri), ci, mai degrabă, le împiedică să 
fie înfăptuite, reducîndu-le la zero. 

9. Vezi Gregory Vlastos, „The Individual as an Object of Love in 
Plato" în ale sale Platonic Studies (Princeton: Princeton University Press, 
1973), pp. 3-34. 

10. Alte detalii pe care trebuie să le includă această poziţie sînt 
cuprinse în lucrarea mea „Coercion", în Philosophy, Science, and Method, 
ed. S. Morgenbesser, P. Suppes şi M. White (New York: St. Martin, 
1969). 

11. Pentru temele din paragraful acesta şi cel următor, vezi lucrările 
lui Armen Alchian. 

12. Comparaţi aceasta cu studiul lui Robert Paul Wolff, „A Refutation 
of Rawls’ Theorem on Justice", Journal of Philosophy, 31 martie, 1966, 
sect. 2. Critica lui Wolff nu este relevantă pentru concepţia lui Rawls, în 
care linia fundamentală este fixată prin principiul diferenţei. 

13. Discut eludarea drepturilor şi urmele ei morale în „Moral Com- 
plications and Moral Structures", Natural Law Forum, 1968, pp. 1-50. 

14. Introduce principiul compensaţiei (Cap. 4) consideraţii struc- 
turante? Deşi el cere compensaţie pentru dezavantajele impuse de către 
aceia care caută să se pună la adăpost faţă de riscuri, nu este un principiu 
structurat. Pentru că el caută să elimine numai acele dezavantaje pe care 
prohibirile le produc acelora care ar putea să prezinte riscuri pentru alţii 
şi nu toate dezavantajele. Principiul compensaţiei specifică o obligaţie 
pentru aceia care impun prohibirea, care provine din propriile lor acţiuni. 

pentru a înlătura o reclamaţie pe care aceia care sînt supuşi prohibirii ar 
putea să o facă împotriva lor. 

15. Cambridge, Mass.: Harvard University Press, 1971. 

16. Rawls, Theory of Justice, p. 4. 

17. Vezi Milton Friedman, Capitalism and Freedom (Chicago: 
University of Chicago Press, 1962), p. 165. 

18. Pentru chestiunea de ce economia conţine firme (de mai mult de o 
singură persoană) şi de ce fiecare individ nu contractează şi nu recon- 
tractează cu alţii, vezi Ronald M. Coase, „The Nature of the Firm“, în 
Readings in Price Theory , ed. George Stigler şi Kenneth Boulding 
(Homewood, 111.: Irwin, 1952); şi Armen A. Alchian şi Harold Demsetz, 
„Production, Information Costs and Economic Organization", American 
Economic Review, 1972, 777-795. 

19. Totuşi, nu presupunem aici sau în altă parte satisfacerea acelor 
condiţii specificate în modelele economice artificiale ale aşa-numitei 
„concurenţe perfecte". O analiză potrivită este prezentată în Israel 
M. Kirzner, Market Theory and the Price System (Princeton, N. J.: Van 
Nostrand, 1963); vezi şi a sa Competition andEntrepreneurship (Chicago: 
University of Chicago Press, 1973). 

20. Vezi Marc Blaug, Economic Theory in Retrospect (Homewood, 111.: 
Irwin, 1968), cap. 11 şi trimiterile menţionate acolo. Pentru o trecere în 
revistă recentă asupra chestiunilor legate de productivitatea marginală a 
capitalului, vezi G. C. Harcourt, „Some Cambridge Controversies in the 
Theory of Capital", Journal of Economic Literature, 7, nr. 2 (iunie 1969), 
369-405. 

21. Rawls, Theory of Justice, p. 12. 

22. Rawls, Theory of Justice, pp. 14-15. 

23. Rawls, Theory of Justice, sect. 16, în mod special p. 98. 

24. Aici simplificăm conţinutul lui 5, dar nu în detrimentul discuţiei 
noastre prezente. De asemenea, bineînţeles, alte opinii decît 5, atunci cînd 
sînt conjugate cu 3, ar justifica inferenţa la 4; de exemplu, credinţa în 
condiţionalul material „Dacă 3, atunci 4“. Ceva de genul lui 5 totuşi este 
relevant pentru discuţia noastră aici. 

25. Rawls, Theory of Justice, p. 15. 

26. Rawls, Theory of Justice, p. 103. 

27. Dar să ne aducem aminte motivele pentru care cuantificarea 
îndreptăţirii nu captează cu acurateţe principiul îndreptăţirii (nota la 
p. 173, acest capitol). 

28. Cu cîţiva ani în urmă, Hayek a argumentat ( The Constitution of 
Liberty, cap. 3) că o societate capitalistă liberă, în decursul timpului, ridică 
poziţia acelora care sînt într-o situaţie mai proastă, mai mult decît orice 
structură instituţională alternativă; pentru a folosi terminologia prezentă, 
el a argumentat că ea satisface cel mai bine principiul stării finale al 
dreptăţii formulat de către principiul diferenţei. 

29. Aceasta este cu deosebire o problemă serioasă dacă avem în vedere 
slăbiciunea temeiurilor lui Rawls (sect. 82) de a plasa principiul libertăţii 
înaintea principiului diferenţei într-o ordonare lexicografică. 

30. „Ideea poziţiei iniţiale este să determine o procedură corectă, în 
aşa fel încît orice principiu asupra căruia se obţine consensul va fi drept. 
Scopul este să folosim noţiunea de dreptate procedurală pură ca pe o bază 
pentru teorie." Rawls, Theory ofJustice , p. 136. 

31. Thomas Scanlon, Jr., „Rawls’ Theory of Justice", University of 
Pennsylvania Law Review, 121, Nr. 5, mai 1973, p. 1064. 

32. Vezi studiul meu „Moral Complications and Moral Structures", 
Natural Law Forum , 13, 1968, în mod deosebit pp. 11-21. 

33. Rawls, Theory ofJustice , p. 72. Rawls continuă să discute ceea ce 
el numeşte o interpretare liberală a celor două principii ale dreptăţii pe 
care le-a formulat, interpretare care este concepută pentru a elimina 
influenţa contingenţelor sociale, dar care „din punct de vedere intuitiv, 
apare totuşi defectuoasă ... [pentru că] permite totuşi ca distribuirea 
avuţiei şi a veniturilor să fie determinată de către distribuirea naturală a 
abilităţilor şi talentelor ... cuantumurile distributive sînt stabilite de către 
rezultatul loteriei naturale; şi acest rezultat este arbitrar dintr-o perspectivă 
morală. Nu există nici un motiv să se permită ca distribuirea veniturilor 
şi a avuţiei să fie stabilită în funcţie de distribuirea înzestrărilor naturale 
mai degrabă decît în funcţie de şansa istorică şi socială" (pp. 73-74). 

34. Rawls, Theory ofJustice , p. 104. 

35. Rawls, Theory ofJustice, pp. 311 -312. 

36. Rawls, Theory ofJustice, p. 15. 

37. Rawls, Theory ofJustice, pp. 538-541. 

38. „Pentru a arăta că principiile dreptăţii se bazează în parte pe 
invidie ar trebui să se stabilească faptul că una sau mai multe dintre 
condiţiile poziţiei iniţiale apar din această înclinaţie." Theory ofJustice, 
p. 538. 

39. De exemplu: 

1. Diferenţele dintre proprietăţile a două persoane oarecare trebuie 
să fie meritate din punct de vedere moral; diferenţe nemeritate 
din punct de vedere moral nu trebuie să existe. 

2. Diferenţele dintre persoane în privinţa înzestrărilor naturale sînt 
nemeritate din punct de vedere moral. 

3. Diferenţele dintre persoane determinate în mod parţial de către 
alte diferenţe care sînt nemeritate sînt ele însele nemeritate. 

Deci, 

4. Diferenţele dintre proprietăţile persoanelor nu ar trebui să fie 
determinate în mod parţial de către diferenţele dintre înzestrările 
lor naturale. 




NOTE 411 

40. Rawls, Theory ofJustice, p. 310. în continuarea acestei secţiuni 
Rawls critică concepţia distribuirii în funcţie de meritul moral. 

41. „Nu este nevoie să se dea nici o motivare pentru... o distribuire 
egală a beneficiilor — pentru că aceasta este « naturală » — evident 
corectă şi dreaptă şi nu are nevoie de nici o justificare, deoarece, într-un 
anume sens, este concepută ca justificîndu-se pe sine. ... Supoziţia este 
că egalitatea nu are nevoie de nici un fel de temeiuri, numai inegalitatea 
are; că uniformitatea, regularitatea, similaritatea, simetria, ... nu este 
nevoie să fie explicate în mod special, în timp ce diferenţele, comporta¬ 
mentul nesistematic, schimbările în felul de a te comporta au nevoie de 
explicaţie şi, de obicei, de justificare. Dacă am o prăjitură şi vreau s-o 
împart la zece persoane, atunci dacă dau fiecăreia exact o zecime, nu este 
nevoie, în orice caz nu în mod automat, de vreo justificare; în timp ce 
dacă mă abat de la acest principiu al împărţirii egale lumea se aşteaptă să 
am un motiv special. Ceva de felul acesta, oricît de latent, face din egali¬ 
tate o idee care nu a părut niciodată intrinsec excentrică..." Isaiah Berlin, 
„Equality", retipărit în Frederick A. Olafson, ed. Justice and Social Policy 
(Englewood Cliffs, N. J.: Prentice-Hall, 1961), p. 131. Pentru a continua 
analogia cu mecanica, să observăm că există o poziţie teoretică esenţială 
care specifică o anumită stare sau situaţie ca pe una care nu cere nici o 
explicaţie, în timp ce abaterile de la ea trebuie explicate în termeni de 
forţe externe. Vezi discuţia lui Ernest Nagel asupra încercării lui 
d’Alembert de a oferi un argument a priori pentru prima lege newtoniană 
a mişcării. [The Structure of Science, New York: Harcourt, Brace, and 
World, 1961, pp. 175-177.] 

42. Dar vezi, de asemenea, discuţia noastră mai jos referitoare la 
concepţia lui Rawls despre abilităţile naturale ca înzestrare colectivă. 

43. Rawls, Theory ofJustice, p. 179. 

44. Rawls, Theory of Justice, p. 102. 

45. Rawls, Theory ofJustice, p. 27. 

46. Rawls, Theory ofJustice, p. 183. 

47. Rawls, Theory ofJustice, p. 102. 

48. „Dar nu trebuie temperată justiţia cu mila?" Nu cu armele statului. 
Cînd oamenii se decid să transfere resurse pentru a-i ajuta pe alţii, aceasta 
corespunde concepţiei despre dreptate ca îndreptăţire. 


CAPITOLUL 8 — Egalitate, invidie, exploatare etc. 

1. Pentru o examinare utilă a diferitelor argumente în favoarea egali¬ 
tăţii, care nu sînt construite la nivel fundamental, vezi Walter J. Blum şi 
Harry Kalven, Jr., The Uneasy Case for Progressive Taxation, ediţia a 11-a 
(Chicago: University of Chicago Press, 1963). 

2. Bemard Williams, „The Idea of Equality", în Philosophy, Politics, 
and Society, seria a Il-a, ed. Peter Laslett şi W. G. Runciman (Oxford: 
Blackwell, 1962), pp. 110-131; retipărită în Joel Feinberg, ed.. Moral 
Concepts (New York: Oxford University Press, 1969). 

3. Williams, „The Idea of Equality", pp. 121-122. 

4. Poate că trebuie să înţelegem insistenţa lui Rawls asupra cooperării 
sociale ca fiind o cooperare care se bizuie pe această noţiune triadică: o 
persoană care tratează cu a doua persoană blochează pe o a treia persoană 
să trateze cu a doua. 

5. Vezi povestirea lui Kurt Vonnegut „Harrison Bergeron" în volumul 
său Welcome to the Monkey House (New York: Dell, 1970). 

6. Vezi asupra acestui punct, Judith Jarvis Thomson, „A Defense of 
Abortion", Philosophy and Public Affaires, l,nr. 1 (toamna 1971), pp. 
55-56. 

7. „Oamenii sînt, în mare măsură, ceea ce cred ei că sînt şi se con¬ 
sideră pe ei înşişi în felul în care îi consideră semenii lor. Progresul 
respectului faţă de sine al indivizilor şi al confortului social datorat 
atenuărilor inegalităţilor celor mai flagrante din trecut este o contribuţie 
tot atît de autentică la civilizaţie ca şi îmbunătăţirea condiţiilor materiale." 
R. H. Tawney, Equality (New York: Bames & Noble, 1964), p. 171. Legă¬ 
tura uşor diferită pe care o voi trasa între egalitate şi respectul faţă de sine 
nu se realizează, la prima vedere, prin intermediul concepţiilor pe care le 
au alţii despre noi. 

8. Comparaţi romanul lui L. P. Hartley, Facial Justice', şi Blum şi 
Kalven, The Uneasy Case for Progressive Taxation , p. 74: „Fiecare 
experienţă pare să confirme ipoteza tristă că invidia va găsi alte locuri, 
poate mai puţin atractive, în care să prindă rădăcini." Vezi şi Helmut 
Schoeck, Envy, traducere de M. Glenny şi B. Ross (New York: Harcourt, 
Brace, Jovanovich, 1972). 

9. Ar putea unii să prospere fără să muncească deloc, alţii de pe urma 
muncii repetitive care nu cere atenţie constantă şi lasă multe posibilităţi 
pentru a visa cu ochii deschişi? 

10. The Theory of Capitalist Development (New York: Monthly Review 
Press, 1956). Vezi şi R. L. Meek, Studies in the Labour Theory of Value 
(Londra: Lawrence & Wishart, 1958), pp. 168-173. 

11. Vezi Eugen von Bohm-Bawerk, Capital and Interest, voi. 1 (South 
Holland, 111.: Libertarian Press, 1959), cap. 12; şi al său KarlMarx and 
the Close of His System (Clifton, N. J.: Augustus M. Kelley, 1949). 

12. Capitalul , Partea I, Cap. 1, Secţiunea 1. (ed. rom. K. Marx şi 
F. Engels, Opere, voi. 23, Editura politică, Bucureşti, 1966, p. 55). 

13. Marx, Capitalul, voi. 1, cap. 2. (ed. rom., op.cit., p. 101). 

14. Marx, Capitalul, p. 120. De ce „să absoarbă"? (ed. rom., op. cit., 

p. 121). 

15. Compară c u Emest Mandel, Marxist Economic Theory, voi. 1 (New 
York: Monthly Review Press, 1969), p. 161. „Chiar prin intermediul 
concurenţei se descoperă dacă cantitatea de muncă încorporată într-o 
marfă constituie o cantitate socialmente necesară sau nu ... Atunci cînd 
oferta de o anumită marfă depăşeşte cererea pentru ea, aceasta înseamnă 
că mai multă muncă omenească a fost cheltuită în total cu producerea 
acestei mărfi decît a fost socialmente necesar în perioada dată ... Atunci 
cînd, însă, oferta este mai mică decît cererea, aceasta înseamnă că s-a 
cheltuit mai puţină muncă omenească cu producerea mărfii respective 
decît era socialmente necesar." 

16. Compară cu discutarea acestei probleme în Meek, Studies in the 
Labour Theory of Value, pp. 178-179. 

17. Vezi discuţia detaliată a teoriei sale în Marc Blaug, Economic 
Theory in Retrospect (Homewood, III.: Irwin, 1962), pp. 207-271. 

18. Vezi Israel Kirzner, Competition and Entrepreneurship (Chicago: 
University of Chicago Press, 1973). 

19. Sau el trimite n mandate poştale la n destinatari diferiţi; sau fiecare 
dintre cei n oameni bogaţi trimite o sumă de bani unui anumit destinatar. 
Deoarece pentru argumentul nostru nu prezintă nici o importanţă, vom 
face supoziţia simplificatoare că există un număr egal de indivizi bogaţi 
şi de indivizi săraci. 

20. Cu n indivizi în stare de sărăcie, utilitatea pe care o prezintă pentru 
această persoană faptul că nici unul nu este sărac este mai mare decît 

n 

Sm (individul i nu este sărac dacă ceilalţi indivizi rămîn săraci). 

i = i 

Acest enunţ foloseşte o noţiune de utilitate condiţională; în legătură 
cu aceasta a se vedea lucrarea mea de doctorat nepublicată, „The 
Normative Theory of Individual Choice" (Princeton University, 1963, 
cap. 4, sect. 4); şi R. Duncan Luce şi David Krantz, „Condiţional 
Expected Utility", Econometrica, martie 1971, pp. 253-271. 

21. Aşa cum ne-am fi putut gîndi că este cazul în situaţiile de mai 
înainte. Vezi H. M. Hockman şi James D. Rodgers, „Pareto Optimal 
Redistribution", American Economic Review, septembrie 1969, 
pp. 542-556. Vezi şi Robert Goldfarb, „Pareto Optimal Redistribution: 
Comment", American Economic Review, decembrie 1970, pp. 994-996, 
al cărui argument că redistribuirea obligatorie este mai eficientă în 
anumite împrejurări capătă un caracter complex datorită programului 
conceput de noi al transferurilor interpersonale directe. 

22. De ce nu şi în legătură cu acelea care le afectează vieţile într-un 
mod neimportant, cu folosirea unei scheme de votare ponderată (cu 
numărul voturilor nu în mod necesar proporţional cu gradul efectului)? 
Vezi observaţia mea „Weighted — Voting and « One Man One-Vote » “, 

în Representation, ed. J. R. Pennock şi John Chapman (New York: 
Atherton Press, 1969). 

23. Dr. Seuss, Thidwick, the Big-Hearted Moose (New York: Random 
House, 1948). 


CAPITOLUL 9 — Demoktesis 

1. „Cu finalitatea statului astfel limitată la asigurarea securităţii externe 
şi interne, sau la realizarea sistemului ordinii legale, comunitatea suverană 
a fost redusă, în ultimă instanţă, la nivelul unei societăţi de asigurare 
pentru apărarea libertăţii şi proprietăţii indivizilor." Otto Gierke, Natural 
Law and the Theory ofSociety 1500-1800 , voi. 1 (New York: Cambridge 
University Press, 1934), p. 113. Cu atît mai mult Gierke ar face această 
plîngere (pe care alţii ar putea să o considere o laudă) în legătură cu 
asociaţia dominantă de protecţie de pe un teritoriu. 

2. Pentru o cale neligitimă alternativă către un stat cu atribuţii mai 
extinse decît ale statului minimal, vezi Franz Oppenheimer, The State 
(New York: Vanguard, 1926). Deşi ar fi potrivit ca în această lucrare să 
examinez în mod critic calea lui Locke spre un stat mai puternic, ar fi 
obositor, iar alţii au făcut aşa ceva. 

3. In legătură cu aceste chestiuni din urmă vezi studiul meu 
„Newcomb’s Problem and Two Principles of Choice", în Essays in Honor 
ofC. G. Hempel , ed. Nicholos Rescher et. al. (Holland: Reidel, 1969), în 
mod deosebit pp. 135-140. 

4. Vezi C. G. Hempel, Aspects of Scientific Explanation (New York: 
Free Press, 1965), pp. 266-270. Folosesc „fundamental", aici, în sensul 
lui Hempel, mai degrabă decît în Cap. 1 de mai înainte. Cerinţa de a 
exclude expresii indexicale („eu“, „al meu") din formularea principiilor 
morale nu are o justificare adecvată. 

5. Vezi Harold Demsetz, „Toward A Theory of Property Rights", 
American Economic Review, 1967, pp. 347-359. 

6. „Fiecare se oferă pe sine fiecăruia, în aşa fel încît ... nu se oferă 
nimănui; şi deoarece fiecare asociat dobîndeşte asupra oricărui asociat 
aceeaşi putere pe care o acceptă ca fiecare asociat să o aibă asupra lui 
însuşi, fiecare dobîndeşte un echivalent pentru tot ceea ce pierde..." Jean 
Jacques Rousseau, Contractul social. Cartea 1, Cap. 6. 

7. Vezi Locke, First Treatise on Government, cap. 6, în legătură cu felul 
în care critică Locke punctul de vedere că părinţii au drept de stăpînire 
asupra copiilor lor şi cap. 9 pentru obiecţiile lui faţă de considerarea 
proprietăţii în astfel de cazuri (presupunînd că există) ca pe ceva tranzitiv. 

8. în introducerea sa la ediţia standard a lui Locke (Two Treatises of 
Government, ed. a Il-a New York: Cambridge University Press, 1967) 

Peter Laslett nu oferă nici o explicaţie internă pentru faptul că Locke va 
continua să scrie First Treatise şi el tratează aceasta oarecum drept o 
ciudăţenie (pp. 48, 59, 61, 71). Faptul că ideile lui Locke asupra proprie¬ 
tăţii l-au făcut să creadă că este necesar să ia în discuţie şi să se deose¬ 
bească pe sine de Filmer într-un mod atît de amănunţit, pare să fie 
contrazis de afirmaţia lui Laslett de la pagina 68 în legătură cu concepţia 
lui Locke despre proprietate, dar se vede că afirmaţia respectivă nu are 
această consecinţă dacă examinăm îndeaproape propoziţiile lui Laslett de 
Ia pagina 34 şi pagina 59. 

9. A se compara prezentarea pe care o face Locke unui argument 
similar în secţiunile 116 şi 117 şi a se vedea secţiunea 120 în care Locke 
trece în mod nelegitim de la dorinţa cuiva ca societatea să-i asigure şi să-i 
protejeze proprietatea la acceptarea ca societatea să aibă jurisdicţie 
completă asupra proprietăţii lui. 

10. Vezi Herbert Spencer, Social Statics (London: Chapman, 1851), 
Cap. 19, „Dreptul de a ignora statul' 1 , un capitol pe care Spencer l-a omis 
din ediţia revizuită. 

11. Vezi Herbert Spencer, The Man Versus the State (Caldwell, Idaho: 
Caxton Printers, 1960), pp. 41-43. 


CAPITOLUL 10 — Un cadru pentru utopie 

1. „Un stat care ar fi într-adevăr neutru din punct de vedere moral, 
care ar fi indiferent faţă de toate valorile, în afara aceleia de menţinere a 
legii şi ordinii, nu ar cere destulă supunere pentru a se menţine. Un soldat 
îşi poate sacrifica viaţa pentru Regină şi Ţară, dar abia dacă ar face-o 
pentru Statul Minim. Un poliţist, care crede în Legea Naturală şi în ceea 
ce este drept şi ceea ce este greşit într-un mod neschimbător, poate să atace 
un criminal înarmat, dar nu şi dacă se consideră pe sine însuşi angajat al 
unei Societăţi de Protecţie şi Asigurare Mutuală, construită pe baza 
contractelor prevăzătoare ale indivizilor prudenţi. Sînt necesare unele 
idealuri care să-i inspire pe aceia fără a căror cooperare liberă Statul nu 
ar supravieţui." J. R. Lucas, The Principles of Politics (Oxford at the Cla- 
rendon Press, 1966), p. 292. De ce presupune Lucas că funcţionarii statu¬ 
lui minimal nu pot fi devotaţi faţă de drepturile pe care le apără statul? 

2. Supoziţia că oferta este întotdeauna limitată „este banal validă într-o 
economie de schimb pură, deoarece fiecare individ are o cantitate finită de 
bunuri pentru schimb. Intr-o economie în care există producţie, chestiunea 
este mai puţin clară. La o mulţime de preţuri dată în mod arbitrar, un 
producător poate să considere că este profitabil ca oferta sa să fie infinită; 
realizarea planurilor sale îl va face, bineînţeles, să ceară în acelaşi timp o 
cantitate infinită dintr-un anumit factor de producţie. Astfel de situaţii 

bineînţeles că sînt incompatibile cu echilibrul, dar, din moment ce însăşi 
existenţa echilibrului este în discuţie aici, analiza este în mod necesar 
dificilă." Kenneth Arrow, „Economic Equilibrium", International 
Encyclopedia of the Social Sciences, voi. 4, p. 381. 

3. Vezi John Rawls, A Theory of.lustice (Cambridge, Mass.: Harvard 
University Press, 1971), cap. 9, sect. 79, „The Idea of a Social Union", 
şi Ayn Rând, Atlas Shrugged (New York: Random House, 1957) 111 
partea a IlI-a, cap. 1,2. 

4. Vezi Richard Lipsey şi Kelvin Lancaster, „The General Theory of 
Second Best", Review of Economic Studies, 24 (decembrie 1956), care a 
generat o întreagă literatură. 

5. Comparaţi cu John Rawls, Theory of Justice, sect. 63, n. 11. Nu este 
clar cît de mult ar trebui să fie revizuit textul ulterior al lui Rawls pentru 
a lua în mod explicit în considerare acest punct. 

6. Unele teorii care stau la baza unei astfel de constrîngeri sînt 
discutate de către J. L. Talmon in The Origins ofTotalitarian Democracy 
(New York: Norton, 1970) şi Political Messianism (New York: Praeger, 
1961). 

7. O discuţie revelatoare a funcţionării şi virtuţilor unui sistem similar 
de filtrare se găseşte în F. A. Hayek, The Constitution of Libert}' (Chicago: 
University of Chicago Press, 1960), cap. 2, 3. Unele eforturi utopice au 
corespuns acestuia, într-o anumită măsură. „{Caracterul nondoctrinar al 
originilor aşezămintelor comunitare evreieşti în Palestina} a determinat, 
de asemenea, dezvoltarea lor în tot ceea ce au esenţial. Forme noi şi 
forme noi intermediare s-au ramificat în mod constant — într-un mod 
complet liber. Fiecare s-a dezvoltat din nevoile sociale şi spirituale 
specifice, aşa cum au apărut acestea — într-un mod complet liber, şi 
fiecare şi-a dobîndit, chiar şi în stadiile iniţiale, propria sa ideologie — 
într-un mod complet liber, fiecare luptînd pentru a se propaga şi a se 
răspîndi şi a-şi stabili propria ei sferă — totul într-un mod complet liber. 
Fiecare dintre apărătorii diferitelor forme şi-a spus cuvîntul, poziţiile 
favorabile şi cele critice ale fiecărei forme individuale au fost dezbătute 
în mod deschis şi cu vigoare... Diferitele forme şi forme intermediare 
care au apărut în felul acesta la momente diferite şi în diferite situaţii au 
reprezentat diferite genuri de structură socială... diferite forme au cores¬ 
puns unor tipuri umane diferite şi... tot aşa cum forme noi s-au ramificat 
din Kvuza iniţială, tot aşa tipuri noi s-au ramificat din tipul de Chaluz 
iniţial, fiecare cu modul său special de a fi şi fiecare cerînd felul său 
special de realizare. ..." Martin Buber, Paths in Utopia (New York: 
Macmillan, 1950), pp. 145-146. 

Nu este nevoie ca oamenii angrenaţi în acest proces să încerce să 
descopere cea mai bună comunitate posibilă; ei pot doar să încerce să-şi 
îmbunătăţească situaţia. Unele persoane, totuşi, pot să-şi propună în mod 

conştient să folosească şi să raţionalizeze procesul de filtrare al alegerilor 
oamenilor pentru a ajunge la ceea ce ei (în mod tentativ) socotesc a fi cea 
mai bună comunitate. A se compara cu explicaţia lui Karl Popper pentru 
procesul de filtrare al metodei ştiinţifice, care este folosit în mod conştient 
şi la care se ia parte pentru a se ajunge mai aproape de adevăr {Objective 
Knowledge (New York: Oxford University Press, 1972)}. Deoarece unele 
persoane care iau parte la procesele de filtrare (sau la procesele de echili¬ 
brare) vor avea drept obiectiv să atingă stadiul final, în timp ce altele nu 
vor avea acest obiectiv, am putea rafina noţiunea de proces de tipul mîinii 
invizibile pentru ca acesta să admită grade. 

8. Vezi Benjamin Zablocki, The Joyfiil Community (Baltimore: Penguin 
Books, 1971). 

9. Pentru o abordare recentă vezi Haim Barkai, „The Kibbutz: an 
Experiment in Micro-Socialism“, în Israel, the Arabs, and the Middle East, 
ed., Irving Howe şi Cari Gershman (New York: Bantam Books, 1972). 

10. Adică, socotim că dacă venim în contact cu membrii individuali ai 
unei mulţimi de excepţii faţă de un anumit principiu, vom putea adesea 
(deşi, nu în mod necesar întotdeauna) să spunem că este o excepţie, chiar 
dacă nu se potriveşte cu nici o descriere explicită a excepţiilor pe care 
le-am putut oferi pînă atunci. Faptul de a ne confrunta cu anumite cazuri 
şi de a ne da seama că reprezintă o excepţie faţă de principiu, ne va con¬ 
duce adesea la situaţia de a oferi o nouă semnalare explicită a excepţiilor 
faţă de principiu; una care din nou (ne dăm seama că) nu semnalează 
toate excepţiile. O structură posibilă a punctelor de vedere morale ale unei 
persoane care face anumite judecăţi morale, dar care este, cu toate 
acestea, incapabilă să formuleze principii morale de la care acea persoană 
este sigură că nu există excepţii, este discutată în studiul meu „Moral 
Complications and Moral Structure", Natural Law Forum , 13, 1968, 
pp. 1-50. 

11. Vorbim aici despre probleme legate de emigrarea dintr-o comu¬ 
nitate. Trebuie să observăm că i se poate refuza cuiva intrarea într-o 
comunitate căreia vrea să i se alăture, pe motive personale, sau pentru că 
intră sub incidenţa unei restricţii generale concepute să păstreze caracterul 
specific al unei comunităţi. 

12. Vezi Herbert Marcuse, „Repressive Tolerance“, în A Critique of 
Pure Tolerance,ed. Robert P. Wolff et al. (Boston: Beacon, 1969). 

13. „Nu există, într-adevăr, nici o soluţie teoretică satisfăcătoare pentru 
această problemă. Dacă un guvern federal posedă o autoritate constitu¬ 
ţională de a interveni cu forţa în guvernarea unui stat, cu scopul de a 
asigura exercitarea de către stat a sarcinilor sale ca membru al federaţiei, 
atunci nu există nici o barieră constituţională împotriva transformării 
federaţiei într-un stat centralizat, printr-o guvernare centrală viguroasă şi 
fermă. Dacă nu posedă o astfel de autoritate, atunci nu există nici o 

garanţie adecvată că guvernul federal poate să menţină caracterul sis¬ 
temului atunci cînd guverne viguroase şi ferme se folosesc din plin de 
libertatea lor constituţională de a-şi alege propriile lor căi.“ Arthur 
W. MacMahon, ed.. Federalism: Mature and Emergent (New York: Dou- 
bleday, 1955), p. 139. Desigur, vezi şi Federalist Papers. Martin Diamond 
discută într-un mod interesant „The Federalist’s View of Federalism", în 
Essays in Federalism (Institute for Studies in Federalism, 1961). 

